
Rick Riordan s-a născut la 5 iunie 1964, la San 
Antonio, Texas. Timp de cincisprezece ani a predat 
limba engleză şi ştiinţele sociale în diverse şcoli 
din Statele Unite, însă a decis (cu greu) să renunţe 
la cariera de profesor după ce a cunoscut succesul 
editorial cu literatura de factură polițistă, dar mai 
ales cu seria pentru copii Percy Jackson şi 
Olimpienii (din care primele patru volume au 
apărut deja la Editura Arthur). Ceea ce a început ca 
o simplă poveste inspirată din mitologie, spusă 
copiilor săi înainte de culcare, a devenit în câţiva 
ani un adevărat fenomen, numai în librăriile 
americane fiind dispombile de-a lungul timpului 
peste treizeci şi cinci de milioane de exemplare din 
seriile Percy Jackson şi Olimpienii, Cronicile 
familiei Kane şi Eroii Olimpului. 

Plasat pe locul întâi în lista New York Times a 
celor mai bine vânduți scriitori, Rick Riordan este 
un autor tradus în peste treizeci de ţări. 


Pentru Conner şi Maggie, 
minunata echipă frate-soră a familiei 
Riordan 


AVERTISMENT 


Aceasta e transcrierea unei înregistrări audio. 
Carter şi Sadie Kane şi-au făcut simțită prezenţa 
printr-o înregistrare pe care am primit-o anul 
trecut şi pe care am transcris-o sub numele de 
Piramida roşie. Acest al doilea fişier audio a sosit 
la mine acasă la scurt timp după ce cartea a fost 
publicată, astfel încât presupun că fraţii Kane au 
suficientă încredere în mine pentru a-mi permite 
să le spun povestea în continuare. Dacă această a 
doua înregistrare este adevărată, lucrurile au luat 
o întorsătură ce nu poate fi descrisă decât ca 
alarmantă. Pentru binele fraţilor Kane şi al lumii, 
sper că cele ce urmează ţin de domeniul ficţiunii. 
Altfel, am intrat cu toții într-o mare încurcătură. 


1. Ne distrăm cu combustia spontană 
CARTER 


Aici Carter. 

Ascultă, n-avem timp de introduceri. Trebuie să- 
ți spun povestea asta rapid, altfel vom muri cu 
toții. 

Dacă n-ai ascultat prima noastră înregistrare, ei 
bine... mă bucur să te cunosc: zeii egipteni îşi fac 
de cap prin lumea modernă; o gaşcă de magicieni 
numită Casa Vieții încearcă să-i oprească; toată 
lumea ne urăşte pe Sadie şi pe mine; iar un şarpe 
gigantic urmează să înghită soarele şi să distrugă 
lumea. 

[Au! Asta pentru ce-a fost?] 

Sadie tocmai m-a lovit. Spune c-o să te sperii 
prea tare. Zice să vorbesc mai rar, să mă calmez şi 
să încep cu începutul. 

Bine. Dar eu, unul, cred că ar trebui să-ți fie 
frică. 

Scopul acestei înregistrări e ca tu să afli ce se 
întâmplă cu adevărat şi cum au luat-o lucrurile 
razna. Vei auzi o mulţime de oameni spunând 
prostii despre noi, dar nu suntem de vină pentru 
morţile alea. În ceea ce priveşte şarpele, nici aia n- 
a fost vina noastră. Mă rog... nu în totalitate. Toţi 
magicienii lumii trebuie să se unească. E singura 
noastră şansă. 

Prin urmare, iată povestea. Judecă singur. Totul 
a început când am incendiat Brooklynul. 


kkk 


Trebuia să fie ceva simplu: ne strecurăm în 
Muzeul Brooklyn, împrumutăm un anumit artefact 


egiptean şi plecăm fără să fim prinşi. 

Nu, nu era vorba de un jaf. Aveam de gând să 
înapoiem artefactul în cele din urmă. Dar cred că 
păream cam suspecți: patru puşti îmbrăcaţi în 
negru, ca nişte luptători ninja, pe acoperişul 
muzeului. O, da, şi un babuin, îmbrăcat şi el ca un 
ninja. Categoric păream suspecți. 

Primul lucru pe care l-am făcut a fost să ne 
trimitem învăţăceii, pe Jaz şi pe Walt, să deschidă 
geamul lateral, în timp ce Khufu, Sadie şi cu mine 
examinam cupola mare de sticlă din mijlocul 
acoperişului, care făcea parte din planul nostru de 
ieşire. 

Planul nostru de ieşire nu arăta prea bine. 

Se înserase de mult, iar muzeul ar fi trebuit să 
fie închis. Totuşi, cupola de sticlă strălucea 
puternic. Înăuntru, doisprezece metri mai jos, sute 
de oameni în fracuri şi rochii de seară se foiau şi 
dansau într-o sală de bal de dimensiunea unui 
hangar. Era şi o orchestră care cânta, dar pentru că 
vântul îmi şuiera în urechi şi îmi clănțăneau dinții, 
nu auzeam muzica. Mă congelam în pijamalele 
mele de pânză. 

Magicienii trebuie să poarte haine de pânză 
pentru că nu interferează cu magia, ceea ce este, 
probabil, un obicei grozav în deşertul egiptean, 
pentru că acolo arareori e frig şi plouă. În 
Brooklyn, însă, în luna martie, nu mai e aşa 
grozav. 

Sora mea, Sadie, nu părea deranjată de frig. A 
deschis încuietorile cupolei în timp ce fredona o 
melodie de pe iPod. Adică, pe bune, cine-şi aduce 
muzică cu el când vrea să pătrundă prin efracţie 
într-un muzeu? 

Era îmbrăcată cu haine ca ale mele, doar că 
purta bocanci militari. Avea şuviţe roşii în părul ei 
blond — foarte subtil pentru o misiune secretă. 
Având ochii albaştri şi tenul deschis la culoare, nu 
semăna deloc cu mine, ceea ce ne convenea 


amândurora. E plăcut să pot nega oricând că tipa 
nebună de lângă mine e soră-mea. 

— Ai spus că muzeul va fi gol, m-am plâns eu. 

Sadie nu m-a auzit până ce nu i-am smuls căştile 
şi n-am repetat ce spusesem. 

— Fi bine, ar fi trebuit să fie gol. 

N-o să recunoască, dar, după ce locuise în 
Statele Unite în ultimele trei luni, începuse să-şi 
piardă accentul britanic. 

— Pe site scria că se închide la cinci. De unde 
să ştiu că va fi o nuntă? 

O nuntă? M-am uitat în jos şi-am constatat că 
Sadie avea dreptate. Unele doamne purtau rochii 
de domnişoare de onoare, de culoarea piersicii. Pe 
o masă se afla un imens tort alb etajat. Două 
grupuri separate de invitați îi puseseră pe mire şi 
pe mireasă pe scaune şi îi purtau prin încăpere în 
vreme ce prietenii se învârteau în jurul lor, 
dansând şi aplaudând. Părea scena unei viitoare 
coliziuni frontale între corpuri de mobilă. 

Khufu a bătut în geam. Îi era greu, chiar şi în 
haine negre, să rămână camuflat, cu blana lui 
aurie, ca să nu mai spunem de nasul şi fundul lui în 
culorile curcubeului. 

— Agh! a mormăit el. 

Pentru că era babuin, asta putea însemna orice, 
de la „Uite, acolo jos este mâncare“ la „Sticla asta 
e murdară“ sau „Hei, oamenii ăia se prostesc cu 
nişte scaune.“ 

— Khufu are dreptate, a interpretat Sadie. Ne va 
fi greu să ne furişăm printre petrecăreţi. Dacă ne- 
am preface că suntem o echipă de întreţinere, 
poate... 

— Sigur, am spus. Ne scuzaţi! Suntem patru 
copii ŞI cărăm o statuie de trei tone. O s-o scoatem 
prin acoperiş. Nu ne băgaţi în seamă. 

Sadie şi-a dat ochii peste cap. Şi-a scos bagheta 
— un beţişor curbat de fildeş decorat cu imagini cu 
monştri — şi a îndreptat-o spre baza cupolei. O 


hieroglifă strălucitoare a apărut acolo şi ultimul 
lacăt s-a deschis. 

— Păi, dacă n-o să ieşim pe-aici, a întrebat, 
atunci de ce s-o mai deschid? N-am putea să ieşim 
pe unde o să şi intrăm, pe geamul lateral? 

— 'Ți-am spus. Statuia e imensă. Nu va încăpea 
pe geam. În plus, mai sunt şi capcanele... 

— Atunci, mal încercăm o dată mâine-seară? a 
întrebat ea. 

Am scuturat din cap. 

— Mâine expoziţia va fi strânsă, pusă în cutii şi 
expediată în turneu. 

A ridicat din sprâncene în stilul ei tipic, 
enervant. 

— Dacă cineva ne-ar fi anunțat din vreme că 
trebuie să furăm statuia asta, poate... 

— Las-o baltă. 

Îmi dădeam seama încotro se îndrepta discuţia şi 
n-avea niciun rost să mă cert cu Sadie pe acoperiş 
toată noaptea. Avea dreptate, desigur. N-o 
anunţasem din timp. Dar, ce să-i faci, sursele mele 
nu erau tocmai de încredere. Cerusem ajutor 
săptămâni la rând şi primisem în cele din urmă un 
pont de la prietenul meu şoimul Horus, zeul 
războiului, care-mi vorbise în vis: „O, apropo, ce 
artefact voiai? Cel care ar putea conţine soluţia 
pentru salvarea planetei? Stă de treizeci de ani în 
Muzeul Brooklyn, dar mâine pleacă în Europa, aşa 
c-ai face bine să te grăbeşti! Ai la dispoziţie cinci 
zile să-ţi dai seama cum să-l foloseşti, altfel 
suntem pierduţi cu toţii. Succes!“ 

Aş fi putut să țip la el că nu mi-a spus mai 
devreme, dar n-ar fi avut niciun rost. Zeii vorbesc 
doar atunci când sunt pregătiți şi nu prea au 
noţiunea timpului muritorilor. Ştiam asta pentru că 
Horus locuise în mintea mea în urmă cu câteva 
luni. Păstrasem câteva dintre obiceiurile lui 
antisociale — cum ar fi nevoia ocazională de-a vâna 
rozătoare mici sau de-a provoca oamenii la luptă 
pe viaţă şi pe moarte. 


— Mai bine să ne ţinem de plan, a spus Sadie. 
Intrăm pe geamul lateral, găsim statuia şi o 
scoatem prin sala de bal. Vedem noi cum ne 
descurcăm cu invitaţii când va veni momentul. 
Poate creăm o diversiune. 

M-am încruntat. 

— O diversiune? 

— Carter, îţi faci prea multe griji, a zis ea. Va fi 
super. Asta dacă n-ai tu altă idee. 

Adevărul era că n-aveam. 

Cineva ar putea crede că magia face lucrurile 
mai uşoare. De fapt, de obicei le complică. 
Întotdeauna existau un milion de motive pentru 
care una sau alta dintre vrăji nu funcționa în 
anumite situaţii. Sau o altă magie îţi punea bețe în 
roate — cum ar fi vrăjile care protejau muzeul. 

Nu ştiam cine le făcuse. Poate că unul dintre 
angajaţii muzeului era magician sub acoperire, 
ceea ce n-ar fi fost chiar atât de neobişnuit. Chiar 
tatăl nostru se folosise de doctoratul în egiptologie 
pentru a avea acces la artefacte. În plus, Muzeul 
Brooklyn deținea cea mai mare colecţie de 
papirusuri egiptene magice din lume. Tocmai de 
aceea se stabilise în Brooklyn unchiul nostru, 
Amos. O mulţime de magicieni aveau motive să 
păzească sau să arunce în aer comorile muzeului. 

Indiferent cum stătea treaba, pe uşi şi ferestre 
fuseseră puse nişte blesteme destul de urâte. Nu 
puteam deschide un portal magic în interiorul 
expoziţiei, nici nu puteam folosi vreun shabti de 
recuperare (e vorba de statuctele magice de lut 
care ne slujeau în bibliotecă) pentru a ne aduce 
artefactul de care aveam nevoie. 

Trebuia să folosim calea cea mai dificilă ca să 
intrăm şi să ieşim; şi, dacă făceam o greşeală, cine 
ştie ce blestem am fi declanşat: paznici-monştri, 
epidemii, incendii, măgari care explodează (nu 
râde, sunt o pacoste). 

Singura ieşire fără nicio capcană era cupola de 
deasupra sălii de bal. Se pare că paznicii muzeului 

nu se temuseră că nişte hoţi vor face ca artefactele 
să leviteze şi să iasă prin deschizătura aflată la 
doisprezece metri înălțime. Sau poate că exista o 
capcană, dar era prea bine ascunsă ca s-o putem 
vedea. 

Indiferent care era situaţia, trebuia să încercăm. 
Nu puteam fura — îmi cer scuze, împrumuta — 
artefactul decât în seara aceea. Apoi, aveam cinci 
zile la dispoziţie să ne dăm seama cum să-l 
folosim. Ador termenele-lmită. 

— Deci, mergem mai departe şi improvizăm? a 
întrebat Sadie. 

M-am uitat în jos la petrecerea de nuntă, cu 
speranţa că nu le vom strica seara aceea specială. 

— Se pare că da. 

— Minunat, a spus Sadie. Khufu, rămâi aici şi 
stai de pază. Să deschizi cupola când vezi că 
venim, bine? 

— Agh! a spus babuinul. 

M-au trecut fiori. Aveam senzaţia că jaful acesta 
nu avea să fie minunat. 

— Haide, i-am spus lui Sadie. Să vedem cum se 
descurcă Jaz şi Walt. 

Am coborât pe marginea ce înconjura etajul al 
treilea, unde se afla colecția egipteană. 

Jaz şi Walt făcuseră o treabă excelentă. 
Prinseseră cu bandă adezivă de cadrul ferestrei 
patru statui reprezentându-i pe fiii lui Horus şi 
pictaseră hieroglife pe sticlă pentru a contracara 
blestemele şi sistemul de alarmă al muritorilor. 

Când, împreună cu Sadie, am aterizat lângă ei, 
păreau să fie în mijlocul unei discuţii serioase. Jaz 
îl ținea pe Walt de mâini. Asta m-a mirat, dar a 
mirat-o şi mai tare pe Sadie. A scos un chițăit care 
a sunat ca şi cum cineva ar fi călcat pe-un şoarece. 

| Da, da, aşa ai făcut. Am fost acolo.] 

De ce i-ar fi păsat lui Sadie? Păi, imediat după 
Anul Nou, când trimiseserăm o amuletă djed care 
să-l atragă la cartierul nostru general pe copiii cu 
potențial magic, Jaz şi Walt au fost primii care au 

răspuns. Îi antrenam de câteva săptămâni, mai 
mult decât pe oricare dintre ceilalți copii, aşa că 
ajunseserăm să-i cunoaştem destul de bine. 

Jaz era o majoretă din Nashville. Numele ei era 
o prescurtare de la Jasmine, dar să nu-i spui 
niciodată aşa dacă nu vrei să te transforme într-o 
tufă. Era frumuşică şi blondă ca o majoretă — nu 
tocmai pe gustul meu, dar n-aveai cum să n-o 
placi, pentru că era drăguță cu toată lumea şi 
mereu dispusă să dea o mână de ajutor, în plus, 
avea darul magiei vindecătoare, aşa că era cea mai 
potrivită persoană pe care puteai s-o ai în preajmă 
în caz că ceva mergea prost, ceea ce mie şi lui 
Sadie ni se întâmpla în aproape nouăzeci şi nouă la 
sută din cazuri. 

În seara aceasta avea părul acoperit cu un batic 
negru. Pe umăr îşi ţinea geanta de magician, cu 
simbolul zeiţei-leoaice Sekhmet. 

Tocmai îi spunea lui Walt „O să ne dăm noi 
seama“, când Sadie şi cu mine am aterizat chiar 
lângă ei. 

Walt a părut încurcat. 

Era... mă rog, oare cum l-aş putea descrie pe 
Walt? 

[Nu, mulţumesc, Sadie. N-am de gând să spun 
că era sexy. Aşteaptă să-ți vină rândul.] 

Walt avea paisprezece ani, la fel ca mine, dar era 
suficient de înalt să joace ca atacant într-o echipă 
universitară. Avea constituția potrivită — era 
subțirel şi musculos — şi nişte picioare imense. 
Avea pielea smeadă, puţin mai închisă la culoare 
decât a mea, şi părul tuns atât de scurt încât abia 
era vizibil. În ciuda frigului, era îmbrăcat cu un 
tricou negru fără mâneci şi nişte pantaloni scurți 
sport — nu erau nişte haine obişnuite pentru un 
magician —, dar nimeni nu-l contrazicea pe Walt. 
Fusese primul învățăcel care venise la noi — tocmai 
din Seattle — şi tipul era un sau înnăscut, făcea 
amulete. Avea la gât o mulțime de lănţişoare de aur 
cu amulete magice pe care şi le făcuse singur. 

Oricum, eram destul de sigur că Sadie era 
geloasă pe Jaz şi îl plăcea pe Walt, deşi ea n-ar fi 
recunoscut asta, pentru că în ultimele luni jelise 
după un alt tip — care era, de fapt, zeu — de care 
fusese îndrăgostită. 

[Da, bine, Sadie. O las baltă deocamdată. Dar 
văd că nu negi.] 

Când le-am întrerupt conversaţia, Walt a dat 
rapid drumul mâinilor lui Jaz şi s-a îndepărtat. 
Sadie s-a uitat când la unul, când la celălalt, 
încercând să-şi dea seama ce se întâmplă. 

Walt şi-a dres glasul. 

— Fereastra e pregătită. 

— Minunat. 

Sadie s-a uitat la Jaz. 

— Ce-ai vrut să spui cu „O să ne dăm noi 
seama?“ 

Jaz a mişcat din buze ca un peşte care se chinuie 
să respire. 

A răspuns Walt în locul ei: 

— Ştii tu, Cartea lui Ra. O să ne dăm noi seama 
care-i treaba. 

— Da! a spus Jaz. Cartea lui Ra. 

Era clar că minţeau, dar m-am gândit că nu era 
treaba mea dacă se plăceau. N-aveam timp pentru 
dramă. 

— Bine, am spus, înainte ca Sadie să apuce să 
ceară o explicaţie mai bună. Să înceapă distracţia. 

Fereastra s-a deschis cu uşurinţă. Fără nicio 
explozie magică. Fără să se declanşeze alarma. Am 
răsuflat ușurat şi am intrat în aripa egipteană, 
gândindu-mă că poate chiar aveam o şansă să 
reuşim. 


Artefactele egiptene mi-au trezit tot felul de 
amintiri. Până anul trecut, îmi petrecusem cea mai 
mare parte a vieţii călătorind în jurul lumii 
împreună cu tata, de la un muzeu la altul, unde el 
ținea prelegeri despre Egiptul antic. Asta înainte să 

aflu că eram magician — înainte ca el să elibereze o 
grămadă de zei şi viețile să ni se complice. 

Acum nu mai puteam privi operele de artă 
egiptene fără să simt o legătură personală cu ele. 
M-am cutremurat când am trecut pe lângă o statuie 
a lui Horus — zeul cu cap de şoim care-mi intrase 
în trup Crăciunul trecut. Am trecut pe lângă un 
sarcofag şi mi-am amintit cum zeul malefic Set îl 
închisese pe tata într-un sicriu de aur la British 
Museum. Peste tot erau imagini cu Osiris, zeul cu 
piele albastră al morților, şi m-am gândit cum se 
sacrificase tata pentru a deveni noua gazdă a lui 
Osiris. Chiar acum, undeva pe tărâmul magic al 
Duatului, tata era regele Lumii Subpământene. 
Nici nu pot spune ce ciudat mi s-a părut să văd un 
tablou vechi de cinci mii de ani care înfățişa un 
zeu egiptean albastru şi să mă gândesc „Da, ăsta-i 
tata“. 

Toate artefactele erau ca nişte amintiri de 
familie: o baghetă la fel ca a lui Sadie; o imagine 
cu şerpii-leoparzi care ne atacaseră cândva; o 
pagină din Cartea morților, în care puteai vedea 
monştrii pe care noi îi întâlniserăm aievea. Apoi, 
erau acei shabti, figurinele magice care înviau 
când erau invocate. În urmă cu câteva luni, mă 
îndrăgostisem de o fată pe nume Zia Rashid, care 
se dovedise a fi un shabti. 

Fusese tare greu să mă îndrăgostesc pentru 
prima oară. Dar când se dovedeşte că fata de care- 
ți place e făcută din lut şi se sparge în bucăţi sub 
ochii tăi — ei bine, asta dă un nou sens expresiei „ţi 
se frânge inima“. 

Am străbătut prima cameră, trecând pe sub 
pictura murală imensă de pe tavan reprezentând un 
zodiac în stil egiptean. Dinspre sala de bal de la 
capătul culoarului, din dreapta, se auzeau zgomote 
de petrecere. Muzica şi râsetele umpleau întreaga 
clădire. 

În a doua cameră egipteană ne-am oprit în faţa 
unei frize de piatră de mărimea unei uşi de garaj. 

În piatră era sculptată imaginea unui monstru care 
călca în picioare nişte oameni. 

— E un grifon? a întrebat Jaz. 

Am încuviinţat din cap. 

— Aha, varianta egipteană. 

Animalul avea corp de leu şi cap de şoim, dar 
aripile lui nu erau ca în cele mai multe imagini cu 
grifoni. În loc să fie de pasăre, aripile monstrului 
se întindeau de-a lungul spinării — lungi, drepte şi 
zbârlite ca nişte perii de sârmă. Dacă monstrul 
putea zbura cu chestiile alea, probabil că ele se 
mişcau ca aripile unui fluture. Friza fusese colorată 
cândva. Întrezăream nişte pete roşii şi aurii pe 
pielea creaturii; dar chiar şi fără culoare grifonul 
arăta suspect de real. Ochii lui vicleni parcă mă 
urmăreau. 

— Grifonii aveau sarcina de a proteja, am zis, 
amintindu-mi ce-mi spusese tata odată. Păzeau 
comori şi alte chestii. 

— Fabulos, a spus Sadie. Vrei să spui că 
atacau... să zicem... hoți care pătrundeau în 
muzee şi furau artefacte? 

— Este doar o friză, am spus. 

Dar mă îndoiesc că asta i-a făcut să se simtă mai 
bine. Magia egipteană consta tocmai în 
transformarea în realitate a cuvintelor şi 
imaginilor. 

— Acolo! 

Walt a arătat spre cealaltă parte a încăperii. 

— Asta e, nu-i aşa? 

Am ocolit de la distanță grifonul şi ne-am 
îndreptat spre o statuie care se afla în mijlocul 
încăperi. 

Zeul avea cam doi metri şi jumătate în înălțime. 
Era sculptat în piatră neagră şi era îmbrăcat într-un 
stil tipic egiptean: cu pieptul dezgolit, kilt şi 
sandale. Avea chip de berbec şi nişte coarne care 
se rupseseră parțial de-a lungul secolelor. Purta pe 
cap o coroană ca un disc Frisbee — un disc solar 
împodobit cu şerpi. În faţa lui se afla o siluetă 

umană de dimensiuni mai mici. Zeul îşi ţinea 
mâinile pe capul piticului, ca şi cum l-ar fi 
binecuvântat. 

Sadie şi-a mijit ochii ca să citească inscripția 
scrisă cu hieroglife. De când fusese gazda 
spiritului lui Isis, zeița magiei, Sadie se pricepea 
de minune să citească hieroglife. 

— KNM, a citit ea. Se pronunţă „Khnum“, cred. 
Rimează cu „bum“? 

— Da, am încuviinţat. Asta-i statuia de care 
avem nevoie. Horus mi-a spus că deţine secretul 
găsirii Cărţii lui Ra. 

Din păcate, Horus nu fusese prea explicit. 
Acum, că găsiserăm statuia, habar n-aveam cum 
ne putea fi de folos. M-am uitat peste hieroglife, în 
speranţa că voi găsi un indiciu. 

— Cine-i micuțul din faţă? a întrebat Walt. Un 
copil? 

Jaz şi-a pocnit degetele. 

— Stai, că-mi amintesc! Khnum făcea oameni 
pe o roată de olărit. Pun pariu că asta face şi aici — 
face un om din lut. 

S-a uitat la mine ca să-i confirm spusele. 
Adevărul e că uitasem povestea asta. Eu şi Sadie 
eram, chipurile, profesorii, dar Jaz îşi amintea 
adesea mai multe detalii decât mine. 

— Da, bine, am spus. Un om de lut. Exact. 

Sadie s-a încruntat la capul de berbec al lui 
Khnum. 

— Seamănă puţin cu personajul din desenele 
alea animate vechi, cu... Bullwinkle", nu? Ar 
putea fi zeul-elan. 

— Nu e zeul-elan, am spus eu. 

— Dar dacă suntem în căutarea Cărţii lui Ra, a 
reluat ea, şi Ra este zeul soarelui, atunci de ce 
căutăm un elan? 

Sadie poate fi enervantă uneori. Am mai spus 
asta? 

— Khnum era unul dintre atributele zeului 
soarelui, am răspuns cu. Ra avea trei personalități 

distincte. Dimineaţa era Khepri, zeul-scarabeu; în 
timpul zilei era Ra; iar la apusul soarelui, când 
intra în Lumea Subpământeană, era Khnum, zeul 
cu cap de berbec. 

— E complicat, a spus Jaz. 

— Nu chiar, a zis Sadie. Şi Carter are mai multe 
personalități. Dimineaţa e un zombi, apoi după- 
amiaza se transformă într-un limax, iar seara... 

— Sadie, i-am spus, taci din gură! 

Walt şi-a scărpinat bărbia. 

— Cred că Sadie are dreptate. E un elan. 

— Mulţumesc, a zis Sadie. 

Walt i-a zâmbit reticent şi încă preocupat, de 
parcă l-ar fi deranjat ceva. Am surprins-o pe Jaz 
studiindu-l cu o expresie îngrijorată şi m-am 
întrebat despre ce discutaseră mai devreme. 

— Terminaţi cu elanul ăsta, am spus. Trebuie să 
ducem statuia înapoi la Casa din Brooklyn. 
Conţine un indiciu... 

— Dar cum o să-l găsim? a întrebat Walt. Și tot 
nu ne-ai spus de ce avem atâta nevoie de această 
Carte a lui Ra. 

Am ezitat. Erau multe lucruri pe care încă nu le 
spuseserăm învăţăceilor, nici chiar lui Walt şi Jaz — 
cum ar fi că lumea era în pericol să se sfârşească în 
cinci zile. Chestiile de genul ăsta îți distrag atenția 
de la învăţat. 

— O să vă explic când ajungem acasă, le-am 
promis. Deocamdată, haideţi să vedem cum mutăm 
statuia. 

Jaz s-a încruntat. 

— Nu cred că-mi încape în geantă. 

— O, câte probleme vă faceţi, a zis Sadie. Uite 
cum procedăm: o să folosim o vrajă de levitaţie. 
Creăm o mare diversiune ca să golim sala de bal... 

— Aşteaptă. 

Walt s-a aplecat şi a studiat mica siluetă umană. 
Micuţul zâmbea, de parcă i-ar fi plăcut că e 
modelat din lut. 

— Poartă o amuletă. Un scarabeu. 

— E un simbol des întâlnit, am spus eu. 

— Da... 

Walt şi-a trecut degetele peste propria colecție 
de amulete. 

— Dar scarabeul e un simbol al renașterii lui 
Ra, corect? Şi această statuie îl înfăţişează pe 
Khnum creând o nouă viaţă. Poate că n-avem 
nevoie de toată statuia. Poate că indiciul este... 

— Ah! 

Sadie şi-a scos bagheta. 

— Splendid! 

Mă pregăteam să spun „Sadie, nu!“ dar, desigur, 
n-ar fi avut niciun rost. Sadie nu mă ascultă 
niciodată. 

A atins amuleta micuţului. Mâinile lui Khnum 
au început să strălucească. Capul micii statui s-a 
despicat în patru, precum vârful unui lansator de 
rachete, şi din gât i-a ieşit un sul îngălbenit de 
papirus. 

— Voilă, a exclamat Sadie mândră. 

Şi-a strecurat bagheta în geantă şi a apucat 
papirusul chiar când am strigat: 

— Ar putea fi o capcană! 

V-am spus că n-ascultă niciodată. 

De îndată ce a smuls papirusul din statuie, 
întreaga încăpere a început să vuiască. În vitrinele 
cu exponate au apărut crăpături. 

Sadie a ţipat când papirusul din mâna ei a luat 
foc. Flama nu părea să distrugă papirusul sau s-o 
rănească pe Sadie; dar când a încercat să stingă 
focul, flăcări albe şi fantomatice au aterizat pe cea 
mai apropiată vitrină şi au dat ocol camerei, parcă 
urmând o dâră de benzină. Focul a ajuns la ferestre 
şi pe sticlă au apărut nişte hieroglife care, probabil, 
au pus în mişcare o tonă de bariere şi de blesteme. 
Apoi, focul-fantomă a trecut peste friza cea mare 
de la intrarea în cameră. Lespedea de piatră s-a 
zguduit puternic. Nu puteam vedea sculpturile de 
pe de cealaltă parte, dar am auzit un țipăt răguşit — 


18 


care parcă era scos de un papagal foarte mare şi 
foarte furios. 

Walt şi-a scos toiagul de la spate. Sadie scutura 
papirusul în flăcări care parcă i se lipise de mână. 

— Luaţi chestia asta de pe mine! Nu sunt eu de 
vină, deloc! 

— Ăăă... 

Jaz şi-a scos bagheta. 

— Ce s-a auzit? 

Mi-a stat inima-n loc. 

— Cred, am spus, că Sadie a găsit marea 
diversiune de care pomenea. 

2.Îmblânzim o pasăre colibri de trei tone 


CARTER 


Acum câteva luni, lucrurile ar fi stat altfel. Sadie 
ar fi rostit un singur cuvânt şi ar fi provocat o 
explozie de proporţii. În jurul meu s-ar fi format 
un avatar de luptă magic şi aproape nimic n-ar fi 
fost în stare să mă învingă. 

Dar asta se întâmpla când eram pe deplin 
contopiți cu zeii — în cazul meu, Horus, şi Isis în 
ceea ce-o priveşte pe Sadie. Renunţaserăm la genul 
acesta de putere pentru că pur şi simplu era prea 
periculos. Până când nu dobândeam un control mai 
bun al abilităților noastre, puteam înnebuni sau lua 
foc la propriu dacă zeii egipteni se întrupau în noi. 

Acum nu ne mai rămăsese decât un nivel limitat 
de magie. Din pricina asta, ne era mai greu să 
facem anumite lucruri — cum ar fi să supravieţuim 
când un monstru învia şi voia să ne ucidă. 

Grifonul a ieşit la lumină. Era de două ori mai 
mare decât un leu obişnuit, iar blana lui roş-aurie 
era acoperită cu praf de calcar. Avea coada plină de 
pene ţepoase care păreau dure şi ascuţite ca nişte 
pumnale. Cu o singură lovitură, a făcut fărâme 
lespedea de piatră din care ieşise. Aripile ţepoase i 
s-au ridicat pe spate. Când grifonul s-a pus în 
mişcare, aripile au început să bată atât de repede 
încât nu mai distingeai nimic, iar el zumzăia 
precum cea mai mare şi mai sinistră pasăre colibri 
din lume. 

Grifonul şi-a fixat privirea flămândă asupra lui 
Sadie. Mâna ei şi papirusul erau încă învăluite în 
flăcări, iar grifonul vedea asta ca pe o provocare. 
Auzisem destule ţipete de şoim — chiar şi eu 

fusesem şoim de două, trei ori —, dar când chestia 
aia a deschis pliscul, a scos un țipăt care a zguduit 
ferestrele şi mi-a zbârlit părul pe mine. 

— Sadie, am strigat eu, aruncă papirusul! 

— Poftim? Mi s-a lipit de mână! a protestat ea. 
Iar eu am luat foc! Am mai spus asta? 

Limbile  focului-fantomă  cuprinseseră toate 
ferestrele şi artefactele. Papirusul părea să fi 
declanşat toate sursele de magie egipteană din 
cameră, şi eram convins că asta nu era de bine. 
Walt şi Jaz erau înlemniţi de groază. Nu-i puteam 
învinul. Era primul monstru adevărat cu care se 
întâlneau. 

Grifonul a făcut un pas spre soră-mea. 

Am stat lipiți unul de celălalt şi am făcut 
singurul truc de magie pe care-l mai aveam la 
îndemână. Am coborât în Duat şi mi-am recuperat 
sabia — o sabie khopesh egipteană, cu o lamă 
curbată extrem de ascuţită. 

Sadie arăta caraghios cu mâna şi papirusul în 
flăcări, ca o Statuie a Libertăţii cuprinsă de un 
entuziasm excesiv, dar cu mâna liberă a reuşit să 
invoce principala ei armă de atac — un toiag de un 
metru şi jumătate, decorat cu hieroglife. 

Sadie m-a întrebat: 

— Ai vreo idee despre cum trebuie să te lupți cu 
grifonii? 

— Te fereşti de părțile ascuţite? mi-am dat eu cu 
părerea. 

— Minunat. Îţi mulţumesc. 

— Walt! am strigat. Verifică ferestrele. Vezi 
dacă le poţi deschide. 

— Dar... dar sunt blestemate. 

— Aşa e, am spus. Şi dacă încercăm să ieşim 
prin sala de bal, grifonul o să ne mănânce până s- 
ajungem acolo. 

— O să verific ferestrele. 

— Jaz, am spus, ajută-l pe Walt! 

— Semnele acestea de pe sticlă, a murmurat Jaz. 
Eu... le-am mai văzut undeva... 

— Fă ce ai de făcut! am zis. 

Grifonul a atacat, cu aripile bâzâind ca nişte 
drujbe. Sadie şi-a aruncat toiagul, care s-a 
transformat într-un tigru şi s-a repezit la grifon cu 
ghearele scoase. 

Grifonul n-a fost impresionat. A dat tigrul la o 
parte, apoi l-a atacat cu o viteză uimitoare, 
deschizându-şi ciocul incredibil de mult. HAP! 
Grifonul a înghițit şi a râgâit. Tigrul dispăruse. 

— Era toiagul meu preferat! a strigat Sadie. 

Grifonul şi-a îndreptat privirea spre mine. 

Am strâns cu putere sabia în mână. Lama a 
început să strălucească. Mi-ar fi plăcut să aud în 
cap vocea lui Horus, care să-mi dea sfaturi. Când 
al un zeu al războiului înăuntrul tău, ţi-e mai uşor 
să faci lucruri prostesc de curajoase. 

— Walt! am strigat. Cum merge cu fereastra? 

— Mă străduiesc, a răspuns el. 

— Sta... stai! a zis Jaz agitată. Sunt simbolurile 
lui Sekhmet. Walt, opreşte-te! 

Apoi s-au întâmplat o mulțime de lucruri 
deodată. Walt a deschis fereastra şi un val de foc 
alb a vuit pe deasupra lui, doborându-l. 

Jaz a fugit lângă el. Grifonul şi-a pierdut imediat 
interesul pentru mine. Ca orice adevărat prădător, 
şi-a concentrat atenția asupra țintei aflate în 
mişcare — Jaz — şi s-a repezit la ea. 

L-am atacat. Dar în loc să-i zdrobească pe 
prietenii noştri, grifonul a trecut peste Walt şi Jaz 
şi s-a izbit de fereastră. Jaz l-a tras pe Walt 
deoparte în vreme ce grifonul s-a dezlănţuit, lovind 
şi muşcând din flăcările albe. 

Încerca să atace focul. Clămpănea în gol. S-a 
răsucit, dărâmând o vitrină cu shabti şi făcând 
fărâme cu coada un sarcofag. 

Nu sunt sigur ce m-a apucat, dar am ţipat: 

— Opreşte-te! 

Grifonul a înlemnit. S-a întors spre mine, 
croncănind iritat. O perdea albă de foc s-a retras 
într-un colţ al camerei, ca într-un fel de regrupare. 

Apoi am observat că şi alte limbi de foc se 
strângeau laolaltă, formând nişte siluete ce păreau 
aproape umane. Una dintre ele s-a uitat direct la 
mine şi am simţit o aură malefică inconfundabilă. 

— Carter, ţine-l ocupat! 

Se pare că Sadie nu observase siluetele de foc. 
Ea se uita tot la grifon şi a scos din buzunar o 
bucată de sfoară magică. 

— Dacă aş reuşi să mă apropii suficient... 

— Sadie, aşteaptă! 

Am încercat să procesez ce se întâmplă. Walt 
era căzut pe spate şi tremura. Avea în ochi o 
strălucire albă, de parcă ar fi fost cuprins de 
flăcări. Jaz a îngenuncheat lângă el, murmurând o 
vrajă vindecătoare. 

— RAAAAA! 

Grifonul a croncănit rugător de parcă ar fi cerut 
voie, de parcă mi-ar fi ascultat porunca de-a se 
opri, dar nu-i convenea. 

Siluetele incandescente au devenit tot mai 
strălucitoare, mai palpabile. Am numărat şapte 
siluete de foc, cărora li se formau încet mâini şi 
picioare. 

Șapte siluete. Jaz pomenise ceva despre 
simbolurile lui Sekhmet. M-a cuprins groaza când 
am înțeles ce blestem proteja muzeul. Eliberarea 
grifonului fusese un accident. Nu el era adevărata 
problemă. 

Sadie a aruncat sfoara. 

— Stai! am strigat, dar era prea târziu. 

Sfoara magică a şfichiuit în aer, transformându- 
se într-o frânghie în timp ce ataca grifonul. 

Grifonul a cârâit indignat şi s-a repezit la 
siluetele incandescente. Creaturile de foc s-au 
împrăştiat şi a izbucnit un război total. 

Grifonul zbura prin cameră, cu aripile 
zumzăind. Vitrinele s-au transformat în cioburi. S- 
au declanşat nişte alarme sinistre. l-am strigat 
grifonului să se oprească, dar de data asta n-a mai 
funcționat. 

Cu coada ochiului am văzut cum Jaz se 
prăbuşeşte, probabil epuizată de vraja 
vindecătoare. 

— Sadie! am strigat. Ajut-o! 

Sadie a fugit lângă Jaz. Eu am urmărit grifonul. 
Probabil că arătam ca un caraghios cu pijamalele 
mele negre şi sabia strălucitoare, împiedicându-mă 
de artefacte distruse şi dând ordine unei feline- 
păsări colibri uriaşe. 

Tocmai când credeam că mai rău de-atât nu se 
poate, vreo şase invitaţi au apărut de după colţ ca 
să vadă ce era cu toată gălăgia aceea. Le-au căzut 
feţele. O doamnă într-o rochie de culoarea piersicii 
a tipat. 

Cele şapte creaturi albe de foc au intrat direct în 
grupul de invitaţi, care s-a prăbuşit instantaneu. 
Flăcările au continuat să înainteze, virând spre sala 
de bal. Grifonul a zburat după ele. 

l-am aruncat o privire lui Sadie, care 
îngenunchea lângă Jaz şi Walt. 

— Cum sunt? 

— Walt îşi revine, a spus ea, dar Jaz e 
inconştientă. 

— Urmează-mă când poţi. Cred că pot să 
controlez grifonul. 

— Carter, eşti nebun! Prietenii noştri sunt răniţi, 
iar eu am un papirus în flăcări lipit de mână. 
Fereastra e deschisă. Ajută-mă să-i scot pe Jaz şi 
pe Walt de-aici! 

Avea dreptate. Poate că era singura noastră 
şansă să ne salvăm prietenii. Însă acum ştiam ce 
erau cele şapte siluete de foc şi ştiam că, dacă nu 
mergeam după ele, o mulțime de oameni 
nevinovaţi aveau să fie răniți. 

Am mormăit un blestem egiptean — o înjurătură, 
nu ceva magic — şi am fugit să mă alătur petrecerii. 

Sala de bal era cuprinsă de haos. Invitaţii 
alergau în toate părțile, ţipând şi dărâmând mese. 
Un tip în smoching căzuse peste tortul de nuntă şi 
se târa având agăţată de fund o decoraţiune de 

plastic reprezentând o mireasă şi un mire. Un 
muzician încerca să fugă cu un picior înfipt într-o 
tobă. 

Flăcările albe erau suficient de vizibile încât să 
le pot distinge formele — ceva între câine şi om, cu 
braţe lungi şi picioare strâmbe. Îşi făceau drum 
prin sala de bal strălucind ca un gaz incandescent, 
dând ocol stâlpilor care înconjurau ringul de dans. 
O flacără a trecut direct printr-o domnişoară de 
onoare. Femeia s-a prăbuşit la pământ, tremurând 
şi tuşind, cu ochii albi ca laptele. 

Şi mie îmi venea să mă ghemuiesc. Nu ştiam 
nicio vrajă care să combată chestiile alea, şi dacă 
vreuna dintre ele m-ar fi atins... 

Dintr-odată, grifonul a apărut de nicăieri, urmat 
îndeaproape de sfoara lui Sadie, care încerca încă 
să-l lege. A hăpăit una dintre creaturile de foc şi a 
zburat mai departe. Pe nări i-au ieşit fuioare de 
fum, dar în rest n-a părut să păţească ceva după ce 
a înghițit focul cel alb. 

— Hei! am strigat. 

Mi-am dat seama prea târziu c-am făcut o 
greşeală. 

Grifonul s-a întors spre mine, ceea ce l-a 
încetinit suficient de mult încât picioarele din spate 
să-i fie legate de sfoara lui Sadie. 

— CRAAAAAAA! 

Grifonul s-a prăbuşit peste o masă cu mâncare. 
Sfoara s-a alungit, înfăşurându-se în jurul 
monstrului, în vreme ce aripile lui, care fâlfăiau 
fulgerător, făceau arşice masa, podeaua, platourile 
cu sandviciuri, ca un fierăstrău electric scăpat de 
sub control. 

Invitaţii au început să părăsească sala de bal. 
Cei mai mulți s-au îndreptat către lifturi, dar 
câteva zeci dintre ei erau inconştienţi sau tremurau 
spasmodic, cu ochii albi, strălucitori. Alţii erau 
prinşi sub mormane de moloz. Alarmele urlau, iar 
focurile albe — şase la număr de-acum — îşi făceau 
de cap. 

Am alergat spre grifon, care se rostogolea pe 
Jos, încercând în zadar să rupă sfoara cu ciocul. 

— Lamişteşte-te! am strigat. Lasă-mă să te ajut, 
prostule! 

— FRIIIIIC! 

Coada grifonului mi-a trecut razant pe deasupra 
creştetului, aproape decapitându-mă. 

Am inspirat adânc. Eram mai cu seamă un 
magician de luptă. Nu mă descurcasem niciodată 
cu vrăjile cu hieroglife, dar am îndreptat sabia spre 
monstru şi am zis: 


— Ha-tep. 

O hieroglifa verde — simbolul pentru 
„Linişteşte-te!“ — s-a aprins în aer, chiar în vârful 
sabiei mele: 

fi 
E AL] 


Grifonul a încetat să se mai zvârcolească. 
Zumzetul aripilor lui s-a domolit. Sala de bal încă 
răsuna de la țipete şi haos, dar am încercat să-mi 
păstrez calmul când m-am apropiat de monstru. 

— Mă recunoşti, nu-l aşa? 

Am întins mâna şi deasupra palmei mele s-a mai 
aprins un simbol — un simbol pe care reuşeam 
mereu să-l invoc, Ochiul lui Horus: 

seat Oa 

— Eşti un animal sacru de-al lui Horus, nu-i 
aşa? De asta mă asculți. 

Grifonul a clipit la vederea simbolului zeului 
războiului. Şi-a zburlit penele de pe gât şi a țipat 
nemulțumit, foindu-se sub sfoara care i se strângea 
în jurul corpului. 

— Da, ştiu, am spus. Soră-mea e o ratată. Ai 
răbdare. O să te dezleg. 

Undeva în spatele meu, am auzit-o pe Sadie 
strigând: 

— Carter! 

M-am întors şi i-am văzut pe ea şi pe Walt 
îndreptându-se împleticit spre mine, ducând-o pe 

sus pe Jaz. Sadie încă imita Statuia Libertăţii, cu 
papirul aprins în mână. Walt se ţinea pe picioare şi 
ochii nu-i mai străluceau, dar Jaz atârna de parcă 
ar fi avut oasele făcute din jeleu. 

S-au ferit de o limbă de foc şi de câţiva invitaţi 
scoşi din minţi şi au reuşit să traverseze cumva 
sala de bal. 

Walt s-a uitat la grifon. 

— Cum ai reuşit să-l linişteşti? 

— Grifonu sunt slujitorii lui Horus, am răspuns. 
Ei îi trag carul în luptă. Cred că şi-a dat seama de 
legătura mea cu zeul. 

Grifonul a cârâit nerăbdător şi a izbit cu coada, 
dărâmând o coloană de piatră. 

— Nu e prea calm, a observat Sadie. 

S-a uitat în sus la cupola de sticlă, care era la 
doisprezece metri înălțime, unde silueta micuță a 
lui Khufu ne făcea agitată cu mâna. 

— Trebuie s-o scoatem pe Jaz de-aici, acum, a 
spus ea. 

— Sunt bine..., a mormăit Jaz. 

— Nu, nu eşti, a spus Walt. Carter, a scos 
spiritul acela din mine, dar asta era s-o ucidă. E un 
fel de demon al bolu... 

— Un bau, am spus eu. Un spirit malefic. Sunt 
şapte creaturi şi se numesc... 

— Săgeţile lui Sekhmet, a zis Jaz, confirmându- 
mi temerile. Sunt spirite ale ciumei, născute din 
zeiţă. Nu le pot opri. 

— Te poţi odihni, a spus Sadie. 

— Bun, am zis eu. Sadie, desfă sfoara de pe 
grifon şi... 

— N-avem vreme, a spus Jaz. 

Spiritele bau deveneau tot mai mari şi mai 
strălucitoare. Şi alți invitaţi s-au prăbuşit când 
spiritele s-au năpustit prin cameră făcându-şi de 
cap. 

— Vor muri dacă nu le opresc pe bau, a reluat 
Jaz. Pot să canalizez puterea lui Sekhmet şi să le 

oblig să se întoarcă în Duat. Pentru asta m-am 
antrenat. 

Am ezitat. Jaz nu mai încercase o vrajă atât de 
mare. Deja era slăbită după ce-l vindecase pe Walt. 
Dar pentru asta se antrenase. Poate părea ciudat că 
vindecătorii studiau metodele lui Sekhmet, dar 
pentru că Sekhmet era zeița distrugerii, ciumei şi 
foametei, era logic ca vindecătorii să înveţe cum 
să-l controleze ostaşii — inclusiv spiritele bau. 

În plus, chiar dacă eliberam grifonul, nu eram 
sută la sută sigur că-l puteam controla. Era posibil 
să se agite şi să ne înghită pe noi în locul spiritelor. 

De-afară se auzeau din ce în ce mai tare sirenele 
maşinilor de poliție. Eram în criză de timp. 

— N-avem de ales, a insistat Jaz. 

Şi-a scos bagheta şi apoi — spre marea surpriză a 
surorii mele — l-a sărutat pe Walt pe obraz. 

— Totul va fi bine, Walt. Nu renunţa. 

Jaz a mai scos ceva din geanta ei de magician — 
o figurină de ceară, pe care 1-a pus-o în mână 
surorii mele. 

— În curând vei avea nevoie de ea, Sadie. Îmi 
pare rău că nu-ţi pot fi de mai mare ajutor. Când va 
veni momentul, vei ştii ce ai de făcut. 

Nu cred c-am mai văzut-o vreodată pe Sadie în 
pană de cuvinte. 

Jaz a fugit până în mijlocul sălii de bal şi a atins 
podeaua cu bagheta, desenând un cerc de protecție 
în jurul ei. A scos din geantă o mică statuetă 
reprezentând-o pe Sekhmet, zeița ei protectoare, şi 
a ridicat-o în aer. 

A început să rostească o incantaţie. În jurul ei a 
apărut o lumină roşie, strălucitoare. Din cerc au 
ieşit nişte firişoare de energie care au umplut 
camera ca ramurile unui copac. Firişoarele au 
început să se învârtă, încet la început, apoi din ce 
în ce mai repede, până ce curentul magic a atras 
spiritele bau, forțându-le să zboare în aceeaşi 
direcţie,  ducându-le spre mijlocul încăperii. 
Spiritele urlau şi încercau să se opună vrăji. Jaz s- 

a clătinat, dar şi-a continuat incantaţia cu faţa plină 
de sudoare. 

— N-o putem ajuta? l-am întrebat pe Walt. 

— RAAAAAAA! a tipat gritonul, vrând probabil 
să spună „Aloooo! Sunt tot aici!“ 

Sirenele păreau să se afle chiar lângă clădire. La 
capătul coridorului, lângă lifturi, cineva urla într- 
un megafon, ordonându-le ultimilor invitați să 
părăsească muzeul — de parcă mai aveau nevoie de 
vreun îndemn. Poliţia sosise şi, dacă ne-ar fi 
arestat, ne-ar fi fost greu să dăm explicaţii. 

— Sadie, am spus, pregăteşte-te să înlături vraja 
cu care l-ai legat pe grifon. Walt, mai ai amuleta 
pentru barcă? 

— Amu...? Da. Dar aici nu e strop de apă. 

— Invocă barca aia odată! 

Am scotocit prin buzunare şi mi-am găsit sfoara 
magică. Am rostit o vrajă şi m-am trezit în mână 
cu o sfoară de şase metri. La mijloc i-am făcut un 
nod lejer, ca la o cravată uriaşă, şi m-am apropiat 
cu grijă de grifon. 

— O să-ţi pun asta în jurul gâtului, i-am spus. 
Nu te speria. 

— FRIIIIIC! a răspuns grifonul. 

M-am apropiat, conştient de cât de rapid m-ar fi 
putut apuca cu ciocul dacă ar fi vrut, dar am reuşit 
să-i pun sfoara în jurul gâtului. 

Apoi, ceva nu a mers cum trebuie. Timpul a 
încetinit. Firişoarele roşii produse de vraja lui Jaz 
au început să se mişte anevoios, de parcă aerul s-ar 
fi transformat în sirop. Ţipetele şi sirenele s-au 
estompat, ca un vuiet îndepărtat. 

„N-o să reuşeşti“, a sâsâit o voce. 

M-am întors şi m-am trezit fată în fată cu un 
bau. 

Plutea în aer, la câţiva centimetri distanţă, cu 
trăsăturile sale incandescente, albe, aproape 
perfect conturate. Părea să zâmbească, şi aş fi 
putut jura că-i mai văzusem faţa undeva. 

„Haosul e prea puternic, băiete“, a spus el. 
„Lumea se învârte şi tu n-ai niciun control asupra 
ei. Nu mai încerca!“ 

— Taci... am murmurat, cu inima bătându-mi 
puternic. 

„N-o vei găsi niciodată“, m-a tachinat spiritul. 
„Doarme la Nisipurile Roşii, dar acolo va pieri 
dacă nu renunțţi la căutarea ta zadarnică.“ 

Parcă mi s-ar fi cățărat o tarantulă pe spate. 
Spiritul vorbea despre Zia Rashid — adevărata Zia, 
pe care o căutam încă de la Crăciun. 

— Nu, am spus. Eşti un demon, un mincinos. 

„Știi că nu-i aşa, băiete. Noi doi ne-am mai 
întâlnit.“ 

— Taci! 

Am invocat Ochiul lui Horus şi spiritul a scos 
un sâsâit. Timpul a început să curgă mai repede. 
Firişoarele roşii create de vraja lui Jaz s-au 
înfăşurat în jurul spiritului bau şi l-au tras țipând în 
vârtej. 

Nimeni n-a părut să bage de seamă ce se 
întâmplase. 

Sadie se apăra, pocnind cu papirusul ei în flăcări 
spiritele bau care se apropiau prea tare. Walt a pus 
jos amuleta pentru barcă şi a rostit porunca. În 
câteva secunde, la fel ca jucăriile acelea ciudate 
care se umflă în apă, amuleta s-a transformat într-o 
barcă egipteană în mărime naturală, din trestie, 
care stătea peste ceea ce mai rămăsese din masa de 
nuntă. 

Cu mâinile tremurânde, am apucat cele două 
capete ale noii cravate a grifonului. Am legat un 
capăt de prora bărcii, iar pe celălalt de pupa. 

— Carter, uite! a strigat Sadie. 

M-am întors la timp pentru a vedea o explozie 
de lumină roşie, orbitoare. Vârtejul s-a dezintegrat, 
absorbind toate cele şase spirite bau în cercul lui 
Jaz. Lumina s-a stins. Jaz a leşinat, iar bagheta şi 
statueta lui Sekhmet s-au transformat în praf în 
mâinile ei. 


30 


Am alergat la ea. Din haine îi ieşeau aburi. Nu 
mi-am dat seama dacă respira sau nu. 

— Urc-o în barcă! am spus. Trebuie să plecăm 
de-aici. 

Am auzit un mormăit slab venind de foarte sus. 
Khufu deschisese cupola. Dădea disperat din mâini 
în timp ce deasupra lui cerul era măturat de 
luminile proiectoarelor. Probabil că muzeul era 
înconjurat de echipaje de intervenţie. 

În sala de bal, invitaţii răniţi începeau să-şi 
recapete cunoştinţa. Jaz îi salvase, dar cu ce preţ? 
Am dus-o la barcă şi ne-am suit la bord. 

— Tineți-vă bine! i-am avertizat. Nu e 
echilibrată. Dacă se răstoarnă... 

— Hei! 

O voce groasă de bărbat a răsunat în spatele 
nostru. 

— Ce vreţi să... Hei! Opriţi-vă! 

— Sadie, sfoara, acum! am spus cu. 

Ea a pocnit din degete şi sfoara cu care era legat 
grifonul a dispărut. 

— DĂ-I DRUMUL! am strigat. SUS CU TINE! 

— FRIIIIIC! 

Grifonul a început să dea repede din aripi. Ne- 
am ridicat în aer cu barca ce se clătina nebunește şi 
ne-am repezit direct spre cupola deschisă. Grifonul 
nu părea deranjat de greutatea în plus. A urcat atât 
de repede, încât Khufu a trebuit să facă un salt prin 
aer ca să urce la bord. L-am tras în barcă şi ne-am 
prins bine, încercând să nu ne răsturnăm. 

— Agh! a protestat Khufu. 

— Da, i-am dat dreptate. Halal treabă uşoară! 

Dar făceam parte din familia Kane. Asta fusese 
cea mai uşoară zi din multele care aveau să 
urmeze. 

Grifonul nostru ştia în ce direcţie trebuie să 
meargă. A scos un țipăt triumfător şi s-a înălțat în 
noaptea rece şi ploioasă. În vreme ce zburam spre 
casă, papirusul lui Sadie ardea cu şi mai multă 
putere. Când m-am uitat în jos, focuri albe 

fantomatice dansau pe fiecare acoperiş din 
Brooklyn. 

Am început să mă întreb ce anume furasem — 
dacă obiectul era cel care ne trebuia sau nu avea 
decât să ne înrăutăţească situaţia. Oricum, aveam 
senzaţia că ne forţasem prea mult norocul. 

3.Un vânzător de îngheţată ne vrea 
moartea 


SADIE 


E ciudat cât de uşor poți să uiţi că ai o mână în 
flăcări. 

O, îmi pare rău. Aici Sadie. Doar n-ai crezut c-o 
să-l las pe fratele meu să pălăvrăgească la 
nesfârşit, nu-i aşa? Te rog, nimeni nu merită un 
blestem atât de groaznic. 

Am ajuns înapoi la Casa din Brooklyn, şi toată 
lumea a dat năvală pe mine pentru că aveam mâna 
lipită de un papirus în flăcări. 

— Sunt bine! le-am spus. Aveţi grijă de Jaz! 

Sincer, îmi place să mi se acorde atenţie din 
când în când, dar nu eu eram cel mai interesant 
lucru din partea aceea de lume. Aterizasem pe 
acoperişul conacului, care în sine e o ciudăţenie — 
un cub de calcar şi oţel cu cinci etaje, ceva între un 
templu egiptean şi un muzeu de artă, cocoţat în 
vârful unui depozit abandonat de pe malul apei, în 
Brooklyn. Asta ca să nu mai spun că acest conac e 
încărcat de energie şi muritorii obişnuiţi nu-l pot 
vedea. 

Sub noi, întreg Brooklynul era cuprins de 
flăcări. Enervantul meu papirus magic trasase o 
dâră lată de flăcări fantomatice peste oraş în timpul 
zborului de la muzeu. De fapt, nimic nu ardea, iar 
flăcările nu erau fierbinţi; însă stârniserăm totuşi 
ceva panică. Sirenele  urlau. Oamenii se 
îngrămădiseră pe străzi,  holbându-se la 
acoperișurile aprinse. Elicoptere survolau cu 
proiectoarele aprinse. 


33 


De parcă totul nu era suficient de interesant, 
fratele meu se dondănea cu un grifon, încercând să 
dezlege o barcă de pescuit din jurul gâtului său şi 
să împiedice ca fiara să ne mănânce învăţăceii. 

Şi mai era Jaz, care ne îngrijora cel mai tare. 
Stabiliserăm că încă respira, însă părea să fie într- 
un soi de comă. Când i-am ridicat pleoapele, ochii 
aveau o strălucire albă — sigur nu era semn bun. 

În timpul călătoriei cu barca, Khufu încercase 
câteva din trucurile lui magice de babuin — o 
mângâiase pe frunte, scosese sunete grosolane şi 
încercase să-i bage nişte jeleuri în gură. Sunt 
convinsă că el credea c-o ajută, dar starea ei nu se 
ameliorase deloc. 

Acum, Walt se ocupa de ea. A ridicat-o uşurel şi 
a aşezat-o pe o targă, a acoperit-o cu pături, 
mângâind-o pe cap, în vreme ce toți ceilalți 
învăţăcei se adunau în jurul nostru. Iar asta era în 
regulă. Absolut în regulă. 

Nu-mi păsa chiar deloc cât de frumos era chipul 
lui în lumina lunii sau cât de musculoase îi erau 
braţele în tricoul fără mâneci sau că se ţinuse de 
mână cu Jaz sau... 

Scuze. Am uitat despre ce vorbeam. 

Am aterizat pe celălalt colţ al acoperişului, 
simţindu-mă complet frântă. Aveam mâncărimi în 
mâna dreaptă după ce ținusem în ea papirusul. 
Flăcările magice îmi gâdilau degetele. 

Am cotrobăit în buzunarul din stânga şi am scos 
figurina de ceară pe care mi-o dăduse Jaz. Era una 
dintre statuetele ei vindecătoare, folosite pentru a 
îndepărta boli sau blesteme. În general, figurinele 
de ceară nu seamănă cu cineva anume, dar în cazul 
acesteia Jaz lucrase mai temeinic. Era clar că 
menirea ei era să vindece o anumită persoană, ceea 
ce însemna că avea mai multă putere şi era păstrată 
pentru o situație cu adevărat critică. Am 
recunoscut părul creţ al figurinei, trăsăturile 
chipului, sabia pe care o ţinea în mâini. Jaz îi 

scrisese până şi numele pe piept, cu hieroglife: 
CARTER. 

„În curând vei avea nevoie de ea“, îmi spusese. 

Din câte ştiam, Jaz n-avea darul ghicitului. Nu 
putea prezice viitorul. Deci, ce voise să spună? De 
unde era să ştiu când să folosesc figurina? 
Uitându-mă la acest Carter în miniatură, aveam 
sentimentul sinistru că viaţa lui stă în mâinile 
mele. 

— Eşti bine? am auzit o voce de femeie. 

Am ascuns repede figurina. 

Vechea mea prietenă, Bast, mă veghea. Cu 
zâmbetul ei abia schiţat şi ochii galbeni schpitori, 
era fie îngrijorată, fie amuzată. E greu de spus, în 
cazul unei zeiţe-pisică. Părul negru îi era dat pe 
spate şi prins în coadă. Purta costumul ei mulat 
obişnuit, cu imprimeu de leopard, de parcă se 
pregătea să execute o săritură peste cap. Ştiu şi eu, 
poate chiar asta urma să facă. Cum spuneam, nu 
ştii niciodată ce-i cu pisicile astea. 

— Sunt bine, am minţit-o. Doar că... 

Am fluturat neputincioasă din mâna în flăcări. 

Papirusul părea s-o neliniştească pe Bast. 

— Să văd ce pot face. 

A îngenuncheat lângă mine şi a început să 
rostească o incantaţie. 

M-am gândit ce ciudat era că fostul meu animal 
de companie făcea vrăji pentru mine. Ani de zile, 
Bast se prefăcuse că este pisica mea, Brioşă. Nici 
măcar nu-mi dădusem seama că noaptea dorm cu o 
zeiță pe pernă. Apoi, după ce tata elberase o 
mulțime de zei la British Museum, Bast se dăduse 
în vileag. 

Veghease asupra mea vreme de şase ani, ne-a 
spus ea, din momentul în care părinţii noştri o 
eliberaseră dintr-o celulă din Duat, unde fusese 
trimisă să lupte pe vecie cu şarpele Apophis, o 
creatură a haosului. 

E o poveste lungă, dar mama a prevăzut că 
Apophis va scăpa în cele din urmă din închisoare, 
ceea ce echivala, practic, cu Apocalipsa. Dacă ar fi 
continuat să lupte singură cu el, Bast ar fi fost 
distrusă. Însă mama credea că, odată eliberată, 
Bast putea juca un rol important în viitoarea luptă 
cu Haosul. Aşa că părinţii mei au eliberat-o pe 
Bast înainte ca Apophis s-o învingă. Mama murise 
în timp ce deschisese şi închisese rapid închisoarea 
lui Apophis; aşa că era firesc ca Bast să se simtă 
datoare față de părinții noştri. Bast devenise 
paznicul meu. 

Acum, ea era şi însoțitoarea, tovarăşa de 
călătorie şi, uneori, bucătarul nostru personal 
(sugestie: dacă îți oferă Friskies du jour, refuză). 

Dar mie îmi lipsea Brioşă. Uneori trebuia să mă 
abţin s-o scarpin pe Bast după urechi şi să-i dau 
gustări crocante, deşi mă bucuram că nu mai 
încerca să doarmă pe perna mea noaptea. Ar fi fost 
destul de ciudat. 

A terminat incantaţia, iar flăcările care învăluiau 
papirusul s-au stins. Mâna mi s-a descleştat, iar 
papirusul mi-a căzut în poală. 

— Dumnezeule, mulţumesc! am spus. 

— Sunt zeiţă, m-a corectat Bast. Cu plăcere. Nu 
putem permite ca puterea lui Ra să dea foc 
oraşului, nu-i aşa? 

M-am uitat peste oraş. Incendiile dispăruseră. 
Orizonul Brooklynului revenise la normal, cu 
excepția luminilor de urgenţă şi a mulțimilor de 
muritori care ţipau pe străzi. Dacă mă gândesc 
bine, cred că asta era destul de normal. 

— Puterea lui Ra? am întrebat-o. Am crezut că 
papirusul era un indiciu. E chiar Cartea lui Ra? 

Coada lui Bast s-a înfoiat, aşa cum se întâmpla 
când era agitată. Îmi dădusem seama că-şi lega 
părul în coadă ca să nu 1 se ridice în cap asemenea 
unui arici de mare de fiecare dată când se speria. 

— Papirusul este... o parte a cărţii, a spus ea. Şi 
te-am avertizat. Puterea lui Ra e aproape imposibil 

de controlat. Dacă insişti să-l trezeşti, s-ar putea ca 
următoarele incendii să nu mai fie atât de 
inofensive. 

— Dar nu e faraonul tău? am întrebat. Nu vrei 
să se trezească? 

A pus capul în pământ. Mi-am dat seama ce 
întrebare prostească pusesem. Ra era domnul şi 
stăpânul lui Bast. Cu mii de ani în urmă, o alesese 
pe ea să-i fie însoţitoare. Dar tot el fusese cel care 
o trimisese în închisoare ca să-l țină ocupat pe 
veşnicie pe duşmanul său de moarte, Apophis, 
pentru ca Ra să se poată retrage cu conştiinţa 
împăcată. Destul de egoist din partea lui, dacă mă 
întrebi pe mine. 

Mulțumită părinților mei, Bast scăpase din 
închisoare; dar asta însemna şi că-şi abandonase 
misiunea de a lupta cu Apophis. Nici nu mă mir că 
nu era prea dornică să-şi întâlnească fostul şef. 

— Mai bine vorbim mâine-dimineaţă, a spus 
Bast. Ai nevoie de odihnă, iar papirusul trebuie 
desfăcut la lumina zilei, când puterea lui Ra e mai 
uşor de controlat. 

M-am uitat în poală. Papirusul încă fumega. 

— Mai uşor de controlat... în sensul că n-o să- 
mi dea foc? 

— Acum îl poţi atinge în siguranţă, m-a asigurat 
Bast. După ce a fost ţinut în beznă timp de câteva 
milenii, e pur şi simplu foarte sensibil şi 
reacționează la orice fel de energie — magică, 
electrică, emoțională. Am redus nivelul de 
sensibilitate ca să nu ia foc din nou. 

Am luat papirusul. Din fericire, Bast avea 
dreptate. Nu mi s-a lipit de mână şi nici n-a dat foc 
la oraş. 

Bast m-a ajutat să mă ridic în picioare. 

— Trage un pui de somn. O să-i spun lui Carter 
că eşti bine. În plus... 

A zâmbit. 

— Mâine e o zi mare. 

„Aşa e“, m-am gândit eu tristă. „Cineva îşi 
aminteşte, iar acel cineva este pisica mea.“ 

M-am uitat la fratele meu care încă se chinuia să 
controleze grifonul. Acesta ţinea în cioc şireturile 
lui Carter şi nu părea dispus să le dea drumul. 

Cei mai mulţi dintre cei douăzeci de învăţăcei 
stăteau în jurul lui Jaz, încercând s-o trezească. 
Walt nu plecase de la căpătâiul ei. Mi-a aruncat o 
privire scurtă, neliniştită, apoi şi-a îndreptat din 
nou atenția spre Jaz. 

— Poate că ai dreptate, am mormăit, adresându- 
mă lui Bast. Nu e nevoie de mine aici. 


Camera mea era un loc minunat în care să stau 
bosumflată. În ultimii şase ani locuisem într-o 
mansardă, în apartamentul lui mamaie şi tataie din 
Londra, şi cu toate că îmi era dor de fosta mea 
viață, de prietenele mele Liz şi Emma, şi de 
aproape tot ce ţinea de Anglia, nu puteam nega că 
noua mea cameră din Brooklyn era mult mai şic. 

Aveam propriul meu balcon, cu vedere spre East 
River. Un pat enorm şi confortabil, propria mea 
baie şi un dressing cu nenumărate ținute noi care 
apăreau ca prin magie şi se curăţau singure când 
era cazul. În comodă era încorporat un frigider cu 
băutura mea preferată, Ribena, importată din 
Marea Britanie, şi bomboane de ciocolată (mă rog, 
o fată trebuie să se respecte). Sistemul audio era de 
ultimă generaţie şi pereţii fuseseră izolați fonic cu 
ajutorul magiei ca să pot asculta muzică cât voiam 
eu de tare fără să-l deranjez pe încuiatul de frate- 
meu, care stătea în camera de alături. Pe dulap se 
găsea singurul lucru pe care-l adusesem din 
camera mea de la Londra: un casetofon uzat pe 
care mi-l dăruiseră bunicu cu mult timp în urmă. 
Era demodat, ştiu, dar îl păstram din motive 
sentimentale. La urma urmei, Carter şi cu mine 
înregistraserăm cu el aventurile de la Piramida 
Roşie. 

Mi-am scos iPod-ul şi am căutat prin playlist. 
Am ales un album marcat cu eticheta TRIST, 
pentru că aşa mă simţeam. 

Adele, 79. Dumnezeule, nu mai ascultasem 
albumul acesta din... 

Pe neaşteptate, am început să plâng. Ascultasem 
albumul în ajunul Crăciunului, când tata şi Carter 
veniseră după mine ca să mergem în vizită la 
British Museum — seara în care vieţile noastre se 
schimbaseră pentru totdeauna. 

Adele cânta de parcă-şi dădea sufletul. A vorbit 
despre băiatul care-i plăcea, întrebându-se ce ar 
trebuie să facă pentru ca el într-adevăr s-o 
iubească. O înţelegeam. Dar Crăciunul trecut, 
cântecul acesta mă făcuse să mă gândesc şi la 
famila mea: la mama, care murise pe când eu 
eram încă mică, la tata şi la Carter, care 
călătoriseră prin toată lumea împreună, lăsându-mă 
la Londra cu bunicii, şi care nu păreau să mă vrea 
în vieților lor. 

Ştiam, bineînţeles, că lucrurile erau mult mai 
complicate de-atât. Avusese loc o luptă acerbă 
pentru custodie, care implicase avocaţi şi atacuri 
cu o spatulă, iar tata dorise să ne ţină despărțiți pe 
mine şi pe Carter ca să nu ne stârnim unul altuia 
magia până când aveam să fim destul de mari să ne 
putem controla puterea. Şi da, de atunci 
deveniserăm mai apropiaţi. Tata revenise în viaţa 
mea într-o măsură mai mare, chiar dacă acum era 
zeul Lumii Subpământene. lar în ceea ce-o 
priveşte pe mama... ei bine, i-am cunoscut 
fantoma. Conta şi asta. 

Şi totuşi, muzica m-a făcut să simt toată furia şi 
durerea pe care le simţisem de Crăciun. Se pare că 
nu mă eliberasem complet de ele, aşa cum îmi 
închipuisem. 

Am stat cu degetul deasupra semnului de 
repede-înainte, dar am decis să las melodia să 
curgă. Mi-am aruncat lucrurile în măsuţa de toaletă 
— sulul de papirus, pe micul Carter din ceară, 


39 


geanta magică, bagheta. Am căutat toiagul, dar mi- 
am amintit că nu-l mai aveam. Îl mâncase grifonul. 

— Pasăre proastă..., am mormăit. 

Am început să mă schimb pentru culcare. 
Umplusem uşa dulapului cu fotografii, majoritatea 
cu mine şi prietenele mele, de anul trecut, de la 
şcoală. Era una cu mine, Liz şi Emma în care 
făceam feţe într-o cabină foto din Piccadilly. 
Arătam atât de tinere şi de caraghioase! 

Nu-mi venea să cred că mâine era posibil să le 
întâlnesc pentru prima oară în luni de zile. Mamaie 
şi tataie mă invitaseră pe la ei şi plănuiam să ies 
doar cu prietenele mele — cel puţin asta 
intenționasem înainte ca fratele meu să 
pomenească de cele „cinci zile pe care le aveam la 
dispoziţie ca să salvăm lumea“. Acum, cine ştia ce 
se putea întâmpla? 

Pe uşa dulapului erau doar două poze în care nu 
apăreau Liz şi Emma. Într-una eram eu cu Carter şi 
unchiul Amos, în ziua în care Amos plecase în 
Egipt în... cum se numeşte când cineva pleacă să 
se refacă după ce a fost posedat de un zeu malefic? 
Mă gândesc că nu e concediu. 

Ultima imagine era o pictură reprezentându-l pe 
Anubis. Poate că-l ştii: tipul cu cap de şacal, zeul 
înmormântărilor, al morții şi aşa mai departe. 
Apare peste tot în arta egipteană — conducând 
sufletele celor morți spre Sala Judecății, 
îngenunchind în faţa balanței cosmice, punând o 
inimă pe un taler şi pana adevărului pe celălalt. 

Oare de ce aveam o imagine cu el? 

[Bine, Carter. O să recunosc, numai să taci 
odată.] 

Eram puţin îndrăgostită de Anubis. Ştiu cât pare 
de ridicol ca o fată modernă să fie vrăjită de un 
băiat în vârstă de cinci mii de ani cu cap de câine, 
dar eu nu asta vedeam când mă uitam la imagine. 
Mi-am amintit când Anubis apăruse în New 
Orleans şi ne întâlniserăm faţă în faţă — un băiat de 
vreo şaisprezece ani, îmbrăcat într-o haină de piele 

neagră şi blugi, cu părul negru ciufulit şi nişte ochi 
superbi, trişti, de culoarea ciocolatei. Nu arăta 
deloc ca un băiat cu cap de câine. 

E tot ridicol, ştiu. El era zeu. Nu aveam absolut 
nimic în comun. Nu mai primisem nicio veste de la 
el după aventura de la Piramida Roşie, şi asta n-ar 
fi trebuit să mă mire. Deşi la vremea respectivă 
părea interesat de mine şi e posibil să-mi fi şi dat 
de înțeles asta... Nu, cu siguranţă că doar îmi 
închipuisem aşa ceva. 

În ultimele şapte săptămâni, de când Walt Stone 
sosise în Casa din Brooklyn, am crezut că poate 
voi fi în stare să-l uit pe Anubis. Desigur, Walt era 
învăţăcelul meu, iar eu nu trebuia să-l privesc ca 
pe un posibil iubit, dar fusesem destul de convinsă 
că între noi era ceva încă din primul moment în 
care ne-am văzut. Însă acum Walt părea să bată în 
retragere. Se purta atât de secretos, avea mereu cu 
un aer vinovat şi discuta cu Jaz... 

Viaţa mea era o porcărie. 

M-am îmbrăcat în hainele de culcare în timp ce 
Adele încă mai cânta. Oare toate cântecele ei 
vorbeau despre faptul că nu era băgată în seamă de 
băieţi? Deodată, chestia asta mi s-a părut destul de 
enervantă. 

Am oprit muzica şi m-am aruncat în pat. 

Din păcate, seara mea a devenit şi mai urâtă de 
cum am adormit. 


La Casa din Brooklyn, dormeam protejaţi de tot 
felul de vrăji magice care să ne ferească de visele 
urâte, de spiritele ce voiau să ne invadeze şi de 
nevoia, pe care sufletele noastre o simțeau uneori, 
de-a porni la drum. Aveam chiar şi o pernă magică 
ce făcea ca sufletul, sau ba-ul, dacă vrei s-o dăm 
pe egipteană, să rămână legat de trup. 

Însă sistemul nu e infailibil. Adesea, simt cum 
mă sâcâie o forţă exterioară, încercând să mă facă 
atentă. 

Alteori, sufletul îmi dă de veste dacă trebuie să 
ajungă în altă parte, dacă are ceva importat să-mi 
arate. 

Am avut o astfel de senzaţie imediat după ce-am 
adormit. E ca atunci când te sună cineva, iar 
creierul te lasă să alegi dacă răspunzi sau nu. 
Adesea e mai bine să nu răspunzi, mai ales când 
creierul îți spune că eşti sunat de pe un număr 
necunoscut. 

Uneori aceste apeluri sunt importante. Şi mâine 
era ziua mea. Poate că tata şi mama voiau să 
vorbească cu mine din Lumea Subpământeană. Mi 
i-am imaginat în Sala Judecăţii, tata stând pe tron, 
întruchipându-l pe Osiris, zeul cu pielea albastră, 
iar mama purtând veştmintele ei albe fantomatice. 
Ar fi putut să aibă coifuri de hârtie şi să cânte „La 
mulți ani“, în timp ce Ammit Devoratoarea, 
monstrul lor de companie extrem de micuţ, ţopăia 
peste tot şi lătra. 

Sau poate, doar poate, mă căuta Anubis. 

„Salut, ăăă... m-am gândit că poate ai vrea să 
mergem la o înmormântare sau aşa ceva.“ 

Mă rog... era posibil. 

Aşa c-am acceptat apelul. Mi-am lăsat spiritul să 
meargă oriunde voia, şi ba-ul meu s-a ridicat 
deasupra corpului. 

Dacă nu ţi-ai lăsat niciodată ba-ul să 
călătorească, nici nu-ţi recomand — asta dacă nu 
vrei să te transformi într-un pui fantomatic care 
pluteşte fără niciun control printre curenții din 
Duat. 

De obicei, ba-ul este invizibil pentru ceilalți, 
ceea ce e bine, de vreme ce ia forma unei păsări 
uriaşe care are capul tău. Odată, reuşisem să dau o 
formă mai puţin jenantă ba-ului meu, dar de când 
Isis plecase din mintea mea, nu mai puteam face 
asta. Acum, când m-am înălţat, aveam înfăţişarea 
standard de pui. 

Uşile balconului s-au deschis. O adiere magică 
m-a purtat în noapte. Luminile New Yorkului s-au 

estompat şi au dispărut, iar eu m-am trezit într-o 
încăpere cunoscută mie din Lumea 
Subpământeană: Sala Epocilor din cartierul 
general al Casei Vieții aflat sub Cairo. 

Sala era atât de lungă, că ar fi putut găzdui un 
maraton. În mijloc se afla un covor albastru, care 
sclipea ca un râu. Între coloanele de pe fiecare 
parte licăreau perdele de lumină cu imagini 
holografice din îndelungata istorie a Egiptului. 
Lumina îşi schimba culoarea pentru a reda diferite 
epoci, de la un alb strălucitor pentru Epoca Zeilor 
până la un roşu aprins pentru timpurile moderne. 

Tavanul era chiar mai înalt decât cel al sălii de 
bal din Muzeul Brooklyn, spațiul generos fiind 
luminat de sfere strălucitoare de energie şi de 
hieroglife plutitoare. Arăta ca şi cum cineva ar fi 
detonat acolo câteva kilograme de cereale pentru 
copii în condiţii de gravitație zero, toate dulciurile 
colorate plutind şi ciocnindu-se cu încetinitorul. 

Am zburat spre capătul încăperii, chiar deasupra 
podiumului pe care se afla tronul faraonului. Era 
un tron onorific, neocupat de la căderea Egiptului, 
dar pe treapta de jos stătea Lictorul-Şef, 
comandantul Primei Nome, conducătorul Casei 
Vieţii şi magicianul de care-mi plăcea cel mai 
puţin: Michel Desjardins. 

Nu-l mai văzusem pe francezul cel fermecător 
de la atacul asupra Piramidei Roşii, şi m-am mirat 
cât de mult îmbătrânise. Devenise Lictor-Șef în 
urmă cu doar câteva luni, dar părul lui negru, 
lucios şi barba despicată erau acum încărunțite. Se 
sprijinea obosit în toiag, de parcă mantia de Lictor- 
Şef, din leopard, pe care o purta pe umeri, ar fi fost 
grea ca plumbul. 

N-aş putea spune că-mi era milă de el. Nu ne 
despărțiserăm prieteni. Ne uniserăm forţele (mai 
mult sau mai puţin) pentru a-l învinge pe zeul Set, 
dar el încă ne credea nişte magicieni escroci şi 
periculoşi. Ne avertizase că dacă vom continua să 
studiem calea zeilor (ceea ce-am şi făcut), data 

viitoare când ne vom întâlni ne va distruge. Asta 
nu ne-a prea îndemnat să-l invităm la un ceai. 

Avea faţa suptă, dar ochii încă îi sclipeau cu 
răutate. S-a uitat la imaginile de un roşu aprins din 
perdelele de lumină de parcă aştepta să apară ceva. 

— Est-il alle? a întrebat el, ceea ce în franceza 
mea de nivel de şcoală primară însemna fie „A 
plecat?“, fie „Ai reparat insula?“ 

Bine... probabil că era prima variantă. 

Pentru o clipă, m-am temut că vorbea cu mine. 
Apoi, din spatele tronului s-a auzit o voce răguşită: 

— Da, Stăpâne. 

Din întuneric a apărut un bărbat. Era îmbrăcat 
complet în alb — costum, eşarfă, până şi ochelarii 
de soare reflectorizanţi erau albi. Primul meu gând 
a fost: 

„Dumnezeule, e un vânzător de îngheţată 
malefic!“ 

Avea un zâmbet plăcut şi o faţa dolofană 
încadrată de un păr cenuşiu ondulat. Mi s-a părut 
că e inofensiv, chiar prietenos, până când şi-a dat 
Jos ochelarii. 

Avea ochii distruși. 

Trebuie să recunosc că sunt sensibilă când vine 
vorba de ochi. Dacă văd o filmare cu o operaţie la 
ochi, o tulesc din cameră. Chiar şi ideea de lentile 
de contact mă înfioară. 

Dar bărbatul în alb avea nişte ochi care arătau 
de parcă ar fi fost stropiţi cu acid şi apoi zgâriaţi în 
mod repetat de nişte pisici. Avea pleoapele pline 
de cicatrice care nu se vindecaseră cum trebuie şi 
sprâncenele arse, cu goluri mari. Pielea de 
deasupra pomeţilor îi era brăzdată de dâre roşii, iar 
ochii lui erau o combinaţie oribilă de roşu aprins şi 
alb lăptos, încât nu cred că putea vedea ceva. 

A tras aer în piept, şuierând atât de tare încât m- 
a durut pieptul pe mine. Pe cămaşă îi strălucea un 
pandantiv de argint cu o amuletă în formă de 


şarpe. 

— A folosit portalul în urmă cu câteva clipe, 
Stăpâne, a spus el cu o voce răguşită. În sfârşit, a 
plecat. 

Vocea lui era la fel de oribilă precum ochii. 
Dacă chiar fusese stropit cu acid, înseamnă că o 
parte îi ajunsese în plămâni. Cu toate acestea, omul 
continua să zâmbească, arătând liniştit şi fericit în 
costumul lui alb, impecabil, de parcă de-abia 
aştepta să vândă nişte îngheţată unor copilaşi 
cuminţi. 

S-a apropiat de Desjardins, care încă se uita la 
perdelele de lumină. Vânzătorul de îngheţată 1-a 
urmărit privirea. La fel am făcut şi eu, şi mi-am dat 
seama la ce se uita Lictorul-Şef. În dreptul ultimei 
coloane, lângă tron, culoarea se schimba. Nuanţa 
de roşu a timpurilor moderne se întuneca, 
devenind de un violet-închis, culoarea rănilor. 
Prima dată când fusesem în Sala Epocilor, mi se 
spusese că încăperea devenea din ce în ce mai 
lungă pe măsura trecerii anilor, iar acum acest 
lucru se întâmpla chiar sub ochii mei. Podeaua şi 
pereții tremurau ca un miraj, mărindu-se încet, iar 
dunga de lumină violet se lărgea. 

— Ah, a spus vânzătorul de îngheţată. E mult 
mai clară acum. 

— O nouă eră..., a murmurat Desjardins. O eră 
mai întunecată. Culoarea luminii nu s-a schimbat 
de o mie de ani, Vladimir. 

Un vânzător malefic de îngheţată pe nume 
Vladimir? Asta-i bună! 

— E vorba de familia Kane, desigur, a spus 
Vladimir. Ar fi trebuit să-l ucizi pe cel mai în 
vârstă când ai avut ocazia. 

Penele ba-ului meu s-au zburlit. Am înţeles că 
vorbea despre unchiul Amos. 

— Nu, a spus Desjardins. Se afla sub protecția 
noastră. Tuturor celor care caută vindecarea 
trebuie să li se acorde adăpost — chiar şi unui 
Kane. 

Vladimir tras adânc aer în piept, scoțând un 
sunet de aspirator înfundat. 

— Dar acum, că a plecat, cu siguranţă trebuie să 
acționăm. Ai auzit veştile din Brooklyn, Stăpâne. 
Copiu au găsit primul papirus. Dacă le găsesc şi pe 
celelalte două... 

— Ştiu, Vladimir. 

— În Arizona, au umilit Casa Vieţii. Au preferat 
să facă pace cu Set, în loc să-l distrugă. lar acum 
caută Cartea lui Ra. Dacă m-ai lăsa să mă ocup eu 
de ei... 

Vârful toiagului lui Desjardins a luat foc, un foc 
violet. 

— Cine e Lictor-Şef? a întrebat el. 

Lui Vladimir i-a dispărut veselia de pe chip. 

— Tu eşti, Stăpâne. 

— Şi mă voi ocupa de familia Kane la timpul 
potrivit, dar acum Apophis e cea mai mare 
ameninţare pentru noi. Trebuie să ne folosim toată 
puterea pentru a ţine Şarpele sub control. Dacă 
există vreo şansă ca familia Kane să ne ajute să 
restabilim ordinea... 

— Dar Lictore..., l-a întrerupt Vladimir. 

Tonul său era mai intens — parcă avea o forță 
magică. 

— Familia Kane e doar o parte a problemei. Au 
tulburat echilibrul din Ma'at trezindu-i pe zei. 
Predau magia interzisă. Acum îl vor aduce înapoi 
pe Ra, care n-a mai domnit de la începuturile 
Egiptului! Vor arunca lumea în dezordine. Nu vor 
face decât să ajute Haosul. 

Desjardins a chpit, ca şi cum ar fi fost confuz. 

— Poate că ai dreptate. Trebuie... trebuie să 
reflectez la asta. 

Vladimir s-a înclinat. 

— Cum ţi-e voia, Stăpâne. Voi aduna trupele şi 
voi aştepta poruncile de a distruge Casa din 
Brooklyn. 

— A distruge... 

Desjardins s-a încruntat. 

— Da, vei aştepta poruncile mele. Voi alege 
momentul potrivit pentru atac, Vladimir. 

— Foarte bine, Stăpâne. Şi dacă frații Kane 
caută şi celelalte două papirusuri ca să-l trezească 
pe Ra? La unul dintre ele nu pot ajunge, 
bineînţeles, dar celălalt... 

— Las asta în seama ta. Păzeşte-l cum crezi de 
cuviință. 

Ochii lui Vladimir erau şi mai oribili când se 
entuziasma — vâscoşi şi strălucitori, în spatele 
pleoapelor lui distruse. Îmi aduceau aminte de 
micul dejun preferat al lui tataie: ouă fierte moi cu 
sos Tabasco. 

[Ei bine, îmi cer scuze dacă ce spun e scârbos, 
Carter. Oricum, n-ar trebui să mănânci în timp ce 
eu povestesc! | 

— Stăpânul e înţelept, a spus Vladimir. Copiii 
vor căuta papirusurile, Stăpâne. N-au de ales. Dacă 
îşi părăsesc fortăreaţa şi ajung pe teritoriul meu... 

— Nu ţi-am spus deja c-o să-i eliminăm? a zis 
Desjardins hotărât. Acum, lasă-mă. Trebuie să mă 
gândesc. 

Vladimir s-a retras în umbră. Pentru cineva 
îmbrăcat în alb, a reuşit să se facă nevăzut destul 
de bine. 

Desjardins şi-a îndreptat din nou atenția asupra 
perdelei sclipitoare de lumină. 

— O nouă eră..., a repetat el gânditor. O nouă 
eră a întunericului... 


Ba-ul meu s-a învârtit printre curenţii din Duat, 
grăbindu-se înapoi spre trupul meu adormit. 

— Sadie? am auzit o voce. 

M-am ridicat în capul oaselor, cu inima 
bătându-mi puternic. Pe ferestre se vedea lumina 
cenuşie a dimineţii. La picioarele patului stătea... 

— Unchiule Amos? m-am bâlbâit eu. 

Mi-a zâmbit. 

— La mulţi ani, draga mea. Îmi pare rău dacă 
te-am speriat. N-ai răspuns când am bătut la uşă. 

Eram îngrijorat. 

Părea să fie din nou sănătos tun şi era elegant ca 
întotdeauna. Purta ochelari cu ramă de sârmă, o 
pălărie joasă şi un costum italian de lână neagră 
care-l făcea să nu mai pară atât de scund şi de 
trupeş. Avea părul lung împletit strâns, ornat cu 
bucățele de piatră neagră strălucitoare — obsidian, 
probabil. Putea fi confundat cu un muzician de 
jazz (ceea ce şi era) sau cu un Al Capone afro- 
american (ceea ce nu era). 

Am dat să-l întreb: 

— Cum...? 

Atunci am înţeles viziunea din Sala Epocilor şi 
implicaţiile celor văzute acolo. 

— E în regulă, a spus Amos. Tocmai m-am 
întors din Egipt. 

Am încercat să înghit, dar respirația mea era 
aproape la fel de greoaie ca a tipului aceluia 
groaznic, Vladimir. 

— Şi eu, Amos. Şi nu e în regulă. Vin să ne 
distrugă. 

4.Invitaţie la o petrecere de Armaghedon 


SADIE 


După ce i-am descris sinistra mea viziune, un 
singur lucru m-ar fi ajutat: un mic dejun adevărat. 

Amos părea neliniștit, dar a insistat să aşteptăm 
până se strâng toți membrii celei de-A Douăzeci şi 
Una Nome (aşa cum se numea filiala noastră a 
Casei Vieţii), ca să discutăm. A promis c-o să mi se 
alăture pe verandă în douăzeci de minute. 

După ce-a plecat, am făcut un duş şi m-am 
gândit cum să mă îmbrac. De obicei, lunea predam 
magia empatică, ce necesita o ţinută adecvată de 
magician. Însă bănuiam că de ziua mea sunt liberă. 

Având în vedere împrejurările, m-am îndoit că 
Amos, Carter şi Bast m-ar fi lăsat să plec la 
Londra, dar am decis să gândesc pozitiv. Mi-am 
pus nişte blugi rupţi, bocancii militari, un maiou şi 
geacă de piele — total nepotrivite pentru magie, dar 
azi mă simţeam nonconformistă. 

Mi-am băgat în geanta de magie bagheta şi 
figurina ce-l reprezenta pe Carter. Mă pregăteam 
să mi-o pun pe umăr, când m-am gândit că doar n- 
o să car chestia asta după mine de ziua mea... 

Am tras adânc aer în piept şi m-am concentrat 
pentru a deschide un canal în Duat. Nu-mi place să 
recunosc, dar nu mă pricep deloc la asta. Pur şi 
simplu nu-i corect ca fratele meu să poată face 
lucruri din nimic iar eu să am nevoie de cinci-zece 
minute de concentrare deplină, pentru ca apoi să 
mi se facă rău de la efort. De cele mai multe ori, e 
mai uşor dacă am geanta pe umăr. Nu voiam să mă 
stânjenească dacă ieşeam în oraş cu prietenele 
mele, dar nici nu voiam s-o las acasă. 


49 


În cele din urmă, aerul a început să pâlpâie, 
semn că Duatul se supunea voinţei mele. Am 
aruncat geanta în față, iar ea a dispărut. Excelent — 
asta presupunând c-o să-mi dau seama cum să fac 
s-o recuperez. 

Am luat papirusul pe care îl furasem de la 
Bullwinkle cu o scară înainte şi am coborât la 
parter. 


Având în vedere că toată lumea era la masă, în 
conac domnea o linişte stranie. Erau cinci niveluri 
de balcoane care dădeau spre Sala Mare, aşa că, de 
obicei, era gălăgie şi forfotă; dar mi-am amintit cât 
de pustiu mi se păruse locul când, de Crăciunul 
trecut, ajunsesem aici pentru prima dată împreună 
cu Carter. 

Sala Mare era decorată aproape la fel: cu imensa 
statuie a lui Thoth în centru, colecția de arme şi 
instrumente muzicale de jazz a lui Amos de-a 
lungul peretelui, covorul din piele de şarpe în faţa 
şemincului mare cât un garaj. Dar îți puteai da 
seama că acum locuiau aici douăzeci de magicieni 
tineri. Măsuţa de cafea era ticsită de telecomenzi, 
baghete, iPad-uri, ambalaje şi figurine shabti. 
Cineva cu picioare mari — Julian probabil — îşi 
lăsase pantofii sport plini de noroi pe scări. Şi unul 
dintre huliganii noştri — am presupus că Felix — 
vrăjise şemineul şi-l transformase într-un tărâm 
arctic de poveste, cu tot cu zăpadă şi un pinguin 
viu. Lui Felix îi plac pinguinii. 

Prin casă se mişcau cu viteză mopuri şi mături 
magice care încercau să facă curat. A trebuit să mă 
feresc ca să nu mă măture şi pe mine. Nu ştiu de 
ce, dar măturile cred că părul meu e o chestie care 
trebuie curățată. 

[Să n-aud o vorbă, Carter. ] 

După cum m-am aşteptat, toţi erau adunaţi pe 
verandă, care avea şi rol de sufragerie şi de areal al 
crocodilului albinos. Filip al Macedoniei se 
bălăcea fericit în piscină, sărind după bucăţelele de 

slăninuţă pe care 1 le aruncau învăţăceii. Era o 
dimineaţă rece şi ploioasă, dar focurile din vasele 
de pe terasă ne ţineau de cald. 

Am luat o pain au chocolat şi o ceaşcă de ceai 
de pe bufet şi m-am aşezat. Apoi mi-am dat seama 
că ceilalți nu mâncau. Erau toţi cu ochii pe mine. 

În capul mesei stăteau Amos şi Bast, cu o 
înfăţişare sumbră. În faţa mea era Carter, care nici 
nu se atinsese de vafele din farfurie, ceea nu-i 
stătea deloc în fire. În dreapta, scaunul pe care 
stătea Jaz era gol. (Amos îmi spusese că era tot la 
infirmerie şi că nu se schimbase nimic.) în stânga 
mea stătea Walt, arătând bine, ca de obicei, dar m- 
am străduit să nu-l bag în seamă. 

Ceilalți învăţăcei păreau să se afle în stadii 
diferite ale stării de şoc. Era o amestecătură 
pestriță, de toate vârstele, din întreaga lume. 
Câţiva erau mai mari decât mine şi Carter — de 
fapt, erau suficient de mari ca să meargă la 
facultate ceea ce era bine, pentru că puteau avea 
grijă de cei mai mici, însă mă simţeam oarecum 
stânjenită când încercam să mă port cu ei ca o 
profesoară. Ceilalţi aveau, majoritatea, între zece 
şi cincisprezece ani. Felix avea doar nouă. Se aflau 
acolo Julian din Boston, Alyssa din Carolina, Sean 
din Dublin şi Cleo din Rio de Janeiro (da, ştiu, 
Cleo din Rio, dar nu vă mint!) Ce aveam cu toţii în 
comun: sângele de faraon. Cu toţii ne trăgeam din 
familile regale ale Egiptului, ceea ce făcea să 
avem abilitatea naturală de a practica magia şi de a 
găzdui puterea zeilor. 

Singurul care nu părea afectat de starea de spirit 
mohorâtă era Khufu. Din motive pe care nu le prea 
înțelegeam, babuinul nostru mânca numai alimente 
a căror denumire se termină în „o“. De curând 
descoperise jeleul Jell-O, pe care îl considera o 
substanță miraculoasă. Cred că „O'“-ul din 
denumire îl făcea să aibă un gust mai bun. Acum 
mânca aproape orice se afla în gelatină — fructe, 
nuci, insecte, animale. În momentul acela ÎŞI 

băgase tot capul într-un munte roşu de mâncare 
care tremura şi din care se auzeau zgomotele 
deranjante pe care le scotea în timp ce căuta 
struguri. 

Toţi ceilalți se uitau la mine, de parcă ar fi 
trebuit să le dau vreo explicaţie. 

— Bună dimineaţa, am mormăit. Ce zi 
frumoasă... Este un pinguin în şemineu, dacă vă 
interesează. 

— Sadie, a zis Amos cu blândeţe, spune-le şi 
celorlalți ce mi-ai spus mic. 

Am luat o gură de ceai ca să mă liniştesc. Apoi 
am încercat să nu par îngrozită când le-am descris 
vizita făcută în Sala Epocilor. 

Când am terminat, nu se auzeau decât focurile 
ce ardeau în vase şi pleoscăiturile din piscină ale 
lui Filip al Macedoniei. 

În cele din urmă, Felix, care avea nouă ani, a 
pus întrebarea care le stătea tuturor pe limbă: 

— Asta înseamnă c-o să murim cu toţii? 

— Nu. 

Amos s-a aplecat în faţă. 

— Categoric nu. Copii, ştiu că de-abia am sosit. 
Încă nu v-am cunoscut pe toţi, dar promit că vom 
face tot ce ne stă în putere ca să fiți în siguranţă. 
Casa asta are mai multe niveluri de protecție 
magică. Avem de partea noastră o zeiţă importantă 
— a arătat spre Bast, care deschidea o conservă de 
ton cu unghiile — şi pe familia Kane ca să vă 
protejeze. Carter şi Sadie sunt mai puternici decât 
aţi putea crede şi, dacă se va ajunge la asta, eu m- 
am mai luptat cu Michel Desjardins. 

Ținând cont de toate problemele pe care le 
avusesem Crăciunul trecut, discursul lui Amos mi 
s-a părut puţin cam optimist, dar învăţăceii au 
părut uşuraţi. 

— Dacă se va ajunge la asta? a întrebat Alyssa. 
Pare destul de sigur că ne vor ataca. 

Amos s-a încruntat. 

— Poate că da, dar ce mă derutează e că 
Desjardins a fost de-acord cu un plan atât de 
necugetat. Apophis e adevăratul duşman, iar 
Desjardins o ştie. Ar trebui să-şi dea seama că are 
nevoie de ajutor. Doar dacă... 

Nu şi-a terminat propoziţia. Gândul care-i 
trecuse prin minte a părut să-l tulbure profund. 

— În orice caz, dacă Desjardins se hotărăşte să 
ne atace, o va face după o planificare minuțioasă. 
El ştie că acest conac nu va ceda cu uşurinţă. Nu-şi 
poate permite ca familia Kane să-l mai facă o dată 
de ruşine. Va studia problema, va pune în balanţă 
opţiunile şi-şi va aduna forţele. Îi va lua câteva zile 
să se pregătească — timp pe care ar trebui să-l 
folosească pentru a-l opri pe Apophis. 

Walt şi-a ridicat degetul arătător. Nu ştiu de ce, 
dar are un soi de seriozitate care atrage atenția 
grupului când se pregăteşte să vorbească. Până şi 
Khufu şi-a ridicat privirea din jeleu. 

— Dacă Desjardins chiar ne atacă, a zis Walt, 
va fi bine pregătit, cu magicieni mult mai 
experimentați decât noi. Poate trece de scutul de 
protecţie? 

Amos s-a uitat la uşile glisante din sticlă, 
amintindu-și probabil data trecută, când apărarea 
noastră fusese străpunsă. Efectele nu fuseseră 
tocmai plăcute. 

— Trebuie să ne asigurăm că nu se va ajunge la 
asta, a spus el. Desjardins ştie ce încercăm să 
facem şi că avem doar cinci zile la dispoziţie... 
bine, patru zile de acum. Potrivit viziunii lui Sadie, 
Desjardins ştie de planul nostru şi va încerca să ne 
împiedice — din convingerea greşită că suntem în 
slujba forțelor Haosului. Dar dacă reuşim, vom 
avea un atu cu care să-l determinăm pe Desjardins 
să ne lase în pace... 

Cleo a ridicat mâna. 

— Ăăă... Noi nu ştim despre ce plan este vorba. 
Patru zile ca să...? 

Amos 1-a făcut semn lui Carter, invitându-l să 
explice despre ce era vorba. Mie-mi convenea. Ca 
să fiu sinceră, planul mi se părea cam nebunesc. 

Fratele meu s-a ridicat. Ce-i al lui e-al lui. În 
ultimele luni, reuşise să arate ca un adolescent 
normal. După ce făcuse şcoala acasă şi călătorise 
cu tata vreme de şase ani, Carter ajunsese complet 
demodat. Se îmbrăca precum un directoraş, cu 
cămăşi albe scrobite şi pantaloni de stofă. Acum 
măcar învățase să poarte blugi şi tricouri, şi câte un 
hanorac din când în când. Îşi lăsase părul să 
crească într-o claie — ceea ce arăta mult mai bine. 
Dacă o ţinea tot aşa, era posibil ca într-o bună zi să 
poată ieşi c-o fată. 

| Ce? Nu mă înghionti. A fost un compliment! ] 

— Îl vom trezi pe zeul Ra, a spus Carter, de 
parcă era ceva simplu ca bună ziua. 

Învăţăceii şi-au aruncat priviri. Carter nu era 
cunoscut ca având simţul umorului, dar probabil s- 
au întrebat dacă nu cumva glumea. 

— Adică pe zeul soarelui, a zis Felix. Vechiul 
rege al zeilor. 

Carter a încuviinţat din cap. 

— Ştiţi cu toţii povestea. Cu mii de ani în urmă, 
Ra s-a senilizat şi s-a retras în ceruri, lăsându-l pe 
Osiris la putere. Apoi Osiris a fost răsturnat de pe 
tron de Set. Apoi Horus l-a învins pe Set şi a 
devenit faraon. Apoi... 

Am tuşit. 

— Varianta prescurtată, te rog. 

Carter s-a uitat urât la mine. 

— Ideea e că Ra a fost primul şi cel mai 
puternic rege al zeilor. Noi credem că Ra este încă 
în viaţă. E doar adormit undeva în adâncurile 
Duatului. Dacă reuşim să-l trezim... 

— Dar dacă s-a retras pentru că era senil, a zis 
Walt, nu înseamnă că acum e foarte, foarte senil? 

Şi eu îl întrebasem asta pe Carter când îmi 
împărtăşise planul lui. Ultimul lucru de care avem 
nevoie era un zeu atotputernic care nu ştia cum îl 

cheamă, mirosea a bătrân şi saliva în somn. Dar 
cum era posibil ca o ființă nemuritoare să se 
senilizeze? Nu  primisem niciun răspuns 
mulțumitor. 

Amos şi Carter s-au uitat la Bast, ceea ce mi se 
părea normal, de vreme ce ea era singura zeiță 
egipteană de la masă. 

Aceasta privea încruntată conserva de ton 
neterminată. 

— Ra e zeul soarelui. În vremurile de demult, el 
îmbătrânea odată cu trecerea zilei, apoi naviga prin 
Duat cu barca în fiecare seară şi renăştea în fiecare 
dimineața odată cu răsăritul soarelui. 

— Dar soarele nu se naşte, am zis eu. Pământul 
se roteşte... 

— Sadie! m-a avertizat Bast. 

Corect, corect. Şi mitul, şi ştiinţa erau adevărate 
— erau versiuni diferite ale aceleaşi realităţi, bla, 
bla. Auzisem povestea de-o sută de ori şi n-aveam 
chef s-o aud din nou. 

Bast a arătat spre papirus, pe care îl pusesem 
lângă ceaşca de ceai. 

— Când Ra a încetat să-şi mai ducă la capăt 
călătoria nocturnă, ciclul s-a rupt şi Ra a dispărut 
în amurg pentru totdeauna, sau cel puţin aşa 
credem noi. Intenţia lui a fost să doarmă pentru 
totdeauna. Dar dacă ați reuşi să-l găsiţi în Duat — şi 
acesta e un mare „dacă“ —, ar putea fi adus înapoi 
cu magia potrivită şi ar putea renaşte. În Cartea lui 
Ra se găseşte modalitatea prin care se poate face 
asta. Preoţii lui Ra au creat-o în vremurile de 
demult şi au ţinut secretă existenţa ei, împărțind-o 
în trei părţi, ca să fie folosită doar dacă vine 
sfârşitul lumii. 

— Dacă... vine sfârşitul lumii? a întrebat Cleo. 
Adică Apophis chiar o să... o să înghită soarele? 

Walt s-a uitat la mine. 

— Este posibil? În povestea despre Piramida 
Roşie, ai spus că Apophis se afla în spatele 
planului lui Set de a distruge America de Nord. A 

încercat să creeze cât mai mult haos posibil ca să 
scape din închisoare. 

M-am cutremurat când mi-am amintit de 
apariția pe cer, deasupra Washingtonului, a unui 
şarpe uriaş care se zvârcolea. 

— Apophis e adevărata problemă, am 
încuviinţat. L-am oprit o dată, dar închisoarea în 
care se află e tot mai nesigură. Dacă reuşeşte să 
scape... 

— Va reuşi, a spus Carter. În patru zile. Dacă 
nu-l oprim. lar apoi va distruge civilizaţia — tot ce- 
au construit oamenii de la începuturile Egiptului. 

Toţi cei prezenţi s-au înfiorat. 

Desigur, eu şi Carter discutaserăm în particular 
despre termenul-limită de patru zile. Şi Horus şi 
Isis discutaseră despre asta cu noi. Dar ni se păruse 
mai degrabă o  sinistră posibilitate decât o 
certitudine absolută. Acum, Carter părea că ştie ce 
vorbeşte. M-am uitat la chipul lui şi am realizat că 
văzuse ceva în timpul nopţii — avusese probabil o 
viziune mai urâtă decât a mea. Am putut citi pe 
faţa lui: „Nu aici. Vorbim mai târziu.“ 

Bast îşi înfigea ghearele în masă. Era la curent 
cu secretul lui, oricare ar fi fost acela. 

La celălalt capăt al mesei, Felix număra pe 
degete. 

— De ce patru zile? Ce-i atât de special la ziua 
de... douăzeci şi unu martie? 

— Echinocţiul de primăvară, a explicat Bast. Un 
moment important pentru magie. Între orele de zi 
şi cele de noapte există un echilibru perfect, ceea 
ce înseamnă că forțele Haosului şi cele ale Ma'at- 
ului pot fi influențate cu uşurinţă într-o direcție sau 
alta. E momentul perfect pentru a-l trezi pe Ra. De 
fapt, e singura noastră şansă până la echinocțiul de 
toamnă, adică peste şase luni. Dar nu putem 
aştepta atât de mult. 

— Pentru că, din păcate, a adăugat Amos, 
echinocțiul este, de asemenea, momentul perfect 
pentru ca Apophis să scape de închisoare şi să 

invadeze lumea muritorilor. Să fiți siguri că 
slujitorii lui lucrează la asta chiar acum. Potrivit 
surselor noastre divine, Apophis va reuşi, de aceea 
trebuie ca mai înainte să-l trezim pe Ra. 

Mai auzisem chestia asta înainte, dar acum, că 
se discuta deschis, în fata tuturor învăţăceilor, şi 
când le vedeam chipurile devastate, totul mi se 
părea mult mai înfricoşător şi real. 

Mi-am dres vocea. 

— Bun... deci când Apophis va fi liber, va 
încerca să distrugă Ma'at-ul, ordinea universului. 
Va înghiţi soarele, va arunca pământul într-o beznă 
veşnică şi nouă ne va face ziua cât se poate de 
proastă. 

— Motiv pentru care avem nevoie de Ra. 

Amos şi-a controlat tonul, ca să pară calm şi 
liniştitor pentru învăţăcei. Transmitea atâta linişte, 
că până şi eu eram mai puţin înfricoşată. M-am 
întrebat dacă nu era un soi de magie, sau dacă doar 
se pricepea mai bine decât mine să vorbească 
despre Armaghedon. 

— Ra a fost duşmanul de moarte al lui Apophis, 
a continuat el. Ra este Stăpânul Ordinii, în timp ce 
Apophis e Stăpânul Haosului. Dintotdeauna cele 
două forţe s-au aflat într-o luptă continuă şi au 
încercat să se distrugă una pe cealaltă. Dacă 
Apophis se întoarce, trebuie să ne asigurăm că Ra 
va fi de partea noastră pentru a-i ţine piept. Numai 
aşa avem o şansă. 

— O şansă..., a spus Walt. Asta presupunând 
că-l găsim pe Ra şi-l trezim, iar ceilalți membri ai 
Casei Vieţii nu ne distrug până atunci. 

Amos a dat din cap. 

— Dar dacă îl putem trezi pe Ra, asta ar fi o 
ispravă mai mare decât orice altceva a reuşit vreun 
magician să facă până în momentul acesta. 
Desjardins ar trebui să se gândească de două ori 
înainte. Lictorul-Şef... mă rog, poate pare că nu e 
în toate minţile, dar nu e prost. Înţelege pericolul 
revenirii lui Apophis. Trebuie să-l convingem că 

suntem în aceeaşi tabără, că Apophis poate fi 
învins doar urmând calea zeilor. Prefer să fac asta 
decât să mă lupt cu el. 

Eu una îmi doream să-i trag un pumn în mutră 
lui Desjardins şi să-i dau foc la barbă, dar cred că 
Amos avea dreptate. 

Biata de Cleo se făcuse verde ca o broască. 
Venise în Brooklyn tocmai din Brazilia ca să 
studieze calea lui Thoth, zeul cunoaşterii, şi deja o 
alesesem să fie viitorul nostru bibliotecar; dar când 
era vorba de pericole reale, şi nu doar din cărți... 
ei bine, era mai sensibilă. 

Speram să poată ajunge până la marginea 
terasei, dacă era nevoie. 

— Pa... papirusul..., a reuşit să îngaime ea, ai 
spus că mai sunt încă două părți? 

Am luat papirusul. În lumina zilei părea mai 
fragil — sfărâmicios şi galben şi gata să se facă 
bucățele. Îmi tremurau degetele. Simţeam cum 
papirusul freamătă de magie ca şi cum ar fi fost 
străbătut de un curent de joasă tensiune. Am simţit 
o dorinţă irezistibilă de a-l deschide. 

Am început să-l desfac. Carter s-a crispat. 

Amos a spus: 

— Sadie... 

Fără îndoială că se aşteptau ca Brooklynul să ia 
din nou foc, dar nu s-a întâmplat nimic. Am întins 
papirusul şi-am văzut că era scris în păsărească — 
nu tu hieroglife, nu tu vreo limbă cunoscută mie. 
La sfârşit, papirusul era zdrenţuit, de parcă ar fi 
fost rupt. 

— Îmi închipui că bucăţile se potrivesc, am 
spus. Nu e lizibil decât atunci când toate cele trei 
părți sunt puse laolaltă. 

Carter m-a privit impresionat. Dar sincer, ştiu şi 
eu câteva lucruri. În timpul ultimei noastre 
aventuri citisem un papirus ca să-l alung pe Set, şi 
funcţionase cam la fel. 

Khufu şi-a ridicat privirea din jeleu. 

— Agh! 

A pus pe masă trei boabe lipicioase de strugure. 

— Exact, a încuviinţat Bast. După cum spune 
Khufu, cele trei secțiuni ale cărții reprezintă cele 
trei atribute ale lui Ra — dimineaţa, amiaza şi seara. 
Papirusul acesta conţine vraja lui Khnum:. Acum 
trebuie să le găsiţi şi pe celelalte. 

Nu ştiu cum a reuşit Khufu să rezume toate 
astea într-un singur mormăit, dar mi-aş fi dorit să 
învăţ doar cu profesori babuini. Aş termina 
gimnaziul şi liceul într-o săptămână. 

— Deci, celelalte două boabe de strugure..., am 
spus, pardon, papirusuri... conform viziunii pe 
care am avut-o azi-noapte, nu vor fi uşor de găsit. 

Amos a dat din cap. 

— Prima parte s-a pierdut cu mii de ani în urmă. 
Cea din mijloc se află în posesia Casei Vieţii. A 
fost mutată de multe ori şi e mereu păzită. Dacă e 
să mă iau după viziunea ta, aş zice că papirusul se 
află acum în mâinile lui Vladimir Menşikov. 

— Vânzătorul de îngheţată, am presupus eu. 
Cine e? 

Amos a trasat ceva pe masă — probabil o 
hieroglifă de protecție. 

— Al treilea cel mai puternic magician din 
lume. Este, în acelaşi timp, unul dintre cei mai 
înverşunaţi susținători ai lui Desjardins. El 
conduce cea de-A Optsprezecea Nomă, din Rusia. 

Bast a sâsâit. Pisică fiind, se pricepea la asta. 

— Vlad  Inhalatorul. Are o reputație 
îngrozitoare. 

Mi-am amintit de ochii distruşi şi de vocea 
şuicrătoare. 

— Ce-a păţit la faţă? 

Bast se pregătea să-mi răspundă, dar Amos i-a 
tăiat-o. 

— Ţine seama că e destul de periculos, m-a 
avertizat el. Talentul lui principal e să ciopârțească 
magicienii rebeli. 

— Vrei să spui că e un asasin? am întrebat. 
Minunat. Şi Desjardins tocmai i-a dat permisiunea 

să ne vâneze pe mine şi pe Carter dacă părăsim 
Brooklynul. 

— Ceea ce va trebui să şi faceţi, a zis Bast, dacă 
vreţi să căutaţi celelalte părți ale Cărţii lui Ra. 
Aveţi doar patru zile la dispoziţie. 

— Da, am murmurat, cred c-ai mai spus asta. 
Vu cu noi, nu-i aşa? 

Bast şi-a plecat privirea, uitându-se la conserva 
de ton. 

— Sadie... 

Părea foarte tristă. 

— Am vorbit cu Carter şi... ei bine, cineva 
trebuie să verifice închisoarea lui Apophis. Trebuie 
să ştim ce e întâmplă, cât mai are până scapă şi 
dacă poate fi oprit cumva. Pentru asta, trebuie să 
fie cineva la faţa locului. 

Nu-mi venea să-mi cred urechilor. 

— Te intorci acolo? După tot ce-au făcut părinţii 
mei ca să te elibereze? 

— Nu mă apropii de închisoare decât din 
exterior, a promis ea. Voi avea grijă. La urma 
urmei, pot să mă furişez. În plus, eu sunt singura 
care ştie cum să-i găsească celula, iar zona aceea 
din Duat ar fi letală pentru un muritor. Eu... eu 
trebuie să fac asta. 

Îi tremura vocea. Îmi spusese odată că pisicile 
nu sunt curajoase, dar mie mi se părea destul de 
curajos să te întorci în fosta ta închisoare. 

— Nu vă las eu neprotejaţi, mi-a promis ea. Am 
un... un prieten. Trebuie să sosească mâine din 
Duat. L-am rugat să vă găsească şi să vă protejeze. 

— Un prieten? am întrebat eu. 

Bast s-a foit. 

— Mă rog... aşa ceva. 

Nu suna prea încurajator. 

M-am uitat la hainele mele de stradă. Am simţit 
un gust amar. Carter şi cu mine trebuia să plecăm 
într-o misiune şi era puţin probabil să ne întoarcem 
teferi. Încă o responsabilitate pe umerii mei, încă o 

pretenție nerezonabilă de a-mi sacrifica viaţa 
pentru binele tuturor. La mulți ani! 

Khufu a râgâit şi a dat farfuria goală la o parte. 
Şi-a dezvelit colții plini de jeleu de parcă ar fi vrut 
să spună: „Bun, ne-am înţeles! A fost un mic dejun 
reuşit!“ 

— Mă duc să-mi fac bagajul, a spus Carter. Într- 
o oră putem pleca. 

— Nu, am spus. 

Nu ştiu sigur cine s-a mirat mai tare — eu sau 
fratele meu. 

— Nu? a întrebat Carter. 

— Este ziua mea, am zis, ceea ce probabil mă 
făcea să par o copilă răzgâiată, de şapte ani — dar 
în momentul acela nu-mi păsa. 

Învăţăceii au rămas uluiţi. Câţiva mi-au făcut 
urări. Khufu mi-a oferit farfuria lui goală drept 
cadou. Felix a început să cânte „La mulți ani“ fără 
mare tragere de inimă, dar nu i s-a alăturat nimeni, 
aşa c-a renunţat. 

— Bast a spus că prietenul ei soseşte abia 
mâine, am continuat. Amos a zis că lui Desjardins 
îi va lua ceva timp să pregătească un atac. În plus, 
mă gândesc de-o veşnicie la excursia la Londra. 
Cred că am dreptul la o afurisită de zi liberă până 
la sfârşitul lumii. 

Ceilalţi se holbau la mine. Eram egoistă? În 
regulă, da. Iresponsabilă? Poate. Atunci, cum de 
pusesem piciorul în prag cu atâta fermitate? 

Poate că te surprinde, dar mie nu-mi place să fiu 
controlată. Carter dicta ce aveam de făcut, dar ca 
de obicei, nu-mi spusese întreaga poveste. Era clar 
că se consultase deja cu Amos şi Bast şi făcuse un 
plan de bătaie. Cei trei hotărâseră cum trebuia 
procedat fără a se obosi să se consulte şi cu mine. 
Singura mea tovarăşă credincioasă mă lăsa să 
pornesc într-o misiune groaznic de periculoasă. Şi 
trebuia să-mi petrec ziua de naştere cu fratele meu, 
căutând încă un papirus magic din pricina căruia 
puteam să iau foc, sau chiar mai rău. 

Nu, mulțumesc. Regret. Dacă tot trebuia să mor, 
chestia asta putea aştepta până mâine-dimineaţă. 

Pe chipul lui Carter se citea în parte furie, în 
parte neîncredere. În general, ne străduiam să ne 
comportăm civilizat în faţa învăţăceilor. Acum îl 
făceam de râs. Mereu se plângea că iau decizii 
pripite, fără să mă gândesc înainte. Cu o seară 
înainte se enervase că luasem papirusul, şi cred că 
în adâncul sufletului mă acuza pe mine pentru că 
lucrurile o luaseră razna, pentru că Jaz fusese 
rănită. Nu mă îndoiesc că pentru el acesta era un 
nou exemplu de comportament nesăbuit din partea 
mea. 

Eram pregătită pentru o confruntare directă, dar 
a intervenit Amos. 

— Sadie, e periculos să mergi la Londra. 

A ridicat mâna înainte de a apuca să protestez. 

— Însă, dacă e chiar necesar... 

A inspirat adânc, ca şi cum nu-i plăcea deloc ce 
urmează să spună. 

— ... măcar promite că vei fi cu băgare de 
seamă. Mă îndoiesc că Vlad Menşikov va fi 
pregătit să ne atace atât de repede. Ar trebui să fu 
în siguranţă atâta vreme cât nu te foloseşti de 
magie şi nu faci nimic care să atragă atenţia. 

— Amos! a protestat Carter. 

Amos l-a redus la tăcere cu o privire tăioasă. 

— Cât timp Sadie e plecată, putem începe 
pregătirile.  Mâine-dimineaţă puteți porni în 
misiune. Preiau eu îndatoririle voastre de profesori 
şi mă ocup de apărarea Casei din Brooklyn. 

Puteam citi în ochii lui Amos că nu voia să plec. 
Era o prostie, era periculos şi nesăbuit — cu alte 
cuvinte, ceva tipic pentru mine. Dar simţeam şi că 
mă compătimea pentru situația dificilă în care mă 
aflam. Mi-am amintit cât de fragil fusese Amos 
după ce Set pusese stăpânire pe trupul lui anul 
trecut, de Crăciun. Când a plecat spre Prima Nomă 
ca să se vindece, am ştiut că se simţea vinovat 
pentru că ne părăseşte. Cu toate acestea, fusese o 

decizie corectă, dacă trebuia să nu-şi piardă 
minţile. Amos, mai mult decât oricine, ştia cum 
este să simţi nevoia de a pleca. Dacă aş fi stat aici, 
dacă aş fi plecat în misiune imediat, aş fi explodat. 

În plus, eram mai liniştită ştiind că Amos ne va 
ține locul la Casa din Brooklyn. Mă simţeam 
uşurată să renunţ la îndatoririle de profesoară 
pentru o vreme. Ca să fiu sinceră, sunt o 
profesoară îngrozitoare. N-am deloc înclinație în 
direcția asta. 

[O, ţine-ţi gura, Carter! Nu trebuia să fii de 
acord cu mine. ] 

— Mulţumesc, Amos, am bâiguit. 

S-a ridicat, dându-ne clar de înţeles că întâlnirea 
luase sfârşit. 

— Cred că e de ajuns pentru dimineaţa asta, a 
spus el. Important e să continuaţi să vă antrenați şi 
să nu disperaţi. Trebuie să fiți în formă maximă 
pentru a apăra Casa din Brooklyn. Vom învinge. 
Avându-i pe zei de partea noastră, Ma'at-ul va 
triumfa asupra Haosului, aşa cum a făcut-o şi până 
acum. 

Învăţăceii păreau încă speriaţi, dar s-au ridicat şi 
au început să-şi strângă vasele. Carter mi-a mai 
aruncat o privire furioasă şi a ieşit în grabă. 

Era problema lui. Eram hotărâtă să nu mă simt 
vinovată. Nu voiam să-mi stric ziua de naştere. 
Dar în timp ce mă uitam la ceaşca cu ceai rece şi la 
restul de pain au chocolat pe care nu-l mâncasem, 
am avut sentimentul sinistru că nu voi mai sta 
niciodată la masa aceea. 


O oră mai târziu, eram pregătită să plec la 
Londra. 

Îmi alesesem un toiag nou din arsenal şi l-am 
depozitat în Duat, la un loc cu celelalte lucruri. I- 
am lăsat papirusul magic al lui Bullwinkle lui 
Carter, care nici n-a vrut să stea de vorbă cu mine, 
apoi am vizitat-o la infirmerie pe Jaz, care era tot 
în comă. O batistă vrăjită îi răcorea fruntea. În 

jurul patului ei pluteau hieroglife de vindecare, dar 
încă părea foarte bolnavă. Fără zâmbetul ei 
caracteristic, era parcă o cu totul altă persoană. 

M-am aşezat lângă ea şi am apucat-o de mână. 
Inima îmi era grea ca o bilă de bowling. Jaz îşi 
riscase viaţa ca să ne protejeze. Atacase o gaşcă 
întreagă de spirite bau după doar câteva săptămâni 
de antrenament. Se conectase la energia zeiţei sale 
protectoare, Sekhmet, aşa cum o învăţasem, iar 
efortul depus aproape că o distrusese. 

Eu ce sacrificiu făcusem în ultima vreme? 
Făcusem doar scandal că nu ajung la petrecerea de 
ziua mea. 

— Îmi pare rău, Jaz. 

Ştiam că nu mă putea auzi, dar vocea tot îmi 
tremura. 

— Doar că... înnebunesc dacă nu plec. Am mai 
salvat o dată lumea asta blestemată, iar acum 
trebuie s-o fac din nou... 

Mi-am închipuit ce-ar fi răspuns Jaz — fără 
îndoială, ceva încurajator: „Nu e vina ta, Sadie. 
Meriţi câteva ore.“ 

Asta m-a făcut să mă simt şi mai prost. Nu 
trebuia s-o fi lăsat pe Jaz să-şi pună viaţa în 
pericol. Acum şase ani, mama murise pentru că 
lăsase să treacă prin ea prea multă magic. Arsese în 
timp ce închidea poarta închisorii lui Apophis. 
Știusem asta, şi totuşi o lăsasem pe Jaz, care avea 
mult mai puţină experienţă, să-şi rişte viaţa pentru 
a ne salva pe noi. 

Cum spuneam... sunt o profesoară îngrozitoare. 

În cele din urmă, n-am mai putut suporta. Am 
strâns-o pe Jaz de mâna, i-am urat să se facă bine 
cât mai repede şi am plecat din infirmerie. M-am 
urcat pe acoperiş, unde ţineam relicva pentru 
deschiderea portalurilor — un sfinx de piatră din 
ruinele Hehopolisului. 

M-am încordat când l-am observat pe Carter la 
celălalt capăt al acoperişului, dându-i grifonului să 
mănânce un morman de curcani prăjiţi. De seara 

până dimineaţa îi construise monstrului un adăpost 
frumos, aşa că m-am gândit că va rămâne la noi. 
Măcar aşa nu se mai apropiau porumbeii de 
acoperiş. 

Mai că speram să fiu ignorată de Carter. N- 
aveam chef să mă mai cert. Dar când m-a văzut, s- 
a încruntat, şi-a şters grăsimea de curcan de pe 
mâini şi a venit spre mine. 

M-am pregătit de o săpuneală. 

În schimb, a mormăit: 

— Să ai grijă. Ți-am luat un cadou, dar aştept 
să... te întorci. 

N-a mai adăugat şi „în viaţă“, dar mi s-a părut 
că asta voise să spună. 

— Uite ce e, Carter... 

— Du-te, a spus el. N-ajută la nimic dacă ne 
certăm. 

Nu ştiam dacă să mă simt vinovată sau să mă 
enervez, dar cred că avea dreptate. N-aveam 
experienţe prea plăcute cu zilele de naştere. Una 
dintre primele mele amintiri e o ceartă avută cu 
Carter când împlinisem şase ani şi când mi-a 
explodat tortul din cauza energiei pe care o 
declanşasem. Poate că, ţinând cont de asta, ar fi 
trebuit s-o las baltă. Dar nu am putut răbda. 

— Îmi pare rău! am exclamat. Ştiu că mă 
condamni pentru că am luat papirusul aseară şi 
pentru că Jaz a fost rămtă, dar simt că-mi pierd 
minţile... 

— Nu eşti singura, a spus el. 

Mi s-a pus un nod în gât. Fusesem atât de 
îngrijorată că era supărat pe mine, încât nu 
fusesem atentă la tonul vocii lui. Părea complet 
nefericit. 

— Ce este? am întrebat. Ce s-a întâmplat? 

Şi-a şters mâinile unsuroase pe pantaloni. 

— Ieri la muzeu... unul dintre spiritele acelea... 
unul dintre ele mi-a vorbit. 

Mi-a povestit întâlnirea ciudată cu ba-ul 
incandescent, cum timpul parcă încetinise, iar 

spiritul îl avertizase că misiunea va fi un eşec. 

— Mi-a spus... 

Vocea lui Carter s-a frânt. 

— Mi-a spus că Zia doarme la Nisipurile Roşii 
— habar n-am unde este asta. Mi-a spus că va muri 
dacă nu renunţ la misiune şi n-o salvez. 

— Carter, am spus cu grijă, spiritul 1-a spus Ziei 
pe nume? 

— Păi, nu... 

— E posibil să se fi referit la altceva? 

— Nu, sunt sigur. S-a referit la Zia. 

Mi-am muşcat limba. Serios, nu mint. Dar Zia 
Rashid devenise un subiect nesănătos pentru 
fratele meu. 

— Carter, nu vreau să fiu rea, am spus, dar în 
ultimele luni ai văzut mesaje de la Zia peste tot. 
Acum două săptămâni, ai crezut că-ţi trimite un 
mesaj de ajutor prin piureul de cartofi. 

— Era un „Z“! În piureul de cartofi! 

Am ridicat mâinile. 

— Bine. ŞI visul tău de azi-noapte? 

S-a crispat. 

— Ce vrei să spui? 

— O, haide. La micul dejun ai spus că Apophis 
va scăpa din închisoare în ziua echinocţiului. 
Păreai să fii absolut sigur de asta, de parcă ai fi 
văzut dovada. Vorbiseşi deja cu Bast şi o rugaseşi 
să verifice închisoarea lui Apophis. Nu ştiu ce-ai 
văzut... dar trebuie să fi fost ceva rău. 

— Eu... nu ştiu. Nu sunt sigur. 

— Înţeleg. 

Iritarea mea creştea. Deci Carter nu voia să-mi 
spună. lar aveam secrete unul fată de celălalt? 
Bine. 

— Continuăm discuţia mai târziu, am spus. Ne 
vedem diseară. 

— Nu mă crezi, a spus. În legătură cu Zia. 

— lar tu n-ai încredere în mine. Deci, suntem 
chit. 

Ne-am uitat unul la altul. Apoi, Carter mi-a 
întors spatele şi a pornit apăsat spre grifon. 

Eram gata să-l strig să vină înapoi. N-aş fi vrut 
să mă enervez atât de tare. Pe de altă parte, nu mi- 
e prea la îndemână să-mi cer iertare, iar el era de-a 
dreptul imposibil. 

M-am întors spre sfinx şi am cerut deschiderea 
unui portal. Ajunsesem să mă pricep destul de bine 
la chestia asta, dacă mi-e permis să spun aşa ceva. 
Instantaneu, în faţa meu a apărut un vârtej de nisip, 
şi am sărit prin el. 

O fracțiune de secundă mai târziu, m-am 
prăvălit lângă Acul Cleopatrei de pe malul 
Tamisei. 

Acum şase ani, mama murise aici; nu era 
monumentul meu egiptean preferat. Dar Acul era 
portalul magic cel mai apropiat de apartamentul lui 
mamaie şi tataie. 

Din fericire, vremea era oribilă şi nu era nimeni 
prin preajmă, aşa că mi-am scuturat nisipul de pe 
haine şi am pornit spre stația de metrou. 

Treizeci de minute mai târziu, mă aflam pe 
treptele casei bunicilor. Mi se părea atât de ciudat 
să fiu... acasă? Nu eram sigură c-o mai puteam 
numi aşa. Tânjeam după Londra de luni de zile — 
după străzile cunoscute, magazinele preferate, 
prietenele mele, fosta mea cameră. Îmi lipsise 
chiar şi vremea mohorâtă. Dar acum, totul părea 
atât de diferit, atât de străin... 

Am bătut la uşă agitată. 

Niciun răspuns. Eram convinsă că mă aşteaptă. 
Am bătut din nou. 

Poate că se ascundeau şi aşteptau să intru 
singură. Mi i-am închipuit pe bunici, pe Liz şi pe 
Emma ghemuiţi în spatele mobilelor, gata să sară 
şi să strige: „Surpriză!“ 

Hmm... Mamaie şi tataie ghemuiţi şi gata să 
sară. Nu prea cred. 

Mi-am scos cheia şi am descuiat uşa. 

Camera de zi era întunecată şi goală. Lumina de 
la scări fusese stinsă, ceea ce mamaie n-ar fi 
permis. Îi era o frică de moarte să nu cadă. Nici 
măcar televizorul lui tataie nu funcţiona, ceea ce 
nu era în regulă. Tataie ţinea mereu televizorul 
deschis pe meciurile de rugby, chiar dacă nu se 
uita. 

Am adulmecat aerul. Era şase după ora Londrei, 
dar din bucătărie nu venea miros de biscuiţi arși. 
Mamaie ar fi trebuit să ardă cel puţin o tavă de 
biscuiţi până la ora ceaiului. Era o tradiţie. 

Mi-am scos telefonul ca să le sun pe Liz şi pe 
Emma, dar telefonul era mort. Ştiam că încărcasem 
bateria. 

Tocmai începeam să procesez gândul că „Sunt 
în pericol“, când uşa de la intrare s-a trântit în 
spatele meu. M-am întors, căutând bagheta pe care 
n-o aveam. 

Deasupra mea, în capul scărilor aflate în beznă, 
o voce care sigur nu era omenească a sâsâit: 

— Bine ai venit acasă, Sadie Kane! 

5.Ajung să urăsc din tot sufletul 
gândacii de bălegar 


CARTER 


Mulţumesc mult, Sadie. 

Îmi dai mie microfonul tocmai când ai ajuns la 
partea cea mai interesantă. 

Deci da, Sadie a plecat la Londra de ziua ei. În 
patru zile venea sfârşitul lumii, aveam de 
îndeplinit o misiune şi ea pleca să se distreze cu 
prietenii. Ştia clar care-i sunt priorităţile, nu-i aşa? 
Nu că mi-ar fi fost ciudă sau aşa ceva. 

Partea bună e că la Casa din Brooklyn se făcuse 
destulă linişte după plecarea ei, asta cel puţin până 
când a apărut şarpele cu trei capete. Dar mai întâi 
o să-ţi povestesc despre viziunea pe care am avut- 
O. 

Sadie crezuse că-i ascundeam ceva la micul 
dejun, nu-i aşa? Ei bine, cam aşa era. Însă sincer să 
fiu, ce-am văzut în timpul nopţii m-a îngrozit atât 
de mult, încât n-am vrut să vorbesc despre asta, 
mai ales de ziua ei. Am trecut prin multe lucruri 
neobişnuite de când am început să învăţ magia, dar 
ce mi s-a întâmplat acum merita Premiul Nobel 
pentru ciudăţenie. 


După excursia la Muzeul Brooklyn, mi-a fost 
greu să adorm. Când am reuşit, în cele din urmă, 
m-am trezit într-un alt trup. 

Nu era vorba de o călătorie a sufletului sau de 
un vis. Eram Horus Răzbunătorul. 

Mai trăisem odată cu Horus în corp. Locuise în 
capul meu aproape o săptămână, de Crăciun, 
şoptindu-mi sfaturi şi purtându-se enervant. În 

timpul luptei de la Piramida Roşie, am avut parte 
chiar de o îmbinare perfectă a gândurilor mele cu 
ale lui. Devenisem ceea ce egiptenii numeau 
„Ochiul“ zeului — dispuneam de întreaga sa putere, 
amintirile noastre se amestecau, omul şi zeul 
funcționau ca o singură ființă. Dar măcar eram în 
trupul meu. 

De data asta, lucrurile s-au inversat. Eu eram 
oaspete în corpul lui Horus, care stătea la prova 
unei bărci pe râul magic ce şerpuia prin Duat. 
Aveam vederea ageră a unui şoim. Zăream prin 
ceaţă nişte siluete care se mişcau prin apă — spinări 
solzoase de reptile şi aripioare monstruoase. Am 
văzut fantomele morţilor deplasându-se pe ambele 
maluri. Deasupra, la mare înălțime, tavanul 
peşterii avea o strălucire roşie, de parcă am fi 
navigat prin gâtlejul unui animal viu. 

Aveam braţe puternice, musculoase, înfăşurate 
în brățări de aur şi lapislazuli. Eram îmbrăcat de 
luptă, în armura de piele, cu o suliță într-o mână şi 
un khopesh în cealaltă. Mă simţeam uriaş şi 
puternic, ca un... ei bine, ca un zeu. 

„Bună, Carter“, a spus Horus, şi m-am simţit de 
parcă aş fi vorbit cu mine însumi. 

— Horus, ce se-ntâmplă? 

Nu 1-am spus cât de enervat eram pentru faptul 
că se strecurase în somnul meu. Nu era nevoie. 
Împărţeam aceeaşi minte. 

„Ti-am răspuns la întrebări“, a zis Horus. ,„ņȚi- 
am spus unde să găseşti primul papirus. Acum 
trebuie să faci şi tu ceva pentru mine. Vreau să-ţi 
arăt ceva.“ 

Barca s-a înclinat în față. M-am apucat de 
balustrada de pe platforma cârmaciului. Când m- 
am uitat înapoi, mi-am dat seama că barca era o 
corabie de faraon, lungă de circa optsprezece 
metri, care arăta ca o canoe foarte mare. În mijloc, 
un pavilion zdrenţuit acoperea un podium gol pe 
care se aflase cândva un tron. Un singur catarg 
susținea o velă pătrată care odată fusese ornată, dar 

acum era decolorată şi atârna în fâşii. La babord şi 
la tribord, perechi de vâsle rupte se bălăngăneau 
fără rost. 

Barca trebuie să fi fost abandonată de secole. 
Velatura era acoperită cu pânze de păianjen. 
Parâmele erau putrede. Scândurile carenei au 
gemut şi au scârţâit când barca a prins viteză. 

„E bătrână, precum Ra“, a spus Horus. „Chiar 
vrei să foloseşti barca asta din nou? Să-ţi arăt ce 
pericole te pasc!“ 

Cârma ne-a direcționat spre mijlocul apelor. 
Dintr-odată, goneam în aval. Mai navigasem pe 
Râul Nopţii, dar de data asta mi se părea că ne 
adânceam în Duat. Aerul era mai rece iar curentul 
mai vertiginos. Am sărit peste o cataractă şi am 
fost proiectaţi în aer. Când am aterizat din nou pe 
apă, am fost atacați de monştri. Din apă s-au ițit 
nişte chipuri oribile — un dragon de mare cu ochi 
de felină, un crocodil cu peri de porc spinos, un 
şarpe cu cap de om mumificat. De fiecare dată 
când apărea câte unul, îmi ridicam sabia şi-l tăiam 
sau îl înțepam cu sulița ca să-l ţin la distanță de 
barcă. Dar nu conteneau să apară, sub alte forme, 
şi mi-am dat seama că, dacă n-aş fi fost Horus 
Răzbunătorul — dacă aş fi fost doar Carter Kane, 
care încearcă să facă faţă acestor orori —, aş fi 
înnebunit sau aş fi murit, sau şi una şi alta. 

„Asta era călătoria ce avea loc în fiecare 
noapte“, a zis Horus. „Nu Ra era cel care 
respingea creaturile Haosului. Noi, ceilalți zei, îl 
protejam. Noi îi ţineam piept lui Apophis şi 
slujitorilor săi.“ 

Am plonjat apoi într-o cascadă şi ne-am prăbuşit 
cu capul înainte în bulboană. Am reuşit cumva să 
nu ne răsturnăm. Barca s-a smuls din mijlocul 
curentului şi a plutit către mal. 

Acesta din urmă era un câmp de pietre negre 
strălucitoare — sau cel puţin aşa am crezut. Când 
ne-am apropiat, mi-am dat seama că erau carapace 
de gândaci — milioane şi milioane de carapace 

uscate de cărăbuşi —, ce se întindeau în negură cât 
vedeam cu ochii. Câţiva scarabei în viaţă se 
deplasau anevoios printre acestea, ceea ce făcea să 
pară că întregul peisaj se târa. Nici n-o să încerc să 
descriu duhoarea emanată de milioanele de 
gândaci de bălegar morţi. 

„Închisoarea Şarpelui“, a spus Horus. 

M-am uitat prin întuneric după vreo celulă, 
lanţuri, o groapă sau aşa ceva. N-am văzut decât o 
întindere nesfârşită de cărăbuşi morţi. 

— Unde? am întrebat. 

„Îţi arăt locul acesta într-un mod pe care să-l 
poți înţelege“, a zis Horus. „Dacă te-ai afla cu 
adevărat aici, ai arde complet. Dacă ai vedea locul 
acesta aşa cum este el cu adevărat, simţurile tale 
limitate de muritor ar fi distruse.“ 

— Minunat, am mormăit. Ador să-mi fie 
distruse simţurile. 

Barca s-a hârşâit de mal, agitând scarabeii în 
viaţă. Toată plaja părea să se agite şi să se 
zvârcolească. 

„Cândva, toţi scarabeii aceştia erau în viață“, a 
zis Horus, „ca un simbol al renaşterii zilnice a lui 
Ra, ţinând duşmanul la distantă. Au mai rămas 
doar câţiva. Şarpele îşi croieşte drum încet, 
devorându-1.“ 

— Stai, am spus. Vrei să zici că... 

În fata mea, ţărmul s-a înălțat când ceva aflat 
dedesubt şi-a făcut loc spre suprafață — o siluetă 
imensă ce se chinuia să iasă. 

Am apucat sabia şi sulița; dar chiar şi cu toată 
puterea şi curajul lui Horus, m-am trezit că 
tremuram. Sub carapacele de scarabei strălucea o 
lumină roşie. Acestea au trosnit şi s-au mişcat în 
timp ce lucrul acela de dedesubt îşi făcea loc spre 
suprafaţă. Prin stratul subțiat de gândaci morţi, un 
cerc roşu de trei metri mă privea direct în faţă — un 
ochi de şarpe, flămând şi plin de ură. Deşi aveam 
formă de zeu, am simţit cum puterea haosului mă 
loveşte cu forţa radiaţiilor mortale, prăjindu-mă pe 

dinăuntru, devorându-mi sufletul — şi am dat 
crezare spuselor lui Horus. Dacă m-aş fi aflat aici 
în carne şi oase, aş fi fost pârjolit. 

— Se eliberează! 

Mi s-a pus un nod în gât de frică. 

— Horus, scapă... 

„Da“, a spus el. „În curând...“ 

Horus mi-a ghidat braţul. Am ridicat sulița şi am 
aruncat-o în ochiul Şarpelui. Apophis a urlat 
furios. Malul râului s-a cutremurat. Apoi, Apophis 
s-a scufundat sub carapacele de scarabei morţi, şi 
strălucirea roşie s-a stins. 

„Dar nu azi“, a continuat Horus. „La echinocţiu, 
legăturile vor slăbi suficient pentru ca Şarpele să 
se elibereze în sfârşit. Fii din nou avatarul meu, 
Carter. Ajută-mă să conduc zeii în luptă. Împreună, 
am putea opri ascensiunea lui Apophis. Dar dacă-l 
trezeşti pe Ra şi va ocupa el din nou tronul, va 
avea oare putere să conducă? Mai poate naviga 
barca asta prin Duat?“ 

— Atunci, de ce m-ai ajutat să găsesc papirusul? 
am întrebat. Dacă nu vrei ca Ra să fie trezit... 

„Trebuie să fie alegerea ta“, a răspuns Horus. 
„Am încredere în tine, Carter Kane. Orice vei 
hotărî, te voi susține. Dar mulţi dintre zei nu sunt 
de aceeaşi părere. Ei cred că avem şanse mai bune 
dacă sunt eu regele şi generalul care-i conduce în 
lupta împotriva Şarpelui. Ei cred că planul tău de 
a-l trezi pe Ra e prostesc şi periculos. E tot ce pot 
face ca să preîntâmpin o revoltă. E posibil să nu-i 
pot opri să te atace şi să încerce a te împiedica.“ 

— Exact ce ne lipsea, am spus. Nişte duşmani în 
plus. 

„Nu trebuie să fie aşa“, a spus Horus. „Acum ai 
văzut inamicul. Cine crezi că are cele mai mari 
şanse de a ţine piept Stăpânului Haosului — Ra sau 
Horus?“ 

Barca s-a îndepărtat de ţărmul întunecos. Horus 
mi-a eliberat ba-ul şi conştiinţa mea a plutit înapoi 
spre lumea muritorilor ca un balon cu heliu. Tot 

restul nopţii am visat un câmp plin de scarabei 
morți şi un ochi roşu ce strălucea din străfundurile 
unei închisori tot mai şubrede. 

Dacă am fost cam tulburat în dimineaţa 
următoare, acum ştii motivul. 

Am petrecut mult timp întrebându-mă de ce îmi 
arătase Horus acea viziune. Răspunsul e evident: 
Horus era acum regele zeilor. Nu voia ca Ra să se 
întoarcă şi să-i conteste autoritatea. Zeii au 
tendinţa să fie egoişti. Au motivele lor, chiar şi 
atunci când te ajută. De aceea trebuie să ai grijă 
când ai încredere în ei. 

Pe de altă parte, Horus avea dreptate. Ra era 
deja bătrân cu cinci mii de ani în urmă. Nimeni nu 
ştia dacă acum era în formă sau nu. Chiar dacă 
reuşeam să-l trezim, nu era sigur că ne va fi de 
ajutor. Dacă arăta tot aşa de rău ca barca lui, nu 
vedeam cum ar putea să-l învingă pe Apophis. 

Horus mă întrebase cine avea cele mai mari 
şanse împotriva Stăpânului Haosului. Şi ştii ce era 
înfricoşător? Că dacă priveam în adâncul 
sufletului, răspunsul era că niciunul dintre noi. 
Nici zeii. Nici magicienii. Nici chiar toţi la un loc. 
Horus voia să fie rege şi să-i conducă pe zei în 
luptă, dar acest duşman era mai puternic decât 
oricine altcineva cu care se mai confruntase 
vreodată. Apophis era bătrân ca universul şi nu se 
temea decât de un singur inamic: Ra. 

Poate că n-aveam să-l aducem pe Ra înapoi, dar 
instinctul îmi spunea că era singura noastră şansă. 
Şi sincer, faptul că toată lumea ţinea morţiş să-mi 
spună că era o idee proastă — Bast, Horus, până şi 
Sadie — mă făcea să fiu sigur că era soluţia cea mai 
bună. Sunt destul de încăpățânat. 

„Alegerea corectă nu e aproape niciodată 
alegerea cea mai la îndemână“, îmi spunea adesea 
tata. 

El sfidase întreaga Casă a Vieţii. Îşi sacrificase 
propria viaţă pentru a elibera zeii, deoarece fusese 

sigur că era singura cale de a salva lumea. Acum 
era rândul meu să fac o alegere dificilă. 


Să trecem repede peste micul dejun şi cearta cu 
Sadie. După ce a sărit prin portal, am rămas pe 
acoperiş în compania noului meu prieten doar, 
grifonul psihotic. 

Țipa „FRIIIIIC! “ atât de des încât am decis să-l 
botez „Fric“; în plus, se potrivea cu personalitatea 
lui. Mă aşteptasem să dispară peste noapte — să 
zboare sau să se întoarcă în Duat —, dar părea 
fericit în noul lui cuibar. I l-am căptușit cu un 
morman de ziare care aveau toate titluri despre 
erupția stranie de gaze de canalizare ce măturase 
Brooklynul noaptea trecută. Conform relatărilor, 
gazul produsese flăcări fantomatice în întreg 
cartierul, făcând pagube semnificative la muzeu şi 
provocându-le unor oameni greață, amețeli şi chiar 
halucinaţii cu păsări colibri de mărimea unor 
rinoceri. Ale naibii gaze de canalizare! 

Tocmai îi aruncam lui Fric încă doi, trei curcani 
fripţi (Doamne, ce apetit avea!), când Bast a apărut 
lângă mine. 

— În mod normal, îmi plac păsările, a spus ea. 
Dar chestia asta e enervantă. 

— FRIIIIIC! a exclamat Fric. 

El şi Bast s-au măsurat din priviri de parcă s-ar 
fi întrebat fiecare ce gust avea celălalt. 

Bast a amuşinat. 

— Sper că nu-l păstrezi. 

— Păi, nu e legat sau aşa ceva, am spus. Dacă ar 
vrea, ar putea pleca. Cred că-i place aici. 

— Minunat, a mormăit Bast. Încă o chestie care 
te-ar putea ucide cât sunt eu plecată. 

Eu unul credeam că mă înţeleg destul de bine cu 
Fric, dar m-am gândit că nimic din ce-aş fi putut 
spune n-ar fi liniştit-o pe Bast. 

Era îmbrăcată pentru drum. Pe lângă costumul 
obişnuit din piele de leopard purta o haină lungă, 
neagră, brodată cu hieroglife de protecţie. Când s-a 

mişcat, țesătura a licărit, făcând-o să apară şi să 
dispară. 

— Ai grijă de tine, i-am spus. 

A zâmbit. 

— Carter, sunt pisică. Pot avea grijă de mine. Tu 
şi Sadie mă îngrijoraţi mai mult, pentru cât timp 
voi fi plecată. Dacă viziunea ta e corectă şi 
închisoarea lui Apophis e pe punctul de-a ceda... 
Mă rog, mă întorc cât pot de repede. 

Nu prea mai era nimic de zis. Dacă viziunea 
mea era corectă, dădeam cu toţii de bucluc. 

— E posibil să nu pot fi contactată câteva zile, a 
continuat ea. Prietenul meu ar trebui să ajungă aici 
înainte ca tu şi Sadie să porniţi în misiune, mâine. 
Va avea el grijă să rămâneţi în viaţă. 

— Nu poţi să-mi spui măcar cum îl cheamă? 

Bast mi-a aruncat o privire care era fie amuzată, 
fie neliniştită — posibil ambele variante. 

— E cam dificil de explicat cum e el. Mai bine 
îl las să se prezinte singur. 

Acestea fiind zise, Bast m-a sărutat pe frunte. 

— Ai grijă, pIsoiaş. 

Am fost prea uimit pentru a-i răspunde. O 
consideram pe Bast protectoarea lui Sadie. Eu 
eram un fel de anexă. Dar în vocea ei era atâta 
afecțiune, încât probabil am roşit. A fugit spre 
marginea acoperişului şi a sărit. 

Însă nu eram îngrijorat în privinţa ei. Eram 
destul de sigur că va cădea în picioare. 


Îmi doream ca lucrurile să se desfăşoare cât mai 
normal cu putință pentru învăţăcei, aşa că mi-am 
ținut cursul obişnuit de dimineaţă, pe care îl 
botezasem „Curs introductiv de rezolvare a 
problemelor cu ajutorul magiei“. Învăţăceii î 
spuneau „Fă ce vrei, numai să dea rezultate“. 

Le-am dat învăţăceilor o problemă. Puteau s-o 
rezolve cum voiau ei. Când terminau, puteau 
pleca. 


pà 0 

Nu prea semăna cu o şcoală adevărată, unde 
trebuie să stai până la sfârşitul zilei chiar dacă doar 
te faci că înveţi; însă cu nu am fost niciodată la o 
școală adevărată. În toţi anii în care am învăţat 
acasă cu tata, am făcut-o în ritmul meu. Când îmi 
terminam treaba şi tata era mulţumit, ziua de 
şcoală se încheia. Mie îmi convenea sistemul 
acesta, şi el părea să le placă şi învăţăceilor. 

De asemenea, mă gândeam că Zia Rashid ar fi 
fost de acord. Prima dată când Sadie şi cu mine ne- 
am antrenat cu Zia, ne-a spus că magia nu putea fi 
învățată în clasă sau din manuale. Trebuia s-o 
înveţi făcând. Aşa că, pentru „Cursul introductiv 
de rezolvare a problemelor cu ajutorul magiei“, am 
pornit spre sala de antrenament şi am aruncat 
chestii în acr. 

Astăzi aveam patru elevi. Restul învăţăceilor 
lipseau pentru a-şi studia propriile căi magice, a 
exersa vrăji sau a face şcoală normală sub 
supravegherea  învățăceilor ajunşi la vârsta 
facultăţii. În calitate de supraveghetor principal, în 
absenţa lui Amos, Bast a insistat să-i ţinem pe toți 
la curent cu materiile obişnuite, cum ar fi 
matematica şi lectura, deşi adăuga uneori propriile 
ei cursuri opţionale, cum ar fi „Întreţinerea 
pisicilor pentru avansați“ sau „Cum să tragi un pui 
de somn“. Pentru accesul la „Cum să tragi un pui 
de somn“ s-a făcut o listă de aşteptare. 

Oricum, sala de antrenament ocupa aproape tot 
etajul al doilea. Era aproape cât un teren de 
baschet şi seara o foloseam în acest scop. Avea 
podea de lemn de esenţă tare, statui de-a lungul 
pereților şi un tavan boltit cu obişnuitele imagini 
cu egipteni antici care mergeau în lateral. Pe doi 
dintre pereţi, perpendicular pe podea, înfipseserăm 
statui cu cap de şoim reprezentându-l pe Ra, înalte 
de trei metri, şi le găuriserăm coroanele în formă 
de soare, ca să le putem folosi drept coşuri de 
baschet. Probabil că era o blasfemie — dar hei, dacă 
Ra n-avea simţul umorului, era problema lui. 

Walt mă aştepta acolo, împreună cu Julian, Felix 
şi Alyssa. Jaz venea aproape mereu la orele astea, 
dar Jaz era încă în comă... şi asta era o problemă 
pe care niciunul dintre noi nu ştia cum s-o rezolve. 

Am încercat să-mi pun masca de profesor sigur 
pe el. 

— Bine, prieteni. Astăzi vom încerca nişte 
simulări de luptă. Începem cu lucruri simple. 

Am scos patru figurine shabti din geantă şi le- 
am pus în cele patru colţuri ale încăperii. În faţa 
fiecăreia dintre ele am pus câte un învățăcel. Apoi 
am rostit o comandă. Cele patru figurine au 
crescut, transformându-se în nişte războinici 
egipteni de dimensiuni obişnuite, înarmaţi cu săbii 
şi scuturi. Nu arătau foarte realist. Pielea lor părea 
de ceramică smălțuită iar ei se mişcau mai lent 
decât oamenii adevăraţi; dar pentru început, era 
suficient. 

— Felix! am strigat. Fără pinguini! 

— O, fur-ar să fie! 

Felix credea că pinguinii reprezentau răspunsul 
la orice problemă; dar nu era corect faţă de păsări, 
şi mă săturasem să le tot teleportez înapoi acasă. 
Undeva în Antarctica, o întreagă colonie de 
pinguini Magellan făcea psihoterapie. 

— Începeţi! am strigat, şi figurinele shabti au 
atacat. 

Julian, un elev de clasa a şaptea bine făcut, care 
deja alesese calea lui Horus, a intrat direct în luptă. 
Nu reuşise încă să convoace un avatar de luptă, dar 
şi-a înfăşurat pumnul într-o energie aurie, ca o bilă 
de demolări, şi l-a pocnit pe shabti. Acesta a zburat 
şi s-a izbit de perete, făcându-se bucăţi. Unul era 
scos din luptă. 

Alyssa studiase calea lui Geb, zeul pământului. 
Nimeni din casă nu era expert în magia 
pământului, dar Alyssa rareori avea nevoie de 
ajutor. Crescuse într-o familie de olari din Carolina 
de Nord şi modelase lutul de când era doar o fetiţă. 

A evitat lovitura stângace a shabti-ului şi l-a 
atins pe spate. Pe armura de lut a apărut o 
hieroglifă strălucitoare: 

a A. 

N-a părut să se întâmple nimic cu războinicul, 
dar când acesta s-a întors să lovească, Alyssa a 
rămas pe loc. Mă pregăteam să-i strig să se 
ferească, dar războinicul shabti a ratat-o complet. 
Lama lui a lovit podeaua, iar el s-a împiedicat 
apoi. A atacat din nou, lovind de vreo şase ori, dar 
sabia nu s-a apropiat deloc de Alyssa. În cele din 
urmă, războinicul s-a întors confuz şi s-a îndreptat 
clătinându-se spre un colţ al camerei, unde s-a 
lovit cu capul de perete şi s-a oprit cutremurându- 
se. 

Alyssa mi-a zâmbit. 

— Sa-per, mi-a explicat ea. Înseamnă 
„Ratează!“ 

— Frumos, am spus. 

Între timp, Felix găsise o soluţie ce nu implica 
pinguini. Habar n-avea în ce tip de magie avea să 
se specializeze până la urmă, dar astăzi alesese o 
variantă simplă şi violentă. A luat o minge de 
baschet de pe bancă, a aşteptat ca războinicul 
shabti să facă un pas, apoi i-a aruncat mingea în 
cap.  Sincronizare perfectă. Războinicul s-a 
dezechilibrat şi a căzut, rupându-şi braţul în care 
ținea sabia. Felix s-a dus la el şi l-a călcat în 
picioare până l-a făcut zob. 

M-a privit apoi satisfăcut. 

— N-ai spus că trebuie să folosim magie! 

— Corect. 

Am ţinut minte: să nu joc niciodată baschet cu 
Felix. 

Cel mai interesant de privit era Walt. El era un 
sau, adică făcea amulete, aşa că avea tendinţa să 
lupte cu orice element de magie avea la îndemână. 
Nu ştiam niciodată ce avea de gând să facă. 

În ceea ce priveşte calea, Walt nu se hotărâse 
încă ce magie anume să studieze. Era un cercetător 
bun, ca Thoth, zeul cunoaşterii. Se folosea de 
papirusuri şi poţiuni aproape la fel de bine ca 
Sadie, aşa că putea alege calea lui Isis. Îl putea 
alege chiar şi pe Osiris, pentru că Walt se pricepea 
să aducă lucrurile neînsuflețite la viaţă. 

Astăzi nu se grăbea, jucându-se cu amuletele şi 
cântărind variantele. Când războinicul shabti s-a 
apropiat, Walt s-a retras. Dacă Walt avea o 
slăbiciune, aceasta era prudenţa. Îi plăcea să 
gândească mult timp înainte de a acționa. Cu alte 
cuvinte, era exact opusul lui Sadie. 

[Nu mă lovi, Sadie. E adevărat!] 

— Hai, Walt! a strigat Julian. Omoară-l odată! 

— Te descurci bine, a spus Alyssa. 

Walt a pus mâna pe unul dintre inelele sale. 
Apoi a făcut un pas înapoi şi s-a împiedicat de 
cioburile războinicului spart de Felix. 

I-am strigat: 

— Ai grijă! 

Dar Walt a alunecat şi a căzut pe podea. 
Adversarul lui s-a repezit înainte, lovind cu sabia. 

Am alergat să-i sar în ajutor, dar eram prea 
departe. Walt îşi ridica deja mâna instinctiv pentru 
a para lovitura. Lama ceramică vrăjită era aproape 
la fel de ascuțită ca una de metal. L-ar fi rănit 
destul de rău pe Walt, dar el a prins-o în mână şi 
războinicul a împietrit. Sub degetele lui Walt, lama 
a devenit gri şi s-a acoperit de fisuri. Griul s-a 
împrăştiat ca gheaţa peste războinic iar acesta s-a 
prăbuşit într-un morman de praf. 

Walt a părut uimit. Şi-a deschis mâna, care 
părea să fie în regulă. 

— A fost grozav! a spus Felix. Ce amuletă ai 
folosit? 

Walt s-a uitat agitat la mine şi am ştiut care era 
răspunsul. Nu folosise nicio amuletă. Walt habar n- 
avea cum reușise. 

Avusesem destule emoţii pentru o zi. Dar de- 
abia acum lucrurile deveneau ciudate. 

Înainte să apucăm să zicem ceva, podeaua s-a 
zguduit. Am crezut că poate magia lui Walt se 
împrăştia prin clădire, ceea ce n-ar fi fost prea 
bine. Sau poate că dedesubt cineva folosea din nou 
blesteme cu măgari explozivi. Alyssa a scâncit: 

— Băieți... 

A arătat spre statuia lui Ra, ce se ițea din perete 
la trei metri deasupra noastră. Coşul nostru de 
baschet se prăbuşea. 

La început, n-am fost sigur de ceea ce vedeam. 
Statuia lui Ra nu se transforma în praf precum 
figurinele shabti. Se rupea, căzând în bucăţi pe 
podea. Apoi mi s-a strâns stomacul. Bucăţile nu 
erau din piatră. Statuia se transforma în carapace 
de scarabei. 

Ultima bucată din statuie s-a prăbuşit şi 
grămada de carapace a început să se mişte. Din 
mijlocul ei au apărut trei capete de şarpe. 

O spun fără ruşine: am intrat în panică. M-am 
gândit că viziunea mea cu Apophis se adeverea 
atunci şi acolo. Am făcut câţiva paşi înapoi, atât de 
repede că m-am ciocnit de Alyssa. Singurul motiv 
pentru care n-am fugit din cameră a fost faptul că 
patru învăţăcei se uitau la mine aşteptând să-i 
liniştesc. 

„Nu poate fi Apophis“, mi-am spus. 

Șerpu au ieşit, şi mi-am dat seama că nu erau 
trei animale diferite. Era o cobră imensă cu trei 
capete. Şi mai ciudat era că şi-a desfăcut nişte aripi 
ca de uliu. Avea un corp gros cât piciorul meu. Era 
cât mine de înaltă, dar nici pe departe suficient de 
mare pentru a fi Apophis. Ochii ei n-aveau o 
strălucire roşiatică. Frau nişte ochi de şarpe 
obişnuit, verzi şi înspăimântător. 

Totuşi... n-aş putea spune că m-am liniştit, cu 
toate acele capete care se holbau la mine. 

— Carter..., a început Felix nesigur, asta face 
parte din lecţie? 

Şarpele a şuierat pe trei tonuri. Glasul lui parcă 
îmi răsuna în cap — şi era identic cu cel al spiritului 
bau de la Muzeul Brooklyn. 

„Acesta e ultimul avertisment, Carter Kane“, s-a 
auzit el. „Dă-mi papirusul!“ 

Mi-a stat inima în loc. Papirusul... Sadie mi-l 
dăduse după micul dejun. Nesăbuitul de mine... Ar 
fi trebuit să-l încui, să-l pun într-unul dintre 
sertarele sigure ale bibliotecii; dar se afla încă în 
geanta pe care o ţineam pe umăr. 

„Ce eşti tu?“ l-am întrebat pe şarpe. 

— Carter! 

Julian si-a scos sabia. 

— Atacăm? 

Învățăceii n-au dat niciun semn c-ar fi auzit 
vorbind şarpele sau pe mine. 

Alyssa a ridicat mâinile ca şi cum s-ar fi pregătit 
să prindă o minge. Walt s-a aşezat între şarpe şi 
Felix, iar Felix s-a aplecat într-o parte ca să vadă 
pe după el. 

„Dă-mi-l!“ Şarpele s-a încolăcit ca să atace, 
zdrobind cu trupul carapace de cărăbuşi morți. Şi-a 
desfăcut aripile, care erau atât mari încât ne-ar fi 
putut cuprinde pe toți. „Renunţă la misiune sau o 
voi distruge pe fata pe care o cauţi, aşa cum am 
distrus şi satul e1!“ 

Am încercat să-mi scot sabia, dar nu-mi puteam 
mişca braţele. De parcă aş fi fost paralizat, de 
parcă cele trei perechi de ochi mi-ar fi indus o 
stare de transă. 

„Satul ei“, m-am gândit. „Satul Ziei.“ 

Șerpu nu pot râde, dar sâsâitul acestuia părea 
amuzat. 

„Va trebui să alegi, Carter Kane — fata sau zeul. 
Renunţă la misiunea ta prostească, dacă nu, în 
curând, nu vei fi decât o carapace uscată precum 
scarabeii lui Ra.“ 

Furia m-a salvat. Am scăpat de paralizie şi am 
strigat: 

— Ucideţi-l! 

Exact în momentul în care şarpele şi-a deschis 
gurile, scuipând trei coloane de flăcări. 

Am ridicat un scut verde de magie care să 
respingă focul. Julian şi-a aruncat sabia ca pe un 
topor. Alyssa a făcut un semn cu mâna şi trei statui 
de piatră au sărit de pe piedestal, zburând către 
şarpe. Walt a lansat un fulger de lumină gri cu 
ajutorul baghetei sale. Iar Felix şi-a scos pantoful 
stâng şi l-a azvârlit în monstru. 

N-ai fi vrut să fu şarpe în momentul acela. Sabia 
lui Julian i-a tăiat unul dintre capete. Pantoful lui 
Felix a mai doborât unul. Explozia provocată de 
bagheta lui Walt l-a transformat în cenuşă pe cel 
de-al treilea. Apoi, statuile Alyssei s-au prăbuşit 
peste el, zdrobind monstrul sub o tonă de piatră. 

Ce a mai rămas din trupul şarpelui s-a prefăcut 
în nisip. 

Dintr-odată, în încăpere s-a făcut linişte. Cei 
patru învăţăcei s-au uitat la mine. M-am aplecat şi 
am luat o carapace de scarabeu. 

— Carter, asta a făcut parte din lecție, nu? a 
întrebat Felix. Spune-mi c-a făcut parte din lecție. 

M-am gândit la glasul şarpelui — acelaşi glas ca 
al spiritului bau de la Muzeul Brooklyn. Mi-am 
dat seama de ce îmi suna cunoscut. Îl mai auzisem 
în timpul bătăliei de la Piramida Roşie. 

— Carter... 

Felix arăta de parcă ar fi fost gata să 
izbucnească în lacrimi. Era atât de zurbagiu, încât 
uneori uitam că are doar nouă ani. 

— Da, a fost doar un test, am mințit eu. 

M-am uitat la Walt şi am convenit din priviri: 
„Trebuie să vorbim despre asta mai târziu“. Dar 
mai întâi trebuia să iau pe altcineva la întrebări. 

— Sunteţi liberi. 

Am fugit să-l caut pe Amos. 

6.E cât pe ce să fiu ucis de o adăpătoare de 
păsări 


CARTER 


Amos a învârtit carapacea de scarabeu între 
degete. 

— Un şarpe cu trei capete, zici. 

Mă simţeam vinovat că-i pun şi asta în cârcă. 
Trecuse prin atâtea de la Crăciun! Apoi în sfârşit se 
vindecase, venise acasă şi bum! — un monstru ne 
invadează sala de antrenament. Dar nu ştiam cu 
cine altcineva aş fi putut să vorbesc. Într-un fel, 
îmi părea rău că Sadie nu-i prin zonă. 

[Bine, Sadie, nu mai jubila aşa. Nu-mi părea 
chiar atât de rău.] 

— Da, am spus, cu aripi, şi care scotea flăcări 
pe gură. Ai mai văzut vreodată aşa ceva? 

Amos a pus carapacea de scarabeu pe masă. A 
atins-o, de parcă s-ar fi aşteptat să prindă viaţă. 
Eram singuri în bibliotecă, lucru neobişnuit. De 
cele mai multe ori, încăperea mare şi rotundă era 
plină de învăţăcei care vânau papirusuri prin 
unghere sau trimiteau shabti în întreaga lume după 
artefacte, cărți sau pizza. Pe podea era pictat Geb, 
zeul pământului, cu trupul plin de copaci şi râuri. 
Deasupra se întindea pe tavan zeița Nut, cea cu 
pielea acoperită de stele. De obicei, mă simţeam în 
siguranţă în această cameră, adăpostit între doi zei 
care fuseseră prietenoşi cu noi. Dar acum îi 
priveam întruna pe toți acei shabti aflați în 
bibliotecă şi mă întrebam dacă nu cumva se vor 
transforma în carapace de scarabei sau vor hotări 
să ne atace. 

În cele din urmă, Amos a rostit o poruncă: 

— A "max. 

„Arde!“ 

O mică hieroglifă roşie a apărut pe scarabeu: 

Carapacea a izbucnit în flăcări şi s-a transformat 
într-o grămăjoară de cenuşă. 

— Îmi amintesc de o pictură, a spus Amos, din 
mormântul lui Tutmes al II-lea. Înfăţişa un şarpe 
înaripat, cu trei capete, ca acela descris de tine. 
Dar ce înseamnă ea... 

A clătinat din cap. 

— erpii pot fi buni sau răi în legendele 
Egiptului. Ei pot fi duşmanii lui Ra sau protectorii 
lui. 

— Acesta nu era un protector, am spus. Voia 
papirusul. 

— ŞI, totuşi, avea trei capete, ceea ce ar putea 
simboliza cele trei atribute ale lui Ra. Şi s-a născut 
din rămăşiţele statuii lui Ra. 

— Nu era trimis de Ra, am insistat. De ce-ar 
vrea Ra să ne împiedice să-l găsim? În plus, am 
recunoscut glasul şarpelui. Era glasul... 

Mi-am muşcat limba. 

— Vreau să spun că era glasul creaturii lui Set 
de la Piramida Roşie — cel posedat de Apophis. 

Ochii lui Amos s-au înceţoşat. 

— Faţă-de-Groază, şi-a amintit el. Crezi că 
Apophis ţi-a vorbit prin acest şarpe? 

Am dat din cap. 

— Cred că el a pus capcanele de la Muzeul 
Brooklyn. El mi-a vorbit prin acel bau. Dacă e atât 
de puternic încât se poate infiltra aici, în conac... 

— Nu, Carter. Chiar dacă ai dreptate, n-a fost 
Apophis, el însuşi. Dacă ar fi scăpat din 
închisoare, ar fi provocat nişte unde atât de 
puternice în Duat, că toţi magicienii le-ar fi simţit. 
E mult mai simplu să iei în stăpânire mintea unor 
creaturi, chiar să le trimiţi în locuri protejate 
pentru a duce un mesaj. Nu cred că şarpele ţi-ar fi 

putut face prea mult rău. Trebuie să fi fost destul 
de slăbit după ce-a trecut de apărarea noastră. A 
fost trimis mai ales ca să te avertizeze şi să te 
sperie. 

— A reuşit, am spus eu. 

Nu l-am întrebat pe Amos cum de ştia atâtea 
despre posedare şi despre căile Haosului. După ce 
trupul lui fusese luat în stăpânire de Set, zeul 
răului, avusese parte de o instruire intensivă în 
chestii de genul ăsta. Acum părea să fi revenit la 
normal, dar ştiam ceva din propria mea experienţă, 
de când fusesem legat de zeul Horus: odată ce 
găzduiai un zeu — de bună voie sau nu —, nu mai 
erai acelaşi om. Îţi rămâneau amintirile, chiar şi 
urme ale puterii zeului. N-am putut să nu observ 
cum se schimbase culoarea magiei folosite de 
Amos. Aceasta fusese odată albastră. Acum, când 
invocase hieroglifele, strălucirea lor era una roşie — 
culoarea lui Set. 

— Voi întări vrăjile din jurul casei, a promis el. 
E timpul să actualizez sistemul de securitate. O să 
fac în aşa fel încât Apophis să nu mai poată trimite 
mesageri. 

Am dat din cap, dar promisiunea lui nu m-a prea 
liniştit. Mâine, dacă Sadie se întorcea teafără, 
aveam să plecăm în căutarea celorlalte două 
papirusuri ale Cărții lui Ra. 

Sigur, supravieţuisem după ultima aventură a 
luptei împotriva lui Set, dar Apophis era cu totul 
altceva. Şi nu mai găzduiam zei. Eram nişte simpli 
puşti care luptau cu magicieni malefici, demoni, 
monştri, spirite, şi cu eternul Stăpân al Haosului. 
Partea bună e că aveam o soră irascibilă, o sabie, 
un babum şi un grifon cu tulburări de 
personalitate. Nu cine ştie ce şanse. 

— Amos, am spus, şi dacă ne înşelăm? Ce se 
întâmplă dacă trezirea lui Ra nu dă rezultate? 

Trecuse ceva vreme de când îl văzusem pe 
unchiul meu zâmbind. Nu prea semăna cu tata, dar 
când zâmbea, făcea aceleaşi riduri în jurul ochilor. 

— Dragul meu, gândeşte-te ce aţi realizat deja. 
Tu şi cu Sadie ați redescoperit un tip de magie care 
n-a mai fost practicat de milenii întregi. Aţi 
progresat cu învăţăceii în două luni mai mult decât 
ar reuşi majoritatea inițiaților din Prima Nomă în 
doi ani. Aţi luptat cu zeii. Aţi realizat mai multe 
decât orice magician în viaţă — chiar şi decât mine, 
chiar şi decât Michel Desjardins. Ai încredere în 
instinctele tale. Dacă mi-ar plăcea să pariez, aş 
paria mereu pe tine şi pe sora ta. 

Mi s-a pus un nod în gât. Nu mai avusesem 
parte de un asemenea discurs stimulator de pe 
vremea când tata era încă în viaţă, şi se pare că nu- 
mi dădusem seama câtă nevoie aveam de aşa ceva. 

Din păcate, numele lui Desjardins mi-a amintit 
că avem şi alte probleme, pe lângă Apophis. De 
îndată ce plecam în misiune, un magician rus care 
vindea îngheţată, pe nume Vlad Inhalatorul, avea 
de gând să încerce să ne asasineze. lar dacă Vlad 
era al treilea cel mai puternic magician din lume... 

— Cine e cel de-al doilea? am întrebat eu. 

Amos s-a încruntat. 

— Ce vrei să spui? 

— Ai spus că rusul ăsta, Vlad Menşikov, este al 
treilea cel mai puternic magician în viaţă. 
Desjardins este cel dintâi. Deci, cine este al doilea? 
Vreau să ştiu dacă mai trebuie să ne păzim de încă 
un duşman. 

Ideea a părut să-l amuze pe Amos. 

— Nu-ţi mai bate capul cu asta. Şi în ciuda 
relaţiei tale cu Desjardins, n-aş spune că e tocmai 
un duşman. 

— Spune-i şi lui asta, am murmurat eu. 

— l-am spus, Carter. Am vorbit de mai multe 
ori, cât am stat la Prima Nomă. Cred că ce aţi făcut 
tu şi Sadie la Piramida Roşie l-a marcat profund. 
Ştie că nu l-ar fi putut învinge pe Set fără ajutorul 
vostru. Încă nu v-a acceptat, dar dacă aş avea mai 
mult timp, l-aş putea convinge... 

Părea la fel de posibil ca Apophis şi Ra să 
devină prieteni pe Facebook, dar am decis să nu 
mai ZIC NIMIC. 

Amos şi-a trecut mâna peste masă şi a rostit o 
vrajă. A apărut o hologramă roşie de-a lui Ra — o 
replică în miniatură a statuii din sala de 
antrenament. Zeul soarelui arăta ca Horus: un om 
cu cap de şoim. Dar spre deosebire de Horus, Ra 
purta discul soarelui ca pe o coroană şi ţinea în 
mâini o cârjă de păstor şi un bici de războinic — 
cele două simboluri ale faraonului. Purta haine, nu 
armură, şi stătea calm şi regeşte pe tronul lui, de 
parcă ar fi fost mulţumit de faptul că ceilalți luptă. 
Imaginea zeului arăta ciudat, cu strălucirea ei roşie 
— culoarea Haosului. 

— La altceva ar trebui să te gândeşti, m-a 
avertizat Amos. Nu spun asta ca să te descurajez, 
dar m-ai întrebat de ce şi-ar dori Ra să te oprească 
din a-l trezi. Cartea lui Ra a fost împărțită dintr-un 
motiv anume. E făcută intenționat să fie greu de 
găsit, pentru ca doar cei vrednici să reuşească. Să 
te aştepţi la provocări şi obstacole în timpul 
misiunii. Celelalte două papirusuri vor fi cel puțin 
la fel de bine protejate ca primul. Şi trebuie să-ţi 
pui întrebarea: ce se întâmplă dacă trezeşti un zeu 
care nu vrea fie trezit? 

Uşile bibliotecii s-au izbit de perete şi aproape 
c-am sărit din scaun. Cleo şi încă trei fete au intrat 
sporovăind şi râzând, cu brațele pline de 
papirusuri. 

— lată-le pe fetele de la ora de cercetare! 

Amos a făcut un semn şi holograma lui Ra a 
dispărut. 

— O să mai vorbim, Carter, probabil după masa 
de prânz. 

Am dat din cap, deşi de pe-atunci bănuiam că nu 
vom apuca să ne terminăm conversaţia. Când am 
privit în urmă din uşa bibliotecii, Amos îşi 
întâmpina elevele, măturând de pe masă cenuşa 
carapacei scarabeului. 

Am ajuns în camera mea şi l-am găsit pe Khufu 
tolănit în pat, navigând pe canalele de sport. Purta 
maicul lui preferat cu Lakers şi pe burtă ţinea un 
castron de Cheetos. De când învăţăceu se mutaseră 
cu noi, Sala cea Mare devenise prea zgomotoasă 
pentru ca el să se poată uita la televizor în linişte, 
aşa că hotărâse să devină colegul meu de cameră. 

Cred că era un compliment, dar nu era uşor să 
împărţi acelaşi spaţiu cu un babuin. Crezi că 
pisicile şi câinii lasă păr? Încearcă să îndepărtezi 
părul de maimuţă de pe haine. 

— Cum merge? am întrebat. 

— Agh! 

Asta spunea mereu. 

— Super! am replicat. Voi fi pe balcon. 

Afară era tot rece şi ploua. Vântul dinspre East 
River i-ar fi făcut pe pinguinii lui Felix să tremure, 
dar nu mă deranja. Pentru prima dată în ziua aceea, 
eram în sfârşit singur. 

De când învățăceii veniseră la Casa din 
Brooklyn, mă simțeam de parcă aş fi fost mereu pe 
o scenă. Trebuia să par sigur pe mine chiar şi 
atunci când aveam îndoieli. Nu-mi puteam pierde 
cumpătul cu nimeni (bine, cu excepția lui Sadie 
din când în când), iar atunci când lucrurile 
mergeau prost, nu mă puteam plânge prea tare. 
Ceilalți puşti veniseră de departe pentru a se 
antrena cu noi. Mulți trebuiseră să lupte pe drum 
cu monştri sau magicieni. Nu puteam să recunosc 
că habar n-aveam ce făceam sau să mă întreb cu 
voce tare dacă toată chestia asta cu calea zeilor nu 
ne va duce cumva pe toți la pieire. Nu puteam 
spune „Acum, că tot ați ajuns aici, poate că n-a 
fost o idee prea bună“. 

Dar de multe ori chiar aşa mă simțeam. De când 
Khufu îmi ocupase camera, balconul era singurul 
loc unde puteam fi deprimat în singurătate. 

Am privit dincolo de râu, spre Manhattan. Era o 
privelişte minunată. Când Sadie şi cu mine 

ajunseserăm prima dată la Casa din Brooklyn, 
Amos ne spusese că magicienii încercau să se țină 
departe de Manhattan. Mai spusese şi că în 
Manhattan existau alte probleme — nu ştiu ce- 
nsemna asta. Şi uneori, când priveam dincolo de 
râu, aş fi putut jura că văd tot soiul de lucruri. 
Sadie a râs de mine, dar odată mi s-a părut că văd 
un cal zburător. Probabil că barierele magice ale 
conacului provocau iluzii optice, şi totuşi a fost 
ciudat. 

M-am întors la unica piesă de mobilier de pe 
balcon: vasul meu de citit viitorul. Arăta ca o 
adăpătoare pentru păsări — o farfurie de bronz 
aşezată pe un piedestal de piatră dar era obiectul 
meu magic preferat. Walt mi-l făcuse imediat după 
ce sosise. 

Într-o zi, îi mărturisisem ce bine ar fi să ştiu ce 
se întâmplă în celelalte nome, şi el îmi făcuse acest 
vas. 

Văzusem inițiați care foloseau aşa ceva în Prima 
Nomă, dar întotdeauna mi se păruse destul de greu 
de stăpânit. Din fericire, Walt era expert în 
vrăjitorie. Dacă vasul meu de citit viitorul ar fi fost 
un automobil, atunci ar fi fost un Cadillac cu 
servodirecţie, transmisie automată şi scaune 
încălzite. Tot ce trebuia să fac era să-l umplu cu 
ulei de măsline curat şi să rostesc porunca. Vasul 
îmi putea arăta orice, atâta timp cât reuşeam să 
vizualizez acel ceva şi nu era protejat de magie. 
Locurile în care nu mai fusesem erau greu de 
văzut. Oamenii sau locurile pe care le văzusem 
personal sau care însemnau ceva pentru mine — 
acestea erau de obicei uşor de accesat. 

O căutasem pe Zia de o sută de ori, în zadar. Tot 
ce ştiam era că fostul ei mentor, Iskandar, o vrăjise 
să adoarmă şi o ascunsese undeva, înlocuind-o cu 
un shabti ca să nu păţească ceva; dar habar n- 
aveam unde dormea adevărata Zia. 

Am încercat ceva nou. Mi-am trecut mâna peste 
vas şi mi-am imaginat Nisipurile Roşii. Nu s-a 

întâmplat nimic. Nu fusesem niciodată acolo, n- 
aveam nicio idee cum ar trebui să arate — probabil 
că era un loc roşu şi nisipos. Uleiul mi-a arătat 
doar propria mea reflecţie. 

Bun, deci n-o puteam vedea pe Zia. Am încercat 
cealaltă variantă. M-am concentrat pe camera ei 
secretă din Prima Nomă. Intrasem acolo o singură 
dată, dar îmi aminteam toate detaliile. Fusese 
primul loc unde mă simţisem aproape de Zia. 
Suprafaţa uleiului a început să tremure şi s-a 
transformat într-un film magic. 

În cameră nu se schimbase nimic. Pe măsuţă 
ardeau încă lumânări magice. Pereţii erau acoperiţi 
cu fotografiile Ziei — poze cu familia ei de pe NIL, 
cu mama şi tatăl ei, cu Zia când era mică. 

Zia îmi povestise cum tatăl ei descoperise o 
relicvă egipteană şi eliberase din greşeală un 
monstru în satul lor. Magicienii au venit să 
înfrângă monstrul, însă de-abia după ce întreaga 
aşezare fusese distrusă. Numai Zia supravieţuise, 
ascunsă de părinţii ei. Iskandar, fostul Lictor-$ef, o 
dusese la Prima Nomă şi o antrenase. Îi fusese ca 
un tată. 

Apoi, Crăciunul trecut, zeii au fost eliberați la 
British Museum. Unul dintre ei — Nephthys — şi-a 
ales-o pe Zia ca gazdă. Să fii gazdă pentru zei se 
pedepsea cu moartea în Prima Nomă, indiferent 
dacă ai vrut sau nu să găzduieşti spiritul unui zeu, 
aşa că Iskandar a ascuns-o pe Zia. Probabil că avea 
de gând s-o aducă înapoi după ce lucrurile s-ar fi 
rezolvat, dar a murit înainte ca asta să se întâmple. 

Aşadar, Zia pe care o cunoscusem eu era o 
copie, dar voiam să cred că Zia sub formă de 
shabti şi Zia cea adevărată gândeau la fel. Oriunde 
ar fi fost Zia cea adevărată, ar fi trebuit să-şi aducă 
aminte de mine la trezire. Ar fi trebuit să ştie că 
între noi există o legătură — poate începutul unei 
relații minunate. Nu puteam accepta că mă 
îndrăgostisem de-o simplă bucată de ceramică. Şi 

cu siguranță nu puteam accepta că mi-era 
imposibil s-o salvez pe Zia. 

M-am concentrat pe imaginea din ulei. Am 
mărit o fotografie cu Zia stând pe umerii tatălui ei. 
În fotografie era încă mică, dar îţi puteai da seama 
că avea să fie frumoasă când va fi mare. Părul ei 
negru şi strălucitor era tuns bob, ca atunci când o 
cunoscusem. Avea ochii de un chihlimbariu 
strălucitor. Fotograful o surprinsese în timp ce 
râdea, încercând să-i acopere tatălui ochii cu 
mâinile. Zâmbetul ei exprima o zburdălnicie 
poznaşă. 

„O voi distruge pe fata pe care o cauţi“, spusese 
şarpele cu trei capete, „aşa cum am distrus şi satul 
ei!“ 

Eram sigur că se referă la satul Ziei. Dar care 
era legătura dintre atacul petrecut în urmă cu şase 
ani şi revenirea lui Apophis de acum? Dacă nu 
fusese un simplu accident — dacă Apophis 
distrusese intenționat căminul Ziei — întrebarea era 
de ce? 

Trebuia s-o găsesc pe Zia. Nu mai era doar ceva 
personal. Cumva, ea avea legătură cu viitoarea 
luptă cu Apophis. Şi dacă avertismentul şarpelui 
era adevărat — dacă trebuia să aleg între a găsi 
Cartea lui Ra şi a o salva pe Zia? Deja îi 
pierdusem pe mama, pe tata şi vechea mea viață 
pentru a-l opri pe Apophis. N-aveam de gând s-o 
pierd şi pe Zia. 

Mă gândeam ce tare m-ar fi lovit Sadie dacă m- 
ar fi auzit spunând aşa ceva, când cineva a bătut în 
uşa de sticlă a balconului. 

— Hei! 

În uşă stătea Walt, ţinându-l de mână pe Khufu. 

— Ăăă... sper că nu deranjez. Khufu mi-a 
deschis... 

— Agh! 

Khufu a confirmat. L-a condus pe Walt pe 
balcon, apoi a sărit pe balustradă, fără să-i pese de 
râul care curgea la treizeci de metri sub noi. 

— Nicio problemă, am spus. 

Oricum, n-aveam de ales. Khufu îl îndrăgea pe 
Walt, probabil pentru că juca baschet mai bine 
decât mine. 

Walt a arătat cu capul spre vasul de citit viitorul. 

— Cum te descurci cu el? 

Imaginea cu camera Ziei încă lcărea în ulei. 
Mi-am trecut mâna pe deasupra vasului şi 
imaginea s-a schimbat. Dacă tot mă gândisem la 
Sadie, am ales să văd sufrageria lui mamaie şi 
tataie. 

— Mă descurc de minune. 

M-am întors spre Walt. 

— Tu cum te simţi? 

Nu ştiu de ce, s-a încordat tot. S-a uitat la mine 
de parcă aş fi încercat să-l încolţesc. 

— La ce te referi? 

— La incidentul din sala de antrenament. 
Şarpele cu trei capete. Tu la ce-ai crezut că mă 
refer? 

Tendoanele gâtului i s-au relaxat. 

— A, da... îmi cer scuze, a fost o dimineaţă 
ciudată. A găsit Amos vreo explicaţie? 

M-am întrebat ce anume îl deranjase atât din 
ceea ce spusesem, dar am decis să tac. L-am pus la 
curent cu discuţia mea cu Amos. Walt era, de 
obicei, destul de calm. Era un bun ascultător. Dar 
încă părea în gardă, nervos. 

Când am terminat de vorbit, s-a dus la 
balustradă, unde era cocoţat Khufu. 

— Apophis a condus dihania în casă? Dacă nu-l 
opream... 

— Amos crede că şarpele n-avea prea multă 
putere. A fost trimis aici doar ca să transmită un 
mesaj şi să ne sperie. 

Walt a clătinat din cap neîncrezător. 

— Mă rog... acum măcar ştie de ce suntem în 
stare. Ştie că Felix e un excelent aruncător de 
pantofi. 

Nu m-am putut opri să nu zâmbesc. 

— Aşa e. Doar că nu la abilitatea aceea mă 
gândeam. Ci la lumina gri cu care ai lovit 
şarpele... şi la felul în care te-ai ocupat de 
războinicul shabti folosit la antrenament, pe care l- 
ai făcut una cu pământul... 

— Cum am reuşit? întrebă la rândul lui Walt, 
ridicând din umeri. Sincer, Carter, nu ştiu. Mă tot 
gândesc la asta de atunci şi... a fost ceva pur şi 
simplu instinctiv. La început m-am gândit că, 
poate, războinicul are încorporată vreo vrajă de 
autodistrugere pe care am declanşat-o din 
întâmplare. Uneori, mi se mai întâmplă asta cu 
obiectele magice — le fac să pornească sau să se 
oprească. 

— Dar asta nu explică faptul că ai reuşit şi a 
doua oară, cu şarpele. 

— Nu, a încuviinţat el. 

Părea chiar mai afectat decât mine din cauza 
incidentului. Khufu şi-a băgat mâinile în părul lui 
Walt, căutându-l de păduchi, şi Walt nici măcar n-a 
încercat să-l oprească. 

— Walt... 

Am ezitat, pentru că nu voiam să-l presez. 

— Noua ta abilitate de-a face lucrurile una cu 
pământul — crezi că are vreo legătură cu... ştii tu, 
cu ce-i spuneai lui Jaz? 

Arăta din nou ca un animal hăituit. 

— Ştiu, am spus repede, nu-i treaba mea. Dar ai 
părut supărat în ultima vreme. Dacă pot să fac 
ceva... 

S-a uitat în jos, la râu. Părea atât de deprimat, 
încât Khufu a mormăit, iar eu l-am bătut pe umăr. 

— Uneori mă întreb de ce am venit aici, a spus 
Walt. 

— Glumeşti? am întrebat. Eşti foarte tare la 
magie. Eşti printre cei mai buni! Ai un viitor 
strălucit. 

A scos ceva din buzunar — unul dintre scarabeu 
uscați din sala de antrenament. 

— Mulţumesc. Dar momentul ales... e ca o 
glumă proastă. Mă aflu într-o situaţie delicată, 
Carter. lar în ceea ce priveşte viitorul... nu ştiu ce 
să Zic. 

Am avut impresia că nu se referea doar la 
termenul nostru limită de patru zile pentru a salva 
lumea. 

— Uite, dacă ai vreo problemă..., am spus. 
Dacă are legătură cu felul în care Sadie şi cu mine 
predăm... 

— Bineînţeles că nu. Ai fost excelent. Iar 
Sadie... 

— Te place foarte mult, am spus. Ştiu că uneori 
poate fi cam dură. Dacă vrei s-o lase mai moale... 

[În regulă, Sadie. Poate că n-ar fi trebuit să spun 
asta. Dar nu eşti tocmai subtilă când îți place de 
cineva. M-am gândit că poate îl faci să se simtă 
stânjenit.] 

Walt a izbucnit în râs. 

— Nu, n-are legătură cu Sadie. Şi de ea îmi 
place. Doar că... 

— Agh! 

Khufu a lătrat atât de tare, încât am tresărit. Şi-a 
arătat colții. M-am întors şi mi-am dat seama că 
mârâia la vasul în care vedeam viitorul. 

Încă se vedea sufrageria lui mamaie şi tataie. 
Dar când m-am uitat mai atent, mi-am dat seama 
că ceva nu era în regulă. Luminile şi televizorul 
erau oprite. Canapeaua era răsturnată. 

Am simţit un gust metalic în gură. 

M-am străduit să mut imaginea până când am 
reuşit să văd uşa de la intrare. Era făcută bucăţi. 

— Ce s-a întâmplat? 

Walt a venit lângă mine. 

— Care e problema? 

— Sadie... 

Mi-am concentrat întreaga voinţă ca s-o găsesc. 
O cunoşteam atât de bine încât, de obicei, o 
puteam localiza imediat, dar de data asta uleiul s-a 

înnegrit. Am simţit o durere ascuțită în spatele 
ochilor, şi uleiul a izbucnit în flăcări. 

Walt m-a tras înapoi, înainte să-mi ia faţa foc. 
Khufu a lătrat speriat şi a aruncat peste balustradă 
vasul de bronz, care s-a prăbuşit vertiginos în Fast 
River. 

— Ce s-a întâmplat? a întrebat Walt. N-am mai 
văzut vreun vas care să... 

— Portal spre Londra! 

Am tuşit, în timp ce simţeam în nări un miros 
înţepător de ulei de măsline ars. 

— Cel mai apropiat! Acum! 

Walt a dat de înţeles c-a priceput. Pe chip 1 se 
putea citi hotărârea. 

— Portalul nostru încă mai trebuie să se 
răcească. Va trebui să ne întoarcem la Muzeul 
Brooklyn. 

— Grifonul, am spus. 

— Da. Vin şi eu. 

M-am întors spre Khufu. 

— Du-te şi spune-i lui Amos că plecăm. Sadie 
are probleme. N-avem vreme de explicații. 

Khufu a lătrat şi a sărit peste balustradă — 
alegând calea cea mai rapidă de-a ajunge jos. Walt 
şi cu mine ne-am năpustit afară din cameră, luând- 
o la goană pe scări în sus, spre acoperiş. 

7.Un cadou de la băiatul cu cap de câine 


SADIE 


Ei bine, ai vorbit destul, frate dragă. 

În timp ce nu te mai opreai din pălăvrăgit, toată 
lumea îşi imagina cum stăteam încremenită în uşă 
la mamaie şi tataie, strigând „AAAAAH!“ 

Ce idee să vă  năpustiți spre Londra, 
presupunând că trebuia să fiu salvată... Bărbaţi 
ăştia! 

Da, ai dreptate. Aveam nevoie de ajutor. Dar nu 
asta-i ideea. 

Să revenim la povestea noastră. Tocmai auzisem 
o voce care îmi sâsâia de la etaj: 

— Bine ai venit acasă, Sadie Kane! 

Desigur, ştiam că nu era bine. Mâinile îmi 
tremurau de parcă mi-aş fi băgat degetele în priză. 
Am încercat să-mi chem toiagul şi bagheta dar, aşa 
cum poate v-am mai spus, nu mă descurc deloc 
când vine vorba să recuperez lucruri din Duat într- 
un timp scurt. M-am blestemat că n-am venit 
pregătită — dar serios, cum ar fi fost să port 
pijamale de pânză şi să car după mine o geantă de 
magie în timpul unei seri petrecute în oraş cu 
prietenele mele? 

M-am gândit să fug, dar era posibil ca mamaie 
şi tataie să fie în pericol. Nu puteam pleca fără să 
ştiu că sunt teferi. 

Scările au scârțâit. Sus a apărut tivul unei rochii 
negre, împreună cu nişte picioare încălțate cu 
sandale, care nu păreau tocmai omeneşti. Degetele 
erau noduroase şi întărite, cu unghii foarte lungi, 
ca nişte gheare. Când femeia a coborât şi am 
văzut-o, am scos un scâncet umil. 

Parcă ar fi avut o sută de ani, era cocoşată şi 
uscată. Pe faţă, pe lobii urechilor şi pe gât îi 
atârnau pliuri de piele rozalie, zbârcită, care părea 
să se topească sub o lampă cu ultraviolete. Avea 
nasul ca un cioc coroiat. Ochii îi străluceau în 
orbitele cavernoase şi era aproape cheală — doar 
câteva smocuri negre şi slinoase, ca nişte buruieni, 
îi 1eşeau din scalpul pleşuv. 

Rochia ei, în schimb, era absolut splendidă. Era 
neagră ca abanosul, pufoasă şi imensă, ca o haină 
de blană cu şase numere mai mare. În timp ce se 
îndrepta spre mine, materialul s-a mişcat, şi mi-am 
dat seama că nu este blană. Rochia era făcută din 
pene negre. 

Din mâneci i s-au ivit mâinile — cu degete ca 
nişte gheare, care-mi făceau semn să mă apropii. 
Când a zâmbit, i s-au văzut dinţii ca nişte cioburi. 
Am pomenit ceva despre miros? Nu mirosea doar 
a bătrân — mirosea a bătrân mort. 

— Te-am aşteptat, a rostit baba. Din fericire, 
sunt foarte răbdătoare. 

Am întins mâna după baghetă. Desigur, în zadar. 
De când nu mai auzeam în cap vocea lui Isis, pur 
şi simplu nu mai puteam rosti cuvinte magice. 
Trebuia să-mi recuperez uneltele. Singura mea 
şansă era să trag de timp şi să sper că-mi pot aduna 
gândurile pentru a avea din nou acces în Duat. 

— Cine eşti? am întrebat. Unde sunt bunicii 
mei? 

Baba a ajuns la piciorul scării. De la o distanță 
de doi metri, rochia ei din pene părea acoperită de 
bucăți de... Dumnezeule, erau bucăți de carne? 

— Nu mă recunoşti, dragă? 

Imaginea ei a tremurat. Rochia i s-a transformat 
într-un capot înflorat. Sandalele ei au devenit nişte 
papuci verzi pufoşi. Avea părul cărunt şi ondulat, 
ochii albaştri apoşi şi o expresie de iepure speriat. 
Era chipul bunicii. 

— Sadie? 

Vocea ei suna slab şi confuz. 

— Mamaie! 

S-a transformat la loc în baba cu pene negre, iar 
pe faţa ei sinistră şi topită a apărut un rânjet 
răutăcios. 

— Da, draga mea. Familia ta are sânge de 
faraoni, în fond — nişte gazde perfecte pentru zei. 
Dar nu mă face să mă forţez. Inima bunicii tale nu 
mai e ca pe vremuri. 

Am început să tremur din tot corpul. Mai 
văzusem oameni posedaţi, şi era întotdeauna o 
imagine hidoasă. Dar chestia asta — ideea că o 
babă din Egipt a luat-o în stăpânire pe biata 
mamaie — era îngrozitoare. Dacă aveam cu 
adevărat sânge de faraon, simţeam că acesta îmi 
îngheaţă în vine. 

— Las-o în pace! 

Intenţia mea fusese să strig, dar mi-e teamă că 
n-am făcut decât să scot un chițăit îngrozit. 

— leşi din ea! 

Baba a chicotit. 

— O, nu pot face asta. Vezi tu, Sadie Kane, unii 
dintre noi se îndoiesc de puterea ta. 

— Care noi — zeii? 

Faţa 1 s-a încrețit, transformându-se pentru o 
clipă într-un cap sinistru de pasăre, chel şi cu solzi 
roz, cu un cioc lung şi ascuţit. Apoi, a revenit la 
forma de babă rânjită. Chiar mi-aş fi dorit să se 
hotărască odată. 

— Eu nu-i deranjez pe cei puternici, Sadie 
Kane. Pe vremuri, îl protejam chiar şi pe faraon 
dacă se dovedea vrednic. Dar cei slabi... Ah, odată 
ce ajung sub umbra aripilor mele, nu-i mai las să 
plece. Aştept să moară. Aştept să mă hrănesc. Şi 
cred că tu vei fi următoarea mea masă, dragă. 

M-am lipit cu spatele de uşă. 

— Te cunosc! am mințit. 

Disperată, am trecut în revistă lista cu zeii 
egipteni, încercând s-o identific pe baborniţă. Însă 
nu eram nici pe jumătate la fel de bună ca fratele 
meu când era vorba să-mi amintesc toate numele 

acelea ciudate. [Şi nu, Carter. Ăsta nu-i un 
compliment. Înseamnă pur şi simplu că eşti un 
tocilar mai mare decât mine.] Dar după ce le 
predasem învăţăceilor noştri vreme de câteva 
săptămâni, devenisem mai pricepută. 

Numele sunt puternice. Dacă mi-aş fi amintit 
numele adversarei mele, ar fi fost un excelent prim 
pas în înfrângerea ei. O pasăre neagră hidoasă... O 
pasăre care se hrăneşte cu morți... 

Spre surprinderea mea, chiar mi-am amintit câte 
ceva. 

— Eşti zeiţa-vultur, am spus triumfătoare. 
Neckbutt, nu-i aşa? 

Baborniţa a mârâit. 

— Nekhbet! 

Bun, deci eram pe-aproape. 

— Dar tu ar fi trebuit să fii o zeiță bună! am 
protestat eu. 

Zeița si-a întins brațele. Acestea s-au 
transformat în aripi — cu pene negre, mate, pline de 
multe şi mirosind a moarte. 

— Vulturii sunt foarte buni, Sadie Kane. Noi îi 
îndepărtăm pe cei bolnăvicioşi şi slabi. Le dăm 
târcoale până mor, apoi ne hrănim cu cadavrele lor, 
curățând lumea de duhoare. Tu, pe de altă parte, 
vrei să-l aduci înapoi pe Ra, carcasa aia uscată şi 
veche a zeului soarelui. Vrei să pui un faraon slab 
pe tronul zeilor. E împotriva firii! Doar cei 
puternici trebuie să trăiască. Morții trebuie 
mâncaţi. 

Respirația ei mirosea a cadavru. 

Nişte creaturi josnice, vulturii: fără îndoială, 
cele mai dezgustătoare păsări din câte există. Poate 
că-şi făceau treaba, dar chiar era necesar să fie atât 
de scârboşi şi urâţi? Nu puteam avea nişte iepuraşi 
pufoşi şi drăguţi care să curețe drumurile de 
cadavre? 

— Bine, am spus. În primul rând, ieşi din 
mamaie. Apoi, dacă eşti un vultur de treabă, o să-ţi 
cumpăr nişte bomboane de mentă. 

Probabil că era un subiect dureros pentru 
Nekhbet. S-a repezit la mine. M-am ferit, 
căţărându-mă pe canapea şi răsturnând-o. Nekhbet 
a măturat de pe bufet colecţia de porțelanuri a 
bunicii. 

— Vei muri, Sadie Kane! mi-a spus ea. O să-ți 
ciugulesc oasele până n-o să mai rămână nimic pe 
ele. Apoi, ceilalți zei vor înțelege că nu erai 
vrednică! 

Am aşteptat următorul atac, dar ea s-a mulțumit 
să se uite urât la mine de pe partea cealaltă a 
canapelei. Mi-am dat seama că vulturii nu ucid. Ei 
aşteaptă ca prada lor să moară. 

Aripile lui Nekhbet erau mari cât camera. 
Umbra ei cădea peste mine, învăluindu-mă în 
întuneric. Am început să mă simt prinsă, 
neajutorată, ca un mic animal bolnav. 

Dacă nu mi-aş mai fi încercat puterile cu zeii, 
poate nu mi-aş fi dat seama că folosea magia — 
chestia aia sâcâitoare şi insistentă din cap, care mă 
îndemna să renunţ. Dar înfruntasem o sumedenie 
de zei din Lumea Subpământeană. Mă puteam 
descurca cu un păsăroi scârbos şi bătrân. 

— Te-ai străduit, nu glumă, am spus. Dar n-am 
de gând să mă întind pe jos şi să mor. 

Ochii Nekhbet lui străluceau. 

— Poate că va mai dura ceva, draga mea, dar 
aşa cum ţi-am spus, sunt răbdătoare. Dacă nu mori, 
prietenele tale muritoare vor fi aici în scurt timp. 
Cum le cheamă — Liz şi Emma? 

— Nu le amesteca şi pe ele în povestea asta! 

— Ah, vor fi nişte aperitive delicioase! Şi încă 
nu l-ai salutat pe tataie... 

Mi s-a urcat sângele la cap. 

— Unde este? am întrebat. 

Nekhbet s-a uitat spre tavan. 

— O, vine şi el imediat. Nouă, vulturilor, ne 
place să ne ţinem după un prădător mare şi frumos, 
dacă mă-nţelegi, şi aşteptăm să omoare el prada. 

De la etaj s-a auzit un zgomot înăbuşit — de 
parcă o mobilă masivă ar fi fost aruncată pe 
fereastră. 

Tataie a strigat: 

— Nu! Nuuuuu! 

Apoi vocea i s-a preschimbat în hohotul unui 
animal nebun: 

— NUUUUUUULUI! 

S-a scurs şi ultima picătură de curaj din mine. 

— Ce-ce... 

— Da, a spus Nekhbet. Babi se trezeşte. 

— B-bobby? Există un zeu pe nume Bobby? 

— BABI! a mârâit zeiţa-vultur. Eşti cam grea de 
cap, nu-i aşa, draga mea? 

Tencuiala de pe tavan s-a crăpat sub greutatea 
unor paşi grei. Ceva tropăia înspre scări. 

— Babi va avea grijă de tine, mi-a promis 
Nehkbet. Şi-mi va rămâne şi mie destul. 

— La revedere! am strigat, şi m-am năpustit 
spre uşă. 

Nekhbet n-a încercat să mă oprească. A ţipat din 
spatele meu: 

— O vânătoare! Excelent! 

Reuşisem să trec strada, când ușa de la intrare a 
explodat. Când m-am uitat în spate, am văzut ceva 
apărând din ruine şi praf — o chestie întunecată şi 
păroasă, mult prea mare ca să fie bunicul. 

Văzusem suficient. 

Am dat colţul spre South Colonnade în goană şi 
m-am ciocnit de Liz şi de Emma. 

— Sadie! a țipat Liz, scăpând un cadou. Ce s-a 
întâmplat? 

— N-avem timp! am strigat. Haideţi! 

— Şi eu mă bucur să te văd, a mormăit Emma. 
Unde te grăbeşti aşa...? 

Creatura din spatele meu a urlat. Era foarte 
aproape. 

— Vă explic mai târziu, am spus. Dacă nu vreţi 
să fiți sfâşiate de un zeu pe nume Bobby, urmați- 
mă! 

Privind retrospectiv, îmi dau seama ce petrecere 
groaznică am avut de ziua mea, dar în momentul 
acela eram prea speriată ca să-mi plâng de milă aşa 
cum se cuvine. 

Am luat-o la fugă pe South Colonnade, iar 
urletul din spatele nostru aproape că era acoperit 
de nemulţumirile lui Liz şi ale Emmei. 

— Sadie! a spus Emma. E vreo glumă de-a ta? 

Era puţin mai înăltuţă, dar arăta cam la fel, cu 
ochelarii ei mari şi sclipicioşi şi cu părul scurt şi 
tepos. Purta o fustă mini din piele neagră, un 
pulover roz pufos şi nişte pantofi cu platformă 
ridicoli, cu care de-abia putea merge, darămite să 
fugă. Cum îl cheamă pe cântăreţul ăla înzorzonat 
din anii '70 — Elton John? Dacă ar fi avut o fiică 
indiancă, ar fi arătat ca Emma. 

— Nu e o glumă, am asigurat-o. Şi pentru 
numele lui Dumnezeu, dă-ţi jos pantofii ăia! 

Emma a părut stupefiată. 

— Ştii cât costă? 

— Serios, Sadie, a intervenit şi Liz — încotro ne 
duci? 

Era îmbrăcată mai cu gust, în blugi şi pantofi 
sport, o bluză albă şi jachetă de blugi, dar părea la 
fel de epuizată ca Emma. Cadoul ei de ziua mea, 
vârât sub braţ, era un pic strivit. Liz este o roşcată 
cu o grămadă de pistrui, şi când se ruşina sau 
obosea peste măsură faţa ei palidă se înroşea atât 
de tare încât pistruii dispăreau. În condiţii normale, 
Emma şi cu mine am fi tachinat-o pe tema asta, 
dar nu şi astăzi. 

În urma noastră, creatura a urlat din nou. M-am 
uitat în spate, ceea ce a fost o greşeală. M-am 
împiedicat, iar prietenele mele s-au izbit de mine. 

Pentru o clipă, m-am gândit: „Dumnezeule, e 
Khufu!“ 

Dar Khufu nu e de mărimea unui urs grizzly. El 
n-are blană argintie strălucitoare, colți ca nişte 
iatagane sau privirea însetată de sânge. Babuinul 
care pustia cartierul Canary Wharf părea în stare să 

mănânce orice, nu doar alimente al căror nume se 
termina în „o“, şi nu i-ar fi fost deloc greu să mă 
sfâşie în bucăţi. 

Singura veste bună: agitația de pe stradă l-a 
distras pentru un moment. Maşinile virau ca să 
evite fiara. Pietonii țipau şi fugeau. Babuinul a 
început să răstoarne taxiuri, să spargă vitrine şi să 
provoace o nebunie generală. Când s-a mai 
apropiat de noi, am văzut o bucăţică de pânză roşie 
atârnându-i de braţul stâng — rămăşiţele hainei 
preferate a lui tataie. lar pe nas purta ochelarii 
bunicului. 

Până atunci, nu resimţisem şocul pe deplin. 
Chestia aia era bunicul meu, care nu folosise 
niciodată magia şi nu făcuse nimic pentru a-i 
deranja pe zeii egipteni. 

Erau momente când nu-mi plăcea de bunicii 
mei, mai ales când spuneau lucruri urâte despre 
tata sau îl ignorau pe Carter, sau ca atunci când îl 
lăsaseră pe Amos să mă ia de acasă, Crăciunul 
trecut, fără să se opună. Dar mă crescuseră totuşi 
timp de şase ani. Când eram mică, tataie mă lua în 
poală şi îmi citea din vechile poveşti ale lui Enid 
Blyton. Mă supraveghease în parc şi mă dusese la 
gradina zoologică de nenumărate ori. Îmi 
cumpărase dulciuri, chiar dacă mamaie nu era de 
acord. Deşi mai temperamental, era un pensionar 
destul de inofensiv. Cu siguranţă, nu merita să fie 
posedat în felul acesta. 

Babuinul a smuls uşa unui pub şi a adulmecat 
înăuntru. Clienţii cuprinşi de panică au sărit pe 
fereastră şi au luat-o la fugă pe stradă, cu halbele 
în mâini. Un poliţist a alergat la locul scandalului, 
a văzut babuinul apoi s-a întors şi a luat-o la fugă 
în direcția opusă, strigând în staţia radio după 
întăriri. 

Atunci când se confruntă cu evenimente magice, 
ochii muritorilor se blochează, transmițând 
creierului doar imagini pe care acesta le poate 
înțelege. N-aveam nici cea mai vagă idee ce 

credeau ei că văd — poate un animal evadat de la 
grădina zoologică sau un pistolar furios —, dar ştiau 
că trebuie s-o ia la goană. M-am întrebat cum avea 
să se vadă scena ulterior, pe camerele de 
supraveghere. 

— Sadie, a spus Liz cu o voce stinsă, ce-i 
chestia aia? 

— Babi, am spus. Nenorocitul de zeu al 
babuinilor. L-a luat în stăpânire pe bunicul. Şi vrea 
să ne omoare. 

— Scuză-mă, a intervenit şi Emma. Ai spus că 
un zeu al babuinilor vrea să ne omoare? 

Babuinul a urlat, clhipind şi mijindu-şi ochii, de 
parcă ar fi uitat ce făcea. Poate că moştenise 
neatenţia şi vederea slabă a lui tataie. Poate că nu- 
şi dădea seama că are ochelarii pe nas. A 
adulmecat pământul, apoi a urlat cuprins de furie 
şi a spart geamul unei brutării. 

Aproape c-am crezut că aveam puţin noroc. 
Poate ne puteam furişa nevăzute. Apoi o chestie 
întunecată a zburat pe deasupra, dând din aripile ei 
negre şi strigând: 

— Aici! Aici! 

Minunat. Babuinul era ajutat de aviație. 

— Doi zei, de fapt, le-am spus prietenelor mele. 
Acum, dacă nu mai sunt întrebări — fugiți! 

De data asta, Liz şi Emma n-au mai avut nevoie 
de încurajări. Emma şi-a dat jos pantofii, Liz a 
aruncat cât colo cadoul meu — ce păcat! — şi am 
luat-o la goană pe stradă. 


Am alergat în zigzag pe alei, lipindu-ne de 
ziduri ori de câte ori zeiţa-vultur se ivea deasupra 
noastră. L-am auzit pe Babi urlând în spatele 
nostru, tulburând liniştea şi distrugând cartierul; 
dar pentru moment, se părea că ne-a pierdut urma. 

Ne-am oprit la o intersecție ca să mă gândesc 
încotro ar trebui să fugim. În faţa noastră se afla o 
mică biserică, genul de clădire veche pe care o 
întâlneşti peste tot în Londra — o construcție 

medievală sumbră, din piatră, flancată de un Caffe 
Nero şi o farmacie cu reclame de neon, care oferă 
trei produse pentru îngrijirea părului la numai o 
liră. Biserica avea şi un mic cimitir închis cu gard 
ruginit, căruia nu i-aş fi acordat prea multă atenţie 
dacă o voce din curte n-ar fi şoptit „Sadie!“ 

Mare mirare că nu mi-a sărit inima din piept. M- 
am întors şi m-am trezit fată în fată cu Anubis. 
Avea formă de muritor — un adolescent cu păr 
negru, răvăşit de vânt, şi cu ochi căprui şi calzi. 
Purta un tricou negru cu Dead Weather şi nişte 
blugi negri care-i veneau de minune. 

Liz şi Emma nu sunt cunoscute pentru calmul 
afişat în preajma tipilor arătoşi. De fapt, creierele 
lor încetează mai degrabă să funcţioneze. 

Liz a scos nişte sunete monosilabice care parcă 
erau exerciţii de respiraţie Lamaze: 

— O-a-hi-ci-ne-ce? 

Emma nu şi-a mai putut controla picioarele şi s- 
a ciocnit de mine. 

Le-am aruncat o privire furioasă apoi m-am 
întors spre Anubis. 

— Era momentul să apară şi cineva prietenos! 
m-am plâns eu. Un babuin şi un vultur încearcă să 
ne omoare. Te ocupi, te rog, de asta? 

Anubis şi-a ţuguiat buzele şi am avut senzaţia că 
nu se afla acolo ca să-mi aducă veşti bune. 

— Intră pe teritoriul meu, a spus el, deschizând 
poarta cimitirului. Trebuie să vorbim şi nu prea 
avem timp. 

Emma s-a împiedicat din nou de mine. 

— Teritoriul... tău? 

Lui Liz 1 s-a pus un nod în gât. 

— Cine... ăăă...? 

— S$şşsş, am făcut eu încercând să-mi păstrez 
calmul, de parcă m-aş fi întâlnit zilnic cu tipi 
arătoşi prin cimitire. 

M-am uitat pe stradă şi n-am văzut nici urmă de 
Babi sau de Nekhbet, dar încă îi auzeam — urletul 
zeului-babuin şi țipătul zeiţei-vultur, care suna ca 

vocea lui mamaie (dacă mamaie ar fi mâncat 
pietriş şi ar fi luat steroizi): „Pe aici! Pe aici!“ 

— Aşteptaţi! le-am cerut imperativ prietenelor 
mele, şi am intrat pe poartă. 

Imediat, aerul a devenit mai rece. Din pământul 
jilav se ridica ceața. Pietrele funerare licăreau, şi 
tot ce se afla în afara gardului a devenit tulbure. 
Anubis mă făcea să-mi pierd echilibrul în multe 
feluri, desigur, dar am recunoscut efectul acela. 
Alunecam în Duat — şi percepeam cimitirul la două 
niveluri în acelaşi timp: lumea lui Anubis şi lumea 
mea. 

M-a condus la un sarcofag de piatră în ruine şi 
s-a înclinat respectuos. 

— Beatrice, te superi dacă ne aşezăm? 

Nu s-a întâmplat nimic. Inscripţia de pe sarcofag 
se ştersese cu secole în urmă, dar am bănuit că 
acesta era locul de veci al lui Beatrice. 

— Mulţumesc. 

Anubis mi-a făcut semn să stau. 

— Nu se supără. 

— Ce se întâmplă dacă se supără? 

M-am aşezat puţin temătoare. 

— Cea de-A Opta Nomă, a spus Anubis. 

— Poftim? 

— Acolo trebuie să te duci. Vlad Menşikov ţine 
a doua parte a Cărții lui Ra în sertarul de sus al 
biroului său, la sediul din Sankt Petersburg. E o 
capcană, desigur. El speră să te momească. Dar 
dacă vrei cartea, n-ai de ales. Ar fi bine să mergi în 
seara asta, până nu apucă să-şi întărească apărarea. 
ŞI... Sadie, dacă află ceilalți zei ce ţi-am transmis, 
o să am mari necazuri. 

M-am uitat la el. Uneori se comporta atât de 
asemănător unui adolescent, încât era greu de 
crezut că avea câteva mii de ani. Probabil asta avea 
legătură cu faptul că trăia în izolare pe Tărâmul 
Morților, neschimbat de trecerea timpului. Băiatul 
ăsta trebuia să iasă mai des în lume. 

— Eşti îngrijorat că o să ai necazuri mari? am 
întrebat. Anubis, nu sunt nerecunoscătoare, dar eu 
am necazuri şi mai mari. Doi zei i-au luat în 
stăpânire pe bunicii mei. Dacă vrei să-mi dai o 
mână de ajutor... 

— Sadie, nu pot interveni. 

Şi-a ridicat palmele exasperat. 

— Ti-am spus de prima dată când ne-am 
întâlnit, acesta nu este un corp fizic. 

— Mare păcat, am murmurat. 

— Poftim? 

— Nimic. Continuă. 

— Eu pot acţiona în locuri care au legătură cu 
moartea, cum ar fi acest cimitir, dar sunt foarte 
puţine lucruri pe care le pot face în afara 
teritoriului meu. Aşadar, dacă ai fi deja moartă şi 
i-ai dori o înmormântare frumoasă, te-aş putea 
ajuta, dar... 

— O, mulţumesc! 

Undeva, în apropiere, zeul-babuin a urlat. S-a 
auzit zgomot de sticlă spartă şi de cărămizi 
zdrobite. Prietenele mele m-au strigat, dar sunetele 
erau distorsionate şi înăbuşite, de parcă aş fi fost 
sub apă. 

— Dacă merg mai departe fără prietenele mele, 
l-am întrebat pe Anubis, le vor lăsa zeii în pace? 

Anubis a clătinat din cap. 

— Nekhbet îi vânează pe cei slabi. Ea ştie că 
dacă le răneşte pe prietenele tale, asta îţi va slăbi 
forţele. De aceea a mers la bunicii tăi. Singura cale 
de-a o opri e s-o înfrunţi direct. În ceea ce-l 
priveşte pe Babi, el reprezintă cele mai întunecate 
calităţi ale voastre, ale primatelor: furie criminală, 
putere necontrolată... 

— Noi, primatele? am întrebat. Scuză-mă, 
tocmai m-ai făcut babuin? 

Anubis m-a studiat cu un fel de stupefacţie 
confuză. 

— Uitasem cât de enervantă eşti. Ideea era c-o 
să te ucidă de dragul de a ucide. 

— lar tu nu mă poţi ajuta. 

Mi-a aruncat o privire îndurerată cu superbi lui 
ochi căprui. 

— Ti-am spus despre Sankt Petersburg. 

Doamne, arăta atât de bine şi era atât de 
enervant! 

— Deci aşa, zeu al neputinței, am continuat, mai 
ai ceva de zis înainte să fiu ucisă? 

A ridicat mâna. Un cuțit ciudat i s-a materializat 
în palmă. Semăna cu briciul lui Sweeney Todd: 
lung, curbat şi al naibii de ascuţit, făcut din metal 
negru. 

— a-l, a spus Anubis. Te va ajuta. 

— Ai văzut cât de mare e babuinul acela? Ar 
trebui să-l bărbieresc? 

— Nu ţi-l dau ca să te lupţi cu Babi sau 
Nekhbet, mi-a răspuns el, dar vei avea nevoie de 
aşa ceva în curând pentru un lucru şi mai 
important. Este o lamă netjeri, făcută din fier 
meteoric. Se foloseşte într-o ceremonie despre care 
ţi-am vorbit cândva — deschiderea gurii. 

— Da, păi dacă scap cu viaţă în seara asta, cu 
siguranță c-o să iau briciul şi o să deschid gura 
cuiva. Îţi mulţumesc foarte mult. 

Liz a strigat: 

— Sadie! 

Prin ceața din cimitir, l-am văzut pe Babi la 
câteva străzi distanță, deplasându-se greoi spre 
biserică. Ne reperase. 

— Lua metroul, mi-a sugerat Anubis, 
ajutându-mă să mă ridic. Este o stație în apropiere, 
spre sud. Nu vor putea să vă urmărească la foarte 
mare adâncime. Apele curgătoare sunt şi ele de 
folos. Creaturile din Duat sunt slăbite când 
traversează un râu. Dacă trebuie să lupți cu ele, 
găseşte un pod peste Tamisa. A, şi i-am spus 
şoferului tău să vină să te ia. 

— Şoferul meu? 

— Da. N-avea de gând să se întâlnească cu tine 
până mâine, dar... 


109 


O cutie poştală roşie a căzut din cer şi s-a lovit 
de clădirea de alături. Prietenele mele mi-au strigat 
să mă grăbesc. 

— Du-te, a spus Anubis. Îmi pare rău că nu pot 
face mai mult. Dar îți urez la mulți ani, Sadie. 

S-a aplecat şi m-a sărutat pe buze. Apoi, s-a 
pierdut în ceaţă şi a dispărut. Cimitirul a revenit la 
normal — un loc din lumea obişnuită unde lucrurile 
de obicei nu pâlpâie. 

Ar fi trebuit să fiu foarte supărată pe Anubis. Mă 
sărutase pe gură fără permisiunea mea — ce tupeu! 
Dar am rămas acolo, paralizată, holbându-mă la 
sarcofagul în ruine al lui Beatrice, până când 
Emma a strigat: 

— Sadie, haide! 

Prietenele mele m-au apucat de brațe, şi mi-am 
amintit cum anume se fuge. 

Am gonit spre stația de metrou Canary Wharf. 
Babuinul a scos un urlet şi şi-a croit drum prin 
traficul din spatele nostru. De sus, Nekhbet a țipat: 

— Uite-i! Ucide-i! 

— Cine era tipul ăla? m-a întrebat Emma în 
timp ce intram în stație. Dumnezeule, era super! 

— Un zeu, am murmurat eu. Aşa e. 

Mi-am băgat briciul în buzunar şi am coborât pe 
scările rulante. Încă simțeam furnicături pe buze de 
la sărutul acela. 

Şi ce dacă fredonam „La mulți ani“ şi zâmbeam 
stupid în timp ce fugeam ca să-mi scap pielea — 
asta nu-i treaba nimănui, nu-i aşa? 

8.Întârzieri mari la staţia Waterloo 
(Ne cerem scuze pentru babuinul uriaş) 


SADIE 


Metroul londonez are o acustică minunată. 
Sunetul circula prin tuneluri, aşa că, în timp ce 
coboram, puteam auzi cum trenurile trec în viteză, 
cum muzicienii cântă pentru câţiva bănuţi şi, 
bineînţeles, cum zeul-babuin ucigaş rage însetat de 
sânge în vreme ce distruge turnichetele în urma 
noastră. 

Cu atâtea ameninţări teroriste şi măsuri sporite 
de securitate, te-ai fi aşteptat să vezi şi nişte 
poliţişti; dar, din păcate, nu erau — nu la ora aceea 
târzie şi nu într-o staţie relativ mică. Sirenele urlau 
pe strada de deasupra, dar noi am fi murit sau 
dispărut de mult până să fi primit ajutorul 
muritorilor. lar dacă poliţiştii chiar ar fi încercat 
să-l împuşte pe Babi cât timp se afla în trupul lui 
tataie... mai bine nu. M-am străduit să nu mă 
gândesc la asta. 

Anubis sugerase să ne mişcăm. lar dacă era să 
mă lupt, trebuia să găsesc un pod. Trebuia să mă 
țin de plan. 

Nu prea erau trenuri din care să aleg la Canary 
Wharf. Din fericire, linia Jubilee funcţiona 
conform programului. Am ajuns pe peron, am sărit 
în ultimul vagon în timp ce se închideau uşile şi 
ne-am prăbuşit pe o banchetă. 

Trenul a pornit prin tunelul întunecat. N-am 
văzut niciun semn în urmă că am fi urmăriți de 
Babi sau Nekhbet. 

— Sadie Kane, a început Emma cu răsuflarea 
tăiată. Ne spui, te rog, ce se întâmplă? 

Dragele mele prietene! Până atunci nu le 
creasem niciodată asemenea probleme, nici măcar 
când am rămas închise în vestiarul băieţilor la 
şcoală. (E o poveste lungă, în care e vorba de un 
pariu pe cinci lire, pantalonii scurți ai lui Dylan 
Quinn şi o veveriţă. Poate o să-ţi povestesc despre 
asta mai încolo.) 

Tălpile Emmei erau zgâriate şi pline de 
umflături, pentru că alergase desculță. Puloverul ei 
roz arăta ca blana ciopârțită a unui pudel, şi îşi 
pierduse câteva strasuri de la ramele ochelarilor. 

Faţa lui Liz era roşie ca un cadou de Valentine's 
Day. Îşi dăduse jos geaca de blugi, chestie pe care 
n-o face niciodată, pentru că îi e mereu frig. Bluza 
albă îi era udă de transpiraţie. Avea braţele pline de 
pistrui, ceea ce-mi amintea de pielea înstelată a lui 
Nut, zeiţa cerului. 

Dintre cele două, Emma părea cea mai iritată, 
aşteptând o explicaţie. Liz părea îngrozită şi îşi 
mişca buzele ca şi cum ar fi vrut să spună ceva, dar 
nu mai avea voce. M-am gândit că urma să facă un 
comentariu despre zeii însetaţi de sânge care ne 
urmăreau, dar, când i-a revenit graiul, a zis: 

— Băiatul acela te-a sărutat! 

Ca să vezi ce-o preocupa pe Liz! 

— O să vă explic, am promis. Ştiu că sunt o 
prietenă îngrozitoare pentru că v-am băgat în asta. 
Dar, vă rog, lăsaţi-mă o clipă. Trebuie să mă 
concentrez. 

— Să te concentrezi la ce? a întrebat Emma. 

— Emma, taci! a certat-o Liz. A zis s-o laşi să se 
concentreze. 

Am închis ochii, încercând să mă liniştesc. 

Nu era uşor, mai ales că aveam spectatori. Fără 
lucrurile mele eram, oricum, lipsită de apărare, şi 
probabil că nu mai aveam nicio şansă să le 
recuperez. M-am gândit: „O să reuşeşti, Sadie. Nu 
trebuie decât să ajungi într-o altă dimensiune. Nu 
trebuie decât să creezi o fisură în realitate.“ 

Am întins mâna. Nu s-a întâmplat nimic. Am 
mai încercat o dată, şi mâna mi-a dispărut în Duat. 
Liz a ţipat. Din fericire, nu mi-am pierdut 
concentrarea (sau mâna). Degetele mi s-au strâns 
în jurul curelei genții magice, şi am tras-o de 
acolo. 

Emma a făcut ochii cât cepele. 

— Genial! Cum ai reuşit? 

De fapt, şi eu mă întrebam acelaşi lucru. Date 
fiind împrejurările, nu-mi venea să cred că 
avusesem nevoie de numai două încercări. 

— Ăăă... e magie, am spus eu. 

Fetele s-au uitat la mine intrigate şi speriate, şi 
dintr-odată am fost copleşită de gravitatea situaţiei 
în care mă aflam. 

Acum un an, eu, Liz şi Emma am fi călătorit cu 
trenul acesta ca să ajungem la Funland sau la 
cinema. Ne-am fi distrat cu tonurile de apel 
ridicole de pe telefonul lui Liz sau cu fotografiile 
colegelor pe care le uram, modificate în Photoshop 
de Emma. Cel mai periculos lucru din viaţa mea 
era mâncarea gătită de mamaie şi furia lui tataie 
când îmi vedea notele la sfârşitul trimestrului. 

Tataie era un babuin gigant. Mamaie era un 
vultur malefic. Prietenele mele mă priveau de 
parcă aş fi fost de pe altă planetă, ceea ce nu era 
prea departe de adevăr. 

Chiar dacă aveam uneltele magice, habar n- 
aveam ce să fac cu ele. Nu mai dispuneam de 
puterea lui Isis. Dacă încercam să mă lupt cu Babi 
şi Nekhbet, îi puteam răni pe bunici şi, probabil, aş 
fi fost şi eu ucisă. Dar dacă eu nu îi opream, cine 
să o facă? Gazda umană era distrusă, în cele din 
urmă, prin posedarea de către un zeu. Asta putea să 
păţească unchiul Amos, care era un magician în 
toată regula şi ştia cum să se apere. Mamaie şi 
tataie erau bătrâni, fragili şi fără darul magiei. N-o 
puteau duceau mult aşa. 

Disperarea — mult mai rea decât aripile de vultur 
ale zeiţei — m-a copleșit. 

Nu mi-am dat seama că plângeam decât atunci 
când Liz mi-a pus mâna pe umăr. 

— Sadie, dragă, ne pare rău. A fost doar puţin... 
ciudat, mă înţelegi? Spune-ne ce se întâmplă. 
Lasă-ne să te ajutăm. 

Am suspinat. Îmi lipsiseră prietenele mele atât 
de mult! Le considerasem mereu un pic ciudate, 
dar acum păreau minunat de normale — parte a 
unei lumi ce nu-mi mai aparţinea. Se străduiau să 
fie curajoase, dar îmi dădeam seama că în sinea lor 
erau îngrozite. Mi-aş fi dorit să le las în urmă, să le 
ascund, să le feresc de pericol, dar mi-am amintit 
ce spusese Nekhbet: „Vor fi nişte aperitive 
delicioase!“ Anubis mă avertizase că zeiţa-vultur 
îmi va vâna prietenele şi le va răni doar ca să mă 
rănească pe mine. Dacă erau cu mine, puteam 
măcar să le protejez. Nu voiam să le distrug viaţa 
aşa cum fusese distrusă a mea, dar meritau să le 
spun adevărul. 

— O să pară o nebunie, le-am avertizat. 

Le-am spus varianta cea mai scurtă cu putinţă — 
de ce plecasem din Londra, cum scăpaseră zeii 
egipteni în lume, cum am descoperit că mă 
trăgeam din magicieni. Le-am povestit despre 
lupta cu Set, despre ascensiunea lui Apophis şi 
despre ideea noastră nebunească de a-l trezi pe 
zeul Ra. 

Am trecut prin două staţii, dar era atât de plăcut 
să le spun prietenelor povestea mea, încât am 
pierdut noţiunea timpului. 

Când am terminat, Liz şi Emma s-au uitat una la 
alta, întrebându-se, fără îndoială, cum să-mi spună 
că sunt complet ţicnită. 

— Ştiu că pare imposibil, am spus, dar... 

— Sadie, noi te credem, a spus Emma. 

Am clipit. 

— Mă credeţi? 

— Bineînţeles. 

Liz era îmbujorată la faţă, ca după câteva ture 
într-un montagne russe. 

— Nu te-am mai auzit vorbind atât de serios 
despre ceva. Te-ai... te-ai schimbat. 

— Chestia e că acum sunt magician şi... şi nu- 
mi vine să cred ce aiurea sună! 

— Nu-i vorba doar de asta. 

Emma m-a cercetat de parcă urma să mă 
transform în ceva înfricoşător. 

— Pari mai mare. Mai matură. 

În vocea ei se simţea tristeţea, şi am înţeles că 
între mine şi prietenele mele se crea o distanţă. 
Parcă am fi stat pe marginile opuse ale unei 
prăpăstii care se lărgea. Şi ştiam cu o certitudine ce 
mă întrista că hăul era prea mare ca să pot sări 
peste el. 

— Prietenul tău e grozav, a adăugat Liz, 
probabil ca să mă binedispună. 

— Nue... 

M-am oprit. N-aveam cum s-o conving pe Liz. 
În plus, eram atât de confuză în legătură cu 
nenorocitul ăla de şacal, încât nici nu ştiam de 
unde să încep. 

Trenul a încetinit. Am văzut semnele ce indicau 
că ne aflam în stația Waterloo. 

— O, doamne! am spus. Voiam să cobor la 
London Bridge. Am nevoie de un pod. 

— Nu ne putem întoarce? a întrebat Liz. 

Un vuiet din tunel ne-a dat răspunsul la 
întrebare. Când m-am uitat înapoi, am văzut o 
siluetă imensă, cu blană argintie strălucitoare, 
alergând de-a lungul şinelor. A atins cu piciorul 
cea de-a treia şină, şi au sărit scântei; dar zeul- 
babuin a continuat să înainteze greoi, nestingherit. 
Cum trenul începuse să încetinească, Babi ne 
ajungea din urmă. 

— Nu mai e cale de întors, am spus. Va trebui să 
ajungem la Podul Waterloo. 

— E la jumătate de kilometru de stație! a 
protestat Liz. Dacă ne prinde? 

Am scotocit prin geantă şi-am scos noul meu 
toiag. S-a mărit instantaneu ajungând la 

dimensiunea lui maximă, cu capătul în formă de 
leu emanând o lumină aurie. 
— Atunci n-avem de ales decât să luptăm. 


Oare ar trebui să descriu stația Waterloo înainte 
sau după ce-am distrus-o? Sala principală era 
uriaşă. Avea podeaua de marmură lustruită, o 
mulțime de magazine şi chioşcuri şi un plafon de 
sticlă cu structură metalică atât de înalt, încât un 
elicopter s-ar fi putut plimba cu uşurinţă prin ea. 

Şiruri de oameni intrau şi ieşcau, amestecându- 
se, despărțindu-se şi, uneori, ciocnindu-se în timp 
ce-şi croiau drum spre scările rulante şi spre 
peroane. 

Când eram mică, clădirea stației mă 
înspăimânta. Mă temeam că imensul ceas victorian 
agăţat de tavan ar putea cădea, zdrobindu-mă. 
Vocile crainicilor se auzeau prea tare. (Prefer să fiu 
eu cea mai gălăgioasă persoană din zonă, 
mulțumesc frumos.) Mulţimile de navetişti care 
stăteau hipnotizați sub panourile cu plecări şi 
sosiri, căutând trenurile de care aveau nevoie, îmi 
aminteau de un film cu zombi — pe care e clar că n- 
ar fi trebuit să-l urmăresc pe când eram doar o 
copilă, dar am fost mereu destul de precoce. 

În orice caz, eu şi prietenele mele goneam prin 
sala principală, croindu-ne drum spre cea mai 
apropiată ieşire, când o scară a explodat în spatele 
nostru. 

Mulţimule s-au împrăştiat în toate părțile când 
Babi a apărut din moloz. Oamenii de afaceri țipau, 
scăpând din mână servietele şi luând-o la goană să- 
şi salveze viaţa. Eu, Liz şi Emma ne-am lipit de 
peretele unui chioşc Paperchase ca să nu fim 
călcate în picioare de un grup de turişti ce ţipau în 
italiană. 

Babi a scos un urlet. Avea blana murdară şi 
plină de funingine de la goana prin tuneluri. 
Mâneca hainei lui tataie era sfâşiată, dar în mod 
miraculos, încă îşi mai ţinea ochelarii pe nas. 

A adulmecat aerul, încercând probabil să-mi ia 
urma. Apoi, pe deasupra a trecut o umbră 
întunecată. 

— Unde te duci, Sadie Kane? a pat Nekhbet. 

A planat prin terminal, coborând în picaj peste 
mulțimile de oameni deja panicaţi. 

— Alegi să fugi? Nu-i nimic de capul tău! 

Vocea calmă a unui crainic s-a auzit în terminal: 

— Trenul de 08.02 spre Basingstoke va sosi la 
peronul trei. 

— RAAAAAAA! 

Babi a lovit statuia de bronz a unui individ 
celebru şi i-a zburat capul de pe umeri. Un polițist 
s-a îndreptat spre el, înarmat cu un pistol. Până s- 
apuc a-i striga să se oprească, a tras un foc în Babi. 
Liz şi Emma au ţipat. Glonţul a ricoşat din blana 
lui Babi de parcă aceasta ar fi fost făcută din titan 
şi a spulberat firma unui McDonald's din 
apropiere. Ofiţerul a leşinat. 

N-am mai văzut niciodată atâţia oameni care să 
iasă dintr-un terminal cu o asemenea viteză. M-am 
gândit să ne luăm după ei, dar am decis că era prea 
periculos. Nu puteam permite ca zeii aceştia 
nebuni să ucidă o mulțime de oameni nevinovaţi 
doar pentru că mă aflam eu printre ei; iar dacă ne- 
am fi alăturat exodului, ne-am fi blocat sau am fi 
fost zdrobite în panica generală. 

— Sadie, uite! 

Liz a arătat în sus şi Emma a scâncit. 

Nekhbet se ridicase până la tavan şi se aşezase 
pe grinzi alături de porumbei. Ne-a privit de sus şi 
i-a strigat lui Babi: 

— E aici, dragule! Aici! 

— Mai bine tăcea, am murmurat eu. 

— Isis a fost o neghioabă că te-a ales! a strigat 
Nekhbet. Mă voi înfrupta din măruntaiele tale! 

— RAAAAAAA! a încuviinţat Babi din toată 
inima. 

— Trenul de 08.14 spre Brighton are întârziere, 
a spus crainicul. Ne cerem scuze pentru 

eventualele neplăceri create. 

Babi ne văzuse deja. În ochii lui mocnea o furie 
primitivă, dar am văzut şi ceva din tataie în 
expresia lui. Felul în care se încrunta şi-şi scotea în 
față bărbia... exact ca tataie când se enerva la 
televizor şi striga la jucătorii de rugby. Era să-mi 
pierd cumpătul când am văzut expresia de pe 
chipul zeului-babuin. 

N-aveam de gând să mor aici. N-aveam de gând 
să le permit zeilor acestora respingători să-mi 
rănească prietenele sau să-mi ucidă bunicii. 

Babi a pornit-o greoi în direcția noastră. Acum, 
că ne găsise, nu părea grăbit să ne ucidă. Şi-a 
ridicat capul şi a scos un lătrat profund în stânga şi 
în dreapta, ca şi cum ar fi chemat pe cineva sau și- 
ar fi invitat prietenu la cină. Emma şi-a înfipt 
degetele în braţul meu. Liz a scâncit: 

— Sadie...? 

Mulţimule dispăruseră aproape complet. Nu se 
mai vedea niciun polițist. Poate că aceştia fugiseră 
sau poate că se îndreptau cu toţii spre Canary 
Wharf, fără să ştie că aici erau acum problemele. 

— N-o să murim, le-am promis prietenelor 
mele. Emma, ţine-mi toiagul! 

— To... ah, da. 

A apucat cu grijă toiagul, de parcă i-aş fi dat un 
lansator de rachete, ceea ce chiar cred că putea să 
devină, cu vraja potrivită. 

— Luz, i-am ordonat, fii cu ochii pe babuin! 

— Sunt cu ochii pe babuin, a raportat ea. E şi 
greu să nu-l vezi. 

Am scotocit prin geanta de magie, făcând 
disperată inventarul. Bagheta... utilă în apărare, 
dar împotriva a doi zei aveam nevoie de mai mult. 
Fii ai lui Horus, cretă magică... nu era locul 
potrivit pentru un cerc magic. Trebuia să ajung la 
pod. Trebuia să trag de timp ca să ies din 
terminalul acesta. 

— Sadie..., m-a avertizat Liz. 

Babi a sărit pe acoperişul unui magazin Body 
Shop. A scos un răget şi din toate direcţiile au 
început să apară babuini mai mici, cățărându-se pe 
capetele navetiştilor care fugeau, atârnându-se de 
grinzi, apărând de pe scări sau din magazine. Erau 
cu zecile, toți în maieuri de baschet negru cu 
argintiu. Oare baschetul era sportul internațional al 
babuinilor? 

Până astăzi, îmi plăcuseră babuinii. Cei pe care 
îi întâlnisem, cum ar fi Khufu şi amicii lui 
prietenoși, erau animalele sacre ale lui Thoth, zeul 
cunoaşterii. În general, erau înţelepţi şi săritori. 
Bănuiam, însă, că gaşca de babuini a lui Babi era 
cu totul altceva. Aveau blana de un roşu aprins, 
privirea sălbatică şi nişte colț care l-ar fi făcut de 
ruşine pe orice tigru cu dinţi-sabie. 

Au început să se apropie, mârâind în timp ce se 
pregăteau să atace. 

Am scos o bucată de ceară din geantă — n-aveam 
timp să modelez un shabti... Două amulete tyet, 
semnul sacru al lui Isis — ah, astea puteau fi de 
folos! Apoi am găsit un flacon de sticlă cu dop, de 
care uitasem cu totul. În el era un mâl închis la 
culoare: prima poţiune pe care-o făcusem 
vreodată. Stătea de-o veşnicie pe fundul genţi, 
pentru că nu fusesem niciodată atât de disperată 
încât s-o testez. 

Am scuturat sticluţa. Lichidul avea o strălucire 
verzuie scârboasă şi prin el pluteau nişte chestii. 
Am scos dopul. Mirosea mai rău decât Nekhbet. 

— Ce-i aia? a întrebat Liz. 

— E ceva dezgustător, am răspuns. Papirus de 
animaţie amestecat cu ulei, apă şi câteva 
ingrediente secrete. Mă tem că a ieşit cam tare. 

— Animaţie? a întrebat Emma. Ai de gând să 
invoci nişte desene animate? 

— Ar fi gemal, am recunoscut. Dar chestia asta 
e mult mai periculoasă. Dacă o fac cum trebuie, 
pot să înghit destul de multă magie fără să-mi dau 
foc. 


119 


— Şi dacă greşeşti? a întrebat Liz. 

I-am dat fiecăreia câte o amuletă cu Isis. 

— Țineţi-le bine. Când vă strig „Acum!“, luați- 
o la fugă spre stația de taxiuri. Nu vă opriţi. 

— Sadie, a protestat Emma, ce Dumnezeu... 

Am dat pe gât poţiunea până să-mi pierd 
curajul. 

Deasupra noastră, Nekhbet a cârâit: 

— Renunţă! Nu ne poţi ţine piept! 

Umbra aripilor ei părea să se întindă peste toată 
sala, făcându-i pe ultimii navetişti s-o ia la goană 
panicaţi şi pe mine să tremur de frică. Ştiam că era 
doar o vrajă, însă tentaţia de-a accepta o moarte 
rapidă era copleşitoare. 

Câteva dintre babuini au fost distraşi de mirosul 
de mâncare şi au dat iama în McDonald's. Alţii 
alergau după un conductor, lovindu-l cu reviste de 
modă făcute sul. 

Din păcate, majoritatea babuinilor stăteau cu 
ochii pe noi. Au făcut un cerc larg în jurul 
chioşcului Paperchase. De la postul său de 
comandă de pe magazinul Body Shop, Babi a urlat 
— un ordin clar de atac. 

Apoi, poţiunea mi-a ajuns în stomac. Magia mi 
s-a scurs prin corp. În gură aveam un gust de parcă 
aş fi înghițit o broască râioasă moartă, dar am 
înţeles de ce poţiunile erau atât de populare printre 
magicienii de demult. 

Simţeam cum îmi freamătă în sânge vraja de 
animaţie, pe care o scrisesem în câteva zile şi 
pentru rostirea căreia aş fi avut nevoie, în mod 
normal, de cel puţin o oră. Am simțit puterea în 
vârfurile degetelor. Singura mea problemă era să 
controlez magia, să n-o las să mă transforme în 
scrum. 

Am invocat-o pe Isis cum am ştiut mai bine, 
conectându-mă pentru ca puterea ei ca să mă ajute 
în dirijarea vrăjii. Mi-am imaginat ce-mi doream, 
şi în minte mi-a apărut cuvântul potrivit: N dap, 

„Protejează!“ Am eliberat magia. În faţa mea s-a 
aprins o hieroglifă: 
O 
Î 2 


Un val de lumină aurie s-a răspândit în sala 
principală. Gaşca de babuini a ezitat. Babi s-a dat 
jos de pe acoperişul magazinului Body Shop. 
Chiar şi Nekhbet a ţipat şi s-a clătinat pe grinzile 
de pe tavan. 

Prin toată stația au început să se miște obiecte 
neînsuflețite. Rucsaci şi serviete au învăţat dintr- 
odată să zboare. Standuri cu reviste, gume de 
mestecat, dulciuri şi băuturi răcoritoare de tot felul 
au ţâşnit din magazine şi au atacat gaşca de 
babuini. Capul tăiat al statuu din bronz a apărut de 
nicăieri şi l-a lovit pe Babi în piept, aruncându-l în 
spate, prin acoperişul magazinului Body Shop. O 
tornadă de ziare Financial Times roz s-a înălţat 
spre tavan şi a înghițit-o pe Nekhbet, care s-a 
poticnit orbeşte şi a căzut țipând de pe grindă într- 
o ploaie de chestii roz şi negre. 

— Acum! le-am strigat prietenelor mele. 

Am alergat spre ieşire, trecând printre babuinii 
care erau prea ocupați ca să ne oprească. Unul era 
atacat de şase sticle de apă minerală. Altul se apăra 
de o servietă şi de câteva telefoane BlackBerry 
kamikaze. 

Babi a încercat să se ridice, dar în jurul lui se 
rotea un vârtej de produse Body Shop — loţiuni, 
bureţi vegetali şi şampoane care-l băteau zdravăn 
şi îl stropeau în ochi, încercând să-l ferchezuiască. 
Babi a urlat enervat, a alunecat şi a căzut înapoi în 
magazinul distrus. Mă îndoiam că vraja mea le 
putea produce zeilor răni serioase, dar cu puţin 
noroc le dădea de lucru vreme de câteva minute. 

Împreună cu Liz şi Emma, am reuşit să ies din 
terminal. Pentru că toată stația fusese evacuată, nu 
mă aşteptam să găsesc vreun taxi parcat, şi într- 
adevăr, locul era pustiu. M-am resemnat să alerg 

până la Podul Waterloo, deşi Emma n-avea pantofi 
ŞI mie îmi era greață de la poţiune. 

— Uite! a spus Liz. 

— A, bravo, Sadie! a zis Emma. 

— Ce? am întrebat. Ce-am făcut? 

Apoi am observat şoferul — un tip foarte mic de 
înălțime, cu o înfăţişare neglijentă, într-un costum 
negru, care stătea la capătul străzii cu o pancartă 
pe care scria KANE. 

Bănuiesc că prietenele mele şi-au închipuit că l- 
am invocat folosind magia. Înainte de a apuca să le 
contrazic, Emma a spus: 

— Haideţi! 

Şi au luat-o la fugă spre omuleţ. N-aveam decât 
să le urmez. Mi-am amintit de spusele lui Anubis, 
cum că-mi va trimite un „şofer“. Bănuiam că el 
trebuie să fie, dar cu cât ne apropiam mai mult, cu 
atât eram mai puţin dornică să-l cunosc. 

Îmi ajungea până la brâu, era mai trupeş decât 
Amos şi mai urât decât oricine altcineva de pe 
planeta asta. Trăsăturile faciale erau, fără doar şi 
poate, ale unui om de Neanderthal. Sub 
sprâncenele unite, dese şi stufoase, unul dintre 
ochi era mai mare decât celălalt. Barba îi arăta de 
parcă ar fi fost folosită la frecat oale unsuroase. 
Avea pielea brăzdată de urme roşii, iar părul lui 
arăta ca un cuib de pasăre pe care cineva îl 
incendiase şi apoi îl călcase în picioare ca să stingă 
focul. 

Când m-a văzut, s-a încruntat, ceea ce nu-l 
avantaja deloc. 

— Era şi timpul! 

Avea un accent american. A râgâit în pumn şi 
mirosul de curry era cât pe ce să mă doboare. 

— Eşti prietena lui Bast? Sadie Kane? 

— Hmm... poate. 

Am decis să port o discuţie serioasă cu Bast 
despre prietenii pe care şi-i alegea. 

— Apropo, sunt doi zei care vor să ne omoare. 

Omuleţul plin de negi a plescăit din buze, 
evident neimpresionat. 

— În cazul acesta, cred că ai nevoie de-un pod. 

S-a întors spre bordură şi a strigat: 

— BUUU! 

O limuzină Mercedes de culoare neagră a apărut 
de nicăieri, de parcă tocmai ar fi fost creată atunci. 

Şoferul s-a uitat la mine şi a ridicat din 
sprânceană. 

— E1? Urcaţi! 


Nu mai fusesem niciodată într-o limuzină. Sper 
că în general limuzinele sunt mai frumoase decât 
cea în care am urcat noi. Bancheta din spate era 
plină de caserole de curry, hârtie de împachetat 
cartofi prăjiţi cu peşte, ambalaje de chipsuri şi mai 
multe şosete murdare. În ciuda acestui fapt, Emma, 
Liz şi cu mine ne-am înghesuit în spate, pentru că 
niciuna dintre noi n-a îndrăznit să călătorească în 
faţă. 

A1 putea crede că eram nebună să urc într-o 
maşină cu un bărbat necunoscut. Bineînţeles, aşa e. 
Dar Bast promisese să ne ajute, iar Anubis îmi 
spusese să mă aştept la apariţia un şofer. Faptul că 
ajutorul aşteptat era un bărbat mic de statură, cu o 
igienă precară şi cu o limuzină magică nu m-a 
mirat în mod deosebit. Am văzut şi lucruri mai 
ciudate. 

În plus, nici nu prea aveam de ales. Efectul 
poțiunii trecuse şi efortul eliberării unei asemenea 
magii mă ameţise şi îmi înmuiase genunchii. Nu 
eram sigură c-aş fi putut ajunge până la Podul 
Waterloo fără să leşin. 

Şoferul a apăsat pedala accelerației până la 
podea şi a demarat în trombă din stație. Politia o 
încercuise, dar limuzina a ocolit baricadele şi a 
trecut pe lângă câteva furgonete ale postului BBC 
şi prin faţa unei mulțimi de spectatori fără ca 
vreunul să ne bage în seamă. 

Şoferul a început să fluiere o melodie care 
semăna cu „Short People“. Capul de-abia îi 
ajungea la tetieră. Nu vedeam din el decât o claie 
de păr soios şi nişte mâini păroase ce ţineau 
volanul. 

De parasolar era agăţat un ecuson cu poză, sau 
ceva de genul ăsta. Poza fusese făcută de aproape 
şi nu se vedea decât un nas neclar şi o gură 
hidoasă, care parcă ar fi încercat să înghită 
aparatul foto. Pe  ecuson scria: „Şoferul 
dumneavoastră se numeşte BES“. 

— Tu eşti Bes? l-am întrebat. 

— Bineînţeles, a răspuns el. 

— Vreau să ies, a bombănit Liz. 

— Dacă mai aud o rimă, vărs, a mormăit Emma. 

— Domnul Bes? am întrebat, încercând să-l 
localizez în mitologia egipteană şi fiind destul de 
sigură că nu existase un zeu al şoferilor. Stăpânul 
Bes? Bes cel Foarte Scund? 

— Doar Bes, a mormăit el. Cu un singur „s“. Şi 
nu, nu e un nume de fată. Dacă-mi spui Bessie, voi 
fi nevoit să te ucid. În ceea ce priveşte înălțimea, 
sunt zeul pitic, aşa că la ce te aştepţi? O, în spate 
sunt nişte sticle de apă, dacă vă e sete. 

M-am uitat în jos. Două sticle de apă pe 
jumătate goale se bălăngăneau la picioarele mele. 
Pe capacul uneia dintre ele erau urme de ruj. 
Cealaltă arăta de parcă ar fi mestecat-o cineva. 

— Nu mi-e sete, am hotărât eu. 

Liz şi Emma au încuviinţat şi ele încet. Mă mira 
că nu erau complet năuce după tot ce se întâmplase 
în seara aceea, dar la urma urmei erau prietenele 
mele. Nu m-aş fi încurcat cu nişte fete slabe de 
înger, corect? Chiar şi înainte de-a fi descoperit 
magia, trebuia să ai o constituţie robustă şi un grad 
mare de adaptabilitate pentru a fi prietenul meu. 
[Să n-aud niciun comentariu, Carter. |] 

Maşinile de poliţie blocau Podul Waterloo, dar 
Bes le-a ocolit, a urcat pe trotuar şi s-a tot dus. 
Poliţiştii nici măcar n-au tresărit. 

— Suntem invizibili? am întrebat. 

— Pentru majoritatea muritorilor, da, a răspuns 
Bes scuipând. Sunt destul de grei de cap, nu-i aşa? 
Persoanele de faţă se exclud, şi aşa mai departe. 

— Chiar eşti zeu? a întrebat Liz. 

— Şi încă unul foarte important, a răspuns Bes. 
Sunt un colos în lumea zeilor. 

— Un colos... zeu al piticilor, s-a mirat Emma. 
Al celor din Albă-ca-Zăpada sau... 

— Al tuturor piticilor. 

Bes a făcut nişte gesturi largi cu mâinile, ceea ce 
m-a cam neliniștit, pentru că şi le-a luat de pe 
volan. 

— Egiptenii erau deştepţi. Îi cinsteau pe cei care 
se năşteau diferiți. Piticii erau consideraţi ființe 
extrem de magice. Aşa că, da, sunt zeul piticilor. 

Liz şi-a dres glasul. 

— Nu există un termen mai politicos pe care ar 
trebui să-l folosim în zilele noastre? Cum ar fi... 
persoane scunde, sau cu probleme de înălțime, 
sau... 

— N-am de gând să mă numesc zeul celor cu 
probleme de înălțime, a mormăit Bes. Sunt un 
pitic! Gata, am ajuns — la ţanc! 

A oprit brusc maşina chiar la mijlocul podului. 
Când m-am uitat înapoi, era să vărs. O siluetă 
neagră înaripată survola malul fluviului. La 
capătul podului, Babi se ocupa de baricadă în stilul 
lui caracteristic. Arunca maşinile de poliţie în 
Tamisa, în timp ce poliţiştii se împrăştiau ca 
potârnichile şi trăgeau, deşi gloanţele nu păreau să 
aibă vreun efect asupra blănii de oţel a zeului- 
babuin. 

— De ce ne-am oprit? a întrebat Emma. 

Bes s-a ridicat în picioare pe scaun şi s-a întins, 
chestie pe care o putea face cu uşurinţă. 

— E un fluviu, a răspuns el. Un loc bun ca să te 
lupţi cu zeii, dacă îmi este permisă o părere. Toată 
forţa asta a naturii care curge pe sub picioarele 
noastre face dificilă prezenţa în lumea muritorilor. 

Când l-am privit mai atentă, am înţeles ce voia 
să spună. Chipul îi tremura ca un miraj. 

Mi s-a pus un nod în gât. Acesta era momentul 
adevărului. Mi-era rău de la poţiune şi de la teamă. 
Nu eram deloc convinsă că dispuneam de 
suficientă magie pentru a lupta cu cei doi zei. Dar 
n-aveam de ales. 

— Liz, Emma, am rostit. Coborâm. 

— Coborâm? a scâncit Liz. 

Emma a înghițit în sec. 

— Eşti sigură... 

— Ştiu că sunteţi speriate, am continuat, dar va 
trebui să faceţi exact ce vă spun eu. 

Au  încuviințat şovăielnice şi au deschis 
portierele maşinii. Săracele... Mi-am dorit din nou 
să nu le fi luat cu mine; dar sinceră să fiu, după ce 
îmi văzusem bunicii posedaţi, nu suportam ideea 
să-mi scap prietenele din ochi. 

Bes şi-a înăbuşit un căscat. 

— Ai nevoie de ajutorul meu? 

— Ăăă... 

Babi s-a îndreptat greoi către noi. Nekhbet plana 
pe deasupra lui, dând ordine în timp ce tipa. Nu 
păreau afectaţi în vreun fel. 

Nu-mi dădeam seama cum ar fi putut zeul pitic 
să le ţină piept celor doi, dar i-am spus: 

— Da. Am nevoie de ajutor. 

— Bine. 

Bes şi-a pocnit degetele. 

— Atunci, coborâţi. 

— Poftim? 

— Nu-mi pot schimba hainele cât sunteţi în 
maşină. Trebuie să-mi pun ţinuta hidoasă. 

— Ţinuta hidoasă? 

— Daţi-i drumul! ne-a poruncit piticul. Ies într- 
un minut. 

N-am stat pe gânduri. Niciuna dintre noi nu voia 
să vadă mai mult decât era cazul. Am coborât, iar 
Bes a blocat portierele în urma noastră. Geamurile 
erau fumurii, aşa că nu se vedea înăuntru. Era 

posibil ca Bes să se relaxeze şi să asculte muzică 
în vreme ce noi eram măcelărite. Nu eram prea 
convinsă că schimbarea ţinutei avea să ajute la 
înfrângerea lui Nekhbet şi a lui Babi. 

M-am uitat la prietenele mele înfricoşate şi la 
cei doi zei care se repezeau spre noi. 

— Aici vom da bătălia finală. 

— O, nu, nu... a spus Liz. Nu-mi pace cum 
sună „bătălia finală“. 

Am scotocit prin geantă şi am scos o bucată de 
cretă şi pe cei patru fii ai lui Horus. 

— Liz, aşază statuile în punctele cardinale — 
nord, sud şi aşa mai departe. Emma, ia creta. 
Desenează un cerc care să unească statuile. Avem 
doar câteva secunde la dispoziţie. 

I-am dat creta şi ea mi-a dat toiagul, apoi am 
avut un dejă-vu groaznic. Tocmai le ordonasem 
prietenelor mele ce să facă, aşa cum Zia Rashid 
îmi ordonase mie când ne confruntaserăm pentru 
prima dată cu un zeu inamic. 

Nu voiam să fiu ca Zia. Pe de altă parte, am 
înțeles pentru prima dată de cât curaj dăduse ea 
dovadă, ținând piept unei zeițe în timp ce proteja 
doi începători. Nu-mi place să recunosc, dar asta 
m-a făcut s-o respect. Mi-aş fi dorit să am curajul 
el. 

Am ridicat toiagul şi bagheta şi am încercat să 
mă concentrez. Timpul a părut să încetinească. Mi- 
am folosit simţurile la maximum, până când am 
devenit conştientă de tot ce era în jurul meu — 
Emma care scrijelea cu creta pentru a termina 
cercul, inima lui Liz care bătea prea repede, 
picioarele uriaşe ale lui Babi care tropăiau în timp 
ce venea în fugă spre noi, Tamisa care curgea pe 
sub pod şi curenţii din Duat la fel de puternici 
care-mi dădeau târcoale. 

Bast îmi spusese odată că Duatul era ca un 
ocean de magie aflat dedesubtul lumii muritorilor. 
Dacă ea avea dreptate, atunci locul acesta — un pod 
peste o apă curgătoare — era asemenea unui curent 

oceanic. Magia curgea mai puternic aici. Te putea 
îneca dacă nu erai atent. Până şi zeii puteau fi 
măturaţi de el. 

Am încercat să mă ancorez concentrându-mă 
asupra peisajului din jur. Londra era oraşul meu. 
De aici vedeam tot — Palatul Parlamentului, 
London Eye, chiar şi Acul Cleopatrei de pe Cheiul 
Victoria, unde murise mama. Dacă dădeam greş 
acum, atât de aproape de locul unde mama se 
folosise de magie pentru ultima oară... Nu. Nu 
puteam permite să se întâmple la fel. 

Babi ajunsese la numai un metru când Emma a 
terminat de desenat cercul. Am atins linia cu 
toiagul şi s-a aprins o lumină galbenă. 

Zeul-babuin s-a izbit de câmpul de forţă 
protector ca şi cum acesta ar fi fost din metal. A 
făcut câţiva paşi în spate, clătinându-se. Nekhbet a 
virat în ultimul moment şi a zburat pe lângă noi, 
croncănind nemulțumită. 

Din păcate, lumina cercului a început să pâlpâre. 
Mama m-a învăţat de când eram mică: pentru 
fiecare acţiune există o reacție egală şi opusă. Asta 
se aplică şi în magie, şi în ştiinţă. Forţa cu care a 
atacat Babi m-a făcut să văd stele verzi. Dacă mai 
ataca o dată, nu ştiu dacă mai puteam menţine 
cercul. 

M-am întrebat dacă n-ar trebui să ies din el, 
astfel încât să devin cu ţinta. Dacă îmi canalizam 
energia mai întâi în cerc, poate că el ar mai fi 
rezistat o vreme, chiar dacă cu muream. Măcar 
prietenele mele ar fi supravieţuit. 

Probabil că Zia Rashid se gândise la acelaşi 
lucru Crăciunul trecut, când 1eşise din cerc pentru 
a ne proteja pe mine şi pe Carter. Chiar fusese 
enervant de curajoasă. 

— Indiferent ce mi se întâmplă, le-am spus 
prietenelor mele, nu ieşiţi din cerc! 

— Sadie, a spus Emma, cunosc tonul ăsta. 
Indiferent ce ai de gând, opreşte-te! 

— Nu ne poţi părăsi..., a spus şi Liz, rugătoare. 

Apoi a strigat către Babi cu o voce pițigăiată: 

— Di... dispari, maimuţă oribilă plină de spumă 
ce eşti! Prietena mea nu vrea să te distrugă, dar... 
dar o va face! 

Babi a mârâit. Era cam plin de spumă, în urma 
atacului asupra magazinului Body Shop, şi 
mirosea minunat. În blana argintie avea spumă de 
şampon de culori diferite şi perle de baie. 

Nekhbet nu se descurcase prea bine. Se cocoţase 
în vârful unei felinar din apropiere, arătând de 
parcă ar fi fost atacată de toate produsele făcute de 
West Cornwall Pasty Company®. Mantia ei de 
pene era plină de bucățele de şuncă, brânză şi 
cartofi, ce stăteau mărturie că plăcintele cu carne 
atât de curajoase îşi sacrificaseră scurta lor viață ca 
s-o ţină pe ea în loc. Avea părul împodobit cu 
furculiţe de plastic, şerveţele şi bucăţi de hârtie roz 
de ziar. Părea dornică să mă rupă în bucăţi. 

Singura veste bună: era evident că slujitorii lui 
Babi nu reuşiseră să părăsească stația. Mi-am 
închipuit o gaşcă de babuini mânjiţi cu produse de 
patiserie care erau împinşi în maşinile de poliţie şi 
încătuşaţi. Asta m-a mai înveselit. 

Nekhbet a mârâit. 

— Ne-al luat prin surprindere în staţia de 
metrou, Sadie Kane. Trebuie să recunosc că te-ai 
descurcat bine. Şi faptul că ne-ai adus la pod... 
bravo! Dar nu suntem atât de slabi. Nu mai ai 
putere să te lupţi cu noi. Dacă nu ne poți învinge, 
n-ai dreptul să-l trezeşti pe Ra. 

— Voi ar trebui să mă ajutaţi, am spus. Nu să 
încercaţi să mă opriți. 

— Agh! a lătrat Babi. 

— Într-adevăr, a încuviinţat zeiţa-vultur. Cei 
puternici supraviețuiesc fără ajutor. Cei slabi 
trebuie să fie ucişi şi mâncaţi. Tu de care ești, 
copilă? Fu sinceră! 

Sincer? Eram pe punctul să mă prăbuşesc. Podul 
parcă se învârtea sub mine. Sirenele urlau pe 
ambele maluri ale fluviului. La baricade mai 

sosiseră nişte poliţişti, dar deocamdată nu se 
oboseau să înainteze. 

Babi şi-a dezvelit colții. Era atât de aproape, că 
puteam simţi mirosul şamponului din blană şi 
respirația lui îngrozitoare. Apoi m-am uitat la 
ochelarii lui tataie pe care încă îi mai avea pe nas, 
şi furia mi-a revenit. 

— Pune-mă la încercare! am strigat. Eu urmez 
calea lui Isis. Dacă te pui cu mine, te distrug! 

Am reuşit să aprind toiagul. Babi a dat înapoi. 
Nekhbet a fâlfâit din aripi pe felinar. Formele lor 
au tremurat pentru o clipă. Fluviul le lua într- 
adevăr din putere, le slăbea legătura cu lumea 
muritorilor, aşa cum se mai întâmplă uneori cu 
telefoanele mobile. Dar nu era suficient. 

Probabil că Nekhbet mi-a citit disperarea pe 
față. Era vultur. Era specialistă în a-şi da seama 
când prada era sfârşită. 

— Încă o sforţare lăudabilă, copilă, a spus ea 
aproape admirativ, dar nu mai ai deloc forţă. Babi, 
atacă! 

Zeul-babuin s-a ridicat pe picioarele din spate. 
M-am pregătit să atac şi să scot la lumină ultima 
izbucnire de energie — să mă conectez la forţa mea 
vitală şi, cu puţin noroc, să-i distrug pe zei. 
Trebuia să mă asigur că Liz şi Emma 
supraviețuiesc. 

Apoi, portiera limuzinei s-a deschis în spatele 
meu, iar Bes a anunţat: 

— Nimeni nu atacă pe nimeni! În afară de mine, 
bineînţeles. 

Nekhbet a țipat alarmată. M-am întors să văd ce 
se întâmplă. Instantaneu, mi-am dorit să-mi pot 
scoate ochii. 

Liz a rostit cu vocea gâtuită: 

— Dumnezeule, nu! E aiurea! 

— Agh! a strigat Emma, cu o pronunție 
desăvârşită în limba babuinilor. Să-l oprească 
cineva! 

Bes se îmbrăcase într-adevăr în ţinuta lui cea 
hidoasă. S-a căţărat pe plafonul limuzinei şi a 
rămas acolo, cu picioarele depărtate, cu mâinile în 
şold, ca Superman — doar că era îmbrăcat numai în 
lenjerie de corp. 

Din respect pentru cei slabi de inimă, nu voi 
intra în detalii, dar Bes, de la înălțimea lui, îşi arăta 
fizicul dezgustător — burta bombată, membrele 
păroase, picioarele îngrozitoare, bucăţile de carne 
flască — acoperit doar de un slip albastru. 
Închipuie-ţi persoana cea mai urâtă pe care ai 
văzut-o vreodată pe o plajă — acea persoană căreia 
ar trebui să-i fie interzis să poarte costum de baie. 
Bes arăta şi mai rău. 

N-am ştiut ce altceva să zic decât: 

— Pune nişte haine pe tine! 

Bes a izbucnit în râs — genul acela de hohot care 
înseamnă „Ha-ha! Arăt grozav!“ 

— Nu înainte ca ei să plece, a replicat el. Altfel, 
voi fi obligat să-i gonesc înapoi în Duat. 

— Nu e treaba ta, zeule pitic! a mârâit Nekhbet, 
ferindu-şi privirea de acea grozăvenie. Dispari! 

— Copilele acestea sunt sub protecția mea, a 
accentuat Bes. 

— Nu te cunosc, am spus şi cu. Nu te-am mai 
întâlnit până astăzi. 

— Prostii! Ai cerut în mod expres protecţia mea. 

— N-am cerut Salvamarii în Slip! 

Bes a sărit de pe limuzină şi a aterizat lângă 
cerc, poziţionându-se între Babi şi mine. Din spate, 
piticul arăta şi mai îngrozitor. Avea spatele atât de 
păros, încât acesta arăta ca o haină de nurcă. lar pe 
spatele slipului scria MÂNDRU CĂ SUNT PITIC. 

Bes şi Babi şi-au dat târcoale ca nişte luptători. 
Zeul-babuin a încercat să-l lovească pe Bes, dar 
piticul era iute. S-a căţărat pe pieptul lui Babi şi i-a 
tras un cap în nas. Babi s-a dat înapoi clătinându- 
se în timp ce piticul continua să-l lovească, 
folosindu-și faţa ca pe-o armă mortală. 

— Nu-l răni! am strigat. Înăuntrul lui e tataie. 

Babi s-a lovit de balustradă. A clipit, încercând 
să-şi vină în fire, dar Bes îi respira în faţă şi 
probabil că mirosul de curry i-a pus capac. 
Babuinului 1 s-au înmuiat genunchii. Corpul lui a 
început să pâlpâie şi să se micşoreze. S-a prăbuşit 
pe pavaj şi s-a transformat într-un pensionar 
îndesat, cu părul cărunt, îmbrăcat într-o haină 
zdrenţuită. 

— Tataie! 

Nu m-am putut abţine. Am ieşit din cercul de 
protecție şi am fugit spre el. 

— O să fie bine, mi-a promis Bes. 

Apoi s-a întors către zeița-vultur. 

— Acum e rândul tău, Nekhbet. Pleacă! 

— Am furat cinstit corpul acesta! s-a văitat ea. 
Îmi place în el! 

— Tu ai vrut-o! 

Bes şi-a frecat mâinile, a tras aer adânc în piept 
şi a făcut ceva ce nu-mi voi putea niciodată şterge 
din minte. 

Dacă aş spune pur şi simplu c-a făcut o grimasă 
şi a strigat BUU! ar fi corect, dar n-ar descrie nici 
pe departe groaza pe care am simţit-o. 

Capul i s-a umflat. Falca i s-a dislocat până ce 
gura a ajuns să-i fie de patru ori mai mare. Ochii i 
s-au bombat ca două grepfruturi. Părul i s-a zbârlt 
ca al lui Bast. A scuturat din cap, a început să dea 
ca apucatul din limba lui verde şi lipicioasă şi a 
urlat BUUUU! atât de tare, încât sunetul s-a 
revărsat peste Tamisa ca un bubuit de tun. Valul de 
urâţenie pură a smuls penele din mantia lui 
Nekhbet şi i-a alungat toată culoarea din obraji, 
sfâşiind-o pe zeiţă ca pe un şerveţel de hârtie prins 
în mijlocul unei tornade. Din ea a mai rămas doar 
o femeie în vârstă, cu rochie înflorată, ghemuită pe 
un felinar. 

— O, doamne... 

Mamaie a leşinat. 

Bes a sărit în sus şi a prins-o să nu cadă în apă. 
Faţa piticului a revenit la normal — mă rog, cel 

puţin la normal de urâtă —, în timp ce o aşeza 
uşurel pe mamaie pe pavaj, lângă tataie. 

— Mulţumesc, m-am adresat lui Bes. Acum pui, 
te rog, nişte haine pe tine? 

A rânjit cu toţi dinții, de care m-aş fi putut lipsi. 

— Eşti de treabă, Sadie Kane. Înţeleg de ce te 
place Bast. 

— Sadie? a gemut bunicul, clipind des. 

— Sunt aici, tataie. 

L-am mângâiat pe frunte. 

— Cum te simţi? 

— Ciudat, dar mi-e poftă de mango. 

S-a uitat în cruciş. 

— Şi posibil, de nişte insecte. Tu... tu ne-ai 
salvat? 

— Nu chiar, am recunoscut eu. Prietenul meu... 

— Bineînţeles că ea v-a salvat, a spus Bes. Aveţi 
o fată tare curajoasă. Un magician pe cinste. 

Bunicul s-a uitat la Bes şi s-a încruntat. 

— Afurisiţu ăştia de zei egipteni în afurisitele 
lor de costume de baie... De-aia nu ne ocupăm noi 
cu magia. 

Am oftat uşurată. Dacă tataie începuse să se 
plângă, am ştiut că va fi bine. Mamaie era încă 
leşinată, însă respira regulat. Culoarea îi revenea în 
obraji. 

— Ar trebui să plecăm, a spus Bes. Muritorii se 
pregătesc să ia cu asalt podul. 

Am aruncat o privire spre baricade şi am înţeles 
ce voia să zică. O echipă de intervenţie se pregătea 
să intre în acţiune — bărbaţi bine echipați cu puşti, 
lansatoare de grenade şi, probabil, multe alte 
Jucării care ne puteau veni de hac. 

— Liz, Emma! am strigat. Ajutaţi-mă să-i duc 
pe bunici! 

Prietenele mele au venit în fugă şi l-au ajutat pe 
tataie să se ridice, însă Bes a rostit: 

— Fi nu pot veni cu noi. 

— Poftim? am întrebat. Dar tocmai ai spus... 

— Sunt muritori, a replicat Bes. N-au ce căuta 
în misiune. Dacă vrem să luăm cel de-al doilea 
papirus de la Vlad Menşikov, trebuie să plecăm 
acum. 

— Ştii ceva despre misiune? 

Apoi mi-am amintit că discutase cu Anubis. 

— Prietenele tale şi bunicii tăi sunt mai puţin 
expuşi la pericole aici. Poliţiştii le vor pune 
întrebări, dar nu vor considera bătrânii şi copiii ca 
fiind o ameninţare. 

— Nu suntem copii, a mormăit Emma. 

— Vulturi..., a şoptit mamaie în somn. Plăcinte 
cu carne... 

Tataie a tuşit. 

— Piticul are dreptate, Sadie. Du-te! Îmi revin 
într-o clipă, deşi e păcat că babuinul acela nu mi-a 
lăsat şi ceva din puterea lui. Nu m-am mai simțit 
atât de puternic de-o veşnicie. 

M-am uitat la bunicii şi prietenele mele şifonate. 
Mi-am simțit inima trasă în mai multe direcții 
decât era faţa lui Bes. Mi-am dat seama că piticul 
avea dreptate: erau mai în siguranță aici, la 
dispoziţia echipei de intervenție, decât în 
compania noastră. Şi mi-am dat seama că n-aveau 
ce căuta într-o misiune magică. Bunicii aleseseră 
cu mult timp în urmă să nu se folosească de 
abilitățile moştenite. Iar prietenele mele erau nişte 
simple muritoare — nişte muritoare curajoase, 
nebune, ridicole, minunate. Dar nu puteau merge 
unde trebuia eu să merg. 

— Sadie, e în regulă. 

Emma şi-a aranjat ochelarii sparți şi a încercat 
să zâmbească. 

— Ne descurcăm noi cu poliţia. N-ar fi pentru 
prima dată când ar trebui să batem câmpii, nu-i 
aşa? 

— Vom avea grijă de mamaie şi tataie, mi-a 
promis Liz. 

— N-am nevoie să aibă cineva grijă de mine, a 
protestat tataie. 

Apoi a fost cuprins de o criză de tuse. 

— Du-te, draga mea! Zeul acela babuin mi s-a 
strecurat în minte. Pot să-ţi spun ceva sigur — vrea 
să te distrugă. Du misiunea la bun sfârşit până nu 
vine iar după tine. Nu l-am putut opri. N-am 
putut... 

S-a uitat cu ciudă la mâinile lui bătrâne şi 
tremurătoare. 

— Acum, şterge-o! 

— Îmi pare rău, le-am spus. N-am vrut să... 

— Poftim? a întrebat Emma. Sadie Kane, a fost 
cea mai genială zi de naştere din lume! Acum, du- 
te! 

M-au îmbrăţişat amândouă şi, până să izbucnesc 
în lacrimi, Bes m-a condus la Mercedes. 

Am mers înspre nord, spre Cheiul Victoria. 
Aproape ajunsesem la baricade, când Bes a 
încetinit. 

— Ce s-a întâmplat? am întrebat. Nu putem 
trece nevăzuţi? 

— Nu de muritori mi-e mie. 

A arătat cu degetul. 

Toţi poliţiştii, reporterii şi spectatorii din jurul 
baricadelor  adormiseră. Câțiva soldați în 
echipament de protecție erau ghemuiți pe 
caldarâm, ținând în brațe puştile ca pe nişte 
ursuleți de pluș. 

În faţa baricadelor, blocându-ne ieşirea, se aflau 
Carter şi Walt. Erau ciufuliți şi respirau greu, de 
parcă ar fi venit în fugă tocmai din Brooklyn. 
Amândoi aveau baghetele pregătite. Carter a făcut 
un pas în faţă, cu sabia îndreptată spre parbriz. 

— Dă-i drumul! a strigat la Bes. Sau te 
nenorocesc! 

Bes şi-a întors capul şi s-a uitat la mine. 

— Să-l sperii? 

— Nu! am spus. 

Nu mai voiam să văd aşa ceva. 

— Mă ocup eu de asta. 

Am coborât din limuzină. 

— Bună, băieţi! Ce sincronizare perfectă! 

Walt şi Carter s-au încruntat. 

— Nu eşti în pericol? m-a întrebat Walt. 

— Nu mai sunt. 

Carter a lăsat sabia în jos fără tragere de inimă. 

— Adică tipul acesta urât... 

— E un prieten, am spus. Prietenul lui Bast. Şi 
şoferul nostru. 

Carter a părut deopotrivă confuz, enervat şi 
neliniștit, ceea ce era un final satisfăcător pentru 
petrecerea de aniversare a zilei mele de naştere. 

— Care ne duce încotro? a întrebat el. 

— În Rusia, bineînţeles, am răspuns eu. Urcaţi! 

9.O persoană cu probleme de înălţime 
ne prezintă Rusia 


CARTER 


Ca de obicei, Sadie a lăsat pe dinafară detalii 
importante, cum ar fi că Walt şi cu mine era gata 
să fim ucişi pe când încercam s-o găsim pe ea. 

N-a fost tocmai o plăcere să zburăm spre 
Muzeul Brooklyn. A trebuit să stăm atârnaţi de-o 
frânghie sub burta grifonului ca doi Tarzani, 
ferindu-ne de poliţişti, echipe de intervenţie, 
oficiali de la primărie şi mai multe femei în vârstă 
care dădeau după noi cu umbrelele, țipând: „Uite 
pasărea colibri! Ucideţi-o!“ 

După ce-am reuşit să deschidem un portal, am 
vrut să-l iau pe Fric cu noi, dar poarta de nisip 
mişcător l-a... ei bine, l-a speriat, aşa c-a trebuit 
să-l lăsăm acolo. 

Când am ajuns la Londra, pe ecranele 
televizoarelor din vitrinele magazinelor se vedeau 
imagini din stația Waterloo — ceva despre un 
incident ciudat din terminal, cu animale evadate şi 
furtuni. Măi să fie, oare despre cine ar putea fi 
vorba? Am folosit amuleta lui Walt pentru ca Shu, 
zeul aerului, să invoce o rafală de vânt şi să sărim 
pe Podul Waterloo. Bineînţeles, am aterizat chiar 
în mijlocul unei echipe de intervenție înarmate 
până-n dinţi. Noroc că mi-am amintit vraja pentru 
somn. 

Apoi, în cele din urmă, am fost gata să 
intervenim şi s-o salvăm pe Sadie — şi ea apare 
într-o limuzină condusă de un pitic urât, în costum 
de baie, şi ne acuză pe noi că am întârziat. 

Aşa că atunci când ne-a spus că piticul ne va 
duce în Rusia, eu am zis ceva de genul „Fie ce-o 
fi!“ Şi m-am suit în maşină. 

În timp ce Sadie, Walt şi cu mine ne 
împărtăşeam experienţele avute, limuzina trecea 
prin zona Westminster. 

După ce-am auzit prin ce trecuse Sadie, nu mi s- 
a mai părut c-aş fi avut o zi chiar atât de proastă. 
Visul cu Apophis şi şarpele cu trei capete din sala 
de antrenament nu păreau nici pe departe un fapt la 
fel de înfricoşător precum acela că nişte zei îi 
luaseră în stăpânire pe bunicii mei. Nu mi-au 
plăcut niciodată prea mult mamaie şi tataie, dar 
totuşi... zău aşa! 

În acelaşi timp, nu-mi venea să cred că şoferul 
nostru era Bes. Tata şi cu mine obişnuiam să 
râdem de imaginile cu el din muzee — de ochii lui 
bulbucaţi, de felul cum îşi mişca repede limba şi, 
în general, de absenţa hainelor. Se spunea că poate 
speria pe aproape oricine — spirite, demoni şi chiar 
pe alţi zei —, acesta fiind motivul pentru care 
egiptenii de rând îl iubiseră. Bes avea grijă de cei 
mici ăăă... n-am vrut să fac o glumă despre pitici. 
În realitate, arăta exact ca în imagini, doar că era 
colorat şi i se simţea mirosul. 

— Îţi rămânem datori, i-am spus. Deci eşti 
prieten cu Bast? 

Urechile i s-au înroşit. 

— Da... aşa e. Din când în când îmi cere câte-o 
favoare. Iar cu încerc s-o ajut. 

Aveam senzația că odinioară avuseseră 
experiențe comune despre care nu voia să 
povestească. 

— Atunci când Horus mi-a vorbit, i-am spus, m- 
a avertizat că unii dintre zei ar putea încerca să ne 
împiedice în drumul nostru către Ra. Cred că acum 
e destul de clar despre cine vorbea. 

Sadie a oftat. 

— Dacă nu le plăcea planul nostru, era suficient 
să ne trimită un SMS furios. A fost cât pe-aici ca 

Nekhbet şi Babi să mă rupă-n bucăţi! 

Avea faţa mânjită puţin cu verde. Bocancii ei 
militari erau stropiți cu şampon şi noroi, iar jacheta 
ei de piele preferată avea pe umăr o pată care 
semăna suspect de mult cu nişte găinaţ de vultur. 
Totuşi, eram impresionat că încă e conştientă. 
Poţiunile sunt greu de făcut şi chiar mai greu de 
folosit. Întotdeauna ai un preţ de plătit când 
foloseşti o magie atât de puternică. 

— Te-ai descurcat excelent, i-am spus. 

Sadie s-a uitat supărată la cuțitul negru din poala 
ei — pumnalul ceremonial pe care i-l dăduse 
Anubis. 

— Aş fi murit dacă nu era Bes. 

— Ba nu, a spus Bes. Mă rog, da, probabil că 
aşa s-ar fi întâmplat. Dar ai fi murit cu stil. 

Sadie a întors pe toate părțile cuțitul negru şi 
ciudat, de parcă ar fi sperat să găsească 
instrucțiunile de folosire. 

— Este un nejeri, am spus. Un pumnal-şarpe. 
Preoţii îl foloseau... 

— La ceremonia de deschidere a gurii, a spus 
ea. Dar pe noi cu ce ne ajută? 

— Nu ştiu, am recunoscut. Bes? 

— Ritualurile morţii? Încerc să le evit. 

M-am uitat la Walt. Obiectele magice erau 
specialitatea lui, dar el nu părea atent. Încă de când 
Sadie ne povestise despre conversaţia cu Anubis, 
Walt devenise suspect de tăcut. Stătea lângă ea, 
jucându-se cu inelele lui. 

— Eşti bine? l-am întrebat. 

— Da... mă gândeam la ceva. 

S-a uitat la Sadie. 

— La pumnalele netjeri, mai precis. 

Sadie se trăgea de păr de parcă ar fi încercat să 
creeze o perdea între ea şi Walt. Între ei era o 
asemenea tensiune, încât n-ai fi putut s-o tai nici 
chiar cu un cuţit magic. 

— Nenorocitul de Anubis..., a murmurat ea. 
Din partea lui, aş fi putut muri. 

Am mers în tăcere o vreme. În cele din urmă, 
Bes a luat-o pe Podul Westminster şi a schimbat 
direcția, trecând peste Tamisa. 

Sadie s-a încruntat. 

— Unde mergem? Avem nevoie de un portal. 
Cele mai bune artefacte sunt la British Museum. 

— Aşa-i, a spus Bes. Iar ceilalți magicieni ştiu 
asta. 

— Ceilalţi magicieni? am întrebat. 

— Puştiule, Casa Vieţii are filiale peste tot în 
lume. Londra e cea de-A Noua Nomă. Cu 
cascadoria de la Podul Waterloo, domnişoara Sadie 
a trimis un semnal puternic prin care le-a spus 
adepților lui Desjardins: „Iată-mă!“ Pun pariu că 
acum vă vor vâna. Vor supraveghea muzeul în caz 
că mergeţi acolo. Din fericire, ştiu un alt loc unde 
putem deschide un portal. 

Un pitic ne dădea lecţii. Ar fi trebui să-mi dau 
seama că la Londra mai erau şi alți magicieni. 
Casa Vieţii era peste tot. În afara Casei din 
Brooklyn, unde eram protejaţi, nu exista nici 
măcar un singur continent unde să fim în 
siguranţă. 

Am trecut prin sudul Londrei. Priveliştea de pe 
Camberwell Road era aproape la fel de deprimantă 
ca gândurile mele. De-a lungul străzii se înşirau 
case murdare de cărămidă şi magazine ieftine. O 
femeie în vârstă s-a încruntat la noi dintr-o staţie 
de autobuz. În pragul unui magazin alimentar, doi 
tineri dubioşi se uitau la Mercedesul nostru de 
parcă ar fi vrut să-l fure. M-am întrebat dacă nu 
erau cumva zei sau magicieni deghizați, pentru că 
majoritatea oamenilor nici nu observaseră maşina. 

Nu mi-am dat seama unde ne duce Bes. Nu 
părea genul de cartier unde să găseşti prea multe 
artefacte egiptene. 

În cele din urmă, un pare mare a apărut în 
stânga: câmpuri verzi şi ceţoase, alei străjuite de 
copaci şi câteva ziduri dărăpănate, ca nişte 

apeducte, acoperite cu viță-de-vie. Terenul urca în 
pantă spre o culme pe care se afla un turn radio. 

Bes a trecut peste bordură şi a luat-o prin iarbă, 
dărâmând un indicator pe care scria FOLOSIŢI 
ALEEA. Era o seară cenuşie şi ploioasă, aşa că nu 
erau mulți oameni pe-acolo. Câţiva alergători de 
pe aleea de alături nici măcar nu s-au uitat la noi, 
de parcă ar fi văzut în fiecare zi limuzine 
Mercedes trecând prin parc. 

— Unde mergem? am întrebat. 

— Priveşte şi învaţă, puştiule, a spus Bes. 

Era cam enervant să fiu făcut „puşti“ de un tip 
mai scund decât mine, dar n-am zis nimic. Bes s-a 
îndreptat chiar spre culmea dealului. Aproape de 
culme era o scară de piatră de vreo nouă metri 
lățime, încastrată în deal. Părea să nu ducă nicăieri. 
Bes a apăsat pe frână şi ne-am oprit. Dealul era 
mai înalt decât crezusem. Aveam întreaga Londră 
la picioare. 

Apoi m-am uitat mai atent la scări. Doi sfincşi 
din piatră, măcinaţi de trecerea timpului, se aflau 
de o parte şi de alta a scărilor, dominând oraşul. 
Aveau cam trei metri lungime, cu obişnuitul corp 
de leu şi cap de faraon, dar păreau total nelalocul 
lor într-un parc londonez. 

— Nu sunt adevăraţi, am spus cu. 

Bes a pufnit. 

— Bineînţeles că sunt adevăraţi. 

— Vreau să spun nu din Egiptul antic. Nu sunt 
destul de vechi. 

— Mofturi, mofturi, a spus Bes. Astea sunt 
scările spre Palatul de Cristal. E vorba de sala de 
expoziţie din sticlă şi oţel, de mărimea unei 
catedrale, care s-a aflat chiar aici, pe acest deal. 

Sadie s-a încruntat. 

— Am citit despre asta la şcoală. Regina 
Victoria a organizat acolo o petrecere sau aşa ceva. 

— O petrecere sau aşa ceva? a mormăit Bes. E 
vorba despre Marea Expoziţie din 1851. O paradă 


141 


a puterii Imperiului Britanic şi aşa mai departe. Au 
avut nişte mere învelite în zahăr ars delicioase. 

— Ai fost acolo? am întrebat. 

Bes a ridicat din umeri. 

— Palatul a ars în anii 1930, din pricina unor 
magicieni stupizi — dar asta e o altă poveste. Acum 
n-au mai rămas decât unele relicve, cum ar fi 
aceste scări şi sfincşii. 

— Nişte scări care nu duc nicăieri, am spus cu. 

— Nu nicăieri, m-a corectat Bes. În seara asta 
ne vor duce la Sankt Petersburg. 

Walt a ridicat privirea. Se pare că interesul față 
de statui îi alungase tristeţea. 

— Dar dacă sfincşii nu sunt cu adevărat 
egipteni, a spus el, cum pot deschide un portal? 

Bes a rânjit cu toţi dinţii. 

— Depinde de ceea ce vrei să spui prin cu 
adevărat egipteni, puştiule. Fiecare mare imperiu 
îşi doreşte să semene cu Egiptul. Faptul că au în 
preajmă lucruri egiptene îi face să se simtă 
importanţi. De asta există „noi“ artefacte egiptene 
la Roma, Paris, Londra — peste tot. Obeliscul de la 
Washington... 

— Te rog, nu vreau să aud nimic despre el, a 
spus Sadie. 

— În orice caz, a continuat Bes, aceşti sfincşi 
sunt tot egipteni. Au fost creaţi pentru a consolida 
legătura dintre Imperiul Britanic şi Imperiul 
Egiptean. Deci da, magia poate fi canalizată prin 
ei. Mai ales dacă sunt eu la volan. Şi acum... 

S-a uitat la Walt. 

— Probabil că e momentul să cobori. 

N-am putut spune nimic de uimire, dar Walt şi-a 
coborât privirea, de parcă s-ar fi aşteptat la asta. 

— Stai puţin! a sărit Sadie. De ce nu poate veni 
şi Walt cu noi? E magician. Ne poate fi de folos. 

Expresia de pe faţa lui Bes a devenit serioasă. 

— Walt, nu le-ai spus? 

— Ce să ne spună? a întrebat Sadie. 

Walt şi-a strâns în mână amuletele, de parcă 
vreuna dintre ele l-ar fi putut ajuta să evite 
discuţia. 

— Nu-i nimic deosebit. Serios. Doar că... 
trebuie să dau o mână de ajutor la Casa din 
Brooklyn. Iar Jaz s-a gândit că... 

S-a oprit, dându-și probabil seama că n-ar fi 
trebuit să-i pomenească numele. 

— Da? 

Tonul lui Sadie era periculos de calm. 

— Cum se mai simte Jaz? 

— Este... e tot în comă, a spus Walt. Amos 
spune că probabil va supravieţui, dar nu asta am 
vrut să... 

— Bun, a spus Sadie. Mă bucur că se va face 
bine. Aşadar, trebuie să te întorci. E super! Pleacă! 
Anubis a spus că trebuie să ne grăbim. 

N-a fost prea subtilă că i-a pomenit numele. 
Walt arăta de parcă l-ar fi lovit în piept. 

Ştiam că Sadie nu este corectă cu el. Din 
conversaţia pe care o purtasem cu Walt la Casa din 
Brooklyn, ştiam că-i place de Sadie. Nu aveam 
idee ce-l preocupa, dar sigur nu era vorba despre o 
poveste romantică cu Jaz. Pe de altă parte, dacă aş 
fi încercat să-i ţin partea, Sadie mi-ar fi spus pur şi 
simplu să-mi văd de treabă. Asta ar fi putut chiar 
să înrăutăţească lucrurile între el şi Sadie. 

— Nu vreau să mă întorc, a îngăimat el. 

— Dar nu poţi veni cu noi, a spus Bes ferm. 

Mi s-a părut că detectez îngrijorare în vocea lui, 
chiar milă. 

— Du-te, puştiule! E în regulă. 

Walt a scos ceva din buzunar. 

— Sadie, de ziua ta ăăă... probabil că nu mai 
vrei niciun cadou. Nu-i un cuțit magic, dar am 
făcut asta pentru tine. 

I-a pus în mână un colier de aur. De el era agăţat 
un mic simbol egiptean: 

— Ăsta-i coşul de baschet de pe capul lui Ra, 
am spus eu. 

Walt şi Sadie s-au încruntat la mine, şi mi-am 
dat seama că probabil nu contribuiam defel la 
magia momentului. 

— Vreau să spun că e simbolul care înconjoară 
coroana solară a lui Ra, am reluat eu. O buclă 
nesfârşită, simbol al veşniciei, nu-i aşa? 

Sadie a înghițit cu greu, de parcă poţiunea 
magică i-ar fi bolborosit încă în stomac. 

— Al veşniciei? 

Walt mi-a aruncat o privire care însemna în mod 
clar: „Te rog, nu mai încerca să ne ajuţi“. 

— Da, a spus el, se numeşte shen. M-am gândit 
că, mă rog, eşti în căutarea lui Ra. Iar lucrurile 
bune, lucrurile importante ar trebui să fie veşnice. 
Aşa că poate îţi va aduce noroc. Am vrut să ţi-l dau 
azi-dimineaţă, dar... Mi-a cam pierit curajul. 

Sadie se uita la talismanul care-i strălucea în 
palmă. 

— Walt, eu nu... adică, îți mulţumesc, dar... 

— Nu uita că n-am vrut să plec, a spus el. Dacă 
ai nevoie de ajutor, îţi sunt alături. 

M-a privit şi s-a corectat: 

— Vreau să spun că vă sunt alături amândurora, 
desigur. 

— Dar acum, a spus Bes, trebuie să pleci. 

— La mulţi ani, Sadie! a încheiat Walt. Şi mult 
noroc! 

A ieşit din maşină şi a început să coboare panta 
târându-şi picioarele. L-am tot privit până când a 
devenit o mogâldeaţă învăluită în ceaţă. Apoi a 
dispărut în pădure. 

— Două cadouri de adio, a murmurat Sadie, de 
la doi tipi superbi. Am o viaţă insuportabilă. 

Şi-a pus colierul de aur la gât şi a atins simbolul 
shen. 

Bes a rămas cu privirea pierdută către pădurea 
unde dispăruse Walt. 

— Bietul puşti... Chiar că s-a născut altfel. Nu-i 
corect. 

— Ce vrei să zici? am întrebat eu. De ce erai 
atât de nerăbdător ca Walt să plece? 

Piticul s-a scărpinat în barba lui încâlcită. 

— Nu sunt cel mai potrivit ca să ofer explicaţii. 
Acum avem treabă. Cu cât îi dăm lui Menşikov 
mai mult timp să-şi pregătească apărarea, cu atât 
va fi mai greu. 

N-aveam de gând să renunţ, dar Bes mă fixa cu 
încăpățânare şi am ştiut că n-o să mai scot niciun 
răspuns de la el. Nimeni nu poate arăta atât de 
încăpățânat ca un pitic. 

— Spre Rusia, deci, am spus. Urcând cu maşina 
pe nişte scări care nu duc nicăieri. 

— Exact. 

Bes a apăsat accelerația până la podea. 
Mercedesul a patinat, aruncând în spate iarbă şi 
noroi, şi a ţâşnit în sus pe scări. Am fost sigur că 
vom ajunge în vârf şi n-o să ne alegem cu altceva 
decât c-o osie ruptă, dar în ultima secundă un 
portal sub forma unui vârtej de nisip s-a deschis în 
fața noastră. Roţile s-au ridicat de la pământ şi 
limuzina neagră a zburat chiar în vortex. 


De cealaltă parte, ne-am izbit de trotuar, 
împrăştiind un grup de adolescenţi uluiţi. Sadie a 
gemut şi s-a lovit cu capul de tetieră. 

— Nu se poate să ajungem şi frumos undeva? a 
întrebat ea. 

Bes a pornit ştergătoarele şi a îndepărtat nisipul 
de pe parbriz. Afară era întuneric şi zăpadă. Pe 
malul unui râu îngheţat şi luminat de felinare se 
înşirau clădiri de piatră din secolul al XVIII-lea. 
Dincolo de râu străluceau mai multe clădiri de 
basm: cupole aurite de biserici, palate albe şi vile 
ornate vopsite în verde-deschis şi albastru. Aş fi 
putut crede că am călătorit în timp trei sute de ani 

— dacă n-ar fi fost maşinile, luminile electrice şi, 
desigur, tinerii cu piercing-uri, cu părul vopsit şi 
cu haine de piele negre care ţipau la noi în limba 
rusă şi loveau capota Mercedesului pentru că 
aproape îi călcasem. 

— Ne pot vedea? a întrebat Sadie. 

— Ruşi..., a spus Bes, cu un fel de admiraţie 
plină de invidie. Sunt foarte superstițioşi. Au 
tendinţa să vadă magia aşa cum e ea cu adevărat. 
Va trebui să avem grijă. 

— Ai mai fost aici? am întrebat. 

Mi-a aruncat o privire de genul „ba bine că nu“, 
apoi a arătat spre părțile laterale ale maşinii. 
Aterizaserăm între doi sfincşi de piatră aflaţi pe 
socluri. Semănau cu mulţi dintre sfincşii pe care-i 
mai văzusem — capete încoronate de om cu corpuri 
de animale —, dar nu mai văzusem sfincşi acoperiţi 
de zăpadă. 

— Aceştia sunt autentici? am întrebat. 

— Sunt artefactele egiptene aflate cel mai la 
nord în lume, a spus Bes. Furate de la Teba şi 
aduse aici pentru a decora noul oraş imperial al 
Rusiei, Sankt Petersburgul. Aşa cum spuneam, 
fiecare imperiu vrea o bucăţică din Egipt. 

Puştii de afară continuau să strige şi să ne 
lovească maşina. Unul a spart o sticlă de parbriz. 

— Ăăă..., a îngăimat Sadie, n-ar trebui să ne 
punem în mişcare? 

— Nu, a răspuns Bes. Puştii ruşi stau mereu pe 
lângă sfincşi. Fac asta de sute de ani. 

— Dar e miezul nopţii, am spus eu. Şi ninge. 

— Oare v-am spus că sunt ruşi? a întrebat Bes. 
Nu vă faceţi griji. Mă ocup eu. 

A deschis uşa. Vântul rece ca gheaţa s-a 
strecurat în Mercedes, dar Bes a ieşit afară doar în 
slip. Puştii s-au dat rapid înapoi. Îi înţelegeam. Bes 
a spus ceva în rusă, apoi a făcut ca un leu înfuriat. 
Puştii au ţipat şi au luat-o la fugă. 

Grăsimea lui Bes a început să tremure. Când a 
revenit în maşină, purta o haină groasă de iarnă, o 


146 


căciulă îmblănită şi mănuşi pufoase. 

— Vedeţi? a spus el. Nişte superstițioşi. Ştiu 
când trebuie să fugă de un zeu. 

— Da, de un mic zeu păros îmbrăcat în slip, a 
spus Sadie. Şi acum? 

Bes a arătat dincolo de râu, spre un palat 
strălucitor din piatră albă şi aurie. 

— Acela e Ermitajul. 

— Acolo locuiesc ermiţii? a întrebat Sadie. 

— Nu, am spus eu. Am auzit de locul ăsta. A 
fost palatul ţarului. Acum e muzeu. Cea mai tare 
colecție egipteană din Rusia. 

— Bănuiesc că tata te-a dus şi acolo?! a izbucnit 
Sadie. 

Crezusem că am depăşit faza de gelozie-pentru- 
că-am-străbătut- lumea-împreună-cu-tata, dar din 
când în când ea reapărea. 

— N-am ajuns acolo, am răspuns eu încercând 
să nu par defensiv. A fost invitat odată, dar a 
refuzat. 

Bes a chicotit. 

— Tatăl tău era inteligent. Magicienii ruşi nu-i 
întâmpină tocmai cu braţele deschise pe cei din 
afară, îşi apără feroce teritoriul. 

Sadie a privit dincolo de râu. 

— Vrei să spui că sediul celei de-A 
Optsprezecea Nome este în interiorul muzeului? 

— Pe undeva, a încuviinţat Bes, dar e protejat 
de magie, pentru că n-am găsit niciodată intrarea. 
Partea la care vă uitaţi e Palatul de Iarnă, vechea 
reşedinţă a ţarului. Există un întreg complex de 
vile în spatele lui. Am auzit că durează unsprezece 
zile ca să vezi toate colecțiile din Ermitaj. 

— Dar dacă nu-l trezim pe Ra, lumea se va 
sfârşi în patru zile, am spus cu. 

— Trei zile deja, m-a corectat Sadie, dacă e 
trecut de miezul nopții. 

Am tresărit. 

— Îţi mulțumesc că mi-ai adus aminte. 

— N-aveţi decât să faceţi un tur scurt, a spus 
Bes. Începeţi cu secţiunea egipteană. Parter, sala 
principală. 

— Nu vii cu noi? am întrebat eu. 

— Nu poate, nu-i aşa? a ghicit Sadie. Nici Bast 
n-a putut intra în casa lui Desjardins de la Paris. 
Magicienii îşi protejează reşedințele împotriva 
zeilor. Nu-i aşa? 

Bes a făcut o faţă şi mai urâtă. 

— O să vă conduc până la pod, dar mai departe 
nu pot merge. Dacă trec râul Neva prea aproape de 
Ermitaj, voi declanşa tot felul de alarme. Va trebui 
să vă strecuraţi cumva înăuntru... 

— Să pătrundem într-un muzeu pe timp de 
noapte... a murmurat Sadie. Avem un noroc 
nemaipomenit la chestii de genul ăsta. 

— ... Şi să găsiți intrarea în cea de-A 
Optsprezecea Nomă. Şi să nu vă lăsați prinşi în 
viaţă. 

— Ce vrei să zici? am întrebat. E mai bine să 
fim prinşi morţi? 

Avea o privire cumplită. 

— Crede-mă. Nu ţi-ai dori să ajungi prizonierul 
lui Menşikov. 

Bes a pocnit din degete şi ne-am trezit îmbrăcaţi 
în hanorace de lână, pantaloni de schi şi cizme de 
iarnă. 

— Haideţi, malişi“, a spus el. Vă conduc până 
la Podul Dvorţovii. 


Podul se afla la numai câteva sute de metri 
distanţă, dar mi s-a părut mai îndepărtat. Luna 
martie, evident, nu era o lună de primăvară în 
Sankt Petersburg. Întunericul, vântul şi zăpada 
făceau să pară că e mai degrabă ianuarie în Alaska. 
Personal, aş fi preferat o zi toridă în deşertul 
egiptean. Chiar şi cu hainele călduroase de care 
Bes ne făcuse rost, nu-mi puteam opri clănţănitul 
dinților. 

Bes nu se grăbea. Tărăgăna mereu şi ne explica 
ce vedem, până când am crezut c-o să-mi pice 
nasul de la degerături. Ne-a spus că ne aflăm pe 
insula Vasilievski, aflată lângă centrul oraşului 
Sankt Petersburg, peste râul Neva. Ne-a arătat 
toate turlele de biserică şi toate monumentele, şi 
entuziasmat, a dat-o pe rusă. 

— Ai petrecut ceva timp aici, am spus eu. 

A făcut câţiva paşi în tăcere. 

— S-a întâmplat demult. N-a fost... 

S-a oprit atât de brusc, că m-am ciocnit de el. Se 
uita peste drum, la un palat mare cu ziduri galbene 
şi fronton verde. Aşa cum se vedea luminat în 
puterea nopţii, printr-un vârtej de zăpadă, părea 
ireal, ca una dintre imaginile fantomatice din Sala 
Epocilor din Prima Nomă. 

— Palatul prinţului Menşikov, a murmurat Bes. 

Era plin de dezgust. Am crezut c-o să țipe BUU! 
la clădire, dar s-a mulţumit să scrâşnească din 
dinţi. 

Sadie s-a uitat la mine căutând o explicaţie, dar 
nu eram chiar o Wikipedia ambulantă, aşa cum îi 
plăcea să creadă. Ştiam lucruri despre Egipt, dar 
despre Rusia? Nu ştiam prea multe. 

—  Menşikov, alias Vlad Inhalatorul? am 
întrebat eu. 

— E un descendent de-al său. 

Bes şi-a ridicat buza cu dezgust. A rostit un 
cuvânt în rusă care, puteam să pun pariu, era o 
insultă serioasă. 

— Pe la o mie şapte sute, prinţul Menşikov a 
organizat o petrecere în cinstea lui Petru cel Mare, 
ţarul care a construit acest oraş. Petru iubea piticii. 
În privinţa asta, semăna mult cu egiptenii. Credea 
că aducem noroc, aşa că ţinea mereu pitici la curte. 
În orice caz, Menşikov a vrut să-l distreze pe ţar, 
aşa că s-a gândit c-ar fi amuzant să organizeze o 
nuntă de pitici. I-a silit... ne-a silit să ne îmbrăcăm 
frumos, să ne prefacem că ne căsătorim şi să 

dansăm. Toţi oamenii mari au râs, şi-au bătut joc 
de noi... 

Vocea 1 s-a stins. 

Bes descrisese petrecerea de parcă ea s-ar fi 
desfăşurat ieri. Apoi mi-am amintit că piticul 
acesta ciudat era un zeu. Se afla pe aici de mii de 
ani. 

Sadie i-a pus mâna pe umăr. 

— Îmi pare rău, Bes. Trebuie să fi fost 
îngrozitor. 

Bes s-a încruntat. 

— Magicienilor ruşi... le place să captureze zei, 
să ne folosească. Încă îmi mai răsună în urechi 
muzica de nuntă şi râsul ţarului... 

— Cum ai scăpat? am întrebat cu. 

Bes mi-a aruncat o privire urâtă. În mod evident, 
pusesem întrebarea greşită. 

— Ajunge! a încheiat el ridicându-şi gulerul. 
Pierdem timpul. 

A luat-o înainte, dar aveam sentimentul că nu 
uitase niciodată palatul lui Menşikov. Dintr-odată, 
zidurile de un galben vesel şi ferestrele puternic 
luminate arătau sinistru. 

După încă o sută de metri prin vântul tăios, am 
ajuns la pod. De cealaltă parte licărea Palatul de 
Iarnă. 

— O să fac un ocol cu Mercedesul, a spus Bes. 
Am s-o iau pe podul următor şi am să dau o tură 
până în partea sudică a Ermitajului. E mai puţin 
probabil ca magicienii să descopere că mă aflu 
aici. 

Mi-am dat seama de ce era atât de paranoic în 
legătură cu declanşarea alarmelor. Magicienii îl 
mai prinseseră o dată în Sankt Petersburg. Mi-am 
amintit ce ne spusese în maşină: „Să nu vă lăsați 
prinşi în viață“. 

— Cum te găsim dacă reuşim? a întrebat Sadie. 

— Când reuşiţi, a răspuns Bes. Gândeşte 
pozitiv, fetiţo, altfel lumea se va sfârşi. 

— Corect. 


150 


Sadie tremura în noul ei hanorac. 

— Pozitiv. 

— Ne vedem pe Nevski Prospekt, strada 
principală, cea cu multe magazine, chiar mai jos de 
Ermitaj. Voi fi la Muzeul Ciocolatei. 

— Poftim? am întrebat eu. 

— Ei bine, nu-i tocmai un muzeu. Mai degrabă 
un magazin. E închis la ora asta, dar proprietarul 
deschide mereu pentru mine. Au o grămadă de 
chestii din ciocolată. De roate — jocuri de şah, lei, 
capul lui Vladimir Ilici Lenin... 

— Comunistul acela? am întrebat eu. 

— Da, genmule, a răspuns Bes. Comunistul 
acela, din ciocolată. 

— Stai să văd dacă am înţeles, a spus Sadie. 
Pătrundem într-un muzeu naţional rus foarte bine 
păzit, găsim sediul secret al magicienilor, găsim un 
papirus periculos şi fugim. lar între timp, tu o să 
mănânci ciocolată. 

Bes a dat din cap foarte serios. 

— E un plan bun. Ar putea funcţiona. Dacă se 
întâmplă ceva şi nu ne vedem la Muzeul 
Ciocolatei, următorul punct de ieşire e Podul 
Egiptean de peste râul Fontanka, în partea de sud. 
O luaţi pe... 

— Destul! l-a întrerupt Sadie. Ne întâlnim la 
magazinul de ciocolată. lar tu o să-mi iei şi mie 
ceva la pachet, neapărat! Gata. Acum, du-te! 

Bes i-a zâmbit strâmb. 

— Îmi placi, fetiţe. 

S-a târât înapoi la Mercedes. 

Am privit dincolo de râul pe jumătate îngheţat, 
spre Palatul de Iarnă. Deodată, Londra nu mai 
părea chiar atât de posomorâtă şi periculoasă. 

— Suntem în mare necaz, aşa cum bănuiesc? 
am întrebat-o pe Sadie. 

— Chiar mai mare, mi-a răspuns ea. Hai să dăm 
lovitura la palatul ţarului, bine? 

10.Primim vizita unui vechi prieten 
cu pielea roşie 


CARTER 


N-a fost o problemă să pătrundem în Ermitaj. 

Sistemele de securitate de ultimă oră nu 
protejează pe nimeni împotriva magiei. Sadie şi cu 
mine a trebuit să ne unim forţele pentru a trece de 
ele, dar cu puţină concentrare, cerneală şi papirus, 
plus nişte energie preluată de la prietenii noştri zei, 
Isis şi Horus, am reuşit să facem o scurtă plimbare 
prin Duat. 

Acum stăteam în Piaţa Palatului, pustie, şi în 
secunda următoare totul a devenit cenuşiu şi ceţos. 
Mi s-a strâns stomacul de parcă aş fi fost în cădere 
liberă. Am părăsit lumea muritorilor şi am trecut 
prin porțile metalice şi prin zidurile de piatră, 
intrând în muzeu. 

Sala egipteană era la parter, aşa cum ne spusese 
Bes. Am revenit pe tărâmul muritorilor şi ne-am 
pomenit chiar în mijlocul expoziţiei: sarcofage în 
vitrine de sticlă, pergamente cu hieroglife, statui 
de zei şi faraoni. Nu se deosebea prea mult de 
celelalte o sută de expoziţii egiptene pe care le 
văzusem, însă amplasamentul ei cra foarte 
impresionant. Deasupra noastră se întindea un 
tavan boltit. Pardoseala de marmură lustruită avea 
un model în carouri albe şi cenușii, care îți dădea 
impresia că păşeşti pe o iluzie optică. M-am 
întrebat câte astfel de încăperi vor fi fost în palatul 
țarului şi dacă îți trebuiau chiar unsprezece zile ca 
să le vezi pe toate. Speram că Bes a avut dreptate 
şi că intrarea secretă în nomă se află undeva în 
această încăpere. Noi n-aveam la dispoziţie 

unsprezece zile ca să căutăm. În mai puţin de 
şaptezeci şi două de ore Apophis avea să se 
elibereze. Mi-am amintit de ochiul roşu strălucitor 
de sub carapacele scarabeilor — o forță a haosului 
atât de puternică, încât putea distruge simţurile 
omeneşti. Trei zile... şi chestia aia urma să se 
dezlănţuie asupra lumii. 

Sadie şi-a chemat toiagul şi l-a îndreptat spre 
cea mai apropiată cameră de supraveghere. Lentila 
s-a spart bâzâind ca un aparat de electrocutat 
insecte. Chiar şi în condiţii optime, tehnologia şi 
magia nu merg împreună. Una dintre cele mai 
simple vrăji din lume e să provoci defectarea 
dispozitivelor electronice. E suficient să mă uit 
într-un fel anume la un telefon mobil ca să-l arunc 
în aer. lar cu computerele? Nici să nu mai vorbim. 
Probabil că Sadie trimisese o undă magică prin 
sistemul de securitate, care prăjise toate camerele 
ŞI toţi senzorii din reţea. 

Totuşi, mai existau şi alte tipuri de supraveghere 
— cele magice. Am scos din geantă o bucată de 
pânză neagră şi doi shabti din ceară brută. l-am 
înfăşurat pe shabti în pânză şi am rostit o poruncă: 


— I'mun. 
| Ag 


Pe pânză a strălucit scurt hieroglifa care 
însemna „Ascunde!“ Din pacheţel a ieşit o chestie 
întunecată, precum cerneala unui calamar. S-a 
extins până ne-a învăluit pe mine şi pe Sadie ca un 
balon străveziu de umbre. Vedeam prin el, dar 
speram că nimeni nu ne poate vedea pe noi. Norul 
ar fi trebuit să fie invizibil pentru oricine aflat în 
afară. 

— De data asta ţi-a reuşit! a exclamat Sadie. 
Când ai învăţat să stăpâneşti vraja asta? 

Cred că m-am înroşit. Eram obsedat de luni de 
zile de vraja de invizibilitate, de când o văzusem 
pe Zia folosind-o la Prima Nomă. 

— De fapt, încă... 

O scânteie aurie a ieşit din nor, ca un foc de 
artificii în miniatură. 

— ... încă lucrez la ea. 

Sadie a oftat. 

— Mă rog... e mai bine ca data trecută, când 
norul arăta ca o veioză cu ceară”. ŞI ca acum două 
dăți, când mirosea a ouă stricate... 

— Putem merge mai departe? am întrebat. De 
unde-ar trebui să începem? 

Ochii ei s-au fixat pe una dintre vitrine. A pornit 
spre ea ca în transă. 


— Sadie? 
Am urmărit-o până la o piatră funerară din 
calcar — o stelă —, care avea cam şaizeci de 


centimetri pe nouăzeci. Descrierea alăturată era în 
rusă şi în engleză. 

— „De la mormântul scribului Ipi“, am citit cu 
voce tare. „A lucrat la curtea regelui 
Tutankhamon.“ De ce te interesează... Ah! 

Prost mai eram! Imaginea de pe piatra funerară 
îl înfățişa pe scribul mort care-i aducea un omagiu 
lui Anubis. După ce vorbise cu Anubis în persoană, 
probabil că lui Sadie i se părea ciudat să-l vadă 
pictat pe un mormânt vechi de trei mii de ani, mai 
ales că era înfăţişat cu cap de şacal, purtând fustă. 

— Walt te place. 

N-am nici cea mai vagă idee de ce am spus asta. 
Nu era nici momentul, nici locul. Ştiam că nu-i fac 
nicio favoare lui Walt ținându-i partea. Dar 
începea să-mi pară rău pentru el după ce Bes îl 
dăduse afară din limuzină. Tipul venise tocmai 
până la Londra să mă ajute s-o salvez pe Sadie şi 
noi îl abandonaserăm în parcul Palatului de Cristal 
ca pe autostopist nedorit. 

Eram cam supărat pe Sadie pentru că-i întorsese 
spatele şi că era atât de înnebunită după Anubis, 
care era cu cinci mii de ani mai bătrân decât ea şi 
nici măcar nu era om. În plus, felul în care ea îl 
umilise pe Walt îmi amintea prea mult de felul în 
care mă tratase Zia la început. Şi poate, dacă 

trebuia să fiu sincer cu mine însumi, Sadie mă mai 
enerva şi pentru că îşi rezolvase singură 
problemele la Londra, fără să aibă nevoie de 
ajutorul nostru. 

Uau! Pare foarte egoist ce-am spus. Dar cred că 
era adevărat. E uimitor în câte feluri te poate 
enerva o soră mai mică. 

Sadie nu-şi dezlipea privirea de la stelă. 

— Carter, habar n-ai despre ce vorbeşti. 

— Nu-i dai nicio şansă, am insistat. Indiferent 
ce se petrece cu el, n-are nimic de-a face cu tine. 

— Eşti foarte drăguţ, dar nu asta... 

— În plus, Anubis e zeu. Doar nu-ţi închipui cu 
adevărat... 

— Carter! a exclamat ea. 

Vraja mea de invizibilitate trebuie să fi fost 
sensibilă la emoţii, căci o altă scânteie aurie a 
şuierat şi a ieşit din norul nostru nu-chiar-atât-de- 
invizibil. 

— Nu mă uitam la piatra asta pentru Anubis. 

— Nu? 

— Nu. Şi cu siguranţă că n-o să mă cert cu tine 
despre Walt. Contrar a ceea ce ai putea crede, nu- 
mi petrec tot timpul gândindu-mă la băieţi. 

— Doar cea mai mare parte a timpului? 

Şi-a dat ochii peste cap. 

— Uită-te la piatra funerară, creier de pasăre. 
Are o margine de jur împrejur, ca un cadru de 
fereastră sau... 

— ... de uşă, am continuat eu. Este o uşă falsă. 
O mulţime de morminte au aşa ceva. E un soi de 
poartă simbolică pentru ba-ul morţilor, pentru ca el 
să poată intra şi ieşi din Duat. 

Sadie şi-a scos bagheta şi a mângâiat cu ea 
marginile stelei. 

— Tipul ăsta, Ipi, era scrib, care e un alt termen 
pentru „magician“. Ar putea fi unul de-ai noştri. 

— Deci? 

— Deci poate că de aia piatra străluceşte, 
Carter. Dacă uşa falsă nu e falsă? 

M-am uitat la stelă mai îndeaproape, dar n-am 
văzut nicio strălucire. M-am gândit că poate Sadie 
avea halucinaţii de la oboseală sau de la prea multă 
poţiune. Apoi a atins cu bagheta centrul stelei şi a 
rostit prima poruncă pe care-o învăţaserăm 
vreodată: 

— W'peh. 

„Deschide!“ O hieroglifă aurie a apărut pe 


piatră: 
yZ 


O X 


Din piatra funerară a ieşit un fascicul de lumină, 
ca dintr-un proiector de film. Brusc, o uşă în 
mărime naturală a apărut tremurând în fața noastră 
— un portal dreptunghiular prin care se vedea 
imaginea neclară a unei alte încăperi. 

M-am uitat la Sadie plin de uimire. 

— Cum ai făcut? am întrebat-o. Niciodată n-ai 
putut face asta. 

A ridicat din umeri de parcă n-ar fi fost mare 
lucru. 

— N-am mai avut niciodată treisprezece ani. 
Poate că asta-i explicația. 

— Dar eu am paisprezece ani! am protestat. Şi 
încă nu pot! 

— Fetele se maturizează mai repede. 

Am scrâşnit din dinți. Detestam lunile de 
primăvară — martie, aprilie, mai —, pentru că până 
la ziua mea de naştere, din iunie, Sadie putea 
susține că e doar cu un an mai mică decât mine. 
Întotdeauna devenea înfumurată după ziua ei de 
naştere, de parcă m-ar fi ajuns cumva din urmă şi- 
ar fi devenit sora mea mai mare. Un adevărat 
coşmar. 

A făcut un semn spre uşa strălucitoare. 

— După tine, dragă frate. Tu eşti cel cu norul de 
invizibilitate care scoate scântei. 

Înainte să mă enervez, am trecut prin portal. 

Şi era să cad şi să-mi julesc faţa. Cealaltă parte a 
portalului era o oglindă agăţată la un metru şi 
jumătate de la podea. Am păşit pe polita unui 
şemincu. Am prins-o pe Sadie când a trecut şi ea, 
chiar la timp ca să nu cadă de pe margine. 

— Mersi, mi-a şoptit ea. Cineva a citit de prea 
multe ori Alice în fara din Oglindă. 

Mi se păruse că încăperea egipteană este 
impresionantă, dar nu era nimic în comparaţie cu 
sala aceasta de bal. Pe tavan străluceau desene 
geometrice arămii. De-a lungul pereților se înşirau 
coloane de un verde-închis şi uşi aurite. Podeaua 
era acoperită cu marmură albă şi aurie, având ca 
model un octogon imens. Sub lumina puternică a 
candelabrului, filigranul de aur şi piatra lustruită, 
albă şi verde, străluceau atât de puternic încât mă 
dureau ochii. 

Apoi mi-am dat seama că cea mai mare parte a 
luminii nu venea de la candelabru. Venea de la 
magicianul care rostea o vrajă la celălalt capăt al 
încăperii. Era întors cu spatele, dar mi-am dat 
seama că era Vlad Menşikov. Era întocmai cum îl 
descrisese Sadie — un tip mic şi îndesat, cu părul 
cărunt, ondulat, şi un costum alb. Stătea într-un 
cerc de protecţie care emana o lumină verzuie. Şi-a 
ridicat toiagul, cu vârful aprins ca al unui aparat de 
sudură. În dreapta lui, chiar lângă cerc, se afla o 
vază verde, mare cât un om. În stânga, zbătându-se 
în lanţuri strălucitoare, se găsea o creatură, un 
demon, din câte mi-am dat seama. Corpul lui păros 
ŞI cu pielea roşie era unul uman, însă în loc de cap 
avea un tirbuşon gigant ce i se ițea dintre umeri. 

— Ai milă! a strigat acesta cu o voce slabă, 
metalică. 

Nu mă întreba cum de un demon putea striga 
având un tirbuşon în loc de cap, dar sunetul a 
răsunat precum un diapazon uriaş. 

Vlad Menşikov murmura în continuare ceva. 
Din vaza verde ieşea o lumină pâlpâitoare. 

Sadie m-a înghiontit şi mi-a şoptit: 


157 


— Priveşte! 

— Da, i-am şoptit şi eu. E fel de ritual de 
invocare. 

— Nu, a şuierat ea. Priveşte acolo. 

A arătat spre dreapta. În colţul încăperii, la vreo 
şase metri distanţă de şemineu, se afla un vechi 
birou de mahon. 

Sadie îmi transmisese instrucțiunile lui Anubis: 
trebuia să găsim biroul lui Menşikov. Cea de-a 
doua parte a Cărţii lui Ra îşi avea locul în sertarul 
din mijloc. Chiar acesta să fi fost biroul? Părea 
prea simplu. Făcând cât mai puţin zgomot cu 
putinţă, Sadie şi cu mine am coborât de pe 
şemincu şi ne-am furişat de-a lungul peretelui. M- 
am rugat ca din norul de invizibilitate să nu mai 
iasă focuri de artificii. 

Eram pe la jumătatea drumului spre birou, când 
Vlad Menşikov a terminat de murmurat. Şi-a 
aruncat toiagul pe podea, iar acesta a rămas în 
picioare, cu vârful încă arzând la un milion de 
grade. A întors uşor capul şi am văzut sclipirea 
ochelarilor lui de soare albi. A început să caute 
ceva în buzunarele hainei, în timp ce vaza cea 
verde şi mare strălucea, iar demonul ţipa prins în 
lanţuri. 

— Nu te agita, Moartea-Dopurilor! l-a certat 
Menşikov. 

Avea o voce chiar mai răguşită decât o 
descrisese Sadie — ca a unui fumător înrăit care 
vorbeşte printre paletele unui ventilator. 

— Ştii că am nevoie de un sacrificiu ca să invoc 
un zeu atât de important. Nu e nimic personal. 

Sadie s-a încruntat la mine şi mi-a şoptit: 

— Zeu important? 

Am clătinat din cap, uimit. Casa Vieţii nu le 
permitea muritorilor să-i invoce pe zei. Acesta era 
principalul motiv pentru care Desjardins ne ura. 
Menşikov era, chipurile, cel mai bun prieten al 
său. Deci, cum se face că încălca regulile? 

— Doare! s-a văietat bietul demon. Te-am slujit 
cincizeci de ani, stăpâne. Te implor! 

— Gata, gata, a spus Menşikov, fără niciun pic 
de milă. Trebuie să folosesc blestemul. Numai 
forma cea mai dureroasă de pedeapsă va genera 
suficientă energie. 

Menşikov a scos din buzunarul sacoului un 
tirbuşon obişnuit şi un ciob acoperit cu hieroglife. 

A ridicat cele două obiecte şi a reînceput să 
murmure: 

— Te numesc Moartea-Dopurilor, Slujitor al lui 
Vladimir, Cel Care Întoarce Noaptea. 

În timp ce rostea numele demonului, lanțurile 
magice au scos aburi şi s-au strâns şi mai tare în 
jurul corpului acestuia. Menşikov a întins 
tirbuşonul deasupra flăcării toiagului. Demonul se 
zvârcolea şi se văita. Când tirbuşonul s-a micşorat 
şi a devenit incandescent, corpul demonului a 
început să fumege. 

Asistam cu groază la acest spectacol. Desigur, 
ştiam câte ceva despre magia empatică. Ideea era 
să faci ceva mic să afecteze ceva mare stabilind o 
legătură între ele. Cu cât cele două elemente erau 
mai asemănătoare — ca tirbuşonul şi demonul —, cu 
atât legătura era mai uşor de realizat. Păpuşile 
voodoo funcționau potrivit aceluiaşi principiu. 

Dar blestemul era ceva serios. Însemna să 
distrugi complet o creatură — să-i ambhilezi forma 
fizică şi chiar numele. Trebuia să ai puteri magice 
serioase pentru a face tipul acesta de vrajă. Dacă 
era făcută greşit, îl putea distruge pe vrăjitor. Dar 
dacă era făcută corect, majoritatea victimelor n- 
aveau nicio şansă. Muritorii obişnuiţi, magicienii, 
fantomele, chiar şi demonii puteau fi şterşi de pe 
fața pământului. Blestemul nu-i putea distruge pe 
cei foarte puternici, cum ar fi zeii, dar tot ar fi 
echivalat cu explozia unei bombe nucleare în plină 
figură. Puteau fi aruncaţi atât de adânc în Duat, 
încât nu s-ar mai fi întors niciodată. 

Vlad Menşikov rostea vraja de parcă ar fi făcut 
acest lucru în fiecare zi. Nu s-a oprit din murmurat 
atunci când tirbuşonul a început să se topească, iar 
demonul odată cu el. Menşikov a aruncat pe podea 
ciobul de ceramică, pe care erau scrise toate 
numele demonului cu hieroglife roşii. În timp ce 
rostea o poruncă finală, Menşikov a călcat pe ciob 
şi l-a zdrobit în bucățele. Moartea-Dopurilor s-a 
dezintegrat, cu lanţuri cu tot. 

De obicei, nu mi-e milă de creaturile Lumii 
Subpământene, dar tot mi s-a pus un nod în gât. 
Nu-mi venea să cred cu câtă uşurinţă îşi omorâse 
Menşikov servitorul doar pentru a alimenta o vrajă 
mai puternică. 

De îndată ce demonul a dispărut, toiagul lui 
Menşikov s-a stins. În jurul cercului folosit pentru 
invocaţie au apărut hieroglife luminoase. Vasul 
mare şi verde s-a cutremurat şi din el a răsunat o 
voce venită din adâncuri: 

— Te salut, Vladimir! A trecut ceva vreme... 

Sadie a tras aer în piept. A trebuit să-i pun mâna 
la gură ca să nu ţipe. Cunoşteam amândoi vocea 
aceea. Ne-o aminteam prea bine de la Piramida 
Roşie. 

— Set! 

Menşikov nici măcar nu părea obosit de 
invocaţie. Părea sinistru de calm pentru cineva 
care vorbea cu zeul răului. 

— Trebuie să vorbim. 

Sadie mi-a luat mâna de la gură şi mi-a şoptit: 

— A înnebunit? 

— Biroul, am spus. Papirusul. Plecăm. Acum! 

De data asta, nu s-a opus. A început să scoată 
lucruri din geantă. 

Între timp, vasul mare şi verde a început să se 
clatine, de parcă Set ar fi încercat să-l răstoarne. 

— O vază din malahit®? 

Zeul părea iritat. 

— Serios, Vladimir. Credeam că suntem 
prieteni. 

Râsul lui Menşikov suna de parcă cineva ar fi 
încercat să sufoce o pisică. 

— Da” ştiu că te pricepi să constrângi spiritele 
malefice, nu-i aşa? lar în camera asta este mai mult 
malahit ca oriunde în lume. Împărăteasa Alexandra 
a fost foarte înțeleaptă că a poruncit să fie 
construită ca sală de recepție. 

Vasul a scos un sunet metalic. 

— Dar aici miroase a monede vechi şi e mult 
prea frig. Ai fost vreodată prizonier într-un vas de 
malahit, Vlad? Eu nu sunt un djinn. Aş fi mult mai 
dispus să vorbesc dacă am putea sta faţă în faţă, 
poate la un ceai. 

— Mă tem că nu se poate, a spus Menşikov. 
Acum, o să răspunzi la întrebările mele. 

— Bine, fie, a acceptat Set. La Campionatul 
Mondial ţin cu Brazilia. Te-aş sfătui să investeşti 
în platină şi acțiuni la companii mici. Iar numerele 
norocoase de săptămâna asta sunt 2, 13... 

— Nu la astfel de întrebări! a izbucnit 
Menşikov. 

Sadie a scos o bucată de ceară din geantă şi a 
început să lucreze cu înverşunare, modelând ceva 
ce semăna cu un animal. Ştiam că vrea să testeze 
dacă biroul e protejat de magie. Era mai bună ca 
mine la genul ăsta de vrajă, dar nu eram sigur cum 
avea s-o facă. Magia egipteană este destul de 
maleabilă. Există întotdeauna o mie de feluri de-a 
îndeplini o sarcină. Chestia e să fii inventiv cu 
elementele de care dispui şi să alegi o cale care să 
nu te ucidă. 

— O să-mi spui ce vreau să ştiu, i-a cerut 
Menşikov, altfel vasul tău va deveni şi mai 
inconfortabil. 

— Dragul meu Vladimir... 

Vocea lui Set era deopotrivă amuzată şi 
răutăcioasă. 

— Ceea ce trebuie să ştii poate fi foarte diferit 
de ceea ce vrei să ştii. N-ai învăţat asta după 
accidentul acela nefericit? 

Menşikov şi-a atins ochelarii de soare, parcă 
asigurându-se că-i mai are pe nas. 

— O să-mi spui cum e legat Apophis, a 
continuat el pe un ton metalic. Apoi o să-mi spui 
cum să neutralizez vrăjile de la Casa din Brooklyn. 
Cunoşti sistemele de protecție ale lui Kane mai 
bine decât oricine. Odată ce îl voi distruge, nimeni 
n-o să mi se mai opună. 

Pe măsură ce înţelegeam sensul cuvintelor lui 
Menşikov, un val de furie se ridica în mine, gata să 
mă doboare. De data asta, Sadie a trebuit să-mi 
astupe gura cu mâna. 

— Calm! mi-a şoptit ea. O să porneşti din nou 
artificiile scutului invizibil! 

I-am dat mâna la o parte şi am şuierat: 

— Dar vrea să-l elibereze pe Apophis! 

— Ştiu. 

— ŞI să-l atace pe Amos... 

— Ştiu! Aşa că ajută-mă să găsesc nenorocitul 
ăla de papirus şi să plecăm de-aici! 

A pus animalul de ceară pe birou — mi s-a părut 
că e un câine — şi a început să-i scrie hieroglife pe 
spate cu un stilou. 

Am suspinat. Sadie avea dreptate, şi totuşi... 
Menşikov vorbea despre eliberarea lui Apophis şi 
despre uciderea unchiului nostru. Ce fel de 
magician face înţelegeri cu Set? Cu excepţia mea 
şi-a lui Sadie... Asta fusese altceva! 

Din vaza verde s-a auzit râsul lui Set. 

— Aşadar, cum e legat Apophis şi secretele 
Casei din Brooklyn. Asta-i tot, Vladimir? Mă 
întreb ce-ar spune stăpânul tău, Desjardins, dacă ar 
descoperi ce plănuiesti cu-adevărat şi cu cine te- 
nsoţeşti. 

Menşikov şi-a înhăţat toiagul. Vârful sculptat în 
formă de şarpe s-a aprins din nou. 

— Mai încet cu amenințările, Zi Nefastă. 

Vasul a început să tremure. Vitrinele de sticlă s- 
au cutremurat în întreaga încăpere. Candelabrul a 

început să sune ca nişte clopoței de vânt de trei 
tone. M-am uitat speriat la Sadie. 

— A rostit... 

— Numele secret al lui Set, a confirmat ea 
continuând să scrie pe cățelul de ceară. 

— Cum... 

— Nu ştiu, Carter. Acum şşş! 

Numele secret al unui zeu avea tot felul de 
puteri. Ar fi trebuit să fie aproape imposibil de 
aflat. Ca să-l afli cu adevărat, nu era suficient să-l 
auzi repetat de oricine. Trebuia să-l auzi direct din 
gura zeului sau de la persoana cea mai apropiată 
lui. Odată ce-l aflai, îți dădea puteri magice mari 
asupra acelui zeu. Sadie aflase numele secret al lui 
Set în timpul misiunii noastre de la Crăciunul 
trecut, dar cum îl obținuse Menşikov? 

În interiorul vasului, Set a mârâi supărat. 

— Urăse din tot sufletul acest nume! De ce nu 
mă cheamă Zi Glorioasă? Ori Spintecătorul Roşu 
cel Grozav? Ar fi fost frumos. Era destul de rău şi 
când erai singurul care-l ştia, Vlad. Acum trebuie 
să-mi fac griji şi din cauza fiicei lui Kane... 

— Ajută-ne, a spus Menşikov, şi familia Kane 
va fi distrusă! Vei fi locotenentul onorat al lui 
Apophis. Poţi ridica un alt templu, chiar mai măreț 
decât Piramida Roşie. 

— Aha, a făcut Set. Poate n-ai observat, dar nu 
mă prea împac cu locul doi. Iar în ce-l priveşte pe 
Apophis, nu suportă când alți zei au parte de 
atenție... 

— Îl vom elibera pe Apophis cu sau fără 
ajutorul tău, l-a avertizat Menşikov. Până la 
echinocțiu, cu siguranță va reveni. Dar dacă ne 
ajuţi să facem asta mai devreme, vei fi răsplătit. 
Altfel, vei fi blestemat. O, ştiu că asta nu te va 
distruge complet, dar pentru că-ți ştiu numele 
secret, te pot arunca în abis pentru câteva mii de 
ani, şi va fi foarte, foarte dureros. Ai la dispoziţie 
treizeci de secunde să te hotărăşti. 

Am înghiontit-o pe Sadie. 

— Grăbeşte-te! 

Ea a atins câinele de ceară, care a prins viaţă. 
Apoi, câinele a început să adulmece biroul, în 
căutare de capcane magice. 

În vasul lui, Set a ofitat. 

— Ei bine, Vladimir, ştii cum să faci o ofertă 
atrăgătoare. Cum e legat Apophis, m-ai întrebat? 
Da, am fost acolo când Ra l-a aruncat pe Șarpe în 
închisoarea cu scarabei. Cred că-mi amintesc 
ingredientele pe care le-a folosit pentru a-l lega. 
Ce zi a fost! Cred că purtam roşu. La ospăţul de 
după s-au servit cele mai delicioase lăcuste coapte 
în miere... 

— Mai ai zece secunde, a spus Menşikov. 

— Hei, o să cooperez! Sper că ai o foaie şi un 
creion la îndemână. E o listă destul de lungă de 
ingrediente. Să vedem... ce-a folosit Ra ca bază? 
Excremente de liliac? Au fost nişte broaşte râioase 
uscate, desigur. Şi apoi... 

Set a început să turuie ingredientele, în timp ce 
câinele de ceară al lui Sadie adulmeca biroul. În 
cele din urmă, acesta s-a aşezat pe sugativă şi s-a 
culcat. 

Sadie s-a încruntat la mine. 

— Nu sunt capcane. 

— E prea simplu, i-am şoptit. 

A deschis sertarul de sus. Acolo era un sul de 
papirus, la fel ca cel pe care-l găsisem în 
Brooklyn. L-a băgat în geantă. 

Eram la jumătatea drumului spre şemineu, când 
Set ne-a luat prin surprindere. 

O dădea înainte cu lista lui de ingrediente 
ridicole: 

— ŞI piei de şarpe. Da, trei, din cele mari, cu un 
strop de sos picant... 

Apoi s-a oprit brusc, de parcă ar fi avut o 
revelație. A continuat cu o voce mult mai 
puternică, care a traversat încăperea. 

— Şi o victimă de sacrificiu ar fi bună! Poate un 
magician tânăr şi prost care nu e în stare să facă o 

vrajă de invizibilitate ca lumea, cum ar fi 
CARTER KANE, cel de colo! 

Am înlemnit. Vladimir Menşikov s-a întors, iar 
panica a devenit prea puternică pentru aura de 
invizibilitate. 

O jumătate de duzină de scântei au ţâşnit 
scoțând un sunet vesel. Norul întunecat a dispărut. 

Menşikov s-a uitat fix la mine. 

— Vai, val... ce drăguţ din partea voastră să vă 
predaţi! Bravo, Set! 

— Hmm? a întrebat Set făcând pe nevinovatul. 
Avem oaspeţi? 

— Set! a mormăit Sadie. O să-ţi trag un şut în 
ba pentru asta, de n-o să te vezi! 

Vocea din vas a părut uimită. 

— Sadie Kane? Ce interesant! Păcat că sunt 
prins în vasul ăsta şi nimeni nu mă eliberează! 

Nu era un apropo prea subtil, dar n-avea cum să- 
şi închipuie c-o să-l eliberăm după ce ne dăduse de 
gol. 

Sadie s-a întors spre Menşikov, cu bagheta şi 
toiagul pregătite. 

— Lucrezi cu Apophis. Eşti de partea greşită a 
baricadei. 

Menşikov şi-a scos ochelarii. Ochii lui erau 
două găuri de ţesut cicatrizat, piele arsă şi cornee 
strălucitoare. Crede-mă, asta-i cea mai puțin 
greţoasă descriere. 

— De partea greşită? a întrebat Menşikov. 
Fetiţo, habar n-ai ce forţe sunt în joc. În urmă cu 
cinci mii de ani, preoții egipteni au proorocit 
sfârşitul lumu. Ra avea să îmbătrânească şi să 
obosească, iar Apophis avea să-l înghită şi să 
arunce lumea în întuneric. Haosul avea să 
domnească pentru totdeauna. Acum, momentul 
acesta a venit! Nu-l poţi opri. Poţi doar să decizi 
dacă vei fi distrus sau dacă te vei pleca în faţa 
puterii Haosului şi vei supravieţui. 

— Corect! a intervenit Set. Ce păcat că sunt 
prins în vasul acesta! Altfel, ar fi trebuit să iau 

partea cuiva şi să-l ajut. 

— Ține-ţi gura, Set! a izbucnit Menşikov. 
Nimeni nu-i atât de nebun să aibă încredere în tine. 
Iar voi, copii, cu siguranţă nu sunteţi ameninţarea 
la care mă aşteptam. 

— Super! am spus eu. Atunci, putem pleca? 

Menşikov a izbucnit în râs. 

— Vrei să daţi fuga la Desjardins şi să-i spuneţi 
ce-aţi auzit? N-o să vă creadă. Vă va judeca, apoi 
vă va executa. Dar vreau să vă scutesc de ruşinea 
asta. O să vă ucid chiar acum. 

— Ce comic! a spus Set. Mi-ar plăcea să mă uit, 
dar sunt prins în vasul acesta! 

Am încercat să gândesc. Menşikov se afla încă 
în interiorul unui cerc de protecție, ceea ce 
însemna că avea un mare avantaj defensiv. Nu 
eram sigur că puteam trece de el, chiar dacă 
puteam invoca un avatar de luptă. Între timp, 
Menşikov ar fi avut răgazul să încerce mai multe 
metode de-a ne distruge. Să ne arunce în aer 
folosind magie elementară? Să ne transforme în 
insecte? 

Şi-a aruncat toiagul la pământ, iar eu am înjurat. 

Să-ţi arunci toiagul pe jos poate părea un semn 
că te predai, dar în magia egipteană e de rău. 
Înseamnă de obicei „Hei, o să invoc o chestie mare 
şi urâtă care o să te omoare în timp ce eu stau în 
siguranţă în interiorul cercului meu şi râd!“ 

După cum era de aşteptat, toiagul lui Menşikov 
a început să se agite şi să crească. 

„Super!“ m-am gândit eu. „Încă un şarpe.“ 

Dar ceva era în neregulă cu el. În loc de coadă, 
avea tot un cap. La început, am crezut c-am avut 
noroc, iar Menşikov a invocat un monstru cu un 
defect genetic rar. Apoi, din el au răsărit patru 
picioare de dragon. Corpul i-a crescut până a atins 
mărimea unui cal de tracţiune, curbat ca un „U“, 
cu solzi roşii şi verzi, şi două capete de şarpe cu 
clopoței. Semăna cu animalul cu două capete al 
Doctorului Dolittle'”. Ții minte — Tragempinge? 

Doar că Doctorul Dolittle n-ar fi vrut niciodată să 
stea de vorbă cu chestia asta, iar dacă ar fi vrut, 
probabil că ea ar fi spus doar atât: „Bună, am de 
gând să te înfulec“. 

Ambele capete s-au întors spre noi şi au sâsâit. 

— M-am săturat de şerpi pentru săptămâna 
asta..., am murmurat eu. 

Menşikov a zâmbit. 

— Ah, dar şerpi sunt specialitatea mea, Carter 
Kane! 

A atins un pandantiv de argint care-i atârna 
peste cravată — o amuletă în formă de şarpe. 

— Şi acesta e preferatul meu, tjesu heru. Două 
guri flămânde de hrănit. Doi copii enervanți. 
Perfect! 

Sadie şi cu mine ne-am uitat unul la celălalt. Era 
unul dintre acele momente în care ne puteam 
interpreta precis expresiile de pe chip. 

Amândoi ştiam că nu-l putem învinge pe 
Menşikov. Avea să-l lase pe şarpele Tragempinge 
să ne obosească şi, dacă supravieţuiam, urma să ne 
distrugă printr-o altă metodă. Tipul era un 
profesionist. Aveam fie să murim, fie să fim prinşi, 
iar Bes ne avertizase să nu ne lăsăm prinşi în viaţă. 
După ce văzusem ce-a păţit demonul Moartea- 
Dopurilor, am luat în serios avertismentul lui Bes. 

Ca să supravieţuim, trebuia să facem ceva 
nebunesc — ceva atât de periculos, încât să-l luăm 
prin surprindere pe Menşikov. Trebuia să obţinem 
ajutor imediat. 

— S-o fac? a întrebat Sadie. 

— Fă-o, am încuviinţat. 

Tjesu heru şi-a dezgolit colții băloşi. N-aş fi 
crezut că o creatură fără coadă se poate deplasa 
atât de repede, dar şi-a aplecat ambele capete spre 
noi, ca o potcoavă gigantică, şi a atacat. 

Mi-am scos sabia. Sadie a fost mai rapidă. 

Şi-a îndreptat toiagul spre vasul din malahit în 
care se afla Set şi a strigat porunca ei preferată: 

— Ha-di! 

M-am temut că nu va funcţiona. Nu mai 
încercase vraja de distrugere de când se despărțise 
de Isis. Dar chiar înainte ca monstrul să ajungă la 
mine, vasul verde a explodat. 

Menşikov a strigat: 

— Niet! 

În cameră a izbucnit o furtună de nisip. Un vânt 
fierbinte ne-a lipit pe mine şi pe Sadie de şemineu. 
Un perete de nisip roşu l-a lovit pe tjesu heru şi l-a 
izbit de-o coloană de malahit. Vlad Menşikov a 
fost aruncat şi el din cercul de protecție şi s-a izbit 
cu capul de o masă. S-a prăbuşit la podea, iar 
deasupra lui s-a iscat un vârtej de nisip roşu care l- 
a îngropat complet. 

Când furtuna s-a potolit, un bărbat într-un 
costum de mătase roşie s-a ivit în fața noastră. 
Avea pielea de culoarea siropului de cireşe, era ras 
pe cap, avea un barbişon negru şi ochi negri 
strălucitori daţi cu kohl. Arăta ca un diavol 
egiptean îmbrăcat de oraş. 

A zâmbit şi şi-a desfăcut braţele într-un gest 
care spunea „lată-mă!“ 

— E mult mai bine! Mulţumesc, Sadie Kane! 

În stânga noastră, tjesu heru şuiera şi dădea din 
aripi, încercând să se ridice în picioare. Grămada 
de nisip roşu care îl acoperea pe Vlad Menşikov a 
început să se miște. 

— Fă ceva, Zi Nefastă! i-a poruncit Sadie. 
Scapă de ei! 

Set s-a strâmbat. 

— Nu-l cazul să fim atât de intimi. 

— Poate ai prefera Spintecătorul Roşu cel 
Grozav? am întrebat eu. 

Set şi-a folosit degetele pentru a face un chenar 
cât o poză, de parcă şi-ar fi văzut deja numele pe 
permisul de conducere. 

— Da... chiar că-i drăguţ, nu-i aşa? 

Tjesu heru s-a ridicat cu greutate în picioare. 
Capetele i se bălăbăneau şi se uita la noi, dar părea 

să-l ignore pe Set, chiar dacă el fusese cel care-l 
izbise de perete. 

— Are un colorit frumos, nu-i aşa? a întrebat 
Set. Un exemplar superb. 

— Ucide-l odată! am strigat eu. 

Set a părut şocat. 

— O, n-aş putea face asta! Sunt mult prea 
pasionat de şerpi. În plus, ZTEM m-ar pedepsi. 

— Cine? am întrebat. 

— Cei de la „Zei pentru un Tratament Etic al 
Monştrilor“. 

— Ai inventat asta! am strigat eu. 

Set a zâmbit. 

— Oricum... Mi-e teamă că va trebui să vă 
descurcaţi singuri cu tjesu heru. 

Monstrul ne-a sâsâit, vrând probabil să spună 
„Delicios!* Mi-am ridicat sabia ca să-l ţin la 
distanţă. 

Grămada de nisip roşu s-a mişcat. Din ea s-a ivit 
faţa confuză a lui Menşikov. Set a pocnit din 
degete şi de undeva a apărut o oală mare de 
ceramică, care s-a spart în capul magicianului. 
Menşikov s-a scufundat din nou în nisip. 

— O să rămân aici şi o să-i ţin de urât lui 
Vladimir, a spus Set. 

— Nu poţi să-l blestemi sau aşa ceva? a întrebat 
Sadie. 

— O, aş vrea eu! Din păcate, am puteri destul de 
reduse când cineva îmi ştie numele secret, mai ales 
dacă mi-a poruncit în mod clar să nu-l ucid. 

A privit-o cu reproş pe Sadie. 

— În orice caz, pot să trag de timp câteva 
minute, însă Vlad o să fie destul de supărat când 
îşi va reveni, aşa că în locul vostru m-aş grăbi. Vă 
doresc mult succes să rămâneţi în viaţă! Şi ţie mult 
succes să-i mănânci, tjesu heru! 

Îmi venea să-l sugrum pe Set, dar aveam 
probleme mai mari. Parcă încurajat de discursul lui 
Set, jesu heru s-a repezit la noi. Împreună cu 
Sadie, am alergat spre cea mai apropiată uşă. 

Am traversat în goană Palatul de Iarnă, în vreme 
ce râsul lui Set răsuna în urma noastră. 

11.Carter face o prostie imensă 
(şi nimeni nu e surprins) 


SADIE 


Înţeleg, Carter. Serios. 

Mă laşi pe mine să povestesc partea cea mai 
dureroasă. Desigur, nu te condamn. Ce s-a 
întâmplat a fost cumplit şi pentru mine, cât despre 
tine — ei bine, nici eu n-as vrea să vorbesc dacă aş 
fi în locul tău. 

lată-ne în Palatul de Iarnă, alergând pe holuri 
pavate cu marmură lustruită, care nu erau făcute să 
alergi pe ele. În urma noastră, tjesu heru cel cu 
două capete aluneca şi se izbea de pereți când 
încerca să cotească, aşa cum făcea şi Brioşă când 
mamaie ştergea pe jos cu mopul. E singurul motiv 
pentru care monstrul nu ne-a prins imediat. 

Pentru că ne teleportaserăm în Camera de 
Malahit, habar n-aveam unde se află cea mai 
apropiată ieşire. Nici măcar nu eram sigură dacă 
ne aflăm cu adevărat în interiorul Palatului de 
Iarnă sau dacă biroul lui Menşikov nu este cumva 
doar o copie inteligentă care există numai în Duat. 
Începusem să cred că n-o să mai ieşim niciodată 
de-acolo, când am dat colţul, ne-am repezit în jos 
pe scări şi am văzut nişte uşi de metal şi sticlă care 
dădeau în piaţa palatului. 

Tjesu heru era chiar în spatele nostru. A alunecat 
şi s-a rostogolit pe scări în jos, dărâmând o statuie 
de ipsos a unui biet ţar. 

Ajunsesem la doar zece metri distanţă de ieşire, 
când am văzut lanţurile de pe uşi. 

— Carter..., am reuşit să şoptesc cu răsuflarea 
tăiată, arătându-i disperată lacătul. 

Nu-mi place să recunosc cât de slabă m-am 
simţit atunci. Nu mai aveam forţa să duc la capăt 
încă o vrajă. Făcusem un ultim efort atunci când 
spărsesem vaza lui Set în Camera de Malahit — un 
bun exemplu în sprijinul teoriei că nu e bine să 
foloseşti magia pentru a rezolva orice problemă. 
Consumasem atâta energie pentru a invoca un 
Cuvânt Divin care să spargă vaza, încât mă 
simțeam de parcă aş fi săpat gropi sub soarele 
incandescent. Ar fi fost mult mai uşor dacă aş fi 
aruncat pur şi simplu cu o piatră. Am hotărât să-mi 
pun nişte pietre în geanta cu unelte dacă scăpăm cu 
viaţă în seara aceea. 

Eram la trei metri distanță, când Carter şi-a 
îndreptat braţul spre uşi. Ochiul lui Horus a ars 
lacătul, iar uşile s-au deschis larg, parcă lovite de 
un pumn uriaş. Nu-l mai văzusem pe Carter făcând 
aşa ceva de la bătălia de la Piramida Roşie, dar n- 
am avut timp să mă minunez. Am ţâşnit afară în 
noaptea rece, cu tjesu heru care răcnea pe urmele 
noastre. 

Poate o să mă crezi nebună, dar primul meu 
gând a fost: „Am scăpat prea uşor“. 

În ciuda monstrului care ne urmărea şi a 
tărăşeniei cu Set (pe care aveam să-l sugrum cu 
prima ocazie — trădător nemernic!), aveam 
sentimentul că pătrunseserăm în sanctuarul lui 
Menşikov şi luaserăm papirusul fără prea multe 
probleme. Unde erau capcanele? Alarmele? Vrăjile 
cu măgari care explodează? Eram convinsă că 
furaserăm papirusul autentic. Simţisem aceleaşi 
furnicături în degete ca atunci când îl luasem pe 
cel de la Muzeul Brooklyn (mai puţin focul, din 
fericire). Atunci, de ce nu fusese mai bine păzit? 

Eram atât de obosită, încât am rămas la câţiva 
paşi în spatele lui Carter, ceea ce probabil că mi-a 
salvat viaţa. Am simțit furnicături pe pielea 
capului. Am avut senzația că deasupra mea se 
întindea o umbră întunecoasă — o senzaţie care-mi 
amintea prea tare de umbra aripilor lui Nekhbet. 

M-am uitat în sus şi am văzut că monstrul /jesu 
heru plutea pe deasupra capetelor noastre ca un 
broscoi uriaş, pregătindu-şi atacul astfel încât să 
aterizeze... 

— Carter, opreşte-te! am țipat. 

Uşor de zis când te afli pe o podea bine 
lustruită... Am derapat şi m-am oprit, însă Carter 
mergea prea repede. A căzut în fund şi a alunecat, 
iar sabia 1 s-a dus într-o parte. 

Tjesu heru a aterizat chiar peste el. Dacă n-ar fi 
avut formă de U, l-ar fi zdrobit pe Carter; dar 
monstrul s-a curbat în jurul lui ca o pereche uriaşă 
de căşti, holbându-se la el cu ambele capete. 

Cum putuse o creatură atât de mare să sară aşa 
de departe? Am înţeles prea târziu că ar fi trebuit 
să rămânem înăuntru, unde monstrului îi era greu 
să se mişte. Afară n-aveam nicio şansă să scăpăm 
cu fuga. 

— Carter! am spus. Nu te mişca! 

Carter a înlemnit în poziţia crabului. Din cele 
două capete ale monstrului picura venin care 
sfârâia şi scotea aburi pe pietrele îngheţate. 

— Hei! am strigat. 

Cum n-aveam nicio piatră, am luat o bucată de 
gheaţă şi am aruncat-o în tjesu heru. Bineînţeles, l- 
am nimerit pe Carter în spate. Cel puţin îl făcusem 
curios pe monstru. 

Ambele capete s-au întors spre mine, mişcându- 
şi limbile. Primul pas era făcut: să distrag atenţia 
monstrului. 

Al doilea pas: să găsesc o modalitate inteligentă 
de a-l îndepărta de Carter. Asta era mai greu. 

Folosisem sigura poţiune pe care-o aveam. 
Provizule mele magice erau aproape terminate. 
Toiagul şi bagheta nu-mi erau de mare ajutor, 
pentru că-mi epuizasem rezervele de magie. 
Cuţitul de la Anubis? Sincer, mă îndoiam că era 
momentul pentru a deschide gura cuiva. 

Amuleta de la Walt? N-aveam nicio idee cum s- 
o folosesc. 

Pentru a mia oară, mi-a părut rău că renunţasem 
la spiritul lui Isis. Mi-ar fi fost de mare folos să 
dispun de întregul arsenal magic al unei zeițe. Dar 
bineînţeles, acesta fusese şi motivul pentru care 
trebuise să mă despart de ca. Genul acesta de 
putere te  îmbată, creează o dependență 
periculoasă. E foarte uşor să-ţi distrugă viaţa. 

Dar cum ar fi fost să creez o legătură limitată? 
În Camera de Malahit îmi reuşise vraja ha-di 
pentru prima oară în luni de zile. Deşi fusese 
dificil, nu fusese imposibil. 

„Bun, Isis“, m-am gândit. „Uite ce vreau de la 
tine.“ 

„Nu gândi, Sadie“, mi-a răspuns în şoaptă vocea 
ei aproape imediat, ceea ce a fost absolut uluitor. 
„Magia divină trebuie să fie involuntară, ca 
respirația.“ 

„Vrei să spui că...“ M-am oprit. „Nu gândi.“ Mă 
rog, n-ar fi trebuit să-mi fie prea greu. Am ridicat 
toiagul şi o hieroglifă aurie a strălucit în aer. Un 
tyet'*: înalt de un metru a luminat curtea ca un brad 
de Crăciun. 

1jesu heru a mârâit, cu ochii galbeni fixaţi pe 
hieroglifă. 

— Nu-ţi place, nu-i aşa? am strigat. Simbolul lui 
Isis, potaie urâtă ce eşti! Acum, dă-te jos de pe 
fratele meu! 

Blufam, desigur. Mă îndoiam că semnul luminos 
ar fi putut face ceva util. Dar am sperat că 
monstruosul şarpe nu era destul de deştept încât să 
ştie acest lucru. 

Încet, Carter s-a tras înapoi. Şi-a căutat sabia din 
priviri, care se afla însă la zece metri distanţă — 
prea departe ca să poată ajunge la ea. 

Nu-l scăpăm pe monstru din priviri. Am folosit 
capătul toiagului ca să trasez un cerc magic în 
zăpada din jurul meu. Nu mă proteja prea mult, dar 
era mai mult decât nimic. 

— Carter! am strigat. Când îţi dau semnalul, 
vino repede aici! 

— Creatura asta e prea rapidă! a spus el. 

— Voi încerca să detonez hieroglifa, ca s-o 
orbesc. 

Eu susțin în continuare că planul ar fi 
funcționat, dar n-am avut ocazia să-l pun în 
aplicare. Undeva, în partea stângă, se auzeau nişte 
cizme scârțâind pe gheaţă. Monstrul s-a întors 
înspre locul de unde venea sunetul. 

Un tânăr a apărut alergând în lumina împrăștiată 
de hieroglifă. Purta o haină grea de lână şi un 
chipiu de polițist, iar în mână ţinea o puşcă, dar nu 
părea să fie mai mare decât mine. Se pierdea în 
uniforma prea largă. Când a văzut monstrul, a 
făcut ochii mari. S-a dat înapoi împleticindu-se, 
încât era să scape arma din mână. 

Mi-a strigat ceva în rusă, probabil: 

— De ce stă acolo un şarpe uriaş cu două capete 
şi fără fund? 

Monstrul a sâsâit la noi amândoi — putea face 
asta pentru că avea două capete. 

— E un monstru, i-am transmis paznicului. 

Eram destul de sigură că nu înţelegea, dar m-am 
străduit să vorbesc pe un ton ferm. 

— Stai calm şi nu trage. Încerc să-mi salvez 
fratele. 

Paznicul a înghițit cu greutate. Chipiul îi stătea 
pe cap numai datorită urechilor lui mari. S-a uitat 
la monstru, la Carter, şi apoi la simbolul tyet ce 
strălucea deasupra capului meu. Apoi a făcut ceva 
neaşteptat. 

A rostit un cuvânt în egipteana antică — Hegat —, 
comanda pe care o foloseam mereu pentru a-mi 
invoca toiagul. Puşca i s-a transformat într-un 
toiag de stejar de doi metri pe care era sculptat un 
şoim. 

„Minunat“, m-am gândit. „Paznicii sunt de fapt 
magicieni.“ 

Mi-a spus ceva în rusă — un fel de avertisment. 
Am recunoscut numele „Menşikov“. 

— Lasă-mă să ghicesc, am spus. Vrei să mă duci 
la şeful tău. 

Tjesu heru a clămpănit din fălci. Frica de tyet-ul 
strălucitor i se evapora rapid. Carter nu era 
suficient de departe ca să scape fugind. 

— Uite, i-am spus paznicului, şeful tău 
Menşikov e un trădător. El a invocat creatura asta 
ca să ne ucidă pentru a nu vorbi despre planurile 
lui de a-l elibera pe Apophis. Înţelegi cuvântul 
„Apophis“? Șarpe rău. Şarpe foarte rău! Acum, ori 
mă ajuţi să omor monstrul, ori dă-te din calea mea! 

Paznicul-magician a ezitat. A arătat spre mine 
agitat. 

— Kane. 

Nu era o întrebare. 

— Da, am încuviinţat. Kane. 

Pe chip i se citea un amestec de emoţii — frică, 
neîncredere, probabil chiar şi venerație. Nu ştiam 
ce auzise despre noi, dar până să se hotărască dacă 
trebuie să ne ajute ori să se lupte cu noi, situația a 
scăpat de sub control. 

Tjesu heru a atacat. Tontul de frate-meu, în loc 
să se dea la o parte, a sărit în spatele monstrului. 

A cuprins gâtul creaturii cu braţele şi a încercat 
să o escaladeze, însă /jesu heru pur şi simplu şi-a 
întors celălalt cap pentru a-l ataca. 

Oare ce era în mintea lui Carter? Poate s-a 
gândit că va reuşi să călărească bestia. Poate 
încerca să câştige timp pentru ca eu să mai fac o 
vrajă. Dacă-l întrebi acum despre treaba asta, 
susține că nu-şi mai aminteşte deloc incidentul. 
Însă dacă mă întrebi pe mine, ţi-aş zice că nebunul 
încăpățânat încerca să-mi salveze viaţa, chiar dacă 
asta însemna să şi-o sacrifice pe-a lui. Cât tupeu! 

[O, da, acum încerci să te justifici, Carter. 
Credeam că nu-ţi mai aduci aminte. Taci din gură 
şi lasă-mă să povestesc! | 

Cum spuneam, tjesu heru l-a atacat pe Carter şi 
mi s-a părut că totul se derulează cu încetinitorul. 
Îmi amintesc că am ţipat şi am îndreptat toiagul 

către monstru. Magicianul-soldat a strigat ceva în 
rusă. Creatura şi-a înfipt colții în umărul stâng al 
lui Carter şi el a căzut la pământ. 

Am uitat de cercul meu magic. Am alergat spre 
Carter, iar toiagul meu a început să strălucească. 
Nu ştiu de unde venea puterea aceea. Am ascultat- 
o pe Isis şi nu am gândit. Pur şi simplu mi-am 
canalizat toată furia în toiag. 

Când l-am văzut pe Carter rănit, a fost ultima 
picătură. Bunicii noştri fuseseră  posedaţi, 
prietenele mele fuseseră atacate, iar ziua mea de 
naştere distrusă. Dar de fratele meu nu se atingea 
nimeni. Nimeni n-avea dreptul să-l rănească. 

Am lansat un fascicul de lumină aurie care a 
lovit monstrul cu forța jetului ce iese dintr-un 
aparat de sablat. Tjesu heru a fost spulberat, astfel 
încât n-a mai rămas din el decât o dâră de nisip ce 
scotea aburi în zăpadă şi câteva aşchii din toiagul 
lui Menşikov. 

Am alergat spre Carter. Cu ochii dați peste cap, 
Carter tremura. În haină avea două găuri care 
fumegau. 

— Kane... a spus tânărul rus pe un ton 
admirativ. 

Am smuls o aşchie de lemn şi am ridicat-o ca s- 
o poată vedea. 

— Şeful tău Menşikov a făcut asta. Lucrează 
pentru Apophis. Menşikov! Apophis! Acum, 
CARA-TE DE AICI! 

Poate că magicianul n-a înţeles ce spuneam, dar 
a prins mesajul. S-a întors şi a luat-o la fugă. 

I-am luat lui Carter capul în braţe. Nu-l puteam 
căra singură pe fratele meu, însă trebuia să-l iau 
de-acolo. Ne aflam pe teritoriu inamic. Trebuia să- 
| găsesc pe Bes. 

M-am chinuit să-l ridic în picioare. Apoi, cineva 
i-a luat lui Carter celălalt braţ şi ne-a ajutat să ne 
ridicăm. L-am văzut pe Set rânjind la mine, 
îmbrăcat tot în costumul lui ridicol şi roşu, de 
discotecă, plin de praf de malahit. Pe cap îşi ţinea 

ochelarii albi de soare ai lui Menşikov, sparți 
acum. 

— Tu... am spus, atât de plină de dispreţ, încât 
nici nu-l puteam ameninţa cum se cuvine. 

— Eu, a replicat vesel Set. Hai să-l ducem pe 
fratele tău de aici, bine? Vladimir nu e în toane 
bune. 

Nevski Prospekt ar fi fost un loc minunat pentru 
cumpărături dacă nu ne-am fi aflat în primele ore 
ale dimineţii, în plin viscol, şi dacă nu l-aş fi cărat 
pe fratele meu otrăvit, care intrase deja în comă. 
Strada avea trotuare largi, perfecte pentru 
plimbare, pe care se înşirau incredibil de multe 
magazine elegante, cafenele, biserici şi vile. Pentru 
că peste tot scria numai în ruseşte, nu aveam idee 
cum voi găsi magazinul de ciocolată. Nu vedeam 
nicăieri Mercedesul negru al lui Bes. 

Set s-a oferit să-l care pe Carter, dar n-aveam de 
gând să-i permit zeului haosului să se ocupe singur 
de fratele meu, aşa că l-am târât mai departe pe 
Carter între noi. Set vorbea laudativ despre otrava 
de tjesu heru: 

— E incurabilă! Fatală în circa douăsprezece 
ore. E o substanţă uimitoare! 

Şi despre încăierarea cu Menşikov: 

— l-am spart şase vaze în cap şi încă mai 
trăieşte! Îl invidiez pentru capul lui tare. 

Şi despre şansele mele de a trăi suficient pentru 
a-l găsi pe Bes: 

— O, eşti pierdută, draga mea! O duzină de 
magicieni cu experiență se strângeau acasă la 
Menşikov atunci când eu mă ăăă... retrăsesem 
strategic. În curând vor fi pe urmele tale. Aş fi 
putut, desigur, să-i distrug pe toţi, dar exista riscul 
ca Vladimir să-mi folosească numele secret din 
nou. Poate-l loveşte amnezia şi uită. Dar dacă tu 
mori, am scăpat de ambele probleme. O, iartă-mă, 
cred că par cam insensibil. Haide! 

Lui Carter îi atârna capul. Respira aproape la fel 
de greu ca Vlad Inhalatorul. 

Să nu crezi, te rog, că eram confuză. Bineînţeles 
că-mi aminteam de figurina ce-l reprezenta pe 
Carter şi pe care mi-o dăduse Jaz. Mi-am dat 
seama că era genul de situație de urgenţă în care ea 
mi-ar îi fost de folos. De unde ştiuse Jaz că fratele 
meu va avea nevoie de ajutor să se vindece, habar 
n-aveam. Dar era posibil ca figurina să scoată 
substanţa aceea din el, în ciuda a ceea ce spusese 
Set cum că otrava ar fi incurabilă. Oricum, ce ştie 
un zeu al răului despre vindecare? 

Însă existau nişte dificultăţi. În primul rând, nu 
ştiam prea multe despre magia de vindecare. 
Aveam nevoie de timp ca să-mi dau seama care 
este vraja potrivită, şi pentru că n-aveam decât o 
singură statuetă de ceară, nu-mi permiteam să 
greşesc. În al doilea rând, nu puteam s-o folosesc 
în timp ce eram urmărită de Menşikov şi de echipa 
lui de bătăuşi cu puteri magice, şi nici nu voiam să 
las garda Jos cu Set aflat prin preajmă. Nu ştiam de 
ce se hotărâse aşa, deodată, să ne ajute, dar cu cât 
scăpăm mai repede de el, cu atât mai bine. Trebuia 
să-l găsesc pe Bes şi să ne retragem undeva unde 
să fim în siguranţă — dacă exista un asemenea loc. 

Set vorbea încontinuu despre toate modurile 
interesante în care mă puteau ucide magicienii 
odată ce puneau mâna pe mine. În sfârşit, am zărit 
un pod în faţă, peste un canal îngheţat. În mijlocul 
lui era parcat Mercedesul negru. Bes stătea 
rezemat de capotă, mâncând piesele de pe o tablă 
de şah din ciocolată. Lângă el se afla o pungă mare 
de plastic — în care speram că există şi nişte 
ciocolată pentru mine. 

L-am strigat, dar era atât de absorbit de 
mâncatul ciocolatei (ceea ce înţelegeam) încât nici 
nu ne-a observat până ce n-am ajuns la câţiva 
metri de el. Apoi şi-a ridicat privirea şi l-a văzut pe 
Set. 

Am început să spun: 

— Bes, nu... 

Prea târziu. Ca un sconcs, zeul pitic şi-a pus în 
acţiune metoda lui specifică de apărare. I s-au 
bulbucat ochii. Gura 1 s-a deschis incredibil de 
mult. A strigat BUU! atât de tare încât mi s-a 
ridicat părul în cap şi de pe felinarele podului au 
căzut ţurţuri de gheaţă. 

Set n-a părut deloc afectat. 

— Salut, Bes, a spus el. Pe bune, nu ești prea 
înspăimântător cu toată ciocolata aia întinsă pe 
faţă. 

Bes s-a uitat urât la mine. 

— EI ce caută aici? 

— N-a fost ideea mea! l-am asigurat. 

I-am povestit pe scurt întâlnirea cu Menşikov. 

— Şi Carter a fost rănit, am concluzionat, ceea 
ce era destul de evident. Trebuie să-l ducem de 
aici. 

— Dar mai întâi, m-a întrerupt Set arătând spre 
punga de lângă Bes, mie nu-mi plac surprizele. Ce 
ai în pungă? Un cadou pentru mine? 

Bes s-a încruntat. 

— Sadie şi-a dorit un suvenir. l-am adus capul 
lui Lenin. 

Set s-a pleznit peste coapsă plin de încântare. 

— Bes, eşti dat naibii! Se pare că nu eşti o cauză 
pierdută. 

— Nu e capul lui adevărat, a spus Bes. E din 
ciocolată. 

— O... ce păcat! Atunci îmi dai şi mie din tabla 
ta de şah? Ador să mănânc pioni. 

— Pleacă de-aici, Set! a mârâit Bes. 

— Mă rog, aş putea, dar de vreme ce prietenii 
noştri sunt pe drum, mă gândeam că poate cădem 
la învoială. 

Set a pocnit din degete, şi un glob de lumină 
roşie a apărut în fața lui. În el se vedeau imaginile 
holografice a şase bărbați în uniforme de paznici 
îngrămădiți în două maşini sport de culoare albă. 
Farurile maşinilor s-au aprins. Au virat într-o 

parcare, apoi au trecut direct printr-un zid de 
piatră, de parcă zidul ar fi fost din fum. 

— Aş spune că ai la dispoziţie circa două 
minute. 

Set a zâmbit şi globul de lumină s-a stins. 

— Îţi aminteşti de slujitorii lui Menşikov, Bes. 
Eşti sigur că vrei să-i întâlneşti din nou? 

Faţa zeului pitic s-a întunecat. A zdrobit în 
pumn o piesă de şah din ciocolată albă. 

— Mincinosule, trădătorule, ucigaşule... 

— Gata! am spus. 

Carter a gemut, afectat de otravă. On el 
devenise mai greu, ori eu obosisem să-l ţin. 

— N-avem timp de ceartă, am spus. Set, te oferi 
să-l opreşti pe magicieni? 

A râs. 

— Nu, nu. Eu încă sper să vă ucidă, nu înţelegi? 
Dar voiam să-ţi spun unde se află ultimul papirus 
din Cartea lui Ra. Asta cauţi, nu-i aşa? 

Bănuiam că minte. De obicei minţea, dar dacă 
vorbea serios... 

M-am uitat la Bes. 

— Este posibil să ştie? 

Bes a mormăit: 

— Este mai mult decât posibil. Preoţii lui Ra i- 
au dat papirusul chiar lui, ca să aibă grijă de el. 

— De ce ar fi făcut una ca asta? 

Set a încercat să pară modest. 

— Hai, Sadie... l-am fost locotenent loial lui 
Ra. Dacă ai fi fost în locul lui Ra şi n-ai fi vrut să 
fii deranjat de vreun magician bătrân care încearcă 
să te trezească, nu i-ai fi spus teribilului tău 
servitor locul în care te afli? 

Avea dreptate. 

— Atunci, unde-i papirusul? 

— Nu te grăbi. Îţi voi spune unde se găseşte 
dacă-mi dai înapoi numele meu secret. 

— Nu prea cred! 

— E simplu. Spui doar „îți dau numele înapoi“. 
Vei uita modalitatea corectă de a-l pronunţa... 

— Şi nu voi mai avea nicio putere asupra ta! Mă 
vei omori! 

— Îţi promit că n-o voi face. 

— Sigur. Promisiunea ta valorează mult. Dar 
dacă mă folosesc de numele tău secret pentru a te 
obliga să vorbeşti? 

Set a ridicat din umeri. 

— Dacă ai la dispoziţie câteva zile ca să cauţi 
vraja corectă, poate reuşeşti. Din păcate... 

Şi-a dus la ureche mâna făcută căuş. În 
depărtare s-a auzit un scrâşnet de roti — două 
maşini, care circulau cu viteză şi se apropiau tot 
mai mult. 

— Nu ai câteva zile la dispoziţie. 

Bes a înjurat în egipteană. 

— Nu i-l da, fetiţo! Nu poţi avea încredere în el. 

— Putem găsi papirusul fără ajutorul lui? 

— Păi... poate. Probabil că nu. Nu. 

Farurile celor două maşini au apărut pe Nevski 
Prospekt cam la o jumătate de kilometru distanţă. 
Nu mai aveam timp. Trebuia să-l duc pe Carter de- 
acolo, dar dacă Set era într-adevăr singura noastră 
şansă de a găsi papirusul, nu-l puteam lăsa să 
plece. 

— Bine, Set. Dar îţi mai dau un ultim ordin. 

Bes a oftat. 

— Nici nu mă pot uita. Dă-mi-l pe fratele tău. Îl 
bag în maşină. 

Piticul l-a luat pe Carter şi l-a îndesat pe 
bancheta din spate a Mercedesului. 

Nu l-am scăpat pe Set din priviri, încercând să 
mă gândesc la cel mai puțin îngrozitor mod de a 
face târgul cu el. Nu puteam să-i spun pur şi 
simplu să nu facă niciodată rău familiei mele. Un 
pact magic trebuia formulat cu grijă, cu limite 
clare şi cu o dată de încheiere, altfel vraja putea fi 
desfăcută. 

— Za Nefastă, n-ai voie să faci rău familiei 
Kane. Încheiem un armistițiu cel puţin până... 
până la trezirea lui Ra. 

— Sau până când veţi încerca să-l treziţi şi nu 
veţi reuşi? a întrebat Set cu un aer nevinovat. 

— Dacă asta se întâmplă, i-am spus, va veni 
sfârşitul lumii. Deci, de ce nu? Voi face ce-mi ceri 
în privinţa numelui. În schimb, tu îmi spui unde se 
află ultima parte din Cartea lui Ra, fără şmecherii 
ŞI înşelătorii. Apoi, te întorci în Duat. 

Set a cumpănit oferta. Cele două maşini sport 
albe erau la doar câteva străzi distanță. Bes a 
închis portiera şi a dat cu spatele. 

— Ne-am înţeles, a încuviinţat Set. Veţi găsi 
cartea în Bahariya. Bes ştie unde. 

Bes n-a părut prea încântat. 

— E un loc straşnic păzit. Va trebui să folosim 
portalul din Alexandria. 

— Da. 

Set a rânjit. 

— Va fi interesant! Cât timp poţi să-ți ţii 
respirația, Sadie Kane? 

— Ce vrei să spui? 

— Nimic, nu contează. Acum, îmi eşti datoare 
cu numele secret. 

— Îţi dau numele înapoi, am spus. 

Instantaneu, am simțit cum magia mă părăseşte. 
Încă mai ştiam numele lui Set: Zi Nefastă. Dar nu 
mai ştiam exact cum anume îl pronunţam sau cum 
putea fi folosit într-o vrajă. Amintirea fusese 
ştearsă. 

Spre surprinderea mea, Set nu m-a ucis pe loc. 
S-a mulţumit să zâmbească şi mi-a aruncat 
ochelarii de soare ai lui Vlad Menşikov. 

— La urma urmei, sper să supravieţuieşti, Sadie 
Kane. Eşti destul de amuzantă. Dar chiar dacă te 
vor ucide, bucură-te de experienţă! 

— Doamne... mulţumesc. 

— Şi doar pentru că te plac atât de mult, am o 
informaţie gratis pentru fratele tău. Spune-i că 
satul Ziei Rashid se numea al-Hamrah Makan. 

— Şi de ce e... 

— Călătorie sprâncenată! 

Set a dispărut într-un nor de ceaţă roşu ca 
sângele. La distanţă de o stradă, cele două maşini 
sport albe goneau spre noi. Un magician şi-a scos 
capul prin trapa din plafon şi şi-a îndreptat toiagul 
spre noi. 

— E vremea s-o ştergem de-aici, a spus Bes. 
Urcă! 


Doar atât am de spus despre Bes: conduce ca un 
nebun. Şi spun asta ca pe o laudă. Străzile 
îngheţate nu-l deranjau deloc. Nici semnele de 
circulație, trotuarele pentru pietoni sau canalele 
peste care a sărit de două ori fără a se mai obosi să 
găsească un pod. Din fericire, oraşul era aproape 
gol la ora aceea matinală, altfel sunt convinsă c-ar 
fi secerat ceva ruşi. 

Ne-am învârtit prin centrul Sankt Petersburgului 
în timp ce maşinile albe se apropiau tot mai mult. 
Am încercat să-l ţin pe Carter nemişcat lângă mine 
pe bancheta din spate. Ochii lui erau pe jumătate 
închişi, iar corneele aveau cea mai oribilă nuanţă 
de verde. În ciuda frigului, ardea de la febră. Am 
reuşit să-i dau jos geaca de iarnă şi am văzut că 
avea cămaşa leoarcă de sudoare. Pe umăr, din cele 
două răni se scurgea ceva ca... Mă rog, mai bine 
nu vorbesc despre asta. 

M-am uitat în spate. Magicianul ieşit prin trapă 
a țintit cu toiagul — nu-i uşor când te afli într-o 
maşină ce goneşte cu viteză —, şi din vârful 
acestuia a ţâşnit o suliță albă strălucitoare ce se 
îndrepta spre noi ca o rachetă teleghidată. 

— Capul jos! am strigat, şi l-am culcat pe Carter 
pe banchetă. 

Suliţa a spart geamul din spate şi a zburat direct 
prin parbriz. Dacă Bes ar fi avut o înălțime 
normală, ar fi avut parte de un piercing gratuit. Aşa 
însă, proiectilul l-a ratat cu totul. 

— Sunt pitic! a mormăit el. Am tot timpul capul 
Jos! 

A virat la dreapta. În spatele nostru a explodat o 
vitrină. Când m-am uitat înapoi, toată faţada se 
transformase într-un ghem de şerpi vii. Urmăritorii 
se apropiau. 

— Bes, scoate-ne de aici! am strigat. 

— Asta încerc, puştoaico. Podul Egiptean se 
apropie. A fost construit în anii o mie opt sute, 
dar... 

— Nu mă interesează! Condu! 

Într-adevăr, e uimitor câte elemente egiptene se 
găsesc în Sankt Petersburg şi cât de puțin îmi păsa 
de ele. Când eşti urmărit de nişte magicieni 
malefici care aruncă sulițe şi bombe cu şerpi, 
priorităţile îți devin foarte clare. 

O să spun doar atât: da, există cu adevărat un 
Pod Egiptean peste râul Fontanka ce traversează 
spre sud centrul Sankt Petersburgului. De ce? 
Habar n-am. Nu mă interesează. În timp ce ne 
îndreptam cu viteză spre el, am observat de-o parte 
şi de alta sfincşi din piatră neagră — sfincşi-femei 
cu coroane aurite de faraon dar tot ce mă interesa 
era că puteam deschide un portal cu ajutorul lor. 

Bes a strigat ceva în egipteană. În partea de sus 
a podului s-a aprins o lumină albastră. A apărut un 
vârtej de nisip. 

— Ce-a vrut să spună Set, am întrebat, cu faptul 
de a-mi ţine respiraţia? 

— Să sperăm că nu va dura mult, a răspuns Bes. 
O să fim la doar nouă metri adâncime. 

— La nouă metri sub apă? 

BANG! Mercedesul s-a înclinat într-o parte. 
Abia după aceea mi-am dat seama că, probabil, o 
suliță străpunsese roata din spate. Ne-am învârtit 
pe gheaţă şi ne-am răsturnat, alunecând cu capul în 
Jos în vârtej. 

M-am lovit cu capul de ceva. Am deschis ochii, 
încercând să nu-mi pierd cunoştinţa, dar fie eram 
oarbă, fie era întuneric beznă. Am auzit cum apa 
pătrundea prin geamul spart de suliță şi cum 

plafonul Mercedesului se deforma ca o cutie de 
aluminiu. 
Am apucat să mă gândesc: „Am fost 
adolescentă mai puţin de o zi şi acum mă înec“. 
Apoi am leşinat. 

12.Devin specialistă în rostitul numelor 


SADIE 


E neplăcut să te trezeşti că eşti un pul. 

Ba-ul meu plutea printr-o apă întunecată. Am 
dat din aripile strălucitoare încercând să-mi dau 
seama unde e suprafaţa apei. Am presupus că 
trupul îmi era pe undeva prin apropiere, poate deja 
înecat pe bancheta din spate a Mercedesului, dar 
nu-mi dădeam seama cum aş fi putut să mă întorc 
în el. 

De ce Dumnezeu ne adusese Bes printr-un 
portal subacvatic? Am sperat că bietul Carter a 
reuşit să supravieţuiască; poate că Bes fusese în 
stare să-l scoată de acolo. Dar nu părea o 
îmbunătăţire prea mare să mori otrăvit în loc de a 
te îneca. 

Un curent m-a prins şi m-a tras spre Duat. Apa 
s-a preschimbat într-o ceaţă rece. În întuneric se 
auzeau hohote şi mârâituri. Am încetinit, iar când 
ceața s-a risipit, mă aflam din nou la Casa din 
Brooklyn, plutind chiar în faţa uşii infirmeriei. Pe 
o bancă de lângă perete, ca doi vechi prieteni, 
stăteau Anubis şi Walt Stone. Păreau să aştepte 
veşti proaste. Walt îşi ţinea mâinile în poală şi avea 
umerii lăsaţi. Îşi schimbase hainele — un tricou fără 
mâneci, o nouă pereche de pantaloni scurţi —, dar 
părea să nu fi dormit după întoarcerea de la 
Londra. 

Anubis îi vorbea pe un ton calm, de parcă ar fi 
încercat să-i aline durerea. Nu-l mai văzusem pe 
Anubis în haine tradiționale egiptene: cu pieptul 
dezgolit, cu un colier din aur cu rubine la gât şi o 
fustanelă neagră simplă înfăşurată în jurul taliei. 

Nu era o costumaţie pe care aș fi recomandat-o 
tuturor băieţilor, dar lui Anubis îi stătea bine. Îmi 
imaginasem că arăta mai degrabă slăbănog fără 
tricou (nu că m-aş fi gândit la asta prea mult, să 
ştii), dar era într-o formă excelentă. Probabil că 
aveau o sală de antrenament foarte bună în Lumea 
Subpământeană, unde ridica pietre funerare şi mai 
ştiu eu ce. 

În orice caz, după şocul de a-i vedea împreună, 
primul meu gând a fost că Jaz trebuie să fi pățit 
ceva groaznic. 

— Ce e? am întrebat, fără să fiu sigură dacă mă 
aud. Ce s-a întâmplat? 

Walt n-a reacționat, însă Anubis a privit în sus. 
Ca de obicei, inima a început să-mi danseze de 
bucurie. Avea nişte ochi atât de fermecători, că pur 
şi simplu mi-a stat mintea-n loc. 

Am spus doar: 

— Ăăă... 

Știu, Liz ar fi fost mândră de mine. 

— Sadie, a spus Anubis, n-ar trebui să fu aici. 
Carter e pe moarte. 

Asta m-a făcut să-mi vin în fire. 

— Ştiu, şacalule! Nu eu am cerut să fiu aici... 
Stai, de ce sunt aici? 

Anubis a arătat spre uşa infirmeriei. 

— Cred că spiritul lui Jaz te-a chemat. 

— A murit? Eu am murit? 

— Niciuna, nici alta, a spus Anubis. Dar sunteţi 
amândouă în pragul morţii, ceea ce înseamnă că 
sufletele voastre pot vorbi cu uşurinţă unul cu 
celălalt. Dar să nu stai prea mult. 

Walt tot nu ştia că sunt acolo. A murmurat doar: 

— N-am putut să-i spun. De ce n-am putut să-i 
spun? 

Şi-a desfăcut braţele. În mâini avea o amuletă de 
aur shen, exact ca cea pe care mi-o dăduse mie. 

— Anubis, care-i problema cu el? am întrebat. 
Nu mă poate auzi? 

Anubis şi-a pus mâna pe umărul lui Walt. 

— Nu ne poate vedea pe niciunul dintre noi, 
deşi cred că-mi simte prezenţa. M-a chemat să-l 
sfătuiesc. De aceea sunt aici. 

— Să-l sfătuieşti? De ce? 

Cred c-am fost mai dură decât mi-aş fi dorit, dar 
dintre toţi zeii pe care Walt i-ar fi putut chema, 
Anubis părea alegerea cea mai puţin probabilă. 

Anubis m-a privit cu nişte ochi mai melancolici 
decât de obicei. 

— Trebuie să pleci acum, Sadie, mi-a spus el. Ai 
foarte puţin timp la dispoziție. Promit c-o să fac tot 
ce-mi stă în putinţă ca să-i alin durerea lui Walt. 

— Durerea lui? am întrebat. Stai aşa... 

Dar uşa infirmeriei s-a deschis, iar curenţii din 
Duat m-au tras înăuntru. 


Infirmeria era cea mai frumoasă unitate 
medicală în care fusesem vreodată, dar asta nu 
însemna prea mult. Uram spitalele. Tatăl meu 
obişnuia să glumească spunând că m-am născut 
tipând şi nu m-am oprit până ce n-am plecat din 
maternitate. Eram oripilată de ace, pastile şi, mai 
presus de toate, de mirosul de oameni bolnavi. 
Oamenii morţi şi cimitirele? Astea nu mă deranjau. 
Dar boala... serios, îmi pare rău, dar chiar trebuie 
să aibă un miros atât de bolnav? 

Când o vizitasem pentru prima oară pe Jaz la 
infirmerie, îmi pierise tot curajul. Nici vizita asta, 
chiar dacă eram sub formă de ba, nu era mai 
uşoară. 

Camera avea aproximativ dimensiunile 
dormitorului meu. Pereții erau din calcar nefinisat. 
Pe ferestrele largi intra strălucirea nocturnă a New 
Yorkului. Înăuntru se aflau nişte dulapuri din lemn 
de cedru, atent etichetate, cu medicamente, 
materiale de prim ajutor, farmece şi poțiuni 
magice. Într-un colț se ridica o fântână sub forma 
statuii în mărime naturală a zeiței-leu Sekhmet, 
patroana vindecătorilor. Auzisem că apa care 
curgea prin mâinile lui Sekhmet putea vindeca 

instantaneu răceala sau gripa Şi îți oferea necesarul 
zilnic de vitamine şi fier, dar n-am avut curajul s-o 
gust. 

Chpocitul fântânii era limiştitor. Aerul nu 
mirosea a antiseptic, ci a vanilie, de la lumânările 
parfumate magice care pluteau prin cameră. Cu 
toate astea, locul îmi crea o stare de agitaţie. 

Ştiam că lumânările monitorizează starea 
pacienților. Flăcările îşi schimbau culoarea pentru 
a indica existenţa unor probleme. Acum pluteau în 
jurul singurului pat ocupat — cel al lui Jaz. 
Flăcănile erau de un portocaliu-închis. 

Jaz avea mâinile puse pe piept. Părul ei blond 
era răsfirat pe pernă. Zâmbea slab, de parcă ar fi 
avut visat frumos. 

Iar la picioarele patului lui Jaz se afla... Jaz, sau 
cel puţin o imagine verde sclipitoare a prietenei 
mele. Nu era un ba. Avea formă omenească. M-am 
întrebat dacă nu cumva murise, totuşi, iar asta era 
fantoma ei. 

— Jaz... 

M-a străbătut un nou val de vinovăție. Tot ce 
mersese prost în ultimele două zile începuse cu 
sacrificiul lui Jaz, care fusese din vina mea. 

— Eşti... 

— Moartă? Nu, Sadie. Acesta e ren-ul meu. 

Corpul ei transparent a tremurat. Când m-am 
uitat mai atent, am văzut că era compus din 
imagini, ca un film 3D despre viața lui Jaz. Micuța 
Jaz pe un scaun înalt, mânjindu-şi faţa cu mâncare. 
Jaz la doisprezece ani, făcând roata într-o sală de 
sport, la prima probă pentru a intra într-o echipă de 
majorete. Jaz cea din prezent, deschizându-şi 
vestiarul de la şcoală şi găsind o amuletă djed 
strălucitoare — cartea noastră magică de vizită, care 
o adusese în Brooklyn. 

— Ren-ul tău... am repetat eu cuvântul acela. 
Asta-i o altă parte a sufletului tău? 

Imaginea verde strălucitoare a dat din cap. 

— Egiptenii credeau că există cinci părţi diferite 
ale sufletului. Ba-ul e personalitatea. Ren-ul este... 

— Numele, mi-am amintit eu. Dar cum e posibil 
ca ăsta să fie numele tău? 

— Numele meu este identitatea mea, mi-a 
răspuns ea. Suma experienţelor mele. Atâta timp 
cât cineva îşi aminteşte numele meu, cu încă exist, 
chiar dacă mor. Ai înţeles? 

Nu, nici pe departe. Dar înţelegeam că ea putea 
muri Şi că era vina mea. 

— Îmi pare foarte rău. 

M-am abținut să nu izbucnesc în lacrimi. 

— Dacă n-aş fi luat nenorocitul ăla de papirus... 

— Sadie, să nu-ţi pară rău. Mă bucur c-ai venit. 

— Dar... 

— Totul se întâmplă pentru un motiv, Sadie, 
chiar şi lucrurile rele. 

— Nu-i adevărat! am spus. E îngrozitor de 
nedrept! 

Cum putea fi Jaz atât de calmă şi drăguță, chiar 
şi atunci când se afla în comă? Nu voiam să aud că 
lucrurile rele făceau parte dintr-un plan măreț. Îi 
urăsc pe cei care spun asta. Îmi pierdusem mama. 
Îmi pierdusem tatăl. Viaţa mea era întoarsă cu 
susul în jos şi fusesem în pericol de moarte de 
nenumărate ori. Acum, din câte-mi dădeam seama, 
eram fie moartă, fie pe moarte. Fratele meu era 
otrăvit şi se îneca, iar eu nu-l puteam ajuta. 

— Niciun scop nu merită sacrificiul acesta, am 
continuat eu. În viaţă lucrurile se petrec accidental. 
Viaţa e dură. E... e... 

Jaz încă zâmbea, părând puţin amuzată. 

— A... am spus. Ai vrut să mă enervezi, nu-i 
aşa? 

— Asta-i Sadie a noastră, pe care-o iubim! 
Mâhnirea n-are nimic productiv. Te descurci mai 
bine când eşti furioasă. 

Cred că avea dreptate, dar asta nu însemna că 
trebuie să-mi şi convină. 

— Deci, de ce m-ai chemat aici? 

— Pentru două lucruri, a răspuns ea. În primul 
rând, nu eşti moartă. După ce-o să te trezeşti, vei 
avea doar câteva minute ca să-l vindeci pe Carter. 
Va trebui să acţionezi rapid. 

— Folosind statuia de ceară, am spus eu. Da, 
mi-am dat seama. Dar nu ştiu cum. Nu mă pricep 
la vindecări. 

— Mai există un ingredient care contează. Ştii 
care e. 

— Banu! 

Jaz a ridicat din sprânceană de parcă aş fi fost 
pur şi simplu încăpăţânată. 

— Aproape c-ai înţeles, Sadie. Gândeşte-te la 
Isis. Gândeşte-te cum i-ai canalizat puterea la 
Sankt Petersburg. Răspunsul va veni de la sine. 

— Dar... 

— Trebuie să ne grăbim. În al doilea rând, o să 
ai nevoie de ajutorul lui Walt. Ştiu că-i riscant. Ştiu 
că Bes ţi-a spus să nu faci asta. Dar foloseşte 
amuleta pentru a-l chema pe Walt înapoi la tine. 
Este ceea ce vrea şi el. Câteodată merită să rişti, 
chiar dacă asta înseamnă să pierzi o viaţă. 

— Viaţa cui? A lui? 

Scena din infirmerie a început să pălească, 
transformându-se într-o acuarelă înceţoşată. 

— Gândeşte-te la Isis, a repetat Jaz. ŞI, Sadie... 
există un scop. Tu ne-ai învăţat asta. Am ales să 
credem în Ma'at. Am creat ordine din haos, 
frumuseţe şi sens dintr-o dezordine urâtă. Asta 
înseamnă Egiptul. De aceea numele său, ren-ul său 
a dăinuit vreme de milenii. Nu dispera. Altfel, 
haosul va învinge. 

Mi-am amintit că spusesem ceva de genul ăsta 
la una dintre orele noastre, dar nici chiar atunci nu 
crezusem o iotă. 

— O să-ți spun un secret, am zis eu. Sunt o 
profesoară îngrozitoare. 

Forma lui Jaz, cu toate amintirile ei, a început să 
se piardă în ceață. 

— Să-ţi spun eu un secret, a zis ea, cu voce tot 
mai slabă. Ai fost o profesoară excelentă. Acum, 
viziteaz-o pe Isis şi vezi cum a început totul! 

Infirmeria s-a evaporat. M-am trezit într-o barcă 
regală care plutea pe Nil. Soarele strălucea. Pe 
maluri erau ierburi şi palmieri. Dincolo de ele, 
deşertul se întindea cât vedeai cu ochii — dealuri 
roşii şi sterpe, atât de uscate şi de neprimitoare 
încât puteau la fel de bine să fie de pe Marte. 

Barca semăna cu cea care-i apăruse lui Carter în 
viziunea lui despre Horus, dar era într-o stare mai 
bună. Pe pânza ei albă era imprimată imaginea 
strălucitoare a soarelui, roşie-aurie. Câteva sfere 
luminoase multicolore se învârteau pe punte, 
mânuind vâslele şi trăgând de parâme. Cum se 
descurcau fără mâini nu ştiu, dar nu era pentru 
prima oară când vedeam un asemenea echipaj 
magic. 

Carena era încrustată cu metale preţioase — 
desene în aramă, în argint şi în aur care înfățişau 
călătoria bărcii prin Duat şi hieroglife ce invocau 
puterea soarelui. 

În mijlocul bărcii, un baldachin albastru cu auriu 
făcea umbră tronului zeului soarelui, care era, fără 
îndoială, cel mai impresionant şi mai incomod 
scaun pe care-l văzusem vreodată. La început, am 
crezut că era din aur topit. Apoi, mi-am dat seama 
că era făcut din foc viu — flăcări galbene care 
fuseseră modelate în formă de tron. Pe picioare şi 
braţe erau gravate hieroglife de un alb 
incandescent, care străluceau atât de puternic încât 
te dureau ochii. 

Cel care se afla pe tron nu era chiar atât de 
impresionant. Ra avea înfăţişarea unui bătrân cu 
pielea zbârcită, cu o cocoaşă ca un semn de 
întrebare, cu scalpul chel acoperit de pete maronii 
şi cu pielea feţei atât de lăsată şi încrețită încât 
parcă purta o mască. Numai ochii dați cu kohl 
arătau că încă mai era în viaţă, pentru că în ei se 
citea durere şi oboseală. Purta fustanelă şi un 

colier, care nu-i stăteau nici pe departe la fel de 
bine ca lui Anubis. Până acum, cel mai bătrân tip 
pe care-l văzusem fusese Iskandar, fostul Lictor- 
Şef, care avea două mii de ani. Dar Iskandar nu 
arătase niciodată atât de rău, nici chiar atunci când 
fusese pe moarte. Pentru ca lucrurile să stea şi mai 
prost, piciorul stâng al lui Ra fusese înfăşurat în 
bandaje şi era umflat, arătând de două ori mai gros 
decât unul normal. 

Ra a gemut şi şi-a pus piciorul pe un morman de 
perne. Cele două răni ca nişte înţepături supurau şi 
îi umezeau bandajul de pe picior — semănau foarte 
tare cu urmele de colți de pe umărul lui Carter. 
Atunci când Ra şi-a frecat piciorul, un venin verde 
s-a răspândit prin venele din coapsa lui. Numai 
uitându-mă la el mi s-au zbârlit de silă penele ba- 
ului. 

Ra a ridicat privirea spre cer. Ochii lui au 
devenit galbeni, precum tronul. 

— Isis! a strigat el. Prea bine! Renunţ! 

O umbră s-a unduit pe sub baldachin. A apărut o 
femeie care a îngenuncheat în faţa tronului. Am 
recunoscut-o, desigur. Avea părut lung şi negru, 
tuns în stilul Cleopatrei, şi o rochie albă diafană, 
care îi punea în evidenţă silueta graţioasă. Aripile 
ei luminoase, în toate culorile curcubeului, licăreau 
precum aurora boreală. 

Cu capul plecat şi palmele ridicate în semn de 
supunere, era întruchiparea smereniei; dar o ştiam 
prea bine pe Isis. Vedeam zâmbetul pe care încerca 
să-l ascundă, îi simţeam euforia. 

— Stăpâne Ra, a spus ea. Trăiesc doar ca să te 
slujesc. 

— Ha! a izbucnit Ra. Trăieşti pentru putere, Isis. 
Nu încerca să mă păcăleşti. Ştiu că tu ai creat 
şarpele care m-a muşcat! De aceea, nimeni 
altcineva nu mă poate vindeca. Vrei ca pe tronul 
meu să ajungă soţul tău, parvenitul de Osiris. 

Isis a dat să protesteze: 

— Stăpâne... 

— Destul! Dacă aş fi fost un zeu mai tânăr... 

Ra a făcut greşeala de a-şi mişca piciorul. A 
icnit de durere. Veninul verde s-a răspândit şi mai 
mult prin vene. 

— Nu-i nimic, a rostit el oftând trist. M-am 
săturat de lumea asta. De intrigi şi de comploturi. 
Vindecă-mă odată! 

— Cu bucurie, rege. Dar o să am nevoie... 

— De numele meu secret, a spus Ra. Da, ştiu. 
Promite-mi că mă vindeci şi vei obţine tot ce-ţi 
doreşti... şi chiar mai mult decât atât. 

Am auzit avertismentul din vocea lui Ra, însă 
Isis fie nu l-a sesizat, fie nu îi păsa. 

— Jur să te vindec, a spus ea. 

— Apropie-te, zeiţă! 

Isis s-a aplecat în față. Am crezut că Ra îi va 
şopti numele la ureche, în schimb i-a luat mâna şi 
i-a pus-o pe fruntea lui uscată. Din degetele ei a 
ieşit fum. A încercat să se elibereze, dar Ra o ţinea 
zdravăn de încheietură. Silueta zeului soarelui s-a 
acoperit cu imagini strălucitoare din îndelungata sa 
viaţă — primu zori; barca lui solară strălucind 
deasupra teritoriului proaspăt format al Egiptului; 
crearea celorlalți zei şi a muritorilor; luptele 
interminabile ale lui Ra cu Apophis în timp ce 
traversa Duatul noapte de noapte, ţinând piept 
Haosului. Era prea greu de înţeles — secole întregi 
care se derulau într-o clipită. Numele lui secret era 
suma experienţelor sale, şi chiar şi atunci, în acele 
timpuri străvechi, Ra era incredibil de bătrân. Aura 
de foc a trecut prin mâna lui Isis, urcându-i pe braţ, 
până când întregul ei corp a fost cuprins de flăcări. 
Ea a țipat, iar focul s-a stins. Isis s-a prăbuşit, iar 
din rochia ei a început să iasă fum. 

— Aşadar, a spus Ra, ai supravieţuit. 

Nu mi-am dat seama dacă era dezamăgit sau 
dacă era încercat de un anumit respect amestecat 
cu invidie. 

Isis s-a ridicat nesigură în picioare. Arăta ca 
speriată de bombe, de parcă tocmai ar fi trecut 

printr-o zonă de război, dar şi-a ridicat mâna. O 
hieroglifă de foc i-a apărut în palmă — numele 
secret al lui Ra, concentrat într-un singur cuvânt 
incredibil de puternic. 

Şi-a pus mâna pe piciorul otrăvit al lui Ra şi a 
rostit o vrajă. Veninul verde s-a retras din vene. 
Umflătura s-a domolit. Bandajele au căzut şi cele 
două urme de colți s-au vindecat. 

Ra s-a aşezat la loc pe tron şi a oftat uşurat. 

— În sfârşit... Fără durere. 

— Stăpânul are nevoie de odihnă, a sugerat Isis. 
De multă odihnă. 

Zeul soarelui a deschis ochii. În ochii lui nu se 
mai vedea foc. Arătau ca ochii lăptoşi ai unui 
muritor bătrân. 

— Bast! a strigat el. 

Zeiţa-pisică i-a apărut alături. Era îmbrăcată 
într-o armură egipteană din piele şi fier şi părea 
mai tânără, deşi probabil doar pentru că nu suferise 
cu secolele închisă într-o prăpastie, luptându-se cu 
Apophis. Am vrut să strig la ea şi s-o avertizez în 
legătură cu ce avea să se întâmple, dar nu puteam 
vorbi. 

Bast a privit-o chiorâş pe Isis. 

— Stăpâne, oare te deranjează... femeia asta? 

Ra a clătinat din cap. 

— Nimic n-o să mă mai deranjeze, credincioasa 
mea felină. Urmează-mă acum. Avem probleme 
importante de discutat înainte de a pleca. 

— Stăpâne... Unde pleci? 

— Într-o pensionare forţată. 

Ra s-a uitat la Isis. 

— Asta-ţi doreşti, nu-i aşa, zeiţă a magiei? 

Isis s-a înclinat. 

— Niciodată, stăpâne! 

Bast şi-a scos cuţitele şi a făcut un pas spre Isis, 
însă Ra a prins-o de braţ. 

— Gata, Bast, a rostit el. Pentru tine am în 
vedere o altă luptă — o ultimă luptă, crucială. Iar tu, 
Isis, poate crezi c-ai câştigat pentru că îmi cunoşti 

numele secret. Îţi dai seama ce-ai declanşat? Poate 
că Osiris va deveni faraon, însă domnia lui va fi 
scurtă şi amară. Tronul lui va fi o palidă reflecţie a 
tronului meu de foc. Barca aceasta nu va mai trece 
prin Duat. Echilibrul între Ma'at şi Haos va 
dispărea treptat. Egiptul însuşi va cădea. Numele 
zeilor lui vor dispărea, rămânând nişte amintiri 
îndepărtate. Apoi, într-o zi, întreaga lume va fi la 
un pas de distrugere. Veţi striga după Ra, iar eu nu 
voi mai fi acolo. Când ziua aceea va veni, amintiți- 
vă că lăcomia şi ambiția voastră au provocat-o. 

— Stăpâne... 

Isis s-a închinat cu respect, dar ştiam că nu se 
gândeşte la viitorul îndepărtat. Era prea îmbătată 
de victoria ei. Credea că Osiris va conduce Egiptul 
pentru totdeauna şi că Ra era doar un neghiob 
bătrân. Nu ştia că, în scurt timp, victoria ei se va 
transforma într-o tragedie. Osiris avea să fie ucis 
de fratele lui, Set. Şi într-o bună zi, toate 
previziunile lui Ra aveau să se adeverească. 

— Să mergem, Bast, a spus Ra. Nu mai suntem 
doriţi aici. 

Tronul s-a transformat într-o coloană de flăcări, 
mistuind baldachinul albastru cu auriu. O sferă de 
foc s-a înălţat la ceruri până când s-a pierdut în 
strălucirea soarelui. 

După ce fumul s-a risipit, Isis, care rămăsese 
singură, a început să râdă încântată. 

— Am reuşit! a exclamat ea. Osiris, vei fi rege! 
Am luat în stăpânire numele secret al lui Ra! 

Aş fi vrut să-i spun că n-a luat în stăpânire 
NIMIC, dar a trebuit să mă mulţumesc s-o privesc 
cum dansează în barcă. Era atât de încântată de 
succesul ei, încât n-a mai fost atentă la slujitorii 
luminoşi care dispăreau pe rând. Parâmele au 
căzut. Vela nu mai stătea întinsă. Vâslele erau 
târâte prin apă, iar barca soarelui plutea în derivă 
pe râu, fără cârmaci. 

Apoi imaginea a pălit şi eu m-am scufundat în 
beznă. 

M-am trezit într-un pat moale. Pentru o clipă, 
m-am bucurat crezând că mă întorsesem în camera 
mea, în Casa din Brooklyn. Mă puteam da jos din 
pat ca să iau un mic dejun minunat împreună cu 
prietenii mei, Amos, Filip al Macedoniei şi Khufu, 
şi ca să-mi petrec ziua învăţându-i pe elevii noştri 
cum să se transforme unii pe alţii în reptile. Mi se 
părea ceva minunat. 

Dar, desigur, nu eram acasă. M-am ridicat şi 
capul a început să mi se învârtă. Eram într-un pat 
de mari dimensiuni, cu lenjerie din bumbac moale 
şi o grămadă de perne umplute cu pene. 
Dormitorul era foarte elegant, vopsit într-un alb 
orbitor, care îmi provoca şi mai multă ameţeală. 
Parcă aş fi fost din nou acasă la zeiţa cerului, Nut. 
În orice moment, camera se putea transforma în 
nori. 

Îmi simţeam picioarele înţepenite, dar am reuşit 
să mă dau jos din pat. Purtam un halat de hotel, 
atât de gros şi pufos încât arătam ca o păpuşă 
Muppet albinoasă. M-am îndreptat împleticindu- 
mă spre uşă şi am intrat într-o cameră de zi 
frumoasă, la rându-i strălucitor de albă. Uşile de 
sticlă glisante dădeau spre o verandă cu vedere 
spre mare. Era destul de sus — cincisprezece sau 
douăzeci de etaje. Cerul şi apa erau de un albastru 
superb. 

Ochii mei au avut nevoie de ceva timp ca să se 
acomodeze cu lumina aceea. Pe o masă din 
apropiere erau aşezate cu grijă cele câteva bunuri 
lumești ale lui Carter şi ale mele — vechile noastre 
haine mototolite, gențile noastre magice şi cele 
două papirusuri din Cartea lui Ra, alături de punga 
lui Bes de la Muzeul Ciocolatei. 

Carter era înfăşurat într-un halat alb la fel ca al 
meu. Stătea întins pe canapea cu ochii închişi. 
Tremura din tot corpul. Bes se afla lângă el, 
tamponându-i fruntea cu o cârpă moale. 

— Cum... cum se simte? am îngăimat. 

Bes s-a uitat la mine. Arăta ca un turist în 
miniatură — într-o cămaşă înflorată ţipătoare, cu 
pantaloni scurți kaki şi şlapi. Un american urât — 
mărimea XS. 

— Era şi timpul, a spus el. Începusem să cred că 
nu te vei mai trezi. 

Am făcut un pas înainte, însă camera s-a 
înclinat. 

— Ai grijă! 

Bes a venit în grabă şi m-a apucat de braţ. 

— Ai un cucui cât toate zilele la cap. 

— Nu contează, am murmurat eu. Trebuie să-l 
ajut pe Carter. 

— Se simte rău, Sadie. Nu ştiu dacă... 

— ÎI pot ajuta. Bagheta şi figurina de lut... 

— Da. Da, bine. Ți le aduc. 

Cu ajutorul lui Bes, m-am târât până lângă 
Carter. În timp ce Bes îmi aducea lucrurile, eu mi- 
am pus mâna pe fruntea lui. Avea febră şi mai 
mare decât înainte. Venele gâtului i se înverziseră 
de la otravă, la fel ca cele ale lui Ra, din viziunea 
mea. 

M-am uitat încruntată la Bes. 

— Cât timp am fost inconștientă? 

— E marți, aproape de prânz. 

A pus obiectele magice la picioarele lui Carter. 

— Deci, cam douăsprezece ore. 

„Douăsprezece ore?“ 

— Bes, ăsta-i intervalul maxim în care Carter 
poate rămâne în viață înainte ca otrava să-l ucidă, 
după cum spunea Set! De ce nu m-ai trezit mai 
devreme? 

Atunci s-a făcut roşu la față precum cămaşa lui 
înflorată. 

— Am încercat! V-am scos din Marea 
Mediterană şi v-am adus la hotel, nu-i aşa? Am 
folosit toate vrăjile de trezire pe care le ştiu! N-ai 
făcut decât să mormăi întruna în somn despre 
Walt, Anubis, nume secrete... 

— Bine! am spus. Ajută-mă... 

Atunci s-a auzit soneria. 

Bes mi-a făcut semn să stau calmă. A strigat 
ceva într-o limbă străină — posibil arabă — şi un 
chelner de hotel a deschis uşa. S-a închinat în faţa 
lui Bes, de parcă piticul ar fi fost un sultan, apoi a 
adus în cameră un cărucior încărcat cu fructe 
tropicale, pâine proaspăt coaptă şi sucuri. 

— Excelent! s-a bucurat Bes. Vin imediat. 

— Pierzi timpul! am izbucnit eu. 

După cum mă aşteptam, Bes m-a ignorat. Şi-a 
recuperat geanta de pe masă şi a scos din ea capul 
de ciocolată al lui Vladimir Ilici Lenin. Chelnerul 
a făcut ochii mari. Bes l-a aşezat în mijlocul 
căruciorului şi l-a privit mulţumit, ca şi cum s-ar fi 
potrivit de minune acolo. 

Bes i-a mai dat chelnerului câteva ordine în 
arabă, apoi i-a dat şi câteva monede de aur. 
Chelnerul s-a înclinat cu o figură îngrozită. A ieşit 
cu spatele, făcând plecăciuni încontinuu. 

— Unde suntem, mai exact? am întrebat eu. Şi 
de ce eşti tratat ca un rege? 

— În Alexandria, Egipt, a spus Bes. Îmi pare rău 
pentru felul mai puţin confortabil în care am ajuns. 
E dificil să te teleportezi aici. Vezi tu, e vechea 
capitală a Cleopatrei, locul unde s-a destrămat 
Imperiul Egiptean, aşa că magia nu funcționează 
cum trebuie. Singurele portaluri funcţionale sunt în 
oraşul vechi, care e în largul coastei, la nouă metri 
sub apă. 

— Şi locul ăsta? E clar că-i un hotel de lux, dar 
cum al... 

— Apartamentul penthouse de la Hotelul Four 
Seasons din Alexandria. 

Părea uşor jenat. 

— Egiptenii încă îşi mai amintesc de vechii lor 
zei, chiar dacă nu recunosc asta. Eram foarte 
popular înainte, aşa că, în general, le pot cere 
oricâte favoruri doresc. Îmi pare rău că n-am avut 
mai mult timp. Aş fi putut face rost de o vilă 
privată. 

— Cum îndrăzneşti? am spus eu. Ne obligi să ne 
mulţumim cu un hotel de cinci stele. Acum, ce-ar 
fi să ai grijă să nu fim întrerupți în timp ce eu îl 
vindec pe Carter? 

Am luat figurina de ceară pe care mi-o dăduse 
Jaz şi am îngenuncheat lângă fratele meu. Statuia 
era deformată de la statul în geantă. Dar nici Carter 
n-arăta mai bine. Speram ca legătura magică să 
mai funcţioneze încă. 

— O să te vindec, Carter, am spus eu. Dar am 
nevoie de ajutorul tău. 

I-am pus mâna pe fruntea înfierbântată. Acum 
ştiam de ce Jaz mi se arătase ca ren, adică acea 
partea a sufletului care reprezenta numele ei. Ştiam 
de ce mi-i arătase pe Isis şi pe Ra. 

„Aproape c-ai înţeles, Sadie“, îmi spusese ea. 

Nu mă mai gândisem la asta, dar ren-ul era 
acelaşi lucru cu numele secret. Era mai mult decât 
un cuvânt special. Numele secret reprezintă cele 
mai secrete gânduri ale tale, momentele cele mai 
jenante, cele mai măreţe vise, cele mai mari 
temeri, toate puse laolaltă. E suma experienţelor 
tale, chiar şi a acelora pe care n-ai vrea să le 
împărtăşeşti cu nimeni. Numele tău secret te face 
să fu ceea ce eşti. 

Acesta e motivul pentru care un nume secret are 
putere. Este şi motivul pentru care nu e suficient să 
auzi pe cineva rostindu-şi pur şi simplu numele 
secret pentru a şti cum să-l foloseşti. Trebuie să 
cunoşti acea persoană şi să-i înţelegi viaţa. Cu atât 
o cunoşti mai bine, cu atât numele ei îți dă mai 
multă putere. Poţi afla numele secret doar din gura 
respectivei persoane sau de la persoana cea mai 
apropiată ei. 

Şi din păcate, în cazul meu, Carter era acea 
persoană. 

„Carter“, am spus în gând. „Care e numele tău 
secret?“ 

Chiar şi aşa bolnav cum era, mintea lui îmi 
opunea rezistență. Nu spui oricui numele tău 

secret. Fiecare om are unul, şi la fel fiecare zeu; 
dar majoritatea oamenilor trec prin viaţă fără să 
ştie acest lucru, fără să-şi exprime prin cuvinte 
identitatea cea mai intimă. De fapt, e de înţeles. 
Încearcă să rezumi întreaga ta existenţă la cinci 
cuvinte sau mai puţin. Nu-i tocmai uşor, nu-i aşa? 

— Poţi s-o faci, am murmurat eu. Eşti fratele 
meu. le iubesc. Toate chestiile jenante, toate 
chestiile enervante care, bănuiesc, reprezintă cea 
mai mare parte din tine — Zia şi o mie de fete ca ea 
ar fugi de tine dacă ar şti adevărul. Dar eu n-o voi 
face. Voi rămâne în continuare lângă tine. Acum, 
spune-mi numele tău, deşteptule ce eşti, ca să-ţi 
pot salva viaţa. 

Mâna ţinută pe fruntea lui a început să mă 
furnice. Viaţa 1-a trecut prin degetele mele — 
amintiri fantomatice de când eram copii şi locuiam 
cu părinţii la Los Angeles. Am văzut petrecerea de 
ziua mea, când am împlinit şase ani şi tortul a 
explodat. Am văzut-o pe mama citindu-ne poveşti 
înainte de culcare dintr-un manual de facultate; pe 
tata cântând jazz şi dansând prin cameră în timp ce 
Carter îşi acoperea urechile şi striga „Iată!“ Am 
văzut şi momente pe care nu le trăisem alături de 
fratele meu, de pildă — Carter şi tata surprinşi de o 
revoltă la Paris; Carter şi Zia discutând la lumina 
lumânărilor în Prima Nomă; Carter singur în 
biblioteca de la Casa din Brooklyn, holbându-se la 
amuleta cu Ochiul lui Horus şi împotrivindu-se 
tentației de a-şi recupera puterea de zeu. Nu-mi 
spusese nimic despre asta, dar m-am simţit 
uşurată. Crezusem că eram singura supusă 
ispitelor. 

Încet, Carter s-a relaxat. Cele mai nefaste temeri 
ale lui au trecut prin mine, secretele lui cele mai 
jenante. Puterea îi scădea pe măsură ce otrava îi 
cuprindea inima. Cu ultima fărâmă de putere, mi-a 
spus numele lui. 

| Bineînţeles că n-o să ţi-l spun şi ţie. Oricum nu 
l-ai putea folosi, având în vedere că provine dintr-o 

înregistrare audio, dar nu vreau să risc.] 

Am ridicat figurina de ceară şi am rostit nume 
secret al lui Carter. Imediat, otrava 1 s-a retras din 
vene. Figurina de ceară s-a făcut verde şi mi s-a 
topit în mână. Febra lui Carter a scăzut. S-a 
cutremurat, a luat o gură de aer şi a deschis ochii. 

— Bun, am spus eu pe un ton aspru. Să nu 
îndrăzneşti să mai călăreşti în viața ta un şarpe 
monstruos! 

— Îmi pare rău... a murmurat el. Tu tocmai ai... 

— Da. 

— Cu numele meu secret... 

— Da. 

— Şi toate secretele mele... 

— Da. 

A gemut şi şi-a acoperit faţa, de parcă ar fi vrut 
să intre înapoi în comă; dar sincer, n-am avut nicio 
intenție să-l necăjesc. E o diferenţă între a-ţi pune 
fratele la punct şi a fi nemilos. Eu nu eram 
nemiloasă. În plus, după ce intrasem în cele mai 
nebănuite cotloane ale mintii lui Carter, eram puţin 
ruşinată, poate chiar respectuoasă. Chiar nu era 
mare lucru acolo. În comparaţie cu temerile şi 
secretele mele jenante... o, Doamne! El era 
inofensiv. Speram să nu se inverseze rolurile şi să 
fie nevoie ca el să mă vindece pe mine. 

Bes s-a apropiat cu capul lui Lenin băgat sub 
braţ. Era limpede că ciugulise din el, având în 
vedere că fruntea lui Lenin lipsea — victimă a unei 
ciocolobotomii frontale. 

— Bravo, Sadie! 

A rupt nasul lui Lenin şi i l-a oferit lui Carter. 

— Poftim, băiete. Îl meriţi pe deplin. 

Carter s-a încruntat. 

— Ciocolata are proprietăți de vindecare 
magice? 

Bes a pufnit. 

— Dacă ar fi aşa, aş fi cel mai sănătos pitic din 
lume. Nu. Dar are gust bun. 

— ŞI vei avea nevoie de putere, am adăugat eu. 
Avem multe de discutat. 


În ciuda termenului-limită care se apropia — 
adică de mâine mai aveam doar două zile până la 
echinocțiu şi sfârşitul lumii Bes a insistat să ne 
odihnim până în dimineaţa următoare. Ne-a 
avertizat că, dacă se epuiza fizic sau magic imediat 
după ce fusese otrăvit, Carter ar fi putut muri. 

Faptul că pierdeam timp m-a făcut să fiu cam 
agitată, dar după ce mă chinuisem atâta să-mi 
readuc fratele la viaţă, aş fi preferat ca el să 
rămână aşa. Şi recunosc, nici eu nu eram într-o 
formă prea grozavă. Fusesem atât de secătuită din 
punct de vedere magic, că nu cred c-aş fi ajuns mai 
departe de verandă. 

Bes a sunat la recepţie şi a comandat haine noi 
şi provizii din oraş. Nu sunt sigură care e cuvântul 
arab pentru „bocanci militari“, însă doamna care a 
mers la cumpărături a reuşit să găsească o pereche 
nouă. Când ne-a adus lucrurile, a vrut să-i dea 
bocancii lui Carter, apoi a făcut o faţă îngrozită 
când Bes a arătat spre mine. Am mai primit nişte 
vopsea de păr, o pereche confortabilă de blugi, o 
bluză de bumbac cu imprimeu de camuflaj în 
culorile deşertului şi un văl care era, probabil, 
ultimul răcnet printre femeile egiptene, dar pe care 
am decis să nu-l port pentru că, probabil, nu s-ar fi 
potrivit cu noua nuanţă de violet pe care voiam s-o 
folosesc la păr. 

Carter a primit blugi, bocanci şi un tricou pe 
care scria „Proprietate a Universității din 
Alexandria“ în limba engleză şi în limba arabă. În 
mod clar, Chiar şi doamna care făcuse 
cumpărăturile îl catalogase drept un tocilar 
desăvârşit. 

În plus, reuşise să găsească şi nişte provizii 
pentru magie — bucăţi de ceară, sfoară, chiar şi 
nişte papirus şi cerneală —, deşi mă îndoiesc că Bes 
i-a explicat la ce folosesc. 

După ce doamna a plecat, Bes, Carter şi cu mine 
am mai comandat nişte mâncare de la room- 
service. Ne-am aşezat pe terasă şi ne-am petrecut 
acolo după-amiaza. Briza Mării Mediterane era 
rece şi plăcută. În stânga se întindea Alexandria 
modernă — un amestec ciudat de zgârie-nori 
strălucitori, clădiri sărăcăcioase dărăpănate şi ruine 
antice. Autostrada construită de-a lungul țărmului 
era presărată cu palmieri, şi găseai pe ea orice 
mijloc de transport, de la BMW-uri la măgari. Din 
apartamentul nostru de la ultimul etaj, totul părea 
aproape ireal — energia brută a oraşului, agitația şi 
aglomeraţia de dedesubt —, în timp ce noi stăteam 
pe veranda noastră din cer mâncând fructe 
proaspete şi ultimele bucăți topite din capul lui 
Lenin. 

M-am întrebat dacă tot aşa se simțeau şi zeii 
când priveau la lumea muritorilor din sala tronului, 
din Duat. 

În timp ce vorbeam, am pus cele două 
papirusuri din Cartea lui Ra pe masă. Păreau atât 
de simple şi inofensive, dar aproape că ne 
dăduserăm viaţa ca să le obținem. Mai trebuia să 
găsim unul, şi de-abia după aceea începea 
adevărata distracţie — să ne dăm seama cum să le 
folosim pentru a-l trezi pe Ra. Părea imposibil să 
facem atâtea lucruri în patruzeci şi opt de ore, dar 
iată-ne aici, scoşi din joc şi epuizați, siliţi să ne 
odihnim până dimineaţa. Carter şi faptele lui de 
eroism, muşcat de un şarpe din cărțile cu Doctorul 
Dolittle... şi mai zice că eu sunt impulsivă. În 
timpul acesta, Amos şi învăţăceii noştri erau 
singuri la Casa din Brooklyn, pregătind apărarea 
împotriva lui Vlad Menşikov, un magician atât de 
nemilos, încât el şi zeul răului îşi spuneau pe 
numele secret. 

I-am povestit lui Carter ce se întâmplase la 
Sankt Petersburg după ce fusese otrăvit, cum 
dădusem numele lui Set în schimbul poziţiei 
ultimului papirus — un loc numit Bahariya. l-am 

descris viziunea mea cu Anubis şi Walt, discuţia cu 
spiritul lui Jaz şi călătoria în timp, până la barca 
solară a lui Ra. Ce nu i-am spus — că satul Zei se 
numea al-Hamrah Makan. Da, ştiu c-am greşit, dar 
tocmai fusesem în mintea lui Carter. Acum 
înțelegeam cât de importantă era Zia pentru el. 
Ştiam cât de puternic l-ar fi afectat orice 
informaţie despre ea. 

Carter stătea în şezlong şi mă asculta cu atenţie. 
Culoarea îi revenise la normal. Avea ochii limpezi 
şi alerți. Era greu de crezut că fusese la un pas de 
moarte cu doar câteva ore mai devreme. Mi-ar fi 
plăcut să pun asta pe seama puterii mele 
vindecătoare, dar aveam bănuiala că recuperarea 
lui avea de-a face la fel de mult cu odihna, cele 
câteva beri de ghimbir şi cheeseburgerul cu cartofi 
prăjiți adus de room-service. 

— Bahariya... 

S-a uitat la Bes. 

— Ştiu numele ăsta. De unde ştiu numele ăsta? 

Bes s-a scărpinat în barba. Rămăsese trist şi 
tăcut după ce-i relatasem conversaţia noastră cu 
Set. Şi ce părea să-l deranjeze mai tare era chiar 
numele de Bahariya. 

— Este o oază, a spus el, departe, în deşert. 
Mumiile îngropate acolo au rămas un secret până 
în 1996. Atunci, un măgar neghiob a făcut o 
groapă în pământ şi a deschis un mormânt. 

— Corect! 

Carter s-a uitat la mine spunându-mi parcă „Hei, 
istoria e cool!“, aşa încât am ştiut că se simţea mai 
bine. 

— Se numeşte Valea Mumiilor de Aur. 

— Îmi place aurul, am spus eu. Mumiile — nu 
prea. 

— O, pur şi simplu n-ai întâlnit suficiente 
mumii, a spus Bes. 

Nu mi-am dat seama dacă glumeşte şi am 
hotărât să nu-l întreb. 

— Deci ultimul pergament e ascuns acolo? 

Bes a ridicat din umeri. 

— E foarte plauzibil. Oaza e într-un loc retras. 
N-a fost găsită decât de curând. Mai sunt acolo şi 
nişte blesteme puternice care împiedică toate 
călătoriile prin portaluri. Arheologii au săpat la 
câteva dintre morminte, dar încă există o rețea 
imensă de tuneluri şi camere pe care nu le-a 
deschis nimeni de mii de ani. O grămadă de 
mumii. 

Prin fața ochilor mi-au defilat mumiile din 
filmele de groază, cu brațele ridicate şi bandajele 
desfăcute, care urmăreau gemând starlete şi care 
strângeau de gât arheologi. 

— Când spui o grămadă de mumii, am îndrăznit 
eu, la ce te referi? 

— Au descoperit doar câteva sute, a răspuns 
Bes, din zece mii, probabil. 

— Zece mii? 

M-am uitat la Carter, care nu părea deloc 
deranjat. 

— Sadie, a spus el, doar n-o să învie şi n-o să te 
omoare. 

— Nu, a încuviințat Bes. Probabil că nu. 
Aproape sigur că nu. 

— Mulţumesc, am murmurat eu. Mă simt mult 
mai bine. 

(Da, ştiu, am spus că oamenii morți şi cimitirele 
nu mă deranjează. Dar zece mii de mumii? Era 
prea de tot.) 

— În orice caz, a spus Bes, cele mai multe 
dintre mumii sunt de pe vremea romanilor. Nu sunt 
tocmai egiptene. O sumedenie de aspiranți latini 
care au încercat să ajungă în viața noastră de apoi 
pentru că e mai cool. Dar unele dintre mormintele 
mai vechi... ei bine, o să vedem noi. Având două 
părți din Cartea lui Ra, ar trebui s-o găsim şi pe a 
treia odată ce ne vom apropia suficient de mult. 

— Cum anume? am întrebat. 

Bes a ridicat din umeri. 

— Când obiectele magice sunt separate în 
bucăţi, piesele acţionează ca nişte magneţi. Cu cât 
sunt mai aproape una de cealaltă, cu atât se atrag 
mai mult. 

Asta nu mă făcea să mă simt neapărat mai bine. 
M-am şi văzut alergând printr-un tunel, cu două 
papirusuri în flăcări lipite de mâini. 

— Corect, am spus. Deci, tot ce avem de făcut e 
să ne strecurăm printr-o reţea de morminte, printre 
zece mii de mumii de aur, care probabil, aproape 
sigur, nu vor învia şi nu ne vor ucide. 

— Da, a spus Bes. Ei bine, nu sunt chiar din aur 
masiv. Cele mai multe sunt doar suflate cu aur. 
Dar... da. 

— O, asta-i cu totul altceva. 

— Atunci, decizia e luată. 

Carter părea absolut încântat. 

— Plecăm mâine-dimineaţă. Cât e de departe? 

— La peste trei sute de kilometri, a spus Bes, 
dar drumurile sunt nesigure. lar portalurile... ei 
bine, după cum spuneam, în oază există blesteme 
împotriva lor. Şi chiar dacă n-ar exista, suntem din 
nou în Prima Nomă. Înţelept ar fi să folosim cât 
mai puţină magie posibil. Dacă sunteţi descoperiți 
pe teritoriul lui Desjardins... 

Nu era nevoie să-şi termine propoziţia. 

A privit spre orizontul Alexandriei, care se curba 
de-a lungul țărmului strălucitoarei Mediterane. Am 
încercat să-mi imaginez cum trebuie să fi arătat 
locul pe vremuri, înainte ca ultimul faraon al 
Egiptului, Cleopatra, să se alăture taberei greşite 
într-un război civil roman şi să-şi piardă viaţa şi 
împărăția. Acesta era oraşul unde murise Egiptul 
antic. Nu părea un loc propice pentru începerea 
unei misiuni. 

Din păcate, n-aveam de ales. Trebua să 
călătoresc peste trei sute de kilometri până la o 
oază izolată şi să găsesc acul (adică papirusul) într- 
un car cu fân (adică mumiile). Nu-mi dădeam 
seama cum puteam face asta în timpul rămas. 

Ba mai mult, nu-i dezvăluisem încă lui Carter 
ultima informaţie despre satul Ziei. Aş fi putut să- 
mi ţin pur şi simplu gura. Asta ar fi fost varianta 
egoistă. Poate şi varianta corectă, având în vedere 
că aveam nevoie de ajutorul lui şi nu-mi 
permiteam să-i fie distrasă atenția. Dar nu puteam 
să nu-i spun. Îi invadasem mintea şi-i aflasem 
numele secret. Puteam măcar să fiu sinceră cu el. 

— Carter... ar mai fi ceva. Set a vrut să-ţi spun 
ceva. Satul Ziei se numea al-Hamrah Makan. 

Carter s-a înverzit la loc. 

— Ai uitat să-mi spui? 

— Nu uita, Set e un mincinos, m-am grăbit eu. 
N-a vrut să ne ajute. Ne-a oferit informația asta 
pentru c-a vrut să bage zâzanie între noi. 

Mi-am dat seama că deja era cu mintea în altă 
parte. Era prins într-un vârtej puternic, care-l 
chinuia încă din ianuarie — ideea c-o putea salva pe 
Zia. Acum, că fusesem în mintea lui, ştiam că nu-şi 
poate găsi odihna — că nu îşi va găsi odihna — până 
ce n-o va descoperi pe Zia. Nu era vorba doar că-i 
era dragă fata. Era convins că ea făcea parte din 
destinul lui. 

Unul dintre secretele lui bine ascunse era că, în 
adâncul sufletului, Carter rămăsese încă supărat pe 
tatăl nostru pentru că n-o salvase pe mama, chiar 
dacă ea murise pentru o cauză nobilă şi chiar dacă 
fusese alegerea ei să se sacrifice. Carter pur şi 
simplu nu putea s-o piardă pe Zia în acelaşi mod, 
indiferent ce-ar fi trebuit să facă pentru asta. Avea 
nevoie de cineva care să creadă în el, de cineva pe 
care să-l salveze — şi era convins că Zia era acea 
persoană. Din păcate, sora mai mică nu putea juca 
rolul acesta. 

Asta m-a rănit, mai ales că nu eram de acord cu 
el, dar ştiam că n-are rost să ne certăm. L-aş fi 
îndepărtat şi mai tare de mine. 

— Al-Hamrah Makan..., a spus el. Araba mea 
nu-i grozavă. Dar Makan înseamnă „roşu“. 

— Da, a încuviinţat Bes. lar Hamrah înseamnă 
„nisipuri“. 

Carter a făcut ochii mari. 

— Nisipurile Roşii! Vocea de la Muzeul 
Brooklyn spunea că Zia doarme la Nisipurile 
Roşii. 

M-a privit rugător. 

— Sadie, sunt ruinele satului ei natal. Acolo a 
ascuns-o Iskandar. Trebuie s-o găsim. 

Şi cu asta, soarta lumii se ducea naibii. Trebuia 
s-o găsim pe Zia. 

Aş fi avut multe să-i spun. Că se baza pe 
cuvântul unui spirit malefic, care vorbea, probabil, 
în numele lui Apophis. Dacă Apophis ştia unde era 
ținută Zia, de ce ne-ar fi spus-o, dacă nu ca să ne 
întârzie şi să ne distragă atenția? Şi dacă-şi dorea 
moartea Ziei, de ce n-o ucisese deja? Mai mult, Set 
era cel care ne spusese numele de al-Hamrah 
Makan. Set nu făcea niciodată fapte bune. Cu 
siguranță, spera să ne despartă. În ultimul rând, 
chiar dacă aveam numele satului, asta nu însemna 
că-l puteam găsi. Locul fusese distrus cu aproape 
un deceniu în urmă. 

Dar uitându-mă la Carter, am înţeles că n-aveam 
cu cine vorbi. Nu luase o decizie raţională. Avea 
şansa s-o salveze pe Zia şi n-avea de gând s-o 
irosească. Am spus doar atât: 

— E o idee proastă. 

Şi da, m-am simţit foarte ciudat să fiu obligată 
să joc rolul surorii responsabile. 

Carter s-a întors spre Bes. 

— Ai putea găsi satul acesta? 

Zeul pitic şi-a aranjat cămaşa înflorată. 

— Poate, dar aş avea nevoie de timp. Mai aveţi 
la dispoziţie puţin peste două zile. Echinocţiul 
începe poimâine, la apus. Ca să ajungeţi la oaza 
din Bahariya, vă trebuie o zi întreagă. Ca să găsiţi 
satul distrus, cel puţin încă o zi, iar dacă e pe Nil, e 
în direcţia opusă. Odată ce-aţi găsit Cartea lui Ra, 
aveţi nevoie de cel puţin încă o zi, ca să vă daţi 

seama cum s-o folosiţi. Vă garantez că trezirea lui 
Ra va însemna o călătorie în Duat, unde timpul e 
întotdeauna imprevizibil. Va trebui să vă întoarceţi 
cu Ra în zorii zilei echinocțiului... 

— N-avem destul timp, am rezumat eu. Ori 
Cartea lui Ra, ori Zia. 

De ce i-am dat lui Carter un ultimatum, când 
ştiam ce va răspunde? 

— N-o pot abandona. 

S-a uitat spre soare, care cobora la orizont. 

— Are un rol de jucat, Sadie. Nu ştiu care, dar e 
important. N-o putem pierde. 

Am aşteptat. Era evident ce va urma, dar Carter 
n-avea de gând s-o spună cu glas tare. 

Am oftat din toți rărunchii. 

— Va trebui să ne despărțim. Tu şi Bes mergeţi 
după Zia. Eu caut papirusul. 

Bes a tuşit. 

— Că tot veni vorba de idei proaste... 

Carter nici nu mă putea privi în ochi. Ştiam că îi 
pasă de mine. Nu voia să mă îndepărteze, dar mi- 
am dat seama că era uşurat. Voia să fie eliberat de 
responsabilitățile sale pentru a o putea găsi pe Zia. 

— Mi-ai salvat viaţa, a spus el. Nu te pot lăsa să 
mergi singură în deşert. 

Mi-am desfăcut colierul shen. 

— N-o să fiu singură. Walt s-a oferit să mă 
ajute. 

— Nu poate, a spus Bes. 

— Dar nu poţi să-mi spui de ce, i-am răspuns 
eu. 

— Eu..., a şovăit Bes. Uite cum stă treaba... 1- 
am promis lui Bast c-o să am grijă de tine, c-o să 
fii în siguranţă. 

— lar eu îţi cer să fii cu ochii în patru după 
Carter. Are nevoie de tine ca să găsească satul. În 
ce mă priveşte, o să mă descurc cu Walt. 

— Dar... 

— Nu ştiu care e blestematul de secret al lui 
Walt, nu ştiu de ce anume încerci să-l protejezi, dar 

el se simte groaznic. Vrea să ajute. Şi intenționez 
să-i dau voie s-o facă. 

Piticul s-a uitat urât la mine, întrebându-se 
probabil dacă nu putea urla BUU! ca să câştige 
disputa. Şi-a dat seama, cred, că eram prea 
încăpăţânată. 

A oftat resemnat. 

— Doi tineri care călătoresc singuri prin 
Egipt... un băiat şi o fată. Va părea ciudat. 

— Voi spune că Walt este fratele meu. 

Carter s-a strâmbat. Nu dorisem să fiu dură, dar 
cred că vorbele mele l-au rănit. Privind 
retrospectiv, îmi pare rău, dar în acel moment eram 
îngrozită şi furioasă. Carter mă punea într-o 
situație imposibilă. 

— Du-te! am spus ferm. Salveaz-o pe Zia! 

Carter a încercat să-mi citească expresia, dar 1- 
am evitat privirea. Nu era momentul să purtăm una 
dintre conversațiile noastre mute. Chiar nu voiam 
să ştie ce gândesc. 

— Cum o să ne găsim? a întrebat el. 

— Hai să ne întâlnim aici, am sugerat eu. 
Plecăm în zori. Ne dăm douăzeci şi patru de ore, 
nu mai mult, mie ca să găsesc cartea, ție ca să 
găseşti satul Ziei, şi apoi să ne întoarcem în 
Alexandria. 

Bes a mormăit. 

— N-avem suficient timp. Chiar dacă totul 
merge perfect, vă rămân cam douăsprezece ore ca 
să daţi de cap Cărţii lui Ra şi s-o folosiţi până în 
ajunul echinocțiului. 

Avea dreptate. Era imposibil. 

Cu toate acestea, Carter a dat din cap. 

— E singura noastră şansă. Trebuie să încercăm. 
M-a privit plin de speranţă, dar cred că încă de pe- 
atunci am ştiut că n-o să ne întâlnim în Alexandria. 
Eram fraţii Kane, ceea ce însemna că totul va 
merge anapoda. 

— În regulă, am murmurat eu. Acum mă 
scuzaţi, mă duc să-mi fac bagajul. 

Am intrat înăuntru înainte să m-apuce plânsul. 

13.lmi intră un demon în nas 


CARTER 


În momentul acesta ar trebui să-mi schimb 
numele secret în „Jenat de moarte de sora mea“, 
pentru că asta descrie destul de bine felul în care 
arată viaţa mea acum. 

Sar peste cum ne-am pregătit de călătorie, cum 
Sadie l-a chemat pe Walt şi i-a explicat situația, 
cum mi-am luat rămas-bun de la Bes în zori şi cum 
am închiriat o maşină de la unul dintre „prietenii 
de încredere“ ai lui Bes şi cum s-a stricat maşina la 
Jumătatea drumului spre Cairo. 

Practic, o să sar până la momentul în care eu şi 
Bes ne hurducam pe un drum prăfuit în partea din 
spate a unei camionete conduse de nişte beduini, în 
căutarea unui sat care nu mai exista. 

Era deja după-amiaza târziu şi deja începeam să 
mă gândesc că estimarea lui Bes — de o zi pentru a 
găsi al-Hamrah Makan — fusese mult prea 
optimistă. Cu trecerea fiecărei ore, inima mea era 
tot mai grea. Riscasem totul ca s-o salvez pe Zia. Îi 
lăsasem singuri pe Amos şi pe învăţăcei să apere 
Casa din Brooklyn de cel mai malefic magician 
din lume. O lăsasem pe Sadie să continue singură 
misiunea de a găsi ultimul papirus. Dacă nu 
reuşeam s-o găsesc pe Zia... ei bine, n-aveam voie 
să nu reuşesc. 

Călătoria alături de nişte nomazi profesionişti 
avea avantajele ei. În primul rând, beduinii 
cunoşteau fiecare sat, fermă şi răscruce prăfuită 
din Egipt. Erau bucuroşi să oprească şi să-i întrebe 
pe localnici despre satul dispărut pe care-l căutam. 

În plus, beduinii îl venerau pe Bes. Îl tratau ca 
pe o amuletă vie. Când ne opream să mâncăm (ne 
lua două ore să pregătim mâncarea), beduini ne 
dădeau nouă cele mai gustoase bucăţi din capră. 
Din câte mi-am dat seama, cea mai bună bucată 
din capră nu era prea diferită de cea mai rea bucată 
din capră, dar cred totuşi că ne făceau o mare 
onoare. 

Dezavantajul de a călători cu beduinii? Nu se 
grăbeau. Ne-a luat o zi întreagă să ne croim drum 
spre sud prin Valea Nilului. Era cald şi plictisitor. 
Cum stăteam în spatele camionetei, nici măcar nu 
puteam schimba o vorbă cu Bes fără să mi se 
umple gura de nisip, aşa că aveam prea mult timp 
la dispoziție ca să mă gândesc. 

Sadie mi-a descris obsesia destul de bine. Din 
momentul în care mi-a dezvăluit numele satului lui 
Zia, nu m-am mai putut gândi la nimic altceva. 
Mi-am dat seama, desigur, că era o înşelătorie. 
Apophis încerca să ne despartă şi să ne împiedice a 
duce misiunea la bun sfârşit. În acelaşi timp însă, 
eram convins că spunea adevărul, şi asta numai 
pentru că adevărul este cel care mă tulbură cel mai 
tare. Distrusese satul Ziei pe când ea era o copilă — 
din ce motiv, habar n-am. Acum ea era ascunsă 
acolo, căzută într-un somn magic. Dacă n-o 
salvam, Apophis avea s-o ucidă. 

Dar de ce n-o ucisese deja, dacă ştia unde se 
află? Nu eram sigur — şi asta mă preocupa de fapt. 
Poate că încă n-avea destulă putere. Poate că nu 
voia. La urma urmei, dacă ar fi vrut să mă atragă 
într-o capcană, ea era cea mai potrivită momeală. 
Indiferent cum stăteau lucrurile, Sadie avea 
dreptate: nu era o decizie luată rațional. Trebuia s- 
o salvez pe Zia. 

Totuşi, m-am simţit ca un ticălos că am lăsat-o 
din nou singură pe Sadie. Prima dată o lăsasem să 
plece la Londra, deşi ştiam că este o idee proastă. 
Acum o trimisesem să caute un sul de papirus într- 
o catacombă plină cu mumii. Sigur, Walt avea s-o 

ajute şi, de obicei, se descurca bine şi singură. Dar 
un frate bun i-ar fi stat alături. Sadie tocmai îmi 
salvase viaţa, iar eu i-am transmis ceva de genul: 

— Super! Ne vedem mai încolo. Distracţie 
plăcută cu mumiile! 

„Voi spune că Walt este fratele meu.“ 

Au! 

Dacă e să fiu sincer cu mine însumi, Zia nu era 
singurul motiv pentru care de-abia aşteptam să 
plec de unul singur. Eram şocat că Sadie îmi 
descoperise numele secret. Deodată ajunsese să mă 
cunoască mai bine decât oricine de pe lume. Mă 
simțeam de parcă m-ar fi deschis pe masa de 
operaţii, m-ar fi studiat şi apoi m-ar fi cusut la loc. 
Primul meu impuls a fost s-o iau la goană, să ajung 
cât mai departe de ea cu putinţă. 

Mă întrebam dacă şi Ra se simţise la fel când 
Isis îi aflase numele, dacă acesta era adevăratul 
motiv pentru care plecase în exil — umilirea totală. 

În plus, aveam nevoie de timp ca să procesez ce 
reuşise Sadie să facă. Timp de luni de zile ne 
străduiserăm să învăţăm din nou calea zeilor. Ne- 
am chinuit să înţelegem cum accesau vechii 
magicieni puterea zeilor, fără să se lase posedaţi 
sau copleşiţi. Acum bănuiam că Sadie aflase 
răspunsul. Avea de-a face cu ren-ul zeilor. 

Numele secret nu era un simplu nume, precum 
cuvintele magice. El însuma toate experienţele 
zeului. Cu cât îl cunoşteai mai bine pe zeu, cu atât 
te apropiai mai mult de aflarea numelui său secret 
şi puteai avea acces la puterea lui. 

Dacă era adevărat, atunci calea zeilor ţinea pur 
şi simplu de magie empatică -— găsirea 
asemănărilor dintre două lucruri, cum ar fi un 
tirbuşon obişnuit şi un demon cu cap de tirbuşon, 
şi folosirea acestei asemănări pentru a stabili o 
legătură magică. Doar că, în acest caz, legătura se 
stabilea între un magician şi un zeu. Dacă reuşeai 
să identifici o trăsătură sau o experienţă comună, 
puteai accesa puterea zeului. 

Asta explica deschiderea uşilor de la Ermitaj cu 
Pumnul lui Horus — o vrajă pe care nu reuşisem 
niciodată s-o fac singur. Fără să mă gândesc la 
asta, fără a trebui să-mi unesc sufletul cu Horus, 
mă conectasem la emoţiile lui. Amândoi detestam 
să fim închişi. Mă folosisem de această legătură 
simplă pentru a face o vrajă şi a rupe lanţurile. 
Acum, dacă reuşcam să-mi dau seama cum ar 
trebui să procedez la fel într-o manieră mai sigură, 
ne-ar fi putut salva în bătăliile ulterioare... 

Am mers kilometri întregi în camioneta 
beduinilor. Nilul şerpuia în stânga noastră, peste 
câmpii verzi şi maronii. Nu aveam de băut decât 
apă dintr-un bidon de plastic, care avea gust de 
vaselină. Carnea de capră nu-mi pica bine la 
stomac. Din când în când îmi aduceam aminte de 
otrava care-mi cursese prin vene şi începea să mă 
doară umărul acolo unde mă muşcase tjesu heru. 

Pe la şase seara am primit primul indiciu. Un 
fellahin bătrân, un fermier care vindea curmale la 
marginea drumului, ne-a spus că ştia despre satul 
pe care-l căutam. Când a auzit numele al-Hamrah 
Makan, a făcut un semn de protecție împotriva 
deochiului, dar pentru că Bes era cel care punea 
întrebările, bătrânul ne-a spus ce tot ştia. 

Ne-a spus că Nisipurile Roşii erau un loc 
malefic, lovit de un blestem greu. Nimeni nu mai 
mergea pe-acolo. Dar bătrânul îşi amintea satul 
dinainte să fi fost distrus. Era la zece kilometri 
spre sud, la un cot al fluviului, unde nisipul era de 
un roşu aprins. 

„Păi, era clar“, m-am gândit, dar tot mi-am 
păstrat entuziasmul. 

Beduinii au hotărât să instalăm tabăra pentru 
noapte. Nu aveau să vină cu noi în continuare, dar 
ne-au spus c-ar fi onoraţi dacă Bes şi cu mine le- 
am fi luat camioneta cu împrumut. 

Câteva minute mai târziu, Bes şi cu mine 
porneam la drum cu camioneta. Bes purta o pălărie 
pleoştită aproape la fel de urâtă precum cămaşa lui 

înflorată. Era atât de tare trasă pe cap, încât nu 
eram convins că vedea ceva, mai ales că ajungea 
cu capul doar până la nivelul bordului. 

De fiecare dată când dădeam de-un hârtop, 
ornamentele beduine de la oglinda retrovizoare 
zornăiau — un disc de metal inscripționat cu litere 
arabe, un odorizant sub formă de brăduţ de 
Crăciun, nişte dinți de animale înşirați pe un şnur 
de piele şi, din motive care-mi scăpau, o iconiţă cu 
Elvis Presley. Camionul n-avea suspensii şi 
scaunele erau cam tari. Parcă aş fi călărit un taur 
mecanic. Stomacul meu ar fi fost deranjat chiar şi 
fără toată acea zgâlţâială. După luni de căutări şi 
speranţe, nu-mi venea să cred că eram atât de 
aproape s-o găsesc pe Zia. 

— Arăţi groaznic, a zis Bes. 

— Mulţumesc. 

— Din punct de vedere magic, vreau să spun. 
Nu pari pregătit pentru luptă. Îţi dai seama că, 
indiferent ce ne aşteaptă acolo, nu va fi ceva 
prietenos? 

Sub borul pălăriei, şi-a împins bărbia înainte, 
pregătindu-se parcă pentru o ceartă. 

— Tu crezi că facem o greşeală, am spus. Crezi 
c-ar fi trebuit să rămân cu Sadie. 

A ridicat din umeri. 

— Cred că dacă ai judeca limpede ţi-ai da 
seama că toată tărăşenia asta este o CAPCANA. 
Fostul Lictor-Șef, Iskandar, n-ar fi ascuns-o pe 
iubita ta... 

— Nu e iubita mea. 

— ... fără s-o protejeze cu nişte vrăji. Se pare că 
atât Set, cât şi Apophis vor să găseşti locul acesta, 
ceea ce n-are cum să fie bine. Îi laşi pe Sadie şi pe 
Walt singuri. Mai mult, trecem prin curtea din 
spate a lui Desjardins şi, după isprava din Sankt 
Petersburg, Menşikov nu va avea odihnă până nu 
ne va găsi. Aşa că da, aş spune că n-a fost una 
dintre cele mai bune idei ale tale. 

Am privit pe geam. Voiam să fiu supărat pe Bes 
pentru că mă făcuse nesăbuit, dar mă temeam că 
avea dreptate. Sperasem la o întâlnire fericită cu 
Zia. Însă era posibil să nu scap cu viaţă în seara 
aceea. 

— Poate că Menşikov încă îşi revine după rănile 
la cap, am spus optimist. 

Bes a râs. 

— Crede-mă pe cuvânt, puştiule. Menşikov e 
deja pe urmele tale. Nu iartă nicio insultă. 

Avea vocea plină de furie, ca atunci când, în 
Sankt Petersburg, ne povestise despre nunta 
piticilor. M-am întrebat ce păţise Bes în acel palat 
şi de ce-l mai rodea după trei sute de ani. 

— A fost Vlad? am întrebat. El a fost cel care te- 
a prins? 

Nu mi se părea imposibil. Întâlnisem mai mulţi 
magicieni care aveau sute de ani. Dar Bes a 
clătinat din cap. 

— Bunicul său, prinţul Alexandr Menşikov. 

Bes a rostit numele ca pe o mare insultă. 

— El era, în secret, conducătorul celei de-A 
Optsprezecea Nome. Puternic. Crud. Ca nepotul 
lui. N-am mai avut de-a face cu un asemenea 
magician. Era pentru prima oară când mă prindea 
cineva. 

— Dar magicienii nu v-au închis în Duat pe voi, 
zeii, după căderea Egiptului? 

— Pe cei mai mulți dintre noi, a încuviinţat Bes. 
Unii au dormit vreme de două milenii până când 
ne-a eliberat tatăl tău. Alţii au evadat din când în 
când, şi Casa Vieţii i-a găsit şi i-a adus înapoi. 
Sekhmet a evadat în 1918. A urmat o epidemie 
urâtă de gripă. Dar câţiva zei, printre care şi eu, am 
rămas în lumea muritorilor în toată această 
perioadă. În vremurile de demult, eu eram doar un 
personaj prietenos. Speriam spiritele. Poporul mă 
iubea. Aşa că, la căderea Egiptului, romanii m-au 
adoptat ca pe unul dintre zeii lor. Apoi, în Evul 
Mediu, creştinii au făcut garguie după chipul meu, 

pentru a-şi proteja catedralele şi mai ştiu eu ce. Au 
inventat legende despre gnomi, pitici, spiriduşi 
folositori — toate inspirate de mine. 

— Spiriduşi folositori? 

S-a încruntat. 

— Ţi se pare că nu sunt folositor? Îmi stă bine 
în colanţi verzi. 

— Nici nu vreau să-mi închipui. 

Bes a pufnit. 

— În orice caz, Casa Vieţii nu s-a străduit 
niciodată prea tare să mă găsească. Am stat mai 
retras şi mi-am văzut de treabă. N-am fost 
niciodată prins până să ajung în Rusia. Probabil că 
şi acum aş fi fost prizonier acolo dacă n-ar fi 
fost... 

S-a oprit, ca şi cum şi-ar fi dat seama că a spus 
prea mult. A ieşit de pe drum. Camioneta s-a 
zguduit pe nisipul tare şi pietre, îndreptându-se 
spre fluviu. 

— Te-a ajutat cineva să evadezi? am întrebat. 
Bast? 

Gâtul piticul s-a făcut roşu. 

— Nu... n-a fost Bast. Ea era închisă în abis, 
luptându-se cu Apophis. 

— Atunci... 

— Ideea e c-am scăpat şi m-am răzbunat. Am 
reuşit să obțin o condamnare pentru corupție pe 
numele lui Alexandr Menşikov. A căzut în 
dizgrație şi i s-au confiscat averea şi titlurile. Toată 
familia lui a fost trimisă în Siberia. A fost cea mai 
frumoasă zi din viața mea. Din păcate, nepotul lui, 
Vladimir, s-a reabilitat. Până la urmă, a revenit în 
Sankt Petersburg, a refăcut averea bunicului său şi 
a preluat cea de-A Optsprezecea Nomă. Dacă ar fi 
avut ocazia să mă prindă... 

Bes s-a foit pe scaun de parcă l-ar fi jenat 
arcurile. 

— Cred că ce vreau să spun e că... Eşti de 
treabă, puştiule. Felul în care i-ai luat apărarea 
surorii tale pe Podul Waterloo, gata să te iei la 

bătaie cu mine... Ai dat dovadă de curaj. Şi faptul 
c-ai încercat să-l călăreşti pe tjesu heru a fost un 
act de curaj. O prostie, dar rămâne un act de curaj. 

— Ăăă... mulţumesc. 

— Îmi aminteşti de mine, a continuat Bes, pe 
când eram un pitic tânăr. Eşti încăpățânat. Dar, 
când vine vorba de fete, habar n-ai ce faci. 

— Fete? 

Am crezut că nimeni nu mă putea face de râs 
mai tare decât Sadie, după ce aflase numele meu 
secret. Dar Bes se descurca de minune. 

— Nu e vorba de o simplă fată. 

Bes s-a uitat la mine ca la un biet căţeluş rătăcit. 

— Vrei s-o salvezi pe Zia. Am înţeles. Vrei ca 
ea să te placă. Dar atunci când salvezi pe cineva... 
lucrurile se complică. Nu te lăsa vrăjit de o 
persoană pe care n-o poţi avea, mai ales dacă asta 
te împiedică să vezi pe cineva cu adevărat 
important. Nu... nu face aceleaşi greşeli pe care 
le-am făcut eu. 

Am simțit durerea din vocea lui. Ştiam că voia 
să mă ajute, dar tot era ciudat să primesc sfaturi 
despre fete de la un zeu de un metru douăzeci, cu o 
pălărie urâtă. 

— Cea care te-a salvat..., am spus eu. A fost o 
zeiță, nu-i aşa? Alta decât Bast... Cineva cu care 
aveai o relație? 

A strâns volanul de i s-au albit degetele. 

— Puştiule... 

— Da? 

— Mă bucur c-am avut această discuţie. Acum, 
dacă ţii la dinţii tăi... 

— O să tac. 

— Foarte bine. 

Bes a pus piciorul pe frână. 

— Pentru că am impresia c-am ajuns. 

Soarele apunea în spatele nostru. În faţa noastră, 
totul era scăldat într-o lumină roşiatică — nisipul, 
apa Nilului, dealurile de la orizont. Chiar şi 

frunzele palmierilor arătau de parcă ar fi fost 
vopsite cu sânge. 

„Lui Set i-ar plăcea locul acesta“, m-am gândit 
eu. 

Nu se vedea niciun semn de civilizație — doar 
câțiva bâtlani cenuşii care zburau pe deasupra 
noastră şi câte un pleoscăit în apă: poate un peşte, 
sau un crocodil. Cred că porţiunea asta a Nilului 
nu arăta prea diferit nici pe vremea faraonilor. 

— Haide, a spus Bes. Ia-ţi lucrurile. 

Bes nu m-a aşteptat. Când l-am ajuns din urmă, 
stătea pe malul fluviului şi cernea nisip printre 
degete. 

— Nu e doar lumina de vină, mi-am dat eu 
seama. Chestia asta chiar e roşie. 

Bes a încuviinţat din cap. 

— Ştii de ce? 

Mama ar fi spus că din pricina oxidului de fier 
sau ceva de genul ăsta. Ea avea o explicaţie 
ştiinţifică pentru orice. Dar ceva îmi spunea că Bes 
nu aştepta un răspuns de genul ăsta. 

— Roşul e culoarea răului, am spus eu. Deşert. 
Haos. Distrugere. 

Bes şi-a scuturat mâinile. 

— Un loc nepotrivit pentru construirea unui sat. 

Am căutat cu privirea vreun semn că acolo 
fusese o aşezare. Nisipul roşu se întindea în toate 
direcțiile pe vreo sută de metri. Zona era mărginită 
de iarbă deasă şi sălcii, dar nisipul însuşi era 
complet sterp. Felul în care strălucea şi se mişca 
sub picioarele mele mi-a amintit de grămezile de 
carapace uscate de scarabei din Duat, care-l ţineau 
prizonier pe Apophis. Mi-aş fi dorit să nu mă fi 
gândit la asta. 

— Nu e nimic aici, am spus eu. Nicio ruină. 
Nimic. 

— Uită-te mai bine. 

Bes a arătat spre fluviu. Tulpini uscate de stuf se 
ițteau din apă ici şi colo, pe o suprafaţă de mărimea 
unui teren de fotbal. Apoi, mi-am dat seama că 

stuful nu era stuf — erau scânduri şi stâlpi de lemn 
în descompunere, resturi de locuinţe rudimentare. 
M-am dus lângă apă. Pe o distanţă de câţiva metri, 
apa era calmă şi nu prea adâncă, aşa că am putut 
vedea un şir de cărămizi de pământ scufundate sub 
apă: fundaţia unui zid ce se transforma încet în 
mâl. 

— Tot satul s-a scufundat? 

— A fost înghițit, a răspuns Bes. Nilul încearcă 
să şteargă urmele dezastrului care s-a petrecut aici. 

M-am cutremurat. Urmele de colți de pe umăr 
au început să pulseze din nou. 

— Dacă e un loc atât de malefic, de ce-ar fi 
ascuns-o Iskandar pe Zia aici? 

— Bună întrebare, a spus Bes. Dacă vrei un 
răspuns, va trebui să mergi prin apă până acolo. 

O parte din mine ar fi vrut să fugă înapoi la 
camionetă. Ultima dată când intrasem într-un 
fluviu — Rio Grande, în El Paso —, lucrurile nu 
merseseră prea grozav. Ne luptaserăm cu zeul- 
crocodil Sobek şi de-abia scăpaserăm cu viaţă. 
Acum vorbeam despre Nil. Zeu şi monştrii trebuie 
să fi fost mult mai puternici aici. 

— Vii şi tu, nu-i aşa? l-am întrebat pe Bes. 

A început să 1 se zbată un ochi. 

— Apa curgătoare nu e bună pentru zei. 
Slăbeşte legătura cu Duatul... 

Probabil că a observat disperarea de pe chipul 
meu. 

— Da, bine, a oftat el. Vin cu tine. 

Până să-mi piară curajul, am intrat cu un bocanc 
în apă şi m-am afundat până la gleznă. 

— Scârbos... 

Am înaintat cu greu, scoțând nişte sunete care 
semănau cu cele scoase de o vacă ce mestecă 
gumă. 

Am realizat cam târziu cât de puţin eram 
pregătit. N-aveam sabia pentru c-o pierdusem în 
Sankt Petersburg. Nu reuşisem s-o recuperez. 
Probabil că magicienii ruşi o topiseră deja. Încă 

mai aveam bagheta, dar îmi folosea mai mult la 
vrăji de apărare. Dacă trebuia să atac, eram 
dezavantajat serios. 

Am scos un băț vechi din noroi şi l-am folosit ca 
să verific adâncimea apei. Bes şi cu mine înaintam 
prin apa mică, în încercarea de a găsi ceva 
folositor. Am dat peste nişte cărămizi, am 
descoperit bucăţi întregi de ziduri şi am scos nişte 
cioburi de ceramică. M-am gândit la povestea pe 
care mi-o spusese Zia — cum tatăl ei provocase 
distrugerea satului eliberând un demon închis într- 
un vas. S-ar fi putut ca cioburile să fie de la vasul 
acela. 

Nu ne-a atacat nimeni, cu excepția ţânţarilor. N- 
am găsit nicio capcană. Dar fiecare pleoscăit din 
apă mă ducea cu gândul la crocodili (şi nu la cei 
albinoşi precum Filip din Brooklyn) sau la uriaşul 
peşte-tigru cu mulți dinţi pe care mi-l arătase odată 
Zia la Prima Nomă. Îmi închipuiam cum înoată în 
jurul picioarelor, încercând să decidă care picior 
părea mai gustos. 

Cu colţul ochiului vedeam încontinuu valuri şi 
vârtejuri mici, ca şi cum aş fi fost urmărit. Când 
băgăm băţul în apă, nu găseam nimic acolo. 

După o oră de căutări, soarele aproape apusese. 
Trebuia să ne întoarcem în Alexandria să ne 
întâlnim cu Sadie de dimineaţă, ceea ce însemna 
că nu prea mai aveam timp s-o găsim pe Zia. Şi 
peste douăzeci şi patru de ore, când soarele apunea 
din nou, începea echinocțiul. 

Am continuat să căutăm, dar n-am găsit nimic 
interesant, decât o minge de fotbal dezumflată şi o 
proteză dentară. |Da, Sadie, era chiar mai 
scârboasă decât a lui tataie.] M-am oprit să omor 
țânțari care mi se puseseră pe gât. Bes a scos o 
chestie din apă — un peşte sau o broască ce se 
zvârcolea — şi a îndesat-o în gură. 

— Chiar trebuie să faci asta? l-am întrebat. 

— Ce? a răspuns el mestecând. E ora mesei. 

M-am întors dezgustat şi am împuns apa cu 
băţul. 

Poc! 

Am dat de ceva mai tare decât o cărămidă de 
pământ sau o bucată de lemn. Era o piatră. 

Am căutat ce era la capătul bățului. Nu era o 
piatră. Era un şir de lespezi cioplite. Mai jos cu 
treizeci de centimetri de primul şir se afla un altul: 
ca nişte scări ce coborau. 

— Bes! am strigat. 

Şi-a croit drum spre mine. Apa îi ajungea până 
aproape de subsuori. Imaginea lui a pâlpâit la 
mijlocul curentului, de parcă urma să dispară. 

I-am arătat ce-am găsit. 

— Ha! 

Şi-a băgat capul sub apă. Când şi l-a scos, avea 
barba plină de mâl şi alge. 

— Chiar că sunt scări. Seamănă cu intrarea într- 
un mormânt. 

— Un mormânt, am spus, în mijlocul satului? 

În stânga s-a auzit o altă pleoscăitură. 

Bes s-a încruntat. 

— Ai văzut? 

— Da. De când am pus piciorul în apă. Tu n-ai 
observat? 

Bes şi-a băgat degetul în apă de parcă ar fi vrut 
să verifice temperatura. 

— Ar trebui să ne grăbim. 

— De ce? 

— Probabil că nu e nimic. 

Era un mincinos mai nepriceput decât tata. 

— Hai să aruncăm o privire în mormântul ăsta. 
Desparte apele. 

A zis-o de parcă mi-ar fi cerut un fleac, ceva de 
genul „Dă-mi sarea“. 

— Sunt un magician de luptă, am spus eu. Nu 
ştiu să despart apele unui fluviu. 

Bes a părut jignit. 

— O, haide. E ceva obişnuit. Pe vremea lui 
Khufu am cunoscut un magician care a despărțit 

apele Nilului ca să ajungă pe fundul apei şi să 
recupereze colierul unei fete. Apoi a mai fost şi 
israelitul acela, Mickey. 

— Moise? 

— Da, el, a spus Bes. Oricum, cu siguranţă eşti 
în stare să desparți apele. Trebuie să ne grăbim. 

— Păi dacă-i atât de uşor, de ce n-o faci tu? 

— Acum îl apucă obrăznicia. Ţi-am spus, 
puştiule, că apa curgătoare afectează puterea 
zeilor. Acesta e probabil unul dintre motivele 
pentru care Iskandar a ascuns-o pe prietena ta 
acolo jos, dacă într-adevăr se află acolo. Poţi s-o 
faci. Doar... 

Deodată s-a crispat. 

— Du-te la mal! 

— Dar ai zis că... 

— Acum! 

N-am apucat să mă mişc, că fluviul a explodat 
în jurul nostru. Trei coloane de apă au ţâşnit în sus 
şi Bes a fost tras sub apă. 

Am încercat să fug, dar picioarele mi s-au 
împotmolit în noroi. Coloanele de apă m-au 
înconjurat. S-au transformat în siluete umane cu 
capul, umerii şi braţele făcute din fâşii de apă 
învolburată, de parcă ar fi fost mumii create din 
apa Nilului. 

Şase metri mai Jos, Bes a ieşit la suprafaţă. 

— Demoni de apă! a bolborosit el. Alungă-i! 

— Cum? am strigat cu. 

Doi dintre demonii de apă au pornit către Bes. 
Zeul pitic a încercat să-şi menţină echilibrul, dar 
fluviul era plin de bulboane învolburate şi apa îi 
ajungea deja până la subsuori. 

— Haide, puştiule! a strigat el. Toţi păstorii 
ştiau vrăji împotriva demonilor de apă! 

— Păi găseşte tu un păstor! 

Bes a strigat BUU! şi primul demon de apă s-a 
evaporat. S-a întors înspre cel de-al doilea, dar 
până să apuce să-l sperie, demonul de apă l-a izbit 
în faţă. 

Bes s-a înecat şi s-a clătinat, în timp ce pe nări îi 
ieşea apă. Demonul s-a prăbuşit peste el şi Bes s-a 
scufundat din nou. 

— Bes! am strigat. 

Al treilea demon s-a repezit spre mine. Am 
ridicat bagheta şi am reuşit să creez un scut fragil 
de lumină albastră. Demonul s-a izbit de el, 
împingându-mă înapoi. 

Gura şi ochii 1 se învârteau ca nişte vârtejuri în 
miniatură. Când te uitai la faţa lui parcă priveai 
într-un bol de cristal. Simţeam foamea nesfârşită a 
creaturii, ura sa faţă de oameni. Voia să distrugă 
toate digurile, să devoreze toate oraşele şi să înece 
lumea într-o mare de haos. Şi avea să înceapă prin 
a mă ucide pe mine. 

Mi-am pierdut concentrarea. Creatura a năvălit 
asupra mea, distrugându-mi scutul şi trăgându-mă 
sub apă. 

Ţi-a intrat vreodată apă în nas? Închipuie-ţi cum 
e să-ţi intre un val pe nas — un val inteligent care 
ştie exact cum să te înece. Mi-am pierdut bagheta. 
Plămânii mi s-au umplut cu lichid. Gândurile 
raționale au dispărut, făcând loc panicii. 

Am dat din mâini şi din picioare, ştiind că apa 
n-avea mai mult de un metru, un metru şi ceva, dar 
nu m-am putut ridica. Nu puteam vedea nimic în 
întuneric. Am scos capul la suprafaţă şi am văzut 
imaginea tulbure a lui Bes, care era azvârlit 
încoace şi încolo în vârful unei coloane de apă şi 
care striga: 

— Sperie-te odată! Sperie-te mai tare! 

Apoi m-am scufundat la loc, scormonind mâlul 
cu mâinile. 

Inima îmi bătea să-mi sară din piept. Mi se 
întuneca privirea. Chiar dacă mi-ar fi trecut vreo 
vrajă prin minte, nu puteam s-o rostesc. Mi-am 
dorit să am puterile zeului mării, însă Horus nu era 
specialist în aşa ceva. 

Eram pe punctul de a-mi pierde cunoştinţa, când 
ceva m-a apucat de braţ. L-am lovit cu sălbăticie şi 

am atins cu pumnul un chip bărbos. 

Am ieşit din nou la suprafaţă, inspirând cu 
nesaţ. Bes era şi el la un pas de-a se îneca lângă 
mine, strigând: 

— Nerodule... gâl, gâl... încerc să te salvez... 
gâl, gâl...! 

Demonul m-a tras din nou sub apă, dar dintr- 
odată mi s-a limpezit mintea. Poate că ultima gură 
de oxigen îşi făcuse efectul. Sau poate că 
scăpasem de panică când îl lovisem pe Bes. 

Mi-am amintit că şi Horus se aflase cândva într- 
o situaţie asemănătoare. Set încercase să-l omoare 
înecându-l în Nil. 

M-am agăţat de această amintire şi mi-am 
însuşit-o. 

Am ajuns în Duat şi am canalizat puterea zeului 
războiului în propriul meu corp. M-a cuprins furia. 
N-aveam să mă las prins. Am urmat calea lui 
Horus. N-aveam să-i permit unei afurisite de 
mumii fluide să mă înece într-o apă de-un metru. 

Am văzut roşu în faţa ochilor. Am ţipat, 
expulzând apa din plămâni într-un şuvoi uriaş. 

BUUUM! Nilul a explodat. M-am prăbuşit în 
noroi. 

La început, de oboseală n-am putut face altceva 
decât să tuşesc. Când am reuşit să mă ridic cu greu 
în picioare şi să-mi curăţ noroiul din ochi, am 
văzut că fluviul îşi schimbase cursul. Acum trecea 
pe lângă ruinele satului. În noroiul roşu strălucitor 
se vedeau cărămizi şi scânduri, gunoaie, haine 
vechi, aripa unei maşini şi oase ce puteau fi de 
animal sau de om. Câţiva peşti se zbăteau 
întrebându-se unde dispăruse fluviul. Demonii de 
apă nu se mai vedeau nicăieri. La vreo trei metri 
de mine, Bes mă privea încruntat şi nervos. Îi 
curgea sânge din nas şi era afundat până la brâu în 
mâl. 

— De obicei, când desparţi un fluviu, a mormăit 
el, nu e necesar şi să pocneşti un pitic. Acum, 
scoate-mă de-aici! 

Am reuşit să-l eliberez, şi a scos un zgomot atât 
de impresionant încât îmi pare rău că nu l-am 
înregistrat. [Şi nu, Sadie, n-am de gând să-l 
reproduc la microfon. ] 

— Îmi pare rău, m-am bâlbâit. N-am vrut să... 

Mi-a respins scuzele cu un gest al mâinii. 

— Te-ai ocupat de demonii de apă. E tot ce 
contează. Să vedem acum dacă te poţi ocupa de 
asta. 

M-am întors şi am văzut mormântul. 

Era o groapă dreptunghiulară de mărimea unei 
debarale, căptuşită cu blocuri de piatră. Scările 
coborau până la o intrare închisă, din piatră, pe 
care erau gravate hieroglife. Cea mai mare era 
simbolul Casei Vieţii: 

LO] 


— Demonii aceia păzeau intrarea, a spus Bes. 
Înăuntru s-ar putea să fie şi mai rău. 

Dedesubtul simbolului, am recunoscut un rând 
de hieroglife fonetice: 


EN E 

— Z-I-A, am citit. Zia e înăuntru. 

— Iar asta, a murmurat Bes, în lumea magiei se 
numeşte o capcană. E ultima şansă să te 
răzgândeşti, puştiule. 

Dar eu nu-l ascultam. Zia era acolo. Chiar dacă 


aş fi ştiut ce urma să se întâmple, nu cred că m-aş 
fi putut opri. Am coborât scările şi am deschis uşa. 

14.La mormântul Ziei Rashid 
CARTER 


Sarcofagul era făcut din apă. 

Era o siluetă omenească imensă cu picioare 
rotunjite, umeri largi şi o faţă zâmbitoare cât toate 
zilele, ca alte sicrie egiptene pe care le mai 
văzusem; dar toată chestia era făcută dintr-un 
lichid strălucitor. Se afla pe un podium de piatră în 
mijlocul unei încăperi pătrate. Pereţii erau ornaţi 
cu desene egiptene, dar nu mi-am bătut capul cu 
ele. 

În interiorul sarcofagului, Zia Rashid plutea 
îmbrăcată în alb. Avea braţele încrucişate peste 
piept, iar în mâini ţinea o cârjă de păstor şi un bici 
de luptă, simbolurile unui faraon. Toiagul şi 
bagheta pluteau lângă ea. Părul negru şi scurt se 
legăna în jurul chipului, care era la fel de frumos 
pe cât mi-l aminteam. Mă ducea cu gândul la 
celebra sculptură a reginei Nefertiti, dacă ai văzut- 
o vreodată, cu sprâncenele ei ridicate, pomeţii 
înalți, nasul grațios şi buzele roşii desăvârşite. 

| Sadie spune că exagerez cu descrierea, dar aşa 
arăta. Nu degeaba Nefertiti a fost numită cea mai 
frumoasă femeie din lume.] 

În timp ce mă apropiam de sarcofag, apa a 
început să pâlpâie. Un curent a încrețit suprafaţa 
apei, desenând încontinuu acelaşi simbol: 


E 


Bes a scos un hârâit. 

— Nu mi-aţi spus că avea sânge de zeu. 

Nu-mi dăduse prin cap să pomenesc despre asta, 
dar sigur acesta era motivul pentru care Iskandar o 

ascunsese pe Zia. Când tata eliberase zeii la British 
Museum, unul dintre ei — zeiţa râurilor, Nephthys 
— o alesese pe Zia ca gazdă. 

— Acesta e simbolul lui Nephthys? am întrebat. 

Bes a dat din cap. 

— N-ai spus tu că fata asta era o maestră în 
mânuirea focului? 

— Ba da. 

— Hmm... Nu-i o combinaţie prea fericită. Nici 
nu-i de mirare că Lictorul-Şef a pus-o la conservat. 
Un magician al focului care găzduieşte o zeiţă a 
apei — asta ar putea-o ucide, doar dacă... hm, 
inteligentă chestie. 

— Ce anume? 

— Combinația de apă şi foc ar putea, de 
asemenea, să mascheze puterile Ziei. Dacă 
Iskandar a încercat s-o ascundă de Apophis... 

A făcut ochii mari. 

— În numele zeiţei Nut! Acestea sunt cârja şi 
biciul? 

— Da, aşa cred. 

Nu mi-am dat seama de era atât de uimit. 

— Cei care erau îngropaţi cu ele nu erau oameni 
importanţi? 

Bes mi-a aruncat o privire neîncrezătoare. 

— Nu pricepi, puştiule. Acestea sunt cârja şi 
biciul originale, instrumentele regale ale lui Ra. 

Dintr-odată mi s-a pus un nod în gât. Nu cred c- 
aş fi putut fi mai surprins dacă Bes mi-ar fi spus 
„Apropo, te rezemi de o bombă cu hidrogen“. 
Cârja şi biciul lui Ra erau cele mai puternice 
simboluri ale celui mai puternic zeu egiptean. Cu 
toate acestea, în mâinile lui Zia ele nu păreau ieşite 
din comun. Cârja semăna cu o acadea albastră cu 
auriu. Biciul era un băț de lemn cu trei lanţuri cu 
ţepi la capăt. Nu străluceau şi nici nu scria pe ele 
PROPRIETATEA LUI RA. 

— De ce-or fi aici? am întrebat. 

— Nu ştiu, a spus Bes, dar ele sunt. Eu ştiam că 
erau închise în seifurile Primei Nome. Numai 

Lictorul-Şef avea acces la ele. Cred că Iskandar le- 
a îngropat aici, cu prietena ta. 

— Ca s-o protejeze? 

Bes a ridicat din umeri, în mod clar surprins. 

— E ca şi cum ţi-ai lega sistemul de securitate 
de acasă la o rachetă nucleară. O măsură 
exagerată. Nici nu-i de mirare că Apophis n-a 
reuşit s-o atace. E o protecţie pe cinste împotriva 
Haosului. 

— Ce se întâmplă dacă o trezesc? 

— Vrăjile care o protejează se vor rupe. Poate 
că acesta e motivul pentru care Apophis te-a adus 
aici. Odată ce Zia e eliberată din sarcofag, devine 
o ţintă uşoară. În ceea ce priveşte motivul pentru 
care Apophis o doreşte moartă sau pentru care 
Iskandar se străduieşte atât de mult s-o protejeze — 
nici eu nu ştiu mai multe decât tine. 

M-am uitat la chipul Ziei. Vreme de trei luni 
visasem s-o găsesc. Acum parcă eram prea speriat 
s-o trezesc. Aş fi putut s-o rănesc din greşeală sau 
s-o las neprotejată împotriva unui atac al lui 
Apophis dacă rupeam vraja care o ţinea adormită. 
Chiar dacă as fi reuşit, cum ar fi fost să se 
trezească şi să-şi dea seama că nu mă putea 
suporta? Îmi doream să cred că împărtăşea aceleaşi 
amintiri cu shabti-ul ei, ca să-şi amintească de 
lucrurile pe care le trăiserăm împreună. Dar dacă 
lucrurile nu stăteau aşa, nu eram sigur c-aş fi putut 
suporta să fiu respins. 

Am atins sicriul de apă. 

— Ai grijă, puştiule, m-a avertizat Bes. 

Energia magică mi-a provocat un fior. A fost 
ceva subtil — de parcă l-aş fi privit în faţă pe 
demonul apei —, dar am auzit gândurile Ziei. Visa 
că se îneacă. Încerca să se agaţe de ultima ei 
amintire pozitivă — chipul blând al lui Iskandar în 
timp ce-i punea în mâini cârja şi biciul: „la-le, 
draga mea. Vei avea nevoie de ele. Şi nu te teme. 
N-o să fii deranjată de vise“. 

Dar Iskandar se înşelase. Somnul îi fusese 
invadat de coşmaruri. Vocea lui Apophis sâsâia în 
întuneric: „i-am distrus familia. Și acum vin după 
tine.“ Zia a văzut de nenumărate ori cum satul ei 
era distrus, în hohotele de râs ale lui Apophis, iar 
spiritul lui Nephthys se agita neliniştit în ea. Magia 
lui Iskandar o făcuse prizonieră şi pe zeiţă într-un 
somn fermecat, iar aceasta încerca s-o protejeze pe 
Zia, chemând Nilul să acopere încăperea şi să le 
protejeze de Şarpe. Totuşi, ea nu putea opri visele. 
Zia avea acelaşi coşmar haotic de trei luni şi era în 
pragul nebuniei. 

— Trebuie s-o eliberez, am spus eu. E parțial 
conştientă. 

Bes a tras aer în piept. 

— N-ar trebui să fie posibil, dar dacă e 
adevărat... 

— Are probleme serioase. 

Mi-am vârât mâna şi mai adânc în sarcofag. Am 
apelat la acelaşi tip de magie pe care-o folosisem 
să despart apele fluviului, doar că la o scară mai 
mică. Încet, apa şi-a schimbat forma, topindu-se ca 
un cub de gheaţă. Înainte ca Zia să se scurgă de pe 
podium, am prins-o în brațe. A scăpat cârja şi 
biciul, iar toiagul şi bagheta au căzu cu zgomot pe 
podea. 

În timp ce se evapora şi ultima picătură din 
sarcofag, ochii Ziei s-au deschis. A încercat să 
respire, dar nu reuşea să tragă aer în piept. 

— Bes, care-i problema? am întrebat eu. Ce-i de 
făcut? 

— Zeița, a răspuns el. Corpul Ziei respinge 
spiritul lui Nephthys. Du-o la fluviu! 

Zia a început să se învineţească la faţă. Am 
apucat-o bine în braţe şi am luat-o la fugă pe 
scările alunecoase, ceea ce nu era uşor, cu Zia care 
dădea întruna din mâini şi din picioare. Am reuşit 
să trec prin noroi fără să cad şi am pus-o jos pe 
mal. 


233 


Şi-a dus mâna la gât, cu ochii plini de teamă; 
dar de îndată ce corpul a atins apa Nilului, o aură 
albastră a apărut în jurul ei. Faţa i-a revenit la 
normal. Apa i-a ţâşnit din gură ca dintr-o fântână. 
Acum, că mă gândesc, cred c-a fost destul de 
greţos, dar atunci eram prea îngrijorat ca să-mi bat 
capul cu asta. 

Din fluviu s-a ridicat silueta făcută din apă a 
unei femei într-o rochie albastră. Forţa celor mai 
mulți zei egipteni slăbea în apele curgătoare, dar 
Nephthys era în mod clar o excepție. Emana 
putere. Pe părul negru şi lung purta o coroană 
egipteană de argint. Chipul demn îmi amintea de 
Isis, dar femeia aceasta avea un zâmbet mai blând 
şi ochii mai prietenoși. 

— Bună, Bes! 

Avea o voce blândă şi fremătătoare, ca briza ce 
trece prin iarba de pe malul fluviului. 

— Nephthys..., a spus piticul. A trecut mult 
timp. 

Zeița apei a îngenuncheat lângă Zia, care 
tremura în braţele mele, chinuindu-se încă să 
respire. 

— Îmi pare rău c-am folosit-o ca gazdă, a spus 
Nephthys. A fost o alegere proastă, care era să ne 
distrugă pe amândouă. Ai grijă de ea, Carter Kane. 
Are o inimă bună şi un destin măreț. 

— Ce destin? am întrebat. Cum s-o protejez? 

În loc de răspuns, spiritul lui Nephthys s-a făcut 
nevăzut în Nil. 

Bes a încuviinţat printr-un mormăit. 

— Locul ei este în Nil. Fluviul e adevăratul ei 
corp. 

Zia a scuipat şi s-a ghemuit. 

— Încă nu poate respira! 

Aşa că am făcut singurul lucru care mi-a trecut 
prin cap: respirație gură la gură. 

Da, bine, ştiu cum sună, dar mi se blocase 
mintea. 

[Nu mai râde, Sadie.] 

Sincer, nu încercam să profit. Pur şi simplu 
încercam s-o ajut. 

Zia a fost de altă părere. Mi-a tras un pumn în 
piept atât de tare, că am guiţat ca un purcel. Apoi 
s-a întors pe o parte şi a vomitat. 

Nu mi-am închipuit că am o respiraţie atât de 
urât mirositoare. 

Când s-a uitat din nou la mine, i se putea citi 
furia în ochi — ca pe vremuri. 

— Să nu îndrăzneşti să mă săruţi! a reuşit ca să 
spună. 

— Dar eu nu... N-am vrut să... 

— Unde-i Iskandar? m-a întrebat. Am crezut 
că... 

Privirea i-a devenit neclară. 

— Am visat că... 

A început să tremure. 

— Egiptul veşnic, el nu e... Nu poate fi... 

— Zia... 

Am încercat să-i pun mâna pe umăr, dar mi-a 
dat-o la o parte. S-a întors spre fluviu şi a început 
să plângă, înfigându-şi degetele în noroi. 

Voiam s-o ajut. Nu suportam să văd cum suferă. 
Dar m-am uitat la Bes, care şi-a bătut uşor cu 
degetul nasul însângerat, vrând parcă să mă 
avertizeze: „la-o încet, sau îți sparge şi ţie nasul“. 

— Zia, avem multe de vorbit, am spus eu, 
încercând să nu las să se vadă că aveam inima 
frântă. Hai să plecăm de lângă fluviu. 


S-a aşezat pe treptele propriului ei mormânt şi s- 
a cuprins singură în braţe. Hainele şi părul au 
început să 1 se usuce, dar tot mai tremura, în ciuda 
nopţii calde şi a vântului uscat ce bătea dinspre 
deşert. 

La rugămintea mea, Bes i-a adus toiagul şi 
bagheta de la mormânt, împreună cu cârja şi biciul, 
lucru care nu i-a convenit. Le ţinea în mână de 
parcă ar fi fost toxice. 

Am încercat să-i explic Ziei cum stau lucrurile: 
i-am spus despre shabti, despre moartea lui 
Iskandar, despre faptul că Desjardins a devenit 
Lictor-Șef şi despre ce se mai întâmplase în 
ultimele trei luni de la lupta cu Set, dar nu ştiu cât 
de multe a auzit. Clătina întruna din cap, 
acoperindu-şi urechile cu mâinile. 

— Nu se poate ca Iskandar să fie mort. 

Vocea i-a tremurat. 

— N-ar fi trebuit... N-ar fi trebuit să-mi facă 
una ca asta. 

— A încercat să te protejeze, am spus eu. N-a 
ştiut că vei avea coşmaruri. Te-am căutat... 

— De ce? m-a întrebat ea. Ce vrei de la mine? 
Îmi amintesc de tine de la Londra, dar după 
aceea... 

— Ți-am întâlnit shabti-ul la New York. El — de 
fapt, tu — ne-a dus pe Sadie şi pe mine la Prima 
Nomă. Ai început să ne antrenezi. Am luptat 
împreună în New Mexico, apoi la Piramida Roşie. 

— Nu. 

A strâns din pleoape. 

— Nu, n-am fost eu. 

— Dar îţi aminteşti faptele shabti-ului. Încearcă 
să... 

— Eşti din famila Kane! a strigat ea. Sunteţi 
toți nişte proscrişi. Şi eşti aici, cu... cu ăsta. 

A arătat spre Bes. 

— Asta are un nume, a mormăit Bes. Încep să 
mă întreb de ce am bătut jumătate de Egipt ca să te 
trezesc. 

— Eşti un zeu! a spus Zia. 

Apoi s-a întors spre mine. 

— ŞI dacă tu eşti cel ce l-a chemat, vei fi ucis! 

— Ascultă, fetiţo, a spus Bes. Tu ai găzduit 
spiritul lui Nephthys. Aşa că, dacă e să fie ucis 
cineva... 

Zia şi-a apucat toiagul. 

— Dispari! 

Din fericire, încă nu-şi revenise pe deplin. A 
reuşit să arunce un jet slab de foc spre faţa lui Bes, 
dar zeul pitic a respins cu uşurinţă flăcările. 

Am prins de capătul toiagului. 

— Zia, opreşte-te! Nu el e duşmanul. 

— Pot să-i trag un pumn? a întrebat Bes. Şi tu 
m-ai lovit, copilă. Aşa mi s-ar părea corect. 

— Nimeni nu dă niciun pumn, am spus eu. Nici 
nu aruncă flăcări. Zia, suntem în aceeaşi tabără. 
Echinocţiul începe mâine, la apus, iar Apophis va 
scăpa din închisoarea lui. Vrea să te distrugă. 
Suntem aici ca să te salvăm. 

Numele lui Apophis a zguduit-o. A început să 
respire cu dificultate, de parcă plămânii i s-ar fi de 
umplut din nou cu apă. 

— Nu. Nu, e imposibil. De ce te-aş crede? 

— Pentru că..., am ezitat eu. 

Ce aş fi putut să-i spun? Că ne îndrăgostiserăm 
cu trei luni în urmă? Că trecuserăm prin atâtea 
împreună şi ne salvaserăm unul celuilalt viaţa? 
Acele amintiri nu erau ale ei. Îşi amintea de mine — 
într-un fel. Dar timpul petrecut împreună era ca un 
film la care se uitase, cu o actriţă care juca rolul ei 
şi făcea lucruri pe care ea nu le-ar fi făcut. 

— Nu mă cunoşti, a spus ea cu amărăciune. 
Acum pleacă, înainte de a fi silită să mă lupt cu 
tine. O să mă întorc singură la Prima Nomă. 

— Poate că are dreptate, puştiule, a spus Bes. Ar 
trebui să plecăm. Am folosit suficientă magie ca să 
declanşăm toate sistemele de securitate posibile. 

Mi-am încleştat pumnii. Mi se adeveriseră cele 
mai mari temeri. Zia nu mă plăcea. Tot ce 
trăiserăm împreună dispăruse odată cu copia ei din 
ceramică. Dar, aşa cum ţi-am mai spus, mă 
încăpăţânez când mi se spune că nu pot face ceva. 

— N-o să te las aici. 

I-am arătat ruinele satului. 

— Zia, acest loc a fost distrus de Apophis. N-a 
fost un accident. N-a fost vina tatălui tău. Şarpele 
te căuta pe tine. Iskandar te-a crescut pentru că ştia 

că vei avea un destin măreț. El te-a ascuns aici cu 
cârja şi biciul de faraon — nu doar pentru că 
găzduiai o zeiţă, ci pentru că era pe moarte şi se 
temea că nu va putea să te apere. Nu ştiu care e 
destinul tău, dar... 

— Ajunge! 

A reaprins vârful toiagului. De data asta, focul 
era mai puternic. 

— Mă zăpăceşti. Eşti precum coşmarurile. 

— Ştii că nu e aşa. 

Probabil c-ar fi trebuit să-mi ţin gura, dar nu-mi 
venea să cred că Zia chiar m-ar fi incinerat. 

— Iskandar şi-a dat seama, înainte să moară, că 
vechile obiceiuri trebuie reînviate. De aceea ne-a 
lăsat pe Sadie şi pe mine în viaţă. Zeii şi vrăjitorii 
trebuie să lucreze împreună. Tu... shabti-ul tău a 
înţeles asta când am luptat împreună la Piramida 
Roşie. 

— Puştiule, a spus Bes mai impacientat. Chiar 
trebuie să plecăm. 

— Vino cu noi, i-am spus Ziei. Ştiu că mereu te- 
ai simţit singură. N-ai avut pe nimeni, cu excepția 
lui Iskandar. Am înţeles asta, dar eu sunt prietenul 
tău. Te putem proteja. 

— Nimeni nu mă protejează pe mine! A ţâşnit în 
picioare. Sunt un scrib al Casei Vieţii! 

Din toiagul ei au ieşit flăcări. Am dat să-mi iau 
bagheta, dar desigur o pierdusem în fluviu. 
Instinctiv, mi-am întins mâinile după simbolurile 
de faraon — cârja de păstor şi biciul de luptă. Le- 
am încrucişat ca să mă apăr, şi toiagul Ziei a fost 
spulberat instantaneu. Focul s-a stins. 

Zia s-a dat înapoi, în timp ce din mâini îi ieşea 
fum. 

S-a uitat la mine absolut uluită. 

— Îndrăzneşti să foloseşti simbolurile lui Ra? 

Probabil că arătam la fel de surprins. 

— Eu... Nu asta am vrut! Vreau doar să vorbim. 
Probabil că eşti flămândă. Avem mâncare şi apă la 
camionetă... 

— Carter! 

Bes era încordat. 

— Ceva nu-i în regulă... 

S-a întors prea târziu. În jurul lui s-a produs o 
explozie albă, orbitoare. Când am început să văd 
din nou, Bes era încremenit într-o cuşcă cu zăbrele 
strălucitoare ca nişte tuburi de neon. Lângă el se 
aflau cei doi oameni pe care îmi doream cel mai 
puţin să-i văd: Michel Desjardins şi Vlad 
Inhalatorul. 

Desjardins arăta chiar mai în vârstă decât în 
viziunea mea. Părul cărunt şi barba lui despicată 
erau lungi şi neîngrijite. Hainele crem atârnau pe 
el. Mantia din piele de leopard a Lictorului-Şef era 
căzută de pe umărul stâng. 

Vlad Menşikov, pe de altă parte, părea pe deplin 
odihnit şi gata să joace o partidă de Hai să 
torturăm familia Kane! Purta un costum alb, curat, 
şi avea un toiag nou în formă de şarpe. Colierul de 
argint îi strălucea pe cravată. Pe capul încărunțit 
purta o pălărie albă, probabil pentru a-i acoperi 
rănile pe care 1 le făcuse Set. A zâmbit de parcă se 
bucura să mă vadă, şi poate că l-aş fi crezut — doar 
că nu mai avea ochelarii de soare. Printre cicatrice 
şi rănile roşiatice, în ochii lui siniştri lucea ura. 

— După cum îți spuneam, Lictore-Şef, a hârâit 
Menşikov, următoarea mişcare a lui Kane a fost s- 
o găsească pe biata fată şi să încerce s-o întoarcă 
împotriva noastră. 

— Desjardins, ascultă, am spus eu. Menşikov e 
un trădător. El l-a invocat pe Set. A încercat să-l 
elibereze pe Apophis... 

— Vezi? a strigat Menşikov. După cum am 
anticipat, băiatul încearcă să dea vina pe mine 
pentru magia ilegală pe care făcut-o. 

— Poftim? am spus. Nu! 

Rusul s-a întors să-l cerceteze pe Bes, care încă 
era încremenit în cuşca lui strălucitoare. 

— Carter Kane, susții că eşti nevinovat şi totuşi 
te găsim aici, complotând cu zeii. Pe cine avem 

noi aici? Pe Bes, piticul! Din fericire, bunicul m-a 
învăţat o vrajă excelentă creată chiar pentru 
această creatură. Bunicul m-a mai învăţat multe 
alte vrăji de tortură care erau... foarte eficiente în 
privința zeului pitic. Întotdeauna am vrut să le 
încerc. 

Desjardins a strâmbat din nas dezgustat, dar nu 
mi-am dat seama dacă era din cauza mea sau a lui 
Menşikov. 

— Carter Kane, a spus Lictorul-$ef, ştiam că-ţi 
doreşti tronul faraonului. Ştiam c-ai complotat cu 
Horus. Dar acum te găsesc cu cârja şi biciul lui Ra, 
care au dispărut recent din seifurile noastre. Chiar 
şi pentru tine, acesta e un act neobrăzat de 
agresiune. 

M-am uitat la armele pe care le ţineam în mâini. 

— Nu e ce credeţi voi. Tocmai le-am găsit... 

M-am oprit. Nu puteam să-i spun că simbolurile 
fuseseră îngropate cu Zia. Chiar şi dacă m-ar fi 
crezut, îi puteam face probleme Ziei. Desjardins a 
dat din cap de parcă aş fi mărturisit. Spre 
surprinderea mea, a părut oarecum trist. 

— Întocmai cum mi-am închipuit. Amos m-a 
asigurat că eşti un slujitor devotat al Ma'atului. În 
schimb, văd că eşti în cârdăşie cu zeii şi hoţ pe 
deasupra. 

— Zia! 

M-am întors spre ea. 

— Trebuie să mă asculți. Eşti în pericol. 
Menşikov lucrează pentru Apophis. Te va ucide. 

Menşikov se pricepea de minune să pară jignit. 

— De ce-aş dori să-i fac rău? Simt că s-a 
eliberat de Nephthys. Nu-i vina ei că zeiţa a luat-o 
în stăpânire. 

Şi-a întins mâna spre Zia. 

— Mă bucur să văd că eşti bine, copilă. Nu eşti 
tu de vină pentru deciziile ciudate luate de 
Iskandar în ultimele lui zile — faptul că te-a ascuns 
aici, că s-a înmuiat în ceea ce-i priveşte pe 

criminalii din familia Kane. Îndepărtează-te de 
trădător. Vino cu noi acasă. 

Zia a ezitat. 

— Am avut... am avut nişte vise ciudate... 

— Eşti confuză, a spus Desjardins cu blândeţe. 
E normal. Shabti-ul tău ţi-a trimis amintirile lui. I- 
al văzut pe Carter Kane şi pe sora lui făcând un 
pact cu Set la Piramida Roşie. În loc să-l distrugă 
pe Stăpânul cel Roşu, i-au dat drumul. Îţi 
aminteşti? 

Zia m-a studiat precaută. 

— Aminteşte-ţi de ce am făcut-o, am implorat 
eu. Haosul sporeşte. Apophis se va elibera în mai 
puţin de douăzeci şi patru de ore. Zia... eu... 

Cuvintele mi-au rămas în gât. Aş fi vrut să-i 
spun ce simţeam pentru ea, dar ochii ei erau duri 
precum chihlimbarul. 

— Nu te cunosc, a murmurat ea. Îmi pare rău. 

Menşikov a zâmbit. 

— Normal că nu, copilă. N-ai nicio legătură cu 
trădătorii. Acum, cu permisiunea Stăpânului 
Desjardins, îl vom aduce pe tânărul eretic înapoi la 
Prima Nomă, unde va avea parte de un proces 
corect — Menşikov s-a întors spre mine, în ochii lui 
distruşi citindu-se biruinţa — şi apoi va fi executat. 

15.Cămilele sunt rele... 


SADIE 


Da, Carter, toată aventura cu demonii de apă 
trebuie să fi fost îngrozitoare. Dar nu te 
compătimesc, pentru că: 1) ţi-ai făcut-o cu mâna ta 
şi 2) în timp ce tu o salvai pe Zia, eu aveam de-a 
face cu nişte cămile. 

Cămilele sunt dezgustătoare. 

Poate te gândeşti: „Dar, Sadie, erau nişte cămile 
magice, convocate de una dintre amuletele lui 
Walt. Walt cel inteligent! Cu siguranţă, cămilele 
magice nu sunt la fel de rele precum cămilele 
obişnuite.“ 

Pot confirma acum despre cămilele magice că 
scuipă, se balegă, lasă bale, muşcă, mănâncă şi, cel 
mai scârbos, miros precum cămilele obişnuite. Mai 
mult, scârboşenia lor e sporită de magie. 

Bineînţeles, n-am început cu cămilele. Am ajuns 
la ele după ce am avut parte, treptat, de mai multe 
mijloace de transport, unul mai sinistru decât 
celălalt. Prima dată am luat autobuzul până într-un 
orăşel situat la vest de Alexandria — un autobuz 
fără aer condiționat, ticsit de oameni care nu 
descoperiseră beneficiile folosirii unui deodorant. 
Apoi am angajat un şofer ca să ne ducă la Bahariya 
— un şofer care inițial a avut tupeul să pună cele 
mai mari hituri ale trupei ABBA şi să mănânce 
ceapă crudă, apoi ne-a dus în mijlocul pustietăţii, 
unde (surpriză!) ne-a făcut cunoştinţă cu prietenii 
lui bandiți, care de-abia aşteptau să jefuiască nişte 
adolescenţi americani. Mi-a făcut plăcere să le arăt 
cum se transformă toiagul meu într-un leu mare şi 
flămând. Probabil că bandiții şi şoferul încă mai 

aleargă. Oricum, maşina se oprise şi nicio magie n- 
o putea face să pornească din nou. 

În acel moment, am decis că e mai bine s-o 
luăm pe drumuri ocolite. Puteam face față 
privirilor răutăcioase ale localnicilor. Puteam face 
faţă faptului că atrăgeam atenția de parcă aş fi fost 
o ciudăţenie — o americancă/englezoaică purtând 
şuviţe roşii care călătoreşte cu un băiat care nu 
pare să-i fie frate. De fapt, era ca în viaţă. Dar 
după ce fusesem aproape tâlhăriți, ne-am dat 
seama cât de atent eram urmăriţi de localnici şi că, 
pentru ei, eram o ţintă. N-aveam niciun chef să 
mai fiu luată în vizor de bandiți sau de poliția 
egipteană sau, mai rău, de magicienii care poate 
stăteau la pândă. Aşa c-am invocat cămilele 
magice, am vrăjit un pumn de nisip să ne arate 
drumul spre Bahariya şi am pornit-o prin deşert. 

Poate te întrebi: „Cum era deşertul, Sadie?“ 

Mulţumesc pentru întrebare. Era fierbinte. 

Şi încă ceva: de ce trebuie deșerturile să fie atât 
de întinse? De ce nu pot avea doar câteva sute de 
metri lăţime, cât să-ţi lase impresia de loc nisipos, 
uscat şi groaznic, după care să urmeze un peisaj ca 
lumea, cum ar fi o luncă cu un râu sau o stradă cu 
magazine? 

N-am avut noroc de-aşa ceva. Deşertul nu se 
mai termina. Mi-l închipuiam pe Set, zeul 
ținuturilor pustii, cum râdea de noi în timp ce ne 
târâm peste dunele fără sfârşit. Dacă asta era casa 
lui, nu eram impresionată de felul în care o 
aranjase. 

Pe cămila mea am botezat-o Katrina. Era un 
dezastru natural. Îşi lăsa balele peste tot şi avea 
impresia că şuviţele mele roşii erau un fruct exotic. 
Încerca întruna să-mi mănânce capul. Cămilei lui 
Walt i-am spus Hindenburg. Era aproape la fel de 
mare ca un zeppelin şi la fel de plină de gaze. 

Cum mergeam noi unul lângă celălalt, Walt 
părea dus pe gânduri, uitându-se la orizont. În 
Alexandria îmi sărise în ajutor fără să stea pe 

gânduri. După cum bănuisem, între amuletele 
noastre shen exista o legătură. Cu un pic de 
concentrare, reuşisem să-i trimit un mesaj mental 
despre situația dificilă în care ne aflam. Cu un pic 
mai mult efort, reuşisem să-l trag la propriu prin 
Duat până la mine. Un element magic foarte la 
îndemână: un tip sexy care apare de cum îl chemi. 

Însă odată ajuns aici, a devenit tot mai tăcut şi 
mai stânjenit. Era îmbrăcat ca un adolescent 
american obişnuit plecat în excursie — un maiou 
negru care-i venea chiar bine, pantaloni şi bocanci. 
Dar dacă te uitai mai atent, puteai observa că 
venise echipat cu toate instrumentele magice pe 
care le construise vreodată. La gât avea o 
adevărată grădină zoologică de amulete în formă 
de animale. Pe fiecare mână îi străluceau câte trei 
inele. La mijloc avea o curea împletită cum nu mai 
văzusem, aşa c-am presupus că avea puteri 
magice. Avea şi un rucsac, plin, fără îndoială, cu şi 
mai multe lucruri folositoare. În ciuda acestui 
arsenal personal, Walt părea foarte agitat. 

— Ce vreme frumoasă! l-am provocat eu. 

S-a încruntat, trezindu-se la realitate. 

— Îmi cer scuze. Mă... gândeam. 

— Ştii, uneori îţi prinde bine să stai de vorbă cu 
cineva. De exemplu... despre... ştiu şi eu? Dacă aş 
avea o mare problemă, una care să-mi pună viaţa 
în pericol, şi dacă n-as avea încredere decât în 
Jaz... şi dacă Bes ar şti ce se întâmplă, dar n-ar 
spune... şi dacă aş fi de acord să pornesc într-o 
aventură cu un prieten bun şi am avea la dispoziţie 
ore întregi să stăm de vorbă în timp ce traversăm 
deşertul, eu aş fi tentată să-i povestesc ce se 
întâmplă cu mine. 

— Ipotetic vorbind, a spus el. 

— Da. Şi dacă fata asta ar fi ultimul om de pe 
planetă care să afle ce se-ntâmplă cu mine şi căreia 
chiar îi pasă... ei bine, îmi închipui că s-ar simţi 
destul de frustrată că nu i se spune nimic. ŞI s-ar 

putea, ipotetic vorbind, să te sugrume — adică să 
sugrume pe cineva. Ipotetic vorbind. 

Walt a schiţat un zâmbet palid. Deşi n-aş putea 
spune că privirea lui mă făcea să mă topesc 
precum cea a lui Anubis, avea totuşi un chip 
superb. Nu semăna deloc cu tata, dar avea acelaşi 
gen de forță şi frumuseţe aspră — un fel de 
gravitate blândă care mă făcea să mă simt în 
siguranță şi cu picioarele mai bine înfipte în 
pământ. 

— Mi-e greu să vorbesc despre asta, a zis el. N- 
am vrut să-ţi ascund nimic. 

— Din fericire, nu e prea târziu. 

Cămilele mergeau mai departe. Katrina a 
încercat să-l sărute sau, poate, să-l scuipe pe 
Hindenburg, iar Hindenburg 1-a răspuns cu un 
vânt. Mi s-a părut un comentariu deprimant la 
adresa relaţiilor dintre băieți şi fete. 

În cele din urmă, Walt a spus: 

— Are de-a face cu sângele faraonilor. Voi — 
adică famila Kane — vă trageţi din două linii 
regale puternice, Narmer şi Ramses cel Mare, nu-i 
aşa? 

— Aşa mi s-a spus. Ce bine sună Sadie cea 
Mare! 

Walt n-a zis nimic. Poate se gândea la cum aş fi 
arătat ca faraon, ceea ce, recunosc, e o idee destul 
de înfricoşătoare. 

— Linia mea regală... a ezitat el. Ce ştii despre 
Akhenaton? 

— La prima vedere, aş spune c-a fost un faraon. 
Probabil din Egipt. 

Walt a pufnit în râs, ceea ce era bine. Dacă 
reuşeam să-l fac să nu devină prea serios, poate că 
i-ar fi fost mai uşor să se destăinuie. 

— Foarte bine, a spus el. Akhenaton a fost 
faraonul care a decis să scape de toți vechii zei şi 
să venereze doar soarele, pe Aten. 

— A... în regulă. 

Îmi aduceam vag aminte de povestea asta, ceea 
ce m-a neliniştit, pentru că însemna că sunt 
aproape la fel de tocilară precum Carter. 

— Nu-i tipul care a mutat capitala? 

Walt a încuviinţat din cap. 

— A construit un oraş de la zero, la Amarna. Era 
un individ destul de ciudat, dar a fost primul căruia 
i-a trecut prin cap ideea că vechii zei erau răi. A 
încercat să interzică venerarea lor, le-a închis 
templele. Voia să venereze un singur zeu, dar a 
făcut o alegere ciudată. A ales soarele. Nu Ra, zeul 
soarelui, ci chiar discul solar, Aten. Oricum, vechiu 
preoţi şi magicieni, mai ales preoții lui Amon- 
Ra... 

— Acesta e un alt nume pentru Ra? am încercat 
eu să ghicesc. 

— Mai mult sau mai puţin, a zis Walt. Deci, 
preoţii templului lui Amon-Ra n-au fost prea 
încântați de Akhenaton. După moartea lui, i-au 
desfigurat statuile, au încercat să-i şteargă numele 
de pe toate monumentele şi alte lucruri de genul 
acesta. Oraşul Amarna a fost complet abandonat. 
Egiptul a revenit la vechile obiceiuri. 

M-am gândit la ce mi-a spus Walt. Cu mii de ani 
înainte ca Iskandar să dea o poruncă prin care zeii 
erau exilați, un faraon se gândise la acelaşi lucru. 

— lar el a fost stră-stră-şi-aşa-mai-departe- 
bunicul tău? am întrebat eu. 

Walt şi-a înfăşurat hăţurile în jurul încheieturi. 

— Sunt unul dintre descendenţii lui Akhenaton. 
Da. Avem acelaşi talent pentru magie ca 
majoritatea familiilor regale, dar... avem şi 
probleme. Zeii nu l-au suportat pe Akhenaton, 
după cum îi poţi închipui. Fiul său, 
Tutankhamon... 

— Regele Tut? am întrebat. Eşti rudă cu Regele 
Tut? 

— Din păcate, a spus Walt. Tutankhamon a fost 
primul care a suferit de pe urma blestemului. A 

murit la nouăsprezece ani. Şi a fost unul dintre cei 
norocoşi. 

— Stai aşa. Ce blestem? 

În momentul acela, Katrina s-a oprit cu un 
scârțâit. S-ar putea crede despre cămile că nu 
scârție, însă nu e aşa. Când a ajuns în vârful unei 
dune imense de nisip, Katrina a scos un scârțâit 
mult mai puternic decât frânele unei maşini. 
Hindenburg s-a oprit trăgând un vânt. 

Am privit de cealaltă parte a dunei. Sub noi, în 
mijlocul deşertului, se întindea o vale ce se vedea 
ca prin ceaţă, cu câmpuri verzi şi palmieri, mare 
cam cât centrul Londrei. Deasupra zburau păsări. 
Nişte iazuri străluceau în soarele după-amiezii. 
Din câteva locuinţe răsfirate se ridica fum. După 
ce umblaserăm atâta prin deşert, mă dureau ochii 
de la atâta culoare, ca atunci când ieşi în soare 
după ce ai stat într-o sală întunecoasă de cinema. 

Am înţeles cum trebuie să se fi simțit călătorii 
de pe vremuri când dădeau peste o oază ca asta, 
după zile întregi petrecute în pustie. Nu văzusem 
niciodată ceva mai asemănător cu grădina raiului. 

Însă cămilele nu s-au oprit pentru a admira 
frumosul peisaj. Prin nisip şerpuia un şir de urme 
micuţe, ce venea tocmai de la oază până la duna pe 
care ne aflam. Şi pe deal urca o pisică ce părea 
foarte nemulțumită. 


— Era şi timpul, a spus pisica. 

Am alunecat de pe spinarea Katrinei şi m-am 
uitat mirată la pisică. Nu pentru că vorbea — am 
văzut lucruri şi mai ciudate de-atât —, ci pentru că 
1-am recunoscut vocea. 

— Bast? am întrebat eu. Ce cauţi în interiorul 
chestiei ăsteia — ce-i asta, mai exact? 

Pisica s-a ridicat pe labele din spate şi şi-a 
desfăcut labele din faţă, ceva de genul: „, Voilà!“ 

— E o pisică din rasa Mau Egipteană, evident. 
Pete frumoase de leopard, blană albăstruie... 

— Arată de parcă ar fi ieşit dintr-un mixer! 

Şi nu eram prea dură. Pisica era într-o stare 
deplorabilă. Îi lipseau smocuri mari de blană. 
Poate că fusese frumoasă cândva, dar îmi venea 
mai degrabă să cred că fusese întotdeauna 
sălbatică. Restul de blană pe care-l mai avea era 
murdară şi încâlcită, iar ochii îi erau umflați şi 
speriaţi, aproape ca ai lui Vlad Menşikov. 

Bast — sau pisica, sau chestia care deținea 
controlul, oricare ar fi fost ea — a revenit pe toate 
cele patru labe şi a adulmecat indignată. 

— Sadie, dragă, cred c-am vorbit despre urmele 
lăsate de lupte pe trupul unei pisici. Motanul 
acesta e un războinic! 

„Un războinic care pierde“, m-am gândit eu, dar 
am decis să-mi ţin gura. 

Walt a alunecat de pe spinarea lui Hindenburg. 

— Bast, cum... unde eşti? 

— Sunt încă în adâncurile Duatului, a oftat ea. 
Mai durează cel puţin o zi până reuşesc să ies de- 
aici. Aici situaţia e un pic cam... haotică. 

— Eşti bine? am întrebat. 

Pisica a încuviinţat din cap. 

— Trebuie doar să fiu atentă. Abisul e plin de 
duşmani. Toate cărările şi râurile folosite de obicei 
sunt păzite. Va trebui să fac un ocol mare pentru a 
mă întoarce în siguranţă, şi cum echinocțiul începe 
mâine la apus, n-am prea mult timp la dispoziție. 
M-am gândit c-ar fi bine să vă transmit un mesaj. 

— Deci..., s-a încruntat Walt. Pisica nu este 
reală? 

— Bineînţeles că este reală, a zis Bast. Doar că 
e controlată de o părticică a ba-ului meu. Ştii, pot 
comunica cu uşurinţă prin intermediul pisicilor, cel 
puţin vreme de câteva minute, dar e prima dată 
când stai în apropierea unei pisici. Ţi-ai dat seama 
de asta? Incredibil! Trebuie neapărat să mai stai pe 
lângă pisici. Apropo, mau trebuie să primească o 
recompensă după ce plec. Un peştişor drăguţ, 
poate, sau nişte lapte... 

— Bast! am întrerupt-o. Spuneai că ai un mesaj? 

— Aşa e. Apophis se trezeşte. 

— Ştiam asta! 

— Dar e mai rău decât am crezut, a spus ea. Are 
o legiune de demoni care muncesc la cuşca lui, şi 
şi-a propus să se elibereze exact în momentul când 
îl veţi trezi pe Ra. De fapt, se bazează pe faptul că- 
l veţi trezi pe Ra. Asta face parte din planul lui. 

Îmi simţeam capul transformat în jeleu, poate şi 
pentru că părul meu începuse să fie morfolt de 
Katrina, cămila. 

— Apophis vrea să-l eliberăm pe cel mai mare 
duşman al lui? N-are nicio logică. 

— Nu-mi pot explica nici eu, a spus Bast, dar 
când m-am apropiat de închisoarea lui, i-am putut 
citi gândurile. Probabil că, după secole de luptă, s- 
a creat o legătură între noi. Oricum, echinocțiul 
începe mâine, la apus, aşa cum spuneam. În 
dimineaţa următoare, pe douăzeci şi unu martie, 
Apophis intenționează să iasă din Duat. Plănuieşte 
să înghită soarele şi să distrugă lumea. Şi crede că 
planul vostru de a-l trezi pe Ra îl va ajuta să 
reuşească. 

Walt s-a încruntat. 

— Dacă Apophis vrea să reuşească, de ce se 
chinuie atâta să ne împiedice? 

— Chiar face asta? am întrebat eu. 

O grămadă de amănunte care nu-mi dăduseră 
pace în ultimele zile au început să aibă sens: de ce 
Apophis se mulţumise să-l sperie pe Carter la 
Muzeul Brooklyn, când Săgeţile lui Sekhmet ar fi 
putut să-l ucidă? Cum de scăpase aşa uşor din 
Sankt Petersburg? De ce ne spusese Set de 
bunăvoie locul unde se află al treilea sul de 
papirus? 

— Apophis vrea haos, am spus eu. Vrea să-şi 
învrăjbească duşmanii. Dacă Ra se întoarce, asta 
va declanşa un război civil. Magicienii sunt deja 
învrăjbiți. Zeii se vor lupta între ei. Nu se va ştii 
cine e conducătorul. Şi dacă Ra nu renaşte într-o 

formă mai puternică — dacă e la fel de bătrân şi 
fragil ca în viziunea pe care am avut-o... 

— Atunci nu ar trebui să-l trezim pe Ra? a 
întrebat Walt. 

— Nici asta nu-i o soluţie, am spus eu. 

Bast şi-a înclinat capul. 

— Nu înţeleg. 

Gândurile îmi treceau cu repeziciune prin minte. 
Cămila Katrina îmi mesteca în continuare părul, 
transformându-l într-o claie lipicioasă, dar nici n-o 
băgăm în seamă. 

— Trebuie să ne ţinem de plan. Avem nevoie de 
Ra. Ma'at-ul şi Haosul trebuie să fie în echilibru, 
nu-i aşa? Dacă Apophis revine, la fel trebuie să 
facă şi Ra. 

Walt şi-a răsucit inelele. 

— Dar dacă Apophis vrea ca Ra să fie trezit, 
dacă el crede că asta îl va ajuta să distrugă 
lumea... 

— Trebuie să sperăm că Apophis se înşală. 

Mi-am amintit ce-mi spusese ren-ul lui Jaz: 
„Am ales să credem în Ma'at“. 

— Apophis nu-şi poate închipui că cineva îi 
poate uni pe zei şi magicieni, am continuat eu. El 
crede că revenirea lui Ra ne va face să fim şi mai 
slabi. Trebuie să-i arătăm că se înşală. Trebuie să 
transformăm haosul în ordine. Asta a făcut Egiptul 
dintotdeauna. E riscant — extrem de riscant —, dar 
dacă nu acţionăm de teama că nu vom reuşi, îi 
facem jocul lui Apophis. 

E greu să ţii un discurs motivant când o cămilă 
te linge pe cap, dar Walt a încuviinţat. Pisica n-a 
părut prea entuziasmată. Însă pisicile rareori se 
entuziasmează. 

— Nu-l subestima pe Apophis, a zis Bast. Tu nu 
te-ai luptat cu el. Eu, da. 

— Tocmai de aceea avem nevoie de tine cât mai 
repede. 

l-am povestit despre discuţia dintre Vlad 
Menşikov şi Set şi despre intențiile celui dintâi de 

a distruge Casa din Brooklyn. 

— Bast, prietenii noştri sunt în mare pericol. 
Menşikov, probabil, e mai nebun decât crede 
Amos. De îndată ce poţi, du-te în Brooklyn. Am o 
presimţire că acolo se va da bătălia decisivă. Vom 
lua ultimul papirus şi-l vom găsi pe Ra. 

— Nu-mi plac bătăliile decisive, a spus pisica. 
Dar ai dreptate. Nu sună prea bine. Apropo, unde 
sunt Bes şi Carter? 

S-a uitat cu suspiciune la cămile. 

— l-aţi transformat în chestiile astea, nu-i aşa? 

— Îmi surâde ideea, am răspuns eu. Dar nu. 

I-am povestit pe scurt ce voia Carter să facă. 

Bast a sâsâit dezgustată. 

— Ce ocol prostesc! O să am o discuţie cu 
piticul care te-a lăsat să pleci de una singură. 

— Dar ce, eu sunt invizibil? a protestat Walt. 

— Îmi pare rău, dragă, n-am vrut să... 

Pisica s-a uitat chiorâş şi a tuşit de parcă ar fi 
avut în gât un ghem de blană. 

— Pierd conexiunea. Mult noroc, Sadie. Cea 
mai bună intrare la morminte este la o mică fermă 
de curmale care se află spre sud-est. Uită-te după 
un turn de apă negru. Şi ai grijă la romani. Sunt 
destul de... 

Pisica şi-a înfoiat coada. Apoi a clipit şi s-a uitat 
confuză în Jur. 

— Care romani? am întrebat eu. Sunt destul 
de... cum? 

— Miau! 

Pisica s-a uitat la mine cu o expresie care 
însemna: „Cine eşti şi unde e mâncarea?“ 

I-am tras cămilei una peste bot ca să-mi lase în 
pace părul lipicios. 

— Hai, Walt, am bombănit. Să găsim nişte 
mumii. 

I-am dat pisicii nişte bucățele de carne de vită 


uscată şi nişte apă din proviziile noastre. Nu erau 
la fel de gustoase ca peştele şi laptele, dar pisica a 

părut destul de mulţumită. Pentru că era în 
apropierea oazei şi era clar că ştie locul mai bine 
ca noi, am lăsat-o acolo să-și termine mâncarea. 
Walt a transformat cămilele înapoi în amulete, 
slavă Domnului, şi ne-am târât picioarele spre 
Bahariya. 

Ferma de curmale n-a fost greu de găsit. Turnul 
de apă negru se afla la marginea proprietăţii şi era 
cea mai înaltă construcție din zonă. Ne-am 
îndreptat spre el, croindu-ne drum prin hectare de 
palmieri care ne mai protejau de soare. În 
depărtare se afla o casă din chirpici, dar n-am 
văzut niciun om. Poate că egiptenii erau mai isteţi 
şi evitau căldura după-amiezii. 

Când am ajuns la turnul de apă, nu mi-a sărit în 
ochi nicio intrare în mormânt. Tumul părea destul 
de vechi — patru stâlpi ruginiți de metal care 
susțineau un rezervor rotund de mărimea unul 
garaj, aflat la cincisprezece metri înălțime. 
Rezervorul avea o mică spărtură. La câteva 
secunde apa cădea din cer şi se izbea de nisipul 
întărit de dedesubt. Nu se vedea mare lucru în jur, 
în afară de nişte palmieri, câteva unelte agricole 
ruginite şi o pancartă făcută dintr-un placaj 
decolorat de intemperii ce zăcea pe jos. Pe 
pancartă cineva scrisese cu spray-ul în arabă şi 
engleză, probabil vreun fermier care încerca să-şi 
vândă marfa. În engleză scria: „Curmale — cel mai 
mic preţ. Bebsi rece.“ 

— Bebsi? am întrebat eu. 

— Pepsi, a răspuns Walt. Am citit despre asta pe 
internet, în arabă nu există litera „p“. Aici toată 
lumea zice Bebsi. 

— Deci, trebuie să bei Bebsi când mănânci 
bizza? 

— Brobabil. 

Am pufnit în râs. 

— Dacă aici e un sit arheologic celebru, n-ar 
trebui să fie mai multă agitație? Arheologi? Case 
de bilete? Vânzători de suveniruri? 

— Poate că Bast ne-a trimis la o intrare secretă, 
a spus Walt. Mai bine decât să ne furişăm pe lângă 
paznici şi îngrijitori. 

O intrare secretă suna destul de interesant, dar 
dacă turnul de apă nu era un mijloc de teleportare 
magic sau dacă unul dintre curmali n-avea o 
intrare secretă, habar n-aveam unde putea fi 
această intrare atât de utilă. Am lovit cu piciorul 
semnul cu Bebsi. Sub el nu era decât nisip, care se 
transforma încet în noroi de la picăturile de apă ce 
se scurgeau din turnul fisurat. 

Apoi m-am uitat mai cu atenţie la petecul umed 
de pământ. 

— Stai! 

Am îngenuncheat. Apa se aduna într-un mic 
canal, de parcă nisipul se scurgea printr-o 
crăpătură de sub pământ. Crăpătura avea cam un 
metru lungime şi nu părea mai lată decât un creion, 
însă era mult prea dreaptă pentru a fi naturală. Am 
săpat în nisip. La şase centimetri adâncime am dat 
cu unghiile de piatră. 

— Ajută-mă să curăţ aici, l-am rugat pe Walt. 

După un minut, descoperiserăm o lespede de 
piatră de circa un metru pătrat. Am încercat să-mi 
bag degetele sub marginile umede, dar piatra era 
prea groasă şi mult prea grea ca s-o pot ridica. 

— Putem folosi ceva pe post de pârghie, a 
sugerat Walt, şi s-o ridicăm aşa. 

— Ori... am spus, dă-te înapoi! 

Walt a vrut să protesteze, dar când mi-am scos 
toiagul a ştiut că trebuie să se ferească. De când cu 
noua revelație legată de magia zeilor, nu m-am 
gândit la ce aveam nevoie, ci am încercat să simt 
legătura mea cu Isis. Mi-am amintit de momentul 
în care a găsit sicriul soţului ei crescut în trunchiul 
unui chiparos şi, plină de furie şi disperare, a făcut 
copacul arşice. M-am folosit de aceste emoţii şi 
am îndreptat toiagul spre piatră. 

— Ha-di! 

Vestea bună e că vraja a funcționat chiar mai 
bine decât în Sankt Petersburg. Hieroglifa de la 
capătul toiagului a strălucit şi piatra a fost 
spulberată, dând la iveală o gaură întunecată. 

Vestea proastă e că nu distrusesem doar atât. 
Pământul a început să se scufunde în jurul găurii. 
Walt şi cu mine ne-am dat înapoi în timp ce în 
groapă cădeau pietre şi mi-am dat seama că am 
zdruncinat tot acoperişul unei camere subterane. 
Gaura s-a mărit până a ajuns la pilonii care 
susțineau turnul de apă. Acesta a început să 
scârţâie şi să se clatine. 

— Fugi! a strigat Walt. 

Nu ne-am oprit până ce n-am ajuns la treizeci de 
metri distanță şi ne-am ascuns în spatele unui 
palmier. Turnul s-a fisurat într-o sută de locuri din 
care a ţâşnit apa, s-a clătinat ca un om beat apoi a 
căzut spre noi şi s-a spulberat, udându-ne din cap 
până-n picioare şi eliberând un şuvoi de apă ce s-a 
scurs printre şirurile de palmieri. 

Zgomotul a fost atât de puternic, încât probabil 
s-a auzit în toată oaza. 

— Pardon, am spus eu. 

Walt s-a uitat la mine ca la o nebună. Ce să zic, 
eram vinovată. Dar e al naibii de tentant să arunci 
chestii în aer, nu-i aşa? 

Am alergat spre Craterul Memorial Sadie Kane. 
Acum era de mărimea unei piscine. La cinci metri 
adâncime, sub o grămadă de nisip şi pietre, erau 
şiruri de mumii înfăşurate în pânză veche, aşezate 
pe lespezi de piatră. Din păcate, mumiile erau 
aplatizate, dar mi-am dat seama că fuseseră vopsite 
în culori vii: roşu, albastru şi auriu. 

— Mumii auril..., a constatat Walt îngrozit. 
Zona încă nedezgropată a complexului de 
morminte. Tocmai ai distrus... 

— Păi am zis „Pardon“. Acum ajută-mă să 
cobor înainte să apară proprietarul turnului de apă 
cu o armă în mână. 

16. ... dar nu la fel de rele ca romanii 


SADIE 


Ca să fiu sinceră, mumiile din încăperea aceea 
erau deja distruse în mare parte, din cauza 
umezelii de la turnul de deasupra. Pentru un miros 
cu adevărat îngrozitor, adăugați puţină apă peste 
mumii. 

Ne-am cățărat pe dărâmături şi am găsit un 
coridor care cobora adânc sub pământ. Nu mi-am 
dat seama dacă era natural sau făcut de mâna 
omului, dar şerpuia vreo patruzeci de metri prin 
stânca dură înainte să dea într-o altă cameră 
mortuară. Camera aceasta nu era deteriorată de 
apă. Totul era conservat remarcabil de bine. Walt 
adusese lămpi (mai bine zis lanterne), iar în lumina 
lor slabă am văzut că pe lespezile de piatră şi în 
nişele săpate de-a lungul pereților străluceau 
mumii pictate cu aur. Erau cel puțin o sută doar în 
camera asta, de unde porneau mai multe coridoare 
în toate direcțiile. 

Walt a luminat trei mumii grupate pe un podium 
central. Corpurile lor erau complet înfăşurate în 
pânză, aşa că semănau mai degrabă cu nişte 
popice. Trăsăturile le erau pictate cu minuţiozitate 
pe pânză — mâinile încrucişate pe piept, bijuteriile 
care le împodobeau gâtul, fustanelele şi sandalele 
egiptene şi, de-o parte şi de cealaltă, o serie de 
hieroglife de protecție şi portrete ale zeilor. Toate 
erau făcute în stilul tipic al artei egiptene, dar 
chipurile erau realizate într-un stil complet diferit — 
portrete în stil realist, care păreau lipite pe feţele 
mumiilor. În stânga se afla un bărbat cu o faţă 
prelungă, cu barbă şi ochi trişti, negri. În dreapta 

se afla o femeie frumoasă, cu părul castaniu 
cârlionţat. Totuşi, ce m-a înduioşat cu adevărat a 
fost mumia din mijloc. Era un corp mic — în mod 
evident, un copil. Faţa era de băiat, de vreo şapte 
ani. Avea ochii bărbatului şi părul femeii. 

— O familie, a ghicit Walt. Îngropată laolaltă. 

Copilul avea ceva sub braţul drept — un căluţ de 
lemn, probabil jucăria lui preferată. Chiar dacă 
familia murise cu mii de ani în urmă, tot mi-au dat 
puţin lacrimile. Era cumplit de trist. 

— Cum au murit? am întrebat. 

Din coridorul aflat chiar în faţa noastră, s-a auzit 
o voce: 

— De tuberculoză. 

Într-o secundă, tineam toiagul în mână. Walt a 
îndreptat lanterna spre gura coridorului şi o 
fantomă a intrat în cameră. Am presupus că era o 
fantomă, pentru că puteam vedea prin ca. Era un 
bărbat îndesat şi în vârstă, cu păr cărunt tuns scurt, 
fălci de buldog şi o expresie încruntată. Purta o 
robă în stil roman şi era dat cu kohl în jurul 
ochilor, aşa că arăta mai degrabă ca Winston 
Churchill, dacă fostul prim-ministru ar fi organizat 
o petrecere sălbatică cu togi şi s-ar fi machiat. 

— Morți proaspeţi? 

Ne-a privit precaut. 

— N-am mai întâlnit de mult nou-veniţi. Unde 
vă sunt trupurile? 

Walt şi cu mine ne-am privit. 

— Păi, astea sunt, am spus eu. 

Fantoma a ridicat din sprâncene. 

— Să fiu al naibu! Sunteţi vii? 

— Până acum, a spus Walt. 

— Atunci, aţi adus ofrande? 

Şi-a frecat mâinile. 

— O, şi au spus că veţi veni, dar am aşteptat o 
veşnicie! Unde aţi fost? 

— Ăăă,.. 

N-aş fi vrut să dezamăgesc o fantomă, mai ales 
ca începuse să strălucească şi mai tare, ceea ce în 

lumea magiei înseamnă de multe ori preludiul unei 
explozii. 

— Poate c-ar trebui să ne prezentăm. Eu sunt 
Sadie Kane. El e Walt... 

— Desigur! Aveţi nevoie de numele meu pentru 
vrăji. 

Fantoma şi-a dres glasul. 

— Sunt Appius Claudius Iratus. 

Aveam senzația c-ar fi trebuit să fiu 
impresionată. 

— Bun. Să-nțeleg că ăsta nu-i un nume 
egiptean? 

Fantoma a părut ofensată. 

— E roman, desigur. Tocmai de asta am ajuns 
aici, pentru c-am respectat blestematele alea de 
obiceiuri egiptene! Nu-i destul că am fost detaşat 
în oaza asta uitată de zei — de parcă Roma are 
nevoie ca o întreagă legiune să protejeze nişte 
ferme de curmale! Am mai avut şi ghinionul să mă 
îmbolnăvesc. I-am spus soției pe patul de moarte: 
„Lobelia, vreau o înmormântare romană obişnuită. 
Fără prostiile astea locale“. Dar nu! Nu m-a 
ascultat. A trebuit să mă mumifice, aşa că ba-ul 
meu e prizonier aici pe vecie. Femeile astea! 
Probabil că ea s-a mutat înapoi la Roma şi a murit 
aşa cum trebuie. 

— Lobelia? am întrebat, pentru că nu prea 
auzisem ce-a spus după aceea. Ce părinți îi dau 
copilului lor numele de Lobelia? 

Fantoma a pufnit şi şi-a încrucişat braţele. 

— Dar nu cred că aveţi chef să ascultați cum bat 
câmpii, nu-i aşa? Puteţi să-mi spuneţi Claude 
Nebunul. Aşa s-ar traduce numele meu în limba 
voastră. 

M-am întrebat cum se făcea că o fantomă 
romană vorbea engleza — sau poate că, pur şi 
simplu, ne înţelegeam printr-un fel de telepatie. 
Oricum, n-am fost prea încântată să aflu că îl 
chema Claude Nebunul. 

— Ăăă,.. 

Walt a ridicat mâna. 

— Sunteţi înnebunit de furie? Sau nebun de 
legat? 

— Da, a răspuns Claude. Acum, cu privire la 
ofrande. Văd toiege, baghete şi amulete, aşa că 
presupun că sunteți preoți la Casa Vieții locală? 
Bun, bun. Deci ştiţi ce să faceţi. 

— ... Ce să facem! am încuviinţat din toată 
inima. Da, cum să nu! 

Claude şi-a îngustat ochii. 

— O, pe Jupiter! Sunteţi novici, nu-i aşa? V-au 
explicat măcar cei de la templu problema? 

— Ăăă... 

S-a repezit spre famila de mumii la care ne 
uitaserăm. 

— Fi sunt Lucius, Flavia şi micuțul Purpens. Au 
murit de ciumă albă. Sunt aici de atâta timp, că v- 
aş putea spune practic povestea fiecăruia dintre ei! 

— EFi îţi vorbesc? 

M-am îndepărtat de famila de mumii. Dintr- 
odată, micuțul Purpens nu mi se mai părea chiar 
atât de drăgălaş. 

Claude Nebunul a dat din mână nerăbdător. 

— Uneori. Nu la fel de mult ca pe vremuri. 
Acum, spiritele lor dorm în cea mai mare parte a 
timpului. Ideea e că, indiferent cât de rea a fost 
moartea de care au avut parte oamenii ăştia, soarta 
lor după moarte a fost şi mai rea! Noi toţi — toţi 
romanii care trăiesc în Egipt — am fost 
înmormântați în stil egiptean. Obiceiuri locale, 
preoţi locali, mumificarea corpului în vederea 
vieții de apoi şi aşa mai departe. Am crezut că aşa 
suntem acoperiţi — cu două religii eram de două ori 
asiguraţi. Problema a fost că voi, preoţi egipteni 
nechibzuiţi, n-aţi mai ştiut ce să faceţi! Până la 
venirea noastră, a romanilor, cea mai mare parte a 
cunoştinţelor voastre magice se pierduseră. Dar 
ne-aţi spus asta? Nu! V-a convenit să ne luaţi banii 
şi să faceţi o treabă de mântuială. 

— Ah! 

M-am mai îndepărtat puţin de Claude Nebunul, 
care acum strălucea periculos. 

— Păi sunt sigură că la Casa Vieţii există un 
număr de telefon pentru situaţii de genul ăsta... 

— Nu poţi face un ritual egiptean doar pe 
jumătate, a mormăit el. Ne-am trezit cu corpurile 
mumificate şi cu sufletele legate pentru veşnicie de 
ele, şi n-a mai avut nimeni grija noastră! Nimeni n- 
a spus rugăciunile care să ne ajute să trecem în 
viața următoare. Nimeni n-a făcut ofrande care să 
ne hrănească ba-urile. Ştii cât sunt de flămând? 

— Avem nişte carne uscată de vită, s-a oferit 
Walt. 

— N-am putut ajunge pe tărâmul lui Pluto ca 
nişte buni romani, a continuat Claude Nebunul, 
pentru că trupurile noastre au fost pregătite pentru 
o altfel de viaţă de apoi. N-am putut ajunge nici în 
Duat, pentru că n-am avut parte de ritualurile 
egiptene corespunzătoare. Sufletele noastre au 
rămas prinse aici, ataşate de aceste corpuri. Aveţi 
vreo idee cât de plictisitor e aici? 

— Deci, dacă eşti un ba, am întrebat, de ce n-ai 
corp de pasăre? 

— Ți-am spus! Totul e-o porcărie, nu suntem 
nici fantome romane, nici ba-uri propriu-zise. 
Dacă aş fi avut aripi, crede-mă, aş fi zburat de aici! 
Apropo, în ce an suntem? Cine e împărat? 

— O, numele lui este... 

Walt a tuşit, apoi a continuat: 

— Ştii, Claude, sunt sigur că putem să te 
ajutăm. 

— Putem? am întrebat. A, da! Putem! 

Walt a dat din cap încurajator. 

— Chestia e că mai întâi trebuie să găsim ceva. 

— Un papirus, am intervenit. O parte din Cartea 
lui Ra. 

Claude şi-a scărpinat fălcile impresionante. 

— Şi asta vă va ajuta să ne trimiteţi sufletele în 
viaţa de apoi? 

— Pă1..., am ezitat eu. 

— Da, a spus Walt. 

— Tot ce se poate, am continuat eu. Nu ştim 
precis până nu-l găsim. Cu el ar trebui să-l trezim 
pe Ra, înţelegi, care-i va ajuta pe zeii egipteni. 
Cred că asta v-ar creşte şansele de a ajunge în viaţa 
de apoi. În plus, eu mă înţeleg bine cu zeii 
egipteni. Mai bem câte un ceai din când în când. 
Dacă ne ajuţi, ţi-aş putea pune o vorbă bună. 

Sincer, totul nu era decât pură invenţie. Sunt 
sigură că o să te mire, dar câteodată vorbesc vrute 
şi nevrute când sunt agitată. 

[O, termină cu râsul ăsta, Carter!| 

În acel moment, expresia lui Claude Nebunul a 
devenit vicleană. Ne-a studiat de parcă ar fi vrut să 
ne evalueze conturile bancare. M-am întrebat dacă 
în Imperiul Roman au existat agenţi care vindeau 
care la mâna a doua şi dacă nu cumva Claude 
Nebunul fusese şi el unul dintre ei. Mi l-am 
imaginat într-o reclamă romană, purtând o togă 
ieftină în carouri: „Probabil că sunt nebun să vând 
care la asemenea preţuri!“ 

— Te înţelegi bine cu zeii egipteni..., a căzut el 
pe gânduri. Ai putea pune o vorbă bună, zici... 

Apoi s-a întors spre Walt. Claude avea o 
expresie atât de calculată, atât de /lacomă, că mi s-a 
făcut pielea de găină. 

— Dacă papirusul pe care-l căutaţi este antic, ar 
trebui să fie în cea mai veche parte a catacombelor. 
Ştiţi, acolo au fost îngropaţi nişte localnici, mult 
înainte de venirea noastră, a romanilor. Ba-urile lor 
şi-au văzut de drum. N-au avut nicio problemă să 
ajungă în Duat. Dar mormintele lor sunt încă 
intacte, cu o mulțime de relicve şi aşa mai departe. 

— Ai vrea să ni le arăţi? a întrebat Walt, mult 
mai interesat decât aş fi reuşit eu să par. 

— A, sigur! 

Claude Nebunul ne-a oferit cel mai bun zâmbet 
posibil de vânzător de care la mâna a doua. 

— Și apoi, vom discuta despre o răsplată 
adecvată, nu-i aşa? Veniţi, prieteni! Nu e departe. 

Notă pentru mine însămi: când o fantomă se 
oferă să te conducă printr-un cimitir şi e poreclită 
„Nebunul“, e mai bine să o refuzi. 

În timp ce treceam prin tuneluri şi încăperi, 
Claude Nebunul ne-a povestit din mers despre 
mumii. 

— Caligula, negustorul de curmale, ce nume 
sinistru! Dar odată ce primeşti un nume de 
împărat, chiar şi pe al unuia nebun, nu prea mai ai 
ce face. A murit după ce a făcut un pariu că poate 
săruta un scorpion. Varens, vânzătorul de sclavi, a 
fost un tip dezgustător. A încercat să intre în 
afacerea cu gladiatori. Dacă-i dai unui sclav o 
sabie, ei bine... vă dați voi seama cum a murit. 
Octavia, soția comandantului legiunii: s-a dat cu 
băştinaşii! Şi-a mumificat pisica. Îşi închipuia 
chiar că are sânge de faraon şi a încercat să 
găzduiască spiritul lui Isis. Moartea ei, dacă mai e 
nevoie s-o spun, a fost dureroasă. 

Mi-a rânjit de parcă ar fi spus ceva foarte 
amuzant. Am încercat să nu par îngrozită. 

Ce m-a frapat cel mai tare a fost numărul mare 
şi diversitatea mumiilor. Unele erau învelite în aur. 
Aveau fețele atât de realist pictate, încât mi se 
părea că ochii lor mă urmăresc peste tot. Erau 
aşezate pe lespezi sculptate de marmură, 
înconjurate de obiecte de valoare: bijuterii, vaze, 
chiar şi nişte shabti. Altele păreau făcute la ora de 
lucru manual de nişte copii de grădiniță. Erau 
înfăşurate grosolan, pictate cu hieroglife strâmbe şi 
nişte desene schematice care-i reprezentau pe zei. 
Feţele nu le erau desenate cu mult mai bine decât 
le-aş fi putut face eu — cu alte cuvinte, foarte urât. 
Corpurile erau puse în trei straturi în nişe 
superficiale sau pur şi simplu stivuite prin colțurile 
camerelor. 

Când l-am întrebat despre ele, Claude Nebunul a 
răspuns pe un ton disprețuitor: 

— Oameni din popor. Aspiranţi. N-au avut bani 
pentru artişti şi ritualuri funerare, aşa că s-au 
descurcat singuri, cum au putut. 

M-am uitat la faţa celei mai apropiate mumii, 
care era pictată neîndemânatic, cu degetul. M-am 
întrebat dacă nu cumva copiii îndureraţi făcuseră 
asta — ca ultim cadou pentru mama lor. În ciuda 
calității proaste, mi s-a părut destul de simpatică. 
Nu avuseseră nici bani şi nici vreo calificare 
artistică, dar făcuseră tot posibilul s-o trimită, cu 
iubire, în viaţa de apoi. Data viitoare când urma 
să-l văd pe Anubis, aveam de gând să-l întreb 
despre asta. O asemenea femeie merita să fie 
fericită în lumea de apoi, chiar dacă nu putea plăti. 
Există suficient snobism pe lumea asta, aşa că nu e 
cazul să-l transferăm şi în viaţa de apoi. 

Walt ne urmărea, fără să vorbească. Lumina cu 
lanterna o mumie sau alta, de parcă s-ar fi gândit la 
soarta fiecăreia. M-am întrebat dacă se gândeşte la 
Tutankhamon, strămoşul său celebru, care fusese 
înmormântat într-o peşteră nu foarte diferită de 
asta. 

După alte câteva tuneluri lungi şi camere pline 
cu mumii, am ajuns într-o încăpere funerară care 
era în mod evident mult mai veche. Picturile 
murale erau şterse, dar păreau mai autentice, 
egiptene, cu oamenii care se deplasau în lateral şi 
hieroglife care chiar formau cuvinte, nu erau puse 
acolo doar de decor. În locul unor portrete realiste, 
fețele mumiilor aveau un aspect întâlnit la 
majoritatea măştilor mortuare egiptene pe care le 
văzusem, cu ochii larg deschişi şi zâmbitoare. 
Câteva erau prăbuşite la pământ. Altele erau 
închise în sarcofage de piatră. 

— Băştinaşi, a confirmat Claude Nebunul. 
Nobili egipteni de dinainte de invazia romană. Ce 
căutaţi voi ar trebui să fie pe-aici pe undeva. 

Am aruncat o privire prin cameră. Mai era o 
singură intrare, blocată cu bolovani şi moloz. În 
timp ce Walt a început să caute, mi-am amintit ce- 

mi spusese Bes — că primele două papirusuri ale 
lui Ra m-ar putea ajuta să-l găsesc pe al treilea. 
Le-am scos din geantă, în speranţa că-mi vor arăta 
calea, ca o nuia magică pentru descoperirea 
izvoarelor, dar nu s-a întâmplat nimic. 

În cealaltă parte a camerei, Walt a strigat: 

— Ce-i asta? 

Stătea în fata unui fel de altar — o nişă scobită în 
perete, înăuntrul căreia se găsea statuia unui bărbat 
înfăşurat ca o mumie. Chipul era sculptat din lemn, 
decorat cu pietre şi metale preţioase. Bandajele 
strălucea ca nişte perle în lumina lanternei. Ținea 
în mână un toiag de aur ce avea în vârf un simbol 
djed de argint. La picioare avea mai multe 
rozătoare de aur — șobolani, probabil. Pielea feţei 
avea o strălucire albăstruie. 

— E tata, mi-am dat eu cu presupusul. Ăăă... 
adică Osiris, nu-i aşa? 

Claude Nebunul a ridicat din sprâncene. 

— Tatăl tău? 

Din fericire, Walt m-a scutit de explicaţii. 

— Nu, a spus. Uită-te la barba lui. 

Barba statuii era oarecum neobişnuită. Era 
subțire ca un creion, pornea de la perciuni, se 
continua de-a lungul maxilarului şi se prelungea 
apoi într-un barbişon perfect drept, de parcă cineva 
i l-ar fi trasat cu un creion de ceară pe care apoi 1 l- 
ar fi lipit de bărbie. 

— Şi colierul, a continuat Walt. În spate îi 
atârnă un ciucure. N-o să vezi aşa ceva la Osiris. Şi 
animalele de la picioare... sunt şobolani? Îmi 
amintesc o poveste despre şobolani... 

— Credeam că sunteţi preoţi, a mormăit Claude 
Nebunul. E limpede că e zeul Ptah. 

— Ptah? Am auzit destule nume ciudate de zei 
egipteni, dar pe ăsta nu l-am mai auzit. Ptah, fiul 
lui Bleah? E zeul scuipatului? 

Claude s-a uitat urât la mine. 

— Întotdeauna sunteți atât de lipsiţi de respect? 

— De obicei, şi mai şi. 

— Un novice şi un eretic, a spus el. Ce noroc pe 
capul meu! Ei bine, fetiţo, n-ar trebui să te învăţ eu 
pe tine despre zeii tăi, dar din câte am înţeles, Ptah 
era zeul meşteşugarilor. Echivalentul zeului roman 
Vulcan. 

— Şi atunci, ce caută în mormânt? a întrebat 
Walt. 

Claude s-a scărpinat pe capul lui inexistent. 

— De fapt, niciodată n-am ştiut sigur. La cele 
mai multe ritualuri funerare egiptene, nu apare. 

Walt a arătat spre toiagul statuii. Când m-am 
uitat mai atent, am realizat că simbolul djed era 
combinat cu altceva, o chestie curbată care mi se 
părea straniu de cunoscută. 


— Acesta e simbolul was, a spus Walt. 
Înseamnă putere. O mulţime de zei aveau toiege ca 
acesta, dar nu-mi dădusem seama că arată ca... 

— Da, da, a spus Claude nerăbdător. Cuţitul 
ceremonial al preotului pentru deschiderea gurii 
morților. Sincer, voi preoții egipteni sunteţi de 
groază. Nici nu-i de mirare că v-am cucerit atât de 
Uşor. 

Instinctiv, am băgat mâna în geantă şi am scos 
cuțitul nejeri negru pe care mi-l dăduse Anubis. 

Lui Claude Nebunul i-au sclipit ochii. 

— A, deci nu sunteţi chiar de groază! E perfect! 
Cu cuțitul şi vraja corespunzătoare, ar trebui să-mi 
poţi atinge mumia şi să mă eliberezi în Duat. 

— Nu, am spus. Nu, mai trebuie să facem ceva. 
Cuţitul, Cartea lui Ra, statuia zeului scuipatului... 
Cumva, totul se leagă. 

Walt s-a luminat la faţă. 

— Sadie, Ptah nu era doar zeul meşteşugarilor, 
nu-i aşa? Nu era el numit şi zeul deschiderilor? 

— Hmm... poate. 

— Am crezut că tu ne-ai învăţat asta. Sau poate 
Carter. 

— Informaţii plictisitoare? Probabil c-a fost 
Carter. 

— Dar e important, a insistat Walt. Ptah era un 
zeu al creaţiei. În unele legende, el creează 
sufletele oamenilor doar rostind un cuvânt. Putea 
învia orice suflet şi deschide orice uşă. 

Privirea mi s-a dus spre uşa astupată de moloz, 
cealaltă ieşire din cameră. 

— Putea deschide orice uşă? 

Am ridicat cele două papirusuri ale lui Ra şi m- 
am îndreptat spre tunelul prăbuşit. Papirusurile au 
devenit neplăcut de fierbinți. 

— Ultimul papirus e dincolo de uşă, am spus. 
Trebuie să dăm la o parte molozul. 

Am ținut cuțitul negru într-o mână şi 
papirusurile în cealaltă. Am rostit porunca pentru 
„Deschide!“ Nu s-a întâmplat nimic. M-am dus 
înapoi la statuia lui Ptah şi am încercat acelaşi 
lucru. În zadar. 

— Hei, Ptah! am strigat. Îmi cer scuze pentru 
remarca în legătură cu scuipatul. Uite, încercăm să 
obținem cel de-al treia papirus al lui Ra, care e 
dincolo de uşa aceea. Presupun. Bănuiesc c-ai fost 
pus aici ca să deschizi calea. Deci, te-ar deranja 
foarte tare dacă...? 

Nici acum nu s-a întâmplat nimic. 

Claude Nebunul a apucat marginea togii de pe 
el, de parcă ar fi vrut să ne sugrume cu ea. 

— Uite, nu ştiu de ce ai nevoie de papirusul ăsta 
ca ne eliberezi dacă ai deja cuțitul. Dar ce-ar fi să 
încerci cu nişte ofrande? Toţi zeii au nevoie de 
ofrande. 

Walt a căutat prin proviziile lui. A aşezat o cutie 
de suc şi nişte carne uscată de vită la picioarele 
statuii. Statuia n-a mişcat. Se părea că nici măcar 
şobolanii de aur de la picioarele lui n-aveau nevoie 
de carnea noastră de vită. 

— Fir-ai tu să fii de zeu al scuipatului! 

M-am aruncat pe jos, în praf. Aveam câte o 
mumie de fiecare parte, dar nu-mi mai păsa. Nu-mi 

venea să cred că eram atât de aproape de ultimul 
papirus, după ce ne luptaserăm cu demoni, zei şi 
UCIgaŞI ruşi, iar acum ne stătea în cale un morman 
de pietre. 

— Nu-mi prea vine să-ţi sugerez asta, a spus 
Walt, dar ai putea provoca o explozie folosind 
vraja ha-di. 

— Şi să ni se prăbuşească plafonul în cap? am 
spus. 

— Aţi muri, a încuviinţat Claude. Şi nu-i o 
experienţă pe care să v-o recomand. 

Walt a îngenuncheat lângă mine. 

— Trebuie să fie ceva... 

A căutat printre amuletele pe care le purta. 

Claude Nebunul se învârtea prin cameră. 

— Tot nu pricep. Sunteţi preoţi. Aveţi cuțitul 
ceremonial. De ce nu ne eliberaţi? 

— Cuţitul nu e pentru voi! am izbucnit eu. Este 
pentru Ra! 

Walt şi Claude s-au holbat la mine. Nu-mi 
dădusem seama, dar imediat ce am rostit aceste 
cuvinte, am înţeles că acesta e adevărul. 

— Îmi pare rău, am spus. Dar cuțitul e folosit la 
ceremonia de deschidere a gurii pentru a elibera un 
suflet. Am nevoie de el ca să-l trezesc pe Ra. De 
asta mi l-a dat Anubis. 

— ÎI cunoşti pe Anubis! 

Claude a bătut din palme încântat. 

— EI ne poate elibera pe toți! Iar tu, a continuat 
el arătând spre Walt, eşti unul dintre cei aleşi de 
Anubis, nu-i aşa? Ne poţi face rost de mai multe 
cuțite, dacă e nevoie! Am simţit prezenţa zeului de 
îndată ce ne-am cunoscut. Ai intrat în slujba lui 
când şi-a dat seama că eşti pe moarte? 

— Stai... poftim? am întrebat. 

Walt mi-a ocolit privirea. 

— Nu sunt un preot al lui Anubis. 

— Dar... eşti pe moarte! M-am blocat. Cum 
adică eşti pe moarte? 

Lui Claude Nebunul nu-i venea să creadă. 

— Vrei să spui că nu ştii? E atins de vechiul 
blestem al faraonului. Nu l-am întâlnit prea des pe 
vremea mea, dar îl pot recunoaşte — asta, da. Din 
când în când, câte o persoană care provine din cele 
mai vechi familu regale egiptene... 

— Claude, taci! l-am întrerupt eu. Walt, 
vorbeşte! Cum funcționează acest blestem? 

În lumină slabă, părea mai subțire şi mai înalt. 
Pe peretele din spatele, umbra lui se înălța ca un 
monstru deformat. 

— Blestemul lui Akhenaton se transmite în 
familia mea, a spus el, ca un fel de boală genetică. 
Nu la fiecare generaţie, nu la fiecare persoană, dar 
când loveşte, e rău. Tutankhamon a murit la 
nouăsprezece ani. Cei mai mulţi... la doisprezece, 
treisprezece ani. Eu am şaisprezece ani. Tata... 
Tata avea optsprezece ani. Nu l-am cunoscut. 

— Optsprezece? 

Asta atrăgea după sine o serie de noi întrebări, 
dar am încercat să mă concentrez. 

— Nu se poate vindeca...? 

M-a cuprins vina şi m-am simțit ca o imbecilă 
absolută. 

— O, Doamne! Despre asta vorbeai cu Jaz. Ea 
este vindecătoare... 

Walt a dat din cap abătut. 

— M-am gândit că poate cunoaşte vrăji pe care 
n-am reuşit să le găsesc. Familia tatălui meu şi-a 
petrecut ani în şir căutându-le. Mama caută un leac 
de când m-am născut. Medicii din Seattle n-au 
putut face nimic. 

— Medicii ăştia..., a spus Claude Nebunul cu 
dezgust. Am avut şi eu unul în legiune, îi plăcea 
să-mi pună lipitori pe picioare. Mi-a făcut doar 
rău. Acum, în legătură cu relația voastră cu Anubis 
şi folosirea cuțitului... 

Walt a clătinat din cap. 

— Claude, vom încerca să te ajutăm, dar nu cu 
cuțitul acesta. Ştiu cum funcționează obiectele 
magice. Sunt convins că poate fi folosit doar o 

singură dată şi nu putem face pur şi simplu unul 
nou. Dacă Sadie are nevoie de el pentru Ra, nu 
poate risca să-l folosească înainte. 

— Scuze! a urlat Claude. 

— Dacă nu taci, l-am avertizat, o să-ţi găsesc 
mumia şi o să-i desenez o mustață pe faţă! 

Claude s-a făcut alb ca o... ei bine, ca o 
fantomă. 

— N-ai îndrăzni! 

— Walt, am spus, încercând să-l ignor pe 
roman, te-a ajutat Jaz în vreun fel? 

— A făcut tot ce-a putut. Dar acest blestem îi 
sfidează pe vindecători de trei mii de ani încoace. 
Medicii moderni cred că e legat de anemia 
falciformă'“, dar nu ştiu nici ei sigur. Încearcă de 
zeci de ani să-şi dea seama cum a murit regele 
Tutankhamon şi nu se pot pune de acord. Unii zic 
c-a fost otravă. Alţii c-a fost o boală genetică. E 
blestemul, desigur, dar ei nu pot spune asta. 

— Nu există nicio soluție? Totuşi, cunoaştem 
zei. Poate te-ar putea vindeca, aşa cum l-a vindecat 
Isis pe Ra. Dacă ţi-ar cunoaşte numele secret... 

— Sadie, m-am gândit şi la asta, mi-a replicat 
el. M-am gândit la tot. Blestemul nu poate fi 
vindecat. Poate fi doar încetinit dacă... dacă stau 
departe de magie. De aceea m-am specializat în 
talismane şi amulete. Acestea stochează magie în 
avans, aşa că nu-l solicită prea mult pe cel care le 
foloseşte. Dar asta mă ajută numai puţin. M-am 
născut ca să practic magia, aşa că blestemul 
avansează în mine indiferent ce fac. Sunt zile când 
nu e chiar aşa de rău. Sunt zile când tot corpul mă 
doare. Când practic magia, e mai rău. 

— Şi cu cât o practici mai mult... 

— Cu atât o să mor mai repede. 

l-am tras un pumn în piept. Nu m-am putut 
abține. Toată durerea şi vinovăția mea s-au 
transformat brusc în mânie. 

— Idiotule! Şi atunci ce cauţi aici? Ar fi trebuit 
să-mi spui să-mi văd de treabă! Bes te-a avertizat 


268 


să stai în Brooklyn. De ce n-ai ascultat? 

Țu minte că, după cum spuneam, Walt îmi evita 
privirea? Îmi retrag cuvintele. Când s-a uitat la 
mine în mormântul acela prăfuit, ochiu lui erau la 
fel de întunecaţi, sensibili şi trişti ca ai lui Anubis. 

— O să mor oricum, Sadie. Vreau ca viaţa mea 
să însemne ceva. Şi... vreau să petrec cât mai mult 
timp cu tine. 

Asta m-a durut mai rău decât un pumn în piept. 
Mult mai rău. 

E posibil să-l fi sărutat. Sau să-l fi pălmuit. 

Claude Nebunul, pe de altă parte, nu era un 
spectator prea răbdător. 

— E foarte emoţionant, desigur, dar mi-aţi 
promis o răsplată! Întoarceţi-vă la mormintele 
romane. Elberaţi-mi spiritul din mumie. Apoi 
eliberaţi-le şi pe ale celorlalți. După aceea, puteţi 
face ce doriţi. 

— Pe ale celorlalți? am întrebat. Ţi-ai pierdut 
minţile? 

S-a holbat la mine. 

— E o întrebare prostească, am recunoscut. Dar 
sunt mii de mumii. Noi avem un singur cuțit. 

— Aţi promis! 

— Nu-i adevărat, am spus. Ai zis c-o să 
discutăm despre răsplată după ce găsim papirusul. 
N-am găsit aici decât o fundătură. 

Fantoma a mârâit, mai degrabă ca un lup decât 
ca un om. 

— Dacă voi nu vreţi să veniţi la noi, a rostit ea, 
vom veni noi la voi. 

A început să strălucească din nou, apoi a 
dispărut într-o explozie de lumină. 

L-am privit neliniştită pe Walt. 

— Ce-a vrut să spună cu asta? 

— Nu ştiu, mi-a răspuns el. Dar ar trebui să ne 
dăm seama cum trecem prin molozul ăla şi s-o 
ştergem de-aici — repede. 

În ciuda strădaniilor noastre, nu s-a întâmplat 
nimic repede. N-am putut muta molozul. Erau prea 
mulți bolovani mari. Nu puteam săpa în lateral, 
dedesubt sau deasupra. N-am îndrăznit să risc 
folosirea unei vrăji ha-di sau a magiei cuţitului 
negru. Walt n-avea nicio amuletă care să ne fie de 
folos. Sincer, eram terminată. Statuia lui Ptah ne 
zâmbea, dar nici nu ne oferea sugestii folositoare, 
nici nu părea interesată de carnea uscată de vită 
sau de suc. 

În cele din urmă, plină de praf, asudată, m-am 
prăbuşit pe un sarcofag de piatră şi m-am uitat la 
degetele mele pline de umflături. 

Walt s-a aşezat lângă mine. 

— Nu renunţa. Trebuie să existe o cale. 

— Oare? am întrebat iritată la culme. Aşa cum 
trebuie să existe un leac pentru tine? Şi dacă nu 
există? Dacă... 

M-am oprit. Walt şi-a întors faţa, care acum era 
ascunsă de întuneric. 

— Îmi pare rău, am spus. A fost groaznic din 
partea mea. Dar chiar n-aş putea suporta să... 

Eram atât de confuză, că nu ştiam nici ce să 
spun, nici ce simţeam. Tot ce ştiam era că nu 
doream să-l pierd pe Walt. 

— Ai vorbit serios? am întrebat. Când ai spus că 
vrei să-ți petreci timpul... ştii tu. 

Walt a ridicat din umeri. 

— Nu e evident? 

Nu i-am răspuns, dar în fine, nimic nu e evident 
când vine vorba de băieţi. Pentru nişte creaturi atât 
de simple, sunt destul de enigmatici. 

Cred c-am roşit prea tare, aşa c-am decis să 
schimb subiectul. 

— Claude a spus c-a simţit spiritul lui Anubis în 
preajma ta. Vorbeşti mult cu Anubis? 

Walt a început să se joace cu inelele lui. 

— Am crezut că mă poate ajuta. Că poate să-mi 
mai ofere nişte timp înainte... înainte de sfârşit. 
Am vrut să trăiesc suficient de mult cât să te pot 


270 


ajuta să-l înfrângi pe Apophis. Aşa aş avea 
sentimentul c-am făcut ceva cu viaţa mea. ŞI... am 
vrut să vorbesc cu el şi din alte motive. E vorba de 
nişte... de nişte puteri pe care le-am dobândit. 

— Ce fel de puteri? 

A fost rândul lui Walt să schimbe subiectul. Şi-a 
privit atent mâinile, de parcă ele s-ar fi transformat 
în nişte arme periculoase. 

— Era cât pe-aici să nu vin în Brooklyn. Când 
am primit amuleta djed — cartea de vizită pe care 
mi-aţi trimis-o —, mama n-a vrut să mă lase să plec. 
Ştia că deprinderea magiei va accelera blestemul. 
Pe de-o parte, mă temeam să plec. Pe de altă parte, 
eram supărat. Părea o glumă proastă. V-aţi oferit să 
mă instruiți în practicarea magiei, iar eu ştiam că 
nu voi supravieţui mai mult de un an sau doi. 

— Un an sau doi? 

De-abia mai puteam respira. Întotdeauna 
crezusem că un an e o perioadă incredibil de lungă. 
Aşteptam de-o veșnicie să fac treisprezece ani. Şi 
fiecare trimestru de la şcoală părea o eternitate. 
Dar dintr-odată, doi ani mi se păreau un interval 
mult prea scurt. Aş fi avut doar cincisprezece ani, 
nici nu mi-aş fi obținut încă permisul de 
conducere. Nu-mi puteam imagina cum ar fi fost 
să ştiu c-aş fi murit peste doi ani, poate mai 
devreme, dacă aş fi continuat să fac lucrul pentru 
care m-am născut — adică practicarea magiei. 

— ŞI atunci, de ce ai venit în Brooklyn? 

— A trebuit s-o fac, a spus Walt. Am trăit toată 
viaţa sub ameninţarea morții. Mama a făcut ca 
totul să pară atât de grav, de serios. Dar când am 
ajuns în Brooklyn, am simțit că am un destin, un 
scop. Chiar dacă blestemul a devenit mai dureros, 
a meritat. 

— Dar e al naibii de nedrept. 

Walt s-a uitat la mine şi mi-am dat seama că 
zâmbea. 

— Asta-i replica mea. Spun asta de ani de zile. 
Sadie, eu vreau să fiu aici. În ultimele două luni a 


271 


fost pentru prima dată când chiar am simţit că 
trăiesc. Şi faptul c-am ajuns să te cunosc... 

Și-a dres glasul. Era foarte atrăgător când era 
emoţionat. 

— Am început să fiu mai atent la detalii. Cum 
îmi stă părul. Cum mă îmbrac. Să mă spăl pe dinți. 
Adică... sunt pe moarte şi eu mă gândesc la dinți. 

— Ai nişte dinți minunați. 

A izbucnit în râs. 

— Asta vreau să spun. O mică remarcă de genul 
ăsta mă face să mă simt mai bine. Toate lucrurile 
acestea neînsemnate mi se par deodată importante. 
Nu mă simt de parcă aş fi pe moarte. Sunt fericit. 

Eu, una, mă simţeam groaznic. De luni de zile 
visam că Walt va recunoaşte că mă place, dar nu 
aşa — nu ceva de genul „Pot fi sincer cu tine, 
pentru că oricum sunt pe moarte“. 

Spusese ceva ce nu-mi dădea pace. Îmi aducea 
aminte de o lecţie pe care o ţinusem la Casa din 
Brooklyn, şi mi-a venit o idee. 

— Lucrurile neînsemnate par deodată 
importante, am repetat eu. 

M-am uitat la o mică movilă de moloz pe care îl 
scosesem din intrarea blocată. 

— O, n-are cum să fie atât de uşor. 

— Ce anume? a întrebat Walt. 

— Pietrele... 

— Eu tocmai mi-am pus sufletul pe tavă şi tu te 
gândeşti la pietre? 

— Intrarea, am spus. Magie empatică. Crezi 
că... 

M-a privit pe sub gene. 

— Sadie Kane, eşti genială. 

— Asta ştiu şi eu. Dar oare o să reuşim? 

Ne-am apucat să adunăm mai multe pietricele. 
Am cioplit nişte bucăţi din bolovanii mai mari şi 
le-am adăugat la grămada noastră. Ne-am străduit 
să facem o replică în miniatură a grămezii de 
moloz care bloca intrarea. 


272 


Speram, desigur, să creez o legătură empatică, 
aşa cum făcusem în Alexandria cu Carter şi cu 
figurina de ceară. Pietrele din grămada noastră 
proveneau din tunelul prăbuşit, aşa că grămada şi 
originalul erau deja conectate, ceea ce făcea mai 
uşoară crearea legăturii. Dar întotdeauna e dificil 
să deplasezi ceva foarte mare folosindu-te de ceva 
foarte mic. Dacă n-aveam grijă, puteam dărâma 
întreaga cameră. Nu ştiam la ce adâncime ne 
aflam, dar probabil că erau destule pietre şi pământ 
deasupra capetelor noastre ca să ne îngroape 
pentru totdeauna. 

— Gata? am întrebat. 

Walt a dat din cap şi şi-a scos bagheta. 

— O, nici să nu te gândeşti, cu blestemul tău, 
am spus. Tu păzeşte-mi spatele. Dacă plafonul se 
prăbuşeşte şi avem nevoie de un scut, sarcina ta e 
să te ocupi de asta. Dar nu vei face nicio magie 
dacă nu e absolut necesar. O să deblochez eu 
intrarea. 

— Sadie, nu sunt fragil, s-a plâns el. N-am 
nevoie să fiu protejat. 

— Prostii, am spus eu. Nu te mai da mare 
bărbat, tuturor băieţilor le place să fie cocoloşiţi. 

— Poftim? Doamne, dar enervantă mai eşti! 

I-am zâmbit dulce. 

— Tu ai vrut să-ţi petreci timpul cu mine. 

Până să zică ceva, mi-am ridicat bagheta şi am 
început vraja. 

Mi-am imaginat o legătură între mica noastră 
grămadă de moloz şi resturile din pragul intrării. 
Mi-am imaginat că, în Duat, erau unul şi acelaşi 
lucru. Am rostit comanda pentru „Uneşte!“: 

— Hi-nehm. 


L 
Ta | 
Ta aa EA 
Simbolul s-a aprins slab deasupra micii noastre 
grămezi de moloz. 

Încet şi cu atenţie, am îndepărtat câteva 
pietricele din grămadă. S-a auzit un huruit dinspre 
molozul din coridor. 

— Funcţionează, a spus Walt. 

Nici n-am îndrăznit să mă uit. M-am concentrat 
pe sarcina mea — să mut pietricele una câte una şi 
să împart grămada în movile mai mici. Era 
aproape la fel de greu ca mutarea unor bolovani 
adevăraţi. Eram năucă. Când Walt mi-a pus mâna 
pe umăr, habar n-aveam cât timp trecuse. Eram 
atât de epuizată, că nu mai vedeam bine. 

— Gata, a spus el. Te-ai descurcat excelent. 

Calea era liberă. Molozul fusese împins în 
colţurile încăperii, unde era adunat în grămăjoare. 

— Bravo, Sadie! 

Walt s-a aplecat şi m-a sărutat. Probabil că-şi 
exprima doar aprecierea sau fericirea, dar sărutul 
nu m-a făcut să mă simt mai puţin ameţită. 

— Ăăă..., am reuşit să spun, dând dovadă din 
nou de incredibile abilităţi verbale. 

Walt m-a ajutat să mă ridic. Am apucat-o pe 
coridor, spre camera de alături. Dacă te gândeşti 
cât efort depuseserăm ca să ajungem acolo, nu era 
foarte interesantă, doar o cameră de cinci metri 
pătraţi în care nu era nimic, cu excepția unei cutii 
roşii lăcuite aşezate pe un piedestal din gresie. 
Cutia avea în partea de sus un mâner de lemn, 
sculptat în forma unui ogar demonic cu urechi 
ascuţite — animalul lui Set. 

— O, asta nu poate fi bine, a spus Walt. 

Dar m-am dus direct la cutie, am deschis 
capacul şi am luat papirusul dinăuntru. 

— Sadie! a strigat Walt. 

— Ce-i? 

M-am întors. 

— E cutia lui Set. Dacă ar fi vrut să mă omoare, 
ar fi putut s-o facă la Sankt Petersburg. El vrea să 
am papirusul ăsta. Probabil crede că va fi amuzant 
să mă privească murind în timp ce încerc să-l 
trezesc pe Ra. 

Am privit spre tavan şi am strigat: 

— Nu-i aşa, Set? 

Vocea mea a răsunat prin catacombe. Nu mai 
aveam puterea să invoc numele secret al lui Set, 
dar mi-am dat seama că-i atrăsesem atenţia. Aerul 
s-a limpezit. Pământul s-a cutremurat de parcă 
ceva aflat în subteran, ceva foarte mare, râdea. 

Walt a oftat. 

— Mi-ar plăcea să nu mai rişti chiar aşa. 

— Asta spune un tip care e dispus să moară ca 
să-şi petreacă timpul cu mine? 

Walt a făcut o plecăciune exagerată. 

— Îmi retrag cuvintele, domnişoară Kane. Te 
rog, n-ai decât să încerci în continuare să te 
SINUCIZI. 

— Mulţumesc. 

M-am uitat la cele trei papirusuri pe care le 
tineam în mâini — Cartea lui Ra era probabil 
reîntregită pentru prima dată din vremurile în care 
Claude Nebunul purta scutece. Adunasem 
papirusurile,  făcusem imposibilul,  reuşisem 
contrar tuturor aşteptărilor. Însă tot nu era destul 
dacă nu-l găseam pe Ra şi nu-l trezeam înainte ca 
Apophis să se elibereze. 

— N-avem timp de pierdut, am spus. Hai să... 

Un geamăt profund a răsunat pe coridoare, de 
parcă ceva — sau o mulțime de „ceva“ — s-ar fi 
trezit într-o dispoziţie proastă. 

— S-o ştergem de-aici, a spus Walt. Bună idee. 


În timp ce treceam în fugă prin camera 
anterioară, m-am uitat la statuia lui Ptah. Am fost 
tentată să iau înapoi carnea uscată şi sucul, doar 
din răutate, dar m-am răzgândit. 

„Bănuiesc că nu-i vina ta“, m-am gândit. „Nu 
cred că-i uşor să te cheme Ptah. Poftă bună, dar 
mi-ar fi plăcut să ne ajuţi.“ 

Continuam să fugim. Nu era uşor să ne aducem 
aminte pe unde veniserăm. De două ori a trebuit să 
facem cale întoarsă înainte de a găsi camera cu 

famila de mumii în care îl întâlniserăm pe Claude 
Nebunul. 

Tocmai mă pregăteam să mă năpustesc orbeşte 
prin cameră şi să intru în ultimul tunel, când Walt 
m-a prins şi mi-a salvat viaţa. A luminat cu 
lanterna ieşirea, apoi coridoarele laterale. 

— Nu! am exclamat. Nu, nu, nu! 

Toate cele trei ieşiri erau blocate de siluete 
umane înfăşurate în fâşii de pânză. Se îmbulzeau 
cât vedeai cu ochii pe fiecare coridor. Unele erau 
încă înfăşurate complet. Ţopăiau, se târau şi se 
clătinau ca nişte coconi gigantici care participă la o 
cursă cu saci. Altele se eliberaseră parțial. Acestea 
se târau pe picioarele lor subţiri, sfâşiuindu-şi fâşiile 
de pânză cu mâinile lor ca nişte crengi uscate. Cele 
mai multe aveau încă pe faţă portretele pictate, iar 
efectul era înspăimântător — nişte măşti realiste ce 
zâmbeau senine pe feţele unor sperietori zombi 
făcute din oase şi cârpe pictate. 

— Urăsc mumiile, m-am smiorcăit eu. 

— Poate ar funcţiona o vrajă de foc, a spus 
Walt. Probabil că ard uşor. 

— O să ardem şi noi! Locul ăsta e prea strâmt. 

— Ai o idee mai bună? 

Îmi venea să plâng. Libertatea era atât de 
aproape — şi, aşa cum mă temusem, eram încolțiți 
de o gaşcă de mumii. Doar că acestea erau mai rele 
decât mumiile din filme. Erau tăcute şi se mişcau 
lent, nişte creaturi jalnice care cândva fuseseră 
oameni. 

Una dintre mumiile de pe podea m-a apucat de 
picior. Înainte să apuc să ţip, Walt a întins mâna şi 
1-a dat peste încheietură. Mumia s-a transformat pe 
loc în praf. 

L-am privit uimită. 

— De puterea asta erai îngrijorat? A fost genial! 
Mai fă o dată! 

Imediat, m-am simțit îngrozitor că i-am sugerat 
aşa ceva. Faţa lui Walt era schimonosită de durere. 

— Nu pot s-o mai fac de-o mie de ori, a spus cu 
tristeţe. Poate că dacă... 

Apoi, pe podiumul din mijlocul camerei, familia 
de mumii a început să se agite. 

N-o să mint. Când s-a ridicat mumia cea mică a 
lui Purpens, era să am un accident care mi-ar fi 
distrus blugii cei noi. Dacă ba-ul ar fi putut să-mi 
evadeze din corp şi să-şi ia zborul, cu siguranță ar 
fi făcut-o. L-am apucat pe Walt de braţ. 

În celălalt colţ al camerei, a început să 
licărească fantoma lui Claude Nebunul. În timp ce 
se îndrepta spre noi, restul mumiilor au început să 
se agite. 

— Ar trebui să vă simţiţi onoraţi, prieteni, a 
început el rânjind ca un nebun. E nevoie de multă 
agitaţie pentru ca ba-urile să revină în trupurile lor 
uscate şi bătrâne. Dar pur şi simplu nu vă putem 
lăsa să plecaţi până când nu ne deschideţi calea 
spre viaţa de apoi. Folosiţi cuțitul, faceţi vrăjile şi 
puteți pleca. 

— Nu vă putem elibera pe toţi! am strigat eu. 

— Păcat, a spus Claude. Atunci o să luăm 
cuțitul şi o să ne eliberăm singuri. Cred că nu mai 
contează încă două cadavre proaspete în 
catacombe. 

A spus ceva în latină şi toate mumiile s-au 
îndreptat spre noi, târându-se şi împiedicându-se, 
căzând şi rostogolindu-se. Unele s-au făcut fărâme 
încercând să meargă. Altele s-au prăbuşit şi au fost 
călcate în picioare de suratele lor. Dar majoritatea 
au continuat să înainteze. 

Am intrat cu spatele pe coridor. Într-o mână 
aveam toiagul. Cu cealaltă, îl strângeam bine de 
mână pe Walt. Nu mă pricepusem niciodată să 
invoc focul, dar am reuşit să aprind vârful 
toiagului. 

— O să încercăm ce-ai spus tu, i-am zis lui 
Walt. Le dăm foc şi fugim. 

Ştiam că este o idee proastă. Într-un spaţiu 
închis, un incendiu ne-ar fi rănit şi pe noi, şi pe 

mumii. Am fi murit în urma inhalării de fum, 
sufocaţi sau de la căldură. Chiar dacă am fi reuşit 
să ne retragem în catacombe, ne-am fi pierdut şi 
am fi dat peste şi mai multe mumii. 

Walt şi-a aprins şi el toiagul. 

— La trei, am sugerat eu. 

M-am uitat cu groază la mumia copilului care 
venea spre noi, la chipul băiatului de şapte ani 
care-mi zâmbea de dincolo de mormânt. 

— Unu, doi... 

Am şovăit. Mumiile erau la numai un metru 
distanță, dar din spate s-a auzit un sunet nou — ca o 
apă curgătoare. Nu — ca un tropăit. O mulțime de 
creaturi vii care ne atacau, mii şi mii de gheruţe ce 
răsunau pe piatră, poate erau insecte sau... 

— Urmează trei, a spus Walt neliniştit. Le 
ardem sau nu? 

— Lipeşte-te de perete! am ţipat. 

Nu ştiam exact ce anume venea, dar ştiam că nu 
vreau să îi stau în cale. L-am împins pe Walt lângă 
perete şi m-am aşezat lângă el, cu faţa lipită de 
pietrele reci, în timp ce un val de gheare şi blană 
ne-a izbit şi a trecut peste spinările noastre: o 
armată de rozătoare, pe cinci rânduri, care gonea 
pe podea şi pe pereţi, sfidând gravitația. 

Şobolani. Mii de şobolan. 

Au trecut peste noi, fără să ne facă vreun rău, cu 
excepția câtorva zgârieturi. Nu-i chiar atât de rău, 
al putea crede, dar ai fost vreodată călcat în 
picioare de o armată de şobolani scârboşi? Nu-ţi 
recomand. 

Șobolanii au invadat încăperea mortuară. S-au 
năpustit la mumii, sfâşiindu-le cu ghearele, 
mestecându-le şi scoțând nişte chițăituri de luptă. 
Mumiile se zvârcoleau, dar n-aveau nicio şansă. 
Camera arăta ca lovită de un uragan de blană, colți 
şi pânză sfâşiată. Era ca în desenele acelea animate 
cu termitele care se năpustesc la o bucată de lemn 
şi nu mai lasă nimic din ea. 

— Nu! a strigat Claude Nebunul. Nu! 


278 


Dar era singurul care țipa. Mumiile au cedat în 
tăcere în faţa furiei şobolanilor. 

— Vă prind eu! a mârâit Claude în timp ce 
spiritul lui a început să pâlpâie. O să mă răzbun! 

Şi, după ce-a mai aruncat o privire cruntă, 
imaginea lui s-a stins şi a dispărut. 

Şobolanii s-au împărțit şi au început să alerge pe 
toate cele trei coridoare, muşcând din mumii, până 
când camera s-a golit şi s-a făcut linişte, iar pe 
podea au rămas pământ, bucăţi de pânză şi câteva 
oase. 

Walt părea agitat. M-am lăsat pe el şi l-am 
îmbrăţişat. Probabil c-am şi plâns uşurată. Eram 
atât de bucuroasă că pot ţine în braţe o ființă 
omenească cu sânge cald... 

— E în regulă. 

M-a mângâiat pe păr, ceea ce m-a făcut să mă 
simt îngrozitor de bine. 

— Asta... asta era povestea despre şobolani. 

— Poftim? am reuşit eu să zic. 

— Ei... au salvat Memphisul'*:. O armata 
inamică a asediat cetatea, iar oamenii s-au rugat 
pentru ajutor. Zeul lor protector le-a trimis o 
hoardă de şobolani. Aceştia au ros arcurile 
duşmanilor, sandalele, orice au putut mesteca. 
Atacatorii au fost nevoiţi să se retragă. 

— Zeul protector, adică... 

— Eu. 

De pe coridorul din celălalt capăt al camerei a 
apărut un fermier egiptean. Purta nişte haine 
murdare, sandale şi avea capul înfăşurat. În mână 
ținea o puşcă. Ne-a rânjit şi, când s-a apropiat, am 
văzut că avea ochii albi şi goi. Pielea lui prezenta o 
uşoară tentă albăstruie, de parcă s-ar fi sufocat şi 
asta i-ar fi făcut plăcere. 

— Scuze că n-am răspuns mai devreme, a spus 
fermierul. Sunt Ptah. Şi nu, Sadie Kane, nu sunt 
zeul scuipatului. 

— Vă rog, aşezaţi-vă, a spus zeul. Scuze pentru 
mizerie, dar la ce vă aşteptaţi din partea unor 
romani? Niciodată n-au făcut curat după ei. 

Nici Walt şi nici eu nu ne-am aşezat. Un zeu 
care rânjea şi avea o puşcă nu era o privelişte prea 
plăcută. 

— A, da, a continuat Ptah clipind din ochii lui 
albi şi goi. Vă grăbiţi. 

— Îmi pare rău, am spus. Eşti fermier? Cultivi 
curmale? 

Ptah şi-a privit hainele murdare. 

— Ştiţi, doar am împrumutat pentru un moment 
corpul acestui amărât. M-am gândit că n-o să vă 
supăraţi, mai ales că venea încoace să vă împuşte 
pentru că i-ați distrus turnul de apă. 

— Nu, nu, continuă, am spus. Dar mumiile — ce- 
o să se întâmple cu ba-ul lor? 

Ptah a izbucnit în râs. 

— Nu vă faceţi griji în ceea ce le priveşte. 
Acum, că rămăşiţele le-au fost distruse, îmi 
închipui că ba-ul lor va ajunge în cine ştie ce viaţă 
de apoi romană. Aşa cum şi trebuie să se întâmple. 

Şi-a pus mâna la gură şi a râgâit. A ieşit un nor 
de gaz alb care s-a transformat într-un ba 
strălucitor şi s-a îndepărtat pe coridor. 

Walt a arătat către pasărea fantomatică. 

— Tocmai al... 

— Da, a oftat Ptah. Încerc să nu vorbesc deloc. 
Ştiţi, aşa creez eu, prin cuvinte. Din cauza asta pot 
avea probleme. Odată, doar ca să mă distrez, am 
inventat cuvântul „ornitorinc“ şi... 

Instantaneu, o chestie cu blană, ca un ornitorinc, 
a apărut pe podea, învârtindu-se panicată. 

— O, Doamne, a zis Ptah. Da, exact asta s-a 
întâmplat. M-a luat gura pe dinainte. Numai aşa 
putea să apară o asemenea creatură. 

A făcut un semn cu mâna, iar ornitorincul a 
dispărut. 

— În orice caz, trebuie să fiu atent, aşa că nu 
pot vorbi prea mult. Mă bucur c-ai găsit Cartea lui 

Ra! Întotdeauna mi-a fost drag bătrânelul ăsta. V- 
aş fi ajutat mai devreme, când m-aţi rugat, dar mi- 
a trebuit ceva timp să ajung aici din Duat. În plus, 
pot deschide doar o singură uşă pentru fiecare. 
Cred că v-aţi descurcat bine cu coridorul blocat. 
Dar există o uşă mult mai importantă care trebuie 
deschisă. 

— Poftim? am întrebat eu. 

— Fratele tău, a zis Ptah. Are mari probleme. 

Aşa epuizată, mânjită de noroi şi acoperită de 
zgârieturi de şobolan cum eram, vestea m-a 
mobilizat. Carter avea nevoie de ajutor. Trebuia să- 
1 salvez pielea. 

— Ne poţi trimite acolo? am întrebat imediat. 

Ptah a zâmbit. 

— Credeam că nu mă mai întrebi. 

A arătat spre cel mai apropiat perete. Pietrele s- 
au transformat într-un portal, într-un vârtej de 
nisip. 

— Şi acum, draga mea, să-ți dau un sfat. 

Ptah m-a privit cu ochii lui albicioşi. 

— Curaj. Speranţă. Sacrificiu. 

Nu mi-am dat seama dacă citise aceste calităţi în 
mine sau îmi ţinea un discurs sau, poate, crea 
aceste trăsături de care aveam nevoie, aşa cum 
crease ba-ul şi ornitorincul. Indiferent cum stăteau 
lucrurile, m-am simţit deodată încălzită, mai plină 
de energie. 

— Începi să înţelegi, mi-a spus el. Cuvintele 
sunt sursa întregii puteri. lar numele sunt mai mult 
decât o înşiruire de litere. Bravo, Sadie. Încă mai 
al o şansă să reuşeşti. 

M-am uitat la pâlnia de nisip. 

— Cu ce ne vom confrunta de partea cealaltă? 

— Cu prieteni şi duşmani, a spus Ptah. Dar 
care-s unii, care-s ceilalți, nu-ţi pot spune. Dacă 
supravieţuieşti, urcă în vârful Marii Piramide. Ar 
trebui să fie un loc potrivit de intrare în Duat. 
Când vei citi din Cartea lui Ra... 


281 


S-a sufocat, s-a îndoit de mijloc şi a scăpat 
puşca. 

— Trebuie să plec, a spus el, îndreptându-se cu 
mare de efort. Gazda mea nu mai rezistă. Dar, 
Walt... 

A zâmbit trist. 

— ... îți mulţumesc pentru carnea de vită şi 
pentru suc. Există o soluţie pentru tine. N-o să-ți 
placă, dar e cea mai bună. 

— Ce vrei să spui? a întrebat Walt. Ce soluţie? 

Fermierul a clipit. Brusc, ochii lui au devenit 
normali. Ne-a privit surprins, a strigat ceva în 
arabă şi a ridicat puşca. 

L-am luat pe Walt de mână şi împreună am sărit 
în portal. 

17.Menşikov angajează un pluton vesel al 
morții 


CARTER 


Cred că suntem chit, Sadie. Prima dată, cu şi cu 
Walt ţi-am sărit în ajutor la Londra. Apoi, tu şi cu 
Walt mi-aţi sărit mie în ajutor. Singurul care a avut 
de suferit ambele dăţi a fost Walt. Bietul de el, e 
purtat prin toată lumea ca să ne scoată din 
încurcătură. Dar recunosc c-am avut nevoie de 
ajutor. 

Bes era închis într-o cușcă fluorescentă 
strălucitoare. Zia era convinsă că suntem duşmani. 
Nu mai aveam sabia şi bagheta. Ţineam în mână o 
cârjă şi un bici care erau, se pare, furate, şi doi 
dintre cei mai puternici magicieni din lume, 
Michel Desjardins şi Vlad Inhalatorul, erau gata să 
mă aresteze, să mă judece şi să mă execute — nu 
neapărat în ordinea asta. 

Am dat înapoi pe treptele ce duceau la 
mormântul Ziei, dar n-aveam încotro s-o iau. Peste 
tot era doar noroi roşu, presărat cu resturi şi peşti 
morți. Nu puteam să fug sau să m-ascund, aşa că 
nu-mi rămânea decât să mă predau sau să lupt. 

Ochii speriaţi ai lui Menșikov străluceau. 

— N-ai decât să opui rezistenţă, Kane. Mi-ar fi 
mult mai uşor dacă ar trebui să folosesc gesturi 
extreme. 

— Vladimir, opreşte-te! a zis Desjardins obosit, 
sprijinindu-se în toiag. Carter, lasă prostiile! 
Predă-te acum! 

Cu trei luni în urmă, Desjardins ar fi fost 
încântat să mă facă arşice. Acum părea trist şi 
obosit, de parcă executarea mea era o necesitate 

neplăcută. Zia stătea lângă el. S-a uitat precaută la 
Menşikov, ca şi cum şi-ar fi dat seama că omul 
acesta avea ceva malefic. 

Dacă m-aş fi putut folosi de asta, poate reuşeam 
să mai câştig nişte timp... 

— Care-i planul, Vlad? am întrebat. Ne-ai lăsat 
să scăpăm prea uşor din Sankt Petersburg. De 
parcă ai vrea cu adevărat să-l trezim pe Ra. 

Rusul a început să râdă. 

— De-asta v-am urmărit pe jumătate de glob ca 
să vă opresc? 

Se străduia să pară dispreţuitor, dar pe buze îi 
flutura un zâmbet, de parcă ar fi gustat o glumă 
ştiută doar de noi. 

— N-ai venit să mă opreşti, am improvizat eu. 
Te bazezi pe noi să găsim sulurile de papirus în 
locul tău şi să le punem cap la cap. Trebuie să se 
trezească Ra ca să-l poţi elibera pe Apophis? 

— Carter, destul! 

Desjardins vorbise rar, ca un pacient care 
numără invers aşteptând ca anestezia să-şi facă 
efectul. Nu înţelegeam de ce părea atât de apatic, 
însă Menşikov era nervos cât pentru amândoi. 
După ura din ochii rusului, mi-am dat seama c-am 
atins un punct sensibil. 

— Asta e, nu-i aşa? am continuat eu. Ma'at-ul şi 
Haosul sunt conectate. Ca să-l eliberezi pe 
Apophis, trebuie să-l trezeşti pe Ra, dar vrei să 
controlezi tu operaţiunea, să te asiguri că Ra revine 
îmbătrânit şi slăbit. 

Din noul toiag de stejar al lui Menşikov au 
tâşnit flăcări. 

— Băiete, habar n-ai despre ce vorbeşti. 

— Set te-a tachinat în legătură cu o greşeală mai 
veche, mi-am adus eu aminte. Ai mai încercat o 
dată să-l trezeşti pe Ra, nu-i aşa? Oare cu ce — cu 
singurul sul de papirus pe care-l aveai? Aşa te-ai 
ars pe faţă? 

— Carter! m-a întrerupt Desjardins. Vlad 
Menșikov e un erou al Casei Vieţii. A încercat să 

distrugă papirusul ca să nu mai poată fi folosit de 
nimeni. Aşa s-a accidentat. 

Pentru o clipă n-am mai avut cuvinte, atât eram 
de uluit. 

— Nu... nu poate fi adevărat. 

— Ar trebui să te informezi, băiete. 

Menşikov şi-a fixat ochii distruşi pe mine. 

— Cei din neamul Menşikov se trag din preoţii 
lui Amon-Ra. Ai auzit de templul acela? 

Am încercat să-mi amintesc poveştile pe care mi 
le spusese tata. Ştiam că Amon-Ra era un alt nume 
al lui Ra, regele soarelui. Iar templul lui... 

— Au condus Egiptul timp de secole, mi-am 
adus eu aminte. Ei i s-au opus lui Akhenaton, când 
i-a scos în afara legii pe vechii zei, şi poate chiar l- 
au asasinat. 

— Într-adevăr, a spus Menşikov. Strămoşii mei 
au fost apărătorii zeilor! Ei au fost cei care au 
creat Cartea lui Ra şi au ascuns cele trei părți, cu 
speranţa că într-o zi un magician vrednic îl va trezi 
din nou pe zeul soarelui. 

Am încercat să înţeleg ce-mi spunea. Mi-l 
puteam închipui perfect pe Vlad Menşikov ca pe 
un preot din vechime, însetat de sânge. 

— Dar, dacă te tragi din preoţi lui Ra... 

— De ce mă opun zeilor? 

Menşikov i-a aruncat o privire Lictorului-Şef, 
de parcă s-ar fi aşteptat să pun o întrebare atât de 
stupidă. 

— Pentru că zeii ne-au distrus civilizaţia! La 
căderea Egiptului, când Stăpânul Iskandar a 
interzis calea zeilor, până şi familia mea a înţeles 
adevărul. Vechile căi trebuie interzise. Da, am 
încercat să distrug papirusul, ca să răscumpăr 
păcatele strămoşilor. Cei ce invocă zeii trebuie 
distruşi. 

Am clătinat din cap. 

— Am văzut cum îl invocai pe Set. Te-am auzit 
cum  vorbeai despre eliberarea lui Apophis. 

Desjardins, Zia — tipul ăsta e un mincinos. Vă va 
ucide pe amândoi. 

Desjardins m-a privit cu un aer năuc. Amos 
susținuse că Lictorul-Şef este un om inteligent, 
cum de nu înţelegea pericolul? 

— Destul! a spus Desjardins. Predă-te, Carter 
Kane, sau vei fi ucis! 

I-am aruncat Ziei încă o privire rugătoare. Îi 
puteam citi îndoiala în priviri. Tocmai se trezise 
dintr-un coşmar ce durase trei luni. Voia să creadă 
că în Casa Vieții încă se mai afla căminul ei şi că 
Desjardins şi Menşikov erau băieții buni. Nu mai 
voia să audă de Apophis. 

Am ridicat cârja şi biciul. 

— Nu mă predau fără luptă. 

Menşikov a încuviinţat din cap. 

— Atunci te-aşteaptă moartea. 

Şi-a îndreptat toiagul spre mine, iar eu am 
reacționat instinctiv. Am atacat cu cârja. 

Eram prea departe de el ca să-l ating, dar o forţă 
invizibilă i-a smuls lui Menşikov toiagul din mână 
şi 1 l-a azvârlit în Nil. El şi-a scos bagheta, dar eu 
am lovit din nou, iar Menşikov a zburat cât colo. A 
căzut pe spate atât de tare, că a lăsat o dâră în 
noroi. 

— Carter! 

Desjardins a împins-o pe Zia în spatele lui. Din 
toiagul lui au ieşit flăcări roşiatice. 

— Îndrăzneşti să foloseşti armele lui Ra? 

M-am uitat uimit la mâinile mele. Nu mai 
avusesem niciodată o asemenea forţă — de parcă aş 
fi fost sortit să fiu rege. Am auzit în minte vocea 
lui Horus care mă îndemna: „Aceasta e calea ta. E 
dreptul tău din naştere.“ 

— Oricum mă vei ucide, i-am spus lui 
Desjardins. 

Corpul meu a început să strălucească. M-am 
ridicat în aer. Pentru prima dată după Anul Nou, 
eram înconjurat de avatarul zeului-şoim — un 
războinic cu cap de şoim, de trei ori mai mare 

decât mine, ținând în mâini replicile holografice 
uriaşe ale biciului şi cârjei. Nu dădusem prea mare 
atenţie biciului, dar era o armă foarte periculoasă — 
un mâner de lemn cu trei lanţuri purtătoare de ţepi, 
la capătul cărora se afla câte o steluță metalică 
având vârfurile ascuțite —, o combinaţie de bici şi 
ciocan de frăgezit carnea. Am lovit în Jos, iar 
războinicul-şoim a făcut la fel. Biciul strălucitor a 
făcut praf treptele de piatră de la mormântul Ziei, 
aruncând în aer blocuri de calcar. 

Desjardins a ridicat un scut ca să respingă 
bucăţile de piatră. Zia a făcut ochii mari. Ştiam că 
probabil o speriam şi o făceam să creadă că eu 
eram personajul negativ, dar trebuia s-o protejez. 
Nu puteam să-l las pe Menşikov s-o ia. 

— Magie de luptă, a rostit Desjardins cu dispreţ. 
Aşa arăta Casa Vieţii când urma calea zeilor, 
Carter Kane — magicienii se luptau între ei, 
templele se trădau unele pe celelalte şi se războiau. 
Vrei să ne întoarcem la vremurile acelea? 

— Nu trebuie să fie aşa, am spus eu. Nu vreau 
să mă bat cu tine, Desjardins, dar Menşikov e un 
trădător. Pleacă! Lasă-mă pe mine să mă ocup de 
el! 

Menşikov s-a ridicat din noroi, zâmbind de 
parcă i-ar fi făcut plăcere să fie azvârlt la pământ. 

— Să te ocupi de mine? Ce încrezător eşti! 
Lictore-Şef, lasă-l pe băiat să încerce! Strâng eu 
mizeria după ce termin cu el. 

Desjardins a început să spună: 

— Vladimir, nu. Nu tu decizi dacă... 

Dar Menşikov n-a mai stat pe gânduri. A bătut 
cu piciorul în pământ, iar noroiul s-a făcut alb şi s- 
a întărit în jurul lui. Două dâre de pământ au 
şerpuit înspre mine, încrucişându-se ca o spirală de 
ADN. Nu ştiam ce urmau să facă, dar ştiam că nu 
voiam să mă atingă. Am lovit cu biciul în direcția 
lor, făcând o gaură în noroi cât o cadă de baie. 
Dârele albe au continuat să se apropie, croindu-şi 
drum prin groapă şi ieşind pe partea cealaltă, 

apropiindu-se în viteză. Am încercat să mă dau la o 
parte din calea lor, dar avatarul războinic nu era 
prea rapid. 

Dârele magice au ajuns la picioarele mele. S-au 
căţărat pe picioarele avatarului ca nişte cârcei de 
viţă, înfăşurându-mă până în talie. Îmi strângeau 
învelişul de protecţie, storcând magia din mine, şi 
am auzit cum vocea lui Menşikov îmi pătrunde în 
minte. 

„Șarpe“, a  şoptit vocea. „Eşti o  reptilă 
târâtoare.“ 

M-am luptat cu groaza ce pusese stăpânire pe 
mine. Mai fusesem transformat o dată într-un 
animal, fără voia mea, şi a fost una dintre cele mai 
urâte experienţe trăite vreodată. De data asta, totul 
se întâmpla cu încetinitorul. Avatarul de luptă se 
străduia să-şi menţină forma, dar magia lui 
Menşikov era prea puternică. Cârceii de un alb 
strălucitor continuau să se cațăre, înfăşurându-mi 
pieptul. 

Am lovit cu cârja în direcţia lui Menşikov. O 
forţă invizibilă l-a prins de gât şi l-a ridicat în aer. 

— Haide! a spus el sufocându-se. Arată-mi de 
ce eşti în stare! 

Am ridicat biciul. Cu o lovitură bună, l-aş fi 
putut strivi pe Vlad Menşikov ca pe-un gândac. 

— Nu mai contează! a suspinat, zgâriindu-şi 
gâtul cu unghiile. Vraja te va înfrânge oricum. 
Arată-ne că eşti un criminal, Kane! 

M-am uitat la faţa îngrozită a Ziei şi am ezitat 
prea mult. Cârceii de viţă mi-au înconjurat braţele. 
Avatarul de luptă s-a prăbuşit în genunchi şi l-am 
scăpat pe Menşikov. 

Durerea m-a copleşit. Sângele mi s-a răcit. 
Membrele avatarului s-au micşorat, iar capul de 
şoim s-a transformat încet într-un cap de şarpe. 
Am simţit că mi se răresc bătăile inimii şi mi se 
întunecă privirea. Gura mi s-a umplut de gustul de 
venin. 

Zia a strigat: 

— Opreşte-te! E prea mult! 

— Dimpotrivă, a spus Menşikov, frecându-şi 
gâtul rănit. Merită mult mai mult de-atât. Lictore- 
Şef, ai văzut cum te-a ameninţat băiatul. Vrea să 
ocupe tronul faraonului. Trebuie distrus. 

Zia a încercat să alerge spre mine, dar 
Desjardins n-a lăsat-o. 

— Rupe vraja, Vladimir! a spus el. Băiatul 
poate fi reținut cu metode mult mai omeneşti. 

— Omeneşti, Stăpâne? Nu e tocmai un om! 

Privirile celor doi magicieni s-au încleştat. Nu 
ştiu ce s-ar fi întâmplat, dar chiar atunci s-a 
deschis un portal sub cuşca lui Bes. 

Am mai văzut o mulţime de portaluri, dar 
niciunul ca acesta. Vârtejul a apărut la nivel 
solului, absorbind o zonă în care se găseau nisip 
roşu, peşti morţi, lemne vechi, cioburi de vase şi o 
cutie fosforescentă, strălucitoare, cu un zeu-pitic. 
Când cuşca a fost luată de vârtej, barele s-au rupt 
şi s-au transformat în aşchii de lumină. Bes şi-a 
revenit, s-a trezit scufundat pe jumătate în nisip şi 
a început să înjure foarte colorat. Apoi, sora mea şi 
Walt au ţâşnit din portal şi au rămas suspendaţi 
orizontal în aer, de parcă ar fi fugit spre cer. Când 
forţa gravitațională a început să acţioneze, au dat 
din braţe şi au căzut în nisip. Ar fi putut fi traşi din 
nou sub pământ, dar Bes i-a apucat pe amândoi şi 
a reuşit să-i scoată din vârtej. 

Bes i-a aruncat pe un teren mai sigur. Apoi s-a 
întors spre Vlad Menşikov, şi-a depărtat picioarele 
ŞI şi-a smuls cămaşa înflorată şi pantalonii scurți 
de parcă ar fi fost făcuți din hârtie. Ochii îi ardeau 
de furie. Pe slip erau brodate cuvintele „Mândru că 
sunt pitic“, o chestie pe care aş fi preferat să n-o 
văd. 

Menşikov n-a mai apucat să zică decât: 

— Cum... 

— BUU! a strigat Bes. 

Sunetul a fost ca explozia unei bombe cu 
hidrogen — sau a unei bombe cu urâţenie. Pământul 

s-a cutremurat. La suprafața apei au apărut valuri. 
Avatarul meu s-a prăbuşit şi vraja lui Menşikov s-a 
rupt — gustul de venin din gură s-a estompat şi 
presiunea a crescut, aşa c-am putut respira din nou. 
Sadie şi Walt se aruncaseră deja la pământ. Zia se 
retrăsese repede. Dar Menşikov şi Desjardins au 
fost loviți în plin de explozia aceea de urâţenie. 

Pe chipul lor se putea citi uimire — şi s-au 
dezintegrat pe loc. 

După un moment de şoc, Zia a icnit: 

— I-ai omorât! 

— Nu, a răspuns Bes scuturându-şi mâinile. 
Doar am băgat spaima în ei, astfel că s-au întors 
acasă. Poate vor fi inconştienţi câteva ore, cât timp 
creierele lor vor încerca să proceseze imaginea 
fizicului meu magnific, dar vor supravieţui. Însă ce 
e şi mai important... 

S-a încruntat la Sadie şi Walt. 

— Aţi îndrăznit să vă folosiți de mine ca să 
deschideţi un portal? Arăt eu ca o relicvă? 

Sadie şi Walt au avut înțelepciunea să nu 
răspundă. S-au ridicat în picioare, scuturându-se de 
nisip. 

— N-a fost ideea noastră! a protestat Sadie. Ptah 
ne-a trimis aici să vă ajutăm. 

— Ptah? am intervenit eu. Zeul Ptah? 

— Nu, Ptah cultivatorul de curmale. Îți 
povestesc mai târziu. 

— Ce s-a întâmplat cu părul tău? am întrebat. 
Parcă l-ar fi lins o cămilă. 

— Taci din gură! 

Apoi a văzut-o pe Zia. 

— Dumnezeule, ea e? Adevărata Zia? 

Zia s-a dat înapoi, împleticindu-se, încercând să- 
şi aprindă toiagul. 

— Pleacă! 

Un foc plăpând s-a aprins. 

— Nu-ţi facem niciun rău, i-a promis Sadie. 

Ziei îi tremurau picioarele. Şi mâinile la fel. 
Apoi a făcut singurul lucru logic pe care l-ar fi 

făcut cineva care a avut parte de o asemenea zi 
după ce a stat în comă vreme de trei luni. Şi-a dat 
ochii peste cap şi a leşinat. 

Bes a mormăit. 

— Ce fată puternică! A rezistat după o repriză 
frontală de BUU! Totuşi... ar fi mai bine să o luăm 
şi să o ştergem de-aici. Desjardins n-a dispărut 
pentru totdeauna. 

— Sadie, am întrebat, ai luat papirusul? 

A scos toate cele trei suluri de papirus din 
geantă. Pe de-o parte, eram uşurat. Pe de alta, eram 
speriat. 

— Trebuie să ajungem la Marea Piramidă, a 
spus ea. Spune-mi, te rog, că ai maşină. 


Nu numai c-aveam o maşină, dar aveam şi o 
gaşcă de beduini. Le-am înapoiat camioneta mult 
după lăsarea întunericului, dar beduini au părut 
bucuroşi să ne vadă, chiar dacă mai aduseserăm 
încă trei persoane, dintre care una era inconștientă. 
Bes s-a înţeles cu ei să ne ducă la Cairo. După ce- 
au stat de vorbă în cortul lor câteva minute, Bes a 
apărut îmbrăcat în haine noi. Beduinii au ieşit 
rupând rămăşiţele cămăşii lui înflorate în fâşii pe 
care şi le-au înfăşurat cu grijă în jurul braţelor, al 
antenei radio şi al oglinzii retrovizoare, pe post de 
talismane aducătoare de noroc. 

Ne-am  îngrămădit în partea din spate a 
camionetei. Eram prea înghesuiți şi era prea 
gălăgie ca să putem sta de vorbă în drum spre 
Cairo. Bes ne-a spus să tragem un pui de somn cât 
stă el de veghe. Ne-a promis că se va purta frumos 
cu Zia dacă se trezea. 

Sadie şi Walt au adormit imediat, dar eu m-am 
uitat o vreme la stele. Eram dureros de conştient de 
prezența Ziei — a adevăratei Zia —, care dormea 
agitată chiar lângă mine, şi de armele magice ale 
lui Ra, cârja şi biciul, care erau ascunse în geanta 
mea. Corpul încă îmi fremăta în urma luptei. Vraja 
lui Menşikov fusese ruptă, dar încă îi auzeam 

vocea în timp ce încerca să mă transforme într-o 
reptilă cu sânge rece — asemenea lui. 

În cele din urmă, am reuşit să închid ochii. Fără 
protecție magică, ba-ul meu şi-a luat zborul 
imediat ce-am adormit. 

M-am trezit în Sala Epocilor, în faţa tronului 
faraonului. Printre coloanele laterale, imaginile 
holografice tremurau. Aşa cum povestise Sadie, la 
capăt perdeaua magică îşi schimba culoarea din 
roşu în violet-închis, indicând o nouă eră. 
Imaginile violet erau greu de înţeles, dar mi s-a 
părut că văd două siluete care luptau în faţa unui 
tron în flăcări. 

— Da, s-a auzit vocea lui Horus. Lupta se 
apropie. 

A apărut într-un val de lumină, pe treptele 
podiumului unde stătea de obicei Lictorul-$ef. 
Avea înfăţişare umană — un tânăr musculos cu 
pielea de bronz şi ras în cap. Pe armura de luptă 
din piele sclipeau bijuterii, şi khopesh-ul îi atârna 
pe lângă corp. Ochii îi străluceau — unul auriu, 
celălalt argintiu. 

— Cum ai ajuns aici? l-am întrebat. Locul 
acesta nu e protejat împotriva zeilor? 

— Nu sunt aici, Carter. Tu eşti. Dar odată am 
fost uniţi. Sunt un ecou în mintea ta — acea parte 
din Horus care n-a plecat niciodată. 

— Nu înţeleg. 

— Ascultă-mă! Situaţia ta s-a schimbat. Te afli 
în pragul măreției. 

A arătat spre pieptul meu. M-am uitat în jos şi 
mi-am dat seama că n-aveam forma obişnuită de 
ba. În loc să arăt ca un pui, arătam ca un om, 
îmbrăcat, la fel ca Horus, în armură egipteană. În 
mâini ţineam cârja şi biciul. 

— Astea nu sunt ale mele, am spus eu. Erau 
îngropate alături de Zia. 

— Ar putea fi ale tale, a zis Horus. Sunt 
simbolurile faraonului — precum toiagul şi bagheta, 
doar că de o sută de ori mai puternice. Te poți 

folosi de puterea lor chiar şi fără antrenament. 
Imaginează-ţi ce am putea face împreună. 

A arătat spre tronul gol. 

— Ai putea uni Casa Vieţii în calitate de 
conducător. Împreună ne-am zdrobi adversarii. 

Nu pot să neg: o parte din mine s-a înfiorat. Cu 
câteva luni în urmă, ideea de-a fi conducător mă 
speria de moarte. Acum lucrurile se schimbaseră. 
Înţelegeam mai bine magia. Îmi petrecusem trei 
luni predându-le învăţăceilor şi transformându-i 
într-o echipă. Înţelegeam mai bine ameninţarea cu 
care ne confruntam şi începeam să înţeleg cum să 
mă folosesc de puterea lui Horus fără să fiu 
copleşit de ea. Şi dacă Horus avea dreptate şi i-aş 
fi putut conduce pe zei şi pe magicieni împotriva 
lui Apophis? Îmi plăcea ideea de a-i zdrobi pe 
adversari, de a mă răzbuna pe forţele Haosului 
care ne dăduseră vieţile peste cap. 

Apoi mi-am adus aminte de felul în care mă 
privise Zia când eram pe punctul de a-l ucide pe 
Vlad Menşikov, de parcă monstrul aş fi fost eu. 
Mi-am amintit ce spusese Desjardins despre 
vremurile urâte de demult, când magicienii se 
luptau între ei. Dacă Horus era un ecou în mintea 
mea, poate că eu eram afectat de dorinţa lui de a 
conduce. ÎL cunoşteam bine pe Horus acum. În 
multe privinţe era un tip de treabă — curajos, de 
onoare, drept. Dar era şi ambițios, lacom, gelos şi 
încăpățânat când venea vorba de obiectivele sale. 
Şi cea mai mare dorinţă a lui era să-i conducă pe 
zei. 

— Cârja şi biciul îi aparțin lui Ra, am spus. 
Trebuie să-l trezesc. 

Horus şi-a înclinat capul. 

— Chiar dacă asta vrea Apophis să se întâmple? 
Chiar dacă Ra e bătrân şi slăbit? Te-am avertizat în 
privința faptului că zeii sunt divizați. Ai văzut cum 
Nekhbet şi Babi au încercat să ia problema în 
propriile mâini. Conflictul se va agrava. Haosul e 

alimentat de conducători slabi, de loialităţi 
împărțite. Asta urmăreşte Vladimir Menşikov. 

Sala Epocilor s-a cutremurat. Perdeaua de 
lumină violet s-a întins de-a lungul pereților. Când 
scena holografică s-a lărgit, am văzut că scaunul 
era un tron de foc, ca cel descris de Sadie în 
viziunea despre barca lui Ra. Două siluete neclare 
luptau corp la corp ca nişte luptători, dar nu-mi 
dădeam seama dacă încercau să se împingă una pe 
alta în scaun sau fiecare încerca s-o împiedice pe 
cealaltă să se apropie de el. 

— Menşikov chiar a încercat să distrugă Cartea 
lui Ra? am întrebat eu. 

Ochiul de argint al lui Horus a sclipit. Acesta 
părea mereu puţin mai luminos decât cel auriu, 
ceea ce mă dezorienta, de parcă întreaga lume se 
apleca într-o parte. 

— Ca majoritatea lucrurilor spuse de Menşikov, 
e doar parțial adevărat. Odinioară credea şi el, ca 
şi tine, că poate să-l aducă înapoi pe Ra şi să refacă 
Ma'at-ul. Se imagina mare preot al unui minunat 
templu, chiar mai puternic decât strămoşii săi. În 
mândria lui, a crezut că poate recrea Cartea lui Ra 
pornind de la sulul de papirus pe care îl deținea. S- 
a înşelat. Ra îşi luase măsuri serioase de protecţie 
ca să nu fie trezit. Blestemele papirusului i-au ars 
lui Menșikov ochii. Focul solar i-a pârjolit gâtul, 
pentru c-a îndrăznit să citească cuvintele vrăjii. 
După aceea, Menşikov s-a înrăit. Mai întâi a 
încercat să distrugă Cartea lui Ra, dar n-avea 
puterea necesară. Apoi a întocmit un plan nou. Îl 
va trezi pe Ra, dar pentru a se răzbuna. Asta a 
aşteptat în toți aceşti ani. De aceea vrea să adunaţi 
voi sulurile de papirus şi să recreaţi Cartea lui Ra. 
Menşikov vrea să-l vadă pe bătrânul zeu înghiţit de 
Apophis. Vrea să vadă lumea cufundată în 
întuneric şi haos. E nebun de legat. 

— O! 

| Halal răspuns, ştiu. Dar ce poţi spune când auzi 
o poveste ca asta?] 


294 


Alături de Horus, pe podium, tronul gol al 
faraonului parcă se unduia în lumina violet. 
Întotdeauna fusesem intimidat de scaunul acela. 
Odinioară, faraonul era cel mai puternic 
conducător din lume, stăpânind peste un imperiu 
care a dăinuit de douăzeci de ori mai mult decât 
întreaga existență a propriei mele ţări, Statele 
Unite ale Americii. Cum puteam fi eu vrednic să 
stau pe el? 

— Poţi s-o faci, Carter, a insistat Horus. Poţi 
prelua controlul. De ce să-ţi asumi riscul de a-l 
trezi pe Ra? Știi, sora ta va trebui să citească din 
Carte. Ai văzut ce-a pățit Menşikov doar de la un 
singur sul de papirus, îți dai seama ce se va 
întâmpla când o forţă de trei ori mai mare se va 
dezlănțui împotriva surorii tale? 

Mi s-a uscat gura. Nu era destul c-o lăsasem pe 
Sadie să plece singură în căutarea ultimului 
papirus. Cum aş fi putut s-o las să facă ceva ce-ar 
fi putut s-o rănească la fel ca pe Vlad Inhalatorul 
sau chiar mai rău? 

— Acum înţelegi adevărul, a spus Horus. 
Păstrează cârja şi biciul. Preia tronul. Împreună îl 
putem înfrânge pe Apophis. Ne putem întoarce în 
Brooklyn să-ţi protejăm prietenii şi casa. 

Acasă... Suna atât de tentant... lar prietenii 
noştri erau în mare pericol. Văzusem de ce era în 
stare Vlad Menşikov. Mi i-am imaginat pe micuțul 
Felix sau pe timida Cleo încercând să lupte 
împotriva unui asemenea tip de magie. Mi-am 
imaginat cum Menşikov îi transforma pe tinerii 
noştri învățăcel în nişte şerpi neajutoraţi. Nu eram 
convins că Amos îi putea ţine piept. Cu armele lui 
Ra, aş fi putut proteja Casa din Brooklyn. 

Apoi m-am uitat la imaginile violet care 
pâlpâiau pe perete — două siluete care luptau în 
faţa tronului de foc. Acesta era viitorul nostru. 
Cheia succesului nu eram eu, nici chiar Horus — ci 
Ra, primul rege al zeilor egipteni. Alături de tronul 

de foc al lui Ra, scaunul faraonului părea aproape 
la fel de important ca un fotoliu obişnuit. 

— N-o să ne descurcăm, i-am spus lui Horus. 
Avem nevoie de Ra. 

Zeul m-a fixat cu ochii lui colorați de parcă aş fi 
fost o victimă insignifiantă aflată la mare distanţă, 
iar el cumpănea dacă merita sau nu să se arunce 
asupra mea. 

— Nu înţelegi cât de mare e ameninţarea, a 
conchis el. Stai, Carter. Şi ascultă cum îți plănuiesc 
duşmanii moartea. 

Horus s-a făcut nevăzut. 

Am auzit paşi în întunericul din spatele tronului, 
apoi o binecunoscută respiraţie grea. Am sperat că 
ba-ul meu era invizibil. A apărut Vladimir 
Menşikov, susținându-şi şeful, pe Desjardins. 

— Aproape c-am ajuns, Stăpâne, a zis 
Menşikov. 

Rusul părea odihnit, îmbrăcat într-un costum alb 
nou. Singurul indiciu că ne luptaserăm de curând 
era bandajul de la gât, acolo unde îl agăţasem cu 
cârja. În schimb, Desjardins arăta de parcă 
îmbătrânise cu zece ani în câteva ore. Se chinuia să 
meargă, sprijinindu-se de Menşikov. Era tras la 
faţă. Părul îi albise complet, şi nu cred că asta se 
întâmplase din pricină că-l văzuse pe Bes în slip. 

Menşikov a încercat să-l aşeze pe tronul 
faraonului, dar Desjardins s-a împotrivit. 

— Niciodată, Vladimir. Pe treaptă. Pe treaptă. 

— Dar, Stăpâne, în starea asta... 

— Niciodată! 

Desjardins s-a aşezat pe treptele de la picioarele 
tronului. Nu-mi venea să cred cât de rău arăta. 

— Ma'at-ul slăbeşte. 

Desjardins şi-a întins mâna. Un nor firav de 
hieroglife s-a ridicat în aer din vârfurile degetelor 
sale. 

— Odinioară, puterea Ma'atului îmi dădea forță, 
Vladimir. Acum, parcă stoarce viaţa din mine. Mai 
mult de-atât nu pot face..., a zis cu o voce stinsă. 

— Nu te teme, Stăpâne, a spus Menşikov. După 
ce ne ocupăm de familia Kane, totul va fi bine. 

— Aşa să fie oare? 

Desjardins s-a uitat în sus şi pentru o clipă ochii 
i-au sclipit de mânie, ca pe vremuri. 

— Tu nu te îndoieşti niciodată, Vladimir? 

— Nu, Stăpâne, a spus rusul. Mi-am dedicat 
viaţa luptei împotriva zeilor. Şi voi continua să fac 
asta. Dacă-mi permiţi, Lictore-Șef, n-ar fi trebuit 
să-l accepţi în preajma ta pe Amos Kane. Vorbele 
lui sunt precum otrava. 

Desjardins a prins o hieroglifă din aer şi a 
studiat-o în timp ce i se învârtea în palmă. N-am 
recunoscut simbolul, dar semăna cu un semafor 
având alături silueta unui om. 

V 
as 

— Menhed, a spus Desjardins. Tăbliţa scribului. 

M-am uitat la simbolul ce pâlpâia slab şi am 
văzut că semăna cu instrumentele de scris din 
geanta mea. Dreptunghiul era tăblița, cu locuri 
pentru cerneală neagră şi roşie. Bețişorul de lângă 
el era instrumentul de scris, prins cu un şnur. 

— Da, Stăpâne, a zis Menşikov. Ce... 
interesant. 

— A fost simbolul preferat al bunicului meu, a 
spus Desjardins gânditor. Jean-François 
Champollion, ştii... A descifrat codul hieroglifelor 
folosind Piatra de la Rosetta — primul om care nu 
făcea parte din Casa Vieţii şi care a reuşit acest 
lucru. 

— Într-adevăr, Stăpâne. Am auzit povestea. 

„De-o mie de ori“, parc-ar fi vrut să spună. 

— A pornit de jos şi a devenit un mare om de 
ştiinţă, a continuat Desjardins, şi un mare 
magician, respectat de muritori şi magicieni 
deopotrivă. 

Menşikov a zâmbit ca şi cum i-ar fi făcut pe 
plac unui copil ce devenea enervant. 

— lar acum, iată-te Lictor-Şef. Ar fi fost 
mândru. 

— Oare? s-a întrebat Desjardins. Când Iskandar 
mi-a primit familia în Casa Vieţii, a spus că se 
bucură să aibă sânge nou şi idei noi. Speranţa lui 
era că vom revigora Casa. Dar cu ce-am contribuit 
noi? N-am schimbat nimic. N-am pus nimic sub 
semnul întrebării. Casa a slăbit. Cu fiecare an, 
avem tot mai puţini inițiați. 

— Ah, Stăpâne! şi-a dezvelit Menşikov dinţii. 
Lasă-mă să-ţi arăt că nu suntem slabi. Armata e 
adunată. 

A bătut din palme. La celălalt capăt al sălu, uşile 
uriaşe de bronz s-au deschis. La început nu mi-a 
venit să-mi cred ochilor, dar am devenit tot mai 
agitat pe măsură ce mica armată înainta spre noi. 

Cei câţiva vrăjitori erau cei mai puțin 
înfricoşători membri ai grupului. Marea majoritate 
erau bărbaţi şi femei mai în vârstă, în haine 
tradiționale de pânză. Mulţi erau vopsiți cu negru 
pe la ochi şi aveau tatuaje cu hieroglife pe mâini şi 
pe faţă. Unii purtau mai multe amulete decât Walt. 
Bărbații erau raşi în cap; femeile aveau părul scurt 
sau prins în coadă. Cu toţii aveau un aer sumbru, 
parc-ar fi fost o gloată înfuriată de ţărani porniţi 
să-i dea foc monstrului din Frankenstein, doar că, 
în loc de furci, erau înarmaţi cu toiege şi baghete. 
Câţiva aveau şi săbii. 

Erau flancați de demoni — vreo douăzeci, în 
total. Mai luptasem cu demoni, dar aceştia erau 
cumva diferiți. Se mişcau mai siguri pe ei, ca şi 
cum aveau un ţel comun. Răutatea ieşea din ei cu 
atâta forţă, că parcă îmi ardea ba-ul. Aveau pielea 
de toate culorile, de la verde la negru şi violet. 
Unii purtau armuri, alții piei de animale, alţii 
pijamale de flanelă. Unul avea o drujbă în loc de 
cap. Altul, o ghilotină. Altuia îi ieşea un picior 
dintre umeri. 

Chiar mai înfricoşători decât demonii erau şerpii 
cu aripi. Da, ştiu, te gândeşti: „Nu mai vreau să 

văd şerpi!“ Crede-mă, după ce fusesem muşcat de 
un țjesu heru în Sankt Petersburg, nici eu nu eram 
prea încântat să-i văd. Aceştia n-aveau trei capete 
şi nu erau mai mari decât un şarpe obişnuit, dar mă 
înfioram doar când mă uitam la ei. Închipuie-ţi o 
cobră cu aripi de vultur. Acum, închipuie-ţi că 
zboară prin aer, scoțând pe gură jeturi lungi de foc, 
ca nişte aruncătoare de flăcări. Vreo şase astfel de 
monştri dădeau ocol echipei de atac, repezindu-se 
în toate părțile şi scuipând foc. A fost o minune că 
n-au dat foc niciunui magician. 

În timp ce grupul se apropia, Desjardins s-a 
ridicat cu greu în picioare. Vrăjitorii şi demonii au 
îngenuncheat în faţa lui. Unul dintre șerpii 
înaripaţi a zburat în fața Lictorului-Şef, iar 
Desjardins l-a prins din zbor cu o viteză uimitoare. 
Şarpele i s-a zvârcolit în pumn, dar n-a încercat să- 
| muşte. 

— Un uraeus? a întrebat Desjardins. E 
periculos, Vladimir. Sunt creaturile lui Ra. 

Menşikov s-a înclinat. 

— Pe vremuri au fost servitorii templului lui 
Amon-Ra, Lictore-Şef, dar nu-ţi face griji. Îi pot 
controla, dat fiind neamul din care mă trag. Mi s-a 
părut potrivit să folosesc creaturi ale zeului soare 
pentru a-i distruge pe cei ce vor să-l trezească. 

Desjardins a dat drumul şarpelui, care a scuipat 
foc şi şi-a luat zborul. 

— Şi demonii? a întrebat Desjardins. De când 
ne folosim de creaturile Haosului? 

— Sunt ţinuţi sub control, Stăpâne. 

Vocea lui Menşikov părea iritată, de parcă s-ar fi 
săturat să-i tot facă pe plac şefului său. 

— Magii aceştia cunosc vrăjile potrivite. I-am 
ales personal din nomele de pe întreg pământul. 
Sunt foarte pricepuţi. 

Lictorul-Şef şi-a îndreptat atenţia spre un asiatic 
în straie albastre. 

— Eşti Kwai, nu-l aşa? 

Bărbatul a încuviinţat din cap. 

— Din câte îmi amintesc, a spus Desjardins, ai 
fost exilat în cea de-A Trei Suta Nomă din Coreea 
de Nord pentru uciderea unui alt magician. lar tu, 
Sarah Jacobi — a arătat spre o femeie în haine albe 
şi cu părul negru ţepos —, ai fost trimisă în 
Antarctica pentru c-ai provocat un tsunami în 
Oceanul Indian. 

Menşikov şi-a dres vocea. 

— Stăpâne, mulți dintre aceşti magicieni au avut 
probleme în trecut, dar... 

— Sunt nişte ucigaşi nemiloşi şi nişte hoţi, a 
spus Desjardins. Cei mai răi din Casă. 

— Dar sunt nerăbdători să-şi dovedească 
loialitatea, l-a asigurat Menşikov. Sunt bucuroşi s- 
o facă! 

Le-a zâmbit slujitorilor lui, vrând parcă să-i 
încurajeze să pară fericiți. Niciunul n-a reacționat. 

— De altfel, Stăpâne, a continuat repede 
Menşikov, dacă vrei să distrugem Casa din 
Brooklyn, trebuie să fim fără milă. Face bine 
Ma'atului. 

Desjardins s-a încruntat. 

— ŞI tu, Vladimir? Tu îi vei conduce? 

— Nu, Stăpâne. Am încredere deplină că 
această...  ăăă... echipă minunată se poate 
descurca şi singură cu Casa din Brooklyn. Vor 
ataca la apus. Iar eu îi voi urmări pe cei din familia 
Kane în Duat şi mă voi ocupa de ei personal. Tu, 
Stăpâne, ar trebui să rămâi aici să te odihneşti. Îţi 
voi trimite un vas de citit viitorul ca să ne poți 
observa evoluţia. 

— O să rămân aici, a repetat Desjardins cu 
amărăciune. Şi o să observ. 

Menşikov a făcut o plecăciune. 

— Vom salva Casa Vieţii. Jur. Familia Kane va 
fi distrusă, zeii vor fi din nou exilați. Ma'at-ul va fi 
refăcut. 

Am sperat că Desjardins îşi va veni în fire şi va 
opri atacul. În schimb, umerii i s-au lăsat. S-a 

întors cu spatele la Menşikov şi s-a uitat la tronul 
gol al faraonului. 

— Du-te, a spus el obosit. Să nu mai văd 
creaturile astea. 

Menşikov a zâmbit. 

— Stăpâne... 

S-a întors şi a pornit prin Sala Epocilor cu 
armata pe urme. 

După ce-au plecat, Desjardins a ridicat mâna. O 
sferă de lumină a apărut din tavan şi 1 s-a aşezat în 
palmă. 

— Adu-mi Cartea înfrângerii lui Apophis, i-a 
spus Desjardins sferei. Trebuie să mă uit prin ea. 

Sfera magică a coborât puţin, ca într-o 
plecăciune, apoi s-a îndepărtat în viteză. 

Desjardins s-a întors spre perdeaua de lumină 
violet — imaginea celor două siluete ce se luptau 
pentru tronul de foc. 

— Voi „observa“, Vladimir, a murmurat el în 
barbă. Dar nu voi „rămâne aici să mă odihnesc“. 

Imaginea s-a înceţoşat şi ba-ul meu a revenit în 


corp. 

18.Facem pariuri în ajunul sfârşitului 
lumii 


CARTER 


Pentru a doua oară într-o săptămână, m-am 
trezit pe o canapea dintr-o cameră de hotel, fără să 
am habar cum am ajuns acolo. 

Camera nu era nici pe departe la fel de frumoasă 
ca cea din hotelul Four Seasons din Alexandria. 
Tencuiala era crăpată. Din tavan atârnau nişte 
grinzi. Pe măsuţa de cafea bâzâia un ventilator 
portabil, dar aerul era fierbinte ca într-un furnal. 
Lumina după-amiezii pătrundea prin ferestrele 
deschise. De afară se auzeau claxoane şi 
comercianţi care-şi lăudau marfa în arabă. Aerul 
mirosea a gaze de eşapament, a balegă şi a sisha 
de mere — aroma de fructe a narghilelei. Cu alte 
cuvinte, mi-am dat seama că ne aflăm la Cairo. 

Sadie, Bes, Walt şi Zia stăteau la o masă de 
lângă fereastră şi jucau un joc ca nişte vechi 
prieteni. Scena era atât de bizară, încât mi-am 
închipuit că încă visez. 

Apoi, Sadie a observat că m-am trezit. 

— Măi, să fie... Carter, data viitoare când mai 
faci o călătorie lungă sub formă de ba, anunţă-ne şi 
pe noi. Nu-i deloc amuzant să te cărăm până la 
etajul trei. 

Mi-am masat capul care îmi pulsa. 

— Cât timp am fost inconştient? 

— Mai mult decât mine, a spus Zia. 

Arăta perfect — calmă şi odihnită. Părul ei 
proaspăt spălat era dat pe după urechi şi purta o 
rochie nouă fără mâneci, de culoare albă, care-i 
punea în evidenţă pielea arămie. 

Cred că mă cam holbam la ea, pentru că şi-a 
întors privirea. Gâtul 1 s-a înroşit. 

— E trei după-amiază, a spus ea. Eu m-am trezit 
la zece dimineaţa. 

— Arăţi... 

— Mai bine? 

A ridicat din sprâncene, provocându-mă parcă s- 
o contrazic. 

— Ai pierdut toată distracţia. M-am luptat. Am 
încercat să evadez. Asta e a treia cameră de hotel. 

— Prima a luat foc, a spus Bes. 

— A doua a explodat, a zis Walt. 

— Am spus că-mi pare rău. 

Zia s-a încruntat. 

— În orice caz, sora ta m-a potolit în cele din 
urmă. 

— Mi-a luat câteva ore, a confirmat Sadie, şi 
toate abilitățile diplomatice de care dispun. 

— Ai abilități diplomatice? am întrebat eu. 

Sadie şi-a dat ochii peste cap. 

— De parcă tu şi ştii ce sunt alea, Carter! 

— Sora ta e foarte inteligentă, a spus Zia. Ea m- 
a convins să nu-ți judec planurile până nu te 
trezeşti şi nu stăm de vorbă. E foarte 
convingătoare. 

— Mulţumesc, a spus Sadie plină de sine. 

M-am holbat la ele şi m-a cuprins groaza: 

— Vă înţelegeţi bine? Nu se poate să vă 
înţelegeţi bine! Tu şi Sadie nu vă suportați. 

— Acela era un shabti, Carter, a spus Zia, deşi 
era încă roşie pe gât. Cred că Sadie e... minunată. 

— Vezi? a spus Sadie. Sunt minunată! 

— E un coşmar. M-am ridicat şi păturile au 
căzut de pe mine. M-am uitat şi am văzut că 
purtam o pijama cu Pokemon. 

— Sadie, am spus, o să te ucid. 

A clipit nevinovată. 

— Dar negustorul de pe stradă ne-a oferit un 
preţ foarte bun. Walt a spus c-o să-ţi vină bine. 

Walt a ridicat mâinile. 

— Nu sunt eu de vină, prietene. Am încercat să- 
ți ţin partea. 

Bes a pufnit, apoi a imitat destul de bine vocea 
lui Walt: 

— „Măcar luaţi-le pe cele foarte mari, cu 
Pikachu.“ Carter, lucrurile tale sunt în baie. Aşa, 
jucăm Senet sau nu? 

M-am târât în baie şi m-am liniştit când am găsit 
nişte haine normale — lenjerie nouă, blugi şi un 
tricou pe care nu apărea Pikachu. Duşul a scos un 
muget ca de elefant pe moarte când am încercat să- 
] pornesc, dar până la urmă în chiuvetă a curs nişte 
apă cu miros de rugină şi m-am spălat cât de cât. 

Când am ieşit de acolo, nu eram chiar ca nou, 
dar cel puţin nu miroseam a peşti morţi şi a carne 
de capră. 

Tovarăşi mei de drum încă jucau Senet. 
Auzisem de acest joc — se pare că e unul dintre 
cele mai vechi din lume —, dar nu mai văzusem 
încă pe nimeni jucându-l. Tabla era un dreptunghi 
cu pătrate albe şi albastre aşezate pe trei rânduri a 
câte zece. Piesele de joc erau nişte cercuri albe şi 
albastre. În loc de zaruri, aruncai cu patru beţişoare 
de fildeş ca nişte acadele, goale pe o parte şi cu 
hieroglife pe cealaltă. 

— Credeam că regulile acestui joc s-au pierdut, 
am spus eu. 

Bes a ridicat din sprâncene. 

— Poate pentru voi, muritorii. Zeii nu le-au 
uitat. 

— E destul de uşor, a spus Sadie. Trebuie să faci 
un „S“ pe tabla de joc. Prima echipă care ajunge 
cu toate piesele la capăt câştigă. 

— Ha! a spus Bes. E mult mai complicat de- 
atât. Îţi trebuie ani de zile ca să ajungi să joci bine. 

— Serios, zeule pitic? 

Zia a aruncat cele patru beţişoare şi toate au 
aterizat cu partea inscripționată în sus. 

— Ce zici de asta? 

Sadie şi Zia au bătut palma. Se pare că erau în 
aceeaşi echipă. Sadie a mutat o piesă albastră şi a 
trimis o piesă albă înapoi la start. 

— Walt, a mormăit Bes, ţi-am spus să nu muţi 
piesa asta! 

— Nu e vina mea! 

Sadie mi-a zâmbit. 

— Jucăm băieţi contra fete. Jucăm pe ochelarii 
de soare ai lui Vlad Menşikov. 

A ridicat ochelarii albi pe care Set 1-i dăduse la 
Sankt Petersburg. 

— Vine sfârşitul lumii, am spus eu, şi voi jucaţi 
pe nişte ochelari de soare? 

— Hei, prietene! a intervenit Walt. Facem mai 
multe lucruri deodată. Discutăm de vreo şase ore, 
dar a trebuit să aşteptăm să te trezeşti ca să luăm o 
decizie, înţelegi? 

— În plus, a spus Sadie, Bes ne-a asigurat că nu 
poți juca Senet fără să pariezi. Asta ar zgudui 
Ma'at-ul din temelie. 

— E adevărat, a spus piticul. Walt, aruncă odată 
beţişoarele alea! 

Walt a aruncat, iar trei dintre ele au căzut cu 
partea goală în sus. 

Bes a înjurat. 

— Avem nevoie de un doi ca să ieşim din Casa 
lui Atum-Ra, puştiule. Nu ţi-am explicat? 

— Îmi pare rău! 

N-am ştiut ce să fac, aşa că mi-am tras şi cu un 
scaun la masă. 

Priveliştea de la fereastră era mai frumoasă 
decât aş fi crezut. Cam la un kilometru şi jumătate, 
piramidele de la Gizeh aveau o strălucire roşie în 
lumina după-amiezii. Probabil că ne aflam la 
marginea de sud-vest a oraşului — în apropiere de 
El Mansoria. Mai trecusem prin acest cartier de 
zeci de ori cu tata, în drum spre diferite situri, dar 
tot era derutant să văd piramidele atât de aproape. 

Aveam un milion de întrebări. Trebuia să le 
spun prietenilor despre viziunea ba-ului meu. Dar 

până să-mi fac curaj, Sadie s-a lansat într-o lungă 
explicație despre ce-au făcut cât  fusesem 
inconştient. În general, s-a concentrat pe felul 
amuzant în care arătam când dormeam şi pe 
scâncetele pe care le-am scos când m-au tras din 
primele două camere de hotel incendiate. A descris 
minunata pâine proaspătă, falafelul şi carnea de 
vită condimentată pe care le mâncaseră la prânz 
(„O, scuze, nu ţi-am lăsat şi ție“) şi preţurile 
excelente pe care le obținuseră la cumpărăturile 
din suk, piaţa locală în aer liber. 

— Aţi mers la cumpărături? am întrebat eu. 

— Păi da, mi-a răspuns ea. Oricum, nu putem 
face nimic până la apus. Aşa a zis Bes. 

— Ce vrei să spui? 

Bes a aruncat beţişoarele şi a mutat o piesă în 
poziţia de start. 

—  Echinocţiul, puştiule. Se apropie. Toate 
portalurile din lume se vor închide atunci, mai 
puţin în două momente anume: la apus şi la răsărit, 
când ziua şi noaptea sunt în echilibru perfect. 

— În orice caz, a spus Sadie, dacă vrem să-l 
găsim pe Ra, va trebui să facem călătoria pe care o 
făcea el, iar asta înseamnă să intrăm în Duat la 
apus şi să ieşim la răsărit. 

— De unde ştii? am întrebat eu. 

A scos un papirus din geantă — unul mai gros 
decât cele pe care le recuperaserăm. Marginile lui 
străluceau ca focul. 

— Cartea lui Ra, a spus ea. Am pus papirusurile 
cap la cap. Poţi să-mi mulţumeşti pentru asta. 

M-a luat cu ameţeală. Mi-am amintit ce-mi 
spusese Horus în timpul viziunii, cum că papirusul 
i-a ars faţa lui Menşikov. 

— Vrei să spui că l-ai citit fără... fără 


probleme? 
A ridicat din umeri. 
— Doar introducerea. Avertismente, 


instrucțiuni, chestii de genul ăsta. Nu voi citi vraja 

până nu-l vom găsi pe Ra, dar ştiu unde trebuie să 
mergem. 

— Asta dacă hotărâm să mergem, am spus eu. 

Asta a atras atenția tuturor. 

— Dacă? a întrebat Zia. 

Stătea atât de aproape de mine, încât mi-am dat 
seama cu durere cum pune distanţă între noi: s-a 
aplecat în partea opusă, şi-a încordat umerii, m-a 
avertizat să nu-i invadez spaţiul personal. 

— Sadie mi-a spus că erai destul de hotărât. 

— Eram, am spus, până am aflat ce planuri are 
Menşikov. 

Le-am povestit ce am aflat din viziunea mea — 
că trupele lui Menşikov urmau să se îndrepte spre 
Brooklyn la apus şi că el plănuia să ne urmărească 
personal prin Duat. Le-am transmis ce-mi spusese 
Horus despre pericolele trezirii lui Ra şi despre 
cum aş putea folosi cârja şi biciul ca să lupt cu 
Apophis. 

— Dar aceste simboluri sunt sacre pentru Ra, a 
spus Zia. 

— Ele aparțin oricărui faraon suficient de 
puternic să le poarte, am zis. Dacă nu-l ajutăm pe 
Amos în Brooklyn... 

— Unchiul vostru şi toți prietenii voştri vor fi 
ucişi, a spus Bes. Din ce ne-ai descris, Menşikov a 
adunat o armată pe cinste. Uraei — şerpii care scot 
flăcări — sunt foarte periculoşi. Chiar dacă Bast se 
întoarce la timp pentru a da o mână de ajutor... 

— Trebuie să-l anunţăm şi pe Amos, a spus 
Walt. Cel puţin să-l prevenim. 

— Ai un vas de citit viitorul? am întrebat. 

— Am ceva mai bun. 

A scos un telefon mobil. 

— Ce să-i spun? Că ne întoarcem? 

Am ezitat. Cum să-i las pe Amos şi pe prietenii 
mei singuri în faţa unei armate a răului? Pe de-o 
parte, abia aşteptam să iau armele de faraon şi să-i 
distrug pe duşmani. Încă mai auzeam vocea lui 
Horus care mă îndemna să preiau comanda. 

— Carter, nu poţi merge în Brooklyn. 

Zia m-a privit în ochi şi am realizat că încă era 
speriată, într-o stare de panică. Încerca să-şi 
ascundă sentimentele, dar ele îi clocoteau în suflet. 

— Ce am văzut la Nisipurile Roşii... m-a 
tulburat prea mult. 

M-am simţit de parcă mi-ar fi călcat inima în 
picioare. 

— Uite, îmi pare rău pentru chestia cu avatarul, 
cu cârja şi biciul. N-am vrut să te sperii, dar... 

— Carter, nu tu m-ai tulburat. Ci Vlad 
Menşikov. 

— O, da... Corect. 

A suspinat. 

— N-am avut niciodată încredere în omul acela. 
Când am absolvit cursul de inițiere, Menşikov a 
cerut să fiu repartizată la noma lui. Din fericire, 
Iskandar a refuzat. 

— Aşadar... de ce nu pot să merg în Brooklyn? 

Zia a examinat tabla de Senet ca pe o hartă 
militară. 

— Cred că spui adevărul. Menşikov e un 
trădător. Viziunea pe care ne-ai descris-o... Cred 
că Desjardins e afectat de magia neagră. Nu 
căderea Ma'atului îl secătuieşte de forță. 

— Ci Menşikov, a ghicit Sadie. 

— Cred că da..., a confirmat Zia cu o voce 
răguşită. Şi cred că bătrânul meu mentor, Iskandar, 
a încercat să mă protejeze când m-a adăpostit în 
mormânt. N-a fost o întâmplare că m-a lăsat să aud 
vocea lui Apophis în vis. A fost un fel de 
avertisment — o ultimă lecție. A ascuns cârja şi 
biciul cu mine pentru un motiv. Poate că ştia că mă 
vei găsi. În orice caz, Menşikov trebuie oprit. 

— Dar tocmai ai spus că nu pot merge în 
Brooklyn, am protestat eu. 

— Am vrut să spun că nu poți abandona 
căutarea. Cred că Iskandar a prevăzut asta. El 
credea că zeii trebuie să se unească cu Casa Vieţii, 

şi am încredere în judecata lui. Trebuie să-l trezeşti 
pe Ra. 

Când am auzit-o pe Zia spunând asta, a fost 
pentru prima dată când am simțit că misiunea 
noastră e reală. Şi e crucială. Şi foarte, foarte 
nebunească. Dar am simțit şi o mică urmă de 
speranţă. Poate că nu mă ura chiar atât de tare. 

Sadie a adunat beţişoarele de Senet. 

— Atunci, lucrurile sunt clare. La apus, vom 
deschide un portal în vârful Marii Piramide. Vom 
merge pe vechiul traseu al bărcii solare pe Râul 
Nopţii, îl vom găsi pe Ra, îl vom trezi şi îl vom 
aduce înapoi în zori. ŞI, eventual, vom găsi un loc 
unde să cinăm, pentru că mi s-a făcut iarăşi foame. 

— Va fi periculos, a spus Bes. Nechibzuit. 
Probabil fatal. 

— Deci, o zi obişnuită pentru noi, am rezumat 
eu situaţia. 

Walt s-a încruntat, cu telefonul încă în mână. 

— Deci, ce să-i spun lui Amos? Că trebuie să se 
descurce singur? 

— Nu chiar, a spus Zia. O să merg eu în 
Brooklyn. 

Era să mă înec. 

— Tu? 

Zia s-a încruntat. 

— Mă pricep la magie, Carter. 

— Nu asta am vrut să spun. Doar că... 

— Vreau să vorbesc chiar eu cu Amos, a spus 
ea. Poate voi putea interveni când vor apărea cei 
din Casa Vieţii, ca să trag de timp. Am o oarecare 
influenţă asupra altor magicieni... cel puţin aveam 
când Iskandar era în viaţă. Poate că unii dintre ei 
vor asculta vocea raţiunii, mai ales dacă Menşikov 
nu e acolo să-i sâcâie. 

Mi-am amintit de mulțimea furioasă care îmi 
apăruse în viziune. Nu păreau tocmai rezonabili. 

Se pare că Walt se gândea la acelaşi lucru. 

— Dacă te teleportezi la apus, a spus el, o să 
ajungi în acelaşi timp cu atacatorii. O să fie haos, 

n-o să prea aveţi vreme de discuţii. Dacă va trebui 
să lupţi? 

— Să sperăm, a spus Zia, că nu se va ajunge la 
asta. 

Nu era un răspuns prea convingător, dar Walt a 
aprobat din cap. 

— Merg cu tine. 

Sadie a scăpat beţişoarele de Senet pe jos. 

— Poftim? Walt, nu! În starea ta... 

Şi-a astupat gura, dar era prea târziu. 

— Ce stare? am întrebat eu. 

Dacă Walt ar fi ştiut vreo vrajă de deochi, cred 
c-ar fi folosit-o asupra surorii mele. 

— E ceva ce ţine de istoria familiei mele, a spus 
el. E un secret pe care i l-am împărtăşit lui Sadie. 

Nu i-a prea convenit, dar ne-a vorbit despre 
blestemul căzut asupra familiei lui, a 
descendenților lui Akhenaton şi despre ce însemna 
asta pentru el. 

Am rămas cu gura căscată. Comportamentul 
secretos al lui Walt, discuţiile lui cu Jaz, toanele lui 
— toate căpătau sens acum. Brusc, problemele mele 
mi s-au părut mult mai puțin importante. 

— O, Doamne, am murmurat. Walt... 

— Uite, Carter, apreciez orice ai de gând să-mi 
spui. Dar m-am săturat de mila celorlalți. Trăiesc 
cu boala asta de ani de zile. Nu vreau ca oamenilor 
să le fie milă sau să mă trateze de parcă aş fi 
special. Vreau să vă ajut. O voi duce pe Zia în 
Brooklyn. Aşa, Amos va şti că ea vine cu gânduri 
paşnice. Vom încerca să întârziem atacul, să-l 
amânăm până la răsărit, ca să vă puteți întoarce cu 
Ra. În plus... 

A ridicat din umeri. 

— Dacă nu reuşim şi nu-l oprim pe Apophis, 
oricum yom muri cu toții mâine. 

— Asta înseamnă să priveşti partea bună a 
lucrurilor, am spus eu. 

Apoi, mi-am dat seama de ceva: era o idee atât 
de deranjantă, că parcă ar fi fost o mică explozie 

nucleară. 

— Stai puţin! Menşikov a spus că e 
descendentul preoţilor lui Amon-Ra. 

Bes a pufnit dispreţuitor. 

— Îi detestam. Erau atât de plini de sine. Dar ce 
legătură are asta? 

— Nu sunt acelaşi preoți care au luptat cu 
Akhenaton şi i-au blestemat pe strămoşii lui Walt? 
am întrebat cu. Dacă Menşikov ştie secretul 
blestemului? Dacă l-ar putea vindeca... 

— Opreşte-te! 

Furia din vocea lui Walt m-a luat prin 
surprindere. Mâinile îi tremurau. 

— Carter, m-am împăcat cu soarta mea. Nu 
vreau să-mi mai fac speranţe deşarte. Menşikov e 
duşmanul nostru. Chiar dacă m-ar putea ajuta, n-o 
va face. Dacă te întâlneşti cu el, nu încerca să faci 
vreun târg. Nu încerca să discuţi cu el. Fă ceea ce 
trebuie să faci. Ucide-l! 

M-am uitat la Sadie. Îi sclipeau ochii, de parcă 
în sfârşit aş fi făcut şi eu un lucru cum trebuie. 

— Bine, Walt, am spus. N-o să mai vorbesc 
despre asta. 

Dar Sadie şi cu mine purtam o conversaţie 
foarte diferită, pe tăcute. Pentru prima dată, eram 
pe aceeaşi lungime de undă. Urma să mergem în 
Duat. Şi, cu un drum, aveam să i-o coacem lui 
Vlad Menşikov. Aveam să-l găsim, să-l batem pe 
săturate şi să-l obligăm să ne spună cum poate fi 
vindecat Walt. Dintr-odată, misiunea nu mi s-a mai 
părut chiar atât de grea. 

— Deci plecăm la apus, a spus Zia. Walt şi cu 
mine spre Brooklyn, tu şi cu Sadie spre Duat. Aşa 
rămâne. 

— Mai e ceva. 

Bes s-a uitat la beţişoarele de Senet pe care 
Sadie le scăpase pe jos. 

— Nu le-ai aruncat. Nu se poate! 

Sadie s-a uitat şi ea. Pe faţă i-a apărut un rânjet. 
Din întâmplare, dăduse un trei, exact cât îi trebuia 

ca să câştige. 

A mutat ultima piesă pe pătratul de start, apoi a 
luat ochelarii albi ai lui Menşikov şi i-a pus pe nas. 
Arăta ciudat cu ei. N-am putut să nu mă gândesc la 
vocea răguşită a lui Menşikov şi la ochii lui 
distruşi şi la ce-ar fi putut păţi sora mea dacă ar fi 
încercat să citească din Cartea lui Ra. 

— Sunt specialistă în lucruri imposibile, a spus 
ea. Hai, frate dragă. Să ne pregătim pentru Marea 
Piramidă. 


Dacă vizitezi vreodată piramidele, îţi dau un 
sfat: cel mai bun loc din care să le vezi este undeva 
departe, de pildă pe linia orizontului. Cu cât te 
apropii mai tare, cu atât eşti mai dezamăgit. 

Poate că sună dur, însă în primul rând, de 
aproape, piramidele îți vor părea mai mici decât ai 
fi crezut. Toată lumea care le vede spune asta. 
Sigur, au fost cele mai înalte construcţii din lume 
timp de mii de ani, dar în comparaţie cu clădirile 
moderne, nu par atât de impresionante. Nu mai 
sunt îmbrăcate în piatră albă şi nici nu mai există 
blocurile aurii care le făceau să arate atât de 
grozav în vremurile de demult. Încă sunt frumoase, 
mai ales în lumina apusului, dar te poți bucura mai 
bine de ele de la depărtare, fără să te amesteci cu 
turiştii. 

Asta-i o altă problemă: mulțimile de turişti şi 
vânzători. Indiferent unde mergi în vacanță: în 
Times Square, în Piccadilly Circus sau la 
Colosseum. Peste tot e la fel: vânzători care-ţi 
oferă tricouri sau brelocuri ieftine şi hoarde de 
turişti transpiraţi care se plâng întruna şi se fâţâie 
peste tot încercând să facă poze. La piramide e la 
fel, doar că mulțimile sunt mai mari şi vânzătorii 
sunt foarte, foarte insistenţi. Știu o mulțime de 
cuvinte în engleză, dar cuvântul „nu“ nu se află 
printre ele. 

În timp ce încercam să ne croim drum prin 
mulțime, vânzătorii au încercat să ne vândă trei 

plimbări cu cămila, o duzină de tricouri, mai multe 
amulete decât purta Walt („Preţ special! Magie 
excelentă!“) şi unsprezece degete de mumie 
autentice, despre care bănuiam că sunt făcute în 
China. 

L-am întrebat pe Bes dacă nu putea îndepărta 
mulțimea, dar a izbucnit în râs. 

— Nu merită, puştiule. Turiştii sunt aici aproape 
de când există piramidele. O să fac în aşa fel încât 
să nu ne observe. Hai să urcăm în vârf. 

La baza Marii Piramide patrulau agenţi de pază, 
dar niciunul n-a încercat să ne oprească. Poate că 
Bes ne făcuse cumva invizibili sau poate că 
paznicii au ales să ne ignore pentru că eram cu 
zeul pitic. În orice caz, în scurt timp am aflat de ce 
e interzis să te caţări pe piramide: e greu şi e 
periculos. Marea Piramidă are în jur de o sută 
patruzeci de metri înălțime. N-a fost făcută să te 
caţări pe ea. Era să cad de două ori în timp ce 
urcam. Walt şi-a sucit glezna. Unele blocuri de 
piatră erau instabile şi se sfărâmau. Unele „trepte“ 
aveau un metru şi jumătate înălțime, şi a trebuit să 
ne ajutăm unii pe alţii. În cele din urmă, după 
douăzeci de minute de trudă, transpiraţi şi obosiţi, 
am ajuns în vârf. Smogul de deasupra oraşului 
Cairo făcea ca tot ce se află spre răsărit să fie doar 
o pată mare şi neclară, dar spre apus puteam vedea 
cum coboară soarele la orizont, colorând deşertul 
în roşu. 

Am încercat să-mi imaginez cum se vedea de 
aici acum cinci mii de ani, când piramida tocmai 
fusese construită. Oare se căţărase faraonul Khufu 
aici, în vârful propriului mormânt, pentru a-şi 
admira imperiul? Probabil că nu. Probabil că era 
prea inteligent ca să se caţăre aici. 

— Bun. 

Sadie şi-a trântit geanta pe cel mai apropiat bloc 
de calcar. 

— Bes, fii cu ochii în patru. Walt, mă ajuţi cu 
portalul, te rog? 

Zia m-a atins, ceea ce m-a făcut să tresar. 

— Putem vorbi? a întrebat ea. 

A coborât puţin mai Jos. Pulsul mi-o luase razna, 
dar am reuşit s-o urmez fără să cad şi să mă fac de 
râs. 

Zia s-a uitat în zare. Faţa ei era învăluită în 
lumina apusului. 

— Carter, să nu mă înţelegi greşit. Apreciez că 
m-ai trezit. Ştiu că intențiile tale au fost bune. 

Parcă inima mi-ar fi sărit din loc şi ar fi rămas 
blocată în esofag. 

— Dar...? am întrebat eu. 

S-a cuprins singură în braţe. 

— Am nevoie de timp. Totul e foarte ciudat. 
Poate că, într-o bună zi, vom fi... apropiaţi, dar 
deocamdată... 

— Ai nevoie de timp, am spus c-o voce aspră. 
Dacă nu vom muri cu toții în seara asta. 

Ochii ei aveau o strălucire aurie. M-am întrebat 
dacă asta-i ultima culoare pe care o vede o insectă 
când e prinsă în chihlimbar şi dacă se gândeşte 
„Uau, ce frumos!“ chiar înainte să încremenească 
pe vecie. 

— Voi face tot ce-mi stă în putinţă pentru a-ți 
proteja casa, a spus ea. Promite-mi că, dacă va 
trebui să faci o alegere, îţi vei asculta inima, nu 
voia zeilor. 

— Promit, am spus, cu toate că mă îndoiam. 

Încă îl mai auzeam pe Horus care mă îndemna 
să revendic armele de faraon. Aş fi vrut să-i spun 
mai multe, să-i spun ce simt, dar tot ce-am reuşit 
să pronunţ a fost: 

— Ăăă... bine. 

Zia a zâmbit sec. 

— Sadie are dreptate. Eşti... oare cum a zis? 
Înduioşător de neîndemânatic. 

— Splendid. Mulţumesc. 

Deasupra noastră s-a văzut o lumină şi în vârful 
piramidei s-a deschis un portal. Spre deosebire de 
majoritatea portalurilor, acesta nu era un vârtej de 

nisip, ci avea o strălucire violet — era o intrare ce 
dădea direct în Duat. 

Sadie s-a întors spre mine. 

— Asta e pentru noi. Vii? 

— Aveţi grijă, a spus Zia. 

— Da, am spus. Nu mă prea pricep la asta, dar o 
să încerc. 

În timp ce mă târâm spre vârf, Sadie l-a luat 
deoparte pe Walt şi i-a şoptit ceva la ureche. El a 
încuviinţat cu un aer sumbru. 

— Aşa vol face. 

Până să întreb despre ce era vorba, Sadie s-a 
uitat la Bes. 

— Gata? 

— Voi veni după voi, ne-a promis Bes. De 
îndată ce-i conduc pe Walt şi Zia prin portalul lor. 
Ne vedem pe Râul Nopţii, în cea de-A Patra Casă. 

— A patra ce? am întrebat eu. 

— Veţi vedea, m-a asigurat el. Acum, plecaţi! 

I-am mai aruncat Ziei încă o privire, întrebându- 
mă dacă era pentru ultima oară când o vedeam. 
Apoi, am sărit împreună cu Sadie prin poarta 
violetă şi învolburată. 


Duatul e un loc ciudat. 

| Sadie tocmai mi-a transmis că sunt campionul 
evidenţei, dar hei, trebuia să spun asta.] 

Curenţii din lumea spiritelor interacționează cu 
gândurile tale, te poartă de colo colo, modifică 
ceea ce vezi ca să se potrivească cu ceea ce ştii. 
Aşa se face că, deşi intrasem într-un alt nivel de 
realitate, ce vedeam în jur semăna cu cheiul 
Tamisei de lângă apartamentul lui mamaie şi 
tataie. 

— Ce nepoliticos! a spus Sadie. 

Am înţeles-o perfect. Îi era greu să se întoarcă la 
Londra, după călătoria dezastruoasă pe care o 
făcuse de ziua ei. În plus, de aici porniserăm 
pentru prima oară spre Brooklyn, de Crăciun. 
Coborâserăm treptele spre docuri cu Amos şi 

urcaserăm în barca lui magică. În momentul 
respectiv, eram în doliu după ce-l pierdusem pe 
tata, uimit că mamaie şi tataie ne-au dat pe mâinile 
unui unchi de care nici nu-mi aminteam şi îngrozit 
să călătoresc în necunoscut. Acum, toate aceste 
sentimente reveniseră, la fel de acute şi de 
dureroase. 

Râul era învăluit în ceaţă. Nu se vedeau luminile 
oraşului, doar o strălucire stranie pe cer. Orizontul 
Londrei părea fluid — cu clădiri care se 
transformau, ridicându-se şi topindu-se de parcă 
nu-şi găseau un loc confortabil unde să se aşeze. 

Mai jos, ceața se îndepărta de docuri. 

— Sadie, am spus, priveşte! 

La poalele scărilor era acostată o barcă, dar nu a 
lui Amos. Era barca zeului soarelui, aşa cum îmi 
apăruse în viziune — cândva, o barcă regală cu 
ruf“: şi loc pentru douăzeci de vâslaşi —, dar care 
acum abia se mai putea ţine pe linia de plutire. 
Pânza era zdrenţuită, vâslele rupte, parâmele 
acoperite cu pânză de păianjen. 

Pe la jumătatea scărilor, calea ne era blocată de 
mamaie şi tataie. 

— lar ei, a mormăit Sadie. Haide! 

A coborât scările hotărâtă până ce-am dat nas în 
nas cu imaginile strălucitoare ale bunicilor. 

— Dispăreţi! le-a repezit Sadie. 

— Draga mea... 

Lui mamaie i-au sclipit ochii. 

— Aşa vorbeşti cu bunica ta? 

— O, scuză-mă, a spus Sadie. Probabil că acum 
ar trebui să spun „Vai, dar ce dinți mari ai!“ Nu 
eşti bunica mea, Nekhbet! Acum, dă-te din calea 
noastră! 

Imaginea lui mamaie a început să tremure. 
Halatul ei înflorat s-a transformat într-o mantie de 
pene negre şi unsuroase. Faţa i s-a ofilit şi zbârcit 
ŞI i-a căzut aproape tot părul. Părea atât de urâtă 
încât, pe o scară a urâţeniei, ar fi luat un 9,5, la 
egalitate cu Bes. 

— Fii mai respectuoasă, iubire, a gângurit zeiţa. 
Suntem aici ca să vă dăm un avertisment 
prietenesc. De-acum nu mai există cale de 
întoarcere. Dacă urcați în barca aceea, nu vă veţi 
mai putea întoarce — n-o să vă puteți opri până 
când nu veți fi trecut prin toate cele Douăsprezece 
Case ale Nopţii, sau până când nu veţi fi murit. 

Tataie a lătrat: 

— Aghh! 

S-a scărpinat la subsuori, ceea ce putea să 
însemne că era posedat de Babi, zeul-babuin, sau 
nu, având în vedere că acest comportament nu-i 
era străin lui tataie. 

— Ascultă-l pe Babi, a insistat Nekhbet. Habar 
n-ai ce vă aşteaptă pe râu. De-abia ne-ai ţinut nouă 
piept la Londra, fetiţo. Armatele Haosului sunt 
mult mai rele! 

— De data asta nu mai e singură. 

Am făcut un pas în față, ţinând în mână cârja şi 
biciul. 

— Acum, dispăreți! 

Tataie a mârâit şi s-a retras. 

Nekhbet şi-a îngustat ochii. 

— Ai luat armele faraonului? 

În vocea ei se simţea o nuanţă de admiraţie plină 
invidie. 

— O mişcare îndrăzneață, puştiule, dar asta nu 
te va salva. 

— Nu înţelegi, am spus eu. Vă salvăm şi pe voi. 
Salvăm pe toată lumea de Apophis. Când ne vom 
întoarce cu Ra, ne veţi ajuta. Vă veţi supune 
ordinelor noastre şi îi veți convinge şi pe ceilalți 
zei să facă acelaşi lucru. 

— Raidicol, a şuierat Nekhbet. 

Am ridicat cârja, şi puterea ei a trecut prin mine 
— puterea unui rege. Cârja era unealta unui păstor. 
Un rege îşi conduce poporul la fel cum un păstor 
îşi conduce turma. Mi-am impus voinţa, iar cei doi 
zei au căzut în genunchi. 

Imaginile cu Nekhbet şi tataie au dispărut, şi am 
putut vedea adevărata formă a zeilor. Nekhbet era 
un vultur masiv, cu o coroană de aur pe cap şi un 
colier sofisticat cu pietre prețioase în jurul gâtului. 
Aripile erau tot negre şi unsuroase, dar luceau de 
parcă ar fi fost presărate cu praf de aur. Babi era un 
babuin  cenuşiu gigantic cu ochi roşii 
incandescenţi, cu colți ca nişte iatagane şi cu braţe 
cât nişte trunchiuri de copac. 

M-au privit cu ochii plini de ură. Ştiam că dacă 
aş fi ezitat fie şi numai o clipă, dacă puterea cârjei 
ar fi scăzut, m-ar fi sfâşiat. 

— Juraţi supunere, le-am poruncit. Când ne 
vom întoarce cu Ra, îi veţi da ascultare. 

— Nu veţi reuşi, a spus Nekhbet. 

— Atunci n-o să te afecteze cu nimic dacă îi juri 
supunere, am spus. Juraţi! 

Mi-am ridicat biciul de luptă, iar zeii s-au 
crispat. 

— Ágh, a murmurat Babi. 

— Jurăm, a spus Nekhbet. Dar e o promisiune 
deşartă. Vă îndreptaţi spre moarte. 

Am tăiat aerul cu cârja, iar zeii au dispărut în 
ceaţă. 

Sadie a inspirat adânc. 

— Bravo. Ai părut sigur pe tine. 

— M-am prefăcut. 

— Știu, mi-a răspuns ea. Acum urmează partea 
cea mai grea — să-l găsim pe Ra şi să-l trezim. Şi 
să cinăm undeva pe drum, dacă se poate. Fără să 
murim. 

M-am uitat la barcă. Thoth, zeul cunoaşterii, ne 
spusese odată că vom putea chema oricând o barcă 
atunci când vom avea nevoie, pentru că în noi 
curgea sânge de faraoni. Dar nu m-am gândit 
niciodată că va fi această barcă, şi într-o stare atât 
de proastă. Doi puşti într-o barcă spartă şi distrusă, 
singuri împotriva forțelor Haosului. 

— Toată lumea la bord! i-am spus lui Sadie. 

19.Răzbunarea lui Bullwinkle, zeul-elan 


SADIE 


Ar trebui să pomenesc că fratele meu purta 
fustă. 

[Ha! Nu-mi iei tu microfonul! E rândul meu! | 

A omis să spună asta, dar de îndată ce am 
pătruns în Duat, ni s-a schimbat înfăţişarea şi ne- 
am trezit îmbrăcați în haine egiptene de pe 
vremuri. 

Mie îmi stătea destul de bine. Rochia mea albă 
strălucea. Braţele îmi erau împodobite cu inele de 
aur şi brățări. E drept că aveam un colier cu 
giuvaiere un pic cam greu, asemănător cu şorțurile 
cu plumb pe care le porți când îţi faci o radiografie 
la dentist, şi părul îmi era ţeapăn de la atâta fixativ, 
care l-ar fi pietrificat chiar şi pe un zeu puternic. 
Dar altfel, sunt sigură că arătam destul de 
atrăgător. 

Carter, pe de altă parte, era îmbrăcat într-o fustă 
bărbătească — ca o fustă simplă petrecută, iar cârja 
şi biciul îi erau prinse într-un fel de curea pentru 
scule pe care o purta în jurul taliei. Avea pieptul 
dezgolit, doar că purta un colier de aur ca al meu. 
Avea conturul ochilor făcut cu kohl şi era descult. 

Sunt convinsă că pentru egiptenii din antichitate 
avea o înfăţişare regală, de războinic, un exemplar 
reuşit de bărbat. [| Vezi? Am reuşit să spun chestia 
asta fără să izbucnesc în râs.] Trebuie să recunosc 
că fratele meu n-arăta foarte rău la bustul gol, dar 
asta nu însemna că voiam să pornesc prin Lumea 
Subpământeană cu un frate îmbrăcat doar în 
bijuterii şi înfăşurat într-un prosop de plajă. 

Lui Carter 1-a intrat o aşchie în talpă de cum ne- 
am suit în barca zeului soarelui. 

— De ce eşti descult? l-am întrebat. 

— N-a fost ideea mea! 

A tresărit când şi-a smuls o aşchie cât o 
scobitoare dintre degetele de la picioare. 

— Probabil pentru că războinicii din vechime 
luptau desculți. Sandalele deveneau alunecoase de 
la transpiraţie şi sânge şi toate cele. 

— Şi fusta? 

— Hai să mergem, bine? 

Uşor de zis, greu de făcut. 

Barca s-a îndepărtat de docuri, apoi am rămas 
blocaţi pe un braţ mort la câţiva metri în aval. Am 
început să ne învârtim în cerc. 

— Am şi eu o mică întrebare, am spus. Ştii ceva 
despre bărci? 

— Nimic, a recunoscut Carter. 

Vela noastră zdrenţuită era la fel de folositoare 
ca un şerveţel mototolit. Vâslele erau fie rupte, fie 
atârnau inutile în apă, şi păreau destul de grele. Nu 
înțelegeam cum am fi putut noi doi să dăm la vâsle 
într-o barcă pentru care ar fi fost nevoie de un 
echipaj de douăzeci de oameni ca s-o urnească, 
chiar dacă apele râului rămâneau liniştite. Ultima 
noastră călătorie prin Duat fusese ca o tură într-un 
montagne russe. 

— Ce-ai zice de nişte sfere luminoase? am 
întrebat eu. Ca acelea pe care le-am avut pe post 
de echipaj pe Regina egipteană? 

— Poți să invoci câteva? 

— Sigur, am mormăit. Dă-mi mie sarcinile 
grele. 

M-am uitat prin barcă, sperând să găsesc un 
buton pe care să scrie: APASĂ AICI PENTRU 
MARINARI LUMINOŞI! N-am văzut nimic atât 
de util. Ştiam că barca zeului soarelui avusese 
cândva un echipaj format din lumini. Îmi apăruseră 
în viziune. Dar cum puteam să le invoc? 

Pavilionul era pustiu. Tronul de foc dispăruse. 
Era linişte, se auzea doar apa care clpocea prin 
fisurile din barcă. 

Apoi am fost cuprinsă de un sentiment 
îngrozitor. Auzeam în minte mai multe voci 
subțirele care-mi  şopteau: „Isis!  Intrigantă! 
Ucigaşă! Trădătoare!“ 

Mi-am dat seama că nu-mi era greață doar de la 
curentul care ne învârtea. Barca îmi transmitea 
gânduri răutăcioase. Scândurile de sub picioare, 
balustrada, vâslele şi tachelajul — fiecare bucăţică 
din barca zeului soarelui detesta prezenţa mea 
acolo. 

— Carter, barca asta nu mă place, l-am anunţat 
eu. 

— Vrei să spui că barca are bun-gust? 

— Ha, ha! Vreau să spun că simte prezenţa lui 
Isis. La urma urmei, ea l-a otrăvit pe Ra şi l-a 
obligat să plece în exil. Barca are ţinere de minte. 

— Păi... cere-ţi scuze sau ceva de genul ăsta. 

— Hei, barcă, am spus eu, simţindu-mă destul 
de ridicol. Îmi pare rău pentru episodul cu 
otrăvirea. Dar vezi tu — eu nu sunt Isis. Sunt Sadie 
Kane. 

„Lrădătoareo!“, au şoptit vocile. 

— Înţeleg de ce-ai putea crede asta, am 
recunoscut. Probabil că miros a „magie de tip 
Isis“, nu-i aşa? Dar sincer, am izgonit-o pe Isis. Nu 
mai locuieşte aici. Împreună cu fratele meu îl vom 
aduce înapoi pe Ra. 

Barca s-a cutremurat. Mulțimea de voci a 
amuţit, de parcă pentru prima dată în existenţa lor 
nemuritoare, ar fi fost cu adevărat şi pe deplin 
uimite. (Ce să zic, nu mă întâlniseră pe mine până 
acum, nu-i aşa?) 

— Ar fi bine, nu? am îndrăznit eu. Ra se 
întoarce ca pe vremuri, călătoreşte pe râu şi aşa 
mai departe... Suntem aici ca să îndreptăm 
lucrurile, dar pentru asta trebuie să călătorim prin 
Casele Nopţii. Dacă aţi fi dispuse să ne ajutaţi... 


ee 

O duzină de sfere strălucitoare au prins viaţă. 
Mi-au dat târcoale ca un roi furios de mingi de 
tenis în flăcări, şi erau atât de fierbinţi, încât am 
crezut că îmi vor da foc la rochia cea nouă. 

— Sadie! m-a avertizat Carter. Nu par prea 
încântate. 

Şi se mai miră că îi spun „campionul evidenţei“. 

Am încercat să-mi păstrez calmul. 

— Fiţi cuminţi, le-am spus pe un ton ferm 
luminilor. Nu fac asta pentru mine. O fac pentru 
Ra. Dacă vă vreţi faraonul înapoi, ocupaţi-vă 
poziţiile. 

Am crezut că mă vor prăji ca pe-un pui, dar nu 
m-am lăsat. Nici nu prea aveam de ales, de vreme 
ce eram înconjurată. Mi-am folosit magia şi am 
încercat să controlez luminile prin puterea voinţei 
— aşa cum aş fi procedat dacă aş fi vrut să 
transform pe cineva într-un şobolan sau o şopârlă. 

„Ne veţi ajuta!“, le-am ordonat. „Vă veți face 
ascultătoare treaba!“ 

Am auzit un sâsâit colectiv în minte, ceea ce 
însemna fie că aveam să fac o criză de nervi, fie că 
luminile se dădeau pe brazdă. 

Echipajul s-a împrăştiat. Şi-au ocupat poziţiile, 
trăgând de parâme, reparând vela, manevrând 
vâslele care nu erau rupte şi învârtind cârma. 

Barca găurită a gemut când s-a întors cu prora în 
aval. 

Carter a expirat. 

— Bravo. Eşti bine? 

Am încuviinţat, dar mi se învârtea capul. Nu 
eram sigură dacă eu convinsesem sferele sau dacă 
doar trăgeau de timp în aşteptarea răzbunării. 
Oricum, nu eram prea încântată că ne puseserăm 
viaţa în mâinile lor. 

Ne-am cufundat în întuneric. Imaginea Londrei 
s-a estompat. Când am pătruns mai adânc în Duat, 
am simţit în stomac senzaţia aceea familiară că mă 
prăbuşesc. 

— Intrăm în cea de-A Doua Casă, am încercat 
să ghicesc. 

Carter s-a prins de catarg ca să-şi păstreze 
echilibrul. 

— Te referi la Casele Nopţii despre care a 
pomenit Bes? Oare ce-or fi casele astea? 

M-am simţit ciudat să fiu cu cea care-i explică 
lui Carter mituri egiptene. Am crezut că poate mă 
tachinează, însă chiar părea nedumerit. 

— Am citit despre ele în Cartea lui Ra, am spus 
eu. Fiecare oră din noapte reprezintă o „Casă“. 
Trebuie să trecem prin cele douăsprezece stadii ale 
râului, care reprezintă cele douăsprezece ore ale 
nopții. 

Carter a scrutat întunericul din fața noastră. 

— Deci, dacă suntem în cea de-A Doua Casă, 
vrei să spui c-a trecut deja o oră? Nu mi s-a părut 
că a trecut aşa de mult. 

Avea dreptate. Nici mie nu mi s-a părut. Însă 
habar n-aveam cum trece timpul în Duat. Poate că 
o oră dintr-o asemenea Casă nu corespundea exact 
unei ore din lumea muritorilor. 

Anubis îmi spusese odată c-a petrecut cinci mii 
de ani pe Tărâmul Morților şi tot se simţea ca un 
adolescent, de parcă timpul n-ar fi trecut deloc. 

M-am cutremurat. Dacă ajungeam în celălalt 
capăt al Râului Nopţii şi constatam că trecuseră 
câteva mii de ani? De-abia împlinisem treisprezece 
ani. Nu mă simţeam pregătită să am de o sută de 
ori mai mult. 

În plus, mai bine nu m-aş fi gândit la Anubis. 
Am dus mâna la amuleta shen de pe colier. După 
tot ce se întâmplase cu Walt, ideea de a-l vedea pe 
Anubis mă făcea să mă simt ciudat de vinovată, 
dar şi un pic emoţionată. Poate că Anubis avea să 
ne ajute în călătoria noastră. Poate c-o să mă tragă 
deoparte, într-un loc ferit, cum făcuse şi data 
trecută când fuseserăm în Duat — un mic cimitir 
romantic, cină în doi la Cafeneaua Catafalcul... 

„Revino-ţi, Sadie!“, mi-am zis. „Concentrează- 
te!“ 

Am scos Cartea lui Ra din geantă şi m-am uitat 
din nou peste instrucţiuni. Le citisem de câteva ori 
până acum, dar erau greu de înţeles şi neclare — ca 
un manual de matematică. Papirusul era plin de 
termeni cum ar fi: „primul născut din Haos“, 
„răsuflarea ce dă viaţă lutului“, „turma nopţii“, 
„renăscut din foc“, „acrii soarelui“, „sărutul 
cuțitului“, „cel ce se joacă cu lumina“ şi „ultimul 
scarabeu“. N-aveam idee ce înseamnă cei mai 
mulți dintre ei. 

Am înţeles că, în timp de treceam prin cele 
douăsprezece stadii ale râului, trebuia să citesc 
cele trei părți ale Cărţii lui Ra în trei locuri 
diferite, probabil pentru a recupera atributele 
diferite ale zeului soarelui, şi fiecare dintre cele 
trei atribute urma să fie însoțit de o provocare. 
Ştiam că dacă greşesc — chiar şi dacă mă 
poticneam la un cuvânt în timp ce citeam vrăjile — 
aveam să sfârşesc mai rău decât Vlad Menșikov. 
Gândul acesta mă îngrozea, dar nu puteam să 
stărui pe ideea de eşec. Trebuia pur şi simplu să 
sper că atunci când va sosi clipa, păsăreasca din 
papirus va căpăta sens. 

Curentul s-a intensificat. La fel şi şuvoiul de apă 
care pătrundea în barcă. Carter şi-a demonstrat 
capacitatea de-a folosi magia de luptă invocând o 
găleată pe care o folosea la evacuarea apei, în 
vreme ce eu încercam să ţin echipajul în frâu. Cu 
cât ne afundam mai mult în Duat, cu atât sferele 
luminoase deveneau mai rebele. Voința mea le 
enerva şi le aducea aminte ce mult îşi doreau să-mi 
dea foc. 

E descurajant să pluteşti pe un râu magic şi să 
auzi în cap nişte voci ce-ţi şoptesc: „Mori, 
trădătoareo, mori!“ Din când în când aveam 
senzaţia că suntem urmăriţi. Mă întorceam şi mi se 
părea că văd o pată albicioasă în întuneric, ca după 
ce foloseşti bliţul, dar am decis că era o simplă 

părere. Şi mai descurajant era întunericul ce se 
aşternea în faţa noastră — nu tu țărm, nu tu repere, 
niciun pic de vizibilitate. Echipajul ar fi putut să ne 
bage direct într-o stâncă sau în gura vreunui 
monstru şi noi nici n-am fi observat. Am continuat 
să navigăm prin pustietatea întunecată. 

— De ce e aşa de... gol? am întrebat pe şoptite. 

Carter a golit găleata. Era o privelişte stranie — 
un băiat îmbrăcat în haine de faraon, cu însemnele, 
cârja şi biciul, aruncând apa din barca spartă cu o 
găleată. 

— Poate că în Casele Nopţii se respectă tiparele 
de somn ale oamenilor, a sugerat el. 

— Ce fel de tipare? 

— Tiparele de somn. Mama ne vorbea despre 
ele înainte de culcare. Nu-ţi aminteşti? 

Nu-mi aminteam. E drept că aveam doar şase 
ani la moartea mamei. Fusese atât om de ştiinţă, 
cât şi magician, şi nu se sfiise să ne citească legile 
lui Newton sau tabelul periodic în loc de poveşti 
de noapte bună. Majoritatea mi-au intrat pe-o 
ureche şi mi-au ieşit pe cealaltă, dar voiam să-mi 
amintesc. Mereu m-a cam enervat faptul că fratele 
meu şi-o amintea pe mama mai bine decât mine. 

— Somnul are mai multe etape, a spus Carter. În 
primele ore, creierul aproape că intră în comă — un 
somn foarte adânc, cu foarte puţine vise. Poate de- 
aceea e atât de întuneric şi de pustiu în partea asta 
a râului. Mai târziu, creierul trece prin faza de 
MRO — mişcarea rapidă a ochilor. Atunci apar 
visele. Ciclurile se succed mai rapid şi sunt mai 
pline de viaţă. Poate că acesta e tiparul întâlnit şi 
în Casele Nopţii. 

Mie mi se părea cam tras de păr. Dar mama ne 
spusese mereu că ştiinţa şi magia nu se exclud 
reciproc. Ea le numea dialecte ale aceleiaşi limbi. 
Bast ne spusese odată că există milioane de canale 
şi afluenţi ai râului din Duat. Geografia se putea 
schimba cu fiecare călătorie, ca reacție la gândurile 
călătorului. Dacă râul era controlat de toate minţile 

adormite din lume, dacă devenea mai plin de viaţă 
şi mai agitat cu cât înaintam în noapte, atunci ne 
aştepta o călătorie zbuciumată. 

În cele din urmă, râul s-a îngustat. De-o parte şi 
de alta se putea distinge ţărmul — nisip vulcanic 
negru ce strălucea în lumina echipajului nostru 
magic. Aerul s-a răcit. Carena se freca de pietre şi 
bancuri de nisip, ceea ce a făcut ca în barcă să 
pătrundă şi mai multă apă. Carter a renunţat la 
găleată şi a scos nişte ceară din geantă. Am 
încercat să astupăm fisurile, rostind vrăji de lipire 
pentru ca barca să nu se dezintegreze. Dacă aş fi 
avut gumă de mestecat, aş fi folosit-o chiar şi pe 
aia. 

N-am văzut niciun indicator de tipul 
INTRAREA ÎN CEA DE-A TREIA CASĂ, 
UTILITĂTI LA URMĂTOAREA IEȘIRE, dar era 
evident că intraserăm într-o altă secţiune a râului. 
Timpul se scurgea într-un ritm alarmant şi încă nu 
rezolvaserăm absolut nimic. 

— Poate că prima încercare e plictiseala, am 
spus eu. Când o să se întâmple ceva? 

Ar fi trebuit să ştiu că nu trebuia să zic aşa ceva 
cu voce tare. Chiar în faţa noastră, din întuneric a 
apărut o siluetă. Cineva şi-a pus laba piciorului, 
încălţată cu o sanda de mărimea unui pat, pe prova 
navei noastre şi ne-a oprit înaintarea. 

Nici măcar nu era frumoasă. Era clar că 
aparținea unui bărbat. Avea degetele murdare cu 
noroi şi unghiile galbene, crăpate şi lungi. 
Șnururile de piele ale sandale: erau acoperite cu 
licheni şi crustacee. Pe scurt, laba piciorului arăta 
şi mirosea ca şi cum ar fi stat pe aceeaşi stâncă din 
mijlocul râului, încălţată cu aceeaşi sanda, vreme 
de câteva mii de ani. 

Din păcate, aceasta era ataşată la un picior, care 
era ataşat la un corp. Gigantul s-a aplecat să ne 
privească. 

— V-aţi plictisit? a bubuit vocea lui, oarecum 
prietenoasă. V-aş putea ucide dacă asta v-ar ajuta. 

Purta un kilt ca al lui Carter, doar că fusta 
uriaşului era atât de mare, încât din ea s-ar fi putut 
face zece vele. Avea corp de om şi era musculos, 
acoperit cu mult păr — genul acela de păr greţos 
care mă face să-mi doresc să înfiinţez o fundaţie 
caritabilă care să se ocupe cu epilarea bărbaţilor 
prea păroşi. Avea cap de berbec: un bot alb cu un 
inel de alamă în nas şi nişte coarne lungi şi 
încovoiate de care atârnau zeci de clopote din 
bronz. Avea ochii  depărtaţi, cu irişi roşii 
strălucitori şi nişte pupile ca nişte linii verticale. 
Știu că sună destul de înfricoşător, dar bărbatul- 
berbec nu mi s-a părut diabolic. De fapt, parcă-mi 
era cunoscut, dintr-un motiv oarecare. Părea mai 
degrabă melancolic decât înfricoşător, de parcă 
stătuse pe insuliţa lui din mijlocul râului atât de 
mult încât uitase de ce se afla acolo. 

[Carter mă întreabă de când am devenit o 
cunoscătoare a firii berbecilor. Taci, Carter! |] 

Ca să fiu sinceră, îmi părea rău pentru bărbatul- 
berbec. I se citea singurătatea în priviri. Nu-mi 
venea să cred că ne-ar fi putut face vreun rău — 
până a scos de la curea două cuțite mari cu lama 
încovoiată precum coarnele. 

— Văd că taci, a spus el. Să înţeleg că vrei să te 
omor? 

— Nu, mulţumesc! i-am răspuns, încercând să 
par recunoscătoare pentru oferta primită. Un 
cuvânt şi o întrebare, te rog. Cuvântul este 
„pedichiură“. Întrebarea este — cine eşti? 

— Ahhh-ha-ha-ha! a replicat el, behăind ca o 
oaie. Dacă mi-ai şti numele, n-ar mai fi nevoie de 
prezentări şi v-aş putea lăsa să treceţi. Din păcate, 
nimeni nu-mi ştie niciodată numele. Şi e mare 
păcat. Văd că ați găsit Cartea lui Ra. l-ați adus la 
viaţă echipajul şi aţi reuşit să navigaţi până la 
porțile celei de-A Patra Case. Nimeni n-a mai 
ajuns atât de departe până acum. Îmi pare tare rău 
că trebuie să vă ciopârţesc. 

A cântărit cuţitele în mâini. Sferele strălucitoare 
mişunau agitate, şoptind: „Da! Taie-o! Da!“ 

— O secundă! i-am strigat gigantului. Dacă îți 
spunem numele, ne laşi să trecem? 

— Desigur, a oftat el. Dar nimeni nu-l ştie 
niciodată. 

M-am uitat la Carter. Nu era pentru prima oară 
când eram opriți pe Râul Nopţii, obligați să 
spunem numele vreunui paznic sub ameninţarea cu 
moartea. Se pare că asta li se întâmpla des 
sufletelor şi magicienilor egipteni care treceau prin 
Duat. Dar nu-mi venea să cred că aveam de trecut 
un test atât de uşor. Acum eram convinsă că-l 
recunoşteam pe bărbatul-berbec. Îi văzusem statuia 
la Muzeul Brooklyn. 

— El e, nu-i aşa? l-am întrebat pe Carter. Tipul 
care arată ca Bullwinkle? 

— Nu-i spune Bullwinkle! mi-a şoptit Carter. 

Şi-a ridicat privirea spre uriaşul bărbat-berbec şi 
a rostit: 

— Eşti Khnum, nu-i aşa? 

Din  gâtlejul bărbatului-berbec a ieşit un 
mormăit. Şi-a frecat unul dintre cuțite de 
balustrada bărcii. 

— E o întrebare? Sau acesta e răspunsul tău 
final? 

Carter a clipit. 

— Ăăă... 

— Nu e răspunsul nostru final! am scâncit eu, 
înțelegând că era să cădem în capcană. Nici vorbă. 
Khnum este numele tău comun, nu-i aşa? Tu vrei 
să-ţi spunem numele adevărat, ren-ul tău. 

Khnum şi-a înclinat capul, iar clopotele din 
coarne au zornăit. 

— Mi-ar plăcea. Dar din păcate, nimeni nu-l 
ştie. Până şi eu l-am uitat. 

— Cum e posibil să-ţi uiţi numele? a întrebat 
Carter. Şi da, asta-i o întrebare. 

— Eu sunt parte din Ra, a spus zeul-berbec. Eu 
sunt atributul lui din Lumea Subpământeană — a 

treia parte a personalității lui. Dar când Ra a 
încetat să mai facă călătoria nocturnă, n-a mai avut 
nevoie de mine. M-a lăsat aici, la porţile celei de- 
A Patra Case, s-a descotorosit de mine ca de-o 
haină veche. Acum stau şi păzesc porțile... acesta 
e singurul meu scop. Dacă mi-aş recupera numele, 
1-aş oferi spiritul meu celui care m-ar elibera. M-ar 
putea reuni cu Ra, dar până atunci nu pot pleca de- 
aici. 

Părea groaznic de deprimat, ca o oiță rătăcită, 
sau mai degrabă ca o oaie rătăcită înaltă de zece 
metri şi cu nişte cuțite foarte mari. Voiam să-l ajut. 
Mai mult, voiam să găsesc o cale de a nu fi 
măcelărită. 

— Dacă tu nu-ți aminteşti propriul tău nume, l- 
am întrebat, de ce nu ţi-am putea spune orice nume 
vechi? De unde ai şti dacă e răspunsul corect sau 
nu? 

Khnum şi-a lăsat cuţitele să atârne în apă. 

— Nu m-am gândit la asta. 

Carter s-a uitat la mine de parcă ar fi vrut să-mi 
spună: „De ce i-ai zis?“ 

Zeul-berbec a behăit. 

— Cred că mi-aş recunoaşte ren-ul dacă l-aş 
auzi, a conchis el, deşi nu sunt sigur. Pentru că nu 
sunt decât o parte a lui Ra, nu sunt sigur de prea 
multe. Mi-am pierdut aproape toate amintirile, 
aproape întreaga putere şi identitate. Acum nu mai 
sunt decât umbra celui care-am fost odată. 

— Cred c-ai fost un uriaş, am mormăit eu. 

E posibil ca zeul să fi zâmbit, deşi e greu de 
spus, cu figura aia a lui de berbec. 

— Îmi pare rău că nu-mi ştii ren-ul. Eşti o fată 
deşteaptă. Eşti prima care a ajuns atât de departe. 
Prima şi cea mai bună. 

A oftat cu tristeţe. 

— E1, asta e. Cred că trebuie să trecem la partea 
în care vă omor. 

„Prima şi cea mai bună.“ 

Mintea a început să-mi lucreze. 

— Stai! am exclamat. Ştiu care e numele tău. 

Carter a scâncit. 

— Ştii? Spune-r-l! 

M-am gândit la cuvintele din Cartea lui Ra — 
„primul născut din Haos“. M-am folosit de 
amintirile lui Isis, singura zeiță care ştiuse numele 
secret al lui Ra, şi am început să înțeleg natura 
zeului soarelui. 

— Ra a fost primul zeu care a apărut din Haos, 
am spus eu. 

Khnum s-a încruntat. 

— Acesta e numele meu? 

— Nu, ascultă-mă, te rog, am spus mai departe. 
Ai zis că nu eşti întreg fără Ra, ci doar o umbră a 
celui care-ai fost. Dar asta se aplică tuturor 
celorlalți zei. Ra e mai bătrân, mai puternic. El este 
sursa primă a Ma'atului, aşa ca... 

— ... O rădăcină comună a zeilor, a intervenit 
Carter. 

— Corect, am spus cu. Habar n-am ce înseamnă 
asta, dar e corect. În ultimele mii de ani, ceilalţi zei 
s-au stins încet, pierzându-și puterile, pentru că Ra 
lipseşte. Poate că nu vor să recunoască, dar Ra e 
inima lor. Sunt dependenţi de el. În ultima vreme 
ne-am tot întrebat dacă merită să-l aducem înapoi 
pe Ra. Nu ştiam de ce era atât de important, dar 
acum am înţeles. 

Carter a dat din cap, începând să-i placă ideea. 

— Ra e nucleul Ma'atului. Dacă zeii trebuie să 
câştige, el trebuie să se întoarcă. 

— Şi de aceea vrea Apophis să-l aducă înapoi 
pe Ra, mi-am continuat eu presupunerea. Cele 
două sunt conectate — Ma'at-ul şi Haosul. Dacă 
Apophis reuşeşte să-l înghită pe Ra, cât zeul 
soarelui e îmbătrânit şi slăbit... 

— ... toţi zeii mor, a spus Carter. Lumea e 
cuprinsă de Haos. 

Khnum şi-a întors capul ca să mă studieze cu un 
ochi roşu strălucitor. 

— E foarte interesant ce ziceţi, a spus el. Dar tot 
nu mi-am auzit numele secret. Ca să-l treziţi pe 
Ra, prima dată trebuie să-mi rostiți numele. 

Am deschis Cartea lui Ra şi am tras adânc aer 
în piept. Am început să citesc prima parte a vrăjii. 
Poate că acum te gândeşti: „Doamne, Sadie! Asta e 
marea încercare, să citeşti nişte cuvinte de pe un 
papirus? Ce-i aşa de greu?“ 

Dacă asta crezi, înseamnă că n-ai citit în viaţa ta 
o vrajă. Închipuie-ţi cum e să citeşti ceva pe o 
scenă, în faţa a o mie de profesori duşmănoşi, care 
de-abia aşteaptă să-ţi dea o notă proastă. Închipuie- 
ti că nu poţi citi decât dacă te uiţi la imaginea 
inversată din oglindă. Închipuie-ţi că toate 
cuvintele sunt amestecate aiurea şi că trebuie să 
pui din mers propoziţiile cap la cap în ordinea 
corectă. Închipuie-ţi că dacă faci o greşeală, dacă 
te poticneşti o singură dată, mori. Închipuie-ţi cum 
e să faci toate lucrurile acestea deodată şi poate îţi 
faci o idee ce înseamnă să foloseşti o vrajă citită de 
pe un sul de papirus. 

În ciuda tuturor acestor lucruri, eram ciudat de 
încrezătoare. Deodată, vraja avea sens. 

— „le numesc Primul Născut din Haos“, am 
început să rostesc. „Khnum care este Ra, soarele 
de seară, îi cer ba-ului tău să-l trezească pe Cel 
Măreţ, fiindcă eu sunt...“ 

Era să fac prima greşeală fatală. Pe papirus scria 
ceva de genul: „Introdu numele tău aici“. Şi era să 
citesc chestia asta cu voce tare: „Fiindcă eu sunt 
introdu numele tău aici“! 

Ce zici? Ar fi fost de înţeles. În schimb, am 
reuşit să spun: 

— „... eu sunt Sadie Kane, cea care reînvie 
tronul de foc. Te numesc Răsuflarea Ce Dă Viaţă 
Lutului, Berbecul Turmei Nopţii, Divinul...“ 

Era să greşesc din nou. Aveam impresia că titlul 
egiptean este acela de „Divinul Măgar“. Dar 
chestia asta n-avea niciun sens, doar dacă Khnum 
n-avea cumva nişte puteri magice de care eu nu 

ştiam. Din fericire, mi-am amintit ceva de la 
Muzeul Brooklyn. Khnum era descris acolo ca un 
olar care făcea un om din lut. 

— 3... Divinul Olar“, m-am corectat. „le 
numesc Khnum, paznicul celei de-a patra porţi. Îţi 
redau numele. Îi redau lui Ra esenţa ta.“ 

Ochii imenşi ai zeului s-au făcut şi mai mari. 
Nările 1-au tremurat. 

— Da! 

Şi-a băgat cuţitele în teacă. 

— Foarte bine, doamnă. Puteţi trece în cea de-A 
Patra Casă. Dar aveţi grijă la focuri şi pregătiți-vă 
pentru cea de-a doua formă a lui Ra. Ea nu vă va fi 
la fel de recunoscătoare pentru ajutor. 

— Ce vrei să spui? am întrebat cu. 

Dar corpul zeului-berbec s-a transformat în 
ceaţă. Cartea lui Ra a absorbit fuioarele de fum şi 
s-a închis. Khnum şi insula lui au dispărut. 

Barca a plutit mai departe printr-un tunel şi mai 
îngust. 

— Sadie, a spus Carter, a fost extraordinar! 

În mod normal, aş fi fost încântată să-l uimesc 
cu geniul meu. Dar inima îmi bătea cu putere. Îmi 
transpirau mâinile şi am crezut c-o să vomez. În 
plus, simţeam cum echipajul format din sfere 
strălucitoare îşi revenea din şoc şi iar mi se 
împotrivea. 

„N-a spintecat-o!“, s-au plâns sferele. „N-a 
spintecat-o!“ 

„„Vedeţi-vă de treaba voastră!“, le-am răspuns în 
gând. „Aveţi grijă să nu se oprească barca!“ 

— Ăăă... Sadie? a dat să întrebe Carter. De ce 
te-ai înroşit la față? 

Am crezut că mă acuză că roşesc. Apoi mi-am 
dat seama că şi el era roşu. Toată barca era scăldată 
într-o lumină rubinie. M-am întors să mă uit în față 
şi am scos un sunet care aducea cu behăitul lui 
Khnum. 

— O, nu! am exclamat. lar am ajuns în locul 
acesta? 

Cam la o sută de metri în față, tunelul dădea 
într-o peşteră mare. Am recunoscut imensul Lac de 
Foc care bolborosea; dar ultima dată nu-l văzusem 
din unghiul acesta. 

Viteza se mărea în timp ce ne îndreptam spre 
nişte praguri ca nişte tobogane. După praguri, 
urma o cascadă incandescentă care cădea în lacul 
aflat la jumătate de kilometru mai jos. Ne 
năpusteam spre prăpastie fără să ne putem opri. 

„Aveţi grijă să nu oprească barca!“, şoptea cu 
încântare echipajul. „Aveţi grijă să nu oprească 
barca!“ 

Probabil că aveam mai puţin de-un minut, dar ni 
s-a părut mai mult. Mă gândesc că, dacă atunci 
când te simţi bine timpul zboară, atunci când te 
îndrepţi spre moarte timpul de-abia trece. 

— Trebuie să ne întoarcem! a izbucnit Carter. 
Chiar dacă n-ar fi de foc, tot n-am supravieţui 
căderii! 

A început să țipe la sferele de lumină: 

— Întoarceţi! Daţi la vâsle! Ajutor! 

Ele l-au ignorat cu desăvârşire. 

M-am uitat la prăpastia incandescentă a morţii şi 
la Lacul de Foc. În ciuda valurilor de căldură ce 
veneau spre noi ca respirația unui dragon, mi s-a 
făcut frig. Mi-am dat seama ce trebuia să se 
întâmple. 

— „Renăscut din foc“, am spus eu. 

— Ce? a întrebat Carter. 

— E din Cartea lui Ra. Nu ne putem întoarce. 
Trebuie să cădem — drept în lac. 

— Ai înnebunit? O să ardem! 

Am desfăcut geanta cu obiecte magice şi am 
scotocit prin ea. 

— Trebuie să trecem cu barca prin foc. Asta 
făcea parte din renaşterea din fiecare noapte a 
soarelui, nu? Ra aşa ar fi făcut. 

— Ra nu putea lua foc! 

Cascada era acum la numai douăzeci de metri 
distanţă. Mâinile îmi tremurau în timp ce turnam 

cerneală pe tăbliţa de scrib. Dacă n-aţi încercat să 
folosiți instrumente de caligrafie în timp ce staţi în 
picioare într-o barcă, aflaţi că nu e tocmai uşor. 

— Ce faci? a întrebat Carter. Îţi scrii 
testamentul? 

Am inspirat adânc şi-am înmuiat o peniță în 
cerneală neagră. Am vizualizat hieroglifele de care 
aveam nevoie. Mi-am dorit ca Zia să fi fost cu noi. 
Nu doar pentru că ne înţeleseserăm bine în Cairo 
[O, nu te mai bosumfla, Carter. Nu-i vina mea că 
şi-a dat seama că eu sunt geniul familiei], ci şi 
pentru că Zia era expertă în hieroglifele de foc, iar 
noi de asta aveam nevoie. 

— Ridică-ţi părul, i-am spus lui Carter. Trebuie 
să-ţi scriu pe frunte. 

— N-o să mă găsească moartea cu cuvântul 
FRAIER scris pe frunte! 

— Încerc să te salvez. Grăbeşte-te! 

Și-a dat părul la o parte. I-am desenat pe frunte 
hieroglifele pentru „Foc“ şi „Scut“, şi instantaneu 
fratele meu a luat foc. 

Știu — era ca un vis îndeplinit sau un coşmar la 
un loc. A început să ţopăie, înjurând foarte colorat 
până să-şi dea seama că focul nu-i făcea niciun 
rău. Era pur şi simplu învăluit de un strat protector 
de flăcări. 

— Oare ce... a mai spus el făcând ochii mari. 
Ține-te bine! 

Botul bărcii s-a înclinat periculos peste 
marginea cascadei. Mi-am scris repede hieroglifele 
pe dosul palmei, dar n-am făcut o treabă prea 
bună. Flăcănile au izbucnit slab în jurul meu. Din 
păcate, n-aveam timp să îndrept situaţia. Mi-am 
înfăşurat mâinile în jurul balustradei şi am căzut în 
gol. 

E ciudat câte lucruri îţi trec prin minte când te 
prăbuşeşti spre moarte. De sus, Lacul de Foc arăta 
chiar frumos, ca suprafaţa soarelui. M-am întrebat 
dacă la impact o să simt durere sau dacă o să mă 
evapor pur şi simplu. Era greu să disting ceva în 

timp ce ne prăbuşeam prin cenuşă şi fum, dar am 
avut impresia că văd o insulă cunoscută la circa un 
kilometru — templul negru unde îl întâlnisem pe 
Anubis pentru prima oară. M-am întrebat dacă mă 
vedea de acolo şi dacă îmi va sări în ajutor. M-am 
întrebat dacă aveam şanse mai mari de 
supravieţuire dacă săream din barcă şi mă 
prăbuşeam ca un săritor de pe stânci, dar n-am 
găsit curajul s-o fac. M-am ţinut de balustradă cu 
toată puterea. Nu eram sigură dacă stratul protector 
de foc mă proteja, dar transpiram din abundență şi 
eram convinsă că gâtlejul şi majoritatea organelor 
interne îmi rămăseseră sus, pe marginea cascadei. 

În cele din urmă am ajuns jos cu un bâldâbăc! 
discret. 

Cum ai putea descrie senzaţia de-a te scufunda 
într-un lac de foc lichid? Ei bine... ardea. Şi totuşi 
era şi umed într-un fel. Mi-era teamă să respir. 
După un moment de ezitare, am deschis ochii. N- 
am văzut decât un vârtej de flăcări roşii şi galbene. 
Eram încă sub apă... sau sub foc? Mi-am dat 
seama de două lucruri: focul nu mă omora şi barca 
mergea mai departe. 

Nu-mi venea să cred că hieroglifele de protecție 
chiar funcţionaseră. În timp ce barca aluneca 
printre curenţii învolburaţi de căldură, am auzit în 
minte vocile echipajului care şopteau — mai 
degrabă bucuroase decât furioase. 

„Renaștere“, spuneau ele. „O viaţă nouă. O 
lumină nouă.“ 

Suna promiţător, până când am înţeles câteva 
lucruri mai puţin plăcute. Încă nu puteam respira. 
Corpului meu îi plăcea să respire. În plus, mă 
încingeam prea tare. Îmi dădeam seama că 
hieroglifele de protecţie începeau să nu mai 
funcţioneze, iar cerneala de pe mână mă ardea. Am 
întins mâna fără să văd nimic şi am apucat un braţ 
— am presupus că era al lui Carter. Ne-am ţinut de 
mână şi, chiar dacă nu-l puteam vedea, era 

liniştitor să-l ştiu acolo. Poate mi se părea mic, dar 
am avut senzaţia că nu mai era aşa de cald. 

Demult, Amos ne spusese că eram mai puternici 
împreună. Faptul că ne aflam unul lângă celălalt ne 
sporea magia. Am sperat că aşa stăteau lucrurile 
acum. Am încercat să-i transmit lui Carter 
gândurile mele, cerându-i insistent să mă ajute să 
menţin scutul de foc. 

Barca a mers mai departe printre flăcări. Mi s-a 
părut că începem să urcăm, dar cred c-a fost doar o 
speranță de-a mea. Mi s-a întunecat privirea. 
Plămânii mei tânjeau după aer. Mă întrebam dacă 
aveam să ajung ca Vlad Menşikov dacă inspiram 
foc. 

Când eram pe punctul de-a leşina, barca s-a 
repezit în sus şi am ieşit la suprafaţă. 

Am tras aer în piept — şi nu doar pentru că 
aveam nevoie de aer. Acostasem la malul lacului în 
fierbere, în faţa unui portal mare de calcar care 
semăna cu intrarea într-un templu antic pe care-l 
văzusem în Luxor. Încă îl mai ţineam de mână pe 
Carter. Din câte-mi puteam da seama, eram bine 
amândoi. 

Barca soarelui era mai mult decât bine. Arăta ca 
nouă. Vela era de un alb strălucitor, iar simbolul 
soarelui din mijloc răspândea o lumină aurie. 
Vâslele erau reparate şi proaspăt lustruite. 
Vopseaua era proaspăt lăcuită în nuanţe de negru, 
auriu şi verde. Coca nu mai avea fisuri şi 
pavilionul arăta din nou bine. Nu era niciun tron şi 
nici urmă de Ra, dar membrii echipajului 
străluceau cu putere şi erau veseli în timp ce legau 
parâmele de chei. 

Nu m-am putut abţine. L-am îmbrățișat pe 
Carter şi am suspinat. 

— Eşti bine? 

El s-a desprins din îmbrățişare stânjenit şi a 
încuviinţat din cap. Hieroglifele de pe frunte se 
stinseseră. 

— Mulțumită ţie, a spus el. Unde... 

— În Ţinutul însorit, a rostit o voce cunoscută. 

Bes a coborât treptele spre chei. Purta o cămaşă 
înflorată nouă, ţipătoare, şi un slip pe post de 
pantaloni, aşa că n-aş putea spune că era o 
încântare să-l priveşti. Acum, că se afla în Duat, 
plesnea de putere. Părul i se închisese la culoare şi 
era mai creţ, iar la faţă arăta cu zeci de ani mai 
tânăr. 

— Bes! am exclamat eu. De ce n-ai apărut până 
acum? Walt şi Zia sunt... 

— Sunt bine, m-a asigurat el. Ți-am spus doar 
că ne vom vedea la cea de-A Patra Casă. 

A pus degetul mare pe un semn sculptat în 
arcada de calcar. 

— 1 se spunea Casa de Odihnă. Se pare că i-au 
schimbat denumirea. 

Semnul era compus din hieroglife, dar nu mi-a 
fost greu să-l descifrez. 

— „Căminul de Bătrâni Ținutul Însorit“, am 
citit eu. „Fosta Casă de Odihnă. Sub o nouă 
conducere.“ Ce anume... 

— Ar trebui să mergem, a spus Bes. Înainte să 
ajungă aici cel care vă urmăreşte. 

— Cel care ne urmăreşte? a întrebat Carter. 

Bes a arătat spre partea de sus a cascadei de foc, 
aflată acum la mai bine de jumătate de kilometru. 
La început n-am văzut nimic. Apoi am sesizat o 
dungă de culoare albă proiectată pe flăcările roşii — 
de parcă un bărbat în costum de vânzător de 
îngheţată s-ar fi aruncat în lac. Se părea că nu-mi 
imaginasem pata albicioasă din întuneric. Chiar 
eram urmăriţi. 

— Menşikov? am întrebat. Asta e... asta e... 

— ... e de rău, a completat Bes. Haideţi acum! 
Trebuie să-l găsim pe zeul soarelui. 

20.0 vizită la căminul hipopotamului 
prietenos 


SADIE 


Spitale. Săli de clasă. Acum o să mai adaug ceva 
pe lista cu locurile care nu-mi plac deloc: casele de 
bătrâni. 

Poate că sună ciudat, având în vedere c-am 
locuit cu bunicii. Presupun că şi apartamentul lor 
poate fi considerat o casă de bătrâni. Dar eu mă 
refer la instituții. La căminele de bătrâni. Sunt 
îngrozitoare. Emană un miros neplăcut de mâncare 
de cantină, substanţe de curăţare şi pensionari. 
Deţinuţiu (pardon, pacienţii) arată mereu groaznic. 
Şi casele au mereu nume absurd de vesele, cum ar 
fi „Ținutul însorit“. Să fim serioşi. 

Am intrat pe poarta de calcar într-o sală imensă 
— varianta egipteană a traiului asistat. Şiruri de 
coloane pictate în culori vii erau pline de suporturi 
de fier în care stăteau înfipte torţe aprinse. Ici-colo 
se aflau palmieri în ghivece şi hibiscuşi în floare, 
într-o încercare nereuşită de-a înveseli locul. Nişte 
ferestre largi dădeau spre Lacul de Foc, o 
privelişte frumoasă dacă îţi place pucioasa. Pereţii 
erau pictaţi cu scene din viaţa de apoi egipteană, 
laolaltă cu sloganuri scrise cu hieroglife, cum ar fi 
NEMURIRE FĂRĂ GRIJI şi VIAŢA ÎNCEPE LA 
3 000 DE ANI! 

Servitori sub forma unor luminiţe strălucitoare 
şi shabti din lut în uniforme medicale albe se 
agitau peste tot, ducând tăvi cu medicamente şi 
împingând scaune cu rotile. Pacienţii, însă, nu se 
prea agitau. Doisprezece tipi uscați, în halate de 
spital, stăteau în cameră privind în gol. Câţiva se 

plimbau, împingând stative pentru perfuzii. Cu 
toții purtau brățări pe care le erau scrise numele cu 
hieroglife. 

Unii aveau o înfăţişare omenească, dar mulți 
posedau capete de animale. Un bătrân cu cap de 
cocor se legăna într-un scaun pliant de metal, 
chibiţând o partidă de Senet care se juca pe măsuţa 
de cafea. O femeie în vârstă, cu un cap cărunt de 
leoaică, gonea într-un scaun cu rotile, mormăind 
„Miau, miau“. Un tip zbârcit cu pielea albastră, nu 
mult mai înalt decât Bes, îmbrăţişa o coloană de 
calcar şi plângea încetişor, de parcă s-ar fi temut să 
nu-l părăsească coloana. 

Cu alte cuvinte, scena era teribil de deprimantă. 

— Ce-i cu locul ăsta? am întrebat. Toţi sunt zei? 

Carter era la fel de nedumerit ca şi mine. Bes 
părea pe punctul de a-şi pierde mințile. 

— N-am mal fost niciodată aici, a recunoscut el. 
Am auzit zvonuri, dar... 

A înghițit cu greu, de parcă tocmai ar fi mâncat 
o lingură de unt de arahide. 

— Haideţi! Să întrebăm la recepţie. 

Biroul era din granit şi avea formă de semilună, 
cu un şir de telefoane (deşi nu-mi puteam imagina 
pe cine ar suna din Duat), un calculator, o mulţime 
de mape cu hârtii şi un disc de piatră de mărimea 
unui platou, cu un ac indicator — un cadran solar, 
lucru ciudat având în vedere că nu era soare. 

În spatele tejghelei, o femeie scundă şi îndesată 
stătea cu spatele la noi, verificând ceva pe o tablă 
cu nume şi ore de administrare a tratamentului. 
Avea părul negru lucios împletit într-o coadă ce-i 
atârna pe spate, precum coada unui castor imens, 
iar boneta de asistentă de-abia încăpea pe capul ei 
mare. 

Parcurseserăm deja jumătate din distanţa până la 
birou, când Bes a înlemnit. 

— Este ea. 

— Cine? a întrebat Carter. 

— E de rău, a pălit Bes. Ar fi trebuit să-mi dau 
seama... La naiba! Va trebui să mergeţi fără mine. 

M-am uitat mai cu atenţie la asistenta medicală, 
care era tot întoarsă cu spatele. Părea într-adevăr 
cam intimidantă, cu braţele ei mari şi musculoase, 
cu un gât gros cât talia mea şi cu o piele având o 
nuanţă ciudată de roşu. Dar nu pricepeam de ce îl 
deranja pe Bes atât de mult. 

M-am întors să-l întreb, dar Bes s-a pitit în 
spatele celui mai apropiat ghiveci. Acesta însă nu 
era suficient de mare ca să-l ascundă cu totul, şi cu 
siguranţă nu reușea să-i ascundă cămaşa înflorată. 

— Bes, termină! am spus eu. 

— Șşşş! Sunt invizibil! 

Carter a oftat. 

— N-avem timp de aşa ceva. Hai, Sadie! 

A pornit spre recepţie. 

— Îmi cer scuze... a spus el. 

Asistenta s-a întors şi eu am scos un țipăt. Am 
încercat să-mi ascund şocul, dar mi-era greu, 
pentru că femeia era un hipopotam. 

Nu e o comparaţie exagerată. Chiar era un 
hipopotam. Botul ei lung arăta ca o inimioară 
întoarsă cu susul în jos, avea mustăţi zbârlite, nări 
MICI ŞI o gură cu doi dinți mari în partea de jos. 
Avea ochii mici şi rotunzi. Chipul ei arăta destul 
de ciudat, aşa cum era încadrat de părul negru şi 
bogat, dar nu era nici pe departe la fel de ciudat ca 
trupul. Halatul de asistentă îi era deschis în faţă ca 
un sacou, dezvăluind un sutien care — oare cum să 
spun asta în mod delicat? — încerca să acopere 
ceva foarte mare cu foarte puţin material. Burta ei 
roz-violetă era incredibil de umflată, de parcă ar fi 
fost însărcinată în luna a noua. 

— Pot să vă ajut? ne-a întrebat ea. 

Vocea îi era plăcută şi amabilă — nu te-ai fi 
aşteptat la aşa ceva de la un hipopotam. Adevărul e 
că nu m-aş fi aşteptat ca un hipopotam să aibă 
vreun fel de voce. 

— Ăăă... hipo... vreau să spun... hei! m-am 
bâlbâit eu. Eu şi fratele meu îl căutăm pe... 

M-am uitat la Carter şi am văzut că nu se holba 
la faţa asistentei. 

— Carter! 

— Poftim? a tresărit el, ieşind din transă. Da. 
Scuze. Ăăă... nu eşti cumva zeiţă? Tawaret sau aşa 
ceva? 

Femeia-hipopotam şi-a dezvelit cei doi dinţi 
enormi într-o grimasă despre care am sperat că era 
un zâmbet. 

— O, ce plăcut e să fii recunoscut! Da, dragul 
meu. Sunt Tawaret. Căutaţi pe cineva, spuneai? O 
rudă? Sunteţi zei? 

În spatele nostru, ghiveciul cu hibiscuşi a foşnit 
când Bes l-a ridicat şi a încercat să-l mute în 
spatele unei coloane. Tawaret a făcut ochii mari. 

— Acela e Bes? a strigat ea. Bes! 

Piticul s-a ridicat brusc şi şi-a netezit cămaşa. 
Faţa lui era mai roşie decât a lui Set. 

— Se pare că planta primeşte destulă apă, a 
murmurat el. Trebuie să le verific şi pe cele de- 
acolo. 

A dat să se îndepărteze, dar Tawaret l-a strigat 
din nou: 

— Bes! Sunt eu, Tawaret! Sunt aici! 

Bes a înţepenit de parcă ar fi fost împuşcat în 
spate. S-a întors cu un zâmbet chinuit. 

— Păi... bună! Tawaret. Uau! 

Tawaret s-a strecurat de după birou, purtând 
nişte tocuri înalte care nu păreau potrivite pentru 
un mamifer acvatic gestant. Şi-a desfăcut braţele 
dolofane pentru o îmbrăţişare, iar Bes i-a întins 
mâna. Până la urmă, a rezultat un dans ciudat, pe 
Jumătate îmbrățişare, pe jumătate strângere de 
mână, din care am înțeles exact cum stăteau 
lucrurile. 

— Deci, aţi fost iubiţi? am întrebat eu. 

Bes m-a săgetat cu privirea. Tawaret a roşit, 
fiind pentru prima oară când făceam un hipopotam 

să se ruşineze. 

— Cu mult timp în urmă... 

Tawaret s-a întors spre zeul pitic. 

— Bes, ce mai faci? După momentul acela 
sinistru de la palat, m-am temut... 

— Bine! a strigat el. Da, mulţumesc. Bine. Eşti 
bine? Bine! Suntem aici cu treburi importante, 
după cum Sadie se pregătea să-ţi spună. 

Mi-a tras una în tibie, un gest inutil după părerea 
mea. 

— Da, corect, am spus eu. Îl căutăm pe Ra, ca 
să-l trezim. 

Dacă planul lui Bes fusese să-i distragă atenţia 
lui Tawaret, atunci reuşise. Tawaret a deschis gura, 
înăbuşindu-şi un ienet, de parcă tocmai aş fi vorbit 
despre ceva îngrozitor, cum ar fi o vânătoare de 
hipopotami. 

— Să-l treziți pe Ra? s-a indignat ea. O, 
Doamne... o, e regretabil! Bes, tu îi ajuţi să facă 
asta? 

— Mda, s-a bâlbâit el. Doar aşa, ştii... 

— Bes ne face o favoare, am spus eu. Prietena 
noastră Bast i-a cerut să aibă grijă de noi. 

Mi-am dat seama imediat că nu făcusem decât 
să înrăutăţesc situația. Parcă s-a făcut mai frig cu 
zece grade. 

— Înţeleg, a spus Tawaret. O favoare pentru 
Bast. 

Nu ştiam unde greşisem, dar am făcut tot 
posibilul s-o dreg. 

— Te rog. Uite, e în joc soarta lumii. E foarte 
important să-l găsim pe Ra. 

Tawaret şi-a încrucişat brațele sceptică. 

— Draga mea, s-a retras de câteva mii de ani. Şi 
ar fi teribil de periculos să încerci să-l trezeşti. De 
ce acum? 

— Spune-i, Sadie. 

Bes a făcut un pas înapoi, de parcă se pregătea 
să sară în ghiveci. 

— Fără secrete. Putem avea încredere totală în 
Tawaret. 

— Bes! 

Tawaret s-a înviorat imediat şi a fluturat din 
gene. 

— Vorbeşti serios? 

— Sadie, vorbeşte! m-a rugat Bes. 

Aşa că am vorbit. I-am arătat lui Tawaret Cartea 
lui Ra. l-am explicat de ce trebuia să-l trezim pe 
zeul soarelui — ameninţarea revenirii lui Apophis, a 
haosului şi a distrugerii în masă, lumea care era pe 
cale să se sfârşească la răsărit şi aşa mai departe. 
Îmi era greu să interpretez expresiile hipopotamice 
[Da, Carter, sunt sigură că aşa se zice!], dar pe 
măsură ce vorbeam, Tawaret a început să se joace 
neliniştită cu părul ei negru şi lung. 

— Asta nu e bine, a spus ea. Nu e bine deloc. 

S-a uitat în spate, la cadranul solar. În ciuda 
lipsei soarelui, acul arunca o umbră clară asupra 
numărului hieroglific cinci: 


| 
| 
| 
| 

— Sunteţi în criză de timp, a spus ea. 

Carter s-a uitat încruntat la cadranul solar. 

— Nu aici e cea de-A Patra Casă a Nopţii? 

— Ba da, dragul meu, a încuviinţat Tawaret. E 
cunoscută sub mai multe nume — Ținutul Însorit, 
Casa de Odihnă —, dar este şi Casa a Patra. 

— Atunci de ce arată cadranul solar ora cinci? a 
întrebat el. N-ar trebui să fie blocat la patru? 

— Nu merge aşa, copile, a intervenit Bes. 
Timpul din lumea muritorilor nu se opreşte doar 
pentru că eşti în cea de-A Patra Casă. Dacă vrei să- 
| urmăreşti pe zeul soarelui, trebuie să te ţii de 
orarul lui. 

Am simțit că urmează o explicaţie halucinantă. 
Eram gata să-mi accept ignoranţa totală şi să 

mergem mai departe, să-l găsim pe Ra, dar Carter, 
bineînţeles, nu s-a lăsat. 

— Deci, ce se întâmplă dacă rămânem prea mult 
în urmă? a întrebat el. 

Tawaret a verificat din nou cadranul solar, care 
se deplasa încet spre ora cinci. 

— Casele sunt conectate la ora din noapte pe 
care o reprezintă. Poţi sta în fiecare cât vrei, dar nu 
poți intra în ele şi nici nu poţi ieşi decât atunci 
când se apropie ora corespunzătoare. 

— Aha! 

Mi-am masat tâmplele. 

— Aveţi cumva ceva pentru durere de cap? 

— Nu e chiar atât de complicat, a spus Carter, 
doar ca să mă enerveze. E ca o uşă batantă. 
Trebuie să aştepţi momentul potrivit ca să treci 
prin ea. 

— Mai mult sau mai puţin, a încuviinţat 
Tawaret. În majoritatea caselor există un mic 
spațiu de manevră. De exemplu, poţi părăsi cea de- 
A Patra Casă când vrei tu. Dar prin anumite porţi e 
imposibil să treci, dacă nu te sincronizezi perfect. 
În Prima Casă poţi intra doar la apus. Din cea de-A 
Douăsprezecea Casă poţi ieşi doar în zori. Şi de 
porțile celei de-A Opta Case, Casa Provocărilor... 
poți trece doar în timpul celei de-a opta ore. 

— Casa Provocărilor? am repetat eu. Deja mi-e 
nesuferită. 

— O, îl aveţi pe Bes cu voi. 

Tawaret s-a uitat visătoare la el. 

— Provocările nu vor fi o problemă. 

Bes mi-a aruncat o privire panicată, de parcă ar 
fi zis: „Salvează-mă!“ 

— Dar dacă staţi prea mult, a continuat Tawaret, 
porțile se vor închide înainte să ajungeţi acolo. 
Veţi rămâne blocaţi în Duat până mâine-seară. 

— ŞI dacă nu-l oprim pe Apophis, am spus, nu 
va mai exista mâine-seară. Asta înţeleg şi eu. 

— Deci, ne poţi ajuta? a întrebat-o Carter pe 
Tawaret. Unde e Ra? 

Zeița a început să se joace cu părul. Mâinile ei 
nu erau chiar de om, dar nici de hipopotam, şi avea 
degete scurte şi butucănoase, cu unghii groase. 

— Asta-i problema, draga mea, a spus ea. Nu 
ştiu. Cea de-A Patra Casă e enormă. Probabil că 
Ra este undeva pe aici, dar sunt nenumărate holuri 
ŞI uşi. Avem foarte mulţi pacienţi. 

— N-aveţi o evidenţă a lor? a întrebat Carter. 
Nu există o hartă sau ceva de genul ăsta? 

Tawaret a clătinat din cap cu tristeţe. 

— Eu mă străduiesc, dar sunt singură, cu nişte 
shabti şi nişte luminiţe pe post de servitori... Şi 
aici sunt mii de zei bătrâni. 

Mi-a stat inima în loc. De-abia puteam ţine 
evidenţa celor în jur de zece zei importanţi pe 
care-l cunoscusem, dar câteva mii? Doar în camera 
aceea am numărat o duzină de pacienţi, şase holuri 
care duceau în direcţii diferite, două scări şi trei 
lifturi. Poate că mi se părea, dar parcă unele dintre 
holuri apăruseră de când intraserăm în cameră. 

— Toți aceşti bătrâni sunt zei? am întrebat eu. 

Tawaret a aprobat din cap. 

— Cei mai mulţi au fost zeități minore, chiar şi 
odinioară. Magicienii n-au considerat că merită 
încarceraţi. De-a lungul secolelor, s-au ofilit, 
singuri şi uitaţi de toţi. În cele din urmă, au ajuns 
aici. Acum, pur şi simplu aşteaptă. 

— Să moară? am întrebat eu. 

Tawaret a căzut pe gânduri. 

— Mi-ar plăcea şi mie să ştiu. Uneori dispar, dar 
nu ştiu dacă pur şi simplu se pierd pe holuri, sau 
găsesc o altă cameră în care să se ascundă, sau se 
evaporă. Tristul adevăr e că-i cam acelaşi lucru. 
Numele lor au fost uitate de cei din lumea de sus. 
Odată ce numele tău nu mai e rostit, la ce bun să 
trăieşti? 

L-a privit pe Bes, de parcă ar fi încercat să-i 
spună ceva. 

Zeul pitic şi-a ferit repede privirea. 

— Asta-i Mekhit, nu-i aşa? 

A arătat spre leoaica bătrână care se plimba în 
scaunul cu rotile. 

— Avea un templu în apropiere de Abydos, 
parcă. O  zeiță-leoaică minoră. Era mereu 
confundată cu Sekhmet. 

Leoaica a mârâit slab când Bes a rostit numele 
de Sekhmet. Apoi a continuat să se plimbe cu 
scaunul ei cu rotile, mormăind „„Miau, miau“. 

— E o poveste tristă, a spus Tawaret. A venit 
aici cu soţul ei, zeul Onuris. Pe vremuri erau un 
cuplu celebru, atât de romantic... La un moment 
dat, el s-a dus tocmai până în Nubia ca s-o salveze. 
S-au căsătorit. Final fericit, am crezut cu toţii. Dar 
au fost uitaţi amândoi. Au venit aici împreună. 
Apoi, Onuris a dispărut. La scurt timp, Mekhit şi-a 
pierdut mințile. Acum se învârte aiurea cu scaunul 
prin cameră toată ziua. Nu mai ştie cum o cheamă, 
deşi îi tot aducem aminte. 

M-am gândit la Khnum, pe care-l cunoscuserăm 
pe râu, şi la cât de trist părea pentru că nu-şi ştia 
numele secret. M-am uitat la bătrâna zeiţă Mekhit, 
care mieuna, mârâia şi se plimba fără să mai ştie 
nimic despre gloria ei de odinioară. Mi-am 
imaginat cum e să ai grijă de o mie de zei în starea 
asta — nişte pensionari care nu se însănătoşeau şi 
nici nu mureau. 

— Tawaret, cum rezişti? am spus înfiorată. De 
ce munceşti aici? 

Şi-a aranjat boneta de asistentă cu cochetărie. 

— E o poveste lungă, draga mea. Şi noi avem 
foarte puțin timp. N-am fost aici dintotdeauna. 
Cândva, eram o zeiță protectoare. Îndepărtam 
demoni, deşi nu la fel de bine ca Bes. 

— Erai destul de înspăimântătoare... a spus 
Bes. 

Zeiţa-hipopotam a oftat ca o îndrăgostită. 

— Eşti foarte drăguţ. Le protejam şi pe mamele 
care năşteau... 

— Pentru că eşti însărcinată? a întrebat Carter, 
arătând cu capul spre burta ei enormă. 

Tawaret a părut intrigată. 

— Nu. De ce crezi asta? 

— Ăăă... 

— Aşa deci! am intervenit. Ne explicai de ce ai 
grijă de zeu care îmbătrânesc. 

Tawaret s-a uitat la cadranul solar şi m-am 
speriat când am văzut cât de repede se târa umbra 
spre ora şase. 

— Mi-a plăcut mereu să ajut oamenii, dar în 
lumea muritorilor, mă rog... a devenit limpede că 
nu mai era nevoie de mine. 

A avut grijă să nu se uite la Bes, dar zeul pitic a 
roşit şi mai tare. 

— Dar era nevoie de cineva care să aibă grijă de 
zeii bătrâni, a continuat Tawaret. Cred că le înţeleg 
tristeţea. Știu ce înseamnă să aştepţi la nesfârşit... 

Bes a tuşit în pumn. 

— la uite cât e ceasul! Acuma, în legătură cu 
Ra... L-ai văzut de când lucrezi aici? 

Tawaret a căzut pe gânduri. 

— E posibil. Am văzut un zeu cu cap de şoim 
într-o cameră din aripa de sud-est, o, cu mulţi ani 
în urmă. Am crezut că era Nemty, dar e posibil să 
fi fost Ra. Uneori îi plăcea să ia formă de şoim. 

— În ce direcţie e? am implorat-o. Dacă ne 
apropiem, Cartea lui Ra ne-ar putea îndruma. 

Tawaret s-a întors spre Bes. 

— Tu eşti cel care îmi cere asta, Bes? Chiar 
crezi că-i ceva important sau faci asta doar pentru 
că aşa ţi-a spus Bast? 

— Nu! Da! 

Şi-a umflat obrajii exasperat. 

— Vreau să spun că da, e ceva important. Da, eu 
îți cer asta. Am nevoie de ajutorul tău. 

Tawaret a apucat cea mai apropiată torță. 

— În cazul ăsta, pe aici. 


Am rătăcit pe holurile infinite ale unei case 
magice pentru bătrâni, conduşi de o asistentă- 

hipopotam care ducea o torță. O seară obişnuită 
pentru membrii familiei Kane. 

Am trecut pe lângă atâtea dormitoare, că le-am 
pierdut şirul. Cele mai multe uşi erau închise, dar 
câteva lăsau să se vadă zei bătrâni şi plăpânzi 
aşezaţi în paturi, cu ochii la lumina albastră 
pâlpâitoare a televizoarelor sau pur şi simplu 
plângând în întuneric. După douăzeci sau treizeci 
de asemenea camere, nu m-am mai uitat. Era prea 
deprimant. 

Ţineam în mână Cartea lui Ra, în speranţa că se 
va încălzi când ne vom apropia de zeul soarelui, 
dar n-am avut noi norocul ăsta. Tawaret ezita la 
fiecare intersecţie. Mi-am dat seama că nu era 
sigură încotro s-o ia. 

După ce-am parcurs alte câteva holuri şi 
temperatura pergamentului nu s-a modificat deloc, 
am început să mă agit. Carter trebuie să fi 
observat. 

— E în regulă, mi-a promis. ÎI vom găsi. 

Mi-am amintit ce repede trecea timpul pe 
cadranul solar de la recepție. Și m-am gândit la 
Vlad Menşikov. Mi-ar fi plăcut să cred că se 
transformase într-un rus prățit în ulei după ce 
căzuse în Lacul de Foc, dar probabil că-mi făceam 
speranţe deşarte. Dacă încă ne vâna, nu putea fi 
prea departe. 

Am apucat-o pe un alt coridor şi Tawaret a 
înlemnit. 

— O, Doamne! 

În faţa noastră, ţopăia o bătrână cu cap de 
broască — şi când zic că ţopăia, vreau să spun că 
făcea sărituri de trei metri, orăcăia de câteva ori, 
apoi sărea pe perete şi rămânea acolo înainte să 
sară pe peretele opus. Corpul şi membrele ei 
păreau omeneşti, era îmbrăcată într-un halat verde 
de spital, dar avea cap de amfibian — maroniu, 
umed şi plin de negi. Ochii ei bulbucaţi se 
întorceau în toate direcțiile, şi după tonul neliniștit 
al orăcăielilor mi-am dat seama că se pierduse. 

— Heket a evadat din nou, a spus Tawaret. 
Scuzaţi-mă o clipă. 

S-a îndreptat în grabă spre femeia-broască. 

Bes a scos o batistă din buzunarul cămăşiu 
înflorate. Şi-a tamponat neliniştit fruntea. 

— Chiar mă întrebam ce s-o fi întâmplat cu 
Heket. Ştiţi, ea e zeiţa-broască. 

— N-aş fi ghicit niciodată, a spus Carter. 

Am privit-o pe Tawaret care încerca s-o calmeze 
pe bătrâna zeiţă. Vorbea pe un ton liniştitor, 
promiţându-i lui Heket c-o va ajuta să-şi găsească 
camera dacă înceta să mai ţopăte pe pereți. 

— E genială, am spus. Tawaret, vreau să spun. 

— Da, a spus Bes. Da, e de treabă. 

— De treabă? am spus. E limpede că te place. 
De ce eşti atât de... 

Brusc, mi-am dat seama cum stăteau lucrurile. 
M-am simţit aproape la fel de grea de cap precum 
Carter. 

— O, înțeleg. A pomenit despre un moment 
sinistru la un palat, nu-i aşa? Ea e cea care te-a 
eliberat în Rusia. 

Bes şi-a tamponat gâtul cu batista. Transpira din 
greu. 

— Ce... ce te face să spui asta? 

— Faptul că eşti atât de jenat în preajma ei! De 
parcă... 

Eram gata să spun „de parcă te-ar fi văzut în 
chiloți“, dar m-am îndoit că asta ar fi însemnat 
ceva pentru zeul slipului. 

— De parcă te-ar fi văzut în cel mai nepotrivit 
moment şi vrei să uiţi lucrul acesta. 

Bes a privit-o pe Tawaret cu o expresie 
îndurerată, la fel cum se uitase la palatul prinţului 
Menşikov din Sankt Petersburg. 

— Mereu mă salvează, a spus el cu amărăciune. 
Întotdeauna e minunată, drăguță, bună. Odinioară, 
toată lumea presupunea că suntem iubiţi. Spuneau 
mereu că suntem un cuplu simpatic — cei doi zei 
care gonesc demonii, cei doi inadaptaţi şi aşa mai 

departe. Am ieşit cu ea de câteva ori, dar Tawaret 
era prea... prea drăguță. Şi eu eram cam obsedat 
de altcineva. 

— De Bast, şi-a dat Carter cu părerea. 

Umerii zeului pitic s-au lăsat. 

— E aşa de evident? Da, de Bast e vorba. Era 
cea mai populară printre oamenii de rând. Eu eram 
cel mai popular zeu. Aşa că, vedeţi voi, ne vedeam 
pe la festivaluri şi aşa mai departe. Fa era... ei 
bine, era frumoasă. 

„Bărbaţii ăştia...“, m-am gândit eu. „Văd doar 
ce-i la suprafaţă.“ Dar mi-am ţinut gura. 

— În orice caz, a oftat zeul, Bast mă trata ca pe 
un frate mai mic. La fel face şi acum. Nu e 
interesată deloc de mine, dar mi-a luat mult timp 
să înţeleg asta. Eram atât de obsedat, încât n-am 
fost prea drăguţ cu Tawaret de-a lungul anilor. 

— Dar a venit să te salveze în Rusia, am spus 
eu. 

A dat din cap. 

— Am trimis semnale prin care ceream ajutor. 
M-am gândit că Bast o să-mi sară în ajutor. Sau 
Horus. Oricine. Nu ştiam unde se aflau, desigur, 
dar pe atunci aveam o mulțime de prieteni. M-am 
gândit că cineva tot o să vină. Singura care a venit 
a fost Tawaret. Şi-a riscat viaţa strecurându-se în 
palat în timpul nunţii piticilor. A văzut totul — m-a 
văzut umilit în fața mulțimii. Noaptea, a rupt 
gratiile şi m-a eliberat. Ei îi datorez totul. Dar 
odată ce m-am văzut liber... pur şi simplu am 
fugit. Îmi era atât de ruşine, că n-o puteam privi în 
ochi. De fiecare dată când mă gândesc la ea, mă 
gândesc la noaptea aceea şi aud numai râsete. 

Durerea din vocea lui era vie, de parcă ar fi 
descris ceva ce se întâmplase ieri, nu cu trei secole 
în urmă. 

— Bes, nu-i vina ei, am spus cu blândeţe. Ţine 
la tine. E evident. 

— E prea târziu, a spus el. Am rănit-o prea tare. 
Mi-ar plăcea să dau timpul înapoi, dar... 

S-a oprit. Tawaret venea spre noi, ducând-o de 
mână pe zeița-broască. 

— Acum, draga mea, a spus Tawaret, o să vu cu 
noi şi O să-ţi găsim camera. Nu-i nevoie să sari. 

— E un salt în necunoscut, a orăcăit Heket. 

(Adică a scos un sunet ciudat; din fericire, n-a 
murit în faţa noastră.) 

— Templul meu e pe aici, pe undeva. Era în 
Qus. Minunat oraş. 

— Da, dragă, a spus Tawaret. Dar templul tău 
nu mai există. Niciunul dintre templele noastre nu 
mai există. Dar ai un dormitor frumos... 

— Nu, a murmurat Heket. Preoții îmi vor aduce 
ofrande. Trebuie să... 

M-a fixat cu ochii ei mari şi galbeni şi am 
înţeles cum se simte o muscă înainte să fie 
înşfăcată de limba unei broaște. 

— Ea e preoteasa mea! a izbucnit Heket. A venit 
să mă viziteze. 

— Nu, draga mea, a spus Tawaret. Ea e Sadie 
Kane. 

— Preoteasa mea... 

Heket m-a mângâiat pe umăr cu mâna ei umedă, 
de amfibiană, şi am făcut un efort să nu mă trag 
înapoi. 

— Spune-le celor de la templu să înceapă fără 
mine, bine? Voi veni mai târziu. Le spui? 

— Ăăă... da, am spus. Desigur, Stăpână Heket. 

— Bine, bine. 

Ochii i s-au încețogat. 

— Mi-e foarte somn acum. E obositor să încerci 
să-ți aduci aminte... 

— Da, dragă, a spus Tawaret. Ce-ar fi să te 
odihneşti acum puţin într-una dintre camerele 
astea? 

A condus-o pe Heket în cea mai apropiată 
cameră liberă. 

Bes a urmărit-o cu ochii plini de tristețe. 

— Sunt un pitic îngrozitor. 

Poate c-ar fi trebuit să-l consolez, dar aveam 
mintea ocupată cu alte probleme. „Să înceapă fără 
mine“, spusese Heket. „E un salt în necunoscut.“ 

Deodată, am început să gâfâi de emoție. 

— Sadie? a întrebat Carter. Ce s-a întâmplat? 

— Ştiu de ce nu ne ghidează pergamentul, am 
spus eu. Trebuie să încep a doua parte a vrăjii. 

— Dar încă n-am ajuns, a spus Carter. 

— Şi nici n-o să ajungem, dacă nu încep vraja. 
Trebuie să fac asta ca să-l găsim pe Ra. 

— Ce anume? 

Tawaret a apărut lângă Bes, care s-a speriat de 1- 
a sărit cămaşa înflorată pe el. 

— Vraja, am spus. Trebuie să fac un salt în 
necunoscut. 

— Cred că zeiţa-broască a infectat-o, s-a 
neliniştit Carter. 

— Ba nu, idiotule! am spus. Aceasta e singura 
cale de a-l găsi pe Ra. Sunt sigură de asta. 

— Hei, puştoaico, a spus Bes, dacă începi vraja 
aia Şi nu-l găsim pe Ra până termini de citit... 

— Ştiu. Vraja îmi va exploda în faţă. 

Când am spus „îmi va exploda în faţă“, am vrut 
să spun chiar asta, literalmente. În cazul în care 
vraja nu-şi găsea ţinta, puterea Cărţii lui Ra îmi 
putea exploda în faţă. 

— Este singura cale, am insistat eu. N-avem 
timp să rătăcim pe holuri o veşnicie, şi Ra va 
apărea doar dacă îl invocăm. Trebuie să ne 
asumăm acest risc. Va trebui să mă conduci. N-am 
voie să greşesc cuvintele. 

— Eşti curajoasă, draga mea. 

Tawaret şi-a ridicat torţa. 

— Nu-ţi face griji, te ghidez eu. Tu vezi-ţi de 
citit. 

Am deschis cartea la cea de-a doua secţiune. 
Şirurile de hieroglife, care cândva păreau nişte 
fraze fără nicio legătură, acum aveau un înţeles 
foarte clar. 

— „Invoc numele lui Ra“, am citit cu voce tare, 
„regele adormit, stăpânul soarelui amiezii, care stă 
pe un tron de foc...“ 

Mă rog, aţi prins ideea. Am descris felul în care 
Ra se ridicase din marea Haosului. Am evocat 
lumina lui ce strălucea deasupra ținutului 
primordial al Egiptului, dând viaţă Văii Nilului. Pe 
măsură ce citeam, am simţit că mă încălzesc. 

— Sadie, a spus Carter, scoţi fum. 

Nu-i uşor să nu te laşi cuprins de panică atunci 
când cineva face un comentariu de genul ăsta, dar 
mi-am dat seama că avea dreptate. Din corpul meu 
ieșeau fuioare de fum ce formau o coloană cenuşie 
plutind de-a lungul holului. 

— Mi se pare mie, a întrebat Carter, sau fumul 
ne arată drumul? Au! 

A strigat pentru că l-am călcat pe picior, lucru 
pe care l-am putut face destul de uşor, fără să-mi 
pierd concentrarea. A înţeles imediat mesajul meu: 
„Taci şi mergi!“ 

Tawaret m-a luat de braţ şi m-a ghidat. Bes şi 
Carter ne flancau ca nişte agenţi de pază. Am 
urmat fuiorul de fum pe încă două coridoare şi pe 
nişte scări în sus. Cartea lui Ra a devenit neplăcut 
de fierbinte în mâinile mele. Din cauza fumului 
care îmi ieşea din corp, nu mai vedeam bine 
literele. 

— Te descurci bine, Sadie, a spus Tawaret. 
Holul acesta mi se pare cunoscut. 

Nu ştiu după ce şi-a dat seama, dar eu m-am 
concentrat în continuare pe papirus. Am descris 
cum barca lui Ra, barca soarelui, a străbătut cerul. 
Am vorbit despre înţelepciunea lui împărătească şi 
despre luptele pe care le câştigase împotriva lui 
Apophis. 

Pe faţă mi s-au prelins broboane de sudoare. Au 
început să mă ardă ochii. Speram să nu iau foc. 

Când am ajuns la propoziția „Ra, soarele 
amiezii...“, mi-am dat seama că ne opriserăm în 
faţa unei uşi. 

Nu era cu nimic diferită de oricare altă uşă, dar 
am deschis-o şi am intrat. Am continuat să citesc, 
deşi mă apropiam rapid de sfârşitul vrăjii. 

În cameră era beznă. În lumina slabă a torţei lui 
Tawaret, l-am văzut pe cel mai bătrân om din lume 
dormind într-un pat — cu faţa zbârcită, cu braţele ca 
nişte bețe subțiri, cu pielea atât de transparentă, că 
1 se vedeau toate venele. Unele dintre mumiile din 
Bahariya păruseră mai vii decât sfrijitul acesta 
bătrân. 

— „Lumina lui Ra se întoarce“, am citit eu. 

Am arătat cu capul spre ferestrele cu perdele 
groase şi, din fericire, Bes şi Carter au înţeles ce 
vreau. Au tras perdelele şi lumina roşie a Lacului 
de Foc a inundat camera. Bătrânul nu s-a mişcat. 
Avea buzele ţuguiate de parcă ar fi fost cusute 
laolaltă. 

M-am îndreptat spre patul lui şi am continuat să 
citesc despre cum se trezea Ra în zori, stând pe 
tron, în timp ce barca se ridica pe cer, iar plantele 
se întorceau spre căldura soarelui. 

— Nu merge, a murmurat Bes. 

Am început să intru în panică. Mai erau două 
versuri. Simţeam cum puterea vrăjii se întorcea 
împotriva mea şi începea să-mi încingă corpul. 
Încă ieşea fum din mine şi nu-mi plăcea mirosul de 
Sadie friptă. Trebuia să-l trezesc pe Ra, dacă nu — 
aveam să ard de vie. 

Gura zeului... Desigur. 

Am pus papirusul pe patul lui Ra şi m-am 
chinuit să-l ţin deschis cu o singură mână. 

— „Aduc laudă zeului-soare.“ 

Mi-am întins mâna liberă spre Carter şi am 
pocnit din degete. 

Slavă Domnului, Carter a înţeles. 

A scotocit prin geanta mea şi mi-a dat cuțitul 
negru netjeri de la Anubis. Acum era momentul să- 
1 deschid gura. 

Am pus cuțitul pe buzele bătrânului şi am rostit 
ultimul vers al vrăju: 

— „Trezeşte-te, rege al meu, odată cu ziua cea 
nouă!“ 

Bătrânul a icnit. Fumul i-a intrat în gură ca într- 
un aspirator, iar magia vrăjii a pătruns în el. 
Temperatura mi-a revenit la normal. De uşurare, 
era să mă prăbuşesc. 

Lui Ra i s-au zbătut pleoapele, şi zeul a deschis 
ochii. Fascinată şi îngrozită, am văzut cum sângele 
a început să-i curgă iar prin vene, umflându-l încet 
ca pe un balon cu aer cald. 

S-a întors spre mine, cu ochii ceţoşi şi lăptoşi 
din cauza cataractei. 

— Ăăă...? 

— Arată tot bătrân, a spus Carter neliniştit. N-ar 
trebui să arate tânăr? 

Tawaret a făcut o plecăciune în faţa zeului 
soarelui (lucru pe care n-ar trebui să-l încerci 
acasă, dacă eşti un hipopotam gestant pe tocuri) şi 
a pus mâna pe fruntea lui Ra. 

— Nu şi-a revenit complet, a spus ea. Trebuie să 
faceţi toată călătoria prin noapte. 

— ŞI a treia parte a vrăjii, a ghicit Carter. Mai 
are de recuperat un atribut, nu-i aşa? Scarabeul? 

Bes a încuviinţat din cap, deşi nu părea prea 
optimist. 

— Khepri, gândacul. Poate că, dacă îi vom găsi 
şi ultima parte a sufletului, va renaşte de-a binelea. 

Ra a afişat un zâmbet ştirb. 

— Îmi plac zebrele! 

Eram atât de obosită, încât m-am întrebat dacă 
am auzit bine. 

— Scuze, ai spus zebre? 

S-a holbat la noi ca un copil care a descoperit 
ceva minunat. 

— Vulpile sunt bolnave. 

— Buuun... a spus Carter. Poate că are nevoie 
de astea... 

Carter a luat cârja şi biciul de la brâu. I le-a 
oferit lui Ra. Bătrânul zeu şi-a băgat cârja în gură 
şi a început s-o sugă ca pe o suzetă. 

Am început să mă simt ciudat, şi nu doar din 
cauza stării lui Ra. Cât timp trecuse şi unde era 
Vlad Menşikov? 

— Să-l ducem în barcă, am spus. Bes, poţi să... 

— Da. Scuză-mă, Stăpâne Ra. Va trebui să te 
duc în braţe. 

L-a ridicat pe zeul soarelui din pat şi am fugit 
din cameră. Ra n-avea cum să fie prea greu, iar 
Bes n-avea nicio problemă să ţină pasul cu noi, în 
ciuda picioarelor lui scurte. Am fugit pe coridor, 
pe unde veniserăm, în timp ce Ra ciripea: 

— lupiuiii! lupii! lupiiii! 

Poate că el se distra, dar eu eram îngrozită. 
După atâtea bătăi de cap, ăsta era zeul pe care-l 
treziserăm? Carter arăta la fel de rău precum mă 
simţeam eu. 

Am trecut pe lângă alți zei decrepiţi, care s-au 
entuziasmat. Unii arătau cu degetul şi bolboroseau. 
Un zeu bătrân cu cap de şacal zgâlţâia stativul 
pentru perfuzii şi striga: „Uite soarele! Nu e 
soarele!“ 

Ne-am năpustit în hol şi Ra a spus: 

— Hopa! Hopa pe podea! 

Capul îi atârna. M-am gândit că vrea jos. Apoi 
mi-am dat seama că se uita la ceva. Pe podea, 
lângă piciorul meu, era un colier strălucitor din 
argint: o amuletă cunoscută în formă de şarpe. 

După cât de fierbinte fusesem cu doar câteva 
minute în urmă, deodată mi s-a făcut foarte frig. 

— Mengşikov, am spus. A fost aici. 

Carter şi-a scos bagheta şi a cercetat camera din 
priviri. 

— Dar unde e? De ce să fi scăpat asta pe jos 
pentru ca mai apoi să plece? 

— A lăsat-o intenţionat, i-am răspuns. Vrea să 
ne tachineze. 

De cum am deschis gura, mi-am dat seama că 
acesta era adevărul. Aproape că-l auzeam pe 
Menşikov cum râde în timp ce îşi continua drumul 
în aval, lăsându-ne în urmă. 

— Trebuie să ajungem la barcă! am exclamat. 
Să ne grăbim, înainte ca... 

— Sadie! 

Bes a arătat spre recepție. Avea o expresie 
sumbră. 

— O, nu, a spus Tawaret. Nu, nu, nu... 

Pe cadranul solar, umbra acului era îndreptată 
spre cifra opt. Aşadar, chiar dacă am fi putut ieşi 
din cea de-A Patra Casă, chiar dacă fi am putut 
trece prin cea de-A Cincea, A Şasea şi A Şaptea 
Casă, nu mai conta. Potrivit spuselor lui Tawaret, 
porțile celei de-A Opta Case erau deja închise. 

Nu era de mirare că Menşikov ne lăsase aici, 
fără să se mai obosească să se bată cu noi. 

Deja pierduserăm lupta. 

21.Tragem de timp 


CARTER 


După ce mi-am luat rămas-bun de la Zia la 
Marea Piramidă, nu mi-am închipuit c-aş fi putut fi 
şi mai deprimat. M-am înşelat. 

Aici, pe cheiurile Lacului de Foc, îmi venea să 
mă arunc cu capul înainte în lavă. 

Nu era corect. Ajunseserăm până aici şi 
riscaserăm atât de mult ca, până la urmă, să nu ne 
încadrăm în timp. Jocul se încheiase. Cum ar fi 
putut oricine altcineva să reuşească a-l aduce 
înapoi pe Ra? Era imposibil. 

„Carter, acesta nu e un joc“, am auzit vocea lui 
Horus în minte. „Nici n-ar trebui să fie posibil. 
Trebuie să perseveraţi.“ 

Nu înţelegeam care este rostul. Porţile celei de- 
A Opta Case erau deja închise. Menşikov plecase, 
lăsându-ne în urmă. 

Poate că acesta fusese de la bun început planul 
lui. Să ne lase să-l trezim doar parţial pe Ra, pentru 
ca zeul soarelui să rămână bătrân şi slab. Apoi, 
Menşikov urma să ne lase prizonieri în Duat în 
timp ce el se folosea de orice mijloace magice 
malefice pentru a-l elibera pe Apophis. În zori, nici 
soarele n-ar fi răsărit, nici Ra nu s-ar fi întors. În 
schimb, Apophis ar fi apărut şi ar fi distrus lumea. 
Prietenii noştri s-ar fi luptat degeaba toată noaptea 
la Casa din Brooklyn. Peste douăzeci şi patru de 
ore, când am fi reuşit în sfârşit să ieşim din Duat, 
am fi descoperit că lumea era un ţinut pustiu, aflat 
în întuneric, îngheţat, dominat de Haos. Tot ce ne 
era drag ar fi dispărut. Apoi, Apophis ar fi putut să- 
l înghită pe Ra, desăvârşindu-şi victoria. 

De ce să continuăm dacă lupta era pierdută? 

„Un general nu-şi arată niciodată disperarea“, a 
rostit Horus. „EI insuflă încredere trupelor sale. Le 
conduce înainte, până la moarte chiar.“ 

„Câtă voioşie“, m-am gândit eu. „Cine te-a 
invitat înapoi în mintea mea?“ 

Dar deşi era enervant, Horus avea dreptate. 
Sadie vorbise despre speranţă — despre credinţa că 
puteam scoate Ma'at-ul din Haos, chiar dacă părea 
imposibil. Poate că doar atât puteam face: să 
încercăm în continuare, să sperăm că mai puteam 
salva ceva de la dezastru. 

Amos, Zia, Walt, Jaz, Bast, şi tinerii noştri 
învățăcel... toţi contau pe noi. Dacă prietenii noştri 
erau încă în viaţă, nu puteam renunţa. Le eram 
dator să mă străduiesc mai mult. 

Tawaret ne-a condus la barca soarelui în vreme 
ce doi dintre shabti îl transportau pe Ra la bord. 

— Bes, îmi pare atât de rău, a spus ea. Mi-aş fi 
dorit să pot face mai mult de-atât. 

— Nu e vina ta. 

Bes a dat să-i strângă mâna, dar când degetele li 
s-au atins, a apucat-o cu putere. 

— Tawaret, niciun moment n-a fost vina ta. 

Ea a suspinat. 

— O, Bes... 

— Tupiii! a întrerupt-o Ra când shabii l-au 
aşezat în barcă. Uite zebre! Iupiii! 

Bes şi-a dres glasul. 

Tawaret 1-a dat drumul la mâini. 

— Ar... ar trebui să plecaţi. Poate că Aaru vă va 
oferi un răspuns. 

— Aaru? am întrebat. Cine-i ăsta? 

Tawaret n-a zâmbit propriu-zis, însă privirea 1 s- 
a mai înmuiat. 

— Nu cine, dragul meu. Unde. E cea de-A 
Șaptea Casă. Salută-l pe tatăl tău din partea mea. 

M-am însufleţit un pic. 

— Tata va fi acolo? 

— Mult noroc, Carter şi Sadie! 

Tawaret ne-a sărutat pe amândoi pe obraz şi am 
avut senzaţia că am fost lovit razant de un zeppelin 
prietenos, ţepos şi uşor umed. 

Zeița s-a uitat la Bes şi am fost sigur că va 
izbucni în plâns. Apoi ne-a întors spatele şi a urcat 
în grabă treptele, cu shabti pe urmele ei. 

— Vulpile sunt bolnave, a spus Ra gânditor. 

Şi cu această mostră de înţelepciune zeiască, am 
urcat la bordul navei. Echipajul compus din lumini 
strălucitoare a început să vâslească şi barca 
soarelui s-a îndepărtat de chei. 

— Mănânc. 

Ra a început să roadă o bucată de frânghie. 

— Nu, nu poţi mânca aşa ceva, căzătură! l-a 
certat Sadie. 

— Ăăă... copilă? a intervenit Bes. Poate că n-ar 
trebui să-i spui căzătură regelui zeilor. 

— Păi, asta e, a zis Sadie. Haide, Ra. Vino în 
cort. Vreau să văd ceva. 

— Niciun cort, a mormăit el. Zebre. 

Sadie a încercat să-l apuce de braţ, dar el s-a 
îndepărtat şi i-a scos limba. În cele din urmă, Sadie 
a luat cârja faraonului de la brâul meu (fără să mă 
întrebe, desigur) şi a fluturat-o ca pe un os. 

— Vrei cârja, Ra? O cârjă bună şi gustoasă? 

Ra a dat s-o apuce fără vlagă. Sadie s-a dat 
înapoi şi până la urmă a reuşit să-l convingă pe Ra 
să intre în pavilion. De cum a ajuns pe podiumul 
gol, în jurul lui a explodat o lumină strălucitoare 
care m-a orbit de tot. 

— Carter, uite! a strigat Sadie. 

— Numai de-aş putea să mă uit. 

Am clipit până când steluțele galbene au 
dispărut. 

Pe podium se afla un scaun din aur topit, un tron 
de foc în care erau sculptate hieroglife albe 
strălucitoare. Arăta exact ca cel din viziunea 
descrisă de Sadie, dar în realitate era cea mai 
frumoasă şi mai înspăimântătoare piesă de 
mobilier pe care o văzusem vreodată. Luminile din 

echipaj se foiau entuziaste de colo-colo, mai 
strălucitoare ca niciodată. 

Ra n-a părut să observe scaunul, sau nu i-a 
păsat. Halatul de spital se transformase în haine 
regale, avea un colier de aur, dar el arăta tot ca un 
bătrân veştejit. 

— [a loc, i-a spus Sadie. 

— Nu vreau niciun scaun, a murmurat el. 

— Aproape c-a făcut o propoziţie completă, am 
spus eu. Poate că e un semn bun? 

— Zebre! 

Ra a smuls cârja şi a pornit împleticindu-se pe 
punte, strigând: 

— Iupiii! Iupiii! 

— Stăpâne Ra! a strigat Bes. Ai grijă! 

M-am gândit să sar asupra zeului soarelui până 
nu cade din barcă, dar nu ştiam cum ar fi 
reacționat echipajul. Apoi, Ra a rezolvat singur 
problema. S-a izbit de catarg şi a căzut grămadă pe 
punte. 

Ne-am repezit cu toții spre el, dar bătrânul zeu 
părea doar ameţit. A salivat şi a mormăit până l-am 
dus înapoi în pavilion şi l-am aşezat pe tron. A fost 
dificil, pentru că scaunul emana o căldură de o mie 
de grade şi nu voiam să iau foc (din nou); dar 
căldura nu părea să-l deranjeze pe Ra. 

Am făcut un pas înapoi şi ne-am uitat la regele 
zeilor, care zăcea în scaun şi sforăia, strângând 
cârja în braţe ca pe un ursuleţ de pluş. I-am aşezat 
în poală biciul de luptă, în speranţa că ajuta la ceva 
— poate îl ajuta să-şi recapete puterile sau ceva de 
genul ăsta. N-a fost cazul. 

— Vulpi bolnave, a mormăit Ra. 

— lată, a spus Sadie cu amărăciune. Marele Ra. 

Bes 1-a aruncat o privire enervată. 

— Aşa, copilă. Bate-ţi joc. Nouă, zeilor, ne 
place la nebunie să-şi bată joc muritorii de noi. 

Sadie s-a mai îmbunat. 

— Îmi pare rău, Bes. N-am vrut să... 

— Mă rog. 

S-a repezit spre prora bărcii. 

Sadie mi-a aruncat o privire rugătoare. 

— Serios, n-am vrut să... 

— E stresat, i-am spus. La fel ca noi toţi. Totul 
va fi bine. 

Sadie şi-a şters o lacrimă de pe obraz. 

— Vine sfârşitul lumii, noi suntem blocaţi în 
Duat şi tu crezi că totul va fi bine? 

— ÎI vom vedea pe tata, am încercat eu să par 
încrezător, chiar dacă nu mă simţeam aşa. „Un 
general nu-şi arată niciodată disperarea.“ 

— El ne va ajuta. 


Am navigat pe Lacul de Foc până ce malurile s- 
au îngustat şi curentul de flăcări s-a transformat 
din nou în apă. Strălucirea lacului a pălit în spatele 
nostru. Apele râului au devenit mai repezi şi am 
ştiut că intraserăm în cea de-A Cincea Casă. 

M-am gândit la tata şi m-am întrebat dacă va 
putea sau nu să ne ajute. În ultimele luni fusese 
ciudat de tăcut. Asta n-ar fi trebuit să mă mire, de 
vreme ce acum era Stăpânul Lumii Subpământene. 
Probabil că n-avea semnal prea bun la telefon 
acolo. Totuşi, mă neliniştea gândul că aveam să-l 
văd în momentul celui mai răsunător eşec al meu. 

Deşi râul era întunecat, tronul de foc strălucea 
atât de tare, că abia te puteai uita la el. Barca 
noastră emana o lumină caldă spre maluri. 

Pe ambele părţi ale râului, din beznă apăreau 
sate fantomatice. Suflete pierdute alergau spre mal 
ca să ne vadă trecând. După atâtea mii de ani 
petrecuţi în întuneric, păreau uimiţi să-l vadă pe 
zeul soarelui. Mulţi încercau să strige de bucurie, 
dar nu le ieşea niciun sunet pe gură. Alţii îşi 
întindeau braţele spre Ra. Zâmbeau în timp ce se 
lăsau învăluiți de lumina lui caldă. Siluetele lor 
parcă prindeau consistenţă. În obraji şi în haine le 
revenea culoarea. După ce s-au pierdut în 
întunericul din urma noastră, mi-a rămas în minte 

imaginea chipurilor recunoscătoare şi a mâinilor 
întinse. 

Asta m-a făcut să mă simt mai bine. Măcar le 
mai arătaserăm o dată soarele înainte ca Haosul să 
distrugă lumea. 

M-am întrebat dacă Amos şi prietenii noştri erau 
încă în viaţă, apărând Casa din Brooklyn de 
trupele lui Vlad Menşikov şi aşteptându-ne să 
apărem. Mi-am dorit s-o văd din nou pe Zia, măcar 
pentru a-mi cere scuze că am dezamăgit-o. 

Cea de-A Cincea şi cea de-A Şasea Casă au 
trecut repede, dar nu eram sigur cât timp trecuse de 
fapt. Am mai văzut nişte sate-fantomă, plaje 
acoperite de oase, peşteri în care ba înaripaţi 
zburau aiurea zăpăciţi, izbindu-se de pereţi şi 
adunându-se în jurul bărcii soarelui ca moliile în 
jurul unui bec. Am trecut de nişte cascade 
înfricoşătoare, deşi echipajul format din lumini 
strălucitoare a făcut ca totul să pară foarte simplu. 
De câteva ori, din apă au ieşit monştri ce semănau 
cu nişte dragoni, dar Bes a strigat BUU! şi 
monștrii au scâncit şi s-au dat la fund. Ra a dormit 
tot timpul, sforăind în răstimpuri pe tronul lui 
incandescent. 

În cele din urmă, apele râului s-au domolit şi 
albia s-a lărgit. Apa a devenit netedă ca ciocolata 
topită. Barca soarelui a intrat într-o nouă peşteră al 
cărei tavan era luminat de cristale albastre ce 
reflectau lumina lui Ra, astfel că părea că însuşi 
soarele trecea pe cerul de un albastru strălucitor. 
Malul era plin de vegetaţie şi de palmieri. În 
depărtare, dealurile verzi erau presărate cu căsuțe 
albe şi primitoare de chirpici. Un stol de gâşte ne-a 
trecut pe deasupra capului. Mirosea a iasomie şi a 
pâine proaspăt scoasă din cuptor. Mi s-a relaxat tot 
corpul — senzaţia aceea pe care o ai după o 
excursie lungă, când ajungi acasă şi poţi, în sfârşit, 
să te prăbuşeşti în pat. 

— Aaru, a anunţat Bes. 

Acum nu mai părea la fel de morocănos. 
Ridunile de îngrijorare i-au dispărut de pe chip. 

— Viaţa egipteană de apoi. Cea de-A Șaptea 
Casă. Pentru voi e un fel de Paradis. 

— Nu vreau să mă plâng, a spus Sadie. Este mai 
frumos decât în Ţinutul Însorit şi-mi miroase, în 
sfârşit, a mâncare bună. Dar asta înseamnă c-am 
murit? 

Bes a clătinat din cap. 

— Făcea parte din tura de noapte obişnuită a lui 
Ra. Popasul lui, cum aţi spune voi. Stătea un pic 
cu gazda, mânca, bea şi se odihnea înaintea ultimei 
părți a călătoriei, care era cea mai periculoasă. 

— Cu gazda? am întrebat, deşi ştiam la cine se 
referea Bes. 

Barca s-a îndreptat spre chei, unde ne aşteptau 
un bărbat şi o femeie. Tata purta costumul lui 
maroniu obişnuit. Pielea lui avea o strălucire 
albăstruie. Mama licărea învăluită de o aură albă, 
iar picioarele de-abia îi atingeau pământul. 

— Desigur, a spus Bes. Aceasta e Casa lui 
Osiris. 


— Sadie, Carter! 

Tata ne-a îmbrăţişat de parcă am fi fost tot mici, 
dar niciunul dintre noi n-a protestat. 

Părea atât de adevărat şi de omenesc, ca cel de 
pe vremuri, încât a trebuit să mă stăpânesc să nu 
izbucnesc în lacrimi. Barbişonul îi era frumos 
aranjat. Chelia îi sclipea. Până şi apa de colonie 
mirosea la fel: un miros fin de mosc. 

Ne-a îndepărtat de el ca să ne poată privi mai 
bine, cu ochii strălucind. Aproape că-mi venea să 
cred că încă era un muritor obişnuit, dar dacă mă 
uitam mai atent, puteam observa că înfăţişarea sa 
mai avea un strat, ca o imagine neclară suprapusă: 
un bărbat cu pielea albastră în haine albe şi cu 
coroană de faraon pe cap. La gât avea o amuletă 
djed, simbolul lui Osiris. 

— Tată, am spus eu. N-am reuşit. 

— Şşş, m-a întrerupt el. Nu spune nimic. E 
vremea să vă odihniţi şi să vă refaceţi. 

Mama a zâmbit. 

— V-am urmărit parcursul. Aţi fost foarte 
curajoşi amândoi. 

Mi-era şi mai greu s-o văd pe ea decât să-l văd 
pe tata. N-o puteam îmbrățişa pentru că n-avea un 
corp palpabil, iar când mi-a atins faţa am simţit 
doar o adiere caldă. Arăta exact aşa cum mi-o 
aminteam — cu părul blond lăsat liber pe umeri, cu 
ochii albaştri plini de viaţă —, dar acum era doar un 
spirit. Rochia ei albă părea ţesută din ceaţă. Dacă 
mă uitam direct la ea, parcă se confunda cu lumina 
pe care o dădea barca soarelui. 

— Sunt atât de mândră de vol... a spus ea. 
Veniţi, am pregătit un ospăț. 

În vreme ce ne conduceau pe mal, eu eram ca în 
transă. Bes a preluat sarcina de a-l căra pe zeul 
soarelui, care părea binedispus după ce se lovise 
cu capul de catarg şi trăsese un pui de somn. Ra le- 
a rânjit tuturor cu gura lui lipsită de dinţi şi a zis: 

— O, ce drăguţ! Ospăţ? Zebre? 

Nişte servitori fantomatici în haine egiptene 
antice ne-au condus spre un pavilion în aer liber 
împodobit cu statui în mărime naturală ale zeilor. 
Am traversat un podeţ peste un şanţ plin de 
crocodili albinoşi, care m-au făcut să mă gândesc 
la Filip al Macedoniei şi la ce se întâmpla acum în 
Casa din Brooklyn. 

Apoi am păşit în interiorul pavilionului şi mi-a 
căzut faţa. 

Un adevărat ospăț era întins pe o masă lungă de 
mahon — vechea noastră masă din casa din Los 
Angeles. Încă mai puteam vedea crestătura pe care 
o făcusem în lemn cu primul meu briceag elveţian 
— fusese singura dată când îmi amintesc că tata se 
supărase foarte tare pe mine. Scaunele erau din 
oţel cu şezut din piele, aşa cum mi le aminteam; şi 
când m-am uitat afară, priveliştea pâlpâia şi se 
schimba mereu — ba dealurile înverzite şi cerul 

albastru strălucitor al lumii de apoi, ba pereţii albi 
şi geamurile uriaşe ale fostei noastre case. 

— 0... a spus Sadie cu glas pierit. 

Privirea îi era aţintită asupra mijlocului mesei. 
Printre platouri cu pizza, castroane cu căpşuni date 
prin zahăr şi orice alte mâncăruri imaginabile, se 
afla un tort de îngheţată alb cu albastru, exact 
acelaşi tort pe care îl aruncaserăm în aer când 
Sadie împlinise şase ani. 

— Sper că n-o să te superi, a zis mama. M-am 
gândit că, din păcate, n-ai apucat să-l guşti. La 
mulți ani, Sadie! 

— Vă rog, luaţi loc! 

Tata şi-a desfăcut larg braţele. 

— Bes, dragă prietene, îl aşezi pe Stăpânul Ra 
în capul mesei, te rog? 

Am vrut să mă aşez pe scaunul cel mai 
îndepărtat de Ra, pentru că nu voiam să lase bale 
pe mine în timp ce-şi molfăia mâncarea, dar mama 
mi-a spus: 

— O, nu acolo, dragă. Stai lângă mine. Scaunul 
acela e pentru... un alt invitat. 

A rostit ultimele două cuvinte de parcă i-ar fi 
lăsat un gust amar. 

M-am uitat în jurul mesei. Erau şapte scaune şi 
noi eram doar şase. 

— Cine mai vine? 

— Anubis? a întrebat Sadie cu speranţă. 

Tata a chicotit. 

— Nu Anubis, deşi sunt sigur c-ar fi venit dacă 
ar fi putut. 

Sadie s-a pleoştit de parcă cineva ar fi scos tot 
aerul din ea. | Da, Sadie, a fost foarte vizibil. |] 

— Păi, unde e? a întrebat ea. 

Tata a ezitat suficient de mult ca să-mi dau 
seama că nu era în largul lui. 

— E plecat. Hai să mâncăm, bine? 

M-am aşezat şi am acceptat o felie de tort de la 
un chelner fantomatic. N-aş fi zis c-o să-mi fie 
foame acum, că venea sfârşitul lumii şi misiunea 

noastră eşuase, şi stăteam pe Tărâmul Morților la o 
masă de demult cu fantoma mamei şi cu un tată de 
culoarea afinei. Dar stomacului nu-i păsa de 
lucrurile astea. Îmi dădea de veste că eram încă în 
viaţă şi că aveam nevoie de mâncare. Era un tort 
de îngheţată de ciocolată şi vanilie. Avea un gust 
minunat. Cât ai clipi, am dat gata felia şi mi-am 
umplut farfuria cu pizza cu salam. Statuile zeilor 
stăteau în spatele nostru — Horus, Isis, Thoth, 
Sobek —, păzindu-ne în linişte în timp ce mâneam. 
În afara pavilionului, ţinutul Aaru se întindea de 
parcă peştera ar fi fost nesfârşită — dealuri înverzite 
şi pajişti, turme de vite grase, câmpuri de cereale, 
livezi pline de curmali. Pâraie străbăteau mlaştinile 
formând insulițe, ca în Delta Nilului, cu sate 
perfecte pentru morţii norocoşi. Pe râu treceau 
bărci cu pânze. 

— Asta e ceea ce văd vechii egipteni, a spus 
tata, citindu-mi parcă gândurile. Dar fiecare suflet 
vede altfel Aaru. 

— Cum ar fi casa noastră din L.A.? am întrebat 
eu. Cu familia reunită în jurul mesei? E reală 
imaginea asta? 

Privirea tatei a devenit tristă, ca atunci când îl 
întrebam despre moartea mamei. 

— E bun tortul aniversar, nu? a întrebat el. 
Fetiţa mea a împlinit treisprezece ani. Nu-mi vine 
să cred... 

Sadie a măturat farfuria de pe masă. S-a făcut 
bucățele pe podeaua de piatră. 

— Ce importanță mai are? a strigat ea. 
Nenorocitul de cadran solar, porțile astea tâmpite — 
am dat greş! 

Şi-a pus capul pe braţe şi a început să plângă. 

— Sadie... 

Mama a plutit până lângă ea ca un vălătuc 
prietenos de ceață. 

— Nu-i nimic. 

— Biscuiți cu cremă, a spus Ra îndatoritor, 
mânjit tot cu glazură pe la gură. 

Era să cadă de pe scaun, dar Bes l-a aşezat la 
loc. 

— Sadie are dreptate, am zis eu. Ra e într-o 
stare mai proastă decât ne închipuiam. Chiar dacă 
reuşim să-l ducem în lumea muritorilor, n-ar fi în 
stare să-l învingă pe Apophis — numai dacă 
Apophis nu moare cumva de râs. 

Tata s-a încruntat. 

— Carter, vorbim totuşi de Ra, faraonul zeilor. 
Fii mai respectuos! 

— Nu-mi plac bulele! 

Ra a încercat să lovească una din luminiţele 
strălucitoare care ne serveau şi care voia să-l 
şteargă la gură. 

— Stăpâne Ra, a zis tata, îţi aminteşti de mine? 
Sunt Osiris. Ai luat cina aici, la masa mea, în 
fiecare scară şi te-ai odihnit înainte de călătoria 
spre zorii zilei. Îţi aminteşti? 

— Vreau o vulpe, a spus Ra. 

Sadie a lovit masa cu palma. 

— Asta ce vrea să însemne? 

Bes a luat un pumn de chestii învelite în 
ciocolată — mi-era teamă să nu fie lăcuste — şi le-a 
azvârlit în gură. 

— N-am terminat Cartea lui Ra. Ar trebui să-l 
găsim pe Khepri. 

Tata şi-a mângâiat barbişonul. 

— Da, zeul-scarabeu, Ra sub forma soarelui 
aflat la răsărit. Poate că dacă l-aţi găsi pe Khepri, 
Ra ar renaşte cu adevărat. Dar asta înseamnă să 
treceţi de porțile celei de-A Opta Case. 

— Care sunt închise, am spus eu. Ar trebui să 
dăm timpul înapoi, cumva. 

Bes s-a oprit din ronţăitul lăcustelor. A făcut 
ochii mari de parcă tocmai ar fi avut o revelaţie. S- 
a uitat la tata neîncrezător. 

— EI? L-ai invitat pe el? 

— Pe cine? am întrebat. Ce vrei să spui? 

M-am uitat la tata, dar el nu şi-a întors privirea 
spre mine. 

— Tată, despre ce-i vorba? am întrebat eu. 

— Se poate trece de porți? Ne poţi teleporta în 
partea cealaltă sau ceva de genul ăsta? 

— Aş vrea să pot, Carter. Dar trebuie să faceţi 
călătoria aşa cum a fost ea stabilită. Face parte din 
renaşterea lui Ra. Nu mă pot amesteca. Însă ai 
dreptate — aveţi nevoie de mai mult timp. S-ar 
putea să existe o cale, de care n-aş fi pomenit 
niciodată dacă miza n-ar fi fost atât de mare... 

— E periculos, ne-a avertizat mama. Cred că e 
prea periculos. 

— Ce-i prea periculos? a întrebat Sadie. 

— Presupun că eu, am auzit o voce în spatele 
meu. 

M-am întors şi am văzut un bărbat care stătea cu 
mâinile sprijinite pe spătarul scaunului meu. Fie s- 
a apropiat tiptil, încât nu-l auzisem, fie a apărut de 
nicăieri. 

Părea să aibă în jur de douăzeci de ani, era 
subțire şi înalt şi destul de atrăgător. Avea chip de 
om, dar irişii îi erau argintii. Era ras în cap, însă pe 
o parte avea lăsată o coadă lucioasă, aşa cum 
purtau tinerii din Egiptul antic. Costumul lui 
argintiu arăta de parcă ar fi fost făcut în Italia (ştiu 
asta pentru că Amos şi tata erau foarte exigenţi 
când venea vorba de costume). Ţesătura sclipea ca 
un amestec bizar de mătase şi folie de aluminiu. 
Avea o cămaşă neagră fără guler, iar în jurul 
gâtului îi atârnau câteva kilograme de lanţuri de 
platină. Podoaba cea mai mare era o amuletă de 
argint în formă de semilună. Când a bătut cu 
degetele în spătarul scaunului, inelele şi ceasul lui 
Rolex de platină au strălucit în lumină. Dacă l-aş fi 
întâlnit în lumea muritorilor, m-aş fi gândit că era 
un tânăr amerindian miliardar, proprietar de 
cazinou. Dar aici, în Duat, pentru că avea la gât 
amuleta în formă de semilună... 

— Biscuiţi în formă de lună! a chicotit Ra 
încântat. 

— Tu eşti Khonsu, am zis eu. Zeul lunii. 

Mi-a rânjit lacom, uitându-se la mine ca la un 
aperitiv. 

— La dispoziţia dumneavoastră, a zis el. Vreți 
să jucăm un joc? 

— Nu tu... a mormăit Bes. 

Khonsu şi-a desfăcut braţele într-o îmbrăţişare 
largă. 

— Bes, prietene! Ce mai faci? 

— Nu mă lua pe mine cu „prietene“, farsorule! 

— Mă jigneşti! 

Khonsu s-a aşezat în dreapta mea şi s-a aplecat 
spre mine conspirativ. 

— Vezi tu, sărmanul Bes a jucat cu mine acum o 
veşnicie. A pariat pe câţiva centimetri din 
înălțimea sa. Din păcate, a pierdut. 

— N-a fost aşa! a urlat Bes. 

— Domnilor! a intervenit tata pe cel mai ferm 
ton de părinte pe care-l avea. Amândoi sunteţi 
musafirii mei. Nu tolerez certurile. 

— Absolut, Osiris, i-a zâmbit Khonsu cu toți 
dinţii. Sunt onorat să mă aflu aici. lar aceştia sunt 
faimoşi tăi copii? Minunat! Sunteţi gata de joacă? 

— Julius, ei nu înţeleg care sunt riscurile, a 
protestat mama. Nu-i putem lăsa să facă asta. 

— Stai puţin! a intervenit Sadie. Ce anume să 
facem? 

Khonsu a pocnit din degete şi toată mâncarea a 
dispărut de pe masă, fiind înlocuită de o tablă 
argintie de Senet. 

— N-ai auzit de mine, Sadie? Isis nu ţi-a 
povestit nimic? Sau Nut? Asta da jucătoare! Zeița 
cerului nu s-a oprit din jucat până nu mi-a luat 
cinci zile pline. Ştii care era probabilitatea de a 
pierde? Una de proporții cosmice! Desigur, ca e 
plină de stele, aşa că presupun că este cosmică. 

Khonsu a râs singur de gluma lui. Nu i-a păsat 
că nimeni altcineva n-a mai râs. 

— Mi-aduc aminte, am spus eu. Ai jucat cu Nut 
şi a câştigat suficientă lumină de lună pentru a crea 
cinci zile în plus — Zilele Demonilor. Asta i-a 

permis să fenteze porunca lui Ra ca cei cinci copii 
al ei să nu se nască în vreuna dintre zilele anului. 

— Nuci“, a mormăit Ra. Nuci rele. 

Zeul lunii a ridicat o sprânceană. 

— Vai de mine, Ra chiar e într-o formă proastă, 
nu-i aşa? Însă da, Carter Kane, ai perfectă dreptate. 
Sunt zeul lunii, dar am o anumită influenţă şi 
asupra timpului. Pot prelungi sau scurta viaţa 
muritorilor. Până şi zeii pot fi afectaţi de puterile 
mele. Luna e schimbătoare, veţi vedea. Lumina ei 
creşte şi descrește, în mâinile mele, timpul poate şi 
el creşte şi descreşte. Aveţi nevoie de... ce-aţi zice 
de trei ore în plus? Vi le pot crea din lumina lunii, 
dacă tu şi sora ta sunteți dispuşi să jucaţi pentru a 
le câştiga. Pot aranja în aşa fel încât porțile celei 
de-A Opta Case să nu fie încă închise. 

Nu pricepeam cum ar fi putut să facă una ca 
asta, să adauge încă trei ore nopţii — dar pentru 
prima dată după Ținutul Însorit, am simţit o mică 
rază de speranţă. 

— Dacă ne poți ajuta, de ce nu ne dai pur şi 
simplu nişte timp în plus? În joc este soarta lumii. 

Khonsu a râs. 

— Ce glumă bună! Să vă dau timp! Nu, serios 
acum. Dacă m-aş apuca să dau pe degeaba ceva 
atât de valoros, Ma'at-ul s-ar nărui. În plus, nu 
puteți juca Senet fără să riscaţi. Bes vă poate spune 
asta. 

Bes a scuipat din gură un picior de lăcustă în 
ciocolată. 

— Nu face asta, Carter. Ştii ce se spunea despre 
Khonsu mai demult? În unele dintre piramide 
există o poezie despre el cioplită în piatră. Se 
numeşte Imnul canibalului. Pentru un anumit preţ, 
Khonsu îl ajută pe faraon să-i ucidă pe zeii care îl 
deranjează. Khonsu le mănâncă sufletele şi le ia 
puterea. 

Zeul lunii şi-a dat ochii peste cap. 

— Astea-s poveşti vechi, Bes! N-am mai mâncat 
un suflet de... în ce lună suntem? Martie? În orice 

caz, m-am adaptat perfect la lumea modernă. Sunt 
destul de civilizat acum. Ar trebui să-mi vedeţi 
apartamentul de la Hotelul Luxor din Las Vegas. 
Adică... mulțumesc! America € o civilizaţie pe 
cinste! 

Mi-a zâmbit, şi ochii lui argintii i-au sclipit ca 
unui rechin. 

— Deci ce ziceţi? Carter? Sadie? Bateţi-mă la 
Senet! Trei piese pentru mine, trei pentru voi. 
Aveţi nevoie de trei ore de noapte, aşa că veţi avea 
nevoie de încă o persoană care să parieze. Pentru 
fiecare piesă pe care echipa voastră reuşeşte s-o 
scoată de pe tablă vă dau o oră. Dacă veți câştiga, 
aveţi trei ore în plus — suficient cât să treceţi de 
porțile celei de-A Opta Case. 

— Şi dacă pierdem? am întrebat eu. 

— Păi... e simplu. 

Khonsu a dat din mână de parcă ar fi fost vorba 
de un detaliu tehnic enervant. 

— Pentru fiecare piesă pe care o scot eu de pe 
tablă, iau un ren de la unul dintre voi. 

Sadie s-a aplecat în faţă. 

— Ne iei numele secrete... adică trebuie să ţi le 
împărtăşim? 

— Să mi le împărtăşiţi... 

Khonsu şi-a trecut mâna peste coadă, încercând 
parcă să-şi aducă aminte sensul cuvântului. 

— Nu, nu să mi le împărtăşiţi. Vă devorez ren- 
ul, înţelegi? 

— Ne distrugi o parte a sufletului, a spus Sadie. 
Ne iei amintirile, identitatea. 

Zeul lunii a ridicat din umeri. 

— Partea bună e că nu muriţi. Ci doar... 

— Devenim nişte legume, a spus Sadie. Precum 
Ra. 

— Nu vreau legume, a mormăit Ra nervos. 

A încercat să mestece cămaşă lui Bes, dar zeul 
pitic a şters-o de lângă el. 

— Trei ore, am spus. Pariate împotriva a trei 
suflete. 

— Carter, Sadie, nu trebuie să faceţi asta, a zis 
mama. N-avem pretenția să vă asumaţi un 
asemenea risc. 

O văzusem de atâtea ori în poze şi în amintiri, 
dar era prima oară când observam cât de mult 
semăna cu Sadie — sau cât de tare începea Sadie să 
arate ca ea. În ochii amândurora se citea aceeaşi 
hotărâre. Amândouă îşi ridicau bărbia când 
anticipau o ceartă. Şi niciuna nu se pricepea să-şi 
mascheze sentimentele. Mi-am dat seama din 
vocea tremurândă a mamei că a înţeles ce s-a 
întâmplat. Ne spunea că mai avem şi alte variante, 
dar ştia prea bine că nu este adevărat. 

M-am uitat la Sadie şi am ajuns la o înţelegere 
fără să scoatem un cuvânt. 

— Mamă, e în regulă, am spus eu. Tu ţi-ai dat 
viaţa ca să asiguri închisoarea lui Apophis. Cum 
am putea să dăm înapoi? 

Khonsu şi-a frecat mâinile. 

— A, da, închisoarea lui Apophis! Prietenul 
vostru Menşikov e acolo chiar acum şi slăbeşte 
legăturile cu care e prins şarpele. Aş putea pune 
atâtea pariuri în legătură cu ce urmează să se 
întâmple! Veţi ajunge la timp pentru a-l opri? ÎN 
veţi reda lumii pe Ra? Îl veţi învinge pe 
Menşikov? Vă dau şanse de o sută la unu! 

Mama s-a întors disperată spre tata. 

— Julius, spune-le! E prea periculos! 

Tata încă mai avea în mână o farfurie cu o felie 
de tort mâncată pe jumătate. Se uita la îngheţata 
care se topea de parcă ar fi fost cel mai trist lucru 
din lume. 

— Carter şi Sadie, a spus el în cele din urmă, l- 
am adus aici pe Khonsu ca să aveţi posibilitatea de 
a alege. Dar, orice aţi face, eu tot sunt mândru de 
amândoi. Lucrul acesta nu se schimbă chiar dacă 
vine sfârşitul lumu în noaptea aceasta. 

Privirile ni s-au întâlnit, şi am văzut cât de tare 
îl durea gândul că ar putea să ne piardă. Crăciunul 
trecut, la British Museum, îşi sacrificase viața 

pentru a-l elibera pe Osiris şi a restabili echilibrul 
în Duat. Ne lăsase singuri pe mine şi pe Sadie, iar 
eu i-am purtat pică multă vreme pentru asta. Acum 
înţelegeam cum era să fiu în locul lui. El fusese în 
stare să renunţe la tot, chiar şi la viaţă, pentru o 
cauză nobilă. 

— Înţeleg, tată, i-am spus. Facem parte din 
familia Kane. Nu ezităm să luăm decizii dificile. 

N-a zis nimic, dar a încuviinţat încet din cap. 
Ochii îi străluceau de mândrie. 

— De data asta, a spus Sadie, Carter are 
dreptate. Khonsu, vom juca jocul tău idiot. 

— Excelent! a replicat Khonsu. Avem două 
suflete. Două ore de câştigat. Ah, însă aveţi nevoie 
de trei ore pentru a ajunge la porți în timp util, nu-i 
aşa? Hmm... Mă tem că nu-l puteți folosi pe Ra. 
Nu e în toate minţile. Mama voastră e deja moartă. 
Tatăl vostru e judecătorul lumii subpământene, aşa 
că nu-şi poate paria sufletul... 

— O voi face eu, a spus Bes. 

Chipul îi era întunecat, dar hotărât. 

— Bunule prieten! a strigat Khonsu. Sunt 
încântat. 

— Las-o baltă, zeu al lunii, a spus Bes. Nu-mi 
convine, dar o voi face. 

— Bes, am spus, ai făcut destul pentru noi. Bast 
n-ar avea pretenţia să... 

— N-o fac pentru Bast! a mormăit el. 

Apoi a tras adânc aer în piept. 

— Uite ce e, voi, copii, sunteţi grozavi. În 
ultimele zile... pentru prima oară după o grămadă 
de vreme, m-am simţit dorit din nou. Nu ca o 
ciudăţenie. Dacă lucrurile se sfârşesc prost, 
spuneţi-i lui Tawaret... 

Și-a dres glasul şi i-a aruncat lui Sadie o privire 
cu înţeles. 

— Să-i spui c-am vrut să dau timpul înapoi. 

— O, Bes! 

Sadie s-a ridicat şi a alergat în jurul mesei. 


374 


L-a îmbrățişat pe zeul pitic şi l-a sărutat pe 
obraz. 

— Bine, bine, a murmurat el. Lasă-mă cu 
sentimentalismele. Hai să jucăm. 

— Timpul costă bani, a încuviinţat Khonsu. 

Părinţii s-au ridicat în picioare. 

— Nu putem fi de faţă cât jucaţi, a spus tata. 
Dar, copil... 

Părea că nu ştie cum să termine ce-avea de zis. 
Probabil că „Succes!“ ar fi fost de ajuns. Îi puteam 
citi vina şi îngrijorarea din priviri, dar se străduia 
să nu le lase să se vadă. „Un general bun“, ar fi 
spus Horus. 

— Vă iubim, a completat mama. Veţi câştiga. 

Acestea fiind zise, părinţii s-au transformat în 
ceaţă şi au dispărut. În afara pavilionului s-a făcut 
întuneric, parcă ar fi fost un decor de teatru. Jocul 
Senet a devenit mai luminos. 

— Strălucitor! a exclamat Ra. 

— Trei piese albastre pentru voi, a spus Khonsu. 
Trei piese argintii pentru mine. Acum, cine se 
simte norocos? 


Jocul a început destul de bine. Sadie se pricepea 
la aruncatul beţişoarelor. Bes avea câteva mii de 
ani de experienţă de joc. Iar rolul meu era să mut 
piesele şi să am grijă să nu le mănânce Ra. 

La început, nu era clar cine va câştiga. Doar 
aruncam cu beţişoarele şi mutam, şi era greu de 
crezut că jucam pentru propriile suflete sau pentru 
adevăratele noastre nume, sau cum vrei să le spui. 

Am trimis una dintre piesele lui Khonsu înapoi 
la punctul de pornire, dar n-a părut să se supere. 
Era încântat de tot ce se întâmpla. 

— Nu te deranjează? l-am întrebat la un 
moment dat. Să devorezi suflete nevinovate? 

— Nu chiar. 

Şi-a frecat amuleta în formă de semilună. 

— De ce m-ar deranja? 

— Dar noi încercăm să salvăm lumea, a zis 
Sadie, Ma'at-ul, zeii — totul. Nu-ţi pasă dacă lumea 
e cuprinsă de Haos? 

— O, n-ar fi chiar aşa de rău, a spus Khonsu. 
Schimbarea se produce în etape — Ma'at şi Haos, 
Haos şi Ma'at. Pentru că sunt zeul lunii, mie-mi 
place variaţia. Însă bietul de Ra mereu s-a ţinut de 
program. Acelaşi drum noapte de noapte. Aşa de 
previzibil şi plictisitor. Faptul că s-a retras a fost 
cel mai interesant lucru pe care l-a făcut vreodată. 
Dacă Apophis preia puterea şi înghite soarele... ei 
bine, mă gândesc că luna va rămâne acolo unde 
este. 

— Eşti nebun, a spus Sadie. 

— Ha! Pun pariu pe încă cinci minute de lumină 
de lună că sunt în toate minţile. 

— Las-o baltă, a încheiat Sadie. Aruncă 
bețişoarele alea. 

Khonsu a aruncat bețişoarele. Partea proastă: a 
progresat îngrijorător. A dat un cinci Şi a ajuns cu o 
piesă aproape la capătul tablei. Partea bună: piesa 
s-a blocat în Casa celor Trei Adevăruri, ceea ce 
înseamnă că avea nevoie de un trei ca s-o scoată de 
acolo. 

Bes a studiat tabla cu atenţie. Parcă nu-i plăcea 
ce vedea. Una dintre piesele lui era mult în spate, 
aproape de punctul de pornire, şi avea două piese 
pe ultimul rând de pe tablă. 

— Ai grijă, l-a avertizat Khonsu. Acum situaţia 
devine interesantă. 

Sadie a dat un patru, ceea ce însemna că aveam 
două variante. Puteam scoate piesa noastră de pe 
poziţia avansată. Sau puteam trimite piesa lui 
Khonsu din Casa celor Trei Adevăruri înapoi la 
start, cu cea de-a doua piesă a noastră. 

— Scoate-i piesa, am spus eu. E mai sigur. 

Bes a clătinat din cap. 

— Apoi rămânem noi blocaţi în Casa celor Trei 
Adevăruri. Şansele să dea un trei sunt mici. Scoate 
piesa noastră. Asta ne va asigura o oră în plus. 

— Dar o oră în plus nu ne-ajută, a spus Sadie. 

Khonsu părea că se distrează pe seama 
nehotărârii noastre. A sorbit nişte vin dintr-o cupă 
argintie şi a zâmbit. Între timp, Ra se distra 
încercând să smulgă ţepii de pe biciul de luptă. 

— Au, au, au! 

Pe frunte mi-au apărut broboane de sudoare. 
Cum de reuşeam să transpir la un joc de societate? 

— Bes, eşti sigur? 

— E cel mai bun lucru, a spus el. 

— Bes, cel mai bun? a chicotit Khonsu. 
Frumos! 

Îmi venea să-l pocnesc pe zeul lunii, dar mi-am 
ținut gura. Am scos prima noastră piesă de pe 
tablă. 

— Felicitări! a spus Khonsu. Vă sunt dator cu o 
oră de lumină de lună. Acum e rândul meu. 

A aruncat beţişoarele. Au căzut ropotind pe 
masă, şi am avut senzaţia că în pieptul meu s-a 
rupt cablul unui ascensor, iar inima mi s-a prăbuşit 
în puț. Khonsu dăduse un trei. 

— Hopa! 

Ra a scăpat biciul din mână. 

Khonsu şi-a scos piesa din joc. 

— O, ce păcat! Acum, de la cine iau primul ren? 

— Nu, te rog! a spus Sadie. Facem schimb. Ia-ţi 
înapoi ora pe care ne-o datorezi. 

— E contrar regulilor, a certat-o Khonsu. 

M-am uitat în jos la scobitura pe care o făcusem 
în masă pe când aveam opt ani. Ştiam că amintirea 
aceea avea să dispară, alături de toate celelalte. 
Dacă îi dădeam lui Khonsu ren-ul meu, Sadie ar fi 
putut să facă ultima parte a vrăjii. Avea nevoie de 
Bes s-o protejeze şi s-o sfătuiască. Eu eram 
singurul de care se puteau lipsi. 

Am început să rostesc: 

— Eu... 

— De la mine, a spus Bes. Mutarea aceasta a 
fost ideea mea. 

— Bes, nu! a strigat Sadie. 

Piticul s-a ridicat. Şi-a depărtat picioarele şi şi-a 
strâns pumnii de parcă se pregătea să scoată un 
BUU! Mi-am dorit să facă asta şi să-l sperie pe 
Khonsu, în schimb el ne-a privit resemnat. 

— Asta a făcut parte din strategie, copi. 

— Ce? am întrebat. Ai făcut-o intenționat? 

Şi-a dat jos cămaşa înflorată, a împachetat-o cu 
grijă şi a aşezat-o pe masă. 

— Cel mai important e să scoţi toate cele trei 
piese de pe tablă şi să nu pierzi mai mult de una. 
Numai aşa se putea. Acum, o să-l bateți cu 
uşurinţă. Uneori trebuie să pierzi o piesă ca să 
câştigi jocul. 

— Foarte adevărat, a zis Khonsu. Ce plăcere! 
Ren-ul unui zeu. Eşti gata, Bes? 

— Bes, nu! l-am implorat. Nu e corect. 

S-a încruntat la mine. 

— Hei, puştiule, fu erai gata să te sacrifici. Vrei 
să spui că nu sunt la fel de curajos ca un amărât de 
magician? În plus, eu sunt zeu. Cine ştie? Uneori, 
ne întoarcem. Acum, câştigaţi jocul şi plecaţi de- 
aici. Daţi-i un şut în genunchi lui Menşikov din 
partea mea. 

Am încercat să mă gândesc la ce-aş fi putut să 
spun ca să împiedic desfăşurarea evenimentelor, 
dar Bes a spus: 

— Sunt pregătit. 

Khonsu a închis ochii şi a inspirat adânc, de 
parcă s-ar fi bucurat de o gură de aer proaspăt de 
munte. Forma lui Bes a pâlpâit. S-a prefăcut într- 
un colaj de imagini ce se derulau cu repeziciune — 
o trupă de pitici care dansau într-un templu la 
lumina focului; o mulţime de egipteni ce petreceau 
la un festival şi-i duceau pe umeri pe Bes şi pe 
Bast; Bes şi Tawaret într-o vilă romană, îmbrăcaţi 
în togi, mâncând struguri şi râzând împreună pe o 
canapea; Bes îmbrăcat ca George Washington, cu 
perucă pudrată şi costum de mătase, făcând roata 
în faţa unor soldaţi britanici; Bes în salopeta kaki a 
puşcaşilor marini americani, speriind un demon 

îmbrăcat într-o uniformă nazistă din cel de-Al 
Doilea Război Mondial. 

Pe măsură ce silueta lui dispărea, apăreau 
imagini mai recente: Bes în uniformă de şofer cu o 
pancartă pe care scria KANE; Bes care ne scotea 
din limuzina ce se scufunda în Marea Mediterană; 
Bes care îmi făcea vrăji în Alexandria după ce 
fusesem otrăvit, încercând cu disperare să mă 
vindece; Bes şi cu mine în partea din spate a 
camionetei beduinilor, împărțind carne de capră şi 
apă cu gust de vaselină, în timp ce călătoream de-a 
lungul Nilului. Ultima lui amintire: doi copii, 
Sadie şi cu mine, care-l priveau cu dragoste şi 
îngrijorare. Apoi, imaginea s-a stins şi Bes a 
dispărut. A dispărut până şi cămaşa lui înflorată. 

— I-ai luat tot! am strigat. Corpul... totul! Nu 
aşa ne-a fost înţelegerea! 

Khonsu a deschis ochii şi a oftat adânc. 

— A fost minunat. 

Ne-a zâmbit ca şi cum nimic nu s-ar fi 
întâmplat. 

— Cred că e rândul tău. 

Ochii lui argintii erau reci şi strălucitori, şi am 
avut senzaţia că, pentru tot restul vieţii, voi urî să 
mă uit la lună. 

Poate era furie, poate era strategia lui Bes sau 
poate am avut pur şi simplu noroc, dar când am 
reluat jocul, Sadie şi cu mine l-am bătut pe Khonsu 
cu uşurinţă. l-am doborât piesele de câte ori am 
avut ocazia. În cinci minute, ultima noastră piesă a 
ieşit de pe tablă. 

Khonsu şi-a desfăcut braţele. 

— Bravo! Cele trei ore sunt ale voastre. Dacă vă 
grăbiţi, ajungeţi la porțile celei de-A Opta Case. 

— Te urăsc! a răbufnit Sadie. 

Erau primele vorbe pe care le rostea de la 
dispariția lui Bes. 

— Eşti rece, calculat, oribil... 

— Şi sunt exact ceea ce aveţi voi nevoie. 

Khonsu şi-a dat jos ceasul Rolex de platină şi a 
dat timpul înapoi — una, două, trei ore. Peste tot în 
jurul nostru, statuile zeilor licăreau şi săreau de 
parcă lumea ar fi dat cu spatele. 

— Să vedem... a zis Khonsu. Aveţi de gând să 
pierdeţi vremea văitându-vă? Sau vreţi să-l salvați 
pe neghiobul ăsta de rege? 

— Zebre? a mormăit Ra plin de speranţă. 

— Unde ne sunt părinţii? am întrebat. Măcar 
lasă-ne să ne luăm la revedere. 

Khonsu a clătinat din cap. 

— Timpul e prețios, Carter Kane. Ar fi trebuit să 
ştii asta. E mai bine să plecaţi acum; dar dacă 
vreodată veţi vrea să mai jucaţi cu mine — pentru 
secunde, ore, chiar şi zile —, daţi-mi de ştire. 
Sunteţi de încredere. 

N-am mai suportat. M-am repezit la Khonsu, 
dar zeul lunii a dispărut. Întregul pavilion a pălit, 
iar Sadie şi cu mine ne-am trezit din nou pe puntea 
bărcii soarelui, coborând pe râul întunecat. 
Luminile strălucitoare din echipaj roiau în jurul 
nostru, dând la vâsle şi manevrând vela. Ra stătea 
pe tronul său de foc şi se juca cu cârja şi cu biciul, 
de parcă ele ar fi fost nişte păpuşi ce purtau o 
conversaţie imaginară. 

În faţa noastră au apărut din întuneric două porţi 
imense de piatră. În piatră erau ciopliţi opt şerpi 
uriaşi, câte patru pe fiecare parte. Porţile se 
închideau încet, dar barca soarelui s-a strecurat 
printre ele la ţanc, şi am ajuns în cea de-A Opta 
Casă. 

Trebuie să recunosc că această Casă a 
Provocărilor nu părea prea provocatoare. Ne-am 
luptat cu monştrii, aşa este. Din râu s-au ivit şerpi. 
Au apărut şi demoni. Nave pline de fantome au 
încercat să acosteze barca soarelui şi să urce la 
bord. l-am distrus pe toţi. Eram atât de supărat, 
atât de dărâmat pentru că-l pierdusem pe Bes, încât 
îmi închipuiam că fiecare ameninţare avea chipul 


380 


zeului lunii, Khonsu. Duşmanii noştri n-au avut 
nicio şansă. 

Sadie făcea vrăji pe care n-o mai văzusem să le 
facă vreodată. A invocat bucăţi de gheaţă care, 
probabil, erau pe măsura emoţiilor ei, şi a lăsat în 
urmă aisberguri în care erau prinşi demoni. A 
transformat tot echipajul de pirați al unei nave în 
păpuşele pe care apoi le-a pulverizat printr-o 
miniexplozie nucleară. În timpul acesta, Ra se juca 
fericit cu jucăriile lui, în timp ce servitorii 
luminoşi se agitau pe punte, simțind, pare-se, că 
ajunseserăm într-o fază critică a călătoriei noastre. 
Am trecut ca prin ceață prin cea de-A Noua, A 
Zecea şi A Unsprezecea Casă. Din când în când, 
auzeam în urma noastră câte un pleoscăit în apă, 
care semăna cu zgomotul făcut de vâsla unei alte 
bărci. M-am uitat înapoi, întrebându-mă dacă nu 
cumva Menşikov ne ajunsese din urmă, dar n-am 
văzut nimic. Dacă chiar ne urmărea ceva, ştia că 
nu trebuie să se arate. 

În cele din urmă, am auzit un vuiet în faţă, poate 
o cascadă sau o zonă cu praguri. Sferele luminoase 
munceau cu frenezie să coboare vela, dădeau la 
vâsle, dar noi tot prindeam viteză. 

Am trecut pe sub o arcada joasă, sculptată să 
arate ca zeiţa Nut, cu braţele ei înstelate întinse 
protector şi cu o faţă zâmbitoare, de întâmpinare. 
Am avut senzația că intrăm în cea de-A 
Douăsprezecea Casă, ultima parte a Duatului 
înainte de a ieşi în lumina unui nou început de zi. 

Am sperat să vedem lumina de la capătul 
tunelului, la propriu, însă am fost deturnaţi din 
drum. Am văzut încotro ar fi trebuit s-o ia râul. 
Tunelul continua înainte, ieşind încet din Duat. 
Simţeam chiar şi mirosul de aer curat — mirosul 
lumii muritorilor. Dar la capătul îndepărtat al 
tunelului nu se afla altceva decât un câmp plin de 
noroi. În faţă, râul dădea într-un puț uriaş, de parcă 
un asteroid ar fi făcut o gaură în pământ şi ar fi 

deviat în ea cursul râului. Ne îndreptam cu 
repeziciune spre puț. 

— Am putea sări, a sugerat Sadie. Abandonăm 
barca... 

Dar cred c-am ajuns amândoi la aceeaşi 
concluzie. Aveam nevoie de barca soarelui. Aveam 
nevoie de Ra. Trebuia să urmăm cursul râului 
indiferent unde ne ducea. 

— E o capcană, a spus Sadie. E opera lui 
Apophis. 

— Ştiu, am confirmat eu. Să mergem să-i 
spunem că nu ne place ce face. 

Ne-am prins amândoi de catarg în timp ce barca 
s-a prăbuşit în vârtej. 

Mi s-a părut că prăbuşirea noastră nu se mai 
termina. Cunoşti senzaţia aceea când ajungi pe 
fundul unei piscine şi parcă îți explodează nasul şi 
urechile şi îți sar ochii din cap? Imaginează-ţi că 
era de o sută de ori mai rău. Coboram în Duat mai 
adânc decât fuseserăm vreodată — mai adânc decât 
ar fi trebuit să ajungă un muritor. Mi se părea că 
mi se încălzesc moleculele corpului, că se agită 
atât de tare, încât aveau să se risipească în toate 
părțile. 

Nu ne-am izbit de nimic. N-am ajuns pe fundul 
puţului. Barca şi-a schimbat pur şi simplu direcția, 
de parcă ne-am fi deplasat pe orizontală, iar noi am 
ajuns într-o peşteră în care strălucea o lumină roşie 
supărătoare. Presiunea magică era atât de mare, că- 
mi ţiuiau urechile. Îmi era greață şi aveam mintea 
tulbure, dar am recunoscut ţărmul din faţă: o plajă 
cu milioane de carapace de scarabei morți ce se 
mişcau şi se ridicau în vreme ce o forță de 
dedesubt — o siluetă uriaşă de şarpe — se chinuia să 
iasă la suprafaţă. Zeci de demoni săpau cu lopeţile 
în stratul de carapace de scarabei. lar pe mal, 
aşteptându-ne răbdător, stătea Vlad Menşikov, cu 
hainele arse, fumegânde, iar din toiagul lui ieşea 
un foc verzui. 

— Bine aţi venit, copii! ne-a strigat el de pe 
cealaltă parte a apei. Veniţi! Haideţi să vedem 
sfârşitul lumii! 

22. Întâlnim prieteni unde nici nu ne-am fi 
gândit 


CARTER 


Menşikov arăta de parcă ar fi înotat prin Lacul 
de Foc fără protecție magică. Părul lui cărunt şi 
creţ era acum scurt şi înnegrit. Costumul lui alb era 
zdrenţuit şi plin de găuri. Avea fața plină de 
umflături, aşa că ochii distruşi nu mai păreau 
nelalocul lor. Aşa cum ar fi spus Bes, Menşikov 
purta o ţinută hidoasă. 

Mă apucau nervii când mă gândeam la Bes. 
Toate lucrurile prin care trecuserăm, tot ce 
pierduserăm era din vina lui Vlad Menşikov. 

Barca soarelui s-a oprit pe plaja acoperită de 
carapace de scarabeu. 

Ra a îngânat: 

— Sa-luuuuut! 

Apoi s-a ridicat cu greu în picioare. A început să 
fugă după o sferă albastră din echipaj, de parcă ea 
ar fi fost un fluturaş drăguţ. 

Demonii şi-au aruncat lopeţile şi s-au adunat pe 
mal. Se uitau nedumeriţi unii la alții, fără îndoială 
întrebându-se dacă nu cumva era o înşelătorie. Nu 
se putea ca acest bătrân ramolit să fie zeul soarelui. 

— Minunat! a spus Menşikov. Până la urmă, l- 
ați adus pe Ra. 

Mi-a luat ceva să-mi dau seama ce era diferit la 
vocea lui. Nu mai avea respiraţia greoaie. Acum 
avea o voce gravă, moale, de bariton. 

— Eram îngrijorat, a continuat el. Aţi stat atât 
de mult timp în cea de-A Patra Casă, încât m-am 
gândit că veţi rămâne prizonieri acolo peste 
noapte. L-am fi putut elibera pe Stăpânul Apophis 

ŞI fără voi, desigur, dar ar fi fost destul de neplăcut 
să vă vânăm mai târziu. Aşa e mult mai bine. 
Stăpânul Apophis se va trezi flămând. Va fi tare 
mulțumit că i-ați adus o gustare. 

— Da, gustare, a chicotit Ra. 

Se târa în barcă, încercând să zdrobească cu 
biciul sfera luminoasă. 

Demonii au izbucnit în râs. Menşikov le-a 
zâmbit cu indulgență. 

— Da, e destul de amuzant, a spus el. Bunicul 
meu l-a distrat pe Petru cel Mare cu o nuntă de 
pitici. Eu voi face chiar mai mult de atât. Îl voi 
distra pe însuşi Stăpânul Haosului cu un zeu al 
soarelui senil! 

Am auzit în cap vocea lui Horus, care mi-a 
vorbit pe un ton imperios: „la înapoi armele 
faraonului. E ultima ta şansă!“ 

În adâncul sufletului, ştiam că era o idee 
proastă. Dacă mi-aş fi însuşit acum armele 
faraonului, nu le-aş mai fi înapoiat niciodată. Iar 
puterile pe care le-aş fi dobândit n-ar fi fost 
suficiente ca să-l înving pe Apophis. Totuşi, am 
fost tentat. Mi-ar fi plăcut foarte mult să-i smulg 
cârja şi biciul molâului de Ra şi să dau cu 
Menşikov de pământ. 

Am văzut o sclipire de răutate în ochii rusului. 

— Vrei revanşa, Carter Kane? Cum să nu! Am 
observat că piticul nu mai e cu voi, să vă vegheze. 
Să vedem cum vă descurcaţi singuri. 

Am văzut roşu în fața ochilor, fără nicio legătură 
cu lumina din peşteră. Am coborât din barcă şi am 
invocat avatarul zeului-şoim. Nu mai încercasem 
vraja asta la o asemenea adâncime în Duat. Am 
primit chiar mai mult decât am cerut. În loc să fiu 
înconjurat de o hologramă strălucitoare, am simțit 
cum devin mai înalt şi mai puternic. Vederea mi s- 
a îmbunătățit şi ea. 

Sadie a scos un icnet. 

— Carter? 

— Ce pasăre mare! a exclamat Ra. 

M-am uitat în jos şi am descoperit că eram un 
gigant în carne şi oase, de patru metri şi jumătate 
înălțime, îmbrăcat în armura de luptă a lui Horus. 
Mi-am dus mâinile enorme la cap şi am dat de 
pene în loc de păr. Gura mea era un cioc ascuţit. 
Am strigat cu putere şi s-a auzit un țipăt care a 
răsunat în peşteră. Demonii s-au dat înapoi 
speriaţi. Am privit în jos, la Menşikov, care acum 
părea mic cât un şoricel. Mă pregăteam să-l 
spulber, dar Menşikov a rânjit dispreţuitor şi a 
ridicat toiagul. 

Nu ştiu ce avusese el de gând, dar Sadie s-a 
mişcat mai repede. Şi-a aruncat toiagul la pământ, 
care s-a transformat într-un erete cât un 
pterodactil. 

Tipic. Îmi reuşeşte şi mie un truc ca lumea, 
adică să mă transform într-un războinic-şoim, şi 
Sadie trebuie să-mi dea peste nas. Eretele a început 
să dea din aripile lui imense. Menşikov şi demonii 
lui se dădeau de-a dura pe plajă. 

— Două păsări mari! 

Ra a început să aplaude. 

— Carter, păzeşte-mă! 

Sadie a scos Cartea lui Ra. 

— Trebuie să încep vraja. 

Eram convins că şoimul uriaş se putea apăra 
foarte bine şi singur, dar am făcut un pas în faţă şi 
m-am pregătit de luptă. 

Menşikov s-a ridicat în picioare. 

— Dar, te rog, Sadie Kane, începe-ţi mica vrajă. 
Nu înţelegi? Spiritul lui Khepri a creat această 
închisoare. Ra şi-a donat o bucăţică din sufletul 
lui, capacitatea de-a renaşte, pentru a-l ţine pe 
Apophis înlănţuit. 

Sadie arăta de parcă ar fi primit o palmă peste 
faţă. 

— Ultimul scarabeu... 

— Exact, a încuviinţat Menşikov. Toţi aceşti 
scarabei au fost multiplicaţi dintr-unul singur — 
Khepri, cel de-al treilea suflet al lui Ra. Demonii 
mei îl vor găsi până la urmă tot săpând printre 
carapace. E unul dintre puţinii scarabei care încă 
se mai află în viaţă, iar odată ce-l vom zdrobi, 
Apophis va fi liber. Chiar dacă-l invoci şi-l aduci 
înapoi la Ra, Apophis tot va fi ehberat! Oricum, 
Ra e prea slăbit ca să poată lupta. Apophis îl va 
devora, aşa cum au prezis profețiile antice, iar 
haosul va distruge Ma'at-ul o dată pentru 
totdeauna. N-aveţi cum să câştigaţi. 

— Eşti nebun, am spus, cu o voce mai gravă ca 
de obicei. Şi cel distrus vei fi tu. 

Am văzut cum 1 se reflectă lumina din ochi şi 
mi-am dat seama de ceva ce m-a şocat profund. 
Nici Menşikov nu-şi dorea să se întâmple asta. 
Trăise în durere şi disperare atâta timp, încât 
Apophis îi corupsese sufletul, îl făcuse prizonierul 
propriei uri. Vladimir Menşikov se prefăcea că 
jubilează, dar nu se simţea deloc victorios. În sinea 
lui era îngrozit, învins, nefericit. Era robul lui 
Apophis. Aproape că mi-a părut rău pentru el. 

— Suntem deja morți, Carter Kane, mi-a spus 
el. Locul acesta nu e pentru oameni. Nu simţi? 
Puterea Haosului curge prin corpurile noastre, 
ofilindu-ne sufletele. Dar am planuri măreţe. O 
gazdă poate trăi la nesfârşit, indiferent ce boală 
are, indiferent cât e de rănită. Apophis mi-a 
vindecat deja vocea. În curând, voi fi din nou cum 
am fost. Voi fi nemuritor! 

— Gazdă... 

Când mi-am dat seama ce voia să spună, era să- 
mi pierd controlul asupra corpului meu de uriaş. 

— Nu vorbeşti serios, Menşikov. Opreşte-te 
până nu e prea târziu! 

— Şi să mor? a întrebat el. 

În spatele meu, o voce necunoscută a spus: 

— Există lucruri mai rele decât moartea, 
Vladimir. 

M-am întors şi am văzut o altă barcă ce se 
apropia de mal — o bărcuţă de culoare gri, cu o 
singură vâslă magică ce se mişca singură. Pe prora 
bărcii era pictat Ochiul lui Horus, şi Michel 
Desjardins era singurul pasager. Părul şi barba 
Lictorului-Şef erau acum albe ca zăpada. Din 
hainele sale maronii ieşeau hieroglife luminoase, 
care lăsau în urmă o dâră de cuvinte divine. 

Desjardins a păşit pe uscat. 

— Te joci cu ceva mult mai rău decât moartea, 
dragul meu prieten. Roagă-te să te ucid înainte să 
reuşeşti! 


Dintre toate lucrurile ciudate prin care 
trecuserăm în acea noapte, faptul că Desjardins 
intra în luptă de partea noastră era de departe cel 
mai ciudat. 

A trecut printre giganticul meu şoim războinic şi 
megaeretele lui Sadie de parcă nici n-ar fi fost 
acolo şi şi-a înfipt toiagul în scarabeii morți. 

— Predă-te, Vladimir! 

Menşikov a izbucnit în râs. 

— Te-ai uitat în oglindă în ultima vreme, 
stăpâne? Blestemele mele te vlăguiesc de luni de 
zile, iar tu nici măcar nu ţi-ai dat seama. Acum eşti 
aproape mort. Eu sunt cel mai puternic magician 
din lume. 

Adevărul e că Desjardins n-arăta bine. Avea faţa 
aproape la fel de trasă şi zbârcită ca cea a zeului 
soarelui. Dar norul de hieroglife care îl înconjura 
părea mai puternic. Avea privirea pătrunzătoare, la 
fel ca în urmă cu câteva luni, în New Mexico, când 
se luptase cu noi pe străzile din Las Cruces şi 
promisese să ne distrugă. A mai făcut un pas 
înainte şi mulțimea de demoni s-a dat înapoi. Cred 
că recunoscuseră pelerina din piele de leopard de 
pe umerii lui ca pe un semn al puterii. 

— Am greşit în multe privinţe, a recunoscut 
Desjardins. Dar de data asta n-o să mai greşesc. Nu 
îți voi permite să distrugi Casa Vieţii. 

— Casa? a devenit dintr-odată stridentă vocea 
lui Menşikov. Dar e moartă de secole bune! Ar fi 
trebuit desfiinţată de la căderea Egiptului. 

A dat cu piciorul în carapacele goale de 
scarabei. 

— Casa e tot atât de vie ca gândacii ăştia uscați. 
Trezeşte-te, Michel! Egiptul nu mai există, nu mai 
reprezintă nimic, s-a zis cu el. E timpul să 
distrugem lumea şi s-o luăm de la capăt. Haosul 
învinge întotdeauna. 

— Nu întotdeauna. 

Desjardins s-a întors spre Sadie. 

— Începe vraja. Eu o să mă ocup de nenorocitul 
ăsta. 

Pământul s-a cutremurat sub noi, semn că 
Apophis încerca să se ridice. 

— Gândiţi-vă mai bine, copu! ne-a avertizat 
Menşikov. Lumea tot se va sfârşi, indiferent ce veţi 
face. Muritorii nu pot părăsi vii această peşteră, 
dar voi doi aţi fost gazdele unor zei. Uniţi-vă din 
nou cu Horus şi Isis, juraţi-i supunere lui Apophis 
ŞI veţi trece cu bine peste noaptea aceasta. 
Desjardins a fost întotdeauna duşmanul vostru. 
Ucideţi-l pentru mine acum şi oferiţi-i trupul ca 
ofrandă pentru Apophis! Voi avea grijă să ocupați 
poziții privilegiate în noua lume dominată de 
Haos, în care nu există nicio regulă. Pot să vă ofer 
până şi secretul vindecării lui Walt Stone. 

A zâmbit când a văzut uimirea lui Sadie. 

— Da, fata mea. Chiar ştiu cum poate fi 
vindecat. Leacul a fost transmis din generaţie în 
generaţie în rândul preoților lui Amon-Ra. Ucide-l 
pe Desjardins, alătură-te lui Apophis, iar băiatul pe 
care-l iubeşti va fi cruțat! 

Sincer să fiu, a fost foarte convingător. Îmi şi 
imaginam o lume nouă în care orice era posibil, 
unde nu existau legi, nici chiar legile fizicii, şi 
unde puteam fi oricine doream. 

Dar haosul n-are astâmpăr. Este imprevizibil. Şi 
mai presus de toate, e egoist. El dărâmă totul doar 

de dragul schimbării, se devorează pe sine cu 
nesaţ. Însă poate fi şi atrăgător. Te ispiteşte să crezi 
că nu contează nimic altceva decât ceea ce vrei tu. 
Şi erau atâtea lucruri pe care mi le doream. De 
când se vindecase, vocea lui Menşikov era calmă 
şi încrezătoare, precum cea a lui Amos când 
folosea magia pentru a-i convinge pe muritori. 

Asta era problema. Promisiunea lui Menşikov 
era un truc. Acelea nu erau cuvintele lui. Cuvintele 
erau scoase din el cu forţa. Ochii 1 se mişcau de 
parcă ar fi citit de pe un prompter. A rostit ce voia 
Apophis, dar când a terminat, privirile ni s-au 
încrucişat şi, pentru scurt timp, i-am citit 
adevăratele gânduri — o rugăminte chinuită pe care 
ar fi strigat-o în gura mare dacă ar fi avut vreun 
control asupra vorbelor care-i ieşeau pe gură: 
„Omoară-mă acum! Te rog!“ 

— Îmi pare rău, Menşikov, am spus, şi eram 
sincer. Magicienii şi zeii trebuie să fie uniţi. Poate 
că lumea are nevoie de nişte îmbunătăţiri, dar 
merită salvată. Nu vom lăsa haosul să câştige. 

Apoi, s-au întâmplat mai multe lucruri deodată. 
Sadie a desfăşurat pergamentul şi a început să 
citească. Menşikov a strigat „La atac!“, iar 
demonii s-au repezit înainte. Fretele gigantic şi-a 
desfăcut aripile, deviind un jet de foc verde pornit 
din toiagul lui Menşikov care, probabil, ar fi 
incinerat-o pe Sadie pe loc. M-am năpustit, 
încercând s-o protejez, în timp ce Desjardins a 
invocat un vârtej care l-a înconjurat, după care a 
zburat spre Vlad Menşikov. 

M-am năpustit printre demoni. Am doborât unul 
care avea un brici de ras în loc de cap, l-am apucat 
de glezne şi l-am învârtit deasupra capului ca pe o 
armă, spintecându-i pe tovarăşii săi, care s-au 
transformat în mormane de nisip. Eretele cel uriaş 
al lui Sadie i-a luat pe alți doi în gheare şi i-a 
aruncat în râu. 

Între timp, Desjardins şi Menşikov s-au ridicat 
în aer, prinşi într-o tornadă. Se învârteau unul în 

jurul celuilalt, aruncând cu otravă, foc şi acid. 
Demonii care s-au apropiat prea mult s-au topit 
instantaneu. 

În mijlocul acestei nebunii, Sadie citea din 
Cartea lui Ra. Nu ştiam cum se putea concentra, 
dar cuvintele ei se auzeau clar şi răspicat. A 
invocat zorii şi apariţia unei noi zile. În jurul 
picioarelor ei s-a ridicat o ceaţă de aur care s-a 
strecurat printre carapacele goale, de parcă ar fi 
căutat urme de viaţă. Întreaga plajă s-a cutremurat 
ŞI, în adâncuri, Apophis a urlat înfuriat. 

— O, nu! a țipat Ra în spatele meu. Legume! 

M-am întors şi am văzut că unul dintre cei mai 
mari demoni urca în barca soarelui, cu nişte cuțite 
îngrozitoare în toate cele patru mâini. Ra a scos 
limba la el şi a fugit, ascunzându-se în spatele 
tronului de foc. 

L-am aruncat pe Cap-de-Brici peste prietenii lui, 
am luat o suliță de la un alt demon şi am aruncat-o 
spre barcă. 

Dacă eu aş fi fost cel care a aruncat-o, cu lipsa 
mea totală de îndemânare la aruncatul suliței, l-aş 
fi tras în ţeapă pe zeul soarelui, ceea ce ar fi fost 
destul de jenant. Din fericire, noul meu corp 
gigantic avea o ţintă demnă de Horus. Suliţa l-a 
lovit pe demonul cu patru braţe în spate. A scăpat 
cuțitele, s-a târât spre marginea bărcii şi a căzut în 
Râul Nopţii. 

Ra s-a aplecat peste bord şi a mai scos o dată 
limba la el, ca să-i ajungă. Tornada încă se rotea în 
jurul lui Desjardins, care era prins în luptă cu 
Menşikov. Nu-mi dădeam seama care magician era 
în avantaj. Eretele lui Sadie făcea tot posibilul s-o 
protejeze, lovind demonii cu ciocul şi zdrobindu-i 
cu ghearele lui uriaşe. Nu ştiu cum, dar Sadie îşi 
păstra concentrarea. Ceaţa de aur s-a îngroşat şi s-a 
răspândit pe plajă. 

Demonii rămaşi au început să se retragă când 
Sadie a rostit ultimele cuvinte ale vrăjii: 

— „Khepri, scarabeul care se ridică din moarte, 
renaşterea lui Ra!“ 

Cartea lui Ra a dispărut printr-o explozie. 
Pământul s-a cutremurat, şi din mulțimea de 
carapace moarte s-a ridicat în aer un singur 
scarabeu, un cărăbuş viu, din aur, care a zburat 
spre Sadie şi i s-a aşezat în palme. 

Sadie a zâmbit triumfător. Aproape că 
îndrăzneam să sper c-am câştigat. Apoi, un râs ca 
un şuierat a răsunat în peşteră. Desjardins a pierdut 
controlul asupra vârtejului şi Lictorul-Şef a zburat 
spre barca soarelui, lovindu-se de prova atât de 
rău, că a rupt parapetul şi a rămas complet 
nemișcat. 

Vladimir Menşikov a revenit pe pământ, 
aterizând ghemuit. La picioarele lui, carapacele 
goale de scarabeu s-au evaporat, transformându-se 
într-un nisip roşu ca sângele. 

— Minunat, a spus el. Minunat, Sadie Kane! 

S-a ridicat, şi parcă toată energia magică din 
peşteră s-a îndreptat spre trupul lui — ceața de aur, 
lumina roşie, hieroglifele strălucitoare. Toate s-au 
lovit de Menşikov de parcă acesta ar fi dobândit 
puterea de atracţie a unei găuri negre. 

Ochii lui bolnavi s-au vindecat. Faţa plină de 
băşici era acum netedă, tânără şi frumoasă. 
Costumul lui alb s-a reparat de la sine, apoi stofa a 
căpătat o nuanţă de roşu-închis. Pielea i s-a încrețit 
şi mi-am dat seama cu un fior rece că îi cresc solzi 
de şarpe. 

Din barca soarelui, Ra a murmurat: 

— O, nu! Aveţi nevoie de zebre. 

Întreaga plajă a fost acoperită de un nisip roşu. 

Menşikov a întins mâna spre sora mea. 

— Dă-mi scarabeul, Sadie! Te voi ierta. Tu şi 
fratele tău veţi rămâne în viață. Walt va rămâne în 
viaţă. 

Sadie a strâns bine scarabeul. M-am pregătit de 
atac. Deşi eram în corpul unui şoim războinic 
uriaş, simţeam cum energia haosului devenea tot 

mai puternică, sleindu-mă de putere. Menşikov ne 
avertizase că niciun muritor nu putea supravieţui 
în peşteră, şi l-am crezut. N-aveam prea mult timp, 
dar trebuia să-l oprim pe Apophis. În sinea mea, 
acceptasem că urma să mor. Acţionam acum de 
dragul prietenilor noştri, pentru familia Kane, 
pentru întreaga lume a muritorilor. 

— Vrei scarabeul, Apophis? 

Vocea lui Sadie era plină de dispreţ. 

— Atunci, vino şi ia-l, nenorocitule... 

A folosit nişte cuvinte atât de urâte la adresa lui 
Apophis, că mamaie ar fi spălat-o cu săpun la gură 
timp de un an. [Şi nu, Sadie, n-am de gând să repet 
cuvintele alea la microfon. | 

Menşikov a păşit spre ea. Am luat lopata pe care 
o scăpase unul dintre demoni. Eretele uriaş a lui 
Sadie s-a repezit la Menşikov, cu ghearele 
pregătite de atac, dar Menşikov a dat din mână de 
parcă ar fi alungat o muscă. Monstrul s-a prefăcut 
într-un nor de pene. 

— Crezi că sunt un simplu zeu? a urlat 
Menşikov. 

În timp ce el se concentra asupra lui Sadie, l-am 
învăluit prin spate, străduindu-mă să mă strecor cât 
mai aproape — ceea ce nu-i deloc uşor când eşti un 
om-pasăre de patru metri şi jumătate. 

— Eu sunt Haosul în persoană! a urlat 
Menşikov. Te fac chiseliţă, îţi fac praf sufletul şi te 
trimit înapoi în mâlul primordial din care ai venit! 
Acum, dă-mi scarabeul! 

— E tentant, a spus Sadie. Ce părere ai, Carter? 

Menşikov şi-a dat prea târziu seama de capcană. 

Am făcut un salt în faţă şi l-am lovit în cap cu 
lopata. Menşikov s-a chircit. Am sărit pe el şi l-am 
doborât în nisip, apoi m-am ridicat şi l-am îndesat 
şi mai adânc. L-am îngropat cât de bine am putut, 
apoi Sadie a întins mâna spre mormântul lui şi a 
rostit hieroglifele care însemnau „Foc“. Nisipul s-a 
topit, întărindu-se sub forma unui bloc de sticlă de 
mărimea unui sicriu. 

Aş fi scuipat pe el, dar pentru că aveam cioc, nu 
eram sigur dacă acest lucru era posibil. 

Demonii care supravieţuiseră au făcut singurul 
lucru înţelept pe care-l puteau face. Au fugit 
cuprinşi de panică. Câţiva au sărit în râu şi s-au 
dizolvat, ceea ce ne-a ajutat să câştigăm timp. 

— N-a fost chiar aşa de greu, a spus Sadie, deşi 
îmi dădeam seama că energia Haosului începea s-o 
obosească şi pe ea. 

Cred că nu mai arătase atât de rău nici când 
făcuse pneumonie, la vârsta de cinci ani. 

— Grăbeşte-te! am spus eu. 

Nivelul meu de adrenalină scădea rapid. 
Începeam să-mi simt avatarul ca pe o povară de 
două sute de kilograme. 

— Du-i scarabeul lui Ra! 

Sadie a dat din cap şi a luat-o la fugă spre barca 
soarelui; dar n-a ajuns nici la jumătatea distanţei, 
când mormântul din sticlă al lui Menşikov a 
explodat. 

Cea mai puternică explozie magică pe care o 
văzusem vreodată fusese vraja ha-di făcută de 
Sadie. Explozia asta a fost cam de cincizeci de ori 
mai puternică. 

Un val imens de nisip şi cioburi de sticlă m-a 
doborât de pe picioare şi mi-a spulberat avatarul. 
Revenit în corpul meu obişnuit, orb şi suferind, m- 
am târât din calea lui Apophis, care începuse să 
râdă. 

— Unde te-ai ascuns, Sadie Kane? a strigat 
Apophis, cu o voce profundă ca un bubuit de tun. 
Unde-i fetiţa cea rea cu scarabeul meu? 

Am clipit ca să-mi scot nisipul din ochi. Vlad 
Menşikov — nu, poate că arăta ca Vlad, dar era 
Apophis acum — avea peste cincisprezece metri 
înălțime şi se învârtea în jurul craterului pe care-l 
făcuse pe plajă. Fie că nu m-a văzut, fie şi-a 
închipuit că eram mort. O căuta pe Sadie, dar ea nu 
era de găsit nicăieri. Probabil că explozia o 
îngropase în nisip, sau mai rău. 

Mi s-a tăiat răsuflarea. Aş fi vrut să mă ridic şi 
să-l atac pe Apophis, dar corpul meu nu mai 
funcționa. Mi se epuizase toată magia. Puterea 
Haosului mă sleia de puteri. Simpla apropiere de 
Apophis mă epuiza — sinapsele, ADN-ul, tot ceea 
ce făcea ca eu să fiu Carter Kane se dizolva încet. 

În cele din urmă, Apophis şi-a desfăcut braţele. 

— Nu contează. O să-ţi dezgrop trupul mai 
târziu. Deocamdată, o să mă ocup de bătrân. 

Pentru o clipă am crezut că se referea la 
Desjardins, care încă era chircit, fără viaţă, peste 
parapetul rupt, dar Apophis a urcat în barcă, 
ienorându-l pe Lictorul-Şef, şi s-a apropiat de 
tronul de foc. 

— Te salut, Ra, a spus el pe un ton blând. Nu 
ne-am mai văzut de mult. 

O voce slabă din spatele scaunului a şoptit: 

— Nu mă pot juca. Pleacă! 

— Ce-ai zice de o gustare? a întrebat Apophis. 
Odinioară ne jucam atât de frumos împreună... În 
fiecare noapte încercam să ne omorâm unul pe 
celălalt. Nu-ţi aminteşti? 

Ra şi-a ridicat capul chel deasupra tronului. 

— Gustare? 

— Ce zici de o curmală umplută? 

Apophis a făcut să apară una imediat. 

— Îţi plăceau curmalele umplute, nu-i aşa? Nu 
trebuie decât să ieşi şi să mă laşi să te devorez... 
adică să te distrez. 

— Vreau un biscuit, a spus Ra. 

— De care? 

— Un biscuit cu vulpe. 

Ascultaţi-mă pe mine: chestia asta cu biscuitul 
cu vulpe probabil c-a salvat întreg universul. 

Apophis a dat înapoi, nedumerit în mod evident 
de nişte vorbe care erau chiar mai afectate de haos 
decât el. lar în acel moment, Michel Desjardins a 
lovit. 

Probabil că Lictorul-Şef făcuse pe mortul sau 
poate că pur şi simplu şi-a revenit repede. S-a 

ridicat şi s-a repezit la Apophis, izbindu-l de tronul 
în flăcări. 

Menşikov a ţipat cu vechea lui voce răguşită. 
Din el au ieşit aburi ca atunci când arunci apă 
peste un grătar încins. Hainele lui Desjardins au 
luat foc. Ra s-a târât în partea din spate a bărcii şi 
şi-a agitat cârja în aer, de parcă aşa i-ar fi putut 
alunga pe duşmani. 

M-am chinuit să mă ridic, dar încă aveam 
senzaţia că duceam în spate câteva sute de 
kilograme. Menşikov şi Desjardins se luptau în 
faţa tronului. Aceasta era scena pe care o văzusem 
în Sala Epocilor: prima clipă a unei noi ere. 

Ştiam c-ar fi trebuit să dau o mână de ajutor, dar 
m-am târât pe plajă, încercând să ghicesc unde o 
văzusem ultima dată pe Sadie. M-am aşezat în 
genunchi şi am început să sap. 

Desjardins şi Menşikov se luptau deplasându-se 
înainte şi înapoi, strigând cuvinte încărcate cu 
putere. M-am uitat într-acolo şi am văzut că atunci 
când Lictorul-Șef a invocat Ma'at-ul, în jurul lor a 
început să se rotească un nor de hieroglife şi o 
lumină roşie, dar Apophis i-a spulberat pe loc vraja 
cu ajutorul Haosului. Cât despre Ra, atotputernicul 
zeu al soarelui, se târâse la pupa bărcii şi se 
ghemuise sub cârmă. 

Am continuat să sap. 

— Sadie..., am murmurat. Haide! Unde eşti? 

„„Concentrează-te!“, mi-am zis. 

Am închis ochii. M-am gândit la Sadie — la toate 
întâmplările prin care trecuserăm de la Crăciun 
încoace. Trăiserăm separați ani de zile, dar în 
ultimele trei luni îmi devenise mai apropiată decât 
oricine altcineva. Dacă ea reuşise să-mi ghicească 
numele secret când zăcusem inconştient, cu 
siguranță eram şi eu în stare s-o găsesc într-un 
morman de nisip. 

M-am târât câțiva metri spre stânga şi am 
început să sap din nou. Imediat, am zgâriat-o pe 
Sadie pe nas. A gemut, ceea ce însemna că măcar 

era în viaţă. l-am curăţat faţa şi a tuşit. Apoi şi-a 
ridicat braţele şi am scos-o din nisip. Am fost atât 
de uşurat, că era să-mi dea lacrimile; dar, fiindcă 
sunt un tip tare şi aşa mai departe, m-am abținut. 

| Gura, Sadie! Fu povestesc partea asta.] 

Apophis şi Desjardins încă se luptau în barca 
soarelui. Desjardins a strigat ,„Heh-sieh!“ şi între 
ei a apărut o hieroglifă: 

| 
JÀ 

Apophis a zburat din barcă de parcă ar fi fost 
lovit de tren. A trecut pe deasupra noastră şi a 
aterizat în nisip, la vreo doisprezece metri distanță. 

— Frumos... a murmurat Sadie fermecată. 
Hieroglifa pentru „Intoarce-te!“ 

Desjardins a coborât din barcă împleticindu-se. 
Hainele încă îi fumegau, dar din mânecă a scos o 
statuetă — un şarpe roşu încrustat cu hieroglife. 

Sadie a tresărit. 

— Un shabti al lui Apophis? Crearea unui 
asemenea shabti se pedepseşte cu moartea! 

Înţelegeam şi de ce. Imaginile aveau putere. 
Ajunse pe mâini greşite, ele puteau da forță sau 
chiar puteau invoca fiinţa pe care o reprezentau, 
iar o statuie de-a lui Apophis era mult prea 
periculoasă ca să te joci cu ea. Dar, în acelaşi Ma 
era un ingredient necesar pentru anumite vrăji.. 

— ÎI blestemă, am spus eu. Încearcă să-l 
distrugă pe Apophis. 

— E imposibil! a spus Sadie. Se va distruge pe 
sine! 

Desjardins a început să murmure. În jurul lui 
străluceau hieroglife, ce se roteau într-o pâlnie de 
putere protectoare. Sadie a încercat să se ridice, 
dar nu era într-o formă mult mai bună decât mine. 

Apophis s-a ridicat. Avea faţa desfigurată de 
arsurile provocate de tronul de foc. Arăta ca o 
chiftea de hamburger pe jumătate prăjită, căzută în 
nisip. [Sadie spune că e prea greţos. Ei bine, îmi 
pare rău. Asta-i adevărul.] 


397 


A urlat cuprins de furie când a văzut statuia din 
mâinile Lictorului-Șef. 

— Ai înnebunit, Michel? Nu mă poţi blestema! 

— Apophis, a murmurat Desjardins, te numesc 
Stăpânul Haosului, Şarpele Întunericului, Spaima 
Celor Douăsprezece Case, Cel Detestat... 

— Opreşte-te! a urlat Apophis. Pe mine nu mă 
poate supune nimeni! 

A trimis un jet de foc spre Desjardins, dar 
energia lui pur şi simplu s-a alăturat norului care 
se rotea în jurul Lictorului-Şef, transformându-se 
în hieroglifa care însemna „Căldură“. Desjardins a 
înaintat împleticindu-se, îmbătrânind sub ochii 
noştri, din ce în ce mai cocoşat şi fragil, dar vocea 
i-a rămas puternică. 

— Vorbesc în numele zeilor. Vorbesc în numele 
Casei Vieţii. Sunt un slujitor al Ma'atului. Te alung 
în adâncuri. 

Desjardins a aruncat şarpele roşu, iar Apophis s- 
a prăbuşit într-o parte. 

Stăpânul Haosului a aruncat spre Desjardins cu 
tot ce-a putut — gheaţă, otravă, fulgere, bolovani —, 
dar nu s-a întâmplat nimic. Pur şi simplu, toate s- 
au transformat în hieroglife din scutul Lictorului- 
Şef, Haosul a fost redus la cuvinte — la limbajul 
divin al creaţiei. 

Desjardins a zdrobit sub picior şarpele din 
ceramică. Apophis s-a zvârcolit în agonie. Cel ce 
fusese cândva Vladimir Menşikov s-a prăbuşit sub 
formă de carapace, iar din aceasta s-a ridicat o 
creatură — un şarpe roşu, acoperit cu mucus de 
parcă tocmai ar fi ieşit din ou. A început să 
strălucească — solzi lui roşii sclhpeau, iar ochi îi 
ardeau. 

L-am auzit cum îmi sâsâia în cap: 

— Eu nu pot fi supus! 

Dar nu putea să se ridice. Nisipul s-a învolburat 
în jurul lui. Se deschidea un portal, cu centrul chiar 
în Apophis. 

— Îţi şterg numele, a spus Desjardins. Te elimin 
din memoria Egiptului. 

Apophis a țipat. Plaja a făcut implozie în jurul 
lui, înghițind şarpele şi trăgând nisipul roşu în 
vortex. 

Am luat-o pe Sadie şi am fugit spre barcă. 
Desjardins s-a prăbuşit în genunchi epuizat, dar am 
reuşit să-l prind de braţ şi să-l trag spre mal. Ajutat 
de Sadie, l-am suit la bordul bărcii soarelui. Ra s-a 
târât în cele din urmă din ascunzătoarea lui de sub 
cârmă. Sferele luminoase din echipaj au început să 
dea la vâsle, şi ne-am îndepărtat în timp ce toată 
plaja a fost acoperită de apa întunecată. Sub apă se 
vedeau fulgere roşii. 


Desjardins era pe moarte. 

Hieroglifele din jurul lui s-au stins. Fruntea îi 
ardea. Avea pielea uscată şi subțire ca hârtia de 
orez, iar vocea lui era o şoaptă răguşită. 

— Blestemul nu va dura, ne-a avertizat el. Am 
mai tras doar puţin de timp. 

L-am prins de mână ca pe un vechi prieten, nu 
ca pe un fost duşman. După ce jucasem Senet cu 
zeul lunii, trasul de timp nu mi se mai părea ceva 
banal. 

— De ce ai făcut asta? am întrebat. Ţi-ai folosit 
întreaga energie vitală pentru a-l elimina. 

Desjardins a zâmbit slab. 

— Nu-mi prea place de tine. Dar ai avut 
dreptate. Vechile căi... sunt singura noastră şansă. 
Spune-i lui Amos... spune-i lui Amos ce s-a 
întâmplat. 

Și-a încleştat mâna pe mantia din piele de 
leopard şi mi-am dat seama că voia să şi-o scoată. 
L-am ajutat, iar el mi-a îndesat mantia în mâini. 

—  Arată-le asta... celorlalți... Spune-i lui 
Amos... 

Lictorul-Şef a dat ochii peste cap şi a murit. 
Corpul 1 s-a transformat în hieroglife — prea multe 

ca să poată fi citite, povestea întregii sale vieți. 
Apoi, cuvintele au dispărut plutind pe Râul Nopţii. 

— La revedere, a murmurat Ra. Vulpile sunt 
bolnave. 

Aproape că uitasem de bătrânul zeu. Se 
prăbuşise la loc în tronul său, sprijinindu-şi capul 
pe mânerul cârjei şi pocnind fără vlagă din bici 
spre sferele luminoase din echipaj. 

Sadie a suspinat. 

— Desjardins ne-a salvat. Nici... nici mie nu-mi 
plăcea de el, dar... 

— Știu, am spus. Dar trebuie să mergem mai 
departe. Mai ai scarabeul? 

Sadie a scos din buzunar scarabeul care se 
zbătea. Ne-am apropiat de Ra. 

— [a-l]! l-am îndemnat. 

Ra a strâmbat din nas şi pielea i s-a mai încrețit 
puţin. 

— Nu vreau niciun gândac. 

— E sufletul tău! a izbucnit Sadie. O să-l iei şi o 
să-ţi placă! 

Ra a părut intimidat. A luat cărăbuşul şi, spre 
groaza mea, l-a băgat în gură. 

— Nu! a ţipat Sadie. 

Prea târziu. Ra îl înghiţise. 

— O, Doamne! a spus Sadie. Asta trebuia să 
facă? Poate că asta trebuia să facă. 

— Nu-mi plac gândaci, a murmurat Ra. 

Am aşteptat să se transforme într-un rege tânăr 
şi puternic. În schimb, a râgâit şi a rămas bătrân, 
ciudat şi dezgustător. 

Uimit, m-am întors împreună cu Sadie în partea 
din față a bărcii. Făcuserăm tot ce ne stătuse în 
putinţă, şi totuşi simţeam c-am pierdut. Pe măsură 
ce înaintam cu barca, presiunea magică părea să 
scadă. Apa râului părea dreaptă, dar am simţit cum 
ne ridicăm rapid prin Duat. Şi, totuşi, simţeam în 
continuare cum măruntaiele mi se topesc. Nici 
Sadie nu arăta mai bine. 

În cap îmi răsunau cuvintele lui Menşikov: 

„Muritorii nu pot părăsi vii această peşteră.“ 

— E răul de Haos, a spus Sadie. N-o să reuşim, 
nu-i aşa? 

— Trebuie să rezistăm, am spus. Cel puţin până 
în zori. 

— Atâta agitaţie... a spus Sadie. Şi pentru ce? 
Am recuperat un zeu senil. I-am pierdut pe Bes şi 
pe Lictorul-Şef. Şi suntem pe moarte. 

Am apucat-o pe Sadie de mână. 

— Poate că nu. Priveşte. 

În faţă, tunelul se lumina. Pereţii peşterii au 
dispărut, iar râul s-a lărgit. Din apă au apărut doi 
stâlpi — statuile din aur a doi scarabei uriaşi. 
Dincolo de ele strălucea orizontul Manhattanului. 
Era dimineaţă. Râul Nopţii se vărsa în portul 
oraşului New York. 

— Fiecare început de zi e o lume nouă, spusese 
tata cândva. Poate că ne vom vindeca. 

— Şi Ra? a întrebat Sadie. 

N-am ştiut ce să-i răspund, dar deja mă simţeam 
mai bine, mai puternic, ca după o noapte de somn 
bun. Când am trecut printre statuile din aur ale 
scarabeilor, am aruncat o privire spre dreapta. 
Dincolo de apă, din Brooklyn ieşea fum — lumini 
multicolore, licăriri de fulgere şi creaturi înaripate 
care luptau în acr. 

— Sunt încă vii, a spus Sadie. Au nevoie de 
ajutor! 

Am cârmit barca soarelui spre casă şi ne-am 
îndreptat spre inima bătăliei. 

23.Dăm o petrecere de pomină 


SADIE 


[O greşeală fatală, Carter. Îmi dai mie 
microfonul când urmează partea cea mai 
importantă? Acum nu-l mai vezi înapoi. Spun eu 
sfârşitul poveştii. Ha-ha-ha!] 

O, ce bine mi-a picat! M-aş descurca de minune 
să domin lumea. Dar mă îndepărtez de la subiect. 

S-ar putea să fi văzut ştirea despre un dublu 
răsărit de soare ciudat care a putut fi văzut în 
Brooklyn în dimineaţa zilei de douăzeci şi unu 
martie. Au existat multe teorii: ceață cauzată de 
poluare, o scădere a temperaturii în atmosferă, 
extratereştri sau, poate, o altă scurgere de gaze din 
canalizare, care a provocat o isterie în masă. Nouă, 
celor din Brooklyn, ne plac la nebunie gazele din 
canalizare! 

Eu pot confirma, totuşi, că pentru foarte scurt 
timp au existat doi sori pe cer. Ştiu asta pentru că 
am fost într-unul dintre ei. Soarele obişnuit a 
răsărit ca de obicei. Dar mai era şi barca lui Ra, 
care strălucea când a ieşit din Duat şi s-a ridicat 
din apele portului New York pe cerul lumii 
muritorilor. 

Cei de la sol au avut impresia că cel de-al doilea 
soare s-a unit cu lumina celui dintâi. Ce s-a 
întâmplat de fapt? Lumina dată de barca soarelui 
şi-a pierdut strălucirea când aceasta a coborât spre 
Casa din Brooklyn, unde a fost înghițită de 
sistemul de camuflaj al conacului, dând senzaţia c- 
a dispărut. 

Sistemul era deja solicitat la maximum de 
războiul aflat în plină desfăşurare. Grifonul Fric 

plonja prin aer, luptându-se cu uraei, şerpi 
incandescenţi înaripaţi. 

[Ştiu că e un cuvânt greu de pronunţat, uraei, 
dar Carter insistă că acesta e pluralul de la uraeus, 
ŞI n-ai nicio şansă să-l contrazici. Se pronunţă ca 
„ureic“, doar că fără „c“-ul de la final.] 

Fric a țipat „Friuic!“ şi a înhăţat un uraeus, dar 
era depăşit numeric. Blana îi era pârlită şi cred că 
aripile sale bâzâitoare erau distruse, pentru că se 
învârtea în cerc ca un elicopter stricat. 

Cuibul său de pe acoperiş era în flăcări. Sfinxul 
care funcționa ca portal era distrus, iar coşul casei 
avea o pată mare şi neagră, unde explodase ceva 
sau cineva. O echipă de magicieni inamici şi 
demoni se adăpostiseră în spatele aparatului de aer 
condiţionat şi erau angajaţi în luptă cu Zia şi Walt, 
care păzeau casa scărilor. Ambele tabere aruncau 
una spre cealaltă cu foc, shabti şi bombe 
strălucitoare cu hieroglife. 

În timp ce coboram deasupra duşmanilor, 
bătrânul Ra (da, era tot aşa de senil şi de ramolit) 
s-a aplecat peste margine şi a fluturat cârja în semn 
de salut. 

— Sa-luuuut! Zebre! 

Ambele tabere s-au uitat în sus cu uimire. 

— Ra! a strigat unul dintre demoni. 

Apoi au început toți să strige: 

— Ra? 

— Ra! 

— Ra! 

Parcă făceau parte din cea mai înspăimântată 
galerie din lume. 

Spre surprinderea lui Fric, uraei au încetat să 
mai scuipe foc şi s-au îndreptat imediat în zbor 
spre barca soarelui. Au început să ne dea ocol ca o 
gardă de onoare şi mi-am amintit că Menşikov ne 
spusese că, inițial, fuseseră creaturile lui Ra. Se 
pare că-l recunoscuseră pe bătrânul lor stăpân (cu 
accent pe „bătrân“. 

În timp ce barca se apropia de pământ, 
majoritatea duşmanilor de sub noi s-au împrăştiat, 
dar cel mai încet dintre demoni a zis numai „Ra?“ 
şi s-a uitat în sus chiar când barca a aterizat pe el 
cu un pocnet plăcut urechi. 

Carter şi cu mine am intrat în luptă. Mă simţeam 
minunat, în ciuda greutăților prin care trecusem. 
Răul provocat de Haos îmi trecuse de cum ne 
ridicaserăm din Duat. Puterile mele magice erau 
mari. Eram binedispusă. Dacă aş fi putut să fac un 
duş, să-mi iau nişte haine curate şi să beau o 
ceaşcă bună de ceai, m-aş fi simțit ca-n paradis. 
(Ignoră ce-am zis; acum, că văzusem cum e în 
Paradis, nu prea îmi mai plăcea. M-aş fi mulţumit 
cu camera mea.) 

Am transformat un demon într-un tigru şi l-am 
făcut să se repeadă asupra semenilor săi. Carter şi- 
a luat înfăţişarea de avatar — cea de un auriu 
strălucitor, slavă zeilor; omul-pasăre de trei metri 
era un pic prea înfricoşător pentru mine. Şi-a croit 
drum printre magicienii îngroziţi din tabăra 
adversă şi, cu o mişcare din mână, i-a azvârlit în 
East River. Zia şi Walt au ieşit din casa scărilor şi 
ne-au ajutat să scăpăm de cei rămaşi. Apoi au fugit 
spre noi cu zâmbete largi pe faţă. Erau bătuți şi 
plini de vânătăi, dar se aflau încă în viaţă. 

— FRIIIIC! a făcut grifonul. 

A coborât în viteză şi a aterizat lângă Carter, 
intrând cu capul în avatarul lui — în semn de iubire, 
sper. 

— Hei, amice! 

Carter l-a mângâiat pe cap având grijă să nu 
atingă aripile ca nişte drujbe ale monstrului. 

— Ce se întâmplă, oameni buni? 

— N-am rezolvat nimic cu discuţiile, a spus Zia 
sec. 

— Duşmanii au încercat să pătrundă în conac 
toată noaptea, a zis Walt. Amos şi Bast le-au ținut 
piept, dar... 

A aruncat o privire spre barca soarelui şi vocea i 
s-a frânt. 

— Ăsta e... nu e... 

— Zebră! a strigat Ra venind împleticindu-se 
spre noi cu un zâmbet ştirb cât toată fața. 

S-a dus direct la Zia şi a scos ceva din gură — 
scarabeul strălucitor de aur, care acum era ud, dar 
nedigerat. I l-a oferit. 

— Îmi plac zebrele. 

Zia s-a dat înapoi. 

— El e... el e Ra, zeul soarelui? De ce îmi dă un 
gândac? 

— ŞI ce vrea să zică cu zebrele? a întrebat Walt. 

Ra s-a uitat la Walt şi a spus dezaprobator: 

— Vulpile sunt bolnave. 

Dintr-odată, m-a străbătut un fior. Am ameţit de 
parcă ar fi revenit răul provocat de Haos. Undeva, 
în adâncul minţii, mi s-a conturat o idee — una 
foarte importantă. 

„Zebre... Zia. Vulpi... Walt.“ 

Înainte de a apuca să mă gândesc mai bine la 
asta, un bubuit puternic a zguduit clădirea. Bucăți 
de tencuială au zburat din conac şi au căzut în 
curtea depozitului. 

— lar au făcut o gaură în zid! a strigat Walt. 
Grăbiți-vă! 

Eu zic că sunt destul de împrăştiată şi de 
energică, dar restul luptei s-a derulat atât de 
repede, că nici eu nu mi-am dat seama ce se 
întâmplă. Ra a refuzat vehement să se despartă de 
Zebră şi de Vulpe (scuze, de Zia şi de Walt), aşa că 
l-am lăsat în grija lor, la barca soarelui, în timp ce 
Fric ne-a coborât pe mine şi pe Carter până la 
veranda de dedesubt. Am căzut din ghearele lui 
direct pe masă şi am dat peste Bast, care se 
învârtea pe-acolo cu cuţitele în mâini, ciopârțind 
demoni şi transformându-i în nisip şi doborând 


405 


magicieni în piscină, unde crocodilul nostru 
albinos, Filip al Macedoniei, îi întâmpina încântat. 

— Sadie! a strigat ea cu uşurare. 

[Da, Carter, pe mine m-a strigat, nu pe tine, 
pentru că pe mine mă ştia de mai mult timp. J 
Părea să se distreze de minune, dar în vocea ei se 
simţea neliniştea. 

— Au spart zidul dinspre est. Intraţi! 

Am dat buzna pe uşă, ferindu-mă de un 
wombat: care a trecut în zbor pe deasupra 
capetelor noastre — probabil ca urmare a unei vrăji 
făcute anapoda —, şi am ajuns în iadul absolut. 

— Sfinte Horus! a exclamat Carter. 

De fapt, Horus era probabil singurul care nu se 
implicase în lupta din Sala cea Mare. Khufu, 
bravul nostru babuin, călărea un magician bătrân 
în jurul camerei, sufocându-l cu propria lui 
baghetă, şi îl lovea de pereţi în timp ce magul se 
învineţea la faţă. Felix asmuţise o ceată de 
pinguini asupra altui magician, care se ghemuise 
într-un cerc magic, suferind de stres posttraumatic, 
şi striga: 

— Nu mai vreau Antarctica! Orice, numai asta 
nu! 

Alyssa se folosea de puterile lui Geb pentru a 
repara o gaură imensă pe care o făcuseră duşmanii 
în peretele din celălalt capăt al încăperii. Julian 
invocase pentru prima oară un avatar de luptă şi-i 
hăcuia pe demoni cu o sabie strălucitoare. Până şi 
tocilara de Cleo se foia prin cameră scoțând suluri 
de pergament din geantă şi citind la întâmplare 
cuvinte magice precum „Orb!“, „Orizontal!“ şi 
„Gazos!“ (care, apropo, fac minuni când vine 
vorba de a scoate inamicul din luptă). Peste tot în 
Jur, învăţăceii erau stăpâni pe situație. Luptau de 
parcă aşteptaseră toată noaptea ocazia să atace, 
ceea ce cred că se şi întâmplase. Şi uite-o şi pe Jaz 
— Jaz! Pe picioarele ei şi arătând perfect sănătoasă! 
—, care cu o lovitură a trimis un shabti inamic 
direct în şemineu, unde acesta s-a făcut bucățele. 

M-a cuprins un sentiment copleşitor de mândrie, 
ŞI, nu în ultimul rând, de uimire. Fusesem atât de 
îngrijorată că tinerii noştri învăţăcei n-or să 
supravieţuiască, iar ei pur şi simplu dominau un 
grup de magicieni mult mai experimentați. 

Însă cel mai impresionant era Amos. ÎL mai 
văzusem făcând vrăji, dar nu chiar aşa. Stătea la 
picioarele statuii lui Thoth, rotindu-şi toiagul şi 
invocând fulgere şi tunete, aruncând în aer 
magicienii inamici şi alungându-i cu ajutorul unor 
minifurtuni. O femeie magician l-a atacat cu un 
toiag din care ieşeau flăcări roşii, dar a fost 
suficient ca Amos să lovească în podea. Plăcile de 
marmură s-au transformat în nisip sub picioarele ei 
şi femeia s-a afundat până la gât. 

M-am uitat la Carter şi el la mine, ne-am zâmbit 
şi ne-am aruncat în luptă. 

Era o debandadă totală. În curând, din demoni 
n-au mai rămas decât nişte mormane de nisip, şi 
magicienii inamici au început să se împrăştie 
panicați. Fără îndoială că se aşteptaseră să se bată 
cu o gaşcă de copii neinstruiţi. Nu luaseră în calcul 
maniera de a riposta a familiei Kane. 

Una dintre femei a reuşit să deschidă un portal 
în peretele din cealaltă parte a camerei. 

„Opreşte-i!“, am auzit în cap vocea lui Isis, ceea 
ce m-a surprins după o perioadă atât de lungă în 
care nu mai zisese nimic. „lrebuie să afle 
adevărul!“ 

Nu ştiu ce mi-a venit, dar mi-am ridicat braţele, 
şi de ambele părți mi-au apărut aripi pâlpâitoare ca 
nişte curcubeie — aripile lui Isis. 

Am lovit cu braţele. O explozie de vânt şi 
lumină multicoloră i-a doborât la pământ pe 
inamici, dar prietenii n-au păţit nimic. 

— Ascultaţi! am ţipat cu. 

Toată lumea a tăcut. De obicei, am o voce 
dominatoare, dar acum aceasta era de zece ori mai 
puternică. Probabil că şi aripile erau de ajutor la 
captarea atenţiei. 

— Nu suntem duşmanii voştri! am spus. Nu-mi 
pasă dacă vă place de noi sau nu, dar lumea s-a 
schimbat. Trebuie să ştiţi ce s-a întâmplat. 

Pe măsură ce le povesteam tuturor despre 
călătoria noastră prin Duat, renaşterea lui Ra, 
trădarea lui Menşikov, revenirea lui Apophis, şi 
sacrificiul făcut de Desjardins pentru a-l alunga pe 
şarpe, aripile magice au dispărut. 

— Minciuni! 

Un asiatic în haine albastre pârlite a făcut un pas 
în faţă. Din viziunea relatată de Carter, am 
presupus că era vorba de Kwai. 

— Acesta e adevărul, a spus Carter. 

Nu mai era înconjurat de avatar. Purta din nou 
hainele normale pe care i le cumpăraserăm la 
Cairo, dar nu ştiu cum se face că încă era 
impunător şi sigur pe sine. A ridicat pelerina din 
piele de leopard a Lictorului-Şef şi încăperea a fost 
străbătută de o undă de şoc. 

— Desjardins a luptat alături de noi, a spus 
Carter. L-a învins pe Menşikov şi l-a blestemat pe 
Apophis. Şi-a sacrificat viaţa pentru a ne oferi 
nişte timp în plus. Dar Apophis se va întoarce. 
Desjardins a vrut să ştiţi asta. Ultimele sale cuvinte 
au fost să vă arăt această pelerină şi să vă spun 
adevărul. Mai ales ţie, Amos. A vrut să ştii — 
trebuie să revenim la calea zeilor. 

Portalul de evadare al duşmanilor se învârtea în 
continuare. Dar nimeni nu păşise încă în el. 

Femeia care îl deschisese a scuipat pe podea. 
Avea haine albe şi părul negru şi ţepos. A strigat la 
camarazii ei: 

— Ce mai aşteptaţi? Ne-au adus pelerina 
Lictorului-Şef şi ne-au spus povestea asta 
nebuncască. Sunt din familia Kane! Trădătoni! 
Probabil că i-au ucis pe Desjardins şi pe Menşikov 
cu mâinile lor. 

Vocea lui Amos a bubuit în Sala cea Mare: 

— Sarah Jacobi! Ştii bine că nu e adevărat. Ţi-ai 
dedicat viaţa studierii Haosului. Simţi că Apophis a 

fost eliberat, nu-i aşa? Şi că Ra s-a întors. 

Amos a arătat prin uşile de sticlă spre verandă. 
Nu am idee de unde știuse fără să se uite, dar barca 
soarelui tocmai cobora, aterizând în piscina lui 
Filip. A fost o aterizare impresionantă. Zia şi Walt 
stăteau de-o parte şi de alta a tronului de foc. 
Reuşiseră să-l proptească pe Ra astfel încât să pară 
un pic mai regal cu cârja şi cu biciul în mâini, deşi 
încă mai avea o expresie tâmpă pe chip. 

Bast, care înţepenise uluită pe verandă, a căzut 
în genunchi: 

— Rege! 

— Te saa-luuuuut! a îngânat încet Ra. La re-ve- 
decere! 

N-am înţeles ce voia să spună, dar Bast a ţâşnit 
în picioare, alarmată. 

— O să se ridice la ceruri! a izbucnit ea. Walt, 
Zia, săriţi! 

Au sărit la timp. Barca soarelui a început să 
strălucească. Bast s-a întors spre mine şi mi-a 
strigat: 

— ÎI voi însoţi până la ceilalţi zei! Nu-ţi face 
griji. Mă întorc repede! 

A sărit la bord şi barca soarelui a plutit spre cer, 
transformându-se într-o sferă de foc. Apoi, s-a 
contopit cu lumina soarelui şi a dispărut. 

— Asta e dovada, a zis Amos. Zeii şi Casa Vieţii 
trebuie să lucreze împreună. Sadie şi Carter au 
dreptate. Şarpele nu va rămâne acolo jos mult 
timp, acum că şi-a rupt lanţurile. Cine ni se 
alătură? 

Câţiva magicieni inamici şi-au aruncat toiegele 
şi baghetele. 

Femeia în alb, Sarah Jacobi, a mârâit: 

— Celelalte nome nu-ţi vor recunoaşte niciodată 
supremaţia, Kane. Eşti pătat de puterea lui Set! 
Vom da de ştire. Le vom spune că l-ai ucis pe 
Desjardins. Nu-ţi vor da niciodată ascultare! 

A sărit în portal. Bărbatul în albastru, Kwai, ne- 
a privit cu dispreţ, apoi a urmat-o pe Jacobi. Alţi 

trei au procedat la fel, dar i-am lăsat să plece 
liniștiți. 

Cu respect, Amos a luat pelerina din piele de 
leopard din mâinile lui Carter. 

— Sărmanul Michel... 

Toată lumea s-a adunat în jurul statuii lui Thoth. 
Pentru prima dată, mi-am dat seama cât de distrusă 
era Sala cea Mare. Pereții crăpaseră, ferestrele erau 
sparte, relicvele distruse, şi instrumentele muzicale 
ale lui Amos pe jumătate topite. Pentru a doua oară 
în trei luni, aproape că distruseserăm Casa din 
Brooklyn. Probabil că era un record. Şi totuşi, îmi 
venea să-i îmbrățişez strâns pe toţi cei aflați în 
cameră. 

— Aţi fost cu toții minunaţi, le-am spus. Aţi 
distrus inamicul în câteva secunde! Dacă luptaţi 
atât de bine, cum de-au reuşit să vă ţină în şah 
toate noaptea? 

— Dar de-abia am reuşit să-i împiedicăm să 
intre! a zis Felix, parcă năucit de propriul său 
succes. La venirea zorilor, eram complet stors de 
energie. 

Ceilalţi au încuviinţat din cap, cu un aer sumbru. 

— lar eu am fost în comă, a spus o voce 
cunoscută. 

Jaz şi-a croit drum prin mulţime şi ne-a 
îmbrăţişat pe Carter şi pe mine. Mi-a părut atât de 
bine s-o văd, încât m-am simţit stânţenită c-am 
fost geloasă pe ea şi pe Walt. 

— Eşti bine acum? 

Am prins-o de umeri şi m-am uitat la chipul ei 
să văd dacă arată bolnavă, dar părea la fel de plină 
de viaţă ca-ntotdeauna. 

— Sunt bine! a spus ea. Chiar în zori, m-am 
trezit simţindu-mă minunat. Cred că tocmai atunci 
când aţi ajuns voi... nu ştiu. Ceva s-a întâmplat. 

— Puterea lui Ra, a intervenit Amos. Când s-a 
ridicat, a adus cu el un suflu nou, ne-a dat energie 
tuturor. Ne-a reînsuflețit. Fără asta, n-am fi reuşit. 

M-am întors spre Walt, dar n-am îndrăznit să-l 
întreb. Era oare posibil să se fi vindecat şi el? Dar 
din privirea lui am înţeles că acea rugăciune nu 
fusese ascultată. Cred că simţea durere în membre 
după ce făcuse atâtea vrăji. 

„Vulpile sunt bolnave“, spusese Ra de 
nenumărate ori. Nu ştiam de ce zeul era atât de 
preocupat de starea lui Walt, dar se pare că nici 
puterea lui nu fusese de ajuns ca să-l vindece. 

— Amos, mi-a întrerupt Carter gândurile, ce-a 
vrut Jacobi să spună afirmând că celelalte nome 
nu-ți vor recunoaşte supremaţia? 

Nu m-am putut abţine. Am suspinat şi mi-am 
dat ochii peste cap. Uneori, fratele meu e tare greu 
de cap. 

— Poftim? a întrebat el. 

— Carter, am spus eu, îți aminteşti când 
vorbeam despre cei mai puternici magicieni din 
lume? Desjardins a fost primul. Menşikov a fost al 
treilea. Şi tu erai îngrijorat de cine ar putea fi al 
doilea? 

— Da, a recunoscut el. Dar... 

— Iar acum, că Desjardins a murit, al doilea cel 
mai puternic magician a devenit ce/ mai puternic 
magician. Cine crezi tu c-ar putea fi? 

Încet, neuronii lui au început să lucreze, ceea ce 
dovedeşte că se pot întâmpla şi minuni. S-a întors 
şi s-a holbat la Amos. 

Unchiul nostru a încuviinţat solemn din cap. 

— Mă tem că aşa este, copii. 

Amos şi-a aruncat pelerina din piele de leopard 
pe umeri. 

— Îmi place sau nu, responsabilitatea de a 
conduce îmi revine mie. Eu sunt noul Lictor-Șef. 

24.Fac o promisiune imposibilă 


SADIE 


Nu-mi plac despărțirile, şi totuşi trebuie să vă 
vorbesc despre atâtea! 

[Nu, Carter. Asta n-a fost o invitaţie să iei tu 
microfonul. Dispari! |] 

Până la lăsarea serii, în Casa din Brooklyn era 
din nou totul în ordine. Alyssa s-a ocupat de 
zidărie aproape de una singură, folosind puterea 
zeului pământului. Inițiații noştri cunoşteau vraja 
hi-nehm suficient de bine ca să repare majoritatea 
celorlalte lucruri stricate. Khufu s-a dovedit la fel 
de îndemânatic cu cârpele şi soluțiile de curăţat ca 
atunci când juca baschet, şi e incredibil câte poţi 
lustrui, şterge de praf şi spăla dacă prinzi nişte 
cârpe de praf de aripile unui grifon. 

Am avut mai multe întâlniri în timpul zilei. Filip 
al Macedoniei ne păzea din piscină şi armata 
noastră de shabti patrula incinta, dar n-a încercat 
nimeni să ne atace — nici forțele lui Apophis, nici 
colegii noştri magicieni. Aproape că puteam simţi 
şocul general care se răspândea în cele trei sute 
şaizeci de nome când s-a aflat vestea: Desjardins 
murise, Apophis era pe cale să revină, Ra se 
întorsese, iar Amos Kane era noul Lictor-Șef. Nu 
ştiu ce li se părea mai îngrijorător, dar m-am 
gândit c-o să apucăm şi noi să răsuflăm până când 
celelalte nome vor procesa schimbările produse şi 
vor decide ce au de făcut. 

Chiar înainte de apus, Carter şi cu mine am 
revenit pe acoperiş când Zia a deschis un portal 
spre Cairo pentru ea şi Amos. 

Cu părul negru proaspăt tuns şi nişte haine bej 
noi, Zia arăta neschimbată faţă de când vorbiserăm 
prima dată cu ea la Muzeul Metropolitan, deşi de 
atunci se întâmplaseră atâtea. Şi cred că, tehnic 
vorbind, nici măcar nu fusese ea la muzeu, ci 
shabti-ul ei. 

[Da, ştiu. E îngrozitor de greu să ţi pasul cu 
toate evenimentele petrecute. Ar trebui să înveţi 
vraja pentru invocarea medicamentelor pentru 
dureri de cap. Face minuni.] 

A apărut vârtejul, iar Zia s-a întors să-şi ia la 
revedere. 

— ÎI voi însoţi pe Amos — adică pe Lictorul-Şef 
— la Prima Nomă, ne-a promis ea. Voi avea grijă să 
fie recunoscut ca lider al Casei. 

— Se vor opune, am spus eu. Fii cu băgare de 
seamă. 

Amos a zâmbit. 

— O să ne descurcăm. Nu vă faceți griji. 

Era spilcuit ca de obicei: un costum de mătase 
aurie care se asorta cu noua lui pelerină din piele 
de leopard, pălărie joasă şi mărgele de aur în părul 
împletit. Avea lângă el o geantă de piele şi o cutie 
pentru saxofon. Mi l-am şi închipuit stând pe 
treptele tronului faraonului, cântând la saxofonul 
tenor — piese de-ale lui John Coltrane, probabil — 
în timp ce o nouă eră învăluită în lumină purpurie 
începea şi din saxofon ieşeau hieroglife 
strălucitoare. 

— "Ţinem legătura, ne-a promis el. În plus, 
lucrurile merg bine aici, la Casa din Brooklyn. Nu 
mai aveţi nevoie de un îndrumător. 

Am încercat să par curajoasă, deşi nu-mi 
convenea că pleacă. Doar pentru că aveam 
treisprezece ani nu însemna că-mi doream 
responsabilitățile unui adult. Cu siguranță, nu 
doream să fiu la cârma celei de-A Douăzeci şi Una 
Nome sau să conduc armate în luptă. Dar bănuiesc 
că nimeni dintre cei aflați într-o postură similară 
nu se simte pregătit. 

Zia şi-a pus mâna pe braţul lui Carter. El a 
tresărit de parcă l-ar fi atins cu un defibrilator. 

— O să vorbim în curând, a spus ea, după ce... 
după ce lucrurile se liniştesc. Dar îți mulţumesc. 

Carter a dat din cap, deşi arăta cam plouat. 
Ştiam cu toții că lucrurile nu se vor linişti prea 
curând. N-aveam nici măcar garanţia că vom trăi 
suficient de mult ca s-o revedem pe Zia. 

— Ai grijă, a spus Carter. Ai un rol important de 
Jucat. 

Zia s-a uitat la mine. Ne-am înţeles din priviri. 
Cred că începuse să aibă o bănuială, o teamă 
profundă în legătură cu ce presupunea acest rol. 
Nu spun că mie îmi era clar, dar îi împărtăşeam 
neliniştea. „Zebre“, spusese Ra. Se trezise vorbind 
despre zebre. 

— Dacă ai nevoie de noi, am spus, nu ezita să 
ne spui. Mă reped până acolo şi le trag o bătaie ca 
la carte magicienilor din Prima Nomă. 

Amos m-a pupat pe frunte şi l-a bătut pe Carter 
pe umăr. 

— Sunt mândru de voi. Pentru prima dată în 
ultimii ani, voi mi-aţi dat speranţă. 

Mi-ar fi plăcut să mai stea. Mi-ar fi plăcut să 
mai vorbesc cu ei. Dar experienţa mea cu Khonsu 
m-a învăţat să nu fiu lacomă cu timpul. Cel mai 
bine e să apreciezi ce ai şi să nu-ți doreşti mai 
mult. 

Amos şi Zia au intrat în portal şi au dispărut. 

Chiar când apunea soarele, în Sala cea Mare a 
intrat Bast, arătând epuizată. În locul obişnuitului 
ei costum mulat, purta o rochie egipteană de 
ceremonie şi nişte bijuterii grele care păreau destul 
de incomode. 

— Am uitat ce greu e să navighezi cu barca 
soarelui pe cer, a spus ea, ştergându-şi fruntea. Şi 
cât e de cald. Data viitoare, o să iau cu mine o 
farfurie şi un frigider plin cu lapte. 

— Cum e Ra? am întrebat eu. 

Zeiţa-pisica şi-a ţuguiat buzele. 

— Păi... e la fel. Am dus barca în sala tronului. 
Se pregăteşte un echipaj nou pentru călătoria din 
seara asta. Dar ar trebui să veniți să-l vedeţi înainte 
de a pleca. 

— Călătoria din seara asta? a întrebat Carter. 
Prin Duat? Dar de-abia l-am adus înapoi! 

Bast şi-a desfăcut mâinile. 

— La ce te aştepta? Aţi reînceput vechiul ciclu. 
Ra îşi va petrece zilele în ceruri şi nopţile pe râu. 
Zeii vor trebui să-l apere ca pe vremuri. Haideţi, 
avem doar câteva minute! 

Mă pregăteam s-o întreb cum are de gând să ne 
ducă în sala tronului. Bast ne spusese în mod 
repetat că nu se pricepe să deschidă portaluri. 
Deodată, din senin, a apărut o uşă. Pe ea a intrat 
Anubis, care arăta enervant de superb, ca de 
obicei, în blugi negri şi geacă de piele, cu o 
cămaşă din bumbac alb, care-i punea atât de bine 
în evidenţă pe pieptul, încât m-am întrebat dacă n- 
o făcea intenţionat. Cred că nu. Probabil că arătase 
perfect încă de dimineaţă, când se ridicase din pat. 

Bun... imaginea asta nu m-a ajutat să mă 
concentrez mai bine. 

— Bună, Sadie! a spus el. 

[Da, Carter. El mi s-a adresat primul. Ce pot să 
spun? Pur şi simplu sunt o persoană importantă. ] 

M-am străduit să nu mă pierd cu firea. 

— Tu erai. Nu te-am văzut în Lumea 
Subpământeană, unde ne-am pus sufletele la 
bătaie. 

— Da, mă bucur c-ai supravieţuit, a spus el. 
Necrologul tău ar fi fost greu de scris. 

— Ha-ha! Unde ai fost? 

Ochii lui căprui au devenit şi mai trişti. 

— Am avut ceva treabă, a spus el. Dar acum 
trebuie să ne grăbim. 

A arătat spre uşa cea întunecoasă. Doar ca să-i 
arăt că nu mi-e frică, am intrat prima. 

Când am trecut dincolo, ne-am trezit în sala 
tronului. Zeii adunaţi acolo s-au întors spre noi. 
Palatul părea chiar mai măreț decât ultima dată 
când fusesem acolo. Coloanele erau mai înalte, cu 
picturi şi mai complicate. Diverse constelații se 
roteau pe pardoseala de marmură lustruită, de 
parcă ne-am fi plimbat prin întreaga galaxie. 
Plafonul lumina ca un panou fluorescent uriaş. 
Podiumul şi tronul lui Horus fuseseră date la o 
parte, aşa că păreau mai degrabă scaunul unui 
observator, nu principala atracție. 

În centrul încăperii, barca soarelui strălucea pe 
un eşafodaj. Echipajul format din sfere luminoase 
se mişca de colo-colo, curăţând partea exterioară a 
navei şi verificând velatura. În jurul tronului de foc 
se aflau uraei, iar pe tron stătea Ra, îmbrăcat în 
veşminte de rege egiptean, ţinând în poală cârja şi 
biciul. Avea capul căzut în piept şi sforăia tare. 

Un tânăr musculos, într-o armură de piele, s-a 
apropiat de noi. Era ras în cap şi avea ochii de 
culori diferite — unul argintiu, unul auriu. 

— Bine aţi venit, Carter şi Sadie, a spus Horus. 
Suntem onorați. 

Cuvintele nu se potriveau cu tonul lui, care era 
înţepat şi formal. Ceilalţi zei s-au plecat cu respect 
în faţa noastră, dar le-am simţit ostilitatea abia 
mascată. Erau îmbrăcaţi cu toţii în cele mai bune 
armuri şi erau foarte impunători. Sobek, zeul- 
crocodil (nu e printre preferați mei) purta zale 
verzi strălucitoare şi avea un toiag imens din care 
curgea apă. Nekhbet era aranjată, atât cât poate fi 
de aranjat un vultur, cu mantia ei din pene fine şi 
catifelate. Şi-a înclinat capul spre mine, dar am 
înţeles din privirea ei că încă i-ar fi plăcut să mă 
sfâşie. Babi, zeul-babuin, se spălase pe dinţi şi îşi 
pieptănase blana. Ţinea în mâini o minge de rugby 
— poate că tataie îi transmisese microbul. 

Khonsu era îmbrăcat în costumul lui argintiu 
sclipitor, arunca o monedă în aer şi zâmbea. Îmi 
venea să-l lovesc, dar a dat din cap de parcă am fi 

fost prieteni vechi. Chiar şi Set era acolo, în 
costumul lui roşu de discotecă, stând rezemat de o 
coloană aflată mai în spate, ținând în mână toiagul 
lui negru de fier. Mi-am amintit că-mi promisese 
să nu mă omoare până când nu-l eliberăm pe Ra, 
dar deocamdată părea relaxat. Şi-a atins pălăria şi 
mi-a zâmbit, amuzat parcă de stânjeneala mea. 

Thoth, zeul cunoaşterii, era singurul care nu se 
îmbrăcase elegant. Purta blugii lui obişnuiţi şi 
halatul de laborator acoperit de mâzgăleli. M-a 
studiat cu ochii lui caleidoscopici ciudaţi şi am 
avut senzația că era singurul din încăpere căruia îi 
era milă de mine. 

Isis a făcut un pas înainte. Părul ei lung şi negru 
era împletit şi lăsat pe spate, peste rochia delicată. 
Aripile în culorile curcubeului îi luceau pe spate. A 
făcut o plecăciune formală, dar simţeam valurile 
de răceală ce veneau dinspre ea. 

Horus s-a îndreptat spre adunarea zeilor. Mi-am 
dat seama că nu mai purta coroana de faraon. 

— lată! a spus el în faţa adunării. Carter şi Sadie 
Kane, care l-au trezit pe regele nostru! Să fie clar — 
Apophis, duşmanul, a revenit. Trebuie să ne unim 
în jurul lui Ra. 

Ra a murmurat în somn „Peşte, biscuit, vulpe“, 
apoi a reînceput să sforăie. 

Horus şi-a dres glasul. 

— Eu îi jur credinţă! Mă aştept ca toți să faceţi 
la fel. Voi proteja barca lui Ra când vom trece prin 
Duat la noapte. Fiecare va trebui să facă asta pe 
rând, până când zeul soarelui... se va reface în 
întregime. 

Nu părea deloc convins că acest lucru se va 
întâmpla vreodată. 

— Vom găsi o cale să-l înfrângem pe Apophis! a 
spus el. Acum, să sărbătorim întoarcerea lui Ra! Îl 
primesc pe Carter Kane ca pe un frate. 

A pornit muzica, care s-a auzit în toate sălile. 
Ra, care era încă aşezat pe tronul de pe barcă, s-a 
trezit şi a început să bată din palme. A rânjit când 

zeii au început să se învârtă în jurul lui, unii având 
formă umană, alții transformându-se în nori, 
flăcări sau lumină. 

Isis m-a luat de mâini. 

— Sper că ştii ce faci, Sadie, a spus ea pe un ton 
glacial. Cel mai mare duşman al nostru se întoarce, 
iar voi l-aţi detronat pe fiul meu şi aţi făcut dintr- 
un zeu senil liderul nostru. 

— Dă-1 o şansă, am spus, deşi am simţit cum mi 
se înmoaie picioarele. 

Horus l-a prins pe Carter de umeri. Cuvintele lui 
nu erau deloc mai prietenoase. 

— Sunt aliatul tău, Carter, m-a asigurat Horus. 
Îţi voi împrumuta din forța mea ori de câte ori mi- 
o vei cere. Vei readuce calea magiei mele în Casa 
Vieţii şi vom lupta împreună pentru a distruge 
Şarpele. Dar nu uita — mi-am pierdut tronul din 
cauza ta. Dacă pierdem şi războiul din pricina 
alegerii tale, jur că ultimul lucru pe care-l voi face 
înainte să mă înghită Apophis va fi să te zdrobesc 
ca pe un ţânţar. lar dacă cumva vom câştiga acest 
război fără ajutorul lui Ra, dacă m-ai făcut de 
ruşine degeaba, jur că moartea Cleopatrei şi 
blestemul lui Akhenaton vor părea o nimica toată 
pe lângă felul în care vă voi pedepsi pe vecie, pe 
tine şi toată familia ta. Ai înţeles? 

Spre lauda lui, Carter s-a ţinut bine sub privirile 
zeului războiului. 

— Tu să faci doar ce trebuie să faci, a spus 
Carter. 

Horus a izbucnit în râs, de parcă el şi Carter 
tocmai ar fi auzit o glumă bună. 

— Du-te acum, Carter! Vezi care au fost 
costurile victoriei. Să sperăm că nu toți aliaţii tăi 
vor avea parte de aceeaşi soartă. 

Horus ne-a întors spatele şi s-a alăturat 
petrecerii. Isis mi-a mai zâmbit o dată şi s-a 
prefăcut într-un curcubeu scânteietor. 

Bast stătea lângă mine, fără să zică nimic, dar 
arăta de parcă ar fi vrut să-l sfâşie pe Horus ca pe- 

un stâlp de ascuţit ghearele. 

Anubis părea jenat. 

— Îmi pare rău, Sadie. Zeii pot fi... 

— Nerecunoscători? am întrebat. Enervanţi? 

S-a înroşit la faţă. Probabil a crezut că mă refer 
la el. 

— Înţelegem mai greu care sunt lucrurile 
importante, a spus el în cele din urmă. Uneori, ne 
ia ceva timp să apreciem ceva nou, ceva care ne-ar 
putea schimba în bine. 

M-a fixat cu privirea lui caldă şi m-am topit 
toată. 

— Ar trebui să mergem, ne-a întrerupt Bast. Mai 
avem o oprire, dacă eşti pregătită. 

— Costurile victoriei, mi-a amintit Carter. Bes? 
E în viaţă? 

Bast a oftat. 

— Grea întrebare. Pe aici. 


Ținutul Însorit era ultimul loc pe care doream 
să-l revăd. 

Nimic nu se schimbase la azil. Lumina 
regeneratoare a soarelui nu-i ajutase pe zeii senili. 
Încă se deplasau cu stativele lor pentru perfuzii, 
lovindu-se de pereţi, cântând imnuri antice în timp 
ce căutau temple care nu mai existau. 

Li se alăturase un pacient nou. Bes purta un 
halat de spital şi stătea într-un scaun de răchită, 
uitându-se pe fereastră la Lacul de Foc. 

Tawaret era îngenuncheată lângă el, cu ochii ei 
mici de hipopotam, roşii de la plâns. Încerca să-l 
facă să bea dintr-un pahar. 

Apa 1 se scurgea pe bărbie. Se uita în gol la 
cascada de foc din depărtare, cu faţa lui colţuroasă 
scăldată în lumina roşie. Părul creţ îi fusese 
pieptănat recent şi purta o cămaşă nouă, albastră, 
înflorată şi pantaloni scurți, aşa că părea să se 
simtă confortabil. Dar avea fruntea brăzdată de 
riduri şi degetele încleştate de braţele scaunului, de 

parcă ştia c-ar fi trebuit să-şi amintească ceva, dar 
nu putea. 

— E în regulă, Bes. 

Vocea lui Tawaret tremura în timp ce îi tampona 
bărbia cu un şervețţel. 

— Ne descurcăm. O să am eu grijă de tine. 

Atunci ne-a observat. Expresia 1 s-a înăsprit. 
Pentru o zeiţă a naşterilor, Tawaret putea fi destul 
de înfricoşătoare, dacă voia. 

L-a bătut cu palma pe genunchi pe zeul pitic. 

— Mă întorc imediat, dragă Bes. 

S-a ridicat, o realizare foarte spectaculoasă 
pentru cineva cu o burtă ca a ei, şi ne-a îndepărtat 
de scaunul lui. 

— Cum îndrăzneşti să vii aici? De parcă n-ai 
făcut destul! 

Era să izbucnesc în lacrimi şi să-mi cer scuze, 
când mi-am dat seama că furia ei nu ne viza pe 
Carter sau pe mine. Se uita la Bast. 

— Tawaret... 

Bast şi-a ridicat mâinile cu palmele în sus. 

— N-am vrut să se întâmple aşa. A fost prietenul 
meu. 

— A fost jucăria ta pentru pisici! a strigat 
Tawaret, atât de tare, încât unii pacienți au început 
să plângă. Eşti la fel de egoistă ca toți semenii tăi, 
Bast. Te-ai folosit şi apoi te-ai descotorosit de el. 
Stiai că te iubea şi ai profitat. Te-ai jucat cu el la 
fel cum te joci cu un şoricel. 

— Nu-i corect, a murmurat Bast, dar părul a 
început să i se înfoaie ca atunci când era speriată. 

N-o puteam învinovăţi. Aproape nimic nu e mai 
înfricoşător decât un hipopotam furios. 

Tawaret a bătut din picior, atât de puternic că i 
s-a rupt un toc. 

— Bes merita ceva mai bun. Merita ceva mai 
bun decât tine. A avut un suflet bun. Nu... nu l-am 
uitat niciodată! 

Mi-am dat seama că era pe cale să înceapă o 
luptă inegală foarte violentă între o pisică şi un 


420 


hipopotam. Nu ştiu dacă am început să vorbesc ca 
s-o salvez pe Bast, ca să-i protejez pe pacienţii 
traumatizaţi sau ca să-mi domolesc propria vină, 
dar m-am băgat între cele două zeițe. 

— O s-o rezolvăm noi cumva! am izbucnit eu. 
Tawaret, îţi jur pe viaţa mea. Vom găsi o cale să-l 
vindecăm pe Bes. 

S-a uitat la mine şi furia i s-a scurs din priviri 
până când n-a mai rămas decât milă. 

— O, copilă, copilă... Ştiu că intențiile tale sunt 
bune. Dar nu-mi da speranţe false. Am trăit prea 
mult timp cu speranţe false. Du-te şi uită-te la el 
dacă ţii neapărat. Vezi ce s-a întâmplat cu cel mai 
bun pitic din lume. Apoi lasă-ne în pace. Nu-mi 
promite ceva ce nu poţi face. 

S-a întors şi s-a îndreptat şchiopătând spre 
biroul asistentelor. Bast a pus capul în pământ. Pe 
chip avea o expresie foarte rară în cazul felinelor: 
ruşine. 

— Vă aştept aici, ne-a comunicat ea. 

Mi-am dat seama că n-avea să se răzgândească, 
aşa că eu şi Carter ne-am apropiat singuri de Bes. 

Zeul pitic era tot acolo. Şedea pe scaunul de 
răchită, cu gura uşor deschisă, cu ochii aţintiţi 
asupra Lacului de Foc. 

— Bes! 

I-am pus mâna pe braţ. 

— Mă auzi? 

După cum era de aşteptat, nu mi-a răspuns. 
Purta o brățară cu numele lui scris cu hieroglife, 
decorată cu iubire probabil chiar de Tawaret. 

— Îmi pare rău, am spus. O să-ţi recuperăm ren- 
ul. Găsim noi o cale să te facem bine. Nu-i aşa, 
Carter? 

— Da. 

Şi-a dres glasul şi pot să te asigur că n-a avut un 
comportament foarte bărbătesc în momentul acela. 

— Da, jur, Bes. Chiar dacă... 

Probabil avea de gând să spună „Chiar dacă e 
ultimul lucru pe care-l vom face“, dar a avut 

înțelepciunea să tacă. Având în vedere războiul 
iminent cu Apophis, era mai bine să nu ne gândim 
cât de repede aveam s-o sfârşim. 

M-am aplecat şi l-am sărutat pe Bes pe frunte. 
Mi-am amintit cum ne întâlniserăm în staţia 
Waterloo, când ne luase cu maşina pe mine, pe Liz 
şi pe Emma şi ne dusese la adăpost. Mi-am amintit 
cum îi alungase pe Nekhbet şi pe Babi în slipul lui 
ridicol. M-am gândit la capul din ciocolată al lui 
Lenin pe care îl cumpărase la Sankt Petersburg şi 
la cum ne salvase pe Walt şi pe mine din portal la 
Nisipurile Roşii. Nu-l vedeam ca fiind mic. Avea o 
personalitate colosală, plină de culoare, ridicolă, 
minunată — şi mi se părea imposibil să ne fi părăsit 
pentru totdeauna. Renunţase la viaţa lui veşnică 
pentru a ne acorda nouă o oră în plus. 

Nu m-am putut abţine să nu plâng. În cele din 
urmă, Carter a trebuit să mă ia de-acolo. Nu mai 
ştiu cum am ajuns acasă, dar îmi amintesc că parcă 
am fi coborât, nu ne-am fi ridicat, ca şi cum lumea 
muritorilor ar fi devenit un loc aflat la mai mare 
adâncime şi mai trist decât Duatul. 


În seara aceea am stat singură în pat, cu 
geamurile deschise. Prima noapte de primăvară se 
dovedise surprinzător de călduroasă şi de plăcută. 
Luminile schpeau de-a lungul râului. De la fabrica 
de covrigi din apropiere venea miros de pâine 
coaptă. Ascultam pl/aylist-ul cu eticheta TRIST şi 
mă întrebam cum era posibil ca ziua mea de 
naştere să fi fost cu doar câteva zile în urmă. 

Lumea se schimbase. Zeul soarelui se întorsese. 
Apophis scăpase din închisoarea în care fusese 
ținut şi, deşi fusese izgonit într-un cotlon al 
universului, avea să se întoarcă de acolo în scurt 
timp. Războiul era gata să înceapă. Aveam atâtea 
de făcut! Însă eu stăteam aici, ascultând aceleaşi 
melodii ca mai înainte, cu ochii lpiţi de posterul 
cu Anubis şi simţindu-mă iremediabil de 

neputincioasă cu privire la un subiect banal şi 
enervant ca... da, ai ghicit: băieții. 

S-a auzit o bătaie în uşă. 

— Intră, am spus, fără prea mult entuziasm. 

Am presupus că este Carter. De multe ori 
stăteam de vorbă la sfârşitul zilei, ca să mai facem 
schimb de informaţii. Nu era el, ci Walt, şi dintr- 
odată am devenit foarte conştientă că port un 
tricou vechi şi ponosit şi pantaloni de pijama. 
Părul meu, fără îndoială, arăta la fel de oribil ca al 
lui Nekhbet. N-ar fi fost o problemă dacă cel care 
m-ar fi văzut aşa ar fi fost Carter. Dar Walt? Nu 
era prea bine. 

— Ce cauţi aici? am strigat, un pic prea tare. 

A clipit de câteva ori, în mod evident surprins de 
lipsa mea de ospitalitate. 

— Îmi pare rău, o să plec. 

— Nu! Vreau să spun... e în regulă. M-ai 
speriat. Şi... să ştii că avem reguli referitoare la 
băieţii care intră în camerele fetelor fără... ăăă... 
supraveghere. 

Mi-am dat seama că păream foarte plicticoasă, 
aproape ca fratele meu. Dar eram emoţionată. 

Walt şi-a încrucişat braţele pe piept. Avea braţe 
foarte frumoase. Purta maioul de baschetbalist, 
pantalonii scurţi de jogging şi colecția obişnuită de 
amulete din jurul gâtului. Părea atât de sănătos, 
atât de atletic, încât era greu de crezut că urma să 
moară din pricina unui blestem antic. 

— Păi, tu eşti instructoarea, a spus el. Nu mă 
poți supraveghea? 

Fără îndoială că m-am înroşit îngrozitor de tare. 

— Corect. Cred că, dacă laşi uşa 
întredeschisă... Şi ce te aduce aici? 

S-a rezemat de uşa de la dulap. Îngrozită, mi-am 
dat seama că era încă deschisă, lăsând să se vadă 
posterul cu Anubis. 

— Se întâmplă atâtea lucruri... a spus Walt. Ai 
destule pe cap. N-aş vrea să-ți faci griji şi în 
privinţa mea. 

— E prea târziu, am recunoscut eu. 

A dat din cap, de parcă mi-ar fi împărtăşit 
frustrarea. 

— Ziua aia din deşert, de la Bahariya... o să mă 
crezi nebun dacă o să-ţi spun c-a fost cea mai 
frumoasă zi din viaţă mea? 

Mi-a stat inima în loc, dar am încercat să rămân 
calmă. 

— Hmm... Transportul public egiptean, tâlhari 
la drumul mare, cămile împuţite, mumii romane 
nebune şi fermieri de curmale posedaţi... Doamne, 
ce mai zi! 

— ŞI tu, a spus el. 

— Păi, da... presupun că şi eu pot fi trecută pe 
lista asta de nenorociri. 

— Nu asta am vrut să spun. 

Am avut senzaţia că nu mă descurcam prea bine 
ca supraveghetoare — eram agitată şi confuză şi 
prin cap îmi treceau gânduri nedemne de o 
supraveghetoare. Am aruncat o privire spre uşa 
dulapului. Walt a observat. 

— O! a arătat el spre Anubis. Vrei s-o închid? 

— Da, am spus. Nu. Poate. Adică, nu contează. 
Ei bine, nu că nu ar conta, dar... 

Walt a izbucnit în râs, de parcă stânjeneala mea 
nu-l deranja deloc. 

— Uite, Sadie. Am vrut doar să-ți spun că, 
indiferent ce se va întâmpla, eu mă bucur că te-am 
cunoscut. Mă bucur c-am venit în Brooklyn. Jaz 
lucrează la un leac pentru mine. Poate va reuşi să 
facă ceva, dar oricum... e în regulă. 

— Păi nu e în regulă! 

Cred că cu am fost mai surprinsă decât el de 
accesul meu de furie. 

— Walt, vei muri din pricina unui nenorocit de 
blestem. Şi l-am avut în mână pe Menşikov, gata 
să-mi spună leacul, şi... te-am dezamăgit. La fel 
cum l-am dezamăgit şi pe Bes. Nici măcar pe Ra 
nu l-am adus înapoi cum trebuie. 

Eram furioasă pe mine pentru că plângeam, dar 
nu mă puteam abţine. Walt a venit şi s-a aşezat 
lângă mine. N-a încercat să mă cuprindă cu braţul, 
şi bine a făcut. Oricum eram destul de bulversată. 

— Nu m-ai dezamăgit, a spus el. N-ai dezamăgit 
pe nimeni. Ai făcut ce trebuia, şi asta presupune 
sacrificii. 

— Dar nu şi în ceea ce te priveşte, am spus eu. 
Nu vreau să mori. 

Zâmbetul lui m-a făcut să mă simt de parcă 
numai noi doi am fi fost pe lume. 

— Poate că întoarcerea lui Ra nu m-a vindecat, 
a spus el, dar mi-a dat speranţe. Eşti uimitoare, 
Sadie. Într-un fel sau altul, vom reuşi. Nu te 
părăsesc. 

Suna atât de bine, de frumos, şi atât de 
imposibil. 

— Cum poţi să-mi promiți asta? 

S-a uitat la portretul lui Anubis, apoi iar la mine. 

— Încearcă să nu-ţi faci griji în ceea ce mă 
priveşte. Trebuie să ne concentrăm pe înfrângerea 
lui Apophis. 

— Ai vreo idee? 

A arătat spre noptieră, unde era vechiul meu 
casetofon — un cadou primit de la bunici cu ani în 
urmă. 

— Spune-le oamenilor ce s-a întâmplat cu 
adevărat, a zis el. Nu-i lăsa pe Jacobi şi pe ceilalți 
să răspândească minciuni despre familia ta. Am 
venit în Brooklyn pentru c-am primit primul vostru 
mesaj — înregistrarea despre Piramida Roşie, 
despre amuleta djed. Ați cerut ajutor, iar noi am 
răspuns. E momentul să cereți din nou ajutor. 

— Dar la câți magicieni a ajuns mesajul prima 
dată? La douăzeci? 

— Hei, am făcut o treabă grozavă azi-noapte! 

Walt m-a privit în ochi. Am crezut c-o să mă 
sărute, dar ceva ne-a făcut pe amândoi să ezităm — 
senzaţia că asta doar ar complica situaţia, ar face-o 
mai problematică. 

— Mai trimite o casetă, Sadie. Şi spune 
adevărul. Când vorbeşti... 

A ridicat din umeri, apoi s-a ridicat să plece. 

— EFi bine, eşti cam greu de ignorat. 

La câteva clipe după ce a plecat, a intrat Carter, 
cu o carte sub braţ. M-a găsit ascultând muzica 
mea tristă, cu ochii pe casetofonul de pe măsuţă. 

— Cine-a ieşit de la tine din cameră? Walt? m-a 
întrebat el. 

Am simţit în vocea lui o doză de protecţie 
frăţească. 

— S-a întâmplat ceva? 

— O, doar am... 

Mi-a căzut privirea pe cartea pe care o avea la 
el. Era un manual vechi şi uzat, şi m-am întrebat 
dacă nu cumva voia să-mi dea o temă pentru acasă. 
Dar coperta mi se părea foarte cunoscută: modelul 
cu romburi, literele multicolore... 

— Ce-i asta? 

Carter s-a aşezat lângă mine. Emoţionat, mi-a 
întins cartea. 

— Este ăăă... nu e un colier de aur. Şi niciun 
cuțit magic. Dar ţi-am spus că am un cadou pentru 
ziua ta de naştere. lată-l! 

Mi-am trecut degetele peste titlul cărții: 
Manualul Blackley de ştiinţe pentru primul an de 
facultate, a douăsprezecea ediție Apoi am 
deschis-o. Pe partea interioară a coperţii era scris 
un nume cu litere elegante de mână: Ruby Kane. 

Era manualul din facultate al mamei, cel din 
care obişnuia să ne citească înainte de culcare. Era 
acelaşi exemplar. 

Mi-au dat lacrimile. 

— Cum al... 

— Shabti recuperatori din bibliotecă, a spus 
Carter. Ei pot găsi orice carte. Ştiu că... e un cadou 
cam pembil. Nu m-a costat nimic, nu l-am făcut 
eu, dar... 

— Taci, nătângule! 

L-am îmbrăţişat. 

— Este un cadou extraordinar. Şi tu eşti un frate 
extraordinar! 

| Bine, Carter. lată, s-a consemnat pentru vecie. 
Numai să nu ţi-o iei în cap. Am spus-o într-un 
moment de slăbiciune. ] 

Am răsfoit cartea, zâmbind de mustaţa pe care 
Carter i-o desenase cu creionul lui Isaac Newton şi 
de diagramele depăşite ale sistemului solar. Am 
găsit o pată veche de mâncare care era, probabil, 
piure de mere vărsat de mine. Adoram piureul de 
mere. Am mângâiat notele de pe margine făcute de 
mama cu scrisul ei frumos. 

Doar ţinând cartea în mână şi m-am simţit mai 
aproape de mama, şi am fost uimită de intuiţia lui 
Carter. Chiar dacă-i aflasem numele secret şi ar fi 
trebuit să ştiu totul despre el, băiatul ăsta reuşise să 
mă surprindă. 

— Deci, ce spuneai despre Walt? a întrebat el. 
Ce se întâmplă? 

Cu părere de rău, am închis Manualul Blackley 
de ştiinţe. Şi da, probabil c-a fost singura dată când 
am închis cu părere de rău un manual în viaţa mea. 
M-am ridicat şi am pus cartea pe măsuţă. Apoi am 
luat vechiul casetofon. 

— Avem de lucru, i-am spus lui Carter. Şi i-am 
aruncat microfonul. 


Deci, acum ştii ce s-a întâmplat cu adevărat la 
echinocțiu, cum a murit fostul Lictor-Şef şi cum 
Amos a ajuns să-i ia locul. Desjardins şi-a dat viaţa 
ca să câştigăm timp, dar Apophis îşi croieşte 
repede drum înapoi din abis. Cu puţin noroc, avem 
la dispoziţie câteva săptămâni. Dacă ne lipseşte 
norocul, doar câteva zile. 

Amos încearcă să se impună ca lider al Casei 
Vieţii, dar nu-i va fi uşor. Unele nome s-au 
răsculat. Mulţi cred că familia Kane a preluat 
puterea prin forță. 

Înregistrăm această casetă tocmai pentru a pune 
lucrurile la punct. 

Încă n-avem toate răspunsurile. Nu ştim când 
sau unde va lovi Apophis. Nu ştim cum să-i 
vindecăm pe Ra, pe Bes sau măcar pe Walt. Nu 
ştim ce rol va juca Zia sau dacă ne putem baza pe 
ajutorul zeilor. Lucrul cel mai important: nu pot 
alege între doi tipi superbi, unul care e pe moarte 
şi altul care e zeul morţii. Ce alegere mai e şi asta, 
spune şi tu? 

[Da, îmi pare rău... iar am luat-o razna.] 

Ideea e că, indiferent unde te afli, indiferent ce 
tip de magie practici, avem nevoie de ajutorul tău. 
Dacă nu ne unim şi nu învăţăm rapid calea zeilor, 
n-avem nicio şansă. 

Sper că Walt are dreptate şi-ţi va fi greu să mă 
ignori, pentru că timpul trece. Ţi-am pregătit o 
cameră în Casa din Brooklyn. 

NOTA AUTORULUI 


Înainte de a publica o transcriere atât de 
îngrijorătoare, m-am simțit obligat să verific 
povestea lui Sadie şi Carter. Mi-ar plăcea să vă 
pot spune c-au inventat totul. Din păcate, se pare 
că, în mare parte, relatarea lor are o bază reală. 

Relicvele egiptene şi locurile din America, 
Anglia, Rusia şi Egipt de care pomenesc ei chiar 
există. Palatul prințului Menşikov din Sankt 
Petersburg este real, iar povestea cu nunta 
piticilor e adevărată, deşi n-am găsit pomenindu- 
se nicăieri că vreunul dintre pitici ar fi fost zeu sau 
că prințul ar fi avut un strănepot pe nume 
Vladimir. 

Toți zeii şi monştrii egipteni pe care i-au întâlnit 
Carter şi Sadie sunt atestaţi de surse antice. S-au 
păstrat multe versiuni diferite ale călătoriei 
nocturne a lui Ra prin Duat, şi chiar dacă 
poveştile variază în mod semnificativ, povestea lui 
Carter şi Sadie se potriveşte perfect cu ceea ce 
ştim din mitologia egipteană. 

Pe scurt, cred că e posibil să spună adevărul. 
Strigătul lor de ajutor e autentic. Dacă vor ajunge 
în mâinile mele şi alte înregistrări audio, voi 
transmite informațiile mai departe; dar dacă 
Apophis se ridică într-adevăr, s-ar putea să nu mai 
am ocazia. De dragul întregii lumi, sper să mă 
înşel. 

GLOSAR 


Comenzi folosite de Carter şi Sadie 


A'max „Arde!“ 
[x1 


Ha-di „Distruge!“ 
nr: 


EA] 


Ha-tep „Linişteşte-te!“ 


tes 


Heh-sieh „întoarce-te 
Heqat Invocă un toiag 


j N il 
LA | 


Hi-nehm „Uneşte!“ 


3 
Y'mun „Ascunde!“ 

SE 
N’dah „Protejează!“* 

ee 


Sa-per „Ratează 


W’peh „Deschide!“ 

Alţi termeni egipteni 


Aaru viaţa de apoi, paradisul 

Aten soarele (obiectul fizic, nu zeul) 

Ba suflet 

Bau spirit malefic 

Duat tărâmul magic 

Faraon conducător în Egiptul antic 

Hieroglife sistemul de scriere din Egiptul antic, 
care folosea simboluri sau imagini pentru a 
desemna obiecte, concepte sau sunete 

Khopesh sabie cu lama încovoiată 

Maat ordinea universului 

Menhed tăbliţa scnibului 

Netjeri cuţit făcut din oţel meteoric şi folosit la 
ceremonia de deschidere a gurii 

Ren nume, identitate 

Sarcofag sicriu de piatră, adesea decorat cu 

sculpturi şi inscripţii 

Sau creator de amulete 

Scarabeu cărăbuş 

Shabti figurină magică din lut 

Shen simbolul veşniciei 

Stelă piatră funerară din calcar 

Suk piaţă în aer liber 

Tjesu heru şarpe cu două capete, unul dintre ele la 
capătul cozii, şi picioare de dragon 

Tyet simbolul lui Isis 

Was putere 

Zei şi zeițe egiptene 
menţionate în Tronul de foc 


Anubis zeul înmormântărilor şi al morții 

Apophis zeul haosului 

Babi zeul-babuin 

Bast zeița-pisică 

Bes zeul pitic 

Geb zeul pământului 

Heket zeiţa-broască 

Horus zeul războiului, fiul lui Isis şi Osiris 

Isis zeiţa magiei, soţia fratelui ei, Osiris, şi mama 
lui Horus 

Khepri zeul-scarabeu, forma matinală a lui Ra 

Khnum zeul cu cap de berbec, forma de la apus a 
lui Ra în Lumea Subpământeană 

Khonsu zeul lunii 

Mekhit zeiță-leoaică minoră, căsătorită cu Onuris 

Nekhbet zeiţa-vultur 

Nephthys zeiţa râurilor 

Nut zeiţa cerului 

Osiris zeul Lumii Subpământene, soţul surorii lui, 
Isis, şi tatăl lui Horus 

Ptah zeul meşteşugarilor 

Ra zeul soarelui, zeul ordinii, cunoscut şi ca 
Amon-Ra 

Sekhmet zeița-leoaică 

Set zeul răului 

Shu zeul aerului 

Sobek zeul-crocodil 

Tawaret zeiţa-hipopotam 

Thoth zeul cunoaşterii 

i EA 
AL, 


“ Personaj de desene animate din anii 1950 - 1960. 

2. Una dintre cele mai vechi zeități ale Egiptului, protector al 
izvoarelor Nilului şi făuritor, din argilă, al corpurilor umane. 

=! Tutmes al III-lea (1479-1425 î.e.n.) a fost al şaselea faraon din 
dinastia a optsprezecea a Egiptului antic. 

1%. Piesă a artistului american Randy Newman, care tratează 
subiectul prejudecăţilor faţă de persoanele scunde. 

“5. Lanţ de magazine fast-food din Marea Britanie, ce produce şi 
comercializează produse de patiserie. 

1 Copilaşi“ (în limba rusă în original). 

1. Veioză decorativă ce conţine ceară colorată topită aflată în 
mişcare. 

1%. Carbonat natural de cupru de culoare verde, cristalizat, folosit la 
fabricarea unor obiecte decorative sau a unor vopsele. 

2t Erou al unei serii de cărţi pentru copii publicate începând din 
anul 1920 şi avându-l drept autor pe scriitorul britanic Hugh 
Lofting. 


". Simbolul egiptean al zeiței Isis. 


1} o . o A Și 
— Boală ereditară a sângelui. 


2l Prima capitală a Egiptului, situată la sud de actuala capitală, 


Cairo. 


2. Vechi joc din Egiptul antic, a cărui denumire s-ar putea traduce 


prin „Jocul trecerii“. 


{14} A x ua $ E 
E Construcție aflată deasupra punți superioare a unei nave, ce 


adăposteşte locuințele echipajului. 


{ 
i 


51a zi A A % “ 
“= In limba engleză, cuvântul nut înseamnă „nucă“. 


f 
al 


6} a aia A y WASS 
— Mamifer marsupial care trăieşte doar în Australia şi în insulele 


învecinate. 

